
1. Mindenütt béke volt már megint, csak a rómaiak és a veiibeliek 
álltak harcra készen, olyan indulattal és gyűlölettel eltelve, hogy a 
legyőzöttre nyilvánvaló pusztulás várt. A két nép választási gyűlései 
nagyon eltérő módon zajlottak le. A rómaiak a consuli jogkörrel 
felruházott katonai tribunusok számát - most először - nyolcra 
emelték, és a következőket választották meg: M. Aemilius 
Mamercust (másodszor), L. Valerius Potitust (harmadszor), Ap. 
Claudius Crassust, M. Ouinctilius Varust, L. Iulius Iulust, M. 
Postumiust, M. Furius Camillust és M. Postumius Albinust. A 
veiibeliek viszont, megelégelve az évenként megújuló s nemegyszer 
viszálykodást okozó választási küzdelmet, királyt választottak. Ez 
sértette Etruria népeit, amelyek egyaránt gyűlölték a királyságot és 
személy szerint a királyt is, aki hatalmaskodásával és gőgjével már 
korábban is terhére volt a lakosságnak. Az ünnepi játékokat 
ugyanis, amelyeknek megzavarása szentségtörésszámba ment, 
durván félbeszakította, mert a tizenkét nép mást választott meg 
helyette főpapnak. S feldühödve a mellőzésen, mikor már javában 
folytak a játékok, váratlanul visszarendelte a szereplőket, akik 
nagyrészt az ő rabszolgái voltak. Ezért a népek, amelyek mindennél 
jobban tisztelték a vallási szertartásokat, minthogy ezek ápolásában 
tűntek ki leginkább, elhatározták, hogy a veiibeliektől, míg király 
uralkodik felettük, megtagadják a segítséget. E határozatról, félve a 
királytól, Veiiben nem mertek beszélni, hiszen ő mindenkiről, aki 
ilyesmit terjeszt, azt tartotta volna, hogy lázadást szervez, nem 
pedig üres híreszteléseket ad tovább. Így a rómaiak, noha Etruriából 
nem jeleztek harci cselekményeket, mégis, minthogy - értesüléseik 
szerint - ezt az ügyet ott minden népgyűlésen előhozták, kettős 
erődítményrendszert emeltek: egyik oldalával a város felé, az 
esetleges kitörések elvágására, másikkal Etruria felé, az onnan várt 
segélycsapatok feltartására. 


2. A római vezérek több reményt fűztek az ostromhoz, mint a 
rohammal való bevételhez, ezért katonáik teljesen új dolgot, téli 
tábort kezdtek építeni, azzal a szándékkal, hogy télen is folytatják a 


háborút. Amikor ez a hír eljutott Rómába, a néptribunusok, akik 
már jó ideje nem találtak ürügyet arra, hogy nyugtalanságot 
szítsanak, rohantak a népgyűlésbe, s harsogva korbácsolták fel a 
tömeg indulatait: Lám, ezért kellett elrendelni, hogy a katonák 
zsoldot kapjanak! Helyesen látták ők, hogy olyan ajándék lesz ez, 
amelyet az ellenség méreggel itatott át. Ebek harmincadján a nép 
szabadsága! Egyszer s mindenkorra eltávolították az ifjúságot a 
Városból, kizárták a közügyek intézéséből, s még télen, vagy 
egyetlen más évszakban sem teheti le a fegyvert, hogy otthonáról, 
megélhetéséről gondoskodjék. Mit gondol a nép, miért vezették be a 
megszakítás nélküli katonai szolgálatot? Nyilván mindenki rá fog 
jönni, mi volt az igazi cél: megakadályozni a fiatal nemzedéket, a 
nép igazi erejét, hogy bármit is cselekedhessen az ő érdekükben. 
Különben is: a mieink sokkal többet szenvednek és sanyarognak, 
mint a veiibeliek. Azok ugyanis a telet a városukban vészelik át, 
amelyet a kitűnő fal és természetes fekvése is védelmez, saját 
házaikban élnek, de a római katonának kínlódva, küszködve, hótól, 
dértől belepve, sátrakban kell kitartania; fegyvereit még tél idején 
sem teheti le, amikor egyébként mindenféle, szárazon vagy vizen 
dúló háború szünetelni szokott. Sem a királyok, sem a tribunusi 
hatalom bevezetése előtt hatalmaskodó consulok, sem a szomorú 
emlékezetű dictatorok vagy az erőszakoskodó decemvirek nem 
döntötték őket ilyen szolgaságba, azok sem vezették be az állandó 
katonai szolgálatot, amellyel most a katonai tribunusok zsarnoksága 
sanyargatja a népet. Mire vetemednének ezek, ha consulok vagy 
dictatorok lennének, ha a proconsuli hatalomnak még az árnyéka is 
így megvadította és nekiszilajította őket? 


De Róma meg is érdemli, hogy így történjék: még a nyolc katonai 
tribunus között sem akadt hely egyetlen plebejus számára! Régen a 
patríciusok három helyet is csak a legnagyobb erőlködéssel tudtak 
betölteni, most pedig nyolcasfogaton robognak a hatalom 
megragadása felé. S ilyen népes testületben még hírmondónak sem 
maradt egyetlen plebeius, hogy ha egyebet nem is, legalább 
figyelmeztetné tiszttársait: a katonai szolgálatot nem rabszolgák 
teljesítik, hanem szabad emberek, polgártársaik, akiket legalább 
télen haza kellene engedni, hogy egy évben egyszer láthassák 
szüleiket, gyermekeiket, feleségüket, élhessenek szabadság adta 
jogaikkal, s tisztviselőket választhassanak. 

Ilyesmit és hasonlókat harsogtak, de méltó ellenfélre akadtak Ap. 


Claudius személyében, akit tiszttársai azért hagytak a városban, 
hogy megfékezze a tribunusok lázító tevékenységét. Ő már fiatal 
kora óta nagy gyakorlatra tett szert a plebeiusokkal való 
csatározásban, néhány éve - mint említettem - ő javasolta, hogy a 
tribunusok hatalmát saját tiszttársaik óvásával kell megbénítani. 


3. Ez, a most már nemcsak vállalkozó szellemű, hanem alapos 
tapasztalattal is rendelkező férfi a következő beszédet tartotta: , Ha 
valaha is vitás lehetett, polgárok, vajon a néptribunusok a ti, vagy a 
maguk érdekében szítanak-e egyre-másra lázongásokat, akkor, 
meggyőződésem szerint, ebben az évben minden kétségünk 
megszűnt. Örvendek, hogy hosszú ideje táplált tévhitetek végre- 
valahára szertefoszlott, de főként azért kívánok szerencsét nektek és 
timiattatok az államnak, hogy ezzel a tévedéssel éppen most, 
számotokra ily kedvező helyzetben számoltatok le. Vagy talán bárki 
is kételkednék abban, hogy a néptribunusokat soha egyetlen, 
benneteket sújtó jogtalanság - ha egyáltalán előfordult ilyesmi - 
nem sértette és bőszítette fel annyira, mint az atyáknak az a 
jótéteménye a nép számára, hogy a katonai szolgálatot teljesítők 
zsoldot kapnak? Mit gondoltok, mitől rettegtek akkor, s mit akarnak 
megzavarni most? A rendek egyetértését, hiszen szerintük ennek a 
megszüntetése a tribunusi hatalom legfőbb feladata. Istenemre, 
ahogy a kontár mesteremberek lázasan keresik maguknak a munkát, 
ők is azt szeretnék, ha az államban mindig akadna valami baj, hogy 
ti ezeknek az orvoslása végett rájuk szoruljatok. Vajon ti, 
tribunusok, oltalmazzátok-e vagy támadjátok a népet? Vajon a 
katonáskodók ellenségei vagytok-e, vagy az ő ügyüket képviselitek? 
Erre legfeljebb ennyit tudtok mondani: ,Mi az atyák minden 
cselekedetét - ártson vagy használjon az a népnek - helytelenítjük!" 
Olyan urakhoz vagytok hasonlók, akik szolgáikat teljesen eltiltják a 
másokkal való érintkezéstől, s azt tartják törvényesnek, ha 
idegenektől sem jó, sem rossz nem háramlik rájuk. Így 
akadályozzátok megg ti is az atyák és a nép közeledését, mert féltek, 
hogy a mi nyájasságunk és nagylelkűségünk megnyeri a népet, s az 
készséggel hallgat a szavunkra. Hiszen ha bennetek egy szemernyi - 
nem is mondom, hogy polgári, de legalább emberi - jóérzés volna, 
nem inkább segítségül kellett volna jönnötök, s tőletek telhetően 
egyengetni az atyák nyájas közeledésének s a nép 
engedékenységének az útját? Ki ne kezeskednék róla, hogy ha 


szövetségünk állandósul, hatalmunk a jövőben a szomszéd népek 
között is rendkívüli mértékben megnövekedik? 


4. Később kifejtem, mennyire hasznos, egyben szükséges is volt 
tiszttársaimnak az a terve, hogy a sereget nem vonják vissza 
dolgavégezetlenül Veii alól, de most csak a katonáskodók 
helyzetéről szeretnék nyilatkozni. Meg vagyok győződve, ha ezt a 
beszédemet nemcsak itt, hanem a táborban is hallanák, maga a 
sereg is úgy döntene, hogy igazam van. S ha beszéd közben nem 
jutna eszembe, mit mondjak, nyugodtan  felhasználhatnám 
ellenfeleim szónoklatát. Ők az előbb tiltakoztak az ellen, hogy a 
katonák zsoldot kapjanak, mivel eddig még sose kaptak. De milyen 
jogon méltatlankodhatnak most azért, hogy azoktól, akiknek 
helyzetét megjavítottuk, ennek arányában újabb teljesítményt is 
követelünk? Hiszen sose volt még szolgálat fizetség nélkül, s aligha 
akad fizetség, amelyért ne kellene megszolgálni. A munka és az 
öröm természete nagyon elütő, mégis van köztük bizonyos 
természetes összefüggés. Régebben a katonáskodó nem szívesen 
szolgálta saját költségén az államot, de megvolt az az öröme, hogy 
az év egy részében művelhette földjét, s előteremthette azt, amire 
neki magának és övéinek otthon és a táborban szüksége volt. Most 
pedig az az öröme van meg, hogy az állam látja el, s ő vígan veszi 
fel a zsoldot. És nyugodt lélekkel tud kissé hosszabb ideig is távol 
lenni otthonától és jószágától, hiszen emiatt nem éri anyagi 
veszteség. S az állam, ha számadást készítene vele, nem mondhatná- 
e neki teljes joggal: , Egész évre kapod a zsoldot, egész évig szolgálj 
érte! Vagy méltányosnak tartod, hogy féléves szolgálatért teljes 
zsoldot kapj?" Nem szívesen időzöm, polgárok, beszédem e részénél, 
hiszen zsoldos katonákkal szokás ilyen hangon tárgyalni; mi 
azonban veletek mint polgártársainkkal szeretnénk szót érteni, s azt 
tartjuk méltányosnak, ha ti is úgy tárgyaltok velünk, mint a haza 
képviselőivel. 


Vagy nem kellett volna belevágnunk ebbe a háborúba, vagy a római 
nép méltósága érdekében folytassuk és mihamarabb fejezzük be. 
Márpedig akkor fogjuk befejezni, ha az ellenséget ostromgyűrűvel 
szorongatjuk, s csakis akkor vonulunk el, ha Veiit elfoglalva 
reményeinket valóra váltottuk. Istenemre, még ha semmi más 


okunk sem volna rá, akkor is ki kellene tartanunk a minket ért 
méltánytalanság miatt! Valamikor az egyesült Görögország tíz évig 
ostromolt egy várost egyetlen asszony miatt. S a sereg milyen 
messze volt hazájától, hány ország, tenger választotta el tőle! 
Nekünk meg nehezünkre esik befejezni az egy esztendeje tartó, a 
huszadik mérföldkövön belül, szinte a Város látókörében zajló 
ostromot! No persze, hiszen a háború jelentéktelen okból tört ki, s 
nincs elegendő jogos sérelmünk, hogy kitartásra sarkallna minket! 
Hetedízben lázadtak fel, békében sem bízhattunk bennük soha; 
földjeinket ezerszer felprédálták; a fidenaebelieket elpártolásra 
kényszerítették, colonusainkat legyilkolták; az ő felbujtásukra 
kegyetlenül, jogtipró módon megölték követeinket, egész Etruriát 
ellenünk akarták lázítani, s ma is ezen mesterkednek; s kevésen 
múlt, hogy nem erőszakosan bántak el elégtételt kérő követeinkkel 
is. 


5. S ezek ellen mi kíméletesen harcoljunk, elodázzuk a háborút? S 
kérdem, ha az oly jogos gyűlölet sem képes minket tettre sarkallni, 
vajon a következő tények sem tudnak hatni rátok?! A várost 
hatalmas ostromművekkel vettük körül, az ellenséget a falak közé 
zártuk, földje műveletlen, és amit megművelt, azt is letarolta a 
háború. Ki kételkednék abban, hogy ha visszavonjuk seregünket - 
minthogy mindenük odalett -, nem csupán bosszúvágyból törnek a 
mi földjeinkre, hanem azért is, mert zsákmányszerzésre kényszeríti 
őket a szükség? Tehát, ha így gondolkodunk, nem elodázzuk, 
hanem saját határaink közé engedjük be a háborút. S végül is ez az 
ügy teljesen katonáinkra tartozik, akikről a derék néptribunusok - 
miután előbb el akarták venni a zsoldjukat - most egyszerre 
gondoskodni akarnak. Miféle eljárás ez? Harcosaink hosszú árkot és 
sáncot húztak - mindkettőt roppant munkával -, előbb néhány, 
majd, ahogy a sereg növekedett, sok-sok őrtornyot építettek, 
földhányást emeltek nemcsak Veii körül, hanem Etruria irányában 
is, hogy az esetleg érkező segélycsapatokat feltartsák; s minek is 
soroljam fel a tornyokat, a szőlőlugasokat és a teknősbékákat s 
minden egyebet, ami egy város ostromához szükséges? S most, hogy 
ennyit fáradoztak, s végre befejezték a munkát, azt kívánjátok, 
hagyják ott az egészet, hogy majd nyáron, verejtékes munkával, 
újból felépítsék? Mennyivel kevesebb fáradság a kész 


ostromműveket meghagyni, a háborút meggyorsítani, kitartani, és 
az egészet gyorsan befejezni! Mert bizonyára hamar végzünk, ha 
egyfolytában a háború befejezésére törekszünk, s nem mi magunk 
késleltetjük  félbeszakításokkal és  halogatásokkal reményeink 
beteljesedését. Arról beszélek, hogy kárba vész a munka és az idő. 
És mekkora veszélyt zúdítunk magunkra a háború elhúzásával! 
Vajon elfeledkezhetünk-e arról, hányszor tartanak népgyűlést 
Etruriában a Veiinek küldendő segítség ügyében? Jelenleg ugyan fel 
vannak háborodva, gyűlölik a veiibelieket, és állítják, hogy nem 
sietnek segítségükre, s hogy tőlük ugyan nyugodtan elfoglalhatjuk a 
várost. De ki kezeskedhetik érte, hogy ugyanilyen érzülettel lesznek 
akkor is, ha a háború elhúzódik, s ellenfelünk - lélegzethez jutva - 
többször küldhet hozzájuk nagyobb követségeket? Vagy idővel 
megváltozik Veiiben a helyzet, és mégis királyt választanak, aki 
most még oly nagy szálka az etruszkok szemében; és akkor a 
polgárság is dönthet a segítség megadása mellett, hogy ezzel 
engesztelje ki az etruszkokat, de a király is kezdeményezheti, mert 
nem akar királyi hatalmával a polgárok boldogulásának útjában 
állni. Lássátok be, mennyi hátrány származna abból, ha a 
tribunusok által javasolt utat követnénk! Elveszítenők oly nagy 
fáradsággal emelt erődítéseinket, határainkat feldúlás fenyegetné, s 
a veiibeliek helyett az etruszkokat ingerelnők háborúra. Ilyenek hát, 
tribunusok, a ti tanácsaitok! Istenemre, éppen olyan ez, mintha egy 
beteget erélyes kezeléssel azonnal talpra lehetne állítani, de valaki - 
a pillanatnyi éhség és szomjúság kielégítésével - hosszadalmas, talán 
gyógyíthatatlan betegségbe dönti. 


6. S valóban, istenemre, még ha nem is volna kihatással erre a 
háborúra, a katonai fegyelem szempontjából akkor is rendkívül 
fontos, hogy katonáink ne csak a könnyen kivívott győzelem 
öröméhez szokjanak hozzá, hanem ahhoz is, hogy - ha 
vontatottabban halad a dolog - leküzdjék a fásultságot, s ki tudják 
várni a még oly távoli remények beteljesedését is. És ha nem ér 
véget a háború nyáron, hát télen is folytassák, s ősszel ne az legyen 
az első dolguk mint a költöző madaraknak -, hogy menedék után 
nézzenek és visszavonuljanak. Jól tudjátok, hogy a vadászat 
szenvedélye és öröme az embert hóesésben, zúzmarában is a 
hegyekbe, erdőkbe csalja; hát akkor mi a háború nehézségeiben ne 


tudnánk olyan kitartást tanúsítani, mint amilyenre rá tud venni a 
gyönyörrel kecsegtető szórakozás? Netán azt véljük, katonáink teste 
annyira elnőiesedett, lelke annyira elpuhult, hogy nem bírnak el 
egyetlen telet a táborban, s nem viselik el az otthontól való 
távollétet? S mintha tengeri háborút viselnének, ahol figyelembe 
kell venni az időjárást és az évszakot, nem volnának képesek tűrni a 
hideget vagy a meleget? Nyilván elpirulnának, ha ilyen 
szemrehányást tennének nekik, s váltig bizonygatnák, hogy testüket 
és lelküket férfias kitartás tölti el, télen is, nyáron is van erejük 
hadakozni, s nem ők bízták meg a tribunusokat azzal, hogy az 
elpuhultság, a tétlenség szószólói legyenek. Nagyon is jól 
emlékeznek rá, hogy őseik éppen ezt a tisztséget nem fedél alatt, 
nem árnyékba húzódva alapították. 

Arra kötelez katonáink hősiessége, arra a római név, hogy ne csak a 
veiibeliekkel, ne csak ezzel a háborúval törődjünk, hanem azzal is, 
hogy hírnevünket egyéb háborúkban a többi nép szemében, az 
utókor szemében is megalapozzuk. Vagy azt gondoljátok, egyáltalán 
nem befolyásolja majd hírnevünket, ha szomszédaink azt gondolják, 
hogy ha egy város a rómaiak első rohamának egész kis ideig 
ellenáll, akkor már nincs mit félnie, s ne inkább az kölcsönözzön a 
nevünknek félelmetes hangzást, hogy a római sereget az egyszer 
már körülzárt város alól sem a hosszúra nyúló ostrom fáradsága, 
sem a tél ereje nem tudja visszakényszeríteni, mert a háborúnak 
csak egyféle befejezését ismeri, a győzelmet, s a háborút nem 
dühödten, inkább kitartóan harcolja végig? Ez a tulajdonság a 
hadviselés minden fajtájában szükséges, legfőképpen a védőműveik 
és fekvésük miatt bevehetetlen városok ostrománál; ezeket a 
városokat az éhség és a szomjúság erejével maga az idő szokta 
bevenni és legyőzni, ahogy Veiit is be fogja venni, ha ugyan a 
néptribunusok nem sietnek az ellenség védelmére, s a veiibeliek 
nem Rómában találják meg azt az oltalmat, amit Etruriában hiába 
keresnek. 


Vajon mi lehetne a veiibelieknek kívánatosabb, mint hogy egész 
Rómát, majd ragályként terjedve az egész tábort is a lázongás 
kerítse hatalmába? Ezzel szemben, istenemre, milyen fegyelmezett 
az ellenség! Sem az ostromzár miatt, sem pedig a királlyal szemben 
érzett elégedetlenség nem okozott köztük semmi nyugtalanságot, s 
még az sem korbácsolta fel indulataikat, hogy az etruszkok 
megtagadták a segítséget. Ha ugyanis bárki lázadást szít közülük, 


azonnal a halál fia, senkinek sem szabad szájára vennie olyasmit, 
ami tiközöttetek büntetlenül hangzik el. Aki a hadijelvényeket 
elhagyja vagy őrhelyéről eltávozik, botozást érdemel; de azokat, 
akik nem egyik vagy másik katonát, hanem az egész hadsereget 
uszítják a hadijelvények elhagyására és a táborból való kivonulásra, 
a népgyűlésen nyilvánosan meghallgatjátok. Annyira megszoktátok 
már, hogy nyugodtan végighallgatjátok a néptribunust, bármit 
mond, biztasson bár hazaárulásra vagy az államrend bomlasztására, 
s tekintélye varázserejétől lenyűgözve türelmesek vagytok, bármily 
sötét szándékot leplez is a tekintély. Most már csak az hiányzik, 
hogy a táborban, a katonák előtt is elmondják mindazt, amit itt 
elrikácsoltak, s a hadsereget felbomlasztva megakadályozzák, hogy 
vezéreinek engedelmeskedjen; hiszen, elvégre is, Rómában azt 
nevezik szabadságnak, hogy ne tartsuk tiszteletben sem a 
tisztségviselőket, sem a törvényeket, sem az ősök erkölcseit, sem az 
atyák hagyományait, sem a katonai fegyelmet." 


7. Appius már a népgyűlésen is éppen olyan tekintélyt élvezett, 
mint a tribunusok, majd a Veiinél teljesen váratlanul elszenvedett 
vereség hírére a vitában felül is kerekedett, a rendek egyetértése és 
harci kedve pedig olyannyira megnőtt, hogy sokkal kitartóbban 
folytatták Veii ostromát. A töltéssel ugyanis a városig érkeztek, a 
szőlőlugasok már szinte a falakhoz tapadtak, ezért sokkal 
buzgóbban építették az ostromműveket nappal, mint őrizték 
éjszaka, csakhogy hirtelen feltárult a város kapuja, s a főként 
fáklyákkal felfegyverzett hatalmas tömeg csóvákat hajigálva egy 
pillanat alatt lángba borította az oly sokáig készült sáncokat és 
szőlőlugasokat, s a tűz és a fegyver sok, hasztalanul segíteni igyekvő 
katonánknak okozta halálát. 

Ez a hír Rómában az egész népet szomorúsággal, a senatust pedig 
aggodalommal és félelemmel töltötte el, hogy sem a Városban, sem 
a táborban nem tudják majd elnyomni a zendülést, s a 
néptribunusok kigúnyolják az államot, mintha ők győzték volna le. 
Ekkor azok, akiket a vagyonbecslésnél a lovagok közé soroltak, de 
nem adtak nekik közköltségen lovat, előbb külön tanácskoztak 
maguk között, majd váratlanul a senatus elé vonultak, s miután szót 
kaptak, megígérték, hogy saját lóval teljesítenek hadi szolgálatot. A 
senatus a legnagyobb elismeréssel mondott köszönetet, a hír 


végigfutott a Városon és a Forumon; mire a nép hirtelen 
összesereglett a Curia előtt; bejelentették, hogy - mint a gyalogosok 
rendjébe tartozók - ők is önként vállalják az állam szolgálatát, 
vezessék őket akár Veiibe, akár máshová. Ha Veii ellen viszik őket, 
megígérik, hogy csak akkor térnek vissza, ha már elfoglalták az 
ellenség városát. 


Ekkor valóban alig ismert határt a mindent elöntő lelkesedés; most 
már nemcsak a tisztségviselőket bízták meg, hogy a népet, akár 
előbb a lovagokat, dicsérettel illessék, s nem is a Curiába hívták 
őket a felelet meghallgatására, s a senatus sem maradt bent az 
épületben: a senatorok külön-külön valamilyen magaslatra állva, 
szóval-kézzel adtak kifejezést a gyűléshelyen szorongó tömeg előtt 
az általános  lelkesedésnek. Elmondták, milyen boldoggá, 
legyőzhetetlenné, örökéletűvé teszi ez az egyetértés Róma városát, 
magasztalták a lovagokat, magasztalták a népet, dicsőítették a nagy 
napot, elismerték, hogy jóságban és jóindulatban felülmúlták a 
senatust. Versengve hullatták az örömkönnyeket az atyák és a 
plebeiusok, majd az atyákat a Curiába visszaszólítva, senatusi 
határozatot hoztak, hogy a katonai tribunusok a népgyűlésen 
nyilvánítsanak köszönetet a gyalogosoknak és a lovagoknak, és 
jelentsék ki: a senatus emlékezni fog  hazaszeretetükre. 
Mindazoknak, — akik önként jelentkeztek, — a rendkívüli 
hadiszolgálatért zsold jár, s még a lovagoknak is bizonyos összeget 
utalnak ki. (Ez időtől teljesítenek a lovagok saját lóval 
hadiszolgálatot.) A Veii alá vezényelt önkéntes sereg nemcsak az 
elfoglalt ostromműveket állította helyre, hanem újakat is emelt. 
Rómából is az eddiginél sokkal gondosabban küldték az élelmet, 
nehogy ez az érdemdús sereg bármiben hiányt szenvedjen. 


8. A következő évben consuli jogkörrel felruházott katonai tribunus 
lett C. Servilius Ahala (harmadszor) O. Servilius, L. Verginius, O. 
Sulpicius, A. Manlius (másodszor), M. Sergius (másodszor). E 
tribunusok hivatali ideje alatt, mikor minden gond a veii háborúra 
összpontosult, az anxuri védősereget, amelyet elhanyagoltak - 
szabadságra küldték a katonákat, s gyakran befogadták a volscus 
kereskedőket -, az áruló kapuőrök segítségével váratlanul lerohanta 
az ellenség. Kevés katona esett el, mert a betegek kivételével 
markotányosok módjára mindnyájan a szomszéd városokban és 
vidékeken kereskedtek. Nem alakult kedvezőbben a helyzet Veiinél 


sem, amely ekkor az állam legfőbb gondja volt. A római vezérek 
ugyanis inkább egymás ellen acsarkodtak, nem az ellenségre 
zúdították haragjukat, s a capenaiak és a faliscusok váratlan 
beavatkozásával a háború is kiterjedt. Ez a két etruriai nép úgy 
vélte, hogy Róma a veiibeliek legyőzése után a legközelebbi háborút 
ellenük, mint legközelebbi szomszédai ellen fogja indítani. A 
faliscusok ellenséges indulatát még külön ok is szította: előzőleg 
már a fidenaei háborúba is belekeveredtek, s a két nép, követeket 
küldve egymáshoz, esküvel erősített szerződéssel kölcsönösen 
elkötelezte magát, és seregükkel váratlanul Veii alá vonultak. A M. 
Sergius katonai tribunus körzetébe tartozó tábort támadták meg, és 
roppant rémületet keltettek, mert a rómaiak azt hitték, egész Etruria 
fellázadt, és ez a hatalmas sereg jelent meg a város előtt. Ugyanez a 
hiedelem feltüzelte a város falai között védekező veiibelieket. Így 
kétfelől érte támadás a rómaiak táborát, akik összevissza futkostak, 
csapataikat hol ide, hol oda vezényelték, de a veiibeliek seregét 
nem bírták eléggé visszaszorítani a falak közé és a sáncoktól távol 
tartani, s a kívülről támadó ellenséggel szemben sem tudtak 
védekezni. Egyetlen reményük maradt, hogy a nagyobbik táborból 
segítség érkezik, minthogy a két legio közül az egyik a capenai és 
faliscus, a másik a városból kitört csapatokkal szemben állta a 
harcot. De a másik tábor élén Verginius, Sergius gyűlölt, 
elkeseredett személyes ellenfele állt, aki arra a hírre, hogy a legtöbb 
őrtorony ostrom alatt áll, az erődítéseket elfoglalták, és az ellenség 
két oldalról támad, katonáit harci készültségben tartotta, és azt 
mondogatta, hogy tiszttársa, ha segítségre lesz szüksége, majd üzen. 
De amilyen kevély volt ő, éppolyan makacs volt a másik, aki - 
nehogy úgy tűnjék, mintha ellenfelétől könyörögne segítséget - 
inkább akart az ellenséggel szemben alulmaradni, mint polgártársa 
segítségével győzni. Sokáig hullottak a két felől szorongatott 
katonák, végül, feladva a sáncokat, néhányan a nagyobb táborba 
menekültek, a többség pedig, köztük Sergius is, Rómába. Minthogy 
itt minden felelősséget tiszttársára hárított, úgy döntöttek, hogy 
Verginiust megidézik, és a tábort addig a legatusokra bízzák. A 
senatusban ezután megtárgyalták az ügyet, s a két vezér egymást 
gyalázva csapott össze. Kevesen vették figyelembe a haza érdekét, a 
többség személyes vonzalomtól vagy jóindulattól eltelve állt az 
egyik vagy a másik fél pártjára. 


9. Az atyák vezetői úgy vélekedtek, hogy akár a vezérek mulasztása, 
akár a balszerencse okozta ezt az oly szégyenteljes vereséget, nem 
várják meg a választások hagyományos idejét, hanem azonnal új 
katonai tribunusokat választanak, akik október kalendaeján 
lépjenek hivatalba. Mikor a javaslatról szavaztak, a többi katonai 
tribunus nem emelt kifogást, de éppen Sergius és Verginius - 
kétségtelen okozói annak, hogy a senatus bizalmatlanságot 
nyilvánított az erre az évre választott tisztviselőkkel szemben - 
igyekezett elkerülni a szégyent: először kérésre fogták a dolgot, 
majd óvást emeltek a senatusi határozat ellen, kijelentve, hogy 
december idusa, a tisztviselők hivatalba lépésének megszokott napja 
előtt nem teszik le tisztségüket. Közben a néptribunusok, akiket 
eddig az emberek egyetértése és az államügyek kedvező állása 
hallgatásra kényszerített, váratlanul erélyesen megfenyegették a két 
tribunust, hogy ha nem vetik alá magukat a senatus határozatának, 
börtönbe záratják őket. Erre C. Servilius Ahala katonai tribunus így 
szólott: , Szívesen próbára tennélek benneteket és fenyegetéseiteket, 
ó, tribunusok, és bebizonyítanám, hogy ehhez éppolyan kevés a 
jogotok, mint a bátorságotok. De a senatus határozatával 
szembeszállni valóban gyalázatos dolog. Ezért egyrészt ti se 
használjátok ki viszálykodásunkat jogtalanságok elkövetésére, 
másrészt két tiszttársunk is tartsa magát a senatus végzéséhez, vagy, 
ha makacskodnak, azonnal dictator kinevezését követelem, aki 
kényszeríti őket tisztségük letételére." A beszédet mindenki 
helyesléssel fogadta. Az atyák örültek, hogy a tribunusi hatalommal 
való ijesztgetés helyett más, hatékonyabb eszközt találtak a 
tisztségviselők lemondatására, azok pedig, a közhangulat 
nyomására, népgyűlésen katonai tribunusokat választottak, akik 
október kalendaeján hivatalba léptek, ők maguk pedig e nap előtt 
lemondtak tisztségükről. 


10. A következőket választották meg consuli jogkörrel felruházott 
katonai tribunusoknak: L. Valerius Potitust (negyedszer), M Furius 
Camillust (másodszor), M. Aemilius Mamercust (harmadszor), Cn. 
Cornelius Cossust (másodszor), K. Fabius Ambustust és L. lulust. 
Működésük alatt otthon és a háborúban sok minden történt. A 
háború több helyen is folyt: Veii, Capena és Falerii ellen, s a 

volscusokkal Anxur visszafoglalásáért. Rómában is súlyosbodott a 


helyzet a sorozás s az ezzel egyidőben végrehajtott adóemelés miatt. 
Ellentéteket okozott az is, hogy a néptribunusok testülete 
kiegészítette önmagát, s nem kevéssé felkavarta a kedélyeket a 
nemrég consuli hatalommal felruházott két férfi ellen hozott ítélet 
is. 

A katonai tribunusok első dolga az volt, hogy elrendelték a sorozást. 
Nem csupán a fiatalokat írták össze, hanem a Város védelmének 
biztosítása — érdekében — az idősebbeket is jelentkezésre 
kényszerítették. De amennyivel megnövekedett a hadsereg 
létszáma, annyival több zsoldra volt szükség. A többletet az adóból 
fedezték, amit az otthonmaradottak nagy kelletlenül fizettek, hiszen 
nemcsak a Várost védelmezték, hanem katonai szolgálatra is 
kötelezve voltak, s az államnak is rendelkezésére kellett állniuk. Ezt 
az önmagában is nehezen elviselhető sok terhet a néptribunusok 
lázító beszédeikben igyekeztek még jogtalannak is feltüntetni, azzal 
érvelve: csak azért vezették be a hadseregben a zsoldfizetést, hogy a 
népet tönkretehessék: az egyik felét katonai szolgálattal, a másikat 
adófizetéssel. , Már harmadik éve húzódik egyetlen háború, s 
szántszándékkal rosszul vezetik, hogy még tovább húzhassák. 
Ráadásul egyetlen sorozáson négy háborúra szerveznek hadsereget, 
s a gyermekeket és az öregeket is befogják. Most már nincs 
különbség tél és nyár között, a szerencsétlen népnek nincs 
pillanatnyi nyugalma, legutóbb adófizetésre is kötelezték. Így, ha 
hazavonszolja a törődéstől, sebektől s végül már a kortól is 
elcsigázott testét, azt látja, hogy otthonában, a gazda hosszú 
távolléte miatt, minden tönkrement, adóját családi vagyona 
roncsaiból egyenlíti ki, s katonai zsoldját, mint valami 
uzsorakölcsönt, többszörösen téríti vissza az államnak." 

Míg a sorozás és az adószedés folyt, s az emberek figyelmét 
fontosabb ügyek kötötték le, ezért nem lehetett a néptribunusok 
számát választással kiegészíteni. Megindult tehát a küzdelem, hogy 
a megüresedett helyeket patríciusokkal töltsék be. Mivel ezt nem 
lehetett keresztülvinni, hogy legalább a Lex Trebonia erejét 
gyöngítsék, nyilvánvaló patrícius támogatással G. Laceriust és M. 
Acutiust választották be a néptribunusok közé. 


11. A véletlen úgy hozta, hogy ebben az évben volt néptribunus Cn. 
Trebonius, aki úgy érezte: neve és családja kötelez arra, hogy a Lex 


Treboniát védelmébe vegye. Szenvedélyes hangon kijelentette, hogy 
amit az atyák annak idején első próbálkozásaikkal nem tudtak 
elérni, azt most kiharcolták a katonai tribunusok; a Lex Treboniát 
félrelökik, s a néptribunusok testületét nem a nép kívánsága, hanem 
az atyák parancsa szerint egészítették ki, és odáig fajult a helyzet, 
hogy csak patrícius vagy a patríciusok kiszolgálója lehet 
néptribunus; elragadták a néptribunusoktól megszentelt jogaikat, 
kicsavarták kezükből a consuli hatalmat. Kifejezte azt a gyanúját, 
hogy mindez patríciusok fondorkodása és tiszttársainak gyalázatos 
árulása miatt történhetett meg. 


Minthogy a gyűlölet lángja nemcsak az atyák, hanem a 
néptribunusok ellen is - az újonnan választottak és megválasztóik 
ellen egyformán - magasra csapott, a testület három tagja, P. 
Curatius, M. Metilius és M. Minucius, önmagáért reszketve, 
nekitámadt az előző év két katonai tribunusának, Sergiusnak és 
Verginiusnak, s a törvény elé idézve őket, saját magukról ellenük 
fordították a nép haragját és gyűlöletét. Kijelentették, hogy 
mindazokat, akiknek terhes a sorozás, az adó, a hosszú katonai 
szolgálat és az elhúzódó háború, akiket lesújt a Veiinél elszenvedett 
vereség, és akiknek háza gyászba borult a gyermek, a fivér, a közeli 
rokon elvesztése miatt, feljogosítják és felhatalmazzák, hogy - akár 
személyes okból, akár az állam sorsáért aggódva - a két bűnösön 
vegyenek mindenért elégtételt. 

Hiszen minden bajnak Sergius és Verginius az okozója, ezt nemcsak 
vádlóik vetik a szemükre, hanem maguk a vádlottak is elismerik. 
Mindkettő vétkes, s egymásra hárítják a felelősséget; Verginius 
Sergiusnak a megfutamodást, Sergius Verginiusnak az árulást veti 
szemére. Hihetetlenül esztelen viselkedésüket tekintve sokkal 
valószínűbb, hogy az egész dolog közös megegyezéssel, az atyák 
áruló egyetértésével történt, akik, el akarván húzni a háborút, 
korábban alkalmat adtak a veiibelieknek az ostromművek 
felgyújtására, most pedig elárulták a hadsereget, s a faliscusok 
kezére játszották a római tábort. S mindez azért, hogy a fiatalság 
Veii alatt öregedjen meg, a tribunusok ne terjeszthessenek a nép elé 
javaslatot a földről vagy egyéb, a nép számára üdvös határozatot, 
ne  vonultathassák fel tömegesen a Város lakóit, hogy 
megjelenhessenek a vitákon, és szembeszállhassanak a patríciusok 
összeesküvésével. A vádlottakról már előzőleg döntött a senatus, a 
római nép s maguk a tribunusi testület tagjai; hiszen a senatus 


határozata megfosztotta őket tisztségüktől, s mikor vonakodtak 
lemondani, tiszttársaik dictatorral fenyegetve kényszerítették őket 
hivataluk letételére, s a római nép új katonai tribunusokat 
választott, akik a szokástól eltérően nem december idusán, hanem 
azonnal, október kalendaeján léptek hivatalba, mert az állam nem 
állt volna fenn sokáig, ha az a két személy megmarad tisztségében. 
Eleve számos nyilatkozattal bélyegeztük meg és ítéltük el őket, most 
mégis abban a hitben állnak a nép ítélőszéke elé, hogy mindenen túl 
vannak, s eléggé megbűnhődtek azzal, hogy két hónappal hamarabb 
vonultak vissza a magánéletbe. Nem értik, hogy akkor csak a 
további károkozás lehetőségétől fosztottuk meg őket, de nem kaptak 
büntetést, hiszen lemondásra kényszerítettük nyilvánvalóan ártatlan 
tiszttársaikat is. Emlékezzenek csak vissza a polgárok, milyen 
lelkiállapotban fogadták a friss vereség hírét, mikor szemük előtt 
özönlött be a kapukon a futástól és rémülettől remegő, sebekkel 
borított sereg, nem a hadiszerencsét vagy valamelyik istent, hanem 
tulajdon vezéreit vádolva. Bizonyosak lehetünk, hogy senki sincs itt 
a gyűlésben, aki azon a napon ne szórt volna átkot és szidalmat L. 
Verginius és M. Sergius fejére, házára, vagyonára. Teljesen 
lehetetlen, hogy azokkal szemben, akikre akkor mindenki az istenek 
haragját kérte, most, amikor lehet és szükséges, a nép ne 
érvényesítse hatalmát. Az istenek sose maguk emelnek kezet a 
bűnösre, nékik elég, ha az áldozatoknak adnak alkalmat a bosszúra. 


12. A vádlottakat az efféle szónoklatokkal felizgatott tömeg tízezer 
érc as büntetésre ítélte; hiába hárította Sergius a felelősséget a kétes 
hadiszerencsére és a végzetre, s hiába könyörgött Verginius, hogy 
ha már a háborúban szerencsétlen volt, legalább otthon ne tegyék 
még szerencsétlenebbé. Minthogy a nép dühe ellenük fordult, 
feledésbe ment a tribunusi testület kiegészítésének és a Lex 
Trebonia ellen való mesterkedésnek az emléke. 


A  győzelemittas  néptribunusok a nép ítéletét — azonnal 
megjutalmazandó, földtörvényt terjesztettek elő, s megakadályozták 
az adóemelést, bár a nagy hadseregnek szüksége lett volna a 
zsoldra, s a hadihelyzet csak annyiban volt kedvező, amennyiben a 
háború folyamán sose fogy el a remény. A Veiinél elvesztett tábort 


ugyanis visszafoglalták, s őrtornyokkal, őrállásokkal erősítették 
meg; itt M. Aemilius és K. Fabius katonai tribunusok kezében volt a 


vezetés. M. Furius a faliscusok és Cn. Cornelius a capenaiak 
határában a falakon kívül egyetlen ellenséges katonára sem akadt: 
zsákmányoltak, felégették a tanyákat és a termést, pusztává tették a 
földeket; a városokat körülzárták, de nem indítottak ostromot. A 
volscusok területén viszont feldúlták a földeket, de hiába 
rohamozták meg a magaslaton fekvő Anxurt, s mivel nem ért célt a 
nyers erő, sánccal, árokkal megkezdték az ostromot. A volscus 
háború folytatása Valerius Potitusra várt. 


Ebben a hadihelyzetben a kint dúló háborúnál sokkal hevesebb 
belső lázadás tört ki. Minthogy a tribunusok miatt nem emelhették 
az adókat, s a hadvezéreknek sem küldhettek pénzt a zsoldra, pedig 
a katonaság már követelte járandóságát, nem sok hiányzott ahhoz, 
hogy a Városban kitört lázongás a táborra is átterjedjen. A nép dühe 
fellángolt az atyák ellen, s a tribunusok kijelentették: itt az idő, 
hogy a szabadságot megszilárdítsák, s a Sergius- és Verginius- 
féléktől bátor és tettre kész plebeiusok vegyék át a főbb tisztségeket. 
De megelégedtek azzal, hogy - jogukat érvényesítve - egy plebeiust 
is,  P. Licinius Calvust, consuli jogú katonai tribunusnak 
választottak, a többi helyre patríciusok kerültek: P. Manlius, L. 
Titinius, P. Maelius, L. Furius Medullinus és L. Publilius Volscus. E 
sikeren nemcsak a  plebeiusok csodálkoztak, de maga a 
megválasztott is, ez a régi, már előrehaladott korú senator, aki 
eddig semmi tisztséget nem viselt. Nem tudni, miért őt tartották 
mindenki másnál méltóbbnak erre a tisztségre. Némelyek szerint e 
komoly hivatalra történt megválasztását fivérének, Cn. Corneliusnak 
köszönhette, aki az előző évben volt katonai tribunus, s a 
lovasoknak háromszoros zsoldot fizetett. Mások szerint éppen a 
legjobbkor tartott a rendek egyetértéséről az atyák és a nép körében 
egyaránt tetszéssel fogadott beszédet. A néptribunusok a választási 
győzelem felett érzett örömükben engedtek az államnak akkor 
legtöbb gondot okozó dologban, az adóügyben; az adót akadály 
nélkül behajtották, és továbbították a hadsereghez. 


13. Hamarosan visszafoglaltuk a volscus földön Anxurt, mivel az 
egyik ünnepnapon a védők elhanyagolták a város őrizetét. A 
következő évet a fagyot, havazást hozó tél tette nevezetessé: az 
eltorlaszolt utakat nem lehetett járni, a Tiberisen hajózni. A gabona 
ára mégsem változott, mert nagy készleteket halmoztak fel. S 


minthogy P. Licinius éppoly nyugodt körülmények között viselte 
hivatalát, mint ahogy - nagyobb örömére a népnek, mint 
bosszúságára az atyáknak - elfoglalta, kedvet kaptak, hogy 
legközelebb a plebeiusok közül válasszanak katonai tribunusokat. A 
patrícius jelöltek közül egyedül M. Veturius tartotta meg a helyét, a 
többi, consuli jogkörrel felruházott katonai tribunust majdnem 
minden centuria a  plebeiusok közül választotta meg: M. 
Pomponiust, Cn. Duilliust, Volero Publiliust, Cn. Genuciust és L. 
Atiliust. 

A kemény télre - vagy mert a szélsőséges időjárás hirtelen 
ellenkezőjére fordult, vagy más okból - dögvészes, minden élőre 
ártalmas nyár következett. Minthogy a járványra nem volt orvosság, 
s nem látták sem okát, sem végét, senatusi határozatra a Sibylla- 
könyvekhez fordultak. Az áldozatok lebonyolítására kijelölt 
duumvirek ekkor rendeztek először lakomát az isteneknek, nyolc 
napon át vendégelték három, az akkori viszonyokhoz képest 
legpazarabbul megterített asztalnál Apollót, Latonát, Dianát, 
Herculest,  Mercuriust és  Neptunust. Az áldozati ünnepet 
magánszemélyek is megtartották, városszerte tárva-nyitva voltak a 
kapuk, kivétel nélkül mindenkinek minden rendelkezésére állt. 
Egyaránt vendégül láttak ismerőst és ismeretlent, az ellenséggel is 
szívélyesen és nyájasan elbeszélgettek, megszűnt minden per, 
civódás; e napokban a foglyokról is levették a bilincset, majd 
lelkiismeret-furdalással tették vissza rájuk, ha az istenek egyszer 
már ilyen kegyben részesítették őket. 


Közben Veiinél többszörös rémületet okozott, hogy a háromfelé 
dúló háborúból egy lett. A várost, mint régebben is, 
ostromművekkel vettük körül, ám ekkor hirtelen ott termettek a 
capenai és faliscus segélycsapatok, s a három sereg ellen kétfelé 
kellett harcolnunk. Elsősor ban az segített, hogy eszünkbe jutott 
Sergius és Verginius elítélése. Így az annak idején tétlen veszteglő 
nagyobbik táborból most csapataink - gyorsan megkerülve őket - 
azonnal megtámadták a római sáncokat ostromló capenaiakat; az itt 
kezdődő ütközet a faliscusokat is rémületbe ejtette, s míg 
összevissza futkostak, visszavetette őket a táborból idején érkezett 
ellentámadás. Az utánuk nyomuló győztesek nagy vérfürdőt 
rendeztek. Majd kisvártatva véletlenül a capenai területet tisztító, 
biztonságérzetükben elszéledt csapatokra bukkanva az életben 
maradtakat is megsemmisítették. A menekülő veiibeliek közül sokat 


lekaszaboltak a kapuk előtt, minthogy a rómaiak betörésétől félő 
védők bezárták a kapukat, kirekesztve utoljára érkező katonáikat. 


14. Ezek voltak az év eseményei. S már közeledett a katonai 
tribunusok megválasztásának ideje, majdnem a háborúnál is 
nagyobb gondot okozva az atyáknak, akik úgy látták, hogy a 
főhatalmat nemcsak meg kellett osztaniuk a néppel, hanem szinte el 
is vesztették. Ezért megállapodtak, hogy a legtekintélyesebb 
férfiakat jelölik, akiket - úgy gondolták - már csak tiszteletből sem 
fognak mellőzni, s maguk is - mintha mind egy szálig pályáznának - 
minden követ megmozgattak, és nemcsak az embereket hívták 
segítségül, de az isteneket is. Azt állították, hogy az elmúlt két 
évben tartott gyűléseken sérelem érte az isteneket. ,A tavalyi 
kibírhatatlan tél felért egy égi figyelmeztetéssel, s az idei év már 
nem figyelmeztetést, de következményeket hozott: a környéken és a 
Városban kitört ragály kétségtelen jele az istenek haragjának, s a 
sorskönyvek is azt mondják: az isteneket kell kiengesztelnünk, ha 
azt akarjuk, hogy űzzék el a járványt, mert ők méltatlannak látják, 
hogy az áldozatok nélkül lefolyt választásokon megosztoztak a 
tisztségeken, s eltüntettek a két rend között minden különbséget." A 
választók, akikre nemcsak a pályázók tekintélye, de a vallási 
aggályok is hatottak, csupa patríciust választottak meg consuli 
joggal — felruházott katonai  tribunusnak s többnyire a 
legtekintélyesebbeket: L. Valerius Potitust (ötödször), M. Valerius 
Maximust, M. Furius Camillust (másodszor), L. Furius Medullinust 
(harmadszor), 0. Servilius Fidenast (másodszor), O. Sulpicius 
Camerinust (másodszor). 

Az ő idejükben Veiinél különösebben említésre méltó esemény nem 
történt; a háborút általában portyázás jellemezte. A két fővezér - 
Potitus Faleriiből, Camillus Capena alól - nagy zsákmánnyal tért 
vissza, nem hagyva meg épen semmit, amit tűzzel vagy vassal meg 
lehetett semmisíteni. 


15. Közben sok csodajelről érkezett híradás, de a legtöbbet - 
minthogy legfeljebb egy-egy személy tanúskodott róluk - 
lekicsinyelték, és mivel állt a háború az etruszkokkal, nem is volt 


jóspap, aki a jeleket értelmezze. Egy dolog azonban mindenkinek 
gondot okozott: az albai erdőben lévő tó, bár sem eső, sem más ok 
nem volt rá, csodásnak mondható módon szokatlanul megduzzadt. 
Követeket küldtek  Delphoiba, megtudakolni, milyen isteni 
kinyilatkozás rejlik e csoda mögött. De a sors a szomszédból küldött 
jóst. Egy veiibeli öreg, amikor az őrhelyek és őrállomások között 
elhaladva a római és etruszk katonák kicsúfolták, látnoki hangon 
kijelentette: a rómaiak sose foglalják el Veiit, míg le nem csapolják 
az albai tó vizét. Erre a szerintük vaktában odavetett kijelentésre 
eleinte nem is hederítettek a rómaiak, de később, beszélgetés 
közben, vissza-visszatértek rá. Végül is valamelyik őr megkérdezte 
az egyik arra járó városbelitől - mert a hosszú háború folyamán 
néha szóba elegyedtek -, ki az, aki az albai tóról ilyen homályos 
kijelentéseket tett? Arra a feleletre, hogy egy jós, a vallási ügyekben 
némileg jártas katona - azzal az ürüggyel, hogy ha ő is érdemesnek 
tartja, a személyére vonatkozó csodajel ügyében szeretné tanácsát 
kérni - kicsalta a jóst egy beszélgetésre. Mindketten fegyvertelenek 
voltak, és gyanútlanul eléggé eltávolodtak övéiktől; ekkor a 
tagbaszakadt római megragadta, s hiába kiáltoztak fenyegetőzve a 
veiibeliek, seregéhez vonszolta a tehetetlen öreget. Előbb a 
fővezérhez vezették, majd Rómába küldték a senatus elé. Arra a 
kérdésre, mit jelent az albai tóról szóló jóslata, azt felelte: nyilván 
megharagudtak az istenek Veii népére azon a napon, mikor azt 
sugallták neki, hogy elárulja a hazájára leselkedő végzetes 
veszedelmet. Most már nem teheti ki nem mondottá azt, amit akkor 
isteni ihlettől eltelve megjósolt, s ha elhallgatja, amit a halhatatlan 
istenek ki akarnak nyilvánítani, talán éppen úgy magára vonja 
átkukat, mint ha kimondja, amit titokban akarnak tartani. Szóval 
azt a hagyományt őrzik a sorskönyvek és az etruszkok 
jóstudománya, hogy ha egyszer az albai tó megárad, és a rómaiak 
megfelelő módon levezetik, akkor megadatik nekik a veiibeliek 
felett való győzelem, de míg ez meg nem történik, az istenek nem 
pártolnak el Veii bástyáitól. Az atyák azonban, túl jelentéktelennek 
és megbízhatatlannak vélvén őt, nem hallgattak tanácsára, és úgy 
döntöttek: ilyen fontos ügyben meg kell várni a követeket a püthói 
jósda válaszával. 


16. Még nem tértek vissza a Delphoiba küldött követek, az albai 


csodajel ügyében sem jutottak még dűlőre, de már új consuli joggal 
felruházott katonai tribunusok léptek hivatalba: L. Iulius Iulus, L. 
Furius Medullinus (negyedszer), L. Sergius Fidenas, A. Postumius 
Regillensis, P. Cornelius Maligunensis és A. Manlius. Ebben az 
évben új ellenség jelent meg, a targuiniibeliek, akik jól látták, 
egyszerre hány háború köti le a rómaiakat; a volscusok ellen az 
ostromgyűrűbe fogott Anxurnál, a Labici római coloniát ostromló 
aeguusok ellen, s ezenkívül a Veii, Falerii és Capena ellen vívott 
háború, és azt is tudták, hogy a falakon belül sem nyugalmasabb a 
helyzet az atyák és a plebeiusok küzdelmei miatt. Abban a 
reményben, hogy itt a lehetőség a zavarosban halászni, könnyen 
mozgó csapatokat küldtek portyázni a római területre, gondolván, 
hogy a rómaiak vagy bosszulatlanul tűrik ezt a jogtalanságot, hogy 
ne kelljen újabb háború terhét vállalniuk, vagy csak az övékénél 
gyengébb sereggel bocsátkoznak támadásba. Rómában a 
targuiniibeliek dúlása inkább felháborodást okozott, mint gondot, 
ezért nem tettek nagy előkészületeket, de nem is tétováztak sokáig. 
A. Postumius és L. Iulius - a néptribunusok tiltakozása miatt - nem 
szabályos sorozással, hanem majdnem teljes egészében a 
buzdításukra fellelkesült önkéntesekből toboroztak, majd 
felkerekedtek, és Caere táján mellékösvényeken eléjük vágva 
rajtaütöttek a fosztogatásból hazafelé tartó, zsákmánnyal megrakott 
taguiniibelieken. Sokat lekaszaboltak közülük, mindenüket elvették, 
s visszaszerezve a saját földjeikről származó zsákmányt, Rómába 
tértek. Két napot adtak a tulajdonosoknak holmijuk felismerésére, a 
harmadikon azt, amit nem ismertek fel - s ez többnyire az ellenség 
tulajdona volt - elárverezték, és a bevételt szétosztották a katonák 
között. 

A többi háború, kiváltképp a Veii ellen vívott, kétes eredménnyel 
folyt. A rómaiak, elvesztvén hitüket az emberi segítségben, már a 
végzet, az istenek felé tekingettek, mikor megérkeztek Delphoiből a 
követek, s meghozták a jósdának az elfogott jós válaszával teljesen 
megegyező üzenetét. , Római, ne hagyd, hogy felgyűljön a víz az 
albai tóban, ne hagyd, hogy saját medrében fusson a tengerbe; 
öntözd vele földjeidet, csatornákon szétvezetve tüntesd el; azután 
szorongasd bátran az ellenséges falakat; s gondolj rá, hogy a sok 
éven át ostromolt város felett a most feltárt végzet segítségével 
győzni fogsz. A háborút diadallal befejezve küldj bőséges ajándékot 
templomomba, s újítsd fel és a hagyomány szerint üld meg a 
feledésbe ment hazai áldozati ünnepeket." 


17. Nagyon megnőtt erre az elfogott jós tekintélye; Cornelius és 
Postumius katonai tribunusok vele tanácskozták meg, milyen 
engesztelést kíván az albai csodajel, s miként illő kibékíteni az 
isteneket. Végül rájöttek, miféle szertartások hanyagolása és milyen 
áldozati ünnep elmaradása miatt neheztelnek az istenek: 
nyilvánvalóan azért, mert a tisztségviselők megválasz 

tásánál vétkes mulasztás történt, nem tartották meg a Latin 
Ünnepeket, s az albai hegyen sem mutattak be illő módon áldozatot. 
Egy mód van a kiengesztelésre: a katonai tribunusok mondjanak le 
tisztségükről, ismételjék meg újra az előzetes jósjelkérést, s 
vezessenek be interregnumot. Mindez, a senatus határozatára, meg 
is történt. Egymás után három interrex volt, L. Valerius, O. Servilius 
Fidenas és M. Furius Camillus. Közben a néptribunusok szüntelenül 
zavarták a választási gyűléseket tiltakozásaikkal, végül előzetes 
megállapodást kötöttek, hogy a katonai tribunusok többségét a 
plebeiusok közül választják. 

Közben Etruria Voltumna szentélyénél tartott tanácskozást. A 
capenaiak és a faliscusok azt követelték, hogy Etruria népei egy 
szívvel, egy akarattal siessenek az ostromlott Veii felmentésére, de a 
többiek azt felelték, hogy ők ezt már korábban megtagadták a 
veiibeliektől, tehát most senki ne számítson azoknak a segítségére, 
akiknek ilyen fontos ügyben nem kérték ki a tanácsát. Egyébként 
most már nem is ők maguk, de maga a sors mond nemet a 
veiibelieknek, különösen Etruriának ezen a részén, ahol egy még 
sose látott nép, a gallus lett a szomszédjuk, amellyel sem biztos 
békében élni, sem nyíltan háborút viselni nem lehet. A vérrokonság, 
a közös név s a jelen veszély miatt annyi engedményt tesznek, hogy 
a háborúba önként jelentkező fiatalokat nem tartják vissza. 
Rómában híre terjedt, hogy az ellenség nagy csapaterősítéseket 
kapott, így a közös félelem - mint lenni szokott - enyhítette a belső 
egyenetlenkedést. 


18. Az előzetes népgyűlésen - jóllehet nem is pályázott - az atyák 
beleegyezésével P. Licinius Calvust választották meg katonai 
tribunusnak; ez az egyébként eléggé előrehaladott korú férfi 
korábban is józan  mértéktartással töltötte be hivatalát. 
Nyilvánvalónak látszott, hogy sorban újraválasztják a múlt évi 


testület minden tagját: L. Titiniust, 0. Manliust, P. Maeniust, Cn. 
Genuciust, L. Atiliust. Miután törvényes sorrendben szólították a 
tribusokat, P. Licinius Calvus az interrex engedélyével ezeket 
mondotta: , Látom, polgárok, hogy, emlékezve a mi hivatali 
működésünkre, a ma olyannyira hasznos egyetértés kedvező 
kilátásait akarjátok a jövő évre is biztosítani. Újraválasztott 
tiszttársaim nem változtak, sőt a tapasztalat talán még derekabbá 
edzette őket, én azonban nem vagyok a régi, itt már csak P. Licinius 
árnyékát, puszta nevét látjátok. Testi erőm elhagyott, látásom, 
hallásom meggyengült, emlékezetem kihagy, szellemi frisseségem 
elernyedt. Íme, itt ez az ifjú - és rámutatott a fiára - szakasztott 
mása annak, akit ti múltkor a nép közül elsőnek választottatok meg 
katonai tribunusnak. Az én kezem alatt nevelődött, s én őt magam 
helyett, mint utódomat, az államnak ajánlom és szentelem; ezért 
kérlek benneteket, polgárok, hogy tisztségemet, melyet most 
leteszek, az én ajánló szavaimra ruházzátok erre a pályázóra." 
Teljesítették az apa kérését, és fiát, P. Liciniust, az előbb 
felsoroltakkal együtt consuli jogkörrel felruházott katonai 
tribunusszá választották. 


Titinius és Genucius katonai tribunusok a faliscusok és a capenaiak 
ellen vonultak, s mivel nagyobb lelkesedéssel, mint megfontolással 
hadakoztak, vakmerőségükben csapdába estek. Genucius hősi 
halállal fizetett meggondolatlanságáért, s a hadijelvények előtt az 
elsők között esett el. Titinius, a nagy zűrzavarban egy magaslatra 
gyűjtve össze seregét, helyreállította a csatarendet, de nem mert az 
ellenséggel a síkságon szembeszállni. Nagyobb volt a szégyen, mint 
a veszteség, mégis majdnem nagyarányú vereség lett a dologból, 
akkora rémület támadt ugyanis nemcsak Rómában, ahol a 
legkülönfélébb híresztelések kaptak lábra, hanem a Veii melletti 
táborban is. Alig lehetett a menekülő katonákat visszafordítani, 
amikor a táboron végigfutott a hír, hogy a sereget vezéreivel együtt 
lekaszabolták, s a győztes capenai és faliscus csapatok - Etruria 
egész fiatalsága - már a közelükben vannak. Rómában még ennél is 
nyugtalanítóbb hírek találtak hitelre: hogy már a Veiinél lévő tábort 
ostromolják, s hogy egy ellenséges oszlop a Város felé közeledik. A 
falakra rohantak, s a matrónák, akiket otthonuk ból kicsalt az 
általános félelem, a templomokban közösen esdekelve kérték az 
isteneket: óvják meg a pusztulástól a Város hajlékait, templomait, 
várfalait, fordítsák Veiire ezt a rémületet, s ők majd megújítják a 


szent áldozatokat, s a csodajeleket szertartásokkal engesztelik ki. 


19. S már felújították a játékokat és a Latin Ünnepeket, már a 
szántóföldekre terelték az albai tó vizét: Veii sorsa beteljesedőben 
volt. Így hát a sorstól a város elpusztítására és hazája megmentésére 
kijelölt vezért, M. Furius Camillust dictatorrá nevezték ki, ő pedig P. 
Cornelius Scipiót tette meg a lovasság főparancsnokává. 

Más lett a fővezér, egy csapásra megváltozott a hadihelyzet is: új 
reménység, új lendület költözött az emberekbe, s Róma sorsát is 
másképpen kezdték látni. Camillus először is a katonai törvény 
alapján megfenyítette azokat, akik múltkor a nagy ijedtségben Veii 
alól megfutottak, s elérte, hogy katonái nem az ellenségtől féltek 
legjobban. Azután kitűzte a sorozás napját, majd Veii alá sietett, 
hogy bátorságot öntsön katonáiba. Innen visszatért Rómába, sor alá 
állította az új sereget: senki nem vonhatta ki magát a szolgálat alól. 
Még az idegen, latiumi és hernicus fiatalság is jelentkezett a 
háborúba: a dictator a senatusban mondott nekik köszönetet. 
Mindent előkészített a harcra, s a senatus javaslatára megfogadta, 
hogy Veii elfoglalása után nagy játékokat rendez, s felszenteli 
Matuta anya helyreállított, egykor még Ser. Tullius király által 
felszentelt templomát. 

Kivonult seregével a Városból, s az emberekben inkább várakozást, 
mint reményt keltett. Nepetei területen, a faliscusok és a capenaiak 
ellen vívta meg döntő  ütközetét. Itt oly messzemenő 
körültekintéssel és megfontolással intézett mindent, hogy - mint 
lenni szokott - a hadiszerencse is hozzá szegődött. Szétverte a 
csatában az ellenséget, táborából is kiszorította, s roppant 
hadizsákmányra tett szert. Ennek legnagyobb részét elküldte a 
guaestornak, alig valamit juttatott a katonáknak. Majd Veii alá 
vezette seregét. Megsűrítette az őrtornyok láncolatát, véget vetett a 
sánc és a várfal között váratlanul  fel-fellángoló sok-sok 
csatározásnak, s megtiltva, hogy bárki is engedély nélkül kezdjen 
harcot, katonáit ostromművek építésére fogta. Legtöbbet és 
legfáradságosabban egy föld alatti folyosón dolgoztak, amelyet az 
ellenséges vár irányában kezdtek ásni. Hogy ne legyen fennakadás, 
és ne mindig ugyanazok dolgozzanak egyfolytában megszakadásig a 
föld alatt, az ostromművek építőit hat csoportra osztotta. Óránként 
váltották egymást, nem pihenve sem éjjel sem nappal, mígcsak a 


fellegvárba vezető alagút el nem készült. 


20. A dictator, látva, hogy már kezében a győzelem, elesik ez a 
végtelenül gazdag város, a hadizsákmány felül fogja múlni mindazt, 
amit az összes eddigi háborúban szereztek - és mert nem akarta 
magára vonni a katonák haragját a zsákmány túl szűkmarkú 
mérésével, sem a senatorok neheztelését túl pazarló bőkezűségével - 
levelet küldött a senatusnak: A halhatatlan istenek kegye, a maga 
intézkedései és katonái kitartása révén, Veii hamarosan a római nép 
hatalmába kerül. Döntsék el, mi legyen a hadizsákmánnyal. 


Két vélemény osztotta meg a senatust. Az egyik az idősebb Liciniusé 
volt. Úgy mondják, fia elsőnek őt kérdezte meg, mire így 
nyilatkozott: , Tegyék közhírré a nép között, hogy aki a 
zsákmányból részt akar, menjen a veii táborba." A másik vélemény, 
Ap. Claudiusé, aki helytelenítve ezt a példátlanul pazarló, 
igazságtalan és esztelen ajándékosztogatást, azt javasolta, hogy ha 
már egyszer szerintük bűn az ellenségtől szerzett pénzt a háborúban 
kiürült állampénztárnak juttatni, fordítsák a katonák zsoldjára, s 
ezzel könnyítsék a nép adóterheit. , E jótétemény hatását minden 
ház egyformán megérzi. S így majd nem fogja a semmittevő 
városiak fosztogatásra oly mohó keze elragadni a hős harcosokat 
illető jutalmat, hiszen általában úgy szokott lenni, hogy kevésbé 
kívánja a zsákmányt, aki érte a fáradság és veszély nehezét vállalta." 


Licinius azt hozta fel ellene, hogy mindig gyanú és gyűlölködés fog 
tapadni ehhez a pénzhez, amely okot ad a vádaskodásra a nép 
körében, s lázongásokat és új törvényeket eredményez. Mennyivel 
jobb volna ezzel az ajándékkal visszanyerni a nép érzelmeit, 
segíteni az annyi évi adótól kimerülteken és kifosztottakon; hadd 
érezzék, mily édes a zsákmánya annak a háborúnak, amelyben 
majdnem egész életük eltelt. Nagyobb elégtétel és öröm, ha ki-ki 
saját kezűleg viszi haza az ellenségtől szerzett zsákmányt, mint ha 
másnak a kegyéből a sokszorosát kapja meg. Ami a dictatort illeti, ő 
el akarta kerülni a gyűlöletet és vádaskodást, ezért bízta a döntést a 
senatusra. A senatus kötelessége, hogy az ügyet a nép elé terjessze, s 
engedje, hogy mindenki kapja meg, amit a hadiszerencse neki 
juttatott. 

Úgy gondolták, ez a vélemény alkalmasabb arra, hogy a senatust 

népszerűvé tegye. Ezért úgy határoztak, hogy aki akar, jelentkezzék 
a veii zsákmányért a dictator táborában. 


21. Roppant tömeg kerekedett fel és töltötte meg a tábort. Ekkor a 
dictator jósjelet kért, majd előlépett, és fegyverbe szólította a 
sereget. , Püthói Apollo - fohászkodott -, a te isteni hatalmad 
vezetésével indulok Veii elpusztítására, neked ajánlom fel a 
zsákmány tizedrészét. Hozzád is könyörgök, Iuno királynő, aki most 
még Veiit oltalmazod. Jöjj velünk, ha győztünk, a mi városunkba, 
amely rövidesen a tied is lesz, s ahol hozzád méltó templom fog 
állni." E fohászkodás után számbeli fölényben lévő seregével 
megrohanta a város minden pontját, hogy elterelje a figyelmet az 
alagút felől fenyegető veszélyről. A veiibeliek nem is sejtették, hogy 
már saját jósaik is elárulták, és az idegen jósdák is kiszolgáltatták 
őket, hogy isteneiknek mások már felajánlották a hadizsákmány egy 
részét, s a többi isten is, akit fogadalmakkal eltántorítottak a 
várostól, az ellenség templomaiban néz új lakóhely után; nem is 
gyanították, hogy ez az utolsó napjuk, s hogy a falak alatt vezető 
alagúton át a fellegvár megtelt katonákkal. Fegyveresen a falakra 
rohannak, csodálkoznak, hogy a rómaiak, akik közül napok óta egy 
sem mozdult ki az őrállásból, miért rohamozzák meg olyan 
meggondolatlanul a falakat, mintha hirtelen őrület vett volna rajtuk 
erőt. 

Helyénvaló, hogy itt elmondjunk egy történetet. Mikor Veii királya 
áldozatot mutatott be, a jós kijelentette: azé lesz a győzelem, aki 
kivágja az áldozati állat belső részeit. Ennek a hallatára az 
alagútban várakozó római katonák kitörtek a folyosóból, elragadták 
és a dictatorhoz vitték a belső részeket. Persze, ilyen régi 
történetnél megelégszem azzal, ha azt elfogadják belőle igaznak, 
ami valószínű. Olyan események ezek, amelyek inkább illenek a 
csodadolgoknak örülő színházi közönséghez, mint a valóságos 
történelembe, s nem éri meg a fáradságot, hogy megerősítsük vagy 
megcáfoljuk őket. 

Ekkor a válogatott csapatokkal tele alagút hirtelen önteni kezdte a 
fegyvereseket Iunónak a veii fellegvárban lévő templomába. Egy 
részük hátulról rohan a falakon álló ellenségre, mások feltépik a 
kapukat, többen, mikor a tetőkről az asszonyok és a rabszolgák 
téglákat és cserepeket hajigálnak, gyújtogatni kezdenek. Minden 
visszhangzik a fenyegetés és a rémület különféle hangjaitól, a 


gyerekek és az asszonyok egybevegyült sírásától. Egy pillanat alatt 
mindenütt letaszítják a falakról a védőket, felnyitják a kapukat, a 
csapatok egy része itt zúdul be, mások az üresen maradt falakon 
kúsznak fel, a város ellenséggel telik meg, mindenütt áll a harc. 
Majd a nagy vérontás után ellanyhul a küzdelem, s a dictator a 
kikiáltók útján megparancsolja, hogy kíméljék a fegyverteleneket. 
Ezzel véget ér a vérengzés. 


A fegyvertelenek kezdik megadni magukat, s a katonák - a dictator 
engedélyével - szétszélednek zsákmányolni. Mikor elvonultak előtte 
a zsákmánnyal, amely lényegesen nagyobb és sokkal értékesebb 
volt, mint valaha is gondolta vagy remélte volna, állítólag kezét az 
égnek emelte, s felfohászkodva azt a kegyet kérte, hogy ha valamely 
isten vagy ember túl nagynak találja az ő vagy a római nép 
szerencséjét, hadd enyhítse ezt az irigységet a maga és a római nép 
lehető legkisebb kára. A hagyomány szerint fohászkodás közben 
megfordulva elesett; mint a későbbi események után 
megállapították, ez volt az előjele Camillus elítélésének s Róma 
néhány év múlva bekövetkezett elfoglalásának és vereségének. A 
nap az ellenség mészárlásával és a dúsgazdag város kirablásával telt 
el. 


22. Másnap a dictator nyilvános árverésen eladta a szabadon 
születetteket. Csak ezt a pénzt fizették be az állampénztárba, de a 
nép ezért is zúgolódott. S a magával vitt zsákmányért sem a 
dictatornak volt hálás, aki a hatáskörébe tartozó ügyben a senatus 
döntését kérte, hogy arra háríthassa a felelősséget fukarságáért -, s 
nem is a senatusnak, hanem a Licinius családnak: a fiúnak, aki az 
ügyet a senatus elé terjesztette s az apának, az oly népszerű javaslat 
szerzőjének. 

Miután a magánosok vagyonát elhordták Veiiből, az isteneknek 
adott ajándékokat s magukat az isteneket is kezdték elmozdítani, de 
inkább hivők, nem fosztogatók módján. Iuno királynő Rómába 
vitelét is az egész hadseregből kiválogatott ifjakra bízták, akik 
megmosakodva, fehér ruhában, áhítatosan léptek be a templomba. 
Előbb jámbor félelemmel emelték fel a kezüket, mert a szobrot az 
etruszk szokások szerint csak egy bizonyos családból származó 
papoknak volt szabad megérinteniök. S mikor egyikük - lehet, hogy 


isteni ihletésre, lehet, hogy ifjúi módon tréfálkozva - megkérdezte: 
, Kívánsz-e Rómába jönni, Iuno?", a többiek mind felkiáltottak, hogy 
az istennő igent intett. A történethez még hozzáfűzik, hogy a 
hangját is hallották, mikor ,igen"-t mondott. Mindenesetre - a 
hagyomány szerint - elmozdításánál alig volt szükség a magukkal 
vitt eszközökre; mintha önként menne velük, olyan simán és 
könnyedén haladtak vele, s teljes épségben ért el a római dictator 
fogadalmában felajánlott örökös lakóhelyére, az  Aventinusra. 
Később ezt a templomot ugyancsak a fogadalmat tevő Camillus 
avatta fel. 

Így esett el Veii, az etruszk nép leggazdagabb városa. Nagyságát 
már végső összeomlása is bizonyította: tíz nyáron, tíz télen át volt 
egyfolytában körülzárva, s közben több vereséget mért ellenfelére, 
mint amennyit elszenvedett; s végül, mikor a sors is ellene fordult, 
ostromművekkel s nem emberi erővel tudták csak bevenni. 


23. Rómában Veii elfoglalásának híre - noha már kiengesztelték a 
csodajeleket, ismerték a jós válaszait és Püthia jóslatát, s megtették, 
amit emberi belátás megtehet: a hadvezérek legnagyobbikát, M. 
Furiust választották meg vezérnek, mégis - annyi változatos 
hadiszerencsével végigküzdött esztendő, annyi vereség után, mintha 
szinte nem is remélték volna, oly mérhetetlen lelkesedést keltett. A 
senatus még el sem rendelte, máris minden templom megtelt az 
isteneknek hálát mondó anyákkal. A senatus - mint eddig egyetlen 
előző háborúnál sem négy napban szabta meg a hálaadó 
ünnepségek idejét. A dictator diadalmenete is fényesebb volt 
bármilyen eddiginél: a rendek mind kivonultak eléje, s olyan 
ünneplésben részesült, amely mellett elhalványult minden, e napon 
szokásos eddigi lelkesedés. A legnagyszerűbb látvány ő maga volt, 
amint négy fehér lótól vont kocsiján behajtott a Városba, ezzel 
túllépte nemcsak a szokásokat, de az emberi lehetőségek határait is. 
Úgy vélték, Iuppiter vagy a Nap fogata sem lehet szebb a 
dictatorénál, s hogy ez már a szentségtöréssel határos. Ezért a 
diadalmenet fénye sokkal nagyszerűbb volt, mint a fogadtatás. 
Ezután kijelölte az Aventinuson Iuno királynő temploma helyét, 
felavatta Matuta anya szentélyét, s az isteni és emberi szertartások 
befejezése után lemondott dictatori megbízásáról. 


Most már az Apollónak felajánlott ajándékról kezdtek tárgyalni. 
Camillus kijelentette, ő a zsákmány tizedrészét Apollónak ajánlotta 
fel, a papok pedig úgy vélekedtek, hogy a népet fel kell oldani a 
fogadalom teljesítése alól; ezért nem volt könnyű megtalálni a 
módját, miképpen kényszerítsék a népet a zsákmány visszaadására, 
hogy a szent célra szánt részt elkülönítsék. Végül a legkönnyebbnek 
látszó megoldást választották: mindenki, aki maga és háza nevében 
eleget akar tenni ennek a szent kötelességnek, önmaga becsülje fel 
saját zsákmányrészét, s az érték egytizedét adja be közcélra. Ebből 
majd arany ajándékot küldenek, méltót a templom jelentőségéhez 
és az isten nagyságához, olyat, amely megfelel a római nép 
tekintélyének. Ez a begyűjtés is elidegenítette a nép lelkét 
Camillustól. 

Közben követek érkeztek békeajánlattal a volscusoktól és az 
aeguusoktól. Megkötötték a békét, nem azért, mert akik kérték, 
megérdemelték, inkább azért, hogy az oly hosszú háborúban 
kimerült polgárság nyugalomhoz jusson. 


24. A Veii elfoglalását követő évben hat consuli jogkörrel 
felruházott katonai tribunus lépett hivatalba: a két P. Cornelius - 
Cossus és Scipio -, M. Valerius Maximus (másodszor), K. Fabius 
Ambustus (másodszor), L. Furius Medullinus (ötödször), 0. Servilius 
(harmadszor). Sorshúzás útján a két Corneliusnak a faliscusok, 
Valeriusnak és Serviliusnak a capenaiak elleni háború jutott. Nem 
próbálkoztak a városok ellen rohammal vagy ostromművekkel, 
megelégedtek azzal, hogy  végigpusztították a földeket, és 
kifosztották a föld népét: egyetlen gyümölcsfa, semmi termő növény 
nem maradt a földeken. Ez a csapás megtörte a capenaiak 
ellenállását: békét kértek és kaptak. A faliscusok ellen tovább folyt a 
háború. 

Rómában eközben általános nyugtalanság támadt. Hogy 
lecsendesítsék, — elhatározták, hogy  volscus földön  coloniát 
alapítanak, ahová háromezer polgárt telepítenek át. A feladat 
elvégzésére — választott  triumvirek fejenként három egész 
héttizenketted iugerumot osztottak ki. De erről a bőkezűségről 
csakhamar megvető nyilatkozatok hangzottak el: , Ez csak odavetett 
adomány, vigasz, amellyel ki akarják játszani a nagyobb 
reményeket. Miért távolítják el a népet volscus földre? Hiszen itt 
van a közvetlen közelben a gyönyörű város, Veii, s ennek Rómáénál 


is termékenyebb és nagyobb környéke. A város is felülmúlja Rómát, 
szebb a fekvése, sokkal ragyogóbbak köz- és magánépületei, 
nyilvános helyei." Sőt az a javaslat is elhangzott, amit a gallus 
megszállás után Rómában különösen gyakran emlegettek: nem 
kellene-e áttelepülni Veiibe? Hiszen már elhatározták, hogy a nép 
nagyobbik fele s a senatus egy része Veiibe települ át, semmi 
akadálya, hogy a római nép egyetlen állam két városában lakjék. 

Az optimaták ellenezték ezt a tervet. Inkább választják a halált a 
római nép szeme előtt, semminthogy ilyesféle törvényjavaslat 
elhangozzék. Ha most egyetlen városban annyi a viszálykodás, mi 
lesz kettőben? Akadhat-e olyan polgár, akinek a győztes hazánál 
többet ér a legyőzött; aki elősegítené, hogy Veii, elfoglalása után, 
jobban virágozzék, mint függetlensége idején? S végül is: 
polgártársaik elmehetnek s itthagyhatják őket hazájukban, de őket 
soha semmi erő nem kényszerítheti, hogy valaha is itthagyják 
polgártársaikat és hazájukat. De kövessék csak Veii új 
megalapítóját, T. Siciniust (ez a néptribunus terjesztette elő a 
javaslatot), s hagyják faképnél az istentől származó isteni Romulust, 
Róma atyját és megalapítóját. 


25. A vita elkeseredett küzdelemmé fajult, mert az atyák néhány 
néptribunust is a maguk pártjára vontak. A népet csak az tartotta 
vissza az összecsapástól, hogy mikor szitkozódás közben már-már 
ökölre mentek, a senatus vezetői könyörögve a tömeg elé vetették 
magukat, hogy őrájuk támadjanak, őket üssék, őket öljék meg. 
Koruk, tekintélyük, tisztségük megóvta 

őket a  bántalmazástól, a tömegben szégyen ébredt az 
indulatoskodás miatt, s tartózkodott mindenfajta erőszakoskodástól. 
Camillus pedig mindenhol ismételten kijelentette, nem csoda, hogy 
őrület szállta meg a polgárságot, amelyet köt ugyan fogadalma, de 
kisebb gondja is nagyobb annál, semhogy szent ígéretét be is váltsa. 
Nem az önkéntes felajánlásokra céloz; ezeket inkább lehet 
alamizsnának, mint tizednek nevezni, és az ilyen egyéni vállalás 
úgysem kötelezi az egész népet. De nem hallgathatja el, mily 
tűrhetetlen teher a lelkiismeretén, hogy csak az ingóságok után 
adják meg a tizedet, s szó sem esik a többi fajta zsákmányról, a 
városról és a meghódított földekről, pedig fogadalma ezekre is 
vonatkozott. 

Minthogy bizonytalan volt, tud-e dönteni a senatus, a kérdést a 


főpapok elé terjesztették. A testület meghallgatta Camillust, és úgy 
döntött, hogy egy tizede mindannak, ami a fogadalom elhangzása 
előtt Veii tulajdona volt, s a fogadalom után a római nép birtokába 
került, Apollót illeti. Így aztán felértékelték a várost és a környékét, 
a megfelelő összeget kivették a kincstárból, és megbízták a consuli 
jogkörrel felruházott katonai tribunusokat, váltsák be aranyra. Nem 
lévén elegendő arany, a matrónák megbeszélték a dolgot, és 
egyhangú határozattal felajánlották a hiányzó aranyat a katonai 
tribunusoknak, és minden ékszerüket odaadták a kincstárnak. A 
senatus még soha nem volt annyira lekötelezve, mint ezúttal, s a 
matrónák nyilván áldozatkészségükkel nyerték el azt a jogot, hogy 
áldozatok és játékok alkalmával díszkocsin, egyéb ünnep- és 
hétköznapokon fedett szekéren utazhattak. Az egyéni 
adományokból származó aranyat lemérték, hogy az árát pénzben 
egyenlíthessék ki, majd arany vegyítőkorsót készíttettek belőle, s azt 
küldték Apollónak adományul Delphoiba. 

Miután a lelkek a vallási kötelezettség terhe alól felszabadultak, a 
néptribunusok újra kezdték a lázítást, s a tömeget a vezetők, főleg 
Camillus ellen uszították: , Ő volt az, aki a veii zsákmányt, állami és 
vallási célokra felajánlva, a semmivel tette egyenlővé." A 
távollévőket szenvedélyesen támadják, azzal szemben, aki jelen van, 
s bátran szembeszáll dühükkel, mérsékletet tanúsítanak. Látva, hogy 
az ügy a következő évre is áthúzódik, a törvény előterjesztőit 
választják meg a következő évre is néptribunusnak. Az atyák, 
ugyanígy, a javaslat ellenzőit támogatják. Így a néptribunusok 
többségét újraválasztották. 


26. Az atyák a katonai tribunusokat választó gyűlésen, minden 
befolyásukat latba vetve, elérték, hogy M. Furius Camillust is 
megválasztották. Azzal érveltek, hogy a háborúra kell vezért 
találniuk, valójában azért volt rá szükség, hogy legyen, aki 
szembeszáll a néptribunusok bőkezűségével. Camillusszal együtt 
consuli jogkörrel felruházott katonai tribunusszá választották L. 
Furius Medullinust (hatodszor), C. Aemiliust, L. Valerius Publicolát, 
Sp. Postumiust, P. Corneliust (másodszor). 


Az év elején, amíg a fővezérséggel megbízott Camillus a faliscusok 
ellen vonult, a néptribunusok tartózkodtak a zavarkeltéstől. Addig 
halogatták a dolgot, míg semmi nem lett belőle, s Camillus, 


legfélelmetesebb ellenfelük, a faliscusok földjén megnövelte 
dicsőségét. Kezdetben az ellenség azt hitte a legbiztosabbnak, ha 
falai mögé húzódik, de Camillus végigpusztította a földeket, 
felperzselte a tanyákat, és így kikényszerítette őket a városból. Ám a 
félelem miatt nem nyomultak messzebb, városuktól mintegy ezer 
lépésnyire ütöttek tábort, abba az egy reménybe kapaszkodva, hogy 
a kietlen és sziklás vidéket a hol szűk, hol meredek utak miatt alig 
lehet megközelíteni. Camillus azonban táborával késő éjszaka 
felkerekedett, és a síkságon ejtett egyik hadifogoly kalauzolásával 
hajnalban megjelent az ellenség mögött emelkedő egyik 
magaslaton. A római triariusok sáncokat emeltek, a sereg többi 
része harcra készen várakozott. A munkájuk megzavarására 
odamerészkedő ellenséget szétszórták és megfutamították. Erre a 
faliscusok között olyan rémület tört ki, hogy fejvesztett futással 
közeli táborukból a városba menekültek. Sokan elestek, sokan 
megsebesültek, a többiek resz ketve beestek a kapukon, táborukat 
elfoglalták a rómaiak. A katonákat nagyon felháborította, hogy a 
zsákmányt a guaestorok foglalták le, de megfékezte őket a 
parancsnok szigora, szilárdságát egyszerre bámulták és gyűlölték. 
Majd megkezdődött az ostrom, a sáncok ásása; a városbéliek 
alkalomadtán kitörtek, és megrohanták a római állásokat, kisebb 
csetepaték kerekedtek. Egyik felet sem biztatta több remény, mint a 
másikat, minthogy az ostromlott városnak nagyobb készlete volt 
gabonából s egyéb élelmiszerből, mint az ostromlóknak. Úgy 
látszott, éppen olyan hosszú veszkődés vár rájuk, mint Veiinél, ha a 
sors a római vezérnek nem nyújt alkalmat arra, hogy bizonyságot 
tegyen a háborúkból jól ismert nagyszerű jelleméről, és gyors 
győzelmet arasson. 


27. A faliscusoknál rendszerint ugyanaz a személy volt a gyerekek 
tanítója és felügyelője, s egy emberre - mint a görögöknél ma is 
szokás - rábíztak több gyereket is. Az előkelők gyermekeit - mint ez 
már lenni szokott - a tudományokban legjártasabbnak látszó 
személy nevelte. Békeidőben ki szokta vinni a gyerekeket játszani és 
mozogni a város elé, s ezzel a szokással a háborúban sem hagyott 
fel, legfeljebb csak kisebb-nagyobb távolságra vezette őket a 
kapuktól. Egyszer, amikor kellő alkalom adódott, játszadozás és 

változatos csevegés közben az ellenséges előőrsök között a római 


táborba, Camillus fővezér sátrához vitte őket. S elvetemült tettét itt 
még elvetemültebb szavakkal tetézte: a rómaiak kezére adja Faleriit, 
mert kiszolgáltatja nekik a város vezetőinek a gyermekeit. 

Camillus e szavakra így válaszolt: , Nem hozzád hasonszőrű a sereg, 
sem vezére, akihez te, a bűnös, bűnös ajándékkal jössz. Nekünk 
nincs — a  faliscusokkal emberséges megegyezésen alapuló 
szerződésünk; de van olyan, amit a természet oltott belénk, s 
kettőnk között ez érvényes, és mindig is érvényes lesz. A háborúban 
is van jog, akárha békében, s megtanultuk, hogy egyformán 
igazságszeretettel és következetességgel tartsuk tiszteletben. Nem az 
ilyen életkorúak ellen fogtunk fegyvert, akiket egy város 
elfoglalásánál is kímélni szoktak, hanem fegyvert viselők, s ezek 
között is azok ellen, akik - bár nem sértettük meg s nem zaklattuk 
őket - Veiinél megtámadták a római tábort. Te elkövetted a tőled 
telhetőt, hogy vétkeddel felülmúld őket. Én úgy fogok győzni, mint 
Veiinél győztem: bátorsággal, ostromművekkel, fegyverrel - római 
módon." Azután megparancsolta: vetkőztessék le, kössék hátra a 
kezét, adják át a fiúknak, hogy vigyék vissza Faleriibe; vesszőket is 
kaptak, hogy jól ellássák az áruló baját, miközben városába hajtják. 


E látványra először a nép szaladt össze, majd a rendkívüli esemény 
ügyében a vezetők összehívták a senatust. A közhangulat egy 
csapásra annyira megváltozott, hogy az egész polgárság azoktól 
követelte a békekötést, akiket előzőleg annyira eltöltött a féktelen 
harag és gyűlölet, hogy szinte inkább választották volna az 
elpusztult Veii, mint a békét kötő capenaiak sorsát. A római 
becsületet, a fővezér igazságszeretetét magasztalták az ő forumukon 
és az ő curiájukban, s egyhangú határozattal követeket küldtek a 
táborba Camillushoz, majd az ő engedélyével a senatushoz Rómába, 
bejelentendő, hogy Faleriit föladják. Amikor a senatus elé 
bocsátották őket, így beszéltek: , Összeírt atyák! Nincs az az ember 
vagy isten, aki irigykedhetne rátok a győzelemért, melyet ti és 
fővezéretek rajtunk arattatok, s amely minket megadásra 
kényszerített. Meggyőződésünk - s mi lehet a győztesre nagyobb 
dicsőség -, hogy jobb lesz az életünk a ti uralmatok, mint a mi saját 
törvényeink alatt. E viszálykodás befejezése két üdvös példával 
szolgált az emberi nemnek: Ti többre tartottátok a háborúban a 
becsületet, mint az azonnali győzelmet, s mi e becsületességre 
válaszul önként kezetekbe adtuk a győzelmet. Hatalmatokban 
vagyunk, küldjetek embereket fegyvereink, kezeseink, városunk 


átvételére, kapuink tárva-nyitva állnak. Ne csalódjatok a mi 
hűségünkben, mi sem a ti uralmatokban." Camillusnak az ellenség 
és polgártársai egyaránt köszönetet mondtak. A faliscusokat a római 
sereg egy évi zsoldját kitevő összeg megfizetésére kötelezték, hogy a 
római népet mentesítsék az adófizetés alól. Békekötés után a sereg 
visszatért Rómába. 


28. Camillust sokkal nagyobb ünnepléssel fogadták most, amikor az 
ellenséget igazságszeretetével és becsületérzésével legyőzve tért 
vissza Rómába, mint akkor, amikor diadalmenetben fehér lovak 
vontatták végig szekerét a Városon. A senatus nem tudta elviselni 
hallgatásával kifejezett néma szemrehányását, ezért úgy döntött, 
hogy haladéktalanul teljesíti Camillus fogadalmát. L. Valeriust, L. 
Sergiust, A.  Manliust hadihajón útnak indították azzal a 
megbízatással, hogy az arany vegyítőkorsót vigyék el Delphoiba 
Apollónak szánt fogadalmi ajándékul, ám a szicíliai szorosban 
liparaei kalózok elfogták, és Liparaeba vitték őket. Ebben a 
városban a kalózkodást hagyományosan állami megbízásból űzték, s 
a zsákmányon a lakosság megosztozott. Az állam élén ebben az 
évben történetesen egy bizonyos Timaszitheosz állt, aki jellemében 
sokkal inkább a rómaiakhoz, mint honfitársaihoz hasonlított. S 
mivel őt magát is tisztelettel töltötte el a követek neve, az ajándék, 
az isten, akinek küldték s az ajándékozás oka, a tömeget is - amely 
legtöbbször olyan, mint uralkodója - kellő vallásos félelemre bírta. 
Ezért a követekkel úgy bánt, mint az állam vendégeivel, sőt 
hajókíséretet is adott melléjük a delphoi útra, és sértetlenül küldte 
őket vissza Rómába. A senatus határozatilag  vendégjogot 
adományozott, s az állam nevében ajándékot küldött neki. 


Az aeguusok földjén ebben az évben annyira változó szerencsével 
folyt a háború, hogy sem a hadseregnél, sem Romában nem tudták 
megmondani, győztesek vagyunk-e vagy legyőzöttek. A katonai 
tribunusok közül C. Aemilius és Sp. Postumius vezette a 
hadműveleteket. Kezdetben együtt irányították a háborút, majd, 
miután az ellenséget egy ütközetben szétszórták, úgy döntöttek, 
hogy Aemilius Verrugót tartja ostromzár alatt, Postumius pedig a 
környéket dúlja fel. De a sikerek után gondtalanul, rendezetlen 
menetben vonuló Postumiuson az aeguusok rajtaütöttek, seregét 


megfélemlítették, és a közeli dombokra szorították; a rémület a 
Verrugót ostromló másik seregre is átcsapott. Postumius biztos 
helyre vonult katonáival, gyűlést hívott egybe, megszidta őket 
gyávaságukért és a megfutamodásért, s azért, hogy éppen a 
leggyávább, menekülésre mindig kész ellenségtől szenvedtek 
vereséget. A katonák mind azt kiáltozták, hogy jogos a 
szemrehányás, rászolgáltak a  megszégyenítésre. De jóváteszik 
hibájukat, s nem engedik, hogy tartós legyen az ellenség öröme. 
Nyomban vezesse őket az ellenséges tábor ellen (amely ott volt, 
szemük előtt, a síkságon), büntesse meg őket kedve szerint, ha nem 
foglalják el még az éj beállta előtt. Postumius megdicsérte, majd 
felszólította őket, hogy gyűjtsenek erőt, és a negyedik őrségváltás 
idejére álljanak készen. De az ellenség is megindult, hogy még az 
éjszaka folyamán elvágja a rómaiak menekülésének minden 
lehetőségét a Verrugo felé vezető úton, ezért napkelte előtt - igaz, 
hogy egész éjjel holdfény volt - csatát kezdett, s nem volt több 
bizonytalanság, mintha nappal harcoltak volna. A Verrugóba eljutó 
csatazaj azt a hitet keltette, hogy a római tábort rohanták meg, s ez 
olyan rémületet okozott, hogy hiába volt Aemilius minden 
próbálkozása és könyörgése, hogy visszatartsa őket, a katonák 
szétszóródva Tusculumba menekültek. Ezért jutott el Rómába az a 
hír, hogy Postumiust seregével együtt lemészárolták, ő azonban, 
mikor napkelte után a rómaiaknak nem kellett félniük, hogy 
csapdába esnek, ha az ellenséget felbomlott hadrendben üldözőbe 
veszik, végiglovagolt a sorokon, számon kérte ígéretüket, s úgy 
felszította bennük a harci kedvet, hogy az aeguusok most már nem 
tudtak ellenállni rohamuknak. A menekülők között rendezett 
vérfürdő - mint mindig, ha bátorság helyett a düh parancsol - az 
ellenség teljes megsemmisítésével végződött. A  Tusculumból 
érkezett s a polgárokat alaptalanul megrémítő szomorú hír után 
megjött Postumius borostyán gallyal díszített levele: , A római népé 
a győzelem, az aeguusok serege elpusztult." 


29. Minthogy a néptribunusok még nem tudták a törvényjavaslatot 
elfogadtatni, a nép arra törekedett, hogy a javaslat előterjesztői 
tartsák meg tribunusi tisztségüket, az atyák pedig arra, hogy a 
javaslat ellenzőit válasszák újra. De a nép külön választási gyűlései 
nagyobb súllyal estek a latba. Az atyák, ezt a sérelmet megtorlandó, 
senatusi határozatot hoztak, hogy vissza kell állítani a nép által 
gyűlölt consuli tisztséget. Tizenöt év után újra consulokat 


választottak: L. Lucretius Lavust és Ser. Sulpicius Camerinust. 

Az év elején a néptribunusok - minthogy egyetlen tisztségviselő 
társuk részéről sem fenyegetett tiltakozás - még elszántabban 
törekedtek a törvényjavaslat elfogadtatására, a consulok pedig - 
éppen ezért - nem kisebb hévvel szálltak szembe velük. S míg a 
polgárság figyelme erre az ügyre összpontosult, az aeguusok 
megtámadták a területükön létesített Vitellia római coloniát. A 
telepesek nagy része sértetlenül érkezett meg Rómába, minthogy az 
éjszaka folyamán árulással az ellenség kezére játszott város túlsó 
részén szabad út nyílt a menekülésre. A provincia gondját L. 
Lucretius consulra bízták, aki seregével felvonult, az ellenséggel 
megütközve diadalt aratott, s győztesen tért vissza Rómába - egy 
sokkal nagyobb ütközetre. 

Törvény elé idézték a két évvel korábban hivatalban volt 
néptribunusokat, A. Verginiust és O. Pomponiust. A senatus 
egyértelműen becsületbeli kérdésnek tartotta, hogy védelmükre 
keljen, hiszen nem a magánéletben vagy tribunusi tisztükben 
elkövetett vétkükért vádolták be őket, hanem csak azért, mert az 
atyák kedvében járva ellenezték a tribunusok javaslatát. De a 
senatus pártfogásánál erősebbnek bizonyult a nép gyűlölete, s így - 
a lehető legrosszabb példát szolgáltatva s az atyák nagy 
felháborodására -, tízezer érc as büntetésre ítélték az ártatlanokat. 
Camillus nyíltan megvádolta a népet, hogy bűnt követett el: A nép 
most szembefordul saját embereivel, s nem látja be, hogy ha a 
tribunusok ellen ilyen botor ítéletet hoz, tiltakozási joguktól fosztja 
meg őket, s elvéve a tiltakozási jogot, magát a tribunusi hatalmat 
ássa alá. Mert tévednek, ha azt képzelik, hogy a senatus eltűri e 
testület zabolátlan féktelenségét, és az atyák, ha a tribunusi 
hatalmat nem tudják tribunusi segítséggel letörni, majd más 
fegyvert fognak találni. A consuloknak is szemükre vetette: szó 
nélkül tűrték, hogy a senatus akarata szerint eljáró tribunusok 
csalódjanak, és ne kapják meg az állam részéről megígért oltalmat. 
Mindezt a teljes nyilvánosság előtt lépten-nyomon hangoztatva az 
embereket napról napra jobban maga ellen ingerelte. 


30. A senatusban is szüntelenül izgatott a törvény ellen: Ha eljön a 
törvény megtárgyalásának napja, és a  Forumra vonulnak, 
emlékezzenek rá, hogy az oltárokért, az istenek templomaiért, a 
szülőföldért kell harcolniuk. Ami őt magát illeti (ha ugyan szabad 


saját dicsőségét felidéznie egy olyan harcban, amelyben a haza 
sorsa dől el), számára is szinte kitüntetés, hogy benépesül az a 
város, amelyet ő foglalt el, nap mint nap örömmel nézi dicsősége 
emlékművét, s látja szeme előtt a várost, amelynek képét ott vitték 
diadalmenetében, látja, hogy mindenki az ő nagy tette nyomát 
követi; de bűnnek tartja egy olyan város benépesítését, amelyből a 
halhatatlan istenek, elpártolva tőle, elköltöztek; bűnnek tartja, hogy 
a római nép leigázott földön telepedjék le, s a győztes hazát egy 
legyőzöttel cserélje fel. 


Ez a biztatás feltüzelte a patríciusokat: a törvény tárgyalásának 
napján öreg és fiatal egy tömegben vonult le a Forumra, s 
csatlakozva tribusaihoz, ki-ki könnyek között, polgártársai kezét 
szorongatva könyörgött: ne hagyják el hazájukat, amelyért ők és 
atyáik oly rendkívüli hősiességgel harcoltak - s közben a 
Capitoliumra, Vesta szentélyére, s körben a többi templomra 
mutattak -, ne űzzék, ne kergessék el a római népet atyái földjéről 
és isteneitől az ellenséges városba, ne fajuljon odáig a dolog, hogy 
jobb lett volna Veiit el sem foglalni, mert így Róma elnéptelenedik. 
Minthogy erőszakoskodás nélkül, esdekelve beszéltek, s kérés 
közben állandóan az istenekre hivatkoztak, a többség félni kezdett, 
hátha a kegyeletsértés bűnébe esik, így a törvényjavaslatot a 
tribusok egy szótöbbséggel elvetették. Ez a győzelem oly nagy 
örömet keltett az atyákban, hogy másnap, a consulok javaslatára, a 
senatus úgy határozott: osszanak szét a veii földekből a polgárok 
között fejenként két iugerumot; s ne csupán a családapák kapjanak, 
hanem gondoljanak a családok minden szabad tagjára, hátha éppen 
a föld reményében - ezek is kedvet kapnak gyerekek nevelésére. 


31. Ez az ajándék a népet annyira megnyerte, hogy nem tiltakozott 
a consulválasztó gyűlés megtartása ellen. Consullá választották L. 
Valerius Potitust és M. Manliust, aki később a Capitolinus 
melléknevet nyerte el. A consulok nagyszabású játékokat rendeztek, 
amelyeknek megtartására még M. Furius dictator tett fogadalmat a 
veii háborúban. Ebben az évben szentelték fel Iuno királynő 
szentélyét, amelyet szintén a dictator ígért meg az említett 
háborúban. A hagyomány szerint mindkét templom felavatását a 
matrónák lelkesedése tette igen nagyszerűvé. 


Az Algiduson az aeguusok ellen említésre is alig méltó háború folyt, 
az ellenséget még szinte a közelharc megkezdése előtt szétszórtuk. 
Valeriusnak, — aki  kitartóbban kaszabolta az ellenséget, 
diadalmenetet, Manliusnak ünnepélyes római bevonulást szavaztak 
meg. Még ebben az évben háború indult egy új ellenség, a 
volsiniibeliek ellen, de az éhínség s a római területen a szárazság és 
hőség következtében dúló járványok miatt nem küldhettünk oda 
sereget. Ezért a volsiniibeliek, a velük szövetséges sappinusokkal 
együtt, elbizakodva, habozás nélkül betörtek a római területre; erre 
mindkét népnek megüzentük a háborút. 

Meghalt C. Iulius censor, helyébe M. Corneliust választották meg. 
Később e választásban kegyeletsértést láttak, mert ebben az ötéves 
időszakban vették be Rómát. Ezért nem választanak ettől kezdve az 
elhunyt censor helyére újat. Miután a consulokat is elérte a járvány, 
úgy döntöttek hogy a jósjelkérést egy interrex közreműködésével 
megújítják. Ezért a consulok, senatusi határozatra, tisztségükről 
lemondtak, s M. Furius Camillust választották meg interrexnek, aki 
azután P. Cornelius Scipiót, majd ez L. Valerius Potitust nevezte ki 
interrexnek. Potitus hat, consuli jogkörrel felruházott katonai 
tribunust választatott, hogy ha közülük egyik vagy másik 
megbetegszik, az államnak akkor is legyen elég vezetője. 


32. Ouintilis elsején hivatalba lépett L. Lucretius, Ser. Sulpicius, M. 
Aemilius, L. Furius Medullinus (hetedszer), Agrippa Furius, C. 
Aemilius (másodszor). Közülük a Volsinii ellen vívott háború L. 
Lucretius és C. Aemilius, a sappinusok elleni Agrippa Furius és Ser. 
Sulpicius feladata lett. Először a volsiniibeliekkel ütköztek meg. Ez 
a háború az ellenség számát tekintve meglehetősen tekintélyes volt, 
de ha a küzdelmet vesszük, elég lanyha. Csatasoruk az első 
ütközetben megszaladt, s lovasságunktól körülkerítve nyolcezer 
katona tette le a fegyvert és adta meg magát. E háború hírére a 
sappinusok nem bocsátkoztak ütközetbe, hanem felfegyverkezve 
falaik védelmére bízták magukat. A rómaiak, anélkül, hogy 
ellenállásba ütköztek volna, végigzsákmányolták a sappinusok és a 
volsiniibeliek földjét, majd a háborúban kimerült volsiniibeliekkel 
húsz évre fegyverszünetet kötöttek, azzal a feltétellel, hogy térítsék 
meg a római népnek okozott károkat, s fizessék ki a sereg az évi 
zsoldját. 


Ugyanebben az évben a plebeius származású M. Caedicius jelentette 
a tribunusoknak, hogy a Nova vián, ahol most Vesta temploma 
felett kis szentély áll, az éjszaka csendjében emberfelettinek tűnő 
hang szólította meg, és ráparancsolt, jelentse a tribunusoknak, hogy 
közelednek a gallusok. Ilyen alacsonyrendű személy bejelentését 
természetesen nem vették figyelembe, egyébként is nagyon távoli s 
ezért eléggé ismeretlen népről volt szó. A sors végzéséből nemcsak 
az isteni intésre nem hederítettek, de eltávolították a Városból M. 
Furiust is, az egyetlen embert, aki segíthetett volna. L. Apuleius 
néptribunus törvénybe idézte őt a veii zsákmány ügyében. Camillus, 
aki épp ekkortájt veszítette el felnőtt fiát, egybehívta tribusának 
tagjait és clienseit, azaz a nép nagyobbik részét, és megkérdezte 
véleményüket. Azok azt felelték, hogy össze fogják adni a kirovandó 
pénzbírságot, de felmentetni nem tudják. Ő erre száműzetésbe 
ment, kérve a halhatatlan isteneket, hogy ha ártatlanul és jogtalanul 
sújtotta őt az ítélet, eltávozását a lehető leghamarabb bánja meg 
hálátlan hazája. Távollétében tizenötezer érc as pénzbírságra ítélték. 


33. Miután elűzték az egyetlen polgárt, aki, ha itt marad - és ha 
emberi dolog biztos lehet -, megmentette volna Rómát a 
megszállástól, lassan közeledett a Városhoz sorsrendelte végzete. 
Követek érkeztek Clusiumból, hogy segítséget kérjenek a gallusok 
ellen. A gallusokat hagyomány szerint terményeink, különösen az 
akkor új élvezetnek számító bor zamata csábította arra, hogy az 
Alpokon átkelve elfoglalják a régebben az etruszkok által 
megművelt földeket. Állítólag a Clusiumban lakó Arruns ismertette 
meg velük a bort, hogy idecsalja őket, haragjában, mert Lucumo 
nevű igen befolyásos gyámfia elcsábította feleségét. Nem volt 
semmi reménye a bosszúra, hacsak külső erőt nem hív segítségül, s 
ő kalauzolta az Alpokon átkelő gallusokat, s bírta rá őket Clusium 
ostromára. 

Egyáltalán nem akarom kétségbe vonni, hogy a gallusokat Arruns 
vagy más városbeli vezette Clusiumba, de az kétségtelen tény, hogy 
nem a Clusiumot ostromló gallusok voltak az elsők, akik átkeltek az 
Alpokon. Mert a gallusok már mintegy kétszáz évvel Clusium 
ostroma és Róma elfoglalása előtt jöttek Italiába, és seregeik nem 
ezekkel az etruszkokkal ütköztek meg először, hanem - még sokkal 
régebben - az Appeninus és az Alpok között lakókkal, s nem is 


egyszer. A római uralom előtt a tuscusok fennhatósága messze 
kiterjedt szárazon és tengeren egyaránt. Az itáliai félszigetet övező 
alsó és felső tenger neve bizonyítja, milyen nagy volt a hatalmuk: az 
egyiket, az egész nép nevéről Tuscus-, a másikat, a Hadria nevű 
etruszk coloniáról, Hadriai-tengernek nevezték Italia népei; e 
tengereket a görögök is Tyrrhéni- és Hadriai-tengernek hívják. Az 
etruszkok, mindkét tenger irányában előrenyomulva, tizenkét várost 
alapítottak; hatot az Appeninuson innen, az alsó tenger mellett, 
majd az alapító városokéval megegyező számú coloniát az 
Appeninuson túl; ezek a Padustól az Alpokig minden területet 
hatalmukban tartottak, kivéve azt a szögletet, ahol a venetusok 
laknak a tenger-öböl körül. Kétségtelen, hogy az Alpokban lakó 
törzsek is ugyanilyen eredetűek, különösen a raetusok, akiknek 
természetét maga a lakóhely vadította el, s származásukra már csak 
eléggé megromlott hangzású nyelvük emlékeztet. 


34. A gallusok Italiába érkezéséről a következőket tudjuk: 
Targuinius Priscus uralkodása idején a biturixok tartották uralmuk 
alatt a Gallia egyharmadát lakó keltákat, ők adták a királyukat is, 
Ambigatust, akinek kiválósága és szerencséje a népet is hatalmassá 
tette. Uralma alatt Gallia annyira bővében volt terménynek és 
embernek, hogy a túlszaporodott lakosság kormányzása alig látszott 
lehetségesnek. S minthogy maga is élemedett korú volt, és le akarta 
venni országáról a tömeggé duzzadt lakosság ellátásának gondját, 
kijelentette, hogy nővére fiait, Bellovesust és Segovesust, e két 
vállalkozó szellemű ifjút elküldi valamely országba, amelyet az 
istenek  madárjóslattal letelepülésre kijelöltek. Annyi embert 
vihetnek magukkal, amennyit akarnak, hogy egyetlen nép se 
állhassa útjukat. Sorsot húztak, és Segovesusnak a hercynai 
hercegség jutott; Bellovesust az istenek sokkal kellemesebb helyre 
küldték: Italiába. Magával vitte a fölös számú népeket, a 
biturixokat, arvernusokat, senokat, haeduusokat, ambarrusokat, 
carnusokat, aulercusokat, s nagy gyalogos és lovas csapatokkal elért 
a tricastinusok földjére. Itt az Alpok meredtek eléje, s nem 
csodálhatjuk, hogy áthatolhatatlannak látszottak, mert - hacsak nem 
adunk hitelt a Hercules-mondának - még sose kelt át rajtuk senki. 
Itt a gallusok, mintegy bezárva a magas hegyek gyűrűjébe, 
valamilyen, az égbe nyúló hegygerinceken át más világrészbe 


vezető utat kerestek. Ráadásul a babonás félelem is hatalmába 
kerítette őket, mert azt a hírt kapták, hogy a salluvius nép 
megtámadta a  Phocisból hajón odaérkezett, hazát kereső 
massiliaiakat. Ezt a gallusok saját sorsuk előjelének tekintették, és 
segítséget nyújtottak nekik - anélkül, hogy a salluviusok 
akadályozták volna őket -, hogy a helyet, ahol partra szálltak, 
megerősítsék. Maguk pedig a Taurinus hágón zavartalanul átkeltek 
az Alpokon; a tuscusokat, nem messze a Ticinus folyótól, szétverték, 
s meghallva, hogy a földet, ahol berendezkedtek, Insubriumnak 
hívják - ugyanúgy, ahogy a haeduusok Insuber nevű tartományát -, 
itt, a helyre vonatkozó jósjelet követve, várost alapítottak, s 
Mediolanumnak nevezték el. 


35. Ezután Etitovius vezetésével újabb csapat érkezett, a 
cenomanusok, akik, az előttük járók nyomait követve, Bellovesus 
támogatásával ugyanott keltek át az Alpokon, s a mai Brixia és 
Verona városok vidékét foglalták el. Utánuk a libuusok, majd a 
salluviusok telepedtek le a Ticinus folyó mellékén lakó ligurok ősi 
laevus törzse szomszédságában. Utánuk a boiusok és a lingók keltek 
át a pennini Alpokon, s minthogy a Padus és az Alpok között már 
minden terület el volt foglalva, tutajokon áthajóztak a Paduson, s 
nemcsak az etruszkokat, de az umbereket is elűzték földjükről, 
mindamellett nem lépték át az Appeninust. Végül az utoljára érkező 
senók az Utens és az Aesis folyók között elterülő vidéket foglalták 
el. Bizonyos, hogy ez a nép volt az, amely Clusium, majd Róma alá 
érkezett, de az nem bizonyos, hogy egymagában-e vagy az összes 
Alpokon inneni gallus néptörzs támogatásával. 

Clusium lakóit az új háború, a jövevények hatalmas tömege, sose 
látott alakja, fegyverzete s az a hír, hogy az etruszk sereget a Padus 
innenső és túlsó partján már sokszor legyőzték, rémülettel töltötte 
el. Bár a rómaiakkal sose voltak szövetséges vagy baráti viszonyban 
legfeljebb nem segítették meg a rokon veiibelieket a római nép ellen 
-, követeket küldtek Rómába, hogy a senatustól kérjenek segítséget. 
A segítséget ugyan nem tudták kieszközölni, de a rómaiak követeket 
küldtek a gallusokhoz - M. Fabius Ambustus három fiát -, hogy a 
senatus és a római nép nevében tárgyaljanak velük: ne támadjanak 
rá a római nép szövetségeseire és barátaira, akik részéről nem érte 
őket sérelem. A rómaiak, ha szükséges, fegyverrel is megvédik 


szövetségeseiket, de jobbnak látják, ha a háborút lehetőleg 
elkerülik, s az újonnan jött gallusokkal inkább békében, mint 
háborúban ismerkednek meg. 


36. A követség békés jellegű lett volna, ha a követek, erőszakos 
fellépésükkel, nem válnak inkább a gallusokhoz, mint a rómaiakhoz 
hasonlóvá. Miután a gallusok gyűlésén elmondták a rájuk bízott 
üzenetet, a következő választ kapták: Bár a római nevet most 
hallják először, elhiszik, hogy bátor harcosok, ha Clusium lakói 
szorult helyzetükben hozzájuk folyamodnak segítségért. S minthogy 
a rómaiak inkább követséggel s nem fegyverrel akarják 
szövetségeseiket velük szemben megvédeni, ők maguk sem vetik 
meg a felkínált békét, azzal a kikötéssel, hogy annak a területnek 
egy részét, amelyet a clusiumiak birtokolnak, de nem művelnek, 
engedjék át a földben szegény gallusoknak; a béke csak e feltétellel 
lehetséges. A választ a rómaiak szájából akarják hallani, s ha nem 
kapják meg a földet, ugyancsak a rómaiak jelenlétében kezdik meg 
a harcot, hogy otthon hírül adhassák, mennyire felülmúlnak a 
gallusok bátorságban minden más halandót. 


A rómaiak kérdésére, hogy milyen jogon követelik a gallusok, 
háborúval fenyegetőzve, a tulajdonostól a földjét, s mi 
keresnivalójuk van Etruriában, hetykén azt felelték, hogy a 
fegyverek jogán, s hogy a kérdést a férfiak bátorsága dönti el. Erre 
mindkét részről fellángolnak az indulatok, fegyvert ragadva válnak 
szét, s megkezdődik a harc. S már fenyegetve közeledett Róma 
város végzete: követei, megsértve a népek jogát, fegyvert fognak. A 
dolog nem maradhatott titokban, minthogy az etruszk 
hadijelvények előtt a római ifjúság három legnemesebb tagja 
harcolt, s mert nagyon is feltűnt, milyen vitézek az idegenek. Sőt O. 
Fabius a csatasor elé lovagol, és az etruszk hadijelvények ellen 
támadást intéző gallus vezért, oldalába merítve gerelyét, megöli. 
Míg leszedi ellenfele fegyvereit, a gallusok felismerik, s egész 
seregükön végigfut a felismerés: , Ez a római követ!" 


Elfeledkezve a clusinumiak elleni haragjukról, visszavonulást 
rendelnek el, és fenyegetően szidalmazzák a rómaiakat. Némelyek 
úgy vélekednek, hogy nyomban induljanak Róma ellen, de az 
idősebbek tanácsa győzött: küldjenek előbb követséget, amely 


felpanaszolja a jogsértést, s követeli a népek jogát megsértő 
Fabiusok kiadását. Mikor a gallus követek az üzenetet előadták, a 
senatus a Fabiusok eljárását helytelennek, a barbárok követelését 
jogosnak érezte. De  elfogultságuk nem engedte, hogy 
véleményükkel egyező döntést hozzanak ilyen kiváló származású 
férfiakkal szemben. Így tehát, hogy ne őket terhelje a felelősség a 
gallusok ellen vívandó háborúban esetleg elszenvedett vereségért, a 
követelést a népgyűlés elé utalták. Itt annyira számított a befolyás 
és a hatalom, hogy éppen azokat választották meg a következő évre 
consuli jogkörrel felruházott katonai tribunusnak, akiknek a 
megbüntetéséről tárgyaltak. A gallusokat ezért nagyon érthető 
harag töltötte el, s nyíltan háborúval fenyegetőzve tértek vissza 
övéikhez. A három Fabius mellett még a következőket választották 
meg katonai tribunusnak: O. Sulpicius Longust, O. Serviliust 
(negyedszer) és P. Cornelius Maluginensist. 


37. Bár ilyen végtelen szerencsétlenség fenyegetett - mert a sors 
ennyire elvakítja a lelkeket, ha a közeledő csapást nem akarja 
visszatartani -, a polgárság, amely Fidenae, a veiibeliek vagy más 
szomszédos népek ellen hadakozva a legvégső eszközöket is 
felhasználta, s nemegyszer dictatort is választott, most, bár sose 
látott, hírből sem ismert, az Oceanustól, a világ végéről érkező nép 
indított ellene háborút, semmiféle rendkívüli hatalmat, kivételes 
erőforrást nem vett igénybe. A  főhatalommal rendelkező 
tribunusok, akik meggondolatlanságukkal a háborút előidézték, 
nem fordítottak több gondot a sorozásra, csak amennyit közepes 
jelentőségű háborúnál szokás, sőt igyekeztek kicsinyíteni a róla 
kerengő híreket. 

Közben a gallusokat, annak hallatára, hogy a népek jogának lábbal 
tipróit még tisztséggel is kitüntették, az ő követségükből pedig 
csúfot űztek, elöntötte a népükre olyannyira jellemző, fékezhetetlen 
indulat; haladéktalanul megragadták hadijelvényeiket, és gyorsított 
menetben útnak indultak. A gyors előnyomulás keltette zűrzavartól 
megrémült városok fegyvert fogtak, a föld népe menekült, s a 
gallusok, amerre csak elvonultak, nagy kiáltozással adták tudtul, 
hogy Róma felé tartanak. Hosszúra nyúló, roppant szélességben 
özönlő seregük mérhetetlen területet foglalt el. De Rómában, mikor 
hírük a clusiumiak, majd egyéb népek üzenetei útján, őket 
megelőzve, ideért, a legnagyobb rémületet az ellenség 


előrenyomulása okozta. Így hát hirtelen toborzott, fel nem készített 
sereg vonult ki s szállt szembe velük nagy nehezen a 14. 
mérföldkőnél, ott, ahol a crustumeriai hegyekből mély mederben 
lefutó Alia folyó, nem messze az út alatt, a Tiberis árjába vegyül. 
Már szemben és körös-körül minden pontot megszállt az ellenség, s 
mindent betöltött ennek a hiábavaló zajongásra született népnek 
durva kurjongatása, a rémületes zaj, amit összevissza üvöltözve 
csapott. 


38. Itt a katonai tribunusok nem is néztek ki táborhelyet, amely 
megerősítve biztosította volna a visszavonulást, nem törődtek az 
emberekkel, de még az istenekkel sem, hanem jósjelkérés és biztató 
áldozat nélkül elrendezték a sereget, széthúzták a szárnyakat, hogy 
a túlerőben lévő ellenség ne tudja bekeríteni őket. S noha az így 
széthúzott derékhadból keskeny, alig összefüggő sor lett, arcvonaluk 
hossza még így sem volt olyan széles, mint az ellenségé. Jobbra 
kisebb magaslat emelkedett; úgy döntöttek, hogy ide vonják össze a 
tartalékot. Ez az intézkedés volt oka a kezdeti rémületnek és 
megfutamodásnak, de ez teremtette meg később a menekülés 
egyetlen lehetőségét is. Mert Brennus, a gallusok vezére, látva, mily 
kisszámú az ellenség, cseltől tartott, s azt hitte, a rómaiak azért 
szállták meg a magaslatot, hogy ha a gallusok hadsora összecsap a 
legiók egyenes arcvonalával, a tartalék majd hátba és oldalba 
támadhatja őket. Ezért rögtön a tartalék ellen fordult, abban a 
reményben, hogy először kiszorítja állásából, majd a síkságon 
jelentős számbeli fölényével kétségtelenül biztos diadalt arat. Így 
nemcsak a szerencse, de a józan számítás is a barbárokat segítette. 
A másik seregben semmi nem vallott rómaiakra; sem a katonákra, 
sem a vezérekre nem lehetett ráismerni. Rémület és futásvágy 
szállta meg a lelkeket, s olyan általános feledékenység, hogy - bár a 
Tiberis is útjukban állt - sokkal többen menekültek az ellenséges 
Veiibe, mint egyenes úton feleségükhöz és gyermekeikhez Rómába. 
A tartaléknak egy ideig védelmet nyújtott helyzete; a sereg többi 
része, mikor a közelebb állók oldalról, a távolabb lévők hátulról 
hallották a csatakiáltást, a meg sem ismert ellenség elől épségben és 
harc nélkül megfutamodott: a gallusok még fel sem tűntek a 
láthatáron, ők már letettek a harcról, és a csatakiáltást nem 
viszonozták. Csata közben nem sok vér folyt, de az előre furakodó 


menekülők maguk vágták le azt, aki útjukban állt. Az igazi nagy 
vereséget a Tiberis partján szenvedtük el, ahová, fegyvereit eldobva, 
az egész balszárny menekült; sok úszni nem tudó vagy elgyengült 
katonánkat, akit fegyverzete s egyéb felszerelése is elnehezített, 
elnyelte a mély víz. Mégis, a nagy többség sértetlenül elért Veiibe, 
de innen nemhogy fegyvereseket, de még egyetlen követet se 
küldtek Rómába, hogy a vereség hírét megvigye. A folyótól 
távolabb álló s a magaslattól inkább védett jobbszárnyból mindenki 
Rómába rohant; be sem zárták a Város kapuit, nyomban a 
fellegvárba menekültek. 


39. A gallusokat szinte elkábította a csodaként ölükbe hullott gyors 
győzelem; először a döbbenettől mozdulatlanul megtorpantak, mint 
akik nem is értik, mi történt, majd cseltől kezdtek tartani, végül 
összeszedték és szokásuk szerint halomba rakták az elesettek 
fegyvereit. Amikor az ellenség továbbra sem adott életjelt, útnak 
eredtek, s valamivel napnyugta előtt elérték Róma városát. Mikor az 
előreküldött lovasok jelentették, hogy a kapuk nincsenek bezárva, 
őrség sincs a kapuk előtt, sem fegyveresek a falakon, ez az újabb 
csodálatos jelenség visszahökkentette őket; az éjszaka, a Város 
ismeretlen fekvése is óvatosságot tanácsolt, ezért letáboroztak Róma 
és az Anio folyó között, s kipuhatolandó a reménytelen helyzetbe 
került ellenség szándékát, felderítőket küldtek a falakhoz és a többi 
kapuhoz. 


A rómaiak, minthogy a sereg nagyobb része futott Veiibe, mint 
Rómába, azt hitték, hogy a Rómába menekülteken kívül egy ember 
sem maradt életben, s az élőket éppúgy siratták, mint a holtakat; a 
jajgatás majdnem az egész Várost betöltötte. Az ellenség 
megérkezésének hírére az egyéni gyászt elnyomta az általános 
rémület. Csakhamar meghallották a falak körül csoportokban 
kószáló barbárok üvöltözését, rikácsoló éneklését. Másnap reggelig 
szüntelen feszült várakozás ült a lelkeken, minden percben várták a 
támadást a Város ellen. Először az ellenség megérkezésekor, midőn 
a Város alá érkezett - , Hiszen ha nem akar támadni, az Alia folyónál 
maradt volna." - Majd naplemente után: - , A nap eltűnt, szívesebben 
támadnak az éj beállta előtt." - Később is: - , Éjszakára halasztották a 
támadást, így nagyobb rémületet tudnak kelteni." Még később a 


közeledő hajnaltól rettegtek. S a szüntelen remegésnek sarkában járt 
a szerencsétlenség: az ellenséges hadijelvények megindultak a 
kapuk felé. De ezen az éjszakán és a következő napon korántsem 
volt olyan a polgárság hangulata, mint az Alia folyónál történt 
rémült menekülés idején. Semmi remény nem volt arra, hogy az oly 
kicsinyre olvadt maradék sereg meg tudja védeni a Várost, ezért úgy 
döntöttek, hogy a fegyverbíró fiatalság, a senatus jó erőben lévő 
tagjai az asszonyokkal és gyermekekkel együtt vonuljanak a 
capitoliumi fellegvárba, ide gyűjtsék a fegyvert és az élelmet, s e 
megerősített helyen ellenállva védjék meg az isteneket, az 
embereket, a római nevet. A flamen és Vesta papnői mentsék távoli 
helyre az állami szentségeket a tűz és öldöklés elől, és mindaddig 
ápolják az istenek kultuszát, amíg egyetlen ember is akad, aki a 
szertartást el tudja végezni. Ha megmarad a fellegvár és a 
Capitolium az istenek lakóhelye, a senatus az államkormányzás feje, 
s ha a fegyverforgató fiatalság túléli a Rómát fenyegető 
megsemmisülést, akkor könnyebb lesz elviselni a Városban hagyott 
sok öreg pusztulását, akikre minden bizonnyal halál vár. S hogy a 
nagy tömeg minél készségesebben belenyugodjon ebbe, az öregek - 
diadalmeneteket megért, consulságot viselt férfiak - nyilvánosan 
kijelentették: készek a többiekkel együtt elpusztulni, s nem akarják 
fegyverfogásra és a haza megvédésére képtelen testükkel még 
nehezebbé tenni a nélkülöző harcosok helyzetét. 


40. Ilyen érveket hoztak fel vigaszul a halálra elszánt öregek. Majd 
buzdító szavakkal fordultak az ifjak seregéhez, felkísérték őket a 
Capitoliumba, be a fellegvárba, és hősiességükre, ifjú erejükre 
bízták az eddig háromszázhatvan éven át még minden háborúban 
győztes Várost, bármit is hozzon az ő számukra a jövendő. 
Megrendítő látvány volt, mikor elbúcsúztak egymástól azok, akik 
hordozói lettek minden reménynek és segítségnek, s azok, akik nem 
akarták túlélni az elfoglalt Város pusztulását; de különösen az, 
ahogy az asszonyok zokogva és megzavarodva hol ezekhez, hol 
azokhoz szaladtak, férjük és fiaik nyomába szegődve kérdezgették: 
miféle végzetnek szolgáltatják ki őket? A látvány felidézte mindazt, 
amit ember csak elszenvedhet. Legtöbben mégis felkísérték a 
fellegvárba övéiket, senki nem hívta, de nem is akadályozta őket: 
mert nem látszott emberséges eljárásnak, pedig hasznos lett volna a 


védőknek, hogy csökkentsék a nem harcolók számát. A köznép 
nagyobb része, amelyet ilyen kis dombon sem elhelyezni, sem a 
szűkös készletekből élelmezni nem lehetett, a Városból kiáradva egy 
tömegben a laniculum felé tartott. Innen egy részük a földekre 
széledt szét, mások vezető és közös terv nélkül a szomszéd 
városokba igyekeztek, mert nem bíztak semmiféle közös 
elhatározásban, s mindenkit saját reménye és szándéka vezérelt. 
Közben Ouirinus flamenje és a Vesta-szüzek, mit sem törődve saját 
sorsukkal, megtanácskozták, hogy a szent tárgyak közül, amelyeket 
képtelenség volt mind elszállítani, mit vigyenek magukkal, és mit 
hagyjanak itt, s hol találhatnak ezeknek biztos rejtekhelyet. Végül 
legjobbnak vélték, ha a tárgyakat nagy edényekben elrejtve egy 
szentélyben ássák el, Ouirinus flamenjének a háza mellett, ott, ahol 
ma szentségtörés kiköpni. A többit szétosztották egymás között, s 
terhükkel a cölöphídon át nekivágtak a Ianiculum felé vezető útnak. 
A hegyoldalon meglátta őket egy plebeius, L. Albinius, aki a 
Rómából távozó, háborúra alkalmatlan tömeg áradatában szekéren 
vitte feleségét és gyermekeit. Szentségtörésnek tartotta - mert akkor 
még különbséget tudtak tenni emberi és isteni dolgok között -, hogy 
az állam papjai gyalog viszik a római nép szentségeit, míg az ő 
családja szekéren ül, ezért - feleségét és gyermekeit leszállítva - a 
Vesta-szüzeket és a szent tárgyakat vette fel kocsijára, s elvitte őket 
a Caerébe, ahová igyekeztek. 


41. Rómában a lehetőségekhez képest minden előkészületet 
megtettek a fellegvár védelmére, az aggok serege pedig visszatért 
otthonába, s halálra szántan várta az ellenség érkezését. Akik 
curulisi hivatalt viseltek, annak érdekében, hogy hajdani 
méltóságuk, állásuk, érdemeik jelvényei között érje őket a halál, 
házuk közepén elefántcsont székükbe ültek, felöltötték legdíszesebb 
öltözetüket, amelyben valaha az istenek szent szobrait kísérték, 
vagy diadalmenetet tartottak. Egyesek szerint áldozatul ajánlották 
fel magukat a hazáért és a római népért, s M. Folius főpap szavai 
után mondották el az áldozati ima szövegét. 


A gallusok - akiknek harci dühe az éjszaka folyamán lelohadt, mivel 
az ütközet nem kényszerítette őket nehéz küzdelemre, s nem kellett 
a Várost rohammal és közelharcban elfoglalniuk - másnap minden 
harag és indulat nélkül a Ouirinalis domb nyitott kapuján át 


bevonultak a Városba, s a  Forumra érve tekintetüket 
körülhordozták a templomokon s a fellegváron, amely egyedül 
emlékeztetett arra, hogy háború van. Majd csekély őrséget 
hátrahagyva - hogy a Capitoliumból vagy a fellegvárból a rómaiak 
ne csaphassanak le elszéledt csapataikra -, szétszóródtak zsákmányt 
keresni, anélkül, hogy a kihalt utcákon egyetlen emberrel is 
találkoztak volna. Egy részük csoportosan a legközelebbi épületekbe 
rontott be, mások a távolabbi házak felé indultak, remélve, hogy ott 
még nem járt senki, s gazdagabb lesz a zsákmány. Majd az 
elhagyatottságtól megijedve, nehogy az ellenség tőrbe csalja kószáló 
katonáikat, visszatérnek, a Forumon és környékén csoportosulnak: a 
köznép házai zárva, az előkelők csarnokai nyitva álltak, és ők szinte 
jobban féltek a nyitott, mint a bezárt házakba belépni. S csak a 
tisztelet érzése élt bennük, amikor meglátták a házak 
előcsarnokában üldögélő öregeket, akiket nemcsak fényes ruházatuk 
s megjelenésük emberfeletti nagysága tett az istenekhez hasonlóvá, 
hanem a tekintetükből, fennkölt arckifejezésükből sugárzó méltóság 
is. Körülállták, és úgy bámulták őket, mint valami szobrokat. Ekkor, 
a hagyomány szerint, az egyik öreg, M. Papirius feldühítette 
valamelyik gallus harcost, mert mikor az megsimogatta az akkori 
szokás szerint hosszúra növesztett szakállát, ő elefántcsont botjával 
a fejére ütött. Erre megkezdődött az általános öldöklés, a többi 
öreget is ott ölték meg ültében. A főemberek meggyilkolása után 
egy léleknek sem irgalmaztak, a házakat kirabolták, majd 
felgyújtották. 


42. Különben lehet, hogy nem minden gallusnak szerzett örömet a 
Város elpusztítása, vagy talán a vezérek döntöttek úgy, hogy csak 
itt-ott gyújtogatnak, s ezzel próbálják rémítgetni az ostromlottakat, 
hátha megadásra bírja őket a lakóhelyükhöz való ragaszkodás, s 
azért nem égetnek fel minden házat, hogy a Város épen maradt 
része zálog legyen a kezükben az ellenség befolyásolására, elég az 
hozzá, a tűz korántsem terjedt el oly nagyon és annyi irányban, 
ahogy az elfoglalt városokban az első napon dühöngeni szokott. A 
rómaiak a fellegvárból lenézve, az eléjük táruló látványt - a Várost 
megtöltő és az utcákon hullámzó ellenséget, a hol itt, hol ott feltűnő 
új és új szörnyűségeket - nemhogy értelmükkel felfogni, de még 
szemükkel és fülükkel követni sem tudták. Szívükkel, arcukkal, 


egész figyelmükkel, mindenért remegve, arrafelé fordultak, amerre 
az ellenség kiáltozása, az asszonyok és gyermekek sírása, a lángok 
ropogása és a beszakadó épületek robaja irányította tekintetüket, 
mint akiket a sors arra rendelt, hogy hazájuk összeomlásának nézői 
legyenek, s abból, ami az övék volt, puszta testükön kívül ne 
menthessenek meg semmit; s annyival nyomorultabbak voltak 
mindenki másnál, akit valaha is ostromzár alatt tartottak, hogy saját 
hazájukban körülzárva mindenüket az ellenség hatalmában látták. 
Az oly rettenetes napra beköszöntő éjszaka sem hozott több 
nyugalmat, a nyugtalan éjszakára felvirradó nap sem; nem volt 
egyetlen pillanat, mely ne szolgált volna a mindig megújuló 
szerencsétlenség valamilyen új látványával. De lelküket annyi 
ráhalmozódó csapás terhe sem törte meg, s noha látták, hogy a 
tűzvész és a rombolás mindent a földdel tett egyenlővé, mégis 
hősiesen védelmezték az általuk tartott kis dombot, a szabadság 
megmaradt szigetét. A napról napra megújuló csapások mintegy 
hozzáedzették őket a bajhoz, s érzéketlenné tették őket a saját 
helyzetükkel szemben; szemüket egyetlen megmaradt reményükre, 
fegyverükre s a kezükbe szorított kardra szögezik. 


43. A gallusok, miután néhány napig hiábavaló háborút viseltek a 
Város házai ellen - látva, hogy az elfoglalt Városban a tűzvész és a 
rombolás éppen a fegyveres ellenséget nem semmisítette meg, mert 
hiába érte annyi csapás, csak erőszakkal lehet megadásra 
kényszeríteni -, elhatározták, hogy a végső eszközhöz folyamodnak, 
s megrohamozzák a fellegvárat. Napkeltekor, adott jelre, az egész 
sereg felsorakozott a Forumon, majd, csatakiáltást hallatva, 
teknősbékák alatt, felfelé nyomultak. A rómaiak hidegvérűen, 
kapkodás nélkül várták őket, minden feljáratnál megerősítették az 
őrséget, s azokra a pontokra, ahová megfigyelésük szerint a támadás 
irányult, — válogatott csapatokat állítottak. — Hagyták, hadd 
kapaszkodjon fel az ellenség, mert arra számítottak, hogy minél 
magasabbra hatol a meredek hegyoldalon, annál könnyebben 
visszaűzik a lejtőre. A meredély közepén megvetették a lábukat, 
innen a magasból mintegy maga a lejtő zúdította őket az ellenségre, 
amelyet lefelé rohanva, nagy öldöklés közben szétszórtak, úgyhogy 
többé sem együtt, sem csapatonként nem mert ilyen csatába 
bocsátkozni. Az ellenség feladta tehát a reményt, hogy nyers erővel, 


fegyverrel vigye döntésre a dolgot, s előkészítette az ostromzárat. 
Csakhogy, amire eddig nem gondolt, a Városban található gabona 
elpusztult a tűzvészben, ami pedig a környéken volt, azt éppen 
ezekben a napokban vitték el a rómaiak Veiibe. Ezért a gallusok 
kettéosztották seregüket, hogy az egyik rész a szomszéd népektől 
szerezzen zsákmányt, a másik a Várost tartsa körülzárva, s az 
ostromlókat a portyázó csapatok lássák el zsákmányolt gabonával. 


A Város alól elvonuló seregrészt a sors vezérelte Ardeába, ahol 
Camillus töltötte száműzetését, így legalább megtudták, mi a római 
vitézség. Camillust jobban megrendítette városa végzete, mint a 
magáé, istent és embert vádolva gyötrődött; felháborodással és 
csodálkozással telt el, hova lettek a hősök, akikkel bevette Veiit és 
Faleriit, s akik más háborúkban sokkal inkább bíztak vitézségükben, 
mint a szerencsében. Ekkor hirtelen hírt kapott, hogy közeledik a 
gallus sereg, s a megrémült ardeaiak éppen erről tanácskoznak. 
Váratlanul, mintegy isteni ihlettel eltelve, megjelent a gyűlésen, 
noha eddig távol maradt minden ilyesfajta összejöveteltől, s ezeket 
mondta: 


44. , Ardeaiak, régi barátaim s egyszersmind új polgártáraim is, 
egyikőtök se higgye, hogy ha már jóindulatotok megengedte és 
sorsom erre kényszerített, helyzetemről megfeledkezve jelentem 
meg itt. De érdekünk s a közös veszedelem parancsolja, hogy e 
nehéz helyzetben kiki tőle telhetően hozzájáruljon mindnyájunk 
védelméhez. S mikor hálálhatnám meg nékem tett sok 
szolgálatotokat, ha most elmulasztanám? Vagy hol lehetnék inkább 
hasznotokra, ha nem a háborúban? Hadvezéri képességeimmel 
tűntem ki otthon, s engem, a háborúban veretlent, békeidőben 
száműztek hálátlan polgártársaim. De ardeaiak, nektek is kedvező 
alkalom ez, hogy a római nép annyi szolgálatát, amelyekre magatok 
is jól emlékeztek - s minek is figyelmeztetni azt, aki egyébként is jól 
emlékezik -, megháláljátok, s megverve közös ellenségünket, 
városotoknak nagy hadi dicsőséget szerezzetek. Ennek a csürhe 
módjára felénk közeledő népnek a természet nagy testet és 
bátorságot adott, de kitartást nem, s minden csatájukat sokkal 
inkább a rémületkeltés, mint a küzdeni tudás jellemzi. Bizonyítja 
ezt a rómaiakon aratott győzelmük is: elfoglalták a tárt kapukkal ott 
álló Várost, de a Capitoliumon, a fellegvárban egy maroknyi sereg 


ellenáll nekik. S most, beleunva az ostromba, elvonulnak a Város 
alól, és szanaszét kóborolnak a földeken. S torkig eltelve a rablott 
ennivalóval és borral, ahol az éjszaka éri őket, sáncok, őrszolgálat, 
őrszemek nélkül, mint a vadállatok, elterülnek valamely patak 
mellett, s most, szerencsés helyzetükben, még a szokottnál is 
gondatlanabbak. Ha szilárd elhatározásotok, hogy megvéditek 
falaitokat, s nem tűritek, hogy itt minden a gallusoké legyen, az első 
őrségváltás idején ragadjatok mindnyájan fegyvert, kövessetek 
engem, nem is harcolni, inkább öldökölni. S ha nem úgy adom őket 
kezetekbe lemészárolni, álomtól kábultan, mint a barmokat, nem 
bánom, ha ugyanaz lesz a sorsom Ardeában, mint Rómában volt." 


45. Barátai és ellenségei egyetértettek: ebben a helyzetben nem 
találhatnának kiválóbb hadvezért. A gyűlés szétoszlott, s a polgárok 
kipihenten, feszült figyelemmel várták a jeladást. Mikor elhangzott, 
a kora éjszaka csendjében Camillus körül gyülekeztek a kapuknál. 
Elindultak, s a várostól nem messze hatalmas csatakiáltással 
rajtaütöttek a gallusok táborán, amely, mint Camillus előre 
megmondta, védtelen és minden oldalról őrizetlen volt. Sehol sem 
folyt csata, mindenütt csak mészárlás, a fegyvertelen, álomtól 
kábult testek öldöklése. Csak a tábor legszélén fekvőket ugrasztotta 
talpra a rémület, de nem tudva, kik és honnan támadták meg őket, 
egyesek éppen az ellenség karjai közé futottak. Sokan Antium 
környékére tévedtek, s a szanaszét kóborlókat a kitörő városiak 
kerítették be. 


Hasonló vereséget mértek Veii környékén a tuscusokra. Velük közel 
négyszáz éve szomszédos városunkat sosem látott, ismeretlen 
ellenség szorongatta, belőlük mégis annyira hiányzott minden 
együttérzés, hogy akkoriban  be-betörtek római területre, 
zsákmánnyal rakodtak meg, és azt tervezték, hogy Veiit és őrségét, 
a római hatalom utolsó reménységét is megrohanják. A rómaiak 
látták őket, amint a környéken portyáznak, majd összegyülekezve 
maguk előtt hajtják a zsákmányt, s megfigyelték, hogy Veiitől nem 
messze ütnek tábort. Először önmaguk iránt érzett sajnálat, majd 
haraggá fokozódó méltatlankodás fogta el őket. Még az etruszkok is, 
akiktől elfordították és saját magukra zúdították a gallusok 
háborúját, még azok is gúnyt űznek a csapásoktól sújtott 


rómaiakból. Alig tudták dühüket annyira fékezni, hogy azonnal 
rájuk ne támadjanak, de 0. Caedicius, maguk választotta vezérük 
tanácsára, a dolgot éjszakára halasztották. Bár nem volt 
Camillushoz fogható vezetőjük, mégis hasonlóképpen és hasonló 
sikerrel zajlott le a vállalkozás; sőt kalauznak használva néhány 
foglyot, aki túlélte az éjszakai öldöklést, a rákövetkező éjjel még 
nagyobb vérfürdőt rendeztek; a sóbányák mellett váratlanul 
rajtaütöttek egy másik tuscus seregen, s a kétszeres diadalt 
ünnepelve tértek vissza Veiibe. 


46. Rómában közben az ostrom jobbára lanyhán, kölcsönös 
tétlenségben folyt, a gallusok csupán arra ügyeltek, hogy őrállásaik 
között egyetlen ellenséges katona se juthasson át. Ekkor történt, 
hogy egy római ifjú váratlan tette egyaránt kivívta polgártársai és 
az ellenfél bámulatát. A Fabius-nemzetségnek a Ouirinus-domb volt 
hagyományos áldozati helye. C. Fabius Dorsuo, gabii öltözetben, 
kezében az áldozati eszközökkel, leereszkedett a Capitoliumról, 
hogy az áldozatát bemutassa, s nem törődve semmiféle 
felszólítással, fenyegetéssel, az ellenség őrállásai között elért a 
Ouirinus-dombra. Miután itt előírás szerint elvégezte a szertartást, 
ugyanazon az úton, határozott tekintettel és léptekkel visszatért; oly 
rendíthetetlenül — bízott az istenek jóindulatában, ezeknek 
tiszteletétől még a halál kockázata sem riasztotta vissza. Így jutott 
vissza a  Capitoliumra övéihez, talán mert a  gallusokat 
meghökkentette bámulatos merészsége, vagy őket is elfogta a 


vallásos félelem, amely ebben a népben is elevenen él. 


Veiiben ezalatt nemcsak az elszántság nőtt napról napra, de a 
katonai erő is. Nemcsak a római földekről gyülekeztek ide, akik a 
csatavesztés vagy a tábor elfoglalása után szétszéledtek, de egész 
Latiumból sereglettek az önkéntesek, hogy részt kapjanak a 
zsákmányból. Elérkezettnek látszott az idő, hogy hazájukat 
visszafoglalják s kiszabadítsák az ellenség kezéből, de az erős 
testhez hiányzott a fő. Maga a hely is Camillusra emlékeztetett, és 
sokan voltak itt abból a seregből, amelyet az ő fővezéri irányítása 
segített győzelemhez, másrészt Caedicius is kinyilatkoztatta: nem 
várja meg, amíg valamely isten vagy ember megfosztja a 
fővezérségtől, inkább (hiszen jól emlékszik, hogy előbb centurio 
volt) maga kéri új fővezér kinevezését. Egyhangúlag úgy döntöttek, 


hogy Ardeából odahívják Camillust, de előbb megkérdezik a 
Rómában székelő senatust; annyira érvényesült minden ügyben a 
törvénytisztelet, s most is, amikor az államot a végső 
megsemmisülés fenyegette, megtartották az állam megszabott 
rendjét. Igen veszélyes vállalkozásnak ígérkezett átjutni az 
ellenséges őrszemek között. Egy bátor ifjú, Pontius Cominius 
vállalkozott a feladatra; parafakéregre feküdve a Tiberisen a Városig 
sodortatta magát, s a partról a legrövidebb úton, egy sziklán - 
amelyre, éppen, mert meredek volt, az ellenséges őrség nem is 
ügyelt - felkúszott a Capitoliumra, ahol az elöljárók elé vezetve 
előadta a hadsereg üzenetét. A senatus úgy döntött, hogy Camillust, 
akit a népgyűlés a száműzetésből visszahív, azonnal meg kell tenni 
dictatornak, a katonák pedig azt válasszák meg fővezérnek, akit 
akarnak. Pontius Cominius ugyanazon az úton leereszkedve 
visszatért az üzenettel Veiibe. Erre követeket küldtek Ardeába 
Camillushoz, hogy Veiibe hívják, de sokkal valószínűbb, hogy csak 
akkor indult el Ardeából, amikor meghallotta, hogy visszavonták a 
régi határozatot, hiszen a nép engedélye nélkül nem változtathatta 
meg lakóhelyét, s csak mint kinevezett dictator vehette át a 
hadsereg vezetését. A népgyűlés visszavonta a régi döntést, s őt 
távollétében dictatorrá nevezték ki. 


47. Miközben Veiiben ez történt, Rómában a fellegvár és a 
Capitolium nagy veszedelembe került. A gallusok - talán mert 
felfedeztek a Veiiből érkezett követ nyomait, vagy maguktól is 
rájöttek, hogy a  Carmenta-szentélynél a szikla könnyen 
megmászható - az egyik csillagfényes éjszakán előreküldtek egy 
fegyvertelen harcost az út földerítésére, majd, a meredekebb 
részeken föladogatva a fegyvereket, egymásra támaszkodva, s ahol a 
terep megkívánta, egymást felhúzva, olyan csendben értek fel a 
tetőre, hogy nemcsak az őrséget, de még az éjszakai zajokra oly 
érzékeny állatokat, a kutyákat se riasztották fel; csak a ludakat nem 
tudták becsapni, melyeket a védők, mint Iuno szent állatait, még a 
nagy éhezésben is megkímélték. S ez mentette meg a fellegvárat, 
mert ahogy a ludak elkezdtek gágogni és szárnyukkal csapkodni, 
egy kiváló harcos, M. Manlius aki három évvel előbb volt consul, 
fegyvert ragadva és társait fegyverbe szólítva odarohan, s míg társai 
haboznak, a gallus harcost, aki már a csúcson állt, pajzsára mért 


ütéssel a mélybe taszítja. A lezuhanó gallus esés közben a mellette 
levőket is magával sodorja, a többiekkel pedig, akik fegyvereiket 
eldobva, reszketve ott függnek a sziklába kapaszkodva, Manlius 
végez. Majd a többi római is odagyűlt, s dárdákkal és sziklákkal 
űzték vissza az ellenséget, míg az egész csapat lezuhant és eltűnt a 
mélységben. Elült a kiáltozás, az éj hátralevő részét - már 
amennyire ilyen felzaklatott s az átélt veszedelemtől nyugtalan 
lélekkel lehetett - nyugalomban töltötték. 

Hajnalban a katonákat kürtszóval gyűlésbe hívták a tribunusokhoz, 
s minden helyes és helytelen cselekedet elnyerte méltó jutalmát. 
Először is Manliust dicsérték és jutalmazták meg hősiességéért, 
nemcsak a katonai tribunusok, hanem egyhangú elhatározással a 
katonák is. A fellegvárban álló házához minden egyes katona fél 
font lisztet és negyed akó bort vitt, ami látszólag csekélység, de 
ilyen nagy ínségben a hála komoly bizonyítéka volt, hiszen 
mindenki a maga szájától vonta el azt, ami testi ereje fenntartására 
és legegyszerűbb szükségletei kielégítésére kellett, hogy egyetlen 
embert megtiszteljen vele. Ezután előszólították az őröket, akik ott 
álltak, ahol az ellenség észrevétlenül feljutott. O. Sulpicius katonai 
tribunus kijelentette, hogy mindnyájukra a hadi törvényekben előírt 
büntetést szabja ki. De mikor a katonák, akik szerint csupán egy őr 
volt vétkes a mulasztásért, zajongani kezdtek, meghökkenve elállt a 
többiek megbüntetésétől, s mindnyájuk egyetértésével azt az egy 
kétségtelen vétkest taszíttatta le a szikláról. Ettől kezdve mindkét fél 
még jobban fokozta az őrök éberségét, a gallusok azért, mert 
tudomásukra jutott, hogy Veii és Róma között követek jönnek- 
mennek, a rómaiak pedig azért, mert nem felejtették el az éjszakai 
támadást. 


48. De a háború és az ostromzár szenvedéseinél jobban sújtotta 
mindkét sereget az éhség. Sőt a gallusokat a járvány is tizedelte, 
nemcsak azért, mert a halmok között, mélyedésben tanyáztak, 
hanem mert e tűzvésztől kiégett, füst lepte helyen a legkisebb szellő 
is ugyanannyi hamut kavart fel, mint port. Mindezt nem nagyon 
tudta elviselni ez a nedvességhez és hideghez szokott nép; hullani 
kezdtek, mint a járványban a jószág, ugyanis lusták voltak arra, 
hogy mindenkit külön földeljenek el, a hullákat válogatás nélkül 
halomba hordták össze és elégették; ez a hely a , gallusok máglyája" 
néven ismeretes. 


Ezután a rómaiakkal fegyvernyugvást kötöttek, s a fővezérek 
beleegyezésével megkezdődtek a tárgyalások. A gallusok állandóan 
az éhínséget hozták fel, s az ostromlottak szorult helyzetére 
hivatkozva szólították fel őket a megadásra; a hagyomány szerint a 
rómaiak a vélemény megcáfolására a Capitolium több pontjáról 
kenyereket dobáltak le az ellenség állásaira. De az éhséget tovább 
sem eltitkolni, sem elviselni nem lehetett. Ezért, miközben a 
dictator személyesen intézi Veiiben a sorozást, s L. Valeriust, a 
lovasság főparancsnokát megbízza, hogy induljon el a sereggel 
Veiiből, s minden előkészületet és intézkedést megtesz, hogy 
egyenlő erővel szállhasson szembe az ellenséggel, az őrállástól és a 
virrasztástól elcsigázott capitoliumi védősereg - amely minden 
emberi szenvedést kiállott, csak egyet nem tudott legyőzni a 
természet törvénye miatt, az éhséget, s napról napra reménykedve 
figyelte, milyen segítséget küld a dictator, és amelynek végül 
nemcsak az élelme, de reménye is fogytán volt, s ha az őrök 
szolgálatba vonultak, elgyengült testük majdnem összerogyott a 
fegyverek súlya alatt - már arra gondolt, hogy megadja, vagy 
valamilyen feltétellel megváltja magát. Hiszen a gallusok is 
félreérthetetlenül tudtukra adták, hogy nem túl nagy váltságdíjért 
hajlandók volnának abbahagyni az ostromot. Ekkor a senatus ülést 
tartott, s felhatalmazta a katonai tribunusokat a tárgyalásra. O. 
Sulpicius katonai tribunus és Brennus, a gallus sereg vezére 
találkoztak, és, megállapodva, ezer font aranyban határozták meg a 
római népnek - a világ jövendő urának - váltságdíját. Ezt az 
önmagában is szégyenletes dolgot még egy felháborító cselekedet 
tetézte. A gallusok hamis súlyokat hoztak elő, s a tribunus 
tiltakozására az arcátlan gallus ráadásul még a kardját is a 
serpenyőbe dobta, s elhangzott a rómaiaknak elviselhetetlenül 
hangzó kijelentés: , Jaj a legyőzötteknek!" 


49. Csakhogy az istenek és az emberek megakadályozták, hogy a 
rómaiak váltságdíjnak köszönjék életüket. Mert mielőtt a gyalázatos 
váltságdíjat kiegyenlítettük volna - a vitatkozás miatt még nem 
mérték le az összes aranyat -, megjelent a dictator, s 
megparancsolta, vigyék el az aranyat és távolítsák el a gallusokat. 
Mikor ezek a megegyezésre hivatkozva tiltakoztak, kijelentette, 
hogy a megegyezés érvénytelen, mert az ő dictatorrá választása 


után egy alacsonyabb rangú tisztségviselő kötötte az ő engedélye 
nélkül, s figyelmeztette a gallusokat: készüljenek fel a harcra. 
Seregével összehordatja a málhát, s fegyverbe szólítja őket, 
mondván: Vassal, nem pedig arannyal kell visszaszerezni a hazát. 
Szemük előtt vannak az istenek szentélyei, kinek-kinek a felesége, 
gyermekei, a háború borzalmaitól meggyalázott hazai föld, s 
mindaz, amit szent kötelességük megvédeni, visszaszerezni, 
megbosszulni. - Aztán hadirendbe állítja seregét, már amennyire a 
félig lerombolt Város földjén, a természettől amúgy is egyenetlen 
terepen lehet, s minden előzetes intézkedést megtesz, amivel a 
haditudomány szerint övéi sikerét elősegítheti és biztosíthatja. A 
váratlan fordulattól megrettent gallusok is fegyvert fognak, s inkább 
dühvel, mint megfontolással a rómaiakra vetik magukat. De most 
megfordult a szerencse, már az isteni hatalom és az emberi okosság 
is a rómaiak ügyét támogatta. A gallusok seregét az első 
összecsapásban éppoly gyorsan szétverték, mint ahogy ők győztek 
az Alia folyónál. 

Ezután a Gabiiba vezető út nyolcadik mérföldkövénél, ahol a 
menekülő gallusok összeverődtek, egy második, szabályosabb 
ütközetben, Camillus körültekintő vezetésével újabb vereséget 
mérnek rájuk. Általánossá válik az öldöklés, a gallus tábort 
elfoglalják, hírmondót sem hagynak életben, hogy a vereség hírét 
megvigye. A dictator, miután visszaszerezte a hazát az ellenségtől, 
diadalmenetben vonult be a Városba, s a katonák a tőlük 
megszokott tréfás, csiszolatlan versikéikben úgy emlegették - nem 
egészen alaptalanul magasztalva -, mint Romulust, a haza atyját, 
mint a Város második megalapítóját. 


Kétségtelen, hogy a háborúban megmentett hazát a békében 
másodszor is megmentette, megakadályozta a Veiibe való 
áttelepülést, pedig a tribunusok - miután a Város leégett, s a nép is 
jobban hajlott erre a tervre - most még erőteljesebben 
szorgalmazták ezt a javaslatot. Camillus a diadalmenet után ezért 
nem mondott le a dictatori megbízatásáról; a senatus esdekelve 
kérte, hogy ilyen nehéz helyzetben ne hagyja magára az államot. 


50. Nagy gonddal ügyelt a halhatatlan istenek tiszteletével 
kapcsolatos szertartásokra, ezért mindenekelőtt senatusi határozatot 
eszközölt ki: Minden szentélyt, amely az ellenség hatalmában volt, 
állítsanak helyre, és áldozatokkal tisztítsaanak meg. A duumvirek 


keressék meg a szent könyvekben a megfelelő engesztelő szöveget. 
A caerebelieknek ajándékozzanak általános vendégjogot, mert 
befogadták a római nép szentségeit és papjait, mert e nemes 
cselekedetnek köszönhető, hogy nem szakadt meg a halhatatlan 
istenek tisztelete. Rendezzenek  Capitoliumi Játékokat annak 
emlékére, hogy a Legjobb és Leghatalmasabb Iuppiter a válságos 
helyzetben megoltalmazta székhelyét és a római nép fellegvárát. E 
célból M. Furius dictator szervezzen egy testületet azokból, akik a 
Capitoliumon vagy a fellegvárban laknak. Egy másik indítvány 
szerint engesztelő szertartást kell rendezni az éjszakai hangnak, 
amely a gallus háború előtt megjósolta a vereséget, de nem ügyeltek 
rá: elhatározták, hogy a Nova vián Aius Locutius tiszteletére 
templomot építenek. A gallusoktól visszaszerzett aranyat, amelyet a 
nagy zűrzavarban egyéb templomokból Iuppiter fülkéjébe vittek át - 
minthogy már nem emlékeznek, hova kell visszavinni -, teljes 
egészében nyilvánítsák szentnek, s helyezzék el Iuppiter trónja alá. 
A polgárság már előzőleg is bizonyságát adta kegyeletes érzésének: 
azt az aranyat, ami a gallusok szabta váltságdíj kifizetéséhez a 
kincstárból hiányzott, a matrónák adták össze, hogy ne legyenek 
kénytelenek a szentelt aranyhoz nyúlni. Ezért a matrónáknak 
köszönetet mondtak, ráadásul azt a megtiszteltetést is biztosították 
nekik, hogy haláluk után akár a férfiakat - ünnepélyes 
gyászbeszéddel búcsúztatják őket. 

Miután a senatus elvégezte az istenekkel kapcsolatos teendőit, 
utoljára Camillus - minthogy a tribunusok a népgyűléseken 
kitartóan igyekeztek rábeszélni a népet, hogy hagyja itt a romokat, 
és költözzék át a teljesen sértetlen Veiibe - az egész senatus 
kíséretében megjelent a népgyűlésen, s a következő beszédet 
tartotta: 


51. ,Annyira irtózom, polgárok, a  néptribunusokkal való 
viszálykodástól, hogy Ardeában, a száműzetés keserves napjaiban is 
az volt az egyetlen vigaszom, hogy távol vagyok ezektől a 
villongásoktól, s ezért is határoztam el, hogy hívjon bár ezerszer a 
senatus határozata vagy a nép parancsa, nem térek vissza soha. 
Most sem az én érzelmeim megváltozása, hanem a ti sorsotok 
késztetett hazatérésre, hiszen arról volt szó, hogy hazánk 
fennmaradjon-e ezen a helyen, s nem arról, hogy én mindenáron e 


hazában élhessek. S most is örömest választanám a tétlenséget és a 
hallgatást, ha nem a haza sorsa forogna kockán ebben az 
ütközetben is, amelyben részt nem venni minden épkézláb férfiú 
számára gyalázat, Camillustól pedig egyenesen istentelenség. Mert 
miért is foglaltuk vissza, miért ragadtuk ki az ellenség kezéből 
megszállott hazánkat, ha - miután visszanyertük - mi magunk 
hagyjuk itt? Hiszen a gallusok győzelme és az egész Város 
elfoglalása után még mindig megmaradt a Capitolium és a fellegvár, 
amelyet Róma istenei és polgárai laktak és védtek; most pedig, hogy 
a rómaiak győztek, s visszafoglalták a Várost, még a fellegvárat és 
Capitoliumot is hagyjuk el, s a jó szerencse kihaltabbá tegye a 
Várost, mint a kudarc? S valóban, még ha nem is volnának a 
Várossal együtt keletkezett s nemzedékről nemzedékre öröklődő 
vallásos hagyományaink, az isteni hatalom most olyan 
nyilvánvalóan Róma ügye mellé állt, hogy, véleményem szerint, az 
istenek — tiszteletével — szemben megnyilvánuló mindenféle 
közönyösségnek meg kell szűnnie.  Fussátok csak végig 
emlékezetben az elmúlt év szerencsés és szerencsétlen eseményeit, s 
meglátjátok: minden sikerült, amikor tiszteltük, és semmi sem, 
amikor elhanyagoltuk az isteneket. Itt van legelőször is a veii 
háború; hány évet, mennyi erőt emésztett fel! S csak akkor ért 
véget, amikor az istenek intő szavára lecsapoltuk az albai tó vizét. S 
mi okozta a városunkat legutóbb sújtó szerencsétlenséget? Nem 
azután ért-e minket, hogy semmibe vettük a gallusok közeledését 
bejelentő égi hangot, követeink pedig megsértették a népek jogát, s 
mi pedig, megtorlás helyett, az istenek iránt való hasonló 
nemtörődömségből büntetlenül hagytuk a vétkeseket? Bizony, 
legyőztek, megszálltak bennünket, váltságdíjjal szabadultunk meg; 
annyi büntetést szenvedtünk el istentől és embertől, hogy intő példa 
lettünk az egész világ előtt. Ekkor a csapások eszünkbe juttatták a 
vallást. A Capitoliumra menekültünk, az istenekhez, a Legjobb és 
Leghatalmasabb Iuppiter székhelyére. — Amikor — mindenünk 
romokban hevert, szent tárgyainkat részben föld alá rejtettük, 
részben az ellenség szeme elől a szomszéd városokba vittük, de az 
istenek tiszteletét, noha isten is, ember is elpártolt tőlünk, mégsem 
hagytuk abba. Ezért visszaadták hazánkat, a győzelmet s elvesztett 
hajdani harci dicsőségünket, s mikor a kapzsiságtól elvakult 
ellenség hamisan mérte az aranyat, s megszegte a szerződést és 
adott szavát, rájuk küldték a rémületet, menekülést, pusztulást. 


52. Látjátok, mily roppant jelentősége van az emberi dolgokban az 
istenek tiszteletének vagy mellőzésének, mégsem veszitek észre, 
polgárok, hogy bár csak az imént menekültünk meg egy korábbi 
vétek és vereség hajótöréséből, máris új szentségtelen bűnre 
készülünk. Itt van Városunk: az istenek megkérdezése és 
jóváhagyása után alapítottuk, nincs benne egyetlen zug, amelynek 
ne volna meg a maga szertartása és istene; minden ünnepi 
áldozatunknak is megvan nemcsak a kijelölt napja, de a kijelölt 
helye is. S ti, polgárok, mégis el akarjátok hagyni mindezeket az 
isteneket, az állam és a család isteneit egyaránt! Mily kevéssé illik 
szándékotok ahhoz a példához, amellyel nemrég, az ostrom idején, 
szolgált C. Fabius, az a nagyszerű ifjú, aki - az ellenségnek a 
tietekénél nem kisebb bámulatára - a gallusok dárdái között 
leereszkedett a fellegvárból, hogy a Ouirinus-dombon bemutathassa 
a Fabiusok hagyományos áldozatát. Vagy csupán a nemzetségi 
áldozatot nem akarjátok még a háborúban sem elmulasztani, de az 
állam ünnepeit s Róma isteneinek tiszteletét még békében is el 
óhajtjátok hanyagolni? S a pontifexek és flamenek hanyagabbul 
tarthatják meg az állami ünnepet, mint egy magánember a 
nemzetség szokásos áldozatát? 

Azt vethetné ellene valaki: yVeiiben is megüljük majd ünnepeinket, 
vagy ideküldjük papjainkat az ünnepek megtartására. Egyik sem 
lehetséges a szertartások megsértése nélkül! Hogy ne soroljak fel 
név szerint minden szertartást és minden istent: vajon luppiter 
lakomáján elhelyezhetjük-e a vánkost máshol, mint a Capitoliumon? 
S minek említsem Vesta örök tüzét vagy képmását, amelyet - 
hatalmunk zálogaként - templomában őrzünk? Vagy szent 
pajzsaitokat, Mars Gradivus és Ouirinus atyánk? S ti itt akarjátok 
hagyni, a szentségtelenné váló földön, ezeket a szentségeket, 
amelyek egyidősek Városunkkal, sőt némelyik még nála is ősibb? S 
gondoljátok csak meg, mi a különbség köztünk és őseink között? 
Hagyományuk arra kötelez, hogy az albai hegyen és Laviniumban 
mutassunk be bizonyos áldozatokat. S ha vallási aggályaik voltak, 
meghonosíthatják-e Rómában ellenséges városok vallásos szokásait, 
vajon  átvihetjük-e az ellenséges városba,  Veiibe a mi 
szertartásainkat anélkül, hogy bűnt követnénk el? 


Nagyon kérlek, emlékezzetek csak, hányszor kell áldozatot 


megújítanunk, ha az ősi szertartásból - hanyagságból vagy 
véletlenül - valamit elhagyunk. Csak legutóbb is mi mentette meg 
az albai tónál feltűnt csodajel után a veii háborúban már-már 
összeomló államot, ha nem az áldozatok megújítása és a 
jóslatkérések  — megismétlése? Sőt, — miközben ősi vallási 
hagyományainkat ápoltuk, idegen isteneket is behoztunk Rómába, 
és újakat is meghonosítottunk. Iuno királynőt nemrég költöztettük 
át Veiiből az Aventinusra, s mily nagyszerűvé és feledhetetlenné 
tette temploma felszentelésének napját a matrónák példátlan 
buzgósága! Templomot építtetünk a Nova vián Aius Locutius 
tiszteletére, mert meghallotta az égi hangot! Az ünnepségek számát 
a Capitoliumi Játékokkal gyarapítottuk, s megrendezésükre, a 
senatus javaslatára, egy új testületet szerveztünk. Miért kellett 
mindebből egyet is magunkra vállalnunk, ha a gallusokkal együtt 
mi is el akarjuk hagyni Róma városát, és az ostrom hosszú hónapjai 
alatt nem saját akaratunkból maradtunk a Capitoliumon, hanem 
csupán az ellenségtől való félelem tartóztatott bennünket? 


Szertartásokról beszélek és templomokról; s végezetül mit mondjak 
a papokról? Nem  döbbentek-e rá, mekkora szentségtörés 
elkövetésére készültök? Hisz a Vesta-szüzeknek ez a föld egyedül 
lehetséges lakóhelye, ahonnan, ha csak nem foglalják el a Várost, 
soha nem távozhatnak. Iuppiter papja bűnt követ el, ha csupán egy 
éjszakát is a Városon kívül tölt. Rómaiból veii papokká akarjátok 
változtatni őket? Hát, Vesta, téged is elhagynak papnőid? S a 
flamen, mert idegenben lakik, minden egyes éjszaka miatt ily 
szörnyű bűnnel terhelje magát és az államot? 

S a többi állami ügyet, amit, az istenek megkérdezése után, mind a 
falon belül szoktunk lebonyolítani, miféle feledésnek, miféle 
nemtörődömségnek dobjuk oda? Hol tarthatjuk meg az istenek 
megkérdezése után -, ha nem a szokott helyen a curiák gyűlését, 
amely a katonai ügyekben dönt, s a centuriákét, ahol a consulokat 
és a katonai tribunusokat választjátok? Ezeket is átvigyük Veiibe? 
Vagy a nép a gyűlés napjára óriási nehézségekkel jöjjön össze itt, 
ebben az istenektől és emberektől elhagyatott Városban? 


53. Hiszen nyilvánvaló, hogy ha már minden szentségtelenné válik, 
akkor semmiféle kiengesztelés nem használ. Ám azt is mondhatnók: 


maga a helyzet is kényszerít bennünket, hogy elhagyjuk a tűzvésztől 
és rombolástól elpusztított Várost, és átköltözzünk Veiibe, ahol 
minden teljes épségben megmaradt, s ne gyötörjük itt újjáépítéssel a 
szegény népet. Azt hiszem, polgárok, rájöttök, még ha nem is 
mutatnék rá, hogy ezt inkább mint kifogást és nem mint komoly 
érveket hozzák fel. Hiszen emlékeztek, hogy a gallusok ideérkezése, 
a magánés középületek lerombolása előtt, mikor a Város még 
épségben állt, már beszéltünk erről, és sürgették, hogy költözzünk 
át Veiibe. Lássátok be, tribunusok, mennyire különbözik az én 
felfogásom a tiétektől. Ti azt gondoljátok, hogy akkor talán nem is 
volt lehetőség a kivonulásra, ám most mindenképpen rá kell 
szánnunk magunkat. Nekem, éppen ellenkezőleg - de ne 
csodálkozzatok, míg meg nem halljátok, miképpen gondolom -, ez a 
véleményem: régebben, mikor az egész Város sértetlenül állott, 
talán elmehettünk volna, de most, hogy romokban hever, nem 
szabad itthagynunk. Hiszen akkor elég okunk lett volna, hogy az 
elfoglalt városba átköltözzünk, mégpedig a ránk és utódainkra 
dicsőséget hozó győzelem. De ha most települünk át, ez számunkra 
nyomorúságot és gyalázatot, a gallusoknak dicsőséget jelent. Nem 
az lesz a látszat, hogy győztesen távozunk hazánkból, hanem az, 
hogy legyőzve elveszítettük, s megfutamodásunk az Aliánál, a Város 
megszállása, a Capitolium ostroma kényszerített bennünket arra, 
hogy elhagyjuk házi isteneinket, s kényszerűségből vándorolunk ki 
arról a helyről, amelyet képtelenek voltunk megvédeni. És hogy a 
gallusoknak volt elég erejük Róma elpusztítására, a rómaiaknak 
nyilvánvalóan nincs a felépítésére. Nem az van-e már csak hátra, 
hogy új csapatokkal jelenjenek meg - hisz ismeretes, mily 
hihetetlenül sokan vannak -, itt telepedjenek le az általuk elfoglalt 
és az általatok elhagyatott Városban, és ti ebbe beleegyezzetek? S 
ha nem is a gallusok, hát ősi ellenségeitek, az ageguusok és volscusok 
is kedvet kaphatnak, hogy Rómába költözzenek, s ti akkor azt 
kívánnátok, hogy ők legyenek rómaiakká, ti pedig veiibeliekké? 
Vagy inkább azt óhajtjátok, hogy ez a hely mint pusztaság maradjon 
a tiétek, semhogy mint város legyen az ellenségé? Nem tudom, 
melyik lenne a nagyobb bűn. És készek vagytok elviselni ezt a 
szörnyűséget, ezt a gyalázatot, csupán mert restek vagytok a Várost 
újjáépíteni? S ha az egész Városban nem lehetne egyetlen 
kényelmesebb és nagyobb hajlékot sem építeni, mint alapítónk 
nevezetes kunyhója, még akkor is nem volna-e jobb pásztorok és 
parasztok módján saját szentségeink és isteneink társaságában 


kunyhókban lakni, mint együttesen kivándorolni? A mi őseink, 
jövevény pásztorok, e helyen, ahol csak erdők és mocsarak voltak, 
rövid idő alatt új várost építettek, mi pedig, noha a Capitolium és a 
vár sértetlen, s az istenek templomai is állnak, nem óhajtanánk 
felépíteni azt, amit elpusztított a tűzvész? S amit külön-külön 
megtennénk, ha saját házunk égne le, azt most a mindnyájunkat 
sújtó tűzvész után vonakodunk közösen megtenni? 


54. S mi lesz akkor, ha rosszindulatból vagy véletlenül Veiiben is 
tűz támad, és - már ahogy lenni szokott - a széllel tovaterjedő 
lángok a város nagy részét elhamvasztják? Akkor talán Fidenaet, 
Gabiit vagy valamelyik más várost szemeljük ki, hogy oda 
költözzünk át? Hát oly kevés szál fűz benneteket a haza földjéhez, 
ehhez az országhoz, amelyet anyánknak nevezünk? S az egész 
hazaszeretetetek nem több, mint ragaszkodás a házakhoz és a 
gerendákhoz? Pedig én is bevallhatom - noha a ti 
igazságtalanságtokat még nehezebben idézem föl, mint a magam 
keserű sorsát: valahányszor a távolból emlékeztem hazámra, 
minden eszembe jutott, a dombok, a mezők, a Tiberis, a szemnek 
oly otthonos táj, s az égbolt, amely alatt születtem és nevelkedtem. 
Mindez, polgárok, ébresszen bennetek szeretetet, inkább most 
késztessen maradásra, s ne később, ha már eltávoztatok, kínozzon 
utánuk a honvágy. Nem ok nélkül szemelték ki ezt a helyet az 
istenek és emberek a Város megalapítására: a halmok vidéke 
rendkívül egészséges, a folyó a legjobb helyen vonul ahhoz, hogy a 
belső vidékek terményeit elszállítsa, s a tenger felől is jól 
megközelíthető; a tenger itt van a szomszédunkban, kihasználhatjuk 
minden előnyét, de nincs túlságosan közel ahhoz, hogy idegen 
hajóhad veszélyt jelentsen; egyszóval ez az Italia közepén fekvő táj 
páratlanul alkalmas arra, hogy Városunkat hatalmassá növelje. Ezt 
bizonyítja, hogy fiatal Városunk máris nagyra nőtt. Polgárok, 
háromszázhatvanöt éve áll fenn ez a Város. Oly sok ősi néptől 
körülvéve, annyi ideje viseltek háborúkat, s ez idő alatt - hogy ne 
soroljam fel egyenként a városokat - nemcsak az aeguusokkal 
szövetkezett volscus nép, nemcsak annyi erős város, de a szárazon 
és vízen oly hatalmas, és fennhatóságát a két tenger között fekvő 
Italiára kierjesztő Etruria sem volt méltó ellenfeletek a harcban. 

S ha már így áll a helyzet - az ég szerelmére -, mi szükség van, ha itt 


megálltuk a helyünket, máshol is próbálkozni? Lehet, hogy 
vitézségetek máshol is vitézség marad, de az e helyhez kötött 
szerencse bizonyosan nem költözik el máshova! Itt áll a Capitolium, 
ahol egykor emberi főt ástak ki, s elhangzott a jóslat: Itt, ez a hely 
lesz a feje a világnak, az egész birodalomnak. Ez az a hely, 
ahonnan, mikor a jóslatok segítségével fölszabadítottuk a 
Capitoliumot, az ifjúság és a határok istenei - magatok és az atyák 
nagy örömére - nem engedték, hogy elmozdítsák őket. Itt van Vesta 
tüze, itt az égből lehullott pajzsok, itt az istenek mind, akik 
kegyesek lesznek hozzátok, ha itt maradtok." 


55. Mondják, Camillus egész beszédének megrendítő hatása volt, de 
különösen azok a szavai hatottak, amelyekben az istenekre 
hivatkozott. S a még meglévő bizonytalanságot is eloszlatta egy 
kellő időben elhangzott kijelentés. A senatus ugyanis kevéssel utóbb 
a Hostilia curiában gyűlt össze, hogy döntsön az ügyről, s éppen ott 
vonultak el a Forumon az őrségből visszatérő cohorsok; a 
gyűléstéren az egyik centurio felkiáltott: , Zászlótartó, szúrd le itt a 
zászlót, legjobb lesz, ha itt maradunk! A senatorok, ennek 
hallatára, kijöttek a Curiából, s azt kiáltották, hogy tudomásul 
veszik az előjelet, s a köréjük gyűlő tömeg is helyeselte szavaikat. 
Azt a javaslatot tehát elvetették, s mindenfelé megkezdték a Város 
újjáépítését. Az állam adott téglát, mindenkinek megengedték, hogy 
onnan fejthet követ és vághat fát, ahonnan akar, ha kötelezettséget 
vállal, hogy még abban az évben befejezi az építést. A nagy 
sietségben nem ügyeltek rá, hogy az utakat egyenesre építsék, mert 
minden üres helyet - akár saját terület volt, akár a másé - 
beépítettek. Ezért van, hogy a régi, eredetileg a közutak mentén 
épített csatornák ma részben magánépületek alatt húzódnak, s hogy 
a Város ma olyan képet nyújt, akárha területét inkább 
meghódították, mintsem szabályosan felosztották volna. 


HATODIK KÖNYV 


1. Mindazt, amit a római nép Róma alapításától a Város 
elfoglalásáig - először a királyok, majd a dictatorok, decermvirek és 
consuli jogkörrel felruházott tribunusok uralma alatt véghezvitt, a 
külső háborúkat és a belső egyenetlenségeket öt könyvben adtam 
elő, olyan eseményeket, amelyek a múlt ködébe vesznek, egyrészt 
régiségük miatt - hiszen nagy távolságból a tájakat is alig tudjuk 
kivenni -, másrészt mert abból a korból csak elvétve akad 
valamelyes rövid feljegyzés - egyetlen alkalmas eszköz a megtörtént 
események hiteles megőrzésére -, s még ha volt is ilyesmi - a 
főpapok feljegyzései s egyéb állami vagy magánjellegű okmányok , 
az javarészt a Várossal együtt a lángok martaléka lett. De azt, hogy 
újjászületése után mi történt vele, mikor mintegy saját gyökereiből 
sarjadt új, még ragyogóbb és termékenyebb létre, mit élt át 
háborúban és békében, azt sokkal több forrás alapján, sokkal 
megbízhatóbban tudom elmondani. 

Egyébként a Város kezdetben ugyanarra a vezetőre, M. Furiusra 
támaszkodott, akinek a talpraállását is köszönhette, s nem engedték, 
hogy dictatori hatalmát hivatali évének lejárta előtt letegye. S 
minthogy nem akarták a következő évi választógyűlést azokra a 
tribunusokra bízni, akiknek működése idején a Várost a gallusok 
elfoglalták, visszatértek az  interregnumhoz. Míg a Város 
újjáépítésén lankadatlan erővel serénykedő polgárokat teljesen 
lekötötte a munka, Cn. Marcius néptribunus törvény elé idézte a 
tisztségétől nemrég megvált O. Fabiust, és megvádolta, hogy mikor 
követségben járt a gallusoknál, hogy tárgyaljon velük, a népek jogát 
megsértve, beleavatkozott a harcba. Az elítéltetéstől csak a halál 
mentette meg, amely annyira a kellő időben vitte el, hogy sokan 
öngyilkosságra gyanakodtak. 

Megkezdődött az interregnum: P. Cornelius Scipio lett az interrex, 
majd utána M. Furius Camillus (másodszor), aki a következőket 
jelölte ki consuli jogkörrel felruházott tribunusszá: L. Valerius 
Publicolát (másodszor), L. Verginiust, P. Corneliust, A. Manliust, L. 
Aemiliust és L. Postumiust. 

Közvetlenül az interregnum után hivatalba is léptek, és a 
senatusszal, minden egyebet félretéve, legelőször a vallási ügyekről 
tanácskoztak. Először is elrendelték, hogy össze kell gyűjteni az 


elkallódott törvényeket és szerződéseket - a tizenkét táblát és a 
királyok néhány törvényét; néhányat közhírré is tettek, de az 
istenek tiszteletére vonatkozókat titokban tartották, elsősorban a 
főpapok követelésére, akik a tömeget vallásos érzelmeinél fogva 
akarták uralmuk alatt tartani. Ezután a baljós előjelű napokról 
kezdtek tárgyalni. A kettős vereségről nevezetes Ouintilis 18-át - 
ezen a napon mészárolták le a Fabiusokat Cremeránál, s ekkor volt 
az Alia folyónál a Város pusztulását eredményező végzetes 
csatavesztés - ez utóbbi vereségről Alia napjának nevezték el, s 
azzal emelték ki a többi közül, hogy e napon sem állami, sem 
magánügyet nem lehet intézni. Sulpicius katonai tribunus Ouinctilis 
idusa után kedvezőtlen előjelekkel áldozott, s a római sereget 
három nappal később, anélkül, hogy az istenek pártfogását 
biztosította volna, prédául dobta oda az ellenségnek; némelyek 
szerint ezért tilos az idust követő napon is az istenek tiszteletével 
kapcsolatos minden cselekedet, s innen ered a kalendae és nonae 
utáni napra érvényes áldozati tilalom is. 


2. Nem sok idő jutott arra, hogy zavartalanul gondolkozzanak az 
oly nehéz időket átélt állam újjáépítésén. Egyfelől az ősi ellenség, a 
volscusok népe ragadott fegyvert, hogy eltörölje a római nevet, 
másfelől - kereskedők híradása szerint - Etruria valamennyi népének 
vezetői Voltumna szentélyénél esküvel kötelezték magukat a háború 
folytatására. Újabb ijedelmet 

okozott a latinok és a hernicusok elpártolása, akik a Regillus tónál 
vívott csata óta közel száz éven át soha meg nem ingó hűséget és 
barátságot tanúsítottak a római nép iránt. 

Minthogy mindenfelől ekkora veszély tornyosodott, és az volt a 
közfelfogás, hogy a római nevet nemcsak az ellenség gyűlölete, de 
szövetségeseinek megvetése is fenyegeti, úgy döntöttek, hogy 
ugyanarra a vezérre kell bízni a haza megvédését, aki 
visszaszerezte, s M. Furius Camillust kell dictatorrá kinevezni. A 
dictator, aki C. Servilius Ahalát tette meg a lovasság 
főparancsnokának, törvénykezési szünetet jelentett be, és nem 
csupán a fiatalabb korosztályt sorozta be, hanem feleskette a még jó 
erőben levő öregeket is, és csapatokat szervezett belőlük. 

A besorozott és felfegyverzett sereget három felé osztotta. Az egyik 
részt Veii területén Etruriával szemben állította fel, a másiknak azt 
parancsolta, hogy Róma alatt verjen tábort: ez utóbbiak 


parancsnokságát a katonai tribunusok közül A. Manliusra, az 
etruszkok ellen küldött sereget L. Aemiliusra bízta. A harmadik 
sereget ő maga vezette a volscusok ellen, s nem messze 
Lanuviumtól, a Maecius nevű helyen ostrom alá fogta az ellenséges 
tábort. A volscusok abban a meggyőződésben indították meg a 
háborút, hogy a gallusok majd egy szálig elpusztították a római 
fiatalságot, de Camillus fővezérségének a hírére oly rémület lett 
rajtuk úrrá, hogy védekezésül táboruk elé sáncot, a sánc elé 
összehordott fatörzsekből torlaszt emeltek, hogy az ellenség sehol se 
tudjon áthatolni erődítéseiken. 

Camillus ezt látva, felgyújtatta az eléjük emelt akadályt, s minthogy 
a szél is éppen teljes erővel az ellenség felé fújt, nemcsak utat 
nyitott a tűz segítségével, de a tábor felé hömpölygő lángtenger, a 
hőség, a füst, a tüzet fogó nyers fa pattogása annyira megzavarták 
az ellenséget, hogy a rómaiaknak sokkal kevesebb fáradságába 
került a védősáncon áthatolva betörni a volscus táborba, mint 
átjutni a kiégett torlaszon. Miután az ellenséget szétszórták és 
levágták, s rohammal bevették táborukat, a dictator a zsákmányt a 
seregnek adta, ami annál nagyobb örömet okozott, mivel egyáltalán 
nem bőkezű vezérüktől nem nagyon remélhettek ilyesmit. Camillus 
ezután a menekülők üldözésére indult, feldúlta a volscus területet, s 
hetven év után végre megadásra kényszerítette a volscusokat. A 
győzelem után a szintén háborúra készülődő aeguusok ellen fordult, 
seregüket Bolaenál megtámadta, s az első rohammal nemcsak 
táborukat, de fővárosukat is elfoglalta. 


3. Ahol Camillus parancsnokolt, ott a rómaiaknak ilyen jól szolgált 
a hadiszerencse, másfelé azonban mindenhol roppant rémület lett 
úrrá. Majdnem egész Etruria fegyvert ragadott, és a római néppel 
szövetséges Sutriumot vette ostrom alá. A senatus, mikor a 
sutriumiak kétségbeesett helyzetükben követek útján segítséget 
kértek, úgy határozott, hogy a dictator a lehető leggyorsabban 
induljon Sutrium segítségére. De az ostromlottak nehéz helyzetben 
voltak, minthogy a remélt segítség késett, és nem tudtak tovább 
várni, mert a kevés polgár erejét felőrölte a mindig ugyanazokat 
sújtó megerőltetés, az őrszolgálat, a sok sebesülés; így megegyeztek 
az ellenséggel, hogy feladják a várost. Camillus éppen akkor 
érkezett oda a római sereggel, amikor fegyvertelenül, egy szál 


ruhában, siralmas menetben elhagyták a várost. A szánalmas tömeg 
a lába elé vetette magát, a vezetőknek a végső kétségbeesésből 
fakadó szavait a velük együtt földönfutóvá lett asszonyok és 
gyermekek sírása és jajgatása kísérte. Camillus rájuk parancsolt, 
hagyjanak fel a siránkozással: ő az etruszkoknak hoz gyászt és 
könnyeket. Azután elrendelte, hogy serege rakja le a málhát, a 
sutriumiak csekély hátrahagyott őrség védelme alatt telepedjenek 
le, s a katonák csak fegyverüket hozzák magukkal. A harcra kész 
sereggel Sutrium alá érkezve, mindent úgy talált, ahogy várta, a 
kedvező helyzetből fakadó gondatlanságban: egyetlen őrszem sem 
állt a falak előtt, a kapuk tárvanyitva, s a győztes sereg elszéledve 
az ellenséges házakat fosztogatta. 


Így hát Sutrium ugyanazon a napon másodszor is elesik, a 
győzelemittas etruszkokat az új ellenség halomra öli, kaszabolja, 
nem hagy nekik időt, hogy összegyülekezve egyesüljenek vagy 
fegyvert ragadjanak. S mikor ki-ki a maga feje szerint a kapuk felé 
igyekezik, hátha valahogy ki tudna menekülni a szabadba, a 
kapukat zárva találják, a dictatornak ugyanis az volt első parancsa, 
hogy zárják be a kapukat. Ekkor némelyek fegyvert fognak, mások, 
akiket fegyveresen lepett meg a támadás, övéik után kiáltanak, hogy 
kezdjenek harcot: fel is lángolt volna az ellenség kétségbeesett 
helyzete miatt a küzdelem, csakhogy a városban szétküldött 
kikiáltók megparancsolták, le kell tenni a fegyvert, meg kell kímélni 
a fegyverteleneket, s csak annak eshet bántódása, aki fegyvert visel. 
Erre még azok is, akik végső elkeseredésükben utolsó leheletükig 
akartak küzdeni - most, hogy felvillant számukra az életbenmaradás 
reménye -, mindenhol eldobták a fegyvert, s a sors kínálta jobb 
megoldást választva, fegyvertelenül megadták magukat az 
ellenségnek. A nagy fogolytömeget a rómaiak csoportokra 
szétosztva őrizték. A sutriumiak még az éjszaka beállta előtt teljes 
épségben visszakapták városukat, amelyben semmi kárt nem tett a 
háború, hiszen nem ostrommal cserélt gazdát, hanem megállapított 
feltételek mellett adták fel. 


4. Camillus, miután három háborúban győzött egyszerre, 
diadalmenetben tért vissza a városba. A szekere előtt vezetett 
hadifoglyok legtöbbje etruszk volt. A hivatalos árverésen annyi pénz 
folyt be értük, hogy visszafizették belőle a matrónáknak a beadott 


arany értékét, a maradék összegből pedig három aranykelyhet 
csináltattak, s mindegyikbe belevésték Camillus nevét; mint 
ismeretes, ezek a kelyhek a Capitolium leégéséig Iuppiter 
szentélyében, Iuno lába előtt álltak. 

Ebben az évben mindazokat a veiibelieket, capenaiakat és 
faliscusokat, akik átpártoltak a rómaiakhoz, felvették a polgárok 
sorába, s minden új polgárnak földet is adtak. Senatusi határozattal 
hazahívták azokat is, akik - restek lévén vállalni Rómában az 
újjáépítés munkáját - Veiiben kisajátítottak egy-egy üres házat, s a 
városban telepedtek meg. Először morgolódtak, és semmibe vették a 
rendelkezést, de mikor a senatus határnapot tűzött ki, és 
halálbüntetéssel fenyegette mindazokat, akik addig nem költöznek 
vissza Rómába, akkor a dacosan tiltakozó közösség a maga életét 
féltő egyénekre szakadt, és mindannyian engedelmeskedtek. Rómát 
nemcsak a lakosság gyarapodása növelte: a Város minden részében 
egyszerre nőttek ki az új épületek, minthogy az állam is hozzájárult 
a költségekhez, s az aedilisek is úgy sürgettek minden munkát, 
mintha állami vállalkozás volna, s maguk a tulajdonosok is 
igyekeztek befejezni az építkezést, hogy minél hamarabb 
beköltözhessenek házukba; így egy éven belül állt az újjászületett 
Város. 


Az év végén megtartott gyűlésen a következőket választották meg 
consuli jogkörrel felruházott katonai tribunusnak: T. Ouinctius 
Cincinnatust, 0. Servilius Fidenast (ötödször), L. Iulius Iulust, L. 
Aguilius Corvust, L. Lucretius Tricipitinust, Ser. Sulpicius Rufust. Az 
egyik sereg az aeguusok ellen indult - nem háborúzni, hiszen már 
beismerték vereségüket, hanem - gyűlöletből határaikat végigdúlni, 
nehogy erejük maradjon újabb vállalkozásra, a másik sereg pedig a 
targuiniibeliek földjére vonult, ahol rohammal elfoglalt két etruszk 
várost, Cortuosát és Contenebrát. Cortuosát harc nélkül vették be a 
rómaiak egyetlen támadással; váratlanul jelentek meg, csatakiáltást 
hallattak, majd kirabolták és felgyújtották a várost. Contenebra 
néhány napig állta az ostromot, de állandóan, éjjel-nappal, szünet 
nélkül szorongatták, ezért megadásra kényszerült. A római sereg 
ugyanis hat részre oszlott, ezek hat óránként váltották egymást a 
küzdelemben, a városban viszont a lakosok kis száma miatt, 
bármilyen kimerültek voltak is, mindig ugyanazok állták a harcot, s 
végül összeroppantak, így a rómaiak megvethették a lábukat egy 
ponton, ahonnan behatolhattak a városba. A tribunusok azt akarták, 


hogy a zsákmány az államé legyen, de az elhatározástól túlságosan 
elmaradt a parancs, s míg haboztak, a zsákmány már a katonák 
kezére jutott, és tőlük csak nagy elégedetlenkedés árán lehetett 
volna visszaszerezni. 


Ugyanabban az évben, hogy ne csak magánépületekkel gyarapodjon 
a Város, négyszögletes kövekkel körülfalazták a Capitoliumot: olyan 
alkotás ez, amelyet még ma is, amikor a Város olyan nagyszerűvé 
fejlődött, érdemes megtekinteni. 


5. Míg a polgárságot lekötötte az építkezés, a néptribunusok a 
földtörvények emlegetésével próbálták szaporítani a népgyűlések 
hallgatóinak számát. A pomptinusi vidék iránt keltettek reményt, 
minthogy Camillus már szétzúzta a volscusok hatalmát, és így a 
terület hovatartozása nem volt kétséges. Azzal vádolták a 
nemeseket, hogy sokkal nagyobb veszélyt jelentenek e területre, 
mint korábban a volscusok, akik csak addig pusztították, míg volt 
erejük és fegyverük, a nemesek azonban abban sántikáltak, hogy 
közterületet sajátítanak ki, s ha a föld nem kerül felosztásra, még 
mielőtt magukhoz ragadnák az egészet, a népnek egy talpalatnyi 
sem marad. A néptribunusok szavai azonban nem tettek nagy hatást 
a népre, amely gyéren jelent meg a Forumon, minthogy lekötötte és 
annyi költségbe verte az építkezés, hogy nem is gondolhatott 
földbirtokra, mivel a felszereléshez nem volt meg a lehetősége. 

A mindig is vallásos polgárság mellett most, a legújabb vereség 
hatására, az előkelőbbeken is erőt vett a babonás félelem, s hogy a 
jósjeleket megújíthassák, visszatértek az interregnumhoz. Interrexek 
lettek egymás után: M. Manlius Capitolinus, Ser. Sulpicius 
Camerinus, L. Valerius Potitus, ő tartott végül választógyűlést, 
amelyen a következő consuli jogkörrel felruházott katonai 
tribunusokat választották meg: L. Papiriust, C. Corneliust, C. 
Sergiust, L. Aemiliust (másodszor), L. Meneniust, L. Valerius 
Publicolát (harmadszor); az interregnum után ők léptek hivatalba. 
Ebben az évben avatta fel a gallusok ellen vívott háborúban 
Marsnak felajánlott templomot T. Ouinctius, a vallási ügyek 
intézésével megbízott duumvir. Az új polgárokból négy új tribust 
szerveztek: a Stellatina, Tromentina, Sabatina és  Arniensis 
tribusokat, így számuk huszonötre emelkedett. 


5. L. Sicinius néptribunus javaslatot terjesztett a pomptinusi földről 
a nép elé, amelyben most már jobban fel lehetett kelteni a 
földbirtok utáni vágyat. Szóba került a senatusban, hogy kezdjenek 
háborút a latinok és a hernicusok ellen, de mivel egész Etruria 
fegyverben állott, egy nagyobb háború kitörésétől félve, a terv 
megvalósítását későbbre halasztották. A vezetés ismét Camillus 
kezébe került, aki consuli jogkörrel felruházott katonai tribunus lett, 
és öt tiszttársat adtak melléje: Ser. Cornelius Maluginensist, O. 
Servilius  Fidenast (hatodszor), L. Ouinctius Cincinnatust, L. 
Horatius Pulvillust és P. Valeriust. 

Az év elején elterelődött a figyelem az etruszk háborúról, mert a 
pomptinusi földről menekülők serege azzal a hírrel érkezett a 
Városba, hogy az antiumiak fegyverben állnak, s a latin népek is 
elküldték fiatalságukat a háborúba, mondván, hogy nem országaik 
viselnek hadat, csupán nem tudják megakadályozni, hogy ifjaik ott 
harcoljanak önkéntesen, ahol akarnak. 


Elmúlt már az az idő, amikor bármilyen háborút félvállról lehetett 
venni: a senatus hálát adott az isteneknek, hogy Camillus tisztséget 
visel, mert ha magánember volna, dictatorrá kellene megválasztani. 
Tiszttársai is kijelentették: ha ismét háborús veszély támad, ezt az 
egy férfiút illeti a legfőbb vezetés, ők készek rá, hogy hatalmukat 
Camillusé alá rendeljék, s nem hiszik, hogy tekintélyük a legkisebb 
mértékben is csorbát szenvedne, ha elfogadják egy ilyen személy 
fennhatóságát. A tribunusokat a senatus elismerésben részesítette, 
Camillus is megrendülten mondott nekik köszönetet: 


Súlyos terhet tett a vállára a római nép, amely immár negyedízben 
választotta meg őt dictatornak - jelentette ki -, nagy felelősséget a 
senatus azzal, hogy a testület ilyen véleménnyel van róla, de a 
legnagyobbat tiszttársai, mikor oly megtisztelő alkalmazkodással 
elismerték vezetőjüknek. Ezért, ha munkakedvét és tettrekészségét 
még növelni lehet, önmagával vetekedve arra fog törekedni, hogy 
tartóssá tegye az államnak róla táplált egyhangú jó véleményét. 
Ami a háborút és az antiumiakat illeti, itt több ugyan a fenyegetés, 
mint a veszély, és ő semmi okot nem lát a félelemre, de azt sem 
tartaná helyesnek, ha nem törődnének a dologgal. Róma városát a 
szomszédok , irigysége és gyűlölete veszi körül, így az 
államvezetésnek több seregről és hadvezérről kell gondoskodnia. 


, Te, P. Valerius - folytatta -, az antiumi ellenség ellen fogod velem 
együtt vezetni a legiókat, és megosztjuk a vezetés, a tervezés 
gondját; te, 0. Servilius, másik, felszerelt és harcra kész hadsereggel 
a Város előtt táborozol, s azt figyeled, nem fenyeget-e valami 
mozgolódás - mint nemrégiben is - az etruszkok és az újabban annyi 
gondot okozó latinok és hernicusok részéről. Meg vagyok győződve, 
úgy fogod feladatodat teljesíteni, ahogy az atyádhoz, nagyatyádhoz, 
tenmagadhoz és hat tribunatusodhoz méltó. L. Ouinctius szervezzen 
egy harmadik sereget a felmentettekből és az öregekből a Város 
falainak oltalmazására. L. Horatius gondoskodjon harci eszközökről, 
fegyverekről, gabonáról s minden egyébről, amire a háborús időben 
szükség van. Téged pedig, Servius Cornelius, mi, tiszttársaid, 
megbízunk azzal, hogy vezesd ezt a törvényhozó testületet, legyen 
gondod az istenek tiszteletére, a választógyűlésekre, a törvényekre, 
a Város minden ügyére." 

Miután mindnyájan megígérték, hogy a rájuk bízott feladatot 
készségesen teljesítik, a vezértárs, Valerius, hozzáfűzte: M. Furiust 
dictatornak, önmagát pedig a lovasság főparancsnokának tekinti, 
tehát amennyire bíznak a kiváló főparancsnokban, ugyanolyan 
reménnyel nézzenek a háború kimenetele elé. Az atyák örvendező 
felkiáltásokkal fejezték ki, milyen remény tölti el őket, akár a 
háborúra, akár a békére, akár általában az állam helyzetére 
gondolnak, és Rómának soha nem lesz szüksége dictatorra, ha ilyen 
férfiak töltik be a tisztséget, ha ilyen egyetértés kapcsolja őket 
össze, ha egyaránt hajlandók parancsolni és engedelmeskedni, és 
inkább feláldozzák önnön dicsőségüket a közérdekért, mintsem a 
közös dicsőséget maguknak sajátítsák ki. 


7. Furius és Valerius, miután elrendelték a törvénykezési szünetet, 
és megtartották a sorozást, Satricum ellen vonultak, ahová az 
antiumiak nemcsak a volscusok új nemzedékéből sorozott ifjúságot 
gyűjtötték össze, hanem a hosszú békében sértetlenül megmaradt 
latin és hernicus népek roppant tömegét is. A római katonákat 
nyugtalanította, hogy a régi ellenséghez újabb is csatlakozott. 
Camillus már az arcvonalat rendezte, mikor főemberei jelentették, 
hogy a katonákon csüggedés vett erőt, kedvetlenül fegyverkeztek 
fel, húzódozva, tétován vonultak ki a táborból, sőt olyan 
megjegyzéseket is tettek, hogy mindegyiküknek száz ellenséggel kell 
megküzdenie, és ekkora tömegnek még akkor is nehéz ellenállni, ha 


nincs felfegyverkezve, hát még ha fegyvere is van. Erre ő gyorsan 
lóra ült, végigment a sorok között, és a hadijelvények előtt, 
szemben a csatarenddel, ezeket mondta: 


, Katonák, miért ez a csüggedés, miért ez a szokatlan vonakodás? Az 
ellenséget nem ismeritek, vagy engem vagy saját magatokat? Mi 
más az ellenség, mint állandó lehetőség arra, hogy megmutassátok 
bátorságotokat, és dicsőséget szerezzetek? Hiszen ti - hogy ne is 
beszéljek Falerii és Veii bevételéről s az elfoglalt haza földjén 
levágott gallus legiókról nemrég éppen az én vezetésemmel ezeken 
a volscusokon, aeguusokon és ezen az Etrurián aratott háromszoros 
győzelmeteket ünnepeltétek háromszoros diadalmenetben. Vagy 
talán, ha nem mint dictator, hanem mint tribunus adok jelt a 
támadásra, nem ismertek el vezérnek? Nem óhajtok fölöttetek 
korlátlan hatalmat, s nektek sem szabad bennem mást látnotok, 
mint saját magamat, mert a dictatori hatalom sose növelte 
bátorságomat, mint ahogy a száműzetés se csökkentette. Így hát 
mindnyájan ugyanazok vagyunk, akik voltunk, mindnyájan 
ugyanazt visszük magunkkal ebbe a háborúba is, mint az előzőkbe, 
ezért éppolyan eredményt is kell várnunk a harctól. Mikor az 
ellenséggel összecsaptok, mindkét fél azt csinálja, amit megtanult és 
megszokott: ti győztök, ők megszaladnak!" 


8. Ezután, jelt adva, leugrott lováról, a hozzá legközelebb álló 
jelvényhordozót megragadta, magával húzta az ellenség felé, és így 
kiáltozott: , Emeld fel a jelvényt, katona!" Látva, hogy Camillus, 
akinek kortól elnehezült teste már nehezen bírta a megerőltetést, 
maga is az ellenségre támad, csatakiáltást hallatva mind egyszeribe 
utána rohant, és egymást biztatták: , Kövessük a fővezért!" Sőt azt is 
mondják, hogy Camillus egy hadijelvényt az ellenséges csatasorba 
dobatott, s a rohamcsapatot arra tüzelte, hogy szerezzék vissza. 
Ezzel vette kezdetét az antiumiak veresége, s a rémület az első 
hadsorokról a hátul állókra is átterjedt, nemcsak azért, mert a római 
katonák harci kedvét megnövelte a vezér jelenléte, hanem azért is, 
mert a volscusokat az rémítette meg legjobban, hogy oly váratlanul 
felbukkant. Így bárhová is ment, a biztos győzelmet vitte magával. 
Ez különösen akkor lett nyilvánvaló, mikor - kezében egy gyalogos 
pajzzsal - egy hamarjában elkapott lovon a már-már meghátráló 


balszárnyra nyargalt, s megjelenésével és ahogy a többi, győztes 
seregrészre mutatott, elérte, hogy újult erővel vették fel a harcot. 
Majdnem eldőlt már a csata, de egyrészt az ellenséget nagy tömege 
is akadályozta a menekülésben, másrészt ilyen hatalmas sokaság 
megsemmisítése hosszan tartó öldöklést kívánt volna fáradt 
katonáinktól, s a hatalmas szélvihar, a hirtelen lezúduló zápor is 
inkább a biztos győzelmet, mint a harcot szakította félbe. 
Visszavonulót fújtak, s a rákövetkező éjszaka a rómaiak 
beavatkozása nélkül eldőlt a csata. A latinok és a hernicusok - 
cserbenhagyva a volscusokat - hazavonultak: a gonosz tervek kiötlői 
pórul jártak. A volscusok, látva, hogy azok futamodtak meg 
mellőlük, akiknek a segítségére számítva újították fel a háborút, 
táborukat itthagyva elvonultak, és Satricum falai közé vették be 
magukat. Camillus először arra készült, hogy sánccal veszi körül 
őket, s töltéssel és ostromművekkel támadja a várost. Ám később - 
látva, hogy még ki sem törnek a munkák akadályozására - abban a 
feltevésben, hogy az ellenségben túl kevés a harci kedv, és ő csak 
hosszabb idő után remélhetne győzelmet, arra buzdította katonáit, 
ne gyötörjék magukat hosszadalmas sáncmunkákkal, mint Veii 
ostrománál, a győzelem már a kezükben van. Így a katonák 
fellelkesedtek, mindenütt létrákkal hatoltak fel a falakra, s a város 
elesett. A volscusok, fegyvereiket eldobálva, megadták magukat. 


9. A vezér gondolatait egyébként már sokkal nagyobb feladat 
foglalkoztatta: Antium, a volscusok fővárosa, a legutóbbi háború 
okozója. De minthogy ilyen jól megerősített varost csak nagy 
felkészültséggel,  hajító- és  ostromgépekkel lehet elfoglalni, 
tiszttársát a seregnél hagyva, Rómába utazott, hogy a senatust 
Antium elpusztítására ösztönözze. Beszéde közben követek érkeztek 
Nepetéből és Sutriumból - azt hiszem, azért, mert az istenek úgy 
döntöttek, hogy Antium még álljon egy ideig -, és segítséget kértek 
az etruszkok ellen, egyben emlékeztették a senatust, hogy nem 
sokáig lesz alkalom a segítségnyújtásra. 


A sors tehát Camillus haderejét Antium helyett ide irányította, mert 
a két város Etruriával szemben mintegy e terület kulcsa és kapuja 
volt, s valahányszor az etruszkok támadást indítottak Nepete és 
Sutrium elfoglalására, a rómaiak igyekeztek visszafoglalni és 
megtartani a két várost. Ezért a senatus úgy döntött: megbízza 


Camillust, hogy Antiumot mellőzve, vegye át az etruszk háború 
vezetését, s alája rendelték a Ouinctius parancsnoksága alatt álló 
városi legiókat. Camillus szívesebben választotta volna a volscus 
földön álló, tapasztalt, parancsnokságához már hozzászokott 
sereget, de egy szóval sem tiltakozott, csupán csak annyit kért, hogy 
Valerius legyen vezértársa. Valerius helyére a volscus földre 
Ouinctiust és Horatiust küldték. 


Mire Furius és Valerius Rómából Sutrium elé érkezett, a város egyik 
részét már elfoglalták az etruszkok, s a lakosság, torlaszokat emelve 
az utcákon, alig bírta megakadályozni, hogy be ne hatoljanak a 
másikba is. Mikor a római segélycsapatok megérkeztek, 
Camillusnak az ellenség és a szövetségesek előtt egyaránt jól ismert 
neve nemcsak az azonnali vereséget akadályozta meg, de időt 
engedett a segítségnyújtásra is. 

Így hát Camillus kettéosztja seregét, s meghagyja tiszttársának, 
hogy kerülő úton vezesse el csapatait az ellenség által megszállott 
városrészhez, és indítson támadást a falak ellen. Nem remélte, hogy 
a várost létrákon felhatolva beveszik, inkább arra számított, hogy az 
ellenséget azon a ponton lekötik, a harctól már kimerült városiak 
lélegzethez jutnak, s közben ő maga küzdelem nélkül meg tudja 
szállni a falakat. Mikor e tervet mindkét ponton egyidőben 
végrehajtották, s az etruszkok két tűz közé kerülve látták, hogy az 
ellenség nemcsak a falakat támadja teljes erővel, de a falakon belül 
is ott van, egy tömegben, hanyatt-homlok rohantak ki az egyetlen 
kapun, amely véletlenül nem állt ostrom alatt. A rómaiak nagy 
vérengzést rendeztek a menekülők között a városban és a földeken 
egyaránt. A falakon belül a legtöbb ellenséget Camillus emberei 
vágták le, Valerius katonái az üldözésben bizonyultak fürgébbnek, s 
csak akkor hagyták abba az öldöklést, amikor a leszálló éjszakában 
már nem lehetett látni. A sereg, miután elfoglalta Sutriumot, és 
visszaadta a szövetségeseknek, Nepete alá vonult, amely - minthogy 
védői feladták - teljesen az etruszkok birtokába jutott. 


10. A város visszafoglalása nehéz feladatnak látszott. Nemcsak 
azért, mert teljesen az ellenség kezében volt, hanem azért is, mert 
feladásában közrejátszott a nepetei polgárok egy részének árulása. 
Mégis úgy döntöttek, hogy a város vezetőit üzenetben felszólítják: 
szakadjanak el az etruszkoktól, s maguk is adják tanúbizonyságát 


annak a szövetségi hűségnek, amelyért a rómaiakhoz esdekeltek. 
Mikor az a válasz érkezett, hogy teljesen tehetetlenek, hiszen az 
etruszkok tartják megszállva a falakat és őrzik a kapukat, az 
ostromlók először a földek feldúlásával igyekeztek a város lakóiban 
rémületet kelteni, majd mikor kiderült, hogy azoknak szentebb a 
várost feladó megállapodás, mint a szövetség, a sereg a földekről 
összeszedett rőzsekötegekkel a falakhoz vonult, betemette az 
árkokat, a katonák létrákat állítottak fel, és az első csatakiáltásra és 
támadásra bevették a várat. A nepetebelieket felszólították, hogy 
tegyék le a fegyvert, majd elhangzott a parancs, hogy kímélni kell a 
fegyverteleneket, de az etruszkokat, fegyverest és fegyvertelent 
egyaránt, mind leöldösték. A nepetebeliek közül is a megadás 
kezdeményezőit bárddal lenyakazták, az ártatlan tömegnek 
visszaadták javait, s a városban őrséget hagyva hátra, elvonultak. A 
tribunusok, miután visszafoglalták az ellenségtől a két szövetséges 
várost, hazavezették Rómába a sok dicsőséget szerzett győztes 
sereget. 


Ugyanebben az évben kártérítést követeltünk a latinoktól és 
hernicusoktól, és felelősségre vontuk őket, miért nem adtak az 
elmúlt években a szerződés szerint katonákat. A két nép nagy 
tömeget megmozgató népgyűlése ezt a választ adta: nem államuk 
hanyagságából vagy szándékosan történt, hogy egynémely ifjú a 
volscusok oldalán harcolt, de már el is nyerték büntetésüket 
eltévelyedésükért: senki sem tért haza közülük. Katonát pedig azért 
nem adtak, mert szüntelen rettegésben tartották őket a volscusok; 
ez a veszedelem állandóan fenyegeti őket, és annyi, egymást követő 
háborúban sem tudták megszüntetni. Az atyák nem válaszoltak 
háborúval erre a feleletre, nem mintha olyan meggyőző lett volna, 
inkább az időpontot nem tartották alkalmasnak. 


11. A következő évben - amikor a következők lettek consuli 
jogkörrel felruházott tribunusok: A. Manlius, P. Cornelius, T. és L. 
Ouinctius Capitolinus, L. Papirius Cursor (másodszor) veszedelmes 
háború támadt az ország határain kívül, s még veszedelmesebb 
lázongás itthon. A háborút a volscusok indították, ráadásul a latinok 
és a hernicusok elpártoltak, a lázongást pedig olyasvalaki szította, 
akiről a legkevésbé hitték volna, hogy félni kell tőle. A patrícius 


születésű, hírneves M. Manlius Capitolinus. 
Túláradó gőgjében a többi vezető patríciust is lenézte, csupán egyre 

irigykedett, a tisztségeivel, erényeivel egyaránt kitűnő M. Furiusra. 
Alig tudta elviselni, hogy csak Camillus számít a tisztségviselők 
közül a hadseregben, s már oly magasságban van, hogy azokat, 
akiket vele együtt, hasonló módon választottak meg, már nem 
tiszttársainak, hanem szolgáinak tekinti. Pedig - úgymond - ha az 
igazságnak megfelelően ítélünk, M. Furius nem tudta volna 
felszabadítani a hazát az ellenséges megszállás alól, ha ő, M. 
Manlius, nem menti meg még előbb a Capitoliumot és a várat; s 
Camillus éppen az arany átvétele közben támadta meg a gallusokat, 
amikor harci kedvük, a béke reményében, már lelohadt, ő viszont 
akkor űzte le őket, amikor fegyveresen már-már elfoglalták a várat. 
Továbbá: Camillus dicsőségében minden vele együtt győztes 
katonája osztozik, ő maga viszont úgy győzött, hogy abban más 
halandónak semmi része nem volt. 

Efféle önhitt gondolatoktól felfuvalkodva, s minthogy ráadásul 
szerencsétlen természetű, lobbanékony és féktelen is volt, s az atyák 
között sem tudta kivívni a szerinte őt megillető, óhajtott tekintélyt, 
mint egyetlen senator a nép pártjára állt, részt vett a plebeius 
vezetők tanácskozásain, vádakat szórt az atyákra, próbálta 
megnyerni a népet, s a népszerűség vágyától hajtva, nem pedig a 
józan észtől vezérelve, inkább rendkívüli, semmint makulátlan 
hírnévre törekedett. Nem volt megelégedve a  földosztási 
törvényekkel, a néptribunusi lázítás e bármikor alkalmazható 
eszközeivel, megpróbálta aláásni a pénzhitelbe vetett bizalmat, 
hiszen sokkal kegyetlenebb ösztönző az adósság, mely nem csupán 
gyalázattal és nyomorral fenyeget, de fogsággal és láncokkal is 
rémíti a szabad embert. S valóban, az építkezésekkel járó és még a 
gazdagokat is sújtó kiadások miatt nagy volt az eladósodás. Így az 
önmagában is aggasztó volscus háború, amelyet a latinok és 
hernicusok elpártolása csak súlyosbított, jó ürügy volt, hogy 
megokolják, miért van szükség egy nagyobb tekintélyű vezetőre; de 
főként Manlius felforgató tervei késztették a senatust arra, hogy 
dictatort válasszon A. Cornelius Cossus személyében, aki T. 
Ouinctius Capitolinust nevezte ki a lovasság főparancsnokává. 


12. A dictator, noha úgy látta, nagyobb küzdelem várható itthon, 
mint odakint, mégis - talán, mert a háború gyors intézkedéseket 
követelt, vagy mert azt remélte, hogy a győzelem és a diadalmenet 
az ő dictatori hatalmát is megszilárdítja - sorozást tartott, majd a 


pomptinusi vidékre nyomult, ahová - a hírek szerint - a volscus 
sereg betört. 


Olvasóim már bizonyára torkig vannak az annyi könyvben elbeszélt 
szakadatlan volscus háborúkkal, másfelől az a kérdés is felmerül 
bennünk, ami magamat is csodálkozásba ejtett, mikor a közelebbi 
korokban élő, az eseményeket megörökítő történetírókat átnéztem: 
honnan tudtak az annyiszor legyőzött volscusok és aeguusok mindig 
új katonákat előteremteni? Miután a régiek nem nyilatkoznak, s 
átsiklanak a kérdés fölött, mi mást mondhatnék erről, mint saját 
véleményemet, ahogy - feltevései alapján - mindenki elmondhatja a 
maga nézetét. Igen valószínű, hogy a háborúk szüneteiben, akárcsak 
ma Rómában a sorozásokon, az ifjaknak mindig újabb nemzedékét 
készítették fel az újra meg újra fellángoló küzdelmekre; vagy pedig 
nem mindig ugyanazokból a törzsekből sorozták a sereget, bár a 
háborút mindig ugyanaz a nép viselte; vagy talán rendkívül nagy 
számban éltek szabadon születettek azon a területen, amelyet most - 
nem számítva a hadra foghatók kicsiny, maradék csemeteerdejét - a 
római rabszolgák mentenek meg a teljes elnéptelenedéstől. 
Mindenesetre abban minden tör ténetíró egyetért, hogy seregük - 
bármily súlyos csapást mért is népükre nemrégiben Camillus 
hadvezéri tudása - rendkívül nagy volt. Ehhez még latinok és 
hernicusok csatlakoztak, néhányan Circeiiből, sőt a velitraei római 
telepesek közül is. 


A dictator még aznap tábort veretett, másnap megtekintette a 
jósjeleket, s miután áldozatállatot vágva könyörgött az istenek 
segítségéért, vígan lépett a sereg elé, amely parancs szerint, a csatát 
jelző zászló kitűzésekor, hajnalban fegyvert öltött, s a következőket 
mondotta: , Katonák, ha az istenek és vateseink jól látják a jövőt, 
miénk a győzelem! Tehát úgy illenék, hogy mi, akik biztosak 
vagyunk győzelmünkben, s nem egyenlő ellenséggel kelünk 
viadalra, tegyük a hajítófegyvert lábunkhoz, s a kard legyen jobb 
kezünk egyetlen fegyvere. Nem is kívánom, hogy a csatasorból 
előretörjetek, csupán azt, hogy rendíthetetlenül helytállva várjátok 
be az ellenség támadását. Majd ha aztán hiába szórták el dárdáikat, 
és rendezetlenül rontanak soraitokra, akkor villanjanak fel a kardok, 
akkor jusson mindenkinek eszébe, hogy maguk az istenek állnak a 
római ügy mellett, s ők küldtek minket kedvező madárjóslattal a 
csatába. Te, T. Ouinctius, figyeld, mikor kezdődik a harc, tartsd 


készenlétben a lovasságot, s ha látod, hogy az arcvonalak 
közelharcban összeakaszkodnak, s így más köti le figyelmüket, 
intézz rémületes rohamot ellenük, s rájuk nyargalva ziláld szét 
soraikat." Lovas és gyalogos úgy harcolt, ahogy megparancsolta; a 
vezér nem hagyta cserben legióit, szerencséje sem a vezért. 


13. Az ellenséges tömeg, amely csupán nagy számában 
reménykedhetett, csak szemmel mérte fel a hadsorokat, ezért 
meggondolatlanul kezdte meg a harcot, s meggondolatlanul hagyta 
is abba. Harciasságot csak a csatakiáltásban, a dárdahajításban s az 
első rohamban mutatott, de sem a kardokkal vívott közelharcot, 
sem az ellenfelek elszántan villogó tekintetét nem bírta elviselni. 
Meginogtak az első sorok, fejvesztettség lett úrrá a tartalékokon is, s 
a rémületkeltésben lovasságunk is megtette a magáét. Az ellenség 
hadsorait több ponton áttörték, egész vonala megingott, 
hullámszerű mozgásba jött. Majd, hogy az elsők elestek, látva, hogy 
az öldöklés mindenkit fenyeget, ki-ki hátat fordított. A római sereg 
a sarkukban. Amíg az ellenség fegyveresen s egy csoportban futott, 
az üldözés feladata a gyalogosokra hárult. Mikor azonban látni 
lehetett, hogy menekülés közben fegyvereiket elhányják, és seregük 
szétszóródik a földeken, akkor, adott jelre, megindultak a 
lovascsapatok, nehogy az egyének pusztítása közben a tömeg időt 
nyerjen a menekülésre. Úgy gondolták, elég, ha dárdákkal és 
rémületkeltéssel akadályozzák, s eléjük lovagolva feltartják őket a 
futásban, amíg odaér a gyalogság, és befejezve az öldöklés 
munkáját, végleg megsemmisítheti az ellenséget. A menekülésnek és 
az üldözésnek csak az éjszaka vetett véget. Még aznap elfoglalták és 
kirabolták a volscusok táborát is, a szabadon születettek kivételével 
az egész zsákmány a katonáknak jutott. A foglyok nagyrészt latinok 
és hernicusok voltak, nem zsoldért katonáskodó közrendűek, hanem 
előkelő fiatalemberek, nyilvánvaló bizonyítékául annak, hogy a 
velünk ellenséges volscusokat államuk megbízásából támogatták. 
Felismertek néhány circeii polgárt is és néhány telepest Velitraeból. 
Rómába küldték őket, s ott az atyák vezetőinek kérdéseire - 
akárcsak a dictator előtt - kertelés nélkül beismerték népük 
elpártolását. 


14. A dictator továbbra is állandó táborban tartotta hadseregét, 
mert egy percig sem kételkedett, hogy az atyák hadat fognak üzenni 
az említett népeknek, de az otthon támadt, sokkal nagyobb veszély 
hazaszólította Rómába, ahol napról napra terjedt a vezető személye 
miatt a szokottnál sokkal félelmetesebb lázadás. Mert M. Manlius 
nem elégedett meg a beszédekkel, hanem cselekedett is, látszólag 
azért, hogy népszerűségét növelje, valójában, mint mindenki 
észrevehette, azért, hogy felkelést szítson. Egyszer látva, hogy egy 
centuriót, aki haditetteivel sok dicsőséget szerzett, adóssága miatt 
megbilincselve elvezetnek, kísérőivel a Forumra rohant, ki akarta 
szabadítani, s nagy hangon emlegetve az atyák gőgjét, az uzsorások 
szívtelenségét, a nép szenvedéseit, a férfi hőstetteit és balsorsát, 
kijelentette: , Hát valóban hiába mentettem meg jobbommal a 
Capitoliumot és a fellegvárat, ha most azt kell látnom, hogy 
polgártársamat és katonabajtársamat, akárha a győztes gallusok 
kezébe esett volna, bilincsbe verve szolgaságba hurcolják?" Ezután a 
tartozást a nép előtt nyilvánosan kiegyenlítette, a szokásos módon 
szabadnak nyilvánította az adóst, aki istenhez és emberhez 
könyörgött, hogy juttassanak ezért méltó jutalmat M. Manliusnak, 
az ő megmentőjének, a római nép atyjának. Majd elvegyült a 
lázongó tömegben, s még jobban feltüzelte, megmutatva Veiinél, a 
gallus és egyéb háborúkban kapott sebeit, s elmondta, hogy míg 
katonáskodott, majd helyreállította tönkrement hajlékát, a tőkét 
mindig elnyelő kamatokkal többszörösen visszafizette a kölcsönt, s 
elsüllyedt az adósság terhe alatt. Az, hogy láthatja a napfényt, a 
Forumot s polgártársai arcát, mind M. Manlius műve; neki 
köszönheti mindazt a jótéteményt, amiért mások szüleiknek 
hálásak, s neki adja, amit testi erejéből, életéből, véréből még 
felajánlhat; minden kötelék, amely eddig hazájához, az állam és 
háza védőisteneihez fűzte, most ehhez az egyetlen emberhez 
kapcsolja. 


S mikor az ilyen szavaktól lázba jött tömeg annak az egyetlen 
embernek a híve lett, ő a túlfűtött hangulatot felhasználva újabb, az 
egész helyzet felkavarására még alkalmasabb vállalkozásba kezdett. 
Veiiben levő földjét, apai birtokát, kikiáltó útján árverésre 
bocsátotta, mondván: , Amíg egy talpalatnyi földem van, nem tűröm 
el, polgárok, hogy bármelyikőtöket elítélve vagy rabszolgaságra 
kárhoztatva elhurcolják." Ezzel aztán annyira felkorbácsolta a 
szenvedélyeket, hogy a nép szemmel láthatóan kész volt arra, hogy 

szabadsága megmentőjét minden - törvényes vagy törvénytelen - 
tettében követi. 

Ráadásul otthonában, mint valami népgyűlésen, az atyákra szórt 
vádaktól — hemzsegő szónoklatokat tartott. Valót-valótlant 
összehordott, és többek között azt is kijelentette, hogy az atyák 
elrejtették a gallusoktól visszaszerzett aranykincset, mert már nem 
elég nekik az állami földek birtoklása, az állam pénzére is rátették a 
kezüket. Ha fényt derítenének a dologra, a nép minden adósságát ki 
lehetne fizetni. Mikor ezt a reményt megcsillogtatta előttük, 
valóban szörnyű gaztettnek látták, hogy annak idején, mikor 
aranyat szedtek össze, hogy a Várost a gallusoktól megváltsák, az az 
ő felajánlásaikból gyűlt össze, s most azt az aranyat, miután az 
ellenségtől visszaszerezték, néhány személy kaparintotta meg. Így 
hát kérdésekkel rohanták meg: hol lehet elrejtve a töméntelen 
ellopott kincs, s mikor ő azt ígérve, hogy kellő időben majd meg 
fogja mondani, kitért a válasz elől, semmi egyébbel nem törődtek, 
mindenkinek minden gondolata csak ekörül forgott, s nyilvánvaló 
volt, hogy ha igazat mondott, nem lesz csekély a nép hálája, s ha 
valótlant, felháborodása. 


15. Ilyen feszült hangulatban érkezett meg a dictator, akit a sereg 
éléről hívtak haza a Városba. Másnap összehívta a senatust, s 
miután eléggé kipuhatolta a hangulatot, felszólította az atyákat, 
hogy ne távozzanak mellőle. Bírói székét a tömeg kellős közepén, a 
comitiumon állíttatta fel, s törvényszolgát küldött M. Manliusért. 
Amikor megérkezett a dictator idézése, Manlius közölte 
párthíveivel, hogy itt az ütközet pillanata, s nagy sokaság 
kíséretében jelent meg a bírói emelvény előtt. Mintegy csatarendben 
sorakoztak fel, itt a senatus, ott a nép, mindegyik a maga vezérére 
függesztve tekintetét. Ekkor a dictator, csendet parancsolva, így 
szólt: , Bárcsak én és Róma atyái minden egyéb dologban is annyira 
egyetértenénk a néppel, mint ahogy, szilárd meggyőződésem 
szerint, meg fog egyezni véleményünk személyednek és annak az 
ügynek megítélésében, amely felől megkérdezlek. Úgy veszem észre, 
a polgárokban azt a reményt keltetted, hogy anélkül, hogy kár érné 
a hitelezőket, megfizethetik adósságaikat a gallus kincsekből, 
amelyeket az atyák vezetői rejtettek el. Annyira nem óhajtok ez elé 
akadályt gördíteni, M. Manlius, hogy, éppen ellenkezőleg, 

felszólítlak, szabadítsd meg a római népet az uzsora terhétől, és 
kergesd el az állam kincseitől azokat a ragadozókat, akik titkon 
szerzett zsákmányukon kotlanak. Ha nem teszed meg, akár mert 
magad is részes vagy a rablásban, akár mert hamis vádat emeltél, 
bilincsbe verve vitetlek el, s nem tűröm tovább, hogy hamis 
reményekkel áltasd a tömeget." 


Manlius erre azt válaszolta, őelőtte sem titok, hogy a dictatort nem 
a volscusok ellen választották meg, akikkel mindig akkor kezdünk 
hadakozni, amikor az az atyáknak kapóra jön, s nem is a latinok és 
a — hernicusok ellen, akiket alaptalan vádakkal szoktak 
fegyverfogásra kényszeríteni, hanem őellene és a római nép ellen, s 
most már teljesen félretolva az ürügyként felhasznált háborút, 
ellene irányítják a támadást, s a dictator kinyilatkoztatja, hogy 
megvédi az uzsorásokat a néppel szemben, most, mivel a nép 
szereti, őt helyezik vád alá, és vele akarnak végezni. , Bántja a 
szemeteket, A. Cornelius és összeírt atyák, a mellettem álló, körém 
sereglett tömeg? - folytatta. - Miért nem tántorítjátok el őket tőlem 
a ti saját, egyéni jótéteményetekkel, miért nem vállaltok értük 
kezességet, és így miért nem mentitek meg polgártársaitokat a 
börtöntől, s akadályozzátok meg, hogy az elítélteket szolgaságba 
hurcolják,  gazdagságotok túláradó  fölöslegéből miért nem 
támogattok másokat ínségükben? De miért is biztatlak benneteket 
arra, hogy a magatokéból áldozzatok? Szabjátok meg határozottan 
az adósság összegét, vonjátok le a tőkéből a befizetett kamatokat, s 
akkor az én kíséretem nem lesz feltűnőbb, mint bárki másé. De 
miért én egyedül vállalom ezt a gondot polgártársaimért? Erre 
éppoly kevéssé tudnék felelni, mintha azt kérdeznék, miért én 
egyedül mentettem meg a Capitoliumot és a fellegvárat. Akkor 
erőmhöz képest az egész közösségen segítettem, most az egyes 
embereket akarom támogatni. Ami pedig a gallusok kincsét illeti, 
kérdésetek megnehezíti ezt az önmagában könnyű ügyet. Mert 
miért kérdezitek azt, amit úgyis tudtok? Ha nem rejlik itt semmi 
álnokság, miért késztettek arra, hogy mi rázzuk ki togátok öbléből 
az eldugott pénzt, ahelyett, hogy előadnátok? Minél inkább arra 
kényszerítetek, hogy leleplezzük szemfényvesztő csalásotokat, annál 
jobban félek, hogy a rátok figyelőnek még a szemét is kilopjátok. 
Tehát nem engem kell kényszeríteni, hogy fölfedjem, hol a 
zsákmány, hanem benneteket, hogy előadjátok." 


16. Ekkor a dictator felszólította, ne köntörfalazzon tovább, és 
ráparancsolt, vagy bizonyítsa be állítását, vagy ismerje be a bűnét, 
azt, hogy koholt váddal rágalmazta meg a senatust, alaptalanul 
tolvajlással gyanúsította meg, és gyűlöletet keltett ellene. Manlius 
azt válaszolta, ő sose lesz hajlandó ellenségei szája íze szerint 
beszélni, mire a dictator elrendelte, hogy vessék fogságba. Manlius, 
mikor a poroszló megragadta, felkiáltott:  , Legjobb és 
Leghatalmasabb luppiter, Minerva királynő, s ti, a Capitolium 
várában lakozó istenek és istennők mind, hát tűritek, hogy 
ellenségei így bánjanak el a ti harcosotokkal és oltalmazótokkal? 
Ezt a jobbot, amellyel elűztem szentélyeitektől a gallusokat, lánc és 
béklyó fogja nyűgözni?" Nem akadt híve, aki e jogtalanságot ne 
felháborodva nézte és hallgatta volna végig. De a hivatalos 
felsőbbséget olyannyira tisztelő nép némely törvényt még önmaga 
által is áthághatatlannak alkotott meg, így sem a néptribunusok, 
sem a nép egyetlen pillantással, egy hangos szóval nem mertek 
tiltakozni a dictatori erőszak ellen. Arról elég biztos értesüléseink 
vannak, hogy Manlius bebörtönzése után a nép nagy része 
gyászruhát öltött, sokan megnövesztették hajukat és szakállukat, s a 
tömeg szomorúan ácsorgott a börtön bejáratánál. 


A dictator a volscusokon aratott győzelemért diadalmenetet tartott, 
de a triumphus sokkal inkább gyűlöletet eredményezett, mint 
dicsőséget. Megjegyzések hangzottak el, hogy otthon és nem a 
csatatéren vívta ki, s nem is az ellenség, de egy polgártársa felett 
tartja; gőgje betetőzéséhez csak az hiányzik, hogy M. Manliust is ott 
vezessék kocsija előtt. Már érett a zendülés. A senatus, hogy a 
feszült helyzetet enyhítse - bár senki nem kérte -, váratlanul, 
önkéntelen jóindulattal elrendelte, hogy kétezer római polgárt 
telepítsenek le Satricum coloniában, s osszanak mindegyiknek 
harmadfél iugerum földet. Minthogy azonban az volt a közhangulat, 
hogy ez csekély s csak néhány embernek szóló adomány, s díj azért, 
hogy Manliust hagyják sorsára, az orvoslás csak szította a lázadást. 
Egyre jobban feltűnt a Manliuspártiak vádlottak módjára gyászt 
viselő sokasága, s mikor a dictator, diadalmenete után, tisztségéről 
leköszönt, megszűnt a félelem, szabadabb tere nyílt a 
véleménynyilvánításnak és az érzelmeknek. 


17. Ezután nyíltan olyan hangok hallatszottak, amelyek 
elmarasztalták a tömeget, mondván, hogy védelmezőit rajongásával 
szédítő magasba emeli, s a veszedelem döntő pillanatában 
cserbenhagyja. Így okozta Sp. Cassius vesztét, hogy a népet felhívta 
a föld felosztására, így járt Sp. Maelius, mert vagyona feláldozásával 
igyekezett . polgártársait az  éhínségtől — megszabadítani, s 
nemkülönben M. Manliust is azért szolgáltatták ki ellenségeinek, 
mert a polgárság adósságban vergődő és fuldokló részét hozzá 
akarta juttatni a szabadság napfényéhez. A nép mintha csak 
levágásra hizlalná fel jótevőit! Hát tűrjük, hogy így bánjanak egy 
volt consullal, csak azért, mert nem engedelmeskedett első szóra a 
dictatornak? S ha esetleg fel is tételezzük, hogy előzőleg nem 
állított igazat, és ezért nem tudott válaszolni, akkor is: börtönre 
ítéltek-e valaha akár egy rabszolgát is hazugságért? Hát már nem 
emlékeznek arra a bizonyos éjszakára, amely kis híján a római név 
örök és végső éjszakájává lett? Nem tűnik-e fel előttük a gallus 
csapat, amint felfelé kúszik a tarpeii sziklán? S nem látják-e újra M. 
Manliust is, amint kezében fegyverrel, verejtékezve és véresen, 
szinte Iuppitert is úgy ragadja vissza az ellenség kezéből? S azt, 
hogy a haza megmentőjének hálából fejenként fél-fél font lisztet 
adnak? S eltűrik, hogy annak a férfiúnak, akit majdnem az égbe 
emeltek, vagy legalábbis a neki adományozott melléknévvel a 
capitoliumi Iuppiterrel helyeztek egy sorba, most, hogy megkötözve 
fekszik a börtön sötétjében, még lélegzetvétele is a hóhér 
kegyelmétől függjön? Mindenkin segíteni tudott, s most annyi 
megsegített közül senki se segít rajta? Most már éjszakára sem 
távozott el börtöne elől a tömeg; azzal fenyegetőztek, hogy feltörik 
ajtaját. Ekkor a senatus váratlan határozata valóra váltotta, amire 
ők készültek: Manliusról lehullottak a bilincsek. Ezzel nem vetettek 
véget a lázongásnak, csupán vezért adtak neki. 

Ezekben a napokban a latinok és a hernicusok Circeii és Velitrae 
coloniákkal együtt megpróbálták tisztázni magukat a volscus 
háborúban való részvétel vádja alól, s kérték foglyul esett polgáraik 
kiadását, hogy saját törvényeik szerint vonják őket felelősségre. 
Nagyon kemény választ kaptak, s még keményebbet a coloniák 
lakosai, mert - római polgár létükre bűnös támadást terveztek 
hazájuk ellen. A foglyok ügyében Róma nemcsak hogy visszautasító 
választ adott, hanem - minthogy a szövetségesekkel mégis 
kíméletesen akartak bánni a senatus nevében felszólították a 


követeket, hogy a lehető leggyorsabban távozzanak el a Városból, a 
római nép színe és tekintete elől, különben félő, hogy a követeknek 
biztosított jog, amelyet a külföldiek s nem a polgárok védelmére 
alkottak, sem lesz képes őket megoltalmazni. 


18. Év vége felé - éppen, amikor Manlius mozgalma új erőre kapott 
- megtartották a választási gyűlést, és Ser. Cornelius Maluginensist 
(másodszor), P. Valerius Potitust (másodszor), M. Furius Camillust 
(ötödször), Ser. Sulpicius Rufust (másodszor), C. Papirius Crassust 
és T. Ouinctius Cincinnatust (másodszor) választották meg consuli 
jogkörrel felruházott katonai tribunusnak. Az év elején a 
szomszédokkal béke volt, amit az atyák és a nép egyaránt örömmel 
fogadtak; a nép azért, mert nem szólította el a sorozás, s így 
reménye lehetett arra, hogy ily hatalmas vezér segítségével kiküzdi 
adósságai elengedését; az atyák azért, mert semmiféle külső 
fenyegetés nem vonta el figyelmüket a belső bajok orvoslásától. 
Minthogy a szenvedélyek mindkét félben egyre magasabbra 
csaptak, Manlius is készült a már igen közelinek látszó 
összecsapásra. A népet házába hívta, a vezetőkkel éjjel-nappal 
felforgató terveiről tanácskozott; sokkal több vállalkozókedv és düh 
élt benne, mint ezelőtt. Dühét szította a legutóbb elszenvedett 
szégyen, mert lelke nem volt hozzászokva a gyalázathoz, s 
elbizakodottságát növelte, hogy a dictator nem mert úgy elbánni 
vele, ahogy annak idején Cincinnatus Ouinctius bánt el Sp. 
Maeliusszal, s hogy a bebörtönzés miatt támadt gyűlölet elől 
nemcsak a dictator tért ki azzal, hogy hatalmáról lemondott, de a 
senatus sem tudta sokáig elviselni annak terhét. 


Ezért egyszerre töltötte el önhittség és elkeseredés, s így szította a 
nép amúgy is izzó hangulatát: , Meddig akartok még megfeledkezni 
saját erőtökről, hiszen a természet még az állatoknak is megadta 
önnön erejük tudatát?! Legalább azt vegyétek tekintetbe, hányan 
vagytok ti, s mennyien ellenségeitek! De még ha mindegyikőtökre 
egy-egy ellenfél jutna is, biztos vagyok benne, hogy ti sokkal 
lelkesebben küzdenétek a szabadságért, mint ők a hatalomért. Mert 
ahányan - mint cliensek - körülvettetek egyetlen patronust, most is 
annyian lesztek egyetlen ellenséggel szemben. Fenyegetőzzetek 
háborúval, s megkapjátok a békét. Hadd lássák, hogy el vagytok 


szánva az erőszakra, s önként engednek jogaikból. Vagy 
mindenkinek kockáztatnia kell valamit, vagy az egyesnek kell 
eltűrnie mindent. Vajon meddig függesztitek még rám szemeteket 
segítséget kérve? Én ugyan senkit sem fogok cserbenhagyni, de a ti 
dolgotok, hogy a szerencse se hagyjon cserben engem. Én, a ti 
oltalmazótok, mikor ellenfeleim kénye-kedve úgy akarta, egyszerre 
semmivé lettem, s ti mind csak néztétek, miképpen hurcolnak 
fogságba engem, aki mindegyikőtöket megmentettem a fogságtól. S 
mire számíthatnék, ha ellenségeim még többet is merészelnének 
ellenem? Talán olyan végre készüljek fel, mint a Cassiusé és 
Maeliusé volt? Nagyon helyes, hogy erre elborzadva kiáltjátok: sAz 
istenek ne tűrjék, hogy így legyen!x Igen, csakhogy ők sose fognak 
az én kedvemért leszállni az égből. Benneteket kell arra késztetniük, 
hogy ti ne tűrjétek el, mint ahogy nekem is erőt adtak, hogy - akkor 
- fegyverrel kezemben a barbár ellenségtől - most - polgári togában, 
a gőgös polgároktól megvédelmezzelek mindannyiatokat. Hát olyan 
kicsi a bátorság ilyen nagy népben, hogy minden esetben kielégít 
titeket az ellenséggel szemben kapott segítség, s el se tudjátok 
képzelni, hogy az atyák ellen vívott harcotoknak más célja is lehet, 
mint az, hogy milyen mértékben tűrjétek el rátok nehezedő 
uralmukat? Ezt nem a természet oltotta belétek, hanem a 
megszokással vált jellemvonásotokká. Miért tudtok külső ellenség 
ellen oly lelkesedéssel harcolni, és miért tartjátok jogosnak, hogy 
leigázzátok és uralkodjatok rajta? Mert megszoktátok, hogy ott a 
hatalomért folyik a küzdelem, az atyákkal szemben viszont csak 
kísérleteket tesztek szabadságotok védelmére, ahelyett, hogy 
kivívnátok. Mégis, bármilyen vezéreitek voltak is, és bármilyenek 
voltatok magatok, eddig, amit csak akartatok, az erő vagy szerencse 
kezetekbe adta. Itt az idő, hogy még sokkal többet merjetek. 
Próbáljátok hát ki szerencséteket és engem is, akit, remélem, 
egyszer már elég sikeresen tettetek próbára. Kevesebb fáradságba 
kerül valakit az atyák fölé rendelni, mint régebben olyanokat 
választani, akik ellenszegültek parancsaiknak. Gyökerestül ki kell 
irtani a dictaturát és consulatust, hogy a római nép fennen 
hordhassa fejét. Ezért jelenjetek meg, s akadályozzátok meg az 
adósok elítélését. Én a nép oltalmazójának nyilvánítom magam: ezt 
a nevet ruházta rám gondoskodásom és hűségem. Ha azonban ti 
olyan névvel akarjátok felruházni vezéreteket, amely még jobban 
kifejezi rendkívüli hatáskörét és hivatalát, akkor még sokkal 
nagyobb hatalommal buzgólkodhatom kívánságaitok 


megvalósításán." 

Ezután állítólag a királysággal kapcsolatos tervekről kezdtek 
tárgyalni, de hogy kikkel s milyen eredménnyel, arról elég 
homályosan szól a hagyomány. 


19. Másrészről a senatusban is szóba jött, hogy a nép egy 
magánházba - méghozzá a fellegvárba - vonul el, s hogy milyen 
veszedelem fenyegeti a szabadságot. Sokan azt kiáltozták, 

hogy egy új Servius Ahalára volna szükség: ő nem bebörtönzéssel 
ingerelné fel még jobban az állam ellenségét, hanem egy polgár 
feláldozásával vetne véget a belső harcnak. Végül is egy enyhébb 
szövegű, de lényegében éppen olyan súlyos határozatot hoztak: 
, Gondoskodjanak róla a vezetők, hogy az állam M. Manlius 
veszedelmes tervei miatt ne szenvedjen kárt." 

Majd a consuli hatalommal felruházott katonai tribunusok és a 
néptribunusok - akik belátva, hogy a közös szabadsággal együtt az ő 
hatalmuk is veszélyben forog, a senatus véleményéhez csatlakoztak 
- közösen megtanácskozták a szükséges intézkedéseket. Miután 
senki sem látott az erőszakon és kivégzésen kívül más megoldást - 
ami azonban nyilvánvalóan hatalmas összeütközést váltana ki -, M. 
Menenius és O. Publilius néptribunusok szólaltak fel: , Miért tesszük 
ezt a harcot az atyák és a nép küzdelmévé, holott valójában az 
egész állam áll szemben egyetlen ártalmas polgárral? Miért 
támadjuk a polgárságot is azzal együtt, akit sokkal biztosabban 
megtámadhatunk a polgárság segítségével, hogy végül saját 
hatalmának a súlya nyomja agyon? Elhatároztuk, hogy törvénybe 
idézzük. Semmi sem olyan népszerűtlen, mint a királyi hatalom. Ha 
a tömeg belátja, hogy nem ellene folyik a küzdelem, ha védőiből 
bíráivá tesszük őket, mihelyt a nép nevében fellépő vádlók a 
vádlottban egy patríciust látnak maguk előtt, s meghallják bűnét, 
hogy király akart lenni, nincs az az ember, akinek pártját fognák 
saját szabadságukkal szemben." 


10. Ezután Manliust egyhangú határozattal törvénybe idézik. Ez az 
intézkedés először felkavarta a népet, különösen, hogy a vádlottat 
gyászruhában látták, s nemcsak az atyák nem mutatkoztak vele, de 
ismerősei és rokonai sem, sőt még fivérei, A. és T. Manlius is 
kerülték. Hiszen addig még sose akadt rá példa, hogy ha valaki 


ilyen veszélybe kerül, a hozzá legközelebb állók ne öltöttek volna 
gyászt. Mikor Ap. Claudiust fogságba vitték, gyászba öltözött 
ellensége, C. Claudius és az egész Claudius nemzetség. - 
Összebeszéltek, hogy megsemmisítik a népnek ezt a pártfogóját, az 
elsőt, aki az atyák közül a nép oldalára állott. 

Egyetlen szerzőnél sem találok adatot arra, hogy a tárgyalás napján 
vádlói a nagy tömeggyűlések összehívásán, a lázító beszédeken, az 
ajándékosztogatáson, ama valótlan vádaskodáson kívül, hogy királyi 
hatalomra törekedett, még mást is felhoztak volna ellene, de abban 
bizonyos vagyok, hogy ez sem lehetett jelentéktelen vád, hiszen a 
nép az ítéletet pusztán a tárgyalás helye és nem az ügy miatt 
halasztotta későbbre. Nem árt feljegyezni az utókor okulására, hogy 
a királyság megszerzésére irányuló aljas törekvése fényében mennyi 
nagy tette tűnt fel nemcsak érdemtelennek, hanem egyenesen 
gyűlöletesnek. 

Azt mondják, közel négyszáz embert vonultatott fel: mindazokat, 
akiknek kamatmentes kölcsönt adott, akiknek jószágát nem engedte 
elárverezni, s akiket megmentett attól, hogy rabszolgasorsra ítéljék 
őket. Ráadásul hadi dicsősége jeleit nemcsak felsorolta, de be is 
mutatta: a megölt ellenségtől zsákmányolt mintegy harminc 
hadifelszerelést, a  hadvezérektől kapott körülbelül negyven 
kitüntetést, köztük a legékesebbeket: a két ostrom- és nyolc polgári 
koronát. Mi több, azokat a polgárokat is felvonultatta, akiket ő 
mentett meg az ellenségtől, s közéjük sorolta a lovasság 
főparancsnokát, a távol lévő C. Serviliust is. Mindazt, amit a 
háborúban véghezvitt, nagyszerű hőstettekhez méltó szavakkal 
idézte fel, megcsupaszította háborús sebekkel borított keblét, s 
közben a Capitoliumra tekingetve luppitert és a többi istent 
szólongatta, jöjjenek segítségére szorongatott helyzetében, s 
könyörögve kérte őket, töltsék el a római népet - mikor ő ilyen 
veszedelemben van - azzal a lelkülettel, amely őbenne is élt a 
capitoliumi vár megvédése idején, és oly nagyon üdvére vált a 
római népnek. Egyenként és együtt kérte a polgárokat, függesszék 
tekintetüket a Capitoliumra és a várra, és a halhatatlan istenek felé 
fordulva mondjanak felette ítéletet. 


Ezért, mikor a népet a Campus Martiuson centuriánként szavazásra 
szólították, s a vádlott, kezét a Capitolium felé tárva, az emberektől 
az istenekhez fordult, a néptribunusok előtt világossá vált: ha nem 


Fel. 


tűnik el a tekintetek elől a roppant dicsőséget felidéző látvány, a 


nagy szolgálatok emléke már eleve annyira betölti a lelküket, hogy 
nem marad benne hely az ítélet igazságos voltáról való 
meggyőződésnek. Új tárgyalási napot tűztek ki, és a népgyűlést a 
petelinumi ligetbe hívták össze, a Porta Flumentana mellett, 
ahonnan nem nyílik kilátás a Capitoliumra. Itt megállapították a 
bűnösségét, és szilárd lélekkel mondták ki a kemény, még bírák 
előtt is gyűlöletes ítéletet. Egyesek szerint a hazaárulási ügyek 
kinyomozására választott duumvirek ítélték el. A tribunusok a 
tarpeii szikláról letaszították, így ugyanaz a hely egyazon férfiú 
fényes dicsőségére és legszörnyűbb büntetésére emlékeztet. Még 
halála után is zúdult rá a megszégyenítés. Egyfelől az állam 
részéről: háza ugyanis ott állott, ahol most Moneta szentélye és 
pénzverdéje, ezért javaslatot terjesztettek a nép elé, hogy patrícius 
nem lakhat a várban és a Capitoliumon; másfelől családja részéről: a 
Manlius-nemzetség megtiltotta, hogy a jövőben bárki is a M. 
Manlius nevet kapja. Így végezte az a férfi, aki emlékezetes nevet 
szerezhetett volna, ha nem szabad államban születik. 


Amikor már nem kellett tőle félni, a nép nemsokára már csak az 
erényeire emlékezett, és vágyódni kezdett utána. Rövidesen járvány 
tört ki: nagyon sokan, nem tudván e súlyos szerencsétlenségnek más 
okot adni, ebben is Manlius kivégzésének a következményét látták. 
, Megmentője vérével szentségtelenítettük meg a Capitoliumot, s az 
isteneket borzalommal töltötte el, hogy szinte a szemük előtt 
végezték ki azt, aki szentélyeiket az ellenség kezéből visszaszerezte." 


21. A következő évben, amikor L. Valerius (negyedszer), A. Manlius 
(harmadszor), . Ser. — Sulpicius (harmadszor), — L. Lucretius 
(harmadszor), L. Aemilius (harmadszor) és M. Trebonius lett consuli 
jogkörrel felruházott katonai tribunus, a járvány után gabonaínség 
támadt, s amikor a két csapás híre elterjedt, többfelé is kitört a 
háború. A volscusokon - akiket a sors szinte már örök időkre arra 
rendelt, hogy a római seregnek szüntelenül alkalmat adjanak a 
haditudomány gyakorlására -, az elpártolásra már régóta készülődő 
Circeii és Velitrae coloniákon s a gyanús Latiumon kívül váratlanul 
új ellenség is jelentkezett az addig rendkívüli hűséget tanúsító 
lanuviumiak személyében. Az atyák - abban a meggyőződésben, 
hogy a lanuviumiak Róma erejét lekicsinyelve cselekedtek így, 
minthogy velitraei polgártársaink elpártolása is oly sokáig 


büntetlenül maradt - elhatározták, hogy a lehető leggyorsabban 
javaslatot terjesztenek a nép elé a háború megindításáról. S hogy a 
nép minél készségesebben vegyen részt a háborúban, ötös 
bizottságot neveztek ki a pomptinusi földek felosztására és hármas 
bizottságot Nepetében colonia alapítására. Ezután terjesztették a 
nép elé a javaslatot, hogy döntsön a háború kérdésében, s a tribusok 
a néptribunusok tiltakozása ellenére is kivétel nélkül a háború 
mellett foglaltak állást. 

Ebben az évben csak hadi készülődések folytak, a seregek a járvány 
miatt nem vonultak ki. A késlekedéssel időt hagytak a coloniáknak, 
hogy megkövessék a senatust; a telepesek nagy része hajlott is arra, 
hogy engesztelő követséget küldjenek Rómába, csakhogy, mint 
lenni szokott, egyesek összekapcsolták félelemérzetüket az állam 
érdekével, azok pedig, akik az elpártolást kezdeményezték, a 
rómaiaktól való félelmükben, nehogy egyedül rájuk hárítsák a 
felelősséget, s őket dobják oda áldozatul a rómaiak haragjának, 
lebeszélték a coloniákat a béketervekről. Így aztán megakadályozták 
a tanácsban a követküldést, és rá is beszélték a polgárok nagy 
részét, hogy induljanak zsákmányszerző hadjáratra római területre. 
Ez az új jogtalanság eloszlatta a béke minden reményét. 


A praenesteiek elpártolásáról is ebben az évben érkezett az első hír. 
S mikor a tusculumiak, a veii- és labiciumbeliek, akiknek a földjére 
betörtek, panaszt emeltek, a senatus oly higgadtan válaszolt, hogy: 
nem nagyon ad hitelt a vádnak, mert nem szeretné, ha igaznak 
bizonyulnának. 22. A következő évben az új consuli jogkörrel 
felruházott katonai tribunusok, Sp. és L. Papirius, Velitrae ellen 
vezették a legiókat, s négy tiszttársukat, Ser. Cornelius 
Maluginensist, aki harmadszor, O. Serviliust, C. Sulpiciust és L. 
Aemiliust, aki negyedszer lett tribunus, hátrahagyták a Város 
védelmére, hátha Etruriából, amely mindig is gyanús volt, 
valamilyen új mozgolódás híre érkezik. 


Velitraenél, ahol a praenestei segélycsapatok száma majdnem 
nagyobb volt, mint a colonia tekintélyes serege, kedvezően 
végződött a csata, minthogy a város közelsége az ellenséget egyfelől 
túl korai menekülésre csábította, másfelől megfutása után egyetlen 
menedékévé vált. A tribunusok nem vették ostrom alá a várost, 
mert nem bíztak a sikerben, és mert nem akarták a colonia 
megsemmisítéséig folytatni a harcot. A senatusnak küldött levélben, 


amelyben a győzelmet bejelentették, sokkal keményebb szavakkal 
nyilatkoztak a praenesteiek, mint a velitraebeliek ellenséges 
indulatáról. Így tehát a senatus határozatára és a nép kívánságára 
harcba indultak a praenesteiek ellen, akik a rákövetkező évben, 
szövetségben a volscusokkal, a lakosság hősi védekezése ellenére is 
rohammal elfoglalták Satricum római coloniát, és a legyőzöttekkel 
szemben rendkívül kegyetlenül használták ki győzelmüket. A 
rómaiak, ezen felháborodva, M. Furius Camillust hatodízben is 
katonai tribunusszá választották, tiszttársa lett: A. és L. Postumius 
Regillensis, L. Furius, L. Lucretius és M. Fabius Ambustus. 

A volscus háborút a hivatalos eljárások mellőzésével M. Furiusra 
bízták, helyettesül a sorshúzás útján kijelölt L. Furiust adták 
melléje, de ez nem annyira az államnak, inkább Camillusnak vált 
hasznára, hiszen tiszttársa alkalmat adott neki minden lehetséges 
dicsőség megszerzésére, mert amit az elhamarkodva elrontott, a 
fővezér helyrehozta, de jól járt maga Furius is, hiszen Camillus társa 
hibáit inkább az ő lekötelezésére s nem saját dicsősége növelésére 
használta fel. Camillus ekkor már előrehaladott korban volt - a 
választási gyűlésen el akarta mondani a szokásos esküt, hogy 
gyenge egészsége miatt felmentését kéri, de a nép egyhangúan 
tiltakozott -, életereje azonban töretlen, szelleme tettre kész volt, s 
noha polgári ügyekkel már nem nagyon foglalkozott, a háború 
megújította erejét. 

Miután négy legióba négy-négyezer férfit besorozott, seregét 
másnapra a Porta Esguilinához rendelte, és megindult Satricum 
ellen. A colonia megszállói, bízva számbeli fölényükben, minden 
félelem nélkül várták. Mikor észrevették a közeledő rómaiakat, 
tüstént csatarendbe álltak, hogy a végső döntést haladék nélkül 
kikényszerítsék: azt hitték, hogy az ellenség gyengeségét egyetlen 
reményének, rendkívüli hadvezérének a képességei sem tudják 
ellensúlyozni. 


23. Hasonló harci kedv fűtötte a római sereget és második vezérét 
is; csupán egyetlen férfiú bölcsessége és tekintélye akadályozta meg, 
hogy azonnal megkezdjék a kockázatos kimenetelű harcot: a háború 
elhúzásával csak az alkalmas pillanatot várta, hogy erőit tudatos 
ésszerűséggel használhassa fel. Viszont annál kihívóbban viselkedett 
az ellenség: csatarendjét a tábor előtt állította fel, sőt a síkságon 


előrenyomulva hadijelvényeit majdnem az ellenség sáncáig vitte 
előre, és gőgös elbizakodottsággal fitogtatta harci erejét. Az ilyesmit 
nehezen viseli el a római katona, még nehezebben viselte el L. 
Furius katonai tribunus, akit kora és egyénisége amúgy is féktelenné 
tett, ráadásul fűtötte a legkiszámíthatatlanabb dolgokból is mindig 
önbizalmat merítő tömeg reménykedése. Így az egyébként is 
felbőszült katonaságot tovább ingerelte, s - minthogy mást nem 
tudott vezértársa ellen felhozni -, korára hivatkozva, állandó 
megjegyzésekkel igyekezett tekintélyét gyengíteni. ,A háború az 
ifjak dolga, a testtel együtt virul, majd hervad le a harci kedv is; 
késlekedni kezd az egykor oly félelmetes harcos, aki hajdan, amint a 
színhelyre érkezett, rohammal vett be tábort és várost, most pedig a 
sáncok mögé bújva, tétlenül tölti az időt. Miben reménykedik, 
miféle alkalomtól, időponttól, milyen cselvetésre alkalmas helytől 
várja, hogy a mi erőnk megnövekedik, az ellenségé pedig 
meggyengül? Az öregek elgondolásaiból hiányzik a tűz és 
gyorsaság. De hiszen Camillus oly sokáig élt már, a dicsőségből is 
bőven kijutott neki. Mi lenne, ha hagynók, hogy egyetlen ember 
életével együtt elöregedjék a halhatatlanságra rendelt állam is?" 


E szavakkal megnyerte magának az egész tábort, s mikor 
mindenfelől a csatát követelték, így szólt: , M. Furius, nem állhatunk 
ellen katonáink követelésének, az ellenség pedig, amelynek 
bátorságát késlekedésünk csak fokozza, már szinte kibírhatatlanul 
gúnyol minket. Engedj egyetlen ember - a közösségnek, fogadd el 
érvelésünket, hogy minél hamarabb diadallal fejezhesd be a 
háborút." 

Erre Camillus kijelentette, hogy azokban a háborúkban, amelyeket 
addig a napig egyedül vezetett, sem neki magának, sem a római 
népnek nem lehetett oka, hogy az ő szerencséjére vagy döntéseire 
panaszkodjék. Jól tudja, hogy most vezértársa van, aki jogait és 
hatáskörét tekintve vele egyenrangú, sőt ifjúi életerőben még felette 
is áll. Ami a hadsereget illeti, ő megszokta, hogy parancsoljon, ne 
engedelmeskedjen neki, de tiszttársa parancsnoki jogkörét nincs 
joga korlátozni. Az istenek segítségével tegye azt, amit az állam 
érdekében a legjobbnak tart. Sőt, ha elnézést kér is, hogy ha kora 
miatt nem állhat a csatasor élére, de ama feladatok alól, amelyeket 
egy aggastyán a harcban elvállalhat, nem fogja kivonni magát. Csak 
arra kéri a halhatatlan isteneket, nehogy valami váratlan balsiker őt 
igazolja. 


Az emberek nem hallgatták meg az üdvös tanácsot, az istenek sem 
az oly kegyes kérését. Az első hadsort a csata kezdeményezője 
rendezte el, Camillus a tartalékot erősítette meg, jól védett 
megfigyelőhelyet rendezett be a tábor előtt, s egy magaslaton állva, 

mint néző, feszülten figyelte, sikerül-e a másik vezér terve. 


24. Mikor az első összecsapásban megcsördültek a fegyverek, az 
ellenség - nem félelemből, hanem cselből - meghátrált. Mögötte, a 
csatasor és a tábor között, enyhe lejtő emelkedett, s minthogy bőven 
volt csapata, néhány erős egységet felfegyverkezve és harcra készen 
a táborban hagyott hátra, hogy ha megkezdődik a küzdelem, 
rohanják meg a sáncokhoz közelítő ellenséget. A hátráló sereget 
felbomlott csatarendben követő rómaiakat ide, e számukra 
kedvezőtlen terepre csalták, ahol ki voltak szolgáltatva a kitörő 
ellenségnek. Így a rémület a győztesbe költözött át, a római csatasor 
az új ellenség és a völgymélyedés miatt meghátrálásra kényszerült. 
A táborból kitörő, pihent volscus csapatok, s azok is, akik az előbb 
menekülést színleltek, most újból felvették a harcot. A római 
katonaság már nem visszavonult, hanem feledve előző napi 
elszántságát s az ősi hadidicsőséget, mindenütt hátat fordított, s 
rendetlen futásban igyekezett tábora felé. Ekkor Camillus, akit a 
körülötte állók lovára segítettek, a tartalékkal nyomban 
feltartóztatta a menekülőket, és így rivallt rájuk: , Katonák, hát ez 
az a csata, amelyet úgy követeltetek? Van-e isten vagy ember, akit 
ezért vádolhattok? Ti voltatok tegnap oly elhamarkodottak, ti 
vagytok ma ily gyávák. Ha eddig más vezért követtetek, kövessétek 
most Camillust, s ahogy vezetésem alatt megszoktátok, vívjátok ki a 
győzelmet! Mit nézitek a sáncot és a tábort? Ide csak a győztes 
térhet vissza közületek!" A futókat először a szégyenérzés állította 
meg, majd látva, hogy a hadijelvények visszafordulnak, a csapatok 
újra megindulnak az ellenség felé, s hogy az annyi győzelemről 
híres, ráadásul kora miatt is tiszteletre méltó vezér az első sorokban 
rohamoz, ahol a legtöbb a fáradság és a veszély, ki-ki magát kezdte 
korholni, majd egyik katona a másikat, s a kölcsönös buzdítás 
lelkesítő kiáltozása végigharsogott az egész arcvonalon. 


A másik tribunus sem vonta ki magát, őt a gyalogos sorokat 
helyreállító  tiszttársa a  lovassághoz küldte. Itt nem tett 
szemrehányást - erre neki, a balsiker okozójának, vajmi kevés joga 


maradt -, hanem a parancsolásról teljesen a kérésre váltva át, 
mindenkihez egyenként és együttesen könyörgött, vegyék le vétke 
terhét róla, a mai szerencsétlen nap előidézőjéről: , Tiszttársam 
tanácsa és tiltakozása ellenére inkább akartam osztozni mindenki 
meggondo latlanságában, mint egyetlen ember előrelátásában. Akár 
jól, akár rosszul alakul ma sorsotok, Camillust mindenképpen 
dicsőség övezi, de nekem, ha nem fordítjuk meg a hadihelyzetet, a 
szerencsétlenség terhét mindenkivel együtt, de a gyalázatát egyedül 
kell hordanom!" 


Az ide-oda hullámzó csatasorok között legjobbnak látszott, ha a 
lovakat mellőzik, és gyalogos harcban támadnak az ellenségre. 
Vitézül, minden erejüket bevetve mindig oda siettek, ahol a 
gyalogosok a legszorongatottabb helyzetbe kerültek. Vezérek és 
katonák egymást múlták felül a hallatlan lelkesedésben. A siker 
megmutatta, mire képes a mindenre elszánt vitézség. S a nemrég 
még színlelt félelemből megfutamodó volscusok most megint 
menekültek, de ezúttal igazán. Nagy részüket harcban, vagy utána, 
futás közben kaszabolták le, a többit a táborban, amelyet 
ugyanennek a rohamnak a lendületével foglaltak el. De nagyobb 
volt a foglyok, mint a megöltek száma. 


25. A foglyok számbavételénél néhányra rábizonyult, hogy 
tusculumiak, ezeket a többitől elkülönítve, a tribunusok elé 
vezették: itt a kihallgatás során beismerték, hogy államuk 
megbízásából vettek részt a harcban. Camillus félt, hogy emiatt új 
háború fenyeget oly közeli szomszédunkkal, ezért kijelentette, hogy 
a foglyokat maga viszi azonnal Rómába, nehogy az atyák előtt 
rejtve maradjon a tusculumiak hitszegése. Addig is tiszttársa, ha 
akarja, vegye át a tábor és a sereg parancsnokságát. L. Furiusnak 
elég volt egyetlen nap, hogy megtanulja: ha vannak jobb 
elgondolások, ne ragaszkodjon a maga terveihez. Mégis, tiszttársa 
éppoly kevéssé volt meggyőződve, mint a táborban akárki más, 
hogy Camillus elég engedékeny lesz megbocsátani hibáját, amellyel 
az államot oly nagy veszélybe sodorta. Hiszen míg volscus földön 
váltakozó szerencsével folyt a háború, a seregben és Rómában 
egybehangzóan az a vélemény alakult ki, hogy a csatavesztés és a 
megfutamodás szégyene L. Furiust terheli, a győzelem minden 
dicsősége pedig M. Furiust illeti. A foglyokat a senatus elé vezették, 


s az atyák úgy döntöttek, hogy háborút indítanak Tusculum ellen, s 
a parancsnokságot Camillusra bízzák. Ő segítőtársat kért, s mikor 
rábízták, hogy tiszttársai közül tetszése szerint maga jelöljön ki 
valakit, az általános várakozással ellentétben L. Furiust választotta. 
Önmérsékletével helyreütötte a tiszttársa becsületén esett csorbát, 
és magának is nagy dicsőséget szerzett. A tusculumiakkal egyébként 
mégsem került sor háborúra; a római túlerő ellen - minthogy 
fegyverrel nem voltak képesek ellenállni -, állhatatos békével védték 
meg magukat. 

Mikor a rómaiak benyomultak területükre, nem ürítették ki a sereg 
útjába eső helységeket, a földek művelését sem hagyták abba: a 
togába öltözött polgárok a nyitott városkapukon nagy számban 
vonultak ki a fővezér elé. A városból és a vidékről készségesen 
szállítottak élelmet a seregnek a táborba. Camillus tábort ütött a 
kapuk előtt, majd - meg akarván tudni, vajon ugyanaz a béke 
fogadja-e, mint a földeken - benyomult a városba. Az ajtókat tárva- 
nyitva találta, a nyitott boltokban ki volt rakva minden áru, a 
kézművesek mind munkájukba merültek, az iskolából kiszűrődött az 
olvasni tanuló gyerekek mormolása, a zsúfolt utcákon a gyerekek és 
asszonyok nagy tömegben siettek a dolguk után. Sehol semmi jele 
nem volt a rémületnek, de még a legcsekélyebb csodálkozásnak 
sem. Camillus vizsgálódó pillantással kutatta mindenfelé, hol is van 
itt tulajdonképpen háború. Annak sem látta semmi nyomát, hogy a 
harci események miatt bármit is eltávolítottak vagy előhoztak 
volna, annyira a zavartalan, mélységes béke képét mutatta minden, 
hogy azt kellett hinnie, a háborúnak még a híre sem jutott el idáig. 


26. Lefegyverezte az ellenség engedékenysége, ezért összehívta a 
senatusukat, s így beszélt: , Tusculumiak! Eddig egyedül ti találtátok 
meg az igazi fegyvert és az igazi erőt, amellyel a rómaiak haragjától 
javaitokat megoltalmazhatjátok. Menjetek Rómába, s az atyák majd 
eldöntik: a múltért érdemeltek-e büntetést, vagy inkább a jelenért 
bocsánatot. Nem akarom 

magamnak kisajátítani a nagylelkűségért az államnak járó hálát, én 
csak lehetőséget nyújtok, hogy a senatust megkérleljétek, s az atyák 
belátása dönti majd el, eredményes lesz-e kérésetek." A tusculumiak 
megérkeztek Rómába: az atyákat, látva, hogy hajdani hűséges 
szövetségeseik senatusa leverten várakozik a Curia előcsarnokában, 
tüstént szánalom fogta el, s inkább úgy fogadták őket, ahogy 


vendégbarátokat, nem pedig ellenségeket szokás. 

A tusculumi dictator így beszélt: , Összeírt atyák! Mi, akiknek 
megüzentétek, s akik ellen megindítottátok a háborút, pontosan 
olyan fegyverzettel és hadikészültséggel vonultunk ki vezéreitek és 
legióitok ellen, ahogy itt, a Curia előcsarnokában, állni láttok 
bennünket. Ilyen volt s ilyen is lesz mindig a magunk és 
polgártársaink magatartása, kivéve, ha egyszer tőletek kapunk, vagy 
értetek ragadunk fegyvert. — Köszönjük  vezéreiteknek és 
seregeiteknek, hogy inkább hittek a szemüknek, mint a fülüknek, s 
hogy, mivel semmiféle ellenállást nem tapasztaltak, maguk sem 
tanúsítottak ellenséges magatartást. Azt a békét kérjük tőletek, 
amelyhez mi is tartottuk magunkat, s kérjük, oda fordítsátok a 
háborút, ahol megtalálható. Ha rajtunk akarjátok kipróbálni 
fegyvereitek erejét, mi ellenállás nélkül tűrjük a próbát. Adják a 
halhatatlan istenek, hogy érzületünk éppen olyan üdvös legyen, 
mint amilyen hűséges. Ami pedig a vádakat illeti, amelyeken 
felindulva hadat üzentetek, kár is fáradni, hogy szavakkal cáfoljuk 
meg azt, amit a tények úgyis meghazudtoltak; de még ha igazak 
volnának szavaink, akkor is biztonságosabbnak éreznénk a 
beismerést, mert annyira őszinte a megbánásunk. Vétkezni is lehet 
ellenetek, amíg csak érdemesnek bizonyultok arra, hogy ily módon 
kapjatok elégtételt." Nagyjából így hangzott a tusculumiak beszéde. 
Azonnal megkapták a békét, s nem sokkal később a polgárjogot is. A 
legiókat hazavezényelték Tusculumból. 


27. Camillus, miután a volscus háborúban körültekintésével és 
bátorságával, a tusculumi hadjáratban szerencséjével, s mindkét 
alkalommal tiszttársa iránt tanúsított páratlan türelmével és 
önmérsékletével oly fényes érdemeket szerzett, letette tisztségét. A 
következő évre L. és P. Valeriust, Luciust (ötödször), Publiust 
(harmadszor), C. Sergiust (harmadszor), L. Meneniust (másodszor), 
P. Papiriust, Ser. Cornelius Maluginensist választották meg katonai 
tribunusnak. 

Ebben az évben censorokra is szükség volt, főképpen azért, mert 
ellentmondó híresztelések terjedtek el az adósságokról, s a 
néptribunusok beszédeikben még el is túlozták a gyűlöletes 
adósságok összegét, azok viszont, akiknek az volt az érdeke, hogy a 
hitelélet nehézségeit ne az adósok nehéz körülményeivel, hanem 
megbízhatatlanságával magyarázzák, — igyekeztek kisebbnek 


feltüntetni. C. Sulpicius Camerinust és Sp. Postumius Regillensist 
választották meg  censornak. Munkájukat Postumius halála 
szakította félbe, mert a közvélemény tilalmasnak találta, hogy új 
censort válasszanak a régi mellé. Erre Sulpicius lemondott, de az 
újonnan választott censorok nem léphettek hivatalba, mert 
választásuknál megsértették a vallási előírásokat. Harmadszor 
választani — kegyeletsértés — lett volna, hiszen az istenek 
kinyilvánították, hogy erre az évre nem engedik meg a censorok 
működését. 


De a néptribunusok kijelentették: nem tűrik, hogy ilyen módon 
űznek gúnyt a népből. A senatus fél betekinteni a hivatalos 
jegyzékekbe - hangoztatták -, amelyek kinek-kinek vagyoni 
helyzetéről tanúskodnak, mert nem akarják nyilvánosságra hozni az 
adósságok összegét, hiszen kiderülne, hogy a polgárság egyik fele 
elemészti a másikat, miközben az eladósodottakat egyre újabb 
ellenségeknek szolgáltatják ki. Mindenfelé és minden válogatás 
nélkül okot keresnek a háborúra.  Antiumból  Satricumba, 
Satricumból Velitraebe, innen Tusculumba vezették a legiókat. A 
latinokat, hernicusokat, praenestebelieket fegyveres beavatkozással 
fenyegették meg: sokkal inkább a polgártársaik, mint az ellenség 
ellen érzett gyűlölet vezette őket. Mindezt azért teszik, hogy a nép 
erejét fegyveres szolgálattal őröljék fel, nehogy a Városban 
szabadon élhessen, s pihenés közben eszébe jusson a szabadság, 
vagy azért, hogy ne jelenhessen meg a népgyűléseken, s ne hallja 
meg végre valamelyik tribunus szavát, aki az  uzsoraterhek 
könnyítését s egyéb jogtalanságok megszüntetését követeli. Ha a 
nép lelkében élne atyái szabadságának emléke, nem tűrné, hogy 
egyetlen római polgárt is adósságaiért szolgasorsra ítéljenek, vagy 
hogy még egy sorozást tartsanak, amíg be nem tekintenek az adósok 
jegyzékébe, és nem hoznak intézkedéseket a tartozások 
csökkentésére, hogy mindenki tudja, mi az övé, és mi a másé, s 
vajon szabadon rendelkezik-e még saját személyével, vagy azzal is a 
börtönnek adós? 


A felkelés várható eredményeinek megcsillogtatásával ki is 
robbantották a felkelést. Mert egyrészt sokan váltak bírói ítélettel 
szolgává, másrészt arra a hírre, hogy Praeneste háborúra készül, az 
atyák új legiók sorozását rendelték el. E két jelenség ellen közösen 
léptek fel: a tribunusok támogatásukkal, a nép egyhangú 


állásfoglalással. A tribunusok nem engedték meg, hogy bárkit is 
szolgasorsra ítéljenek, az ifjúság pedig nem jelentkezett katonai 
szolgálatra. Míg az atyáknak sokkal kisebb gondot okozott az 
adósságok törvényes behajtása, és sokkal nagyobbat a sorozás 
megtartása - hiszen az ellenség a hírek szerint már felkerekedett, és 
Gabii területén ütött tábort -, a tribunusokat éppen ellenkezőleg, ez 
a hír nemhogy elijesztette volna, hanem sokkal inkább 
vállalkozásuk folytatására ösztönözte; így a lázadást már csak 
majdnem a falak közé behatoló háború fojthatta el. 


28. A praenestei vezérek ugyanis, mikor hírét vették, hogy 
Rómában nem soroztak hadsereget, nem jelöltek ki fővezért, és az 
atyák és a nép egymás ellen fordultak, úgy gondolták, itt a jó 
alkalom, s erőltetett "menetben, útközben minden földet 
végigpusztítva, hadijelvényeikkel a Porta Collináig nyomultak előre. 
A Városban roppant riadalom támadt. , Fegyverbe!" kiáltások 
hallatszottak, a lakosok a falakra és a kapukhoz rohantak, s a 
lázadásról végre a háborúra irányult a figyelem. Dictatorrá T. 
Ouintus Cincinnatust választották, aki a lovasság főparancsnokává 
A. Sempronius Atratinust nevezte ki. E hírre - olyan félelmet keltett 
a dictator neve! az ellenség azonnal visszahúzódott a falaktól, s a 
római ifjúság is vonakodás nélkül teljesített minden parancsot. Míg 
Rómában a sereget sorozták, az ellenség az Alia folyótól nem 
messze ütötte fel táborát, s innen kiindulva körös-körül nagy 
területen végigdúlta a földeket. Egymás között azzal hencegtek, 
hogy Róma számára végzetes helyet vettek birtokukba, a rómaiak 
éppen olyan rémülten fognak innen menekülni, mint a gallus 
háborúban; hiszen ha már a hely nevével jelölt baljós naptól is 
annyira félnek, Alia napjánál még jobban elborzasztja majd őket 
Alia, roppant vereségük emlékezetes helye. Nyilván elvakítja, 
megsüketíti majd őket az ordítozó gallusok rémületes látványa. 

Ilyen hiábavaló és üres képzelgésekkel eltelve minden reményüket a 
hely végzetes voltába vetették. A rómaiak azonban jól tudták, hogy 
a latinok, bárhol kerülnek szembe velük, ugyanazok, akiket a 
Regillus tónál legyőztek, s száz évig tartó békében uralmuk alatt 
tartottak. A vereség miatt hírhedt hely inkább a gyalázat emlékének 
eltörölésére fogja biztatni őket, nem tölti el őket félelemmel, hogy 
akadhat föld, ahol a sors akaratából nem győzhetnek. Sőt, ha itt 
most a gallusok támadnának rájuk, azok ellen is úgy küzdenének, 


ahogy Rómában harcoltak hazájuk visszaszerzéséért, vagy a 
rákövetkező napon Gabii mellett, ahol úgy küzdöttek, hogy a Róma 
falai közé benyomult ellenségből egyetlenegy sem maradt életben, 
aki megvihette volna az otthoniaknak sikereik és pusztulásuk hírét. 


29. Ilyen hangulatban érkezett az Aliához a két sereg. A római 
dictator, amikor feltűnt a hadirendben álló, harcra kész ellenség, így 
szólt A. Semproniushoz: , Látod, ezek bíznak abban, hogy a hely 
szerencsét hoz nekik, ezért az Alia mellett sorakoztak fel. Soha ne is 
adjanak nekik erősebb biztosítékot és nagyobb segítséget a 
halhatatlan istenek! Te azonban bízz  fegyvereinkben és 
bátorságunkban, rohamozd meg hadsoruk közepét, s ha majd 
megzavarodnak és megijednek, én is rájuk rontok a legiókkal. 
Istenek, szerződésünk tanúi, ti segítsetek minket, álljatok méltó 
bosszút azokon, akik minket is, benneteket is megsértettek, és ezzel 
megszegték szent nevetekre tett esküjüket!" 


A praenesteiek nem tudták feltartóztatni sem a lovas, sem a 
gyalogos támadást. Soraik az első rohamra és csatakiáltásra 
szétszóródtak. Hadsoruk egy ponton sem volt képes ellenállni, ezért 
hátat fordítottak, s félelmükben megzavarodva még saját táboruk 
mellett is elrohantak; rendetlen futásukban csak akkor álltak meg, 
amikor Praenestét megpillantották. A futás közben szétzilálódott 
csapatok egy sebtében megerősített állást foglaltak el, nehogy az 
ellenség - ha ők bevennék magukat a falak mögé - tüstént felégesse 
a földeket, s mindent elpusztítva ostromzár alá vegye a várost. De 
alighogy megjelent a győztes római sereg, amely már kifosztotta az 
Alia menti tábort, ezt a megerősített helyet is feladták, s nem 
nagyon bízva a falak védelmében, városukba, Praenestébe zárkóztak 
be. Ezen kívül még nyolc város állt Praeneste fennhatósága alatt. 
Ezekre is kiterjesztettük a háborút, s mikor rövid harc után mind 
elesett, a sereg Velitrae alá vonult, s azt is bevette. Ezután indultak 
meg seregeink a háború kezdeményezője, Praeneste ellen, de ezt 
nem ostrommal vettük be: megadta magát, úgy került a kezünkbe. 

T. Ouinctius, miután egyszer a csatatéren győzött, rohammal bevett 
két ellenséges tábort és kilenc várost, s Praenestét megadásra 
kényszerítette, — visszatért Rómába. A győzelmes  luppiter 
Praenestéből hozott szobrát diadalmenetben vitte a Capitoliumra, 


ott Iuppiter és Minerva szentélye között állították fel a vezér tetteit 
megörökítő, nagyjából ilyen szövegű felirattal: , Iuppiter s a többi 
isten segítségével T. Ouinctius dictator kilenc várost foglalt el." A 
dictator, a megválasztásától számított huszadik napon, lemondott 
tisztségéről. 


30. Ezután gyűlést tartottak a consuli jogkörrel felruházott katonai 
tribunusok - egyenlő számban patríciusok és plebeiusok - 
megválasztására. A patríciusok közül P. és C. Manliust és L. Iuliust, 
a plebeiusok közül C. Sextiliust, M. Albiniust és L. Antistiust 
választották meg. A két Manlius, plebeius származása miatt, sokkal 
népszerűbb volt Iuliusnál, ezért minden szokásos eljárás - sorsolás, 
kölcsönös megállapodás - teljes mellőzésével rájuk bízták a 
volscusok elleni háborút. Ezt később nemcsak ők maguk bánták 
meg, hanem az atyák is, akik ezt lehetővé tették. Minden földerítés 
nélkül cohorsokat küldtek ki takarmányért, s amikor az a hamis hír 
érkezett, hogy körülfogták őket, gyorsan segítségükre siettek, meg 
sem nézték, ki hozta a hírt - ugyanis egy latin katona szedte rá őket, 
rómainak adva ki magát -, s így kelepcébe rohantak. A kedvezőtlen 
terepen, ahol az egyetlen remény a katonák vitézsége lehetett, 
csapásokat adtak és kaptak, közben az ellenség a másik oldalról 
megrohanta a síkságon álló római tábort. Mindkét arcvonalon a 
vezérek tudatlansága és meggondolatlansága miatt vesztettek csatát. 
S ami lehetőséget még a római népnek meghagyott a sors, azt a 
katonák bátorsága, szilárdsága a vezérek nélkül is biztosította. 
Mikor a hír Rómába ért, az első döntés az volt, hogy dictatort 
választanak. Később, amikor a volscusok felől megnyugtatóbb hírek 
érkeztek, s nyilvánvaló lett, hogy sem győzelmüket, sem az alkalmat 
nem tudják kihasználni, Róma tüstént hazahívta a sereget és a 
vezéreket; ezután a volscusoktól nyugalomban lehettek. Csak az év 
végén keltett izgalmat az a hír, hogy a praenesteiek, fellázítva a 
latin népeket is, megújították a háborút. 

Ugyanebben az évben új telepeseket küldtek Setiába, minthogy a 
város panaszkodott polgárai csekély száma miatt. A balszerencsés 
háborúra vigaszul szolgált a belső béke, melyet az is biztosított, 
hogy a plebeius katonai tribunusokat a nép kedvelte és tisztelte. 


31. A következő év első napjaiban, amikor Sp. Furiust, O. Serviliust 


(másodszor), L. Meneniust (harmadszor), P. Cloeliust, M. Horatiust 
és L. Geganiust választották consuli 

jogkörrel felruházott katonai tribunusszá, rendkívüli erővel lángolt 
fel az elégedetlenség. A lázadás oka és alapja az eladósodás volt, 
amelynek kivizsgálására Sp. Servilius Priscust és O. Cloelius Siculust 
censorrá választották, de a háború megakadályozta őket feladatuk 
teljesítésében. Mert először rémült hírhozók, majd a földekről 
menekülők jelentették, hogy volscus csapatok törtek be római 
területre, s mindenfelé pusztítják a földeket. A riadalomban a külső 
okok annyira nem szorították háttérbe a polgári villongást, hogy - 
éppen ellenkezőleg - a tribunusok, hatalmukat felhasználva, még 
erőszakosabban léptek fel a sorozás megakadályozására, míg az 
atyák fel nem ajánlották, hogy amíg a háború tart, senkinek sem 
kell adót fizetnie vagy adósságért törvény elé állnia. 

Így tehát, miután a népnek engedményt tettek, a sorozás már nem 
ütközött ellenállásba. Úgy határoztak, hogy új legiókat toboroznak, 
s az erőket megosztják. Két sereget küldenek a volscus földre, Sp. 
Furius és M. Horatius balra, a tengerparti vidék és Antium, O. 
Servilius és L. Geganius jobbra, a hegyek és Ecetra irányában vonul. 
Egyik sereg sem ütközött ellenállásba; pusztítani kezdtek, de nem 
úgy, ahogy a volscusok, akik útonállók módjára, az ellenség 
széthúzásában bízva és vitézségétől remegve, nagy sietve és félve 
szoktak portyázni; nem, ez szervezett seregek jogos megtorló 
hadjárata volt, amelyet a hosszú időtartam még félelmesebbé tett. A 
volscusok ugyanis, félve, hogy Rómából is érkezik egy sereg, csak a 
határvidékre törtek be, a rómaiak viszont éppen azzal a céllal 
időztek ellenséges területen, hogy az ellenséget ütközetre 
odacsalogassák. Ezért körös-körül a földeken mindent felégettek, 
egyedül álló tanyákat, sőt falvakat is, pusztításuk után egy 
gyümölcsfa sem maradt, a vetés nem ígért aratást, s ami embert 
vagy jószágot a falakon kívül találtak, zsákmányként elhajtották; 
ezután mindkét sereg visszatért Rómába. 


32. Az adósok kaptak ugyan egy kis időt, hogy lélegzethez jussanak, 
de mihelyt az ellenség nem nyugtalanította Rómát, teljes erővel 
megindultak a bírósági eljárások; semmi remény nem volt a régi 
tartozások csökkentésére, ráadásul az adó még növelte az 
adósságokat, minthogy a cenzorok elrendelték, hogy négyszögletes 
kövekből helyre kell állítani a városfalat. A nép kénytelen volt 


vállalni a terhet, mivel nem volt sorozás, amit a néptribunusok 
megakadályozhatnának. — Az előkelőek nyomására katonai 
tribunusnak is egytől egyig patríciust választottak meg: L. 
Aemiliust, P. Valeriust (negyedszer), C. Veturiust, Ser. Sulpiciust, L. 
és C. Ouinctius Cincinnatust. 

Hasonló kényszerrel azt is elérték, hogy a Satricumnál táborozó, 
egyesített latin és volscus seregek ellen indítandó háborúra a 
fiatalok akadálytalanul és teljes számban felesküdtek. Három 
sereget állítottak ki; egyet a Város biztosítására, a másikat arra az 
esetre, hogy ha valami mozgolódás támadna, gyorsan be lehessen 
vetni, a harmadikat pedig, messze a legerősebbet, P. Valerius és L. 
Aemilius vezette Satricum ellen. Ezek, mihelyt megpillantották a 
síkságon az ellenség harcra kész csatasorát, tüstént ütközetbe 
bocsátkoztak. A jó kilátásokkal kezdődő harc csak azért nem hozott 
kétségtelenül biztos győzelmet, mert végét vetette a roppant 
mennydörgések közepette rájuk zúduló felhőszakadás. Másnap 
megújult a harc; egy ideig az ellenség egyenlő bátorsággal és 
szerencsével állt helyt, különösen a hosszú szövetség ideje alatt a 
római katonai fegyelemhez szokott latin legiók. De a lovasság 
támadása megzavarta hadrendjüket, s a felbomlott sorok közé 
behatolt a gyalogság. Ahogy a római csatasor előrehaladt, úgy 
hátrált lépésről lépésre az ellenség, s a csata fordulópontja után már 
nem lehetett ellenállni a rómaiak lendületének. A szétszórt ellenség 
nem tábora, hanem az attól két mérföldnyire fekvő Satricum felé 
menekült, ezért főként a lovasság rendezett benne nagy vérfürdőt, a 
tábort pedig elfoglalta és kifosztotta. 


Satricumból, az ütközetre következő éjjel, Antiumba vonultak, vagy 
inkább menekültek. S noha a római sereg szinte a sarkukban volt, a 
rémület gyorsabbnak bizonyult, mint a bosszú. Így hát az ellenség 
elérte a falakat, mielőtt üldözői képesek lettek volna megzavarni az 
utóvédet, vagy útját vágni. Ezután a rómaiak néhány napig a 
földeket dúlták, de megfelelő ostromgépek híján ők sem 
rohamozták meg a falakat, s az ellenség sem vállalta a nyílt ütközet 
kockázatát. 


33. Közben feszültség támadt az antiumiak és a latinok között; az 
antiumiak, miután annyi csapás - és a háborúban, amelybe 


beleszülettek, s amely végigkísérte életüket, annyi vereség érte őket, 
megadásra gondoltak, ám a töretlen harci kedvű latinokat a hosszú 
béke után bekövetkezett elpártolás a háború még elszántabb 
folytatására ösztönözte. Viszálykodásuknak az a kölcsönös belátás 
vetett véget, hogy egyik fél sem tudja a másikat szándéka 
megváltoztatására bírni. A latinok elvonultak, és nem vettek részt a 
véleményük szerint tisztességtelen békekötésben, s az antiumiak 
pedig, miután megszabadultak üdvös elhatározásuk kellemetlen 
bírálóitól, átadták városukat és földjeiket a rómaiaknak. 

A latinok, minthogy nem tudtak a rómaiaknak a háborúval ártani, 
sem a volscusokat fegyverben tartani, azzal elégítették ki 
bosszúvágyukat és dühüket, hogy Satricum városát vesztett csatájuk 
után első menedékhelyüket - felégették. A szent célra szolgáló és a 
profán épületeket egyaránt elárasztották gyújtócsóváikkal, a várban 
is csak Matuta anya temploma maradt épen; mondják, hogy a 
templom felgyújtásától sem az áhítat és az istenfélelem tartotta őket 
vissza, hanem az épületből kihangzó félelmetes hang, amely iszonyú 
büntetéssel fenyegette meg őket, ha dühödt lángjaiktól nem kímélik 
meg a szentélyt. 

Majd izzó dühük és elkeseredésük Tusculumra zúdította őket, mivel 
a város lakosai, hátat fordítva a latin népek közös tanácskozásának, 
nemcsak a római szövetséget, de a polgárjogot is elnyerték. 
Váratlanul benyomultak a nyitott kapukon, a várost a vár 
kivételével az első csatakiáltásra elfoglalták. A lakosság az 
asszonyokkal és a gyermekekkel együtt a várba menekült, és 
követeket küldtek Rómába, hogy jelentsék a senatusnak az őket ért 
csapást. A Város, amint ezt a római nép hűsége megkívánta, L. 
Ouinctius és Ser. Sulpicius katonai tribunusok vezetésével azonnal 
sereget küldött Tusculumba. 

Tusculum kapuit zárva találják, s a latinok, egyszerre ostromlók és 
ostromlottak, egyszerre reménykedve és rettegve készülnek az egyik 
oldalon Tusculum falainak a védelmére, a másikon a vár ostromára. 
A rómaiak megérkezése mindkét fél hangulatát megváltoztatta. A 
tusculumiak lelkében a szörnyű rettegést kitörő lelkesedés váltotta 
fel, a várost megszállva tartó latinokat a fellegvár közeli 
elfoglalásának a reménye helyett majdnem reménytelen helyzetük 
tudata töltötte el. Felhangzik a várban a tusculumiak csatakiáltása, 
amelyre a római sereg még sokkal mennydörgőbb kiáltása felel. A 
latinokat két oldalról szorongatják, nem tudnak ellenállni a 
magasból lezúduló tusculumiak rohamának, a falak alá nyomuló és 


a kapuk zárait feszegető rómaiakat sem tudják feltartóztatni, akik a 
létrákon felmászva elfoglalják a falakat, majd letörik a kapuk zárait. 
A két oldalról, szemből és hátulról fenyegető ellenség között a 
latinoknak nem maradt erejük a harcra, sem terük a menekülésre, 
így aztán közrefogva mind egy szálig levágták őket. A római sereg, 
miután Tusculumot visszaszerezte az ellenségtől, hazatért Rómába. 


34. Ebben az évben a katonai sikerek Rómán kívül minden 
arcvonalon teljes nyugalmat biztosítottak, ám a Városban napról 
napra fokozódott az atyák hatalmaskodása és a nép nyomora; a 
népet ugyanis könyörtelenül fizetésre kényszerítették, és ezzel 
elvették tőle a lehetőséget, hogy adósságait ki is fizesse. S ha már 
nem maradt vagyona, amiből fizethetett volna, elítélték, szolgává 
tették, és így becsületével és saját személyével kellett hitelezőjét 
kielégítenie; — a törlesztés helyébe a büntetés lépett. 
Kiszolgáltatottságuk tudatában oly remény telenség vett erőt nem 
csupán a nép alacsonyabb sorsú, de vezető szerepet betöltő tagjain 
is, hogy nemcsak arra nem volt kedve egyetlen erélyes és tapasztalt 
férfinak sem, hogy a patríciusokkal együtt megpályázza a katonai 
tribunusi tisztséget - amely lehetőségért pedig eddig oly hevesen 
küzdöttek -, de még a plebeiusoknak fenntartott hivatalok 
elnyerését sem igényelték, ezért úgy látszott, hogy az atyák 
végérvényesen visszaszerzik azokat a tisztségeket is, amelyek csak 
néhány éve nyíltak meg a plebeiusok előtt. De hogy egyik fél öröme 
se legyen tartós, közbejött egy kis eset, és ez - mint már lenni 
szokott - nagy eseményeket indított el. 


M. Fabius Ambustus igen nagy tekintélynek örvendett, nemcsak a 
vele egyenrangúak, hanem a nép körében is, mert tudták róla, hogy 
nem nézi le a plebeiusokat. Két lánya közül az idősebb Ser. 
Sulpiciushoz, a fiatalabb az egyébként nagyon kiváló, de plebeius L. 
Licinius Stolóhoz ment feleségül, s Fabius népszerűségét fokozta, 
hogy nem restellte ezt a rokonságot. Egyszer úgy esett, hogy 
miközben a nővérek Ser. Sulpicius katonai tribunus házában 
asszonyi szokás szerint beszélgetéssel töltötték az időt, Sulpiciusnak 
a Forumról hazatérő lictora, mint mindig, vesszőjével az ajtóra 
ütött. Az ifjabb Fabia, nem ismerve ezt a szokást, megijedt, mire 
nővére, csodálkozva húga tájékozatlanságán, kinevette. De ennek a 


nevetésnek a tüskéje beletört a gyakran apróságokra is oly érzékeny 
asszonyi szívbe. Gondolom, Sulpicius nagyszámú, s állandóan ura 
parancsait leső kísérete is erősíthette elégedetlenségét, mert 
hatalmába ejtette az a fonák előítélet, amely szerint éppen a 
hozzánk legközelebb állók mögött szeretnénk a legkevésbé 
lemaradni, és bosszankodni kezdett, hogy nővére ragyogó 
házasságot kötött, ő pedig jelentéktelent. Ezen a friss bánatán 
emésztődött, mikor véletlenül összetalálkozott apjával, s annak a 
, Csak nincs valami bajod?" kérdésére nem akarta elárulni levertsége 
okát, nehogy úgy tűnjék, mintha nem szeretné eléggé nővérét, és 
nem tisztelné eléggé férjét. De a szeretetteljes unszolás mégis 
kicsalta belőle a vallomást, hogy mi is fáj neki igazából: az, hogy 
nem egyenrangúval kötött házasságot, s olyan házba került, ahová 
nem találhat utat sem a rang, sem a befolyás. Ambustus 
megvigasztalta lányát, biztatta, legyen jó reménységgel, nemsokára 
ugyanazt a pompát láthatja a maga házában is, mint nővérénél. 
Azután vejével kezdett tanácskozni, bevontak egy kiváló ifjút, L. 
Sextiust is, akinek nagy reményeihez csak a patrícius származás 
hiányzott. 


35. Úgy látták, a felkelés kirobbantására jó ürügy, hogy az adóteher 
roppant összegre növekedett, s e helyzet enyhítésére a népnek 
semmi reménye, hacsak nem a saját embereit ülteti a legmagasabb 
tisztségekbe. Ennek a tervnek a jegyében kell a jövőre készülni. A 
plebeiusok vállalkozó kedvükkel és tetterejükkel már nagy lépést 
tettek előre, most még egy kis erőfeszítés kell, és elérnek a csúcsra: 
méltóságban és érdemben egyenlővé válnak az atyákkal. 
Elhatározták, egyelőre néptribunusok lesznek, hogy hivatalukból 
egyengethessék útjukat még magasabb tisztségek felé. Miután 
megválasztották őket, C. Licinius és L. Sextius csupa olyan törvényt 
terjesztett elő, amely az atyák hatalmát megnyirbálja, és a nép 
érdekeit szolgálja. Egyet az adósságok ügyében: eszerint a kifizetett 
kamatokat le kell vonni a tőkéből, s a megmaradt adósságot három 
év alatt, egyenlő részletekben kell kiegyenlíteni; egy másikat a 
földbirtok nagyságának korlátozásáról; ez megtiltja, hogy bárkinek 
is ötszáz iugerumnál nagyobb földje legyen; a harmadik törvény 
szerint nem kell katonai tribunusokat választó gyűlést tartani, s az 
egyik consul mindig a népből kerüljön ki. Csupa nagyjelentőségű, 
csak a legnagyobb küzdelem árán megvalósítható javaslat. 


Minthogy csupa olyan célért indult meg a küzdelem, amelyekért 
mérhetetlen vágy gyötri a halandókat - föld, pénz, tisztségek -, az 
atyák megrettentek, s  tanácstalanságukban a hivatalos és 
nemhivatalos megbeszéléseken nem találtak jobb eszközt a már 
korábban is annyi küzdelemben jól bevált vetojognál: arra biztatták 
a  tribunusok  tiszttársait, éljenek tiltakozási jogukkal a 
néptribunusok javaslataival szemben. A néptribunusok, látva, hogy 
Licinius és Sextius szavazásra hívja össze a tribusokat, nagyszámú 
patrícius kísérő védelme alatt megjelentek, megakadályozták a 
javaslatok felolvasását s a néphatározat kimondásához szükséges 
minden egyéb formaságot. Miután a gyűlést már többször és 
eredménytelenül hívták össze, s így a javaslatot elvetettnek kellett 
tekinteni, Sextius kijelentette: , Rendben van! Ha a tiltakozásnak 
ennyire érvényt kell szerezni, mi is ezzel, éppen ezzel a fegyverrel 
fogjuk megvédeni a nép érdekeit. Csak rajta, atyák, hívjátok össze a 
gyűlést katonai tribunusok választására, mi majd gondoskodunk 
róla, hogy elmenjen a kedvetek attól a ti bizonyos vtiltakozomc 
szavatoktól, amelyet most tiszttársaink oly nagy örömötökre 
egybehangzóan hajtogatnak." 


Szava nem maradt üres fenyegetés: nem volt semmi egyéb gyűlés, 
csak a plebeius aediliseket és néptribunusokat választották meg. 
Licinius és Sextius, miután megint néptribunusok lettek, egyetlen 
főtisztviselőt sem engedtek megválasztani. A Város öt éven át volt 
főhivatalnokok nélkül; a nép mindig újra kettőjüket tette meg 
néptribunusnak, s ők megakadályozták a katonai tribunusok 
választását. 


36. Ekkor, szerencsére, nem volt egyéb háború, csak Velitrae 
colonusai - akikben a hosszú tétlenségük miatt duzzadt a tettvágy, 
és mivel nem állt készenlétben római hadsereg - törtek be néha 
római területre, majd Tusculum ostromára készülődtek. S mikor a 
tusculumiak hajdani szövetségeseink s újdonsült polgártársaink - 
segítséget kértek, nemcsak az atyákat, de a népet is szégyenérzés 
fogta el. A néptribunusok sem tiltakoztak, hogy - interrex 
vezetésével - gyűlést tartsanak, ahol a következőket választották 
meg katonai tribunusnak: L. Furiust, A. Manliust, Ser. Sulpiciust, 
Ser. Corneliust, P. és C. Valeriust. Ám a sorozás kérdésében a nép 
korántsem bizonyult olyan készségesnek, mint a választás ügyében. 


Rendkívüli erőfeszítéssel sikerült egyetlen hadsereget szervezni, így 
az ellenséget nemcsak Tusculum alól szorították vissza, de egészen 
saját várfaláig kergették. S most Velitraenál sokkal hevesebb ostrom 
kezdődött, mint előbb Tusculumnál, de azoknak, akik megkezdték, 
már nem volt idejük elfoglalni a várost. Korábban új katonai 
tribunusokat választottak ugyan, O. Serviliust, C. Veturiust, A. és M. 
Corneliust, 0. Ouinctiust és M. Fabiust, de ezek nem cselekedtek 
Velitrae alatt semmi érdemlegeset. 


Sokkal válságosabban alakult az otthoni helyzet. Mert a javaslatok 
beterjesztői, a már nyolcadízben néptribunusszá választott Sextius 
és Licinius mellett, Fabius katonai tribunus, Stolo veje is 
leplezetlenül támogatni kezdte a törvényeket, amelyeket ő 
sugalmazott. S míg a néptribunusok testületében eleinte nyolcan 
emelték fel szavukat a törvények ellen, most csak öten, akik is, mint 
általában az osztályukat cserbenhagyók, tehetetlenségükben és 
szellemi elpuhultságukban csak másoktól kölcsönzött, otthon 
beléjük vert s  leckeként felmondott szavakkal indokolták 
tiltakozásukat, mondván: ,A nép nagy része Velitraenál van a 
hadsereggel, várni kell a gyűléssel, hogy a nép teljes számban 
dönthessen arról, ami az ő javára szolgál." Sextius és Licinius - 
tiszttársaik egy részének és a katonai tribunus, Fabiusnak a 
segítségével, akiknek már többéves mesteri gyakorlatuk volt abban, 
hogyan kell a nép nyelvén beszélni - az atyák vezetőit is a gyűlésre 
kényszerítették, és a nép elé terjesztett javaslatokkal kapcsolatban 
különböző kérdésekkel gyötörték őket: , Van-e bátorságuk 
megkövetelni, hogy míg a népnek fejenként két iugerum földet 
juttatnak, nekik maguknak joguk legyen több mint ötszáz iugerum 
birtoklására, tehát mindegyiküknek majdnem háromszáz polgárt 
megillető föld legyen a tulajdonában, míg egy-egy plebeius birtokán 
még a szükséges lakóháznak és a temetkezőhelynek sem jut 
elegendő terület? Helyesnek  látják-e, hogy az  uzsorával 
agyonsanyargatott nép inkább adja oda testét, hogy megbilincseljék 
és megkínozzák, semminthogy a kölcsönvett tőkét visszafizesse; s 
így mindennap, mint a nyájat, hajtják haza a Forumról a 


szolgaságra ítélteket, s az előkelők házai megtelnek foglyokkal, úgy, 


hogy minden patrícius háza egyben külön börtön is?" 


37. Miután e hallani is lázító és szánalmat ébresztő tényeket nagy 
hangon ecsetelték hallgatóik előtt - akiket, minthogy ki-ki hasonló 
sorstól rettegett, nagyobb felháborodás töltött el, mint magukat a 
szónokokat -, határozottan kijelentették, hogy az atyák csak akkor 
mondanak le a földek elfoglalásáról vagy a népnek uzsorával való 
gyötréséről, ha a nép az egyik consult, szabadsága őrét, saját 
soraiból választja. A néptribunusokat most már mindenki megveti, 
mert hatalmuk olyan erő, amely, a tiltakozások miatt, önmagát 
semmisíti meg. Nem lehet egyenlő jogokról beszélni, ha a két fél 
közül az egyik rendelkezik a hatalommal, a másik csak az 
önvédelem lehetőségével. A nép, míg nem osztozik a hatalomban, 
sose kap egyenlő jogot az állam irányításában. Senki sem 
elégedhetik meg azzal, hogy a consulválasztó gyűlésen a plebeiusok 
pályázását is elfogadják; amíg nem mondjuk ki, hogy az egyik 
consult feltétlenül a népből kell választani, sose lesz plebeius 
consul. Vagy talán már elfelejtették; noha ennek érdekében 
döntöttek consulok helyett katonai tribunusok választása mellett, 
hogy a plebeiusok előtt is megnyíljék a magasabb tisztségekhez 
vezető út, mégis negyvennégy év alatt egyetlen plebeius katonai 
tribunust sem választottak? Csak nem gondolják, hogy azok, akik a 
katonai tribunusok választásánál megszokták, hogy nyolc helyet 
foglaljanak el, két tisztség közül az egyiket önként átengedik a 
népnek, s lehetővé teszik, hogy olyanok áhítozzanak a consulságra, 
akik elől hosszú időn keresztül még a tribunusi tisztségeket is 
elzárták? A törvény erejével kell kikényszeríteni, amit a gyűléseken 
hiába vártak befolyásuktól, s az egyik consulságot, függetlenül a 
választási harc kimenetelétől, fenn kell tartani a nép számára, mert 
ha erre is kiterjed a választási küzdelem, e tisztség is mindig az 
erősebb fél jutalma marad. 

S most már azt sem lehet állítani, amivel régebben szívesen 
érveltek, hogy a plebeiusok között nem akad curulisi tisztségekre 
alkalmas férfiú. Hát talán erélytelenebbül és hanyagabban intézték 
az állam ügyeit a népből elsőnek megválasztott P. Licinius Calvus 
tribunatusa óta, mint azokban az években, amikor a patríciusokon 
kívül más nem lehetett katonai tribunus? Éppen ellenkezőleg: nem 
egy patríciust ítéltek már el, miután tribunus volt, de plebeiust még 


soha. Néhány éve, akárcsak a katonai tribunusokat, a guaestorokat 
is a népből választják, s a római népnek nem volt oka rá, hogy 
egyszer is megbánja választását. Most már csak az van hátra, hogy a 
nép a consulságot is megszerezze, mert ez szabadságának vára és 
védoszlopa. Ha ezt elérte, akkor töltheti el Róma népét az az érzés, 
hogy valóban elűzte a Városból a királyokat, s maradandóvá tette 
szabadságát. Mert attól a naptól kezdve a nép birtokába kerül 
minden, ami most a patríciusokat kiváltságossá teszi: hatalom, 
tisztség, hadi dicsőség, a születéssel járó rang, nemesség - csupa 
öröm és érték önmagunknak, s még értékesebb örökség 
gyermekeinknek. 

Látva, hogy ilyenféle szónoklataik mily kedvező fogadtatásra 
találnak, új javaslatot terjesztettek elő. Eszerint a vallási ügyeket 
intéző duumvirek helyett válasszanak decemvireket, s ez a testület 
fele-fele arányban  patríciusokból s  plebeiusokból álljon. A 
javaslatok megvitatását akkorra halasztották, amikor a Velitraet 
ostromló sereg hazaérkezik. 


38. De az év elmúlt, s Velitrae alól még mindig nem hozták haza a 
legiókat. Így a javaslatok megtárgyalása elhúzódott, s az új katonai 
tribunusokra maradt; mert a nép újraválasztotta a néptribunusokat, 
elsősorban a javaslatok két beterjesztőjét. Katonai tribunus lett T. 
Ouinctius, Ser. Cornelius, Ser. Sulpicius, Sp. Servilius, L. Papirius és 


L. Veturius. 


Mindjárt az év elején döntő összecsapásra került sor a 
törvényjavaslatok ügyében. Miután összehívták a tribusokat és 
egyik tiszttársuk sem tiltakozott a javaslatok ellen, a megrémült 
atyák a két legvégső segítséghez menekültek: a legfelső hatalomhoz 
és a legtekintélyesebb polgárhoz. Úgy döntöttek, hogy dictatort 
választanak, s megválasztották M. Furius Camillust, aki L. Aemiliust 
tette meg a lovasság főparancsnokának. De a javaslat előterjesztői - 
válaszul az ellenfél nagyarányú előkészületeire - a nép érdekében 
maguk is a legnagyobb elszántsággal fegyverkeztek fel, s 
meghirdetve a népgyűlést, szavazni hívták a tribusokat. 


A dictator, a patríciusok seregétől kísérve, haragosan fenyegető 
arccal foglalta el helyét, s a javaslatot támogató és ellenző 
néptribunusok között szokásos vitával megkezdődött a tárgyalás: 


amennyire nyomatékossá tette a tiltakozást a törvényes alap, annyit 
el is vett erejéből a javaslatok és előadóik népszerűsége. Mikor az 
első tribusok igennel szavaztak, Camillus felszólalt: , Polgárok, 
benneteket most már nem a tribunusok hatalma, hanem önkénye 
kormányoz, s ugyanolyan erővel igyekeztek érvényteleníteni a 
hajdan a nép kivonulásával kiharcolt tiltakozási jogot, mint 
amilyennel megszereztétek; ezért nemcsak az egész állam, de a 
magatok érdekében is, mint dictator, a tiltakozási jog mellett 
foglalok állást, s erejét vesztett támaszotokat hatalommal védem 
meg. Tehát ha C. Licinius és L. Sextius enged a tiszttársak 
tiltakozásának, én, a patrícius tisztségviselő, nem fogok beavatkozni 
a nép tanácskozásába; ha azonban, mintha leigáznák a népet, 
tiltakozása ellenére is megpróbálják kierőszakolni a törvények 
megszavazását, nem fogom tűrni, hogy a tribunusi méltóság 
önmagát semmisítse meg!" 

Ám a tribunusok ennek ellenére semmibe vették szavait, és 
változatlan buzgalommal igyekeztek céljukat elérni, ezért Camillust 
elöntötte az indulat, s odaküldte a lictorokat, hogy oszlassák szét a 
népet a térről, s fenyegetésül megüzente, ha tovább folytatják, az 
egész ifjúságot felesketi katonának, s a sereget azonnal elviszi a 
Városból. Ezzel nagy rémületet keltett a népben, de a vezetőket nem 
csillapította le, inkább újabb harcra tüzelte. Azonban, mielőtt az 
ügy bármerre eldőlt volna,  Camillus lemondott  dictatori 
tisztségéről, vagy azért, mert - mint egyes forrásaim állítják - 
megválasztásánál valami hiba történt, vagy mert a néptribunusok 
azt javasolták a népnek, amit az el is fogadott, hogy Camillusra, ha 
dictatori hatalmával élve bármilyen intézkedést tesz, rójanak ki 50 
000 as büntetést. Azt hiszem, sokkal inkább a kedvezőtlen jósjelek 
ijesztették el, mint ez a példátlan javaslat; erről győz meg Camillus 
jelleme, s az is, hogy utána közvetlenül P. Manliust tették meg 
dictatornak - hiszen mi értelme lett volna őt választani vezérré 
olyan ütközetben, amelyet M. Furius elvesztett? Egyébként a 
következő évben megint Camillus lett dictator, s nyilván nem 
vállalhatta volna megszégyenülés nélkül ezt a tisztséget, ha ennek 
erejét előző évben éppen az ő személyében törték volna meg, s azért 
sem, mert abban az időben, mikor állítólag pénzbüntetéssel akarták 
sújtani, sem ezt a tekintélyét szemmel láthatóan támadó javaslatot 
nem tudta megakadályozni, sem a küzdelmet, amelyből ez a 
javaslat született - s végül is: a tribunusok és a consulok 
emberemlékezet óta viaskodtak egymással, a dictator azonban 


mindig magasan az ilyen küzdelmek felett állott. 


39. Az előbbi dictator lemondása s az új dictator, Manlius hivatalba 
lépése között a tribunusok, mintha interregnum volna, népgyűlést 
tartottak, s itt kiderült, hogy a benyújtott törvények közül melyek 
kedvesebbek a népnek s melyek a tervezet benyújtóinak. Mert az 
adósságokról és a földről szóló javaslatot helyeselték, de azt, 
amelyik plebeius consult követelt, elvetették. S így is történt volna 
mindkét esetben, ha a tribunusok ki nem jelentik, hogy ők 
mindhármat egyszerre terjesztik a nép elé. P. Manlius dictator azzal 
billentette a mérleget a nép oldalára, hogy a plebeius C. Licinius 
volt katonai tribunust nevezte ki a lovasság főparancsnokának. Ezt, 
mint olvasom, az atyák nagyon rossz néven vették, s a dictator 
mindig azzal mentegetőzött előttük, hogy Licinius közeli rokona, és 
hozzáfűzte, hogy nem nagyobb tisztség lovassági főparancsnoknak 
lenni, mint katonai tribunusnak. 


Licinius és Sextius, mikor közeledett a néptribunusokat megválasztó 
gyűlés napja, nagy ravaszul úgy tettek, mintha nem óhajtanák 
tovább viselni e tisztséget, s így ajzották fel a népet, hogy nekik 
juttassa azt, amit képmutató módon elhárítanak maguktól, pedig 
forrón áhítják. Már kilencedik éve harcolnak, szinte fegyverrel a 
kezükben, az optimaták ellen, a legnagyobb veszélyeknek teszik ki 
magukat - mondták -, de semmi hasznot nem hoztak a közösségnek, 
s velük együtt aggottak el törvényjavaslataik és a tribunusi tisztség 
minden ereje. Először  tiszttársaik tiltakozását felhasználva 
folytatták a harcot a törvények ellen, azután az ifjakat távolították 
el a Velitrae elleni háborúba, végül a dictatura mennyköveivel 
fenyegették meg őket. Most már nem állnak útjukban sem 
tiszttársaik, sem a háború, sem a dictator; hiszen éppen Manlius 
választott a népből lovassági főparancsnokokat, amivel már 
előrevetette árnyékát a plebeius consul. Tehát éppen a nép nem 
törődik a maga érdekével! Amelyik percben akarja, a Város és a 
Forum megszabadulna a hitelezőktől, a földek az önkényes 
birtokosoktól. Mikor fogja ezeket a jótéteményeket illő hálával 
valaha is eléggé megbecsülni, ha a saját érdekeit biztosító 
javaslatokat elfogadja, de megsemmisíti a törvények szerzőinek 
magasabb tisztségre irányuló reményeit? Nem fér össze a római nép 


szerénységével egyrészt azt követelni, hogy szabadítsák meg az 
uzsora terhétől, iktassák vissza a hatalmasoktól jogtalanul elbitorolt 
földek birtokába, másrészt azokat, akiknek segítségével mindezt 
elérte, akik tribunusként öregedtek meg, nemhogy tisztségek, de a 
tisztségek reménye nélkül hagyni. Tehát először ők döntsék el 
magukban, voltaképpen mit akarnak, majd a tribunusválasztó 
gyűlésen nyilvánítsák ki akaratukat. Ha az az óhajuk, hogy a 
javaslatokat együttesen terjesszék elő, akkor szó lehet arról, hogy 
ugyanazokat válasszák meg újra, mert ezek keresztül is viszik, amit 
előterjesztettek. De ha csak azt hajlandók elfogadni, amit egyéni 
érdekük megkíván, akkor semmi szükség tisztségük gyűlöletes 
meghosszabbítására; ők lemondanak a tribunatusról, a nép is az 
előterjesztett törvényekről. 


40. Miután a többi atyát a tribunusok megátalkodott beszéde oly 
ellenérzéssel és felháborodással töltötte el, hogy elképedésükben 
szóhoz sem jutottak, állítólag Ap. Claudius Crassus, a decemvir 
unokája lépett elő, s inkább haragtól és gyűlölettől, mint a 
meggyőzés reményétől fűtve, nagyjából ilyen értelemben beszélt: 


, Nem fogom, polgárok, sem újnak, sem meglepőnek találni, ha most 
engem is ugyanaz a vád ér, amelyet a lázadást szító tribunusok 
családom ellen is mindig fel szoktak hozni, azaz, hogy a Claudius- 
nemzetség kezdettől fogva az atyák tekintélyét becsülte legtöbbre az 
államban, és mindig a nép érdekei ellen küzdött. Az első állítást 
nem tagadom és nem is cáfolom; amióta megkaptuk a polgárjogot, 
és bekerültünk az atyák közé, minden törekvésünk az volt, hogy 
joggal mondhassák el rólunk: azoknak a nemzetségeknek a 
tekintélye, amelyek közé minket is sorolnak, általunk inkább 
gyarapodott, mint csökkent. Ami a második vádat illeti, polgárok, 
nyugodtan állíthatom magamról és őseimről - hacsak valaki nem azt 
a meggyőződést vallja, hogy ami az egész állam érdekében történik, 
az a népnek, mintha idegen városban élne, kárára van -, hogy mi, 
akár állami tisztséget viseltünk éppen, akár nem, tudatosan soha 
nem cselekedtünk a nép érdeke ellen, és bármit mondtunk vagy 
tettünk - néha kívánságotok ellenére -, sohasem az a cél vezetett 
bennünket, hogy nektek kárt okozzunk. S vajon, ha nem a 
Claudiuscsaládból, nem patrícius vérből születtem volna, hanem 
olyan polgár volnék, mint bárki más, aki csak annyit tud magáról, 


hogy szabad állam polgára, és két szabad szülőtől származik, akkor 
haboznék-e kimondani, hogy ez a L. Sextius és C. Licinius, ezek a - 
ha az istenek is úgy akarják - örökös tribunusok uralkodásuk kilenc 
éve alatt arra a kijelentésre ragadtatták magukat: nem engedik meg, 
hogy a választási gyűléseken vagy a törvények elfogadásáról 
szabadon szavazzatok. yCsak ha feltételeinket elfogadjátok - 
mondják ők -, akkor válasszatok meg tizedszer tribunusnak.x Mi 
mást jelent ez, más szavakkal, mint azt, hogy azt a tisztséget, 
amelyet mások óhajtanak, mi annyira megvetjük, hogy csak nagy 
jutalom ellenében vagyunk hajlandók elfogadni. De végtére is, 
miféle jutalom ez, amiért ti örökös néptribunusaink lesztek? Erre ti 
így válaszoltok: xAz, hogy javaslatainkat, akár tetszenek, akár nem, 
akár hasznosnak, akár haszontalannak tartjátok őket, mind, együtt 
fogadjátok el.x Kérdem tőletek, ti, targuiniusi tribunusok - 
képzeljétek, hogy most egy közönséges polgár kiált rátok a 
népgyűlésen -: Nagy kegyesen megengeditek-e, hogy a javaslatokból 
kiválasszuk a számunkra üdvöseket, s visszautasítsuk a többit? 
yNem - mondja ő -, nem engedem meg! Mert majd meg fogjátok 
szavazni a mindnyájatokat érintő uzsora- és a földtörvényt, de nem 
tűritek el Róma városában azt a benneteket tiltakozással és 
iszonyattal eltöltő szörnyűséget, hogy egy L. Sextiust és egy C. 
Liciniust kell látnotok a consuli székben. Szavazd meg mindegyiket, 
vagy nem terjesztem elő egyiket sem!lx Éppen úgy, mintha valaki az 
éhségtől elgyötörtnek az étellel együtt mérget is adna, s 
kényszerítené, hogy ne nyúljon az életét megmentő táplálékhoz, 
vagy elegyítse össze az életadót és a halálost. Vajon, ha független 
volna a polgárság, nem ezt kiáltaná-e neked a tömeg: vyTűnj el 
tribunusi tisztségeddel és javaslataiddal együtt!x Miért? Talán ha te 
nem akarod javasolni, amit hasznos elfogadni a népnek, nem akad 
más, aki javasolja? S ha egy patrícius vagy egy általuk még 
gyűlöletesebbnek feltüntetett Claudius ezt mondaná: yVagy mindet 
fogadjátok el, vagy egyiket sem javaslomlk, ki viselné el közületek, 
polgárok? Hát soha nem tanuljátok meg, hogy ne a személyt 
nézzétek, hanem a lényeget? Nem, éppen ellenkezőleg, mindenre 
kinyitjátok a fületeket, amit egy néptribunus mond, de minden elől 
becsukjátok, amit közülünk való mond. Netán a mi szavainknak 
nincs elég polgári csengése? S vajon az az indítvány, amelyet nagy 
felháborodásukra visszautasítottatok, nem a mi szavainkhoz egészen 
hasonlóan hangzik-e? vNem tűrjük - mondják -, hogy azt 
merészeljétek consulnak megválasztani, akit ti akartoklk Vagy mi 


egyebet jelentene az a javaslat, amely szerint az egyik consult a 
népből kell választani, s nem ad nektek lehetőséget, hogy két 
patrícius consult válasszatok? Ha ma olyan háborút vívnánk, mint 
az etruszkokkal vívtunk, amikor Porsenna megszállta a laniculumot, 
vagy mint nemrég a gallusokkal, amikor a Capitoliumon és a váron 
kívül minden az ellenség kezébe került, s ebben a helyzetben egy M. 
Furiusszal vagy az atyák közül valaki mással együtt ez a L. Sextius 
is pályáznék a consulságra, elviselnétek-e, hogy Sextius minden 
bizonnyal consul lesz, Camillusnak azonban vállalnia kell a 
visszautasítás kockázatát? A tisztségeken való megosztozás netán 
azt jelenti, hogy két plebeius lehet consul, két patrícius azonban 
nem? Hogy az egyik tisztséget feltétlenül plebeiusnak kell 
fenntartani, de a patríciusokat egyiknél se veszitek figyelembe? 
Miféle arányosság, miféle társulás ez? Nem elég, hogy egy részt 
kapsz abból, amiben eddig egyáltalán nem volt részed, hanem a rész 
után nyúlva meg akarod kaparintani az egészet? vFélek - hangzik a 
felelet -, hogy ha két patríciust lehet választani, egyetlen plebeiust 
sem választotok.x S mi mást mond ezzel, mint ezt: yMiután nem 
vagytok hajlandók érdemteleneket megválasztani, kényszerhelyzet 
elé állítalak benneteket: azokat válasszátok meg, akiket nem 
akartoklk S nem az következik-e ebből, hogy ha egy plebeius fog 
pályázni két patríciussal együtt, elmondhatja, hogy ő nem a népnek 
köszönheti tisztségét, hiszen nem a szavazás, hanem a törvény 
előírása alapján választották meg. 


41. Ők nem annak a módját keresik, miként pályázzák meg, hanem 
hogy miképpen zsarolják ki a tisztségeket. Úgy akarják megkapni a 
legnagyobbat, hogy a legkisebb apróságért se kelljen hálásnak 
lenniük, s inkább a megfelelő alkalom kihasználásával s nem 
rátermettségükkel óhajtják a tisztségeket elnyerni. Íme, megjelenik 
valaki, gőgösen visszautasítja, hogy véleményt alkossanak róla, és 
megmérjék alkalmasságát; természetesnek tartja, hogy a vele együtt 
pályázókkal szemben vitathatatlanul őt illeti a tisztség, függetleníti 
magát a véleményektől, s a szavazás önkéntességét kényszerré, 
szabadságát pedig szolgalelkűséggé változtatja. - S most nem is 
Liciniusról és Sextiusról beszélek, hiszen az ő hatalmuk hosszú éveit 
a Capitoliumon a többi királyé mellett kell megörökítenünk. De hol 


akadhat ma annyira jelentéktelen polgár, akinek a törvény 
kivételezése folytán ne nyílnék biztosabb útja a consulsághoz, mint 
nekünk és gyermekeinknek? S így, végső soron, minket - ha nem 
óhajtottátok - nem kellett megválasztanotok, őket azonban akkor is 
kénytelenek vagytok elfogadni, ha nem akarjátok. 


Elég is ennyi a törvény méltánytalanságáról; hiszen a méltányosság 
elsősorban emberi dolog, de mit mondjak a vallási szertartásokról, a 
jósjelkérésekről, amelyeknek megsértése és meggyalázása egyben a 
halhatatlan istenek semmibevétele is? Ki ne tudná, hogy 
jósjelkéréssel alapították ezt a Várost, hogy háborúban és békében, 
otthon és hadakozás közben őseink mindent a jósjelek útmutatása 
szerint cselekedtek? S kire szállott tőlük a jósjelkérés előjoga? 
Kétségtelenül az atyákra, hiszen plebeius tisztségek betöltésénél 
sose kérdezik meg az isteneket, s az istenek megkérdezése annyira a 
mi hagyományos jogunk, hogy nemcsak a nép nem választhatja meg 
jósjelkérés nélkül azokat a patrícius tisztségviselőket, akikről az ő 
szavazatuk dönt, hanem mi magunk is, külön, a nép szavazata 
nélkül, pusztán jósjelkéréssel választunk interrexet, és ha nem 
hivatalról van szó, akkor is megkérdezzük az isteneket, amit ők még 
saját tisztségeik betöltésénél sem tesznek meg. Tehát, aki plebeius 
consulokat választva elveszi az atyáktól a jósjelkérés kizárólagos 
jogát, tulajdonképpen a szertartásoktól fosztja meg az egész 
államot. Nos, jól van, ám tegyék most gúny tárgyává a szent 
cselekedeteket, mondván: vyMiért baj, ha a szent csirkék nem 
esznek? Ha vonakodva jönnek ki ketrecükből? Ha baljóslatú 
madárhang hallatszik? - Ezek valóban kicsiségek, de őseink éppen 
azzal tették naggyá az államot, hogy nem vették semmibe az ilyen 
kicsiségeket; mi ellenben, mintha bizony már egyáltalán nem volna 
szükségünk az istenek jóindulatára, minden  szertartásukat 
megszentségtelenítjük. Nos, hát akkor különbségtétel nélkül 
válasszuk meg a fő- és jóspapokat, a királyi áldozatok papjait, s 
nyomjuk a fejébe akárkinek - csak ember legyen! - Iuppiter 
papjának a süvegét, bízzuk rá azokra, akiknek odaadni 
szentségtörés, az ancile-pajzsokat, a szent tárgyakat, az isteneket s a 
róluk való gondoskodást. Jósjelkérés nélkül hozzuk a törvényt, 
válasszunk tisztviselőket, az atyák jóváhagyása ne legyen szükséges 
sem a centuriák, sem a curiák határozataihoz. Sextius és Licinius - 
miként Romulus és Tatius - uralkodjanak Róma felett, mert 
szétajándékozzák mások pénzét és földjét. Hiszen nincs édesebb 


érzés, mint másokat kifosztani! S eszükbe sem jut, hogy az egyik 
törvényükkel elűzve a birtokokról gazdáikat - földjeinket teszik 
kietlen pusztasággá, a másikkal minden emberi közösség alapját, a 
hitelt semmisítik meg. Mindezen okok alapján, véleményem szerint, 
törvényjavaslataikat el kell utasítanotok. Az istenek vigyék jó 
véghez, amit cselekedni óhajtotok!" 


42. Appius beszédének csak annyi hatása volt, hogy elhalasztották a 
szavazást a törvényjavaslatok felett. A tizedszer is tribunusszá 
választott Sextius és Licinius keresztülvitte a törvényt, hogy az 
áldozati ügyekkel foglalkozó decemvirek között plebeiusok is 
legyenek, így öt patríciust és öt plebeiust választottak meg, s ezzel a 
lépéssel úgy látszott, már megnyílt a consulság felé vezető út. A 
nép, megelégedve győzelmével, pillanatnyilag nem tett említést a 
consulokról, s annyiban engedett az atyáknak, hogy beleegyezett 
katonai tribunusok választásába. A. és M. Corneliust (másodszor), 
M. Geganiust, P. Manliust, L. Veturiust, P. Valeriust (harmadszor) 
választották meg. Minthogy - Velitrae inkább elhúzódó, mint 
balsikert ígérő ostromát nem számítva - a Városon kívül nyugalom 
uralkodott, a gallusok támadásáról érkező váratlan hír úgy 
megrémítette a polgárságot, hogy M. Furiust - ötödízben - dictatorrá 
választotta, ő pedig a lovasság főparancsnokának T. Ouinctius 
Poenust nevezte ki. 


Claudius tudósítása szerint ebben az évben az Anio folyó környékén 
dúlt a gallusok ellen a háború, s itt zajlott le a hídon a nevezetes 
küzdelem, amelyben T. Manlius az őt párviadalra kihívó gallust a 
két sereg szeme láttára levágta, s elzsákmányolta nyakláncát. Több 
szerző véleménye alapján mégis inkább azt kell hinnem, hogy ez az 
eset legalább tíz évvel később történt, abban az évben pedig M. 
Furius dictator albai területen ütközött meg a gallusokkal. 


A rómaiak győzelme nem volt sem kétes, se nehéz, noha a gallusok - 
a hajdani vereség emléke miatt - igen nagy rémületet keltettek. A 
rómaiak sok ezer barbárt kaszaboltak le harc közben, sok ezret 
táboruk elfoglalása után. A többiek - rendezetlen sorokban - főként 
Apuliába igyekeztek, s részben nagy távolságra menekülve, részben 
rémületükben és félelmükben ide-oda kószálva tudták csak 
kikerülni az ellenséget. A dictatornak az atyák és a nép egyhangúlag 


diadalmenetet szavaztak meg. 


Alig fejezte be a háborút a dictator, máris sokkal félelmesebb 
lázadás várta otthon. A dictatort és a senatust heves küzdelem után 
rákényszerítették, hogy fogadja el a tribunusok javaslatait, s a 
főrendűek tiltakozása ellenére is megtartották a consulválasztó 
gyűlést, ahol első ízben választottak consullá egy plebeiust, L. 
Sextiust. De ezzel még nem ért véget a harc. Minthogy a patríciusok 
megtagadták jóváhagyásukat, a nép kivonulása s a polgárharc 
minden egyéb borzalma fenyegetett, míg végre a dictator 
elsimította javaslataival az ellentétet; a nemesség engedményt tett a 
népnek: legyen az egyik consul plebeius; a nép, a nemességnek: 
válasszák az egyik praetort, aki a Városban az igazságszolgáltatást 
intézi, az atyák közül, s így a rendek hosszú viszálykodása után 
végre helyreállt az egyetértés. A senatus méltónak ítélte az 
alkalmat, hogy nagyszerű játékokkal s a háromnapos ünnep 
egynapos megtoldásával tegyék emlékezetessé; hiszen ha a 
halhatatlan istenek valaha, most valóban rászolgáltak jóindulatú 
segítségükkel. Minthogy a plebeius aedilisek nem vállalták ezt a 
megbízást, az ifjú patríciusok egyhangú felkiáltással megígérték, 
hogy ha ők lesznek aedilisek, szívesen elvégzik ezt a feladatot a 
halhatatlan istenek tiszteletére. Mindenki köszönetet mondott 
nekik. A senatus úgy határozott, hogy javasolja a népnek két aedilis 
megválasztását az atyák közül, s az atyák a maguk részéről ebben az 
évben jóvá fognak hagyni minden népgyűlési határozatot. 


HETEDIK KÖNYV 


1. Ezt az esztendőt nevezetessé teszi majd egy nem patrícius consul, 
nevezetessé két új tisztség: a praetori és a curulis aedilisi. A 
patríciusok e hivatalokat sajátították ki maguknak cserében a 
népnek átengedett egyik consulságért. A nép a consulságot L. 
Sextiusnak juttatta, aki a törvényjavaslattal lehetővé tette a tisztség 
megszerzését. Az atyák, minden befolyásukat latba vetve, a 
praeturát Sp. Furius Camillusnak - Marcus fiának -, az aedilisi tisztet 
Cn. Ouinctius Capitolinusnak és P. Cornelius Scipiónak, csupa saját 
rendjükbe tartozó férfinak szerezték meg a Campus Martiuson. L. 
Sextius mellé az atyák közül tiszttársul L. Aemilius Mamercinust 
adták. 

Az év elején többször esett szó a gallusokról, akik eddig szét voltak 
szóródva Apuliában, de most a hírek szerint újra egyesültek, és 
arról, hogy a hernicusok elpártoltak. Minthogy azonban az ügyeket 
szántszándékkal húzták-halasztották, nehogy a plebeius consul 
cselekvési lehetőséghez jusson, minden téren - mintha törvénykezési 
szünet volna - csend és nyugalom uralkodott. Csupán a 
néptribunusok nem tudták szó nélkül elviselni, hogy a nemesség, 
kárpótlásul az egy consulságért, három tisztségbe is patríciust 
ültetett, akiket, akár a consulokat, szegélyes toga és curulisi szék 
illet meg, nem is szólva a praetorról, aki ráadásul az 
igazságszolgáltatást is intézi, s akit éppen olyan jósjelekkel 
választottak meg tiszttársukká, mint a consulokat. Ezért a senatus, 
mérsékletre kényszerülve, nem ragaszkodott hozzá, hogy a curulis 
aediliseket is az atyák közül válasszák. Először abban egyeztek meg, 
hogy minden második évben a népből kerüljenek ki az aedilisek, 
később megszűnt ez a megkülönböztetés. 

Így aztán L. Genucius és O. Servilius consulsága alatt se felkelés, se 
háború nem zavarta a nyugalmat, de hogy mindig legyen veszély, 
amelytől félni kell, járvány tört ki, elragadott egy censort, egy 
curulis aedilist, három néptribunust és ugyanilyen arányban szedett 
áldozatokat a nép körében is. A járványt különösen emlékezetessé 
tette M. Furiusnak ha nem is korai, de mindenesetre megrendítő 
halála. Ez a férfiú, bármiképpen fordult sorsa, mindig valóban 
páratlanul viselkedett, már  számkivetése előtt békében és 
háborúban egyaránt messze kimagaslott; s a száműzetésben csak 


növelte dicsőségét az a sóvárgás, amellyel az ellenség hatalmába 
került nép a távollevő segítségéért könyörgött, és a szerencsés 
végzet, amely visszaadta őt hazájának és vele együtt a hazát is a 
polgároknak. A rákövetkező huszonöt évben - mert még ennyi ideig 
élt - méltónak bizonyult ekkora dicsőségre, s kiérdemelte, hogy őt 


nevezték Romulus után a Város második megalapítójának. 


2. Ebben és a rákövetkező évben is, C. Sulpicius Peticus és C. 
Licinius Stolo consulsága alatt, tovább dühöngött a járvány. Így 
nem is történt más említésre méltó esemény, csupán az, hogy a 
haragvó isteneket kiengesztelendő - a Város alapítása óta 
harmadízben - szent lakomát rendeztek tiszteletükre. A járvány 
erejét sem az emberi tudomány, sem az isteni segítség nem 
enyhítette, így hát babonás félelem lett úrrá a lelkeken, s az égiek 
haragjának kiengesztelésére szolgáló egyéb eszközök mellett 
megpróbálkoztak az eddig csak cirkuszi látványosságokban 
gyönyörködő és harchoz szokott nép előtt újdonságnak számító 
színjátszással is. Egyébként, mint minden kezdet, ez is nagyon 
szerény, ráadásul idegen eredetű is volt. Az Etruriából behívott 
színészek nem mondtak szöveget, a szöveg tartalmát mozgással sem 
fejezték ki, csupán fuvolaszóra, tuscus módon, nem is bájtalan 
táncot lejtettek. Az ifjak utánozni kezdték őket, tréfás, rögtönzött 
versekkel csipkedték egymást, és mozgásukat a szavakhoz 
igazították. Így a kezdeményezés népszerűvé vált, és a gyakori 
előadásokon mind tovább fejlődött. S minthogy a színész neve 
tuscus nyelven ,ister", a hazai szereplőket is , histrio"-nak nevezték 
el. Most már nem a fescenniumi játékhoz hasonló, rögtönzött, 
csiszolatlan és darabos alkalmi versekkel feleseltek egymásnak, 
hanem szorosan a dallamhoz kötött, megfelelő mozdulatokkal kísért 
saturákat adtak elő, és az énekkel alkalmazkodtak a 
fuvolakísérethez. Néhány évvel később, mint mondják, Livius 
vállalkozott elsőnek arra, hogy a saturák után egységes 
cselekményű művet alkosson. Mint akkoriban mindenki, fel is lépett 
saját darabjában, de a sok előadás következtében elvesztette 
hangját, ekkor engedélyt kapott, hogy a fuvolás mellé egy fiút 
állítson, s rábízza az éneklést, amelyet ő erőteljesebb kifejező 
mozgással tudott kísérni, mert nem akadályozta, hogy a hangját is 
használnia kell. Ekkor kezdték a színészek játékát énekkel 


aláfesteni, és a színészekre csak a beszélt részek elmondását bízták. 
S miután az így kialakult műfaj kiszorította a történetekből a 
kacagást, a kötetlen tréfát, s a mulatság lassan művészetté fejlődött, 
az ifjúság, átengedve az ilyen darabok előadását a színészeknek, 
visszatért a régi megszokott verses, tréfás rögtönzésekhez. Ezeket 
később utójátéknak nevezték, s az Atellana-bohózattal hozták 
kapcsolatba. Az ifjúság ugyanis tisztán megőrizte ezt az oscusoktól 
átvett műfajt, nem hagyta, hogy a színészek beszennyezzék. Innen 
maradt meg az a rendelkezés, hogy az Atellana szereplőit nem kell 
kizárni a tribusokból, s mintha nem is volna közük a színjátszáshoz, 
katonai szolgálatot is teljesíthetnek. Szükségesnek tartottam, hogy 
egyéb intézmények mellett a színjátszás eredetéről is 
megemlékezzem, hadd legyen nyilvánvaló, milyen józan 
kezdeményezésből nőtt a színház e napjainkban látható 
esztelenséggé, melynek terheit még egy dúsgazdag birodalom is alig 
képes elviselni. 


3. De még tulajdonképpen a baljós jelek kiengesztelésére 
meghonosított játékok sem szabadították meg a lelkeket a babonás 
szorongástól, sem a testeket a ragálytól; sőt, mikor a Tiberis áradása 
félbeszakította a játékokat, és elöntötte a circust, olyan rémület 
támadt, mintha ez is azt bizonyítaná, hogy az istenek elfordultak 
tőlünk, és mindent visszautasítanak, amivel haragjukat engesztelni 
akarjuk. Az újra megválasztott Cn. Genucius és L. Aemilius 
Mamercinus másodszori consulsága idején jobban gyötörte a 
lelkeket a gond, hogy megtalálják az engesztelés módját, mint a 
testeket a betegség; ekkor, mint mondják, az öregek hirtelen 
visszaemlékeztek arra, hogyan vetettek egykor véget a járványnak. 
Úgy, hogy egy dictator szöget vert be. E kegyes hiedelemtől 
vezéreltetve a senatus elhatározta, hogy dictatort nevez ki a szög 
beverésére. L. Manlius Imperiosust tették meg dictatornak, aki L. 
Pinariust nevezte ki a lovasság főparancsnokává. 

Hajdani írásokban és a szájhagyományban rögzített ősi törvény, 
hogy szeptember idusán a legfőbb elöljárónak egy szöget kell 
bevernie a Legjobb és Leghatalmasabb Iuppiter templomának a 
Minerva szentélye felőli jobb falába. Úgy mondják, e szög az 
évszám jelölésére szolgált, mert akkoriban alig ismerték az írást. S 
azért helyezték e törvényt Minerva védelme alá, mert ő találta fel a 


számokat. Az efféle hagyományokat lelkesen kutató Cincius 
igazolja, hogy a volsiniibeliek is Nortia, etruszk istennő templomába 
bevert szögekkel tartották nyilván az évek számát. Horatius consul e 
törvény előírásai szerint avatta fel a királyok elűzését követő évben 
a Legjobb és Leghatalmasabb Iuppiter templomát; az ünnepélyes 
szögbeverés joga később a consulokról a nagyobb hatáskörrel 
rendelkező dictatorokra szállt át. E feladat teljesítésére választották 
meg dictatornak L. Manliust, de ő, mintha az állam kormányzására s 
nem az átok megszüntetésére kapta volna tisztét, a hernicusok 
elleni háború vezetésére áhítozott, és ezért az ifjúságot kegyetlen 
sorozással zaklatta. Végül is, mikor a néptribunusok egységesen 
léptek fel ellene, vagy az erőszaktól vagy a szégyenérzettől 


FőléZ e 


kényszerítve, lemondott dictatori tisztéről. 


4. Ennek ellenére a következő évben, amikor O. Servilius Ahala és 
L. Genucius lett consul, M. Pomponius néptribunus törvénybe idézte 
Manliust, akit gyűlöletessé tett a  sorozásnál tanúsított 
könyörtelensége; a polgárokat ugyanis nemcsak pénzbüntetéssel, 
hanem testi fenyítéssel is sújtotta, és azokat, akik nevük említésekor 
nem jelentkeztek, megvesszőztette, 

vagy börtönbe vetette. Mérhetetlenül gyűlölték kegyetlen 
természetét s egy szabad állam polgárai számára elviselhetetlen 
Imperiosus melléknevét, amelyet azért kapott, mert nem csupán az 
idegenekkel, de rokonaival, sőt gyermekeivel is egyformán 
kegyetlenül viselkedett. A tribunus egyebek között azzal is 
megvádolta, hogy serdülő fiát minden ok nélkül száműzte a 
Városból, otthonából, háziistenei köréből, eltiltotta a Forumtól, a 
nyilvánosságtól, a vele egykorúak társaságától, s rabszolgamunkára 
kárhoztatva majdnem hogy börtönbe, dologházba zárta: az előkelő 
születésű ifjúnak - egy dictator fiának! - a mindennapi 
nyomorúságban kellett megtanulnia, mennyire igaz, hogy 
hatalmaskodó atyától született. De hát mi is volt a vétke? Nem 
tudta magát jól kifejezni, nehezen forgott a nyelve! Vajon egy 
atyának, akiben van valami emberi érzés, nem inkább az lett volna 
a kötelessége, hogy ezt a születési hibát szerető gondoskodással 
eltüntesse, nem pedig az, hogy büntetéssel és méltatlan 
bánásmóddal még feltűnőbbé tegye? Még az oktalan állatok sem 
táplálják és ápolják kevesebb gonddal azt a sarjukat, amelyik nem 
egészen tökéletes. Hiszen, az egekre is, L. Manlius csak fokozta fia 


fogyatékosságát, még jobban megbénította nehézkes szellemét, és 
megmaradt természetes életerejét is elsorvasztotta azáltal, hogy 
sanyarú életmódba, paraszti nyomorúságba taszítva állati sorban 
tartotta. 


5. E vádakon mindenki felháborodott, csak éppen az ifjú nem, aki, 
éppen ellenkezőleg, fájlalta, hogy okot adott az apja ellen felhozott 
gyűlöletes vádakra, ezért isten és ember előtt be akarván 
bizonyítani, hogy apjának, nem pedig ellenségeinek kíván segíteni, 
tervet eszelt ki, amely nyers és paraszti észjárásra vallott ugyan, de 
ha nem volt is a polgárok számára követendő példa, dicséretes 
módon bizonyított a fiúi szeretetét. Kést rejtve ruhája alá, kora 
reggel titokban bement a Városba, egyenesen M. Pomponius 
néptribunus házához sietett, és szólt a kapusnak, hogy azonnal 
szeretne beszélni gazdájával; elég, ha csak annyit mond, hogy T. 
Manlius van itt, Lucius fia. Azonnal beengedték, hiszen azt lehetett 
remélni, hogy apja ellen felbőszülve új vádakat közöl, vagy a per 
sikeréhez szükséges jótanácsokkal szolgál. A kölcsönös üdvözlés 
után kijelentette, hogy tanúk nélkül akar Pomponiusszal tárgyalni. 
Mikor a néptribunus mindenkit kiküldött, a fiú előrántotta és a 
fekvő férfiúnak szegezve kését, megfenyegette Pomponiust, hogy 
azon nyomban leszúrja, ha nem mondja utána szóról szóra ezt az 
esküt: ySose hívom össze a népgyűlést az apád ellen felhozott vádak 
megtárgyalására. A tribunus megrémül, látja, hogy a szeme előtt 
villog a kés, ő pedig egyedül van és fegyvertelen, látja, milyen 
izmos az ifjú - s ami nem kisebb ok a rémületre -, milyen kegyetlen 
elszántsággal bízik saját erejében, utána mondja hát a 
rákényszerített esküt. Azután a nyilvánosság előtt bejelentette, hogy 
miután erőszakkal kényszerítették rá, visszavonja a vádat. A nép 
sokkal jobban szerette volna, ha szavazati jogával élve, bűnösnek 
nyilváníthatja ezt a kegyetlen és gőgös vádlottat, mégsem vette oly 
rossz néven a fiútól, hogy ezt merészelte megtenni apjáért, sőt - 
mondogatták - még külön dicséretet is érdemel, hogy a szörnyű 
atyai zsarnokság sem tudta kiölni szívéből a fiúi szeretetet. 

Így az apának nem kellett a törvény előtt védekeznie, és a 
fiatalember tekintélye is megnövekedett, és mikor úgy döntöttek, 
hogy a legiók tribunusait - ez évben először - a katonák fogják 
megválasztani (mert régebben a hadvezérek választották őket, mint 
választják ma is azokat, akiket Rufulusoknak neveznek), ő a hat 


között a második helyre került, noha ezt a kitüntetést sem otthon, 
sem a háborúban nem érdemelte ki nagy tettekkel, hiszen 
fiatalságát, az emberi közösségtől távol, vidéken töltötte. 


6. Ugyanebben az évben, mint mondják, a Forum közepén, 
földrengés vagy egyéb erő hatására, roppant barlanggá táguló 
feneketlen szakadék nyílt, és hiába hordta mindenki a földet, csak 
akkor tudták betemetni, amikor isteni intésre feltették a kérdést: 
miben legnagyobb a római nép? Mert - jelentették ki a jósok - azt 
kell a hely megszentelésére felajánlani, ha azt 

akarják, hogy a római állam örök időkig álljon. Ekkor M. Curtius, 
egy kiváló ifjú harcos, a bizonytalankodókat korholva megkérdezte: 
lehet-e nagyobb kincse Rómának, mint fegyvere és vitézsége? Erre 
mindenki elnémult, ő pedig föltekintett a halhatatlan isteneknek a 
Forum felett emelkedő templomaira s a Capitoliumra, és kezét 
imádkozva előbb az égre, majd a földben tátongó szakadék s a 
mélység istenei felé tárva, magát ajánlotta fel áldozatul; aztán 
legnagyobb pompával felékesített lovára ülve a mélységbe ugratott, 
s a férfiak és asszonyok nagy tömege áldozati ajándékokat, 
terményeket dobált utána. Őróla kapta nevét a Curtius-tó, nem 
pedig az egykori Curtius Mettiusról, T. Tatius katonájáról. Én a 
magam részéről nem sajnálom a fáradságot, ha meg kell találni az 
igazsághoz vezető biztos utat, de itt el kell fogadnunk a mondát, 
mert régvolt eseményekről lévén szó, lehetetlen a hiteles bizonyítás, 
egyébként kétségtelen, hogy a tó nevét sokkal inkább az utóbbi 
monda tette híressé. 

E rendkívüli csodajel kiengesztelése után a senatus ülést tartott a 
hernicusok ügyében, s minthogy a fetialisok útján hiába kért 
elégtételt, elhatározta, hogy a legközelebbi kedvező napon 
javaslatot terjeszt a népgyűlés elé, hogy üzenjenek nekik hadat: a 
nagy számban összegyűlt nép meg is szavazta a háborút. A 
provinciát, sorshúzás útján, L. Genuciusra bízták. A polgárságot 
feszült várakozás töltötte el, hiszen először indul plebeius consul a 
saját jósjelei biztatásával háborúba, és az eredménytől tették 
függővé, üdvös vagy balszerencsés lépésnek tartsák-e a consuli 
tisztség megosztását. A véletlen úgy hozta, hogy Genuciust, aki 
nagy elszántsággal indult támadásra, tőrbe csalták, legióit a 
váratlan támadás szétszórta, a consult az ellenség körülfogta, s nem 
tudván, ki került a kezébe, megölte. 


Mikor Rómába érkezett a hír, az atyákat sokkal kevésbé 
szomorította el a közösséget ért csapás, inkább gőggel teltek el a 
plebeius consul szerencsétlen hadvezetése miatt, ezért városszerte 
tele torokkal hirdették: csak válasszanak plebeius consult, s 
ruházzák a jósjeleket olyanokra, akikre isten ellen való vétek 
rábízni. Az atyákat a nép határozatával ki lehetett szorítani az őket 
megillető tisztségekből, de vajon a megkérdezésük nélkül hozott 
törvény kötelezi-e a halhatatlan isteneket is? Lám, most maguk 
védték meg hatalmukat s ezt kinyilvánító szertartásaikat. S mivel 
ezeket az isteni és emberi jog ellenére megszentségtelenítették, a 
vezérével együtt ott pusztult sereg intő például szolgálhat: ne 
tartsanak olyan választógyűlést, ahol lábbal tiporják a nemzetségek 
ősi jogait! - Efféle kijelentésektől visszhangzott a Curia és a Forum. 
Servitius consul az atyák egyetértésével dictatort nevezett ki Ap. 
Claudius személyében, aki ellenezte a törvényt, s így most nagyobb 
erkölcsi súllyal  kárhoztathatta annak a határozatnak a 
következményét, amely ellen már kezdetben is tiltakozott. Ezután 
bejelentették a sorozást és a törvénykezési szünetet. 


7. Mielőtt még a dictator és az új legiók hernicus földre értek volna, 
a katonák, kihasználva az alkalmat, C. Sulpicius legatus vezetésével 
nagyszerű haditettet hajtottak végre. Mikor a hernicusok a consul 
halála után elbizakodottan a római táborig nyomultak előre, abban 
a biztos reményben, hogy elfoglalják, az amúgy is felbőszült és 
elkeseredett harcosok a legatus buzdítására kitörtek ellenük. 
Meghiúsult a hernicusok minden reménye, hogy sáncainkat 
megközelíthetik, ezért zilált sorokban visszavonultak. Amikor a 
dictator megérkezett, a régi és az új sereg egyesült, és a csapatok 
száma megkétszereződött. A dictator a sereg színe előtt dicsérte 
meg a legatust és katonáit, hogy ily hősiesen megvédték a tábort; a 
megérdemelt magasztalás még jobban felszította elszántságukat, és 
a többiekben is vágy ébredt, hogy vitézségben versenyre keljenek 
velük. Nem kisebb hévvel készült az összecsapásra az ellenség sem; 
emlékezve előbbi diadalára, s értesülve a rómaiak megerősödéséről, 
ugyancsak megnövelte erőit. Mindenkit mozgósítottak, aki a 
hernicus nevet viselte, minden katonaköteles férfit, és nyolc, 
egyenként négyszáz főből álló cohorsot szerveztek a legerősebb, 
válogatott férfiakból. Ide gyűjtötték az ifjúság színe-virágát, s 


reményüket és lelkesedésüket még azzal is fokozták, hogy duplájára 
emelték a zsoldot, sőt a sáncmunkák alól is felmentették a 
harcosokat, hadd legyenek tudatában annak, hogy rájuk csupán 
egyetlen feladatot bíznak, a harcot. És sokkal többet várnak tőlük a 
harcosok megszokott bátorságánál. A csatasorban is külön állították 
őket, hogy hősiességük annál jobban kitűnjön. 

Mintegy két mérföld átmérőjű síkság választotta el a római és a 
hernicus tábort, s a kettőtől nagyjából egyforma távolságra, 
középen csaptak össze. Kezdetben egyenlő esélyekkel folyt a harc: a 
római lovasság sikertelenül próbált megismételt támadásaival zavart 
kelteni az ellenség csatarendjében. Minthogy a lovasok rohama, a 
lendülethez képest, alig járt eredménnyel, a dictator engedélyével 
lovaikat hátrahagyták, hatalmas rivalgással a hadijelvények elé 
rohantak, újra kezdték a harcot, s nem is lehetett volna feltartani 
őket, ha a válogatott csapatok nem éppoly elszántan és keményen 
szállnak szembe velük. 


8. Most már a két nép legjobbjai viaskodtak, és annyit ragadott el 
közülük mindkét oldalon a háború közös végzete, hogy veszteségük 
sokkal nagyobb volt, semhogy számokban ki lehetne fejezni. S a 
többiek, a fegyveres tömeg, mintha a küzdelmet a legjobbakra 
bízták volna, csak várták, hogy sorsukról mások fegyverei 
döntsenek. Mindkét oldalon sok volt a halott, még több a sebesült; 
végül is a lovasok szemrehányóan kérdezgetni kezdték egymástól: 
mi jöhet még ezután, ha lóháton sem tudták megfutamítani az 
ellenséget, és gyalogos harcban sem értek el semmit. Hát miféle 
harmadik küzdelemre várnak? Miért szöktek ki olyan szilajon a 
hadsereg elé, miért vállalták mások helyett a harcot? Ilyen 
kölcsönös biztatásoknak közepette újra felharsanó csatakiáltással az 
ellenségre rohantak, sorait először megingatták, majd hátrálásra, 
végül teljes — menekülésre kényszerítették. Nem könnyű 
megmondani, mi döntötte el az egyenlő erők küzdelmét. Talán az, 
hogy a két nép oly sokáig közös sorsának emléke itt szította, amott 
csökkentette az elszántságot. A menekülő hernicusokat a rómaiak 
egészen táborukig üldözték, de ezt, mivel már későre járt, nem 
vették ostrom alá. A dictator ugyanis, kedvező jóslatok híján, csak 
délelőtt tudott jelt adni a csatára, ezért húzódott el a harc késő 
éjszakáig. Másnapra a hernicus sereg elmenekült, az üres táborban 


csak néhány hátrahagyott sebesültet találtak. A signiumiak, mikor 
meglátták a falaik alatt elvonuló, gyér csapatoktól kísért 
hadijelvényeket, szétverték a menekülő sereget, s a rémülten futó 
csapatok szétszóródtak a földeken. A rómaiak se véráldozat nélkül 
vívták ki a győzelmet; katonáik negyedrésze veszett oda, s ami nem 
kisebb veszteség, elesett több római lovag is. 


9. A következő évben C. Sulpicius és C. Licinius Calvus consulok 
sereget vezettek a hernicusok ellen, de mivel nyílt mezőn nem 
találkoztak össze az ellenséggel, rohammal bevették városukat, 
Ferentinumot, majd innen hazafelé vonultak, ám Tibur lakosai 
bezárták előttük kapuikat. Ezzel, annyi kölcsönös vádaskodás után, 
végleg betelt a pohár, s Róma, miután a fetialis papok útján 
elégtételt kért, hadat üzent a tiburi népnek. 


Tény, hogy ebben az évben T. Ouinctius Poenus volt a dictator és 
Ser. Cornelius Maluginensis a lovasság főparancsnoka. Macer 
Licinius azt írja, hogy a dictatort a választási gyűlés megtartására 
nevezte ki Licinius consul, mert elébe akart vágni consultársa 
szándékának, aki, hogy meghosszabbítsa consulságát, a választási 
gyűlést még hadba vonulása előtt szerette volna megtartani. 
Licinius állításának hitelét azonban gyengíti szándéka, az tudniillik, 
hogy saját családjának akart dicsőséget szerezni. S minthogy a 
régebbi évkönyvekben semmi erre vonatkozó adatot nem találok, 
inkább a felé a vélemény felé hajlok, hogy a dictatort a gallus 
háború miatt nevezték ki. Mert tény, hogy ebben az évben a 
gallusok, a Via Salaria harmadik mérföldkövénél, az Anio-híd túlsó 
oldalán ütöttek tábort. 


A dictator, miután a gallusok betörése miatt törvénykezési szünetet 
hirdetett, és minden katonaköteles fiatalt felesketett, a Városból 
nagy sereggel felkerekedve az Anio innenső partján vonult táborba. 
A közöttük ívelő hidat, nehogy gyávának tűnjék, egyik sereg sem 
rombolta le. Sűrűn összecsaptak a hídért, de a bizonytalan 
erőviszonyok mellett nem lehetett tudni, melyik fél birtokába jut. 
Ekkor az egyik gallus, egy hatalmas óriás, kiállt az üres hídra, és 
torkaszakadtából elkiáltotta magát: , Rajta, álljon ki velem viadalra 
a legbátrabb római, hadd döntse el kettőnk küzdelme, melyik nép 
kiválóbb a harcban!" 


10. A római nemes ifjak jó ideig hallgattak, mert szégyelltek ugyan 
a viadal elől kitérni, de a nyilvánvaló veszély kockázatát sem 
akarták vállalni. Ekkor T. Manlius - Lucius fia, aki megmentette 
apját a néptribunus zaklatásától - a dictator elé lépve így szólt: 
, Fővezér! Még az egész biztos győzelem reményében sem kelnék 
soha engedélyed nélkül viadalra, de ha beleegyezel, szeretném 
bebizonyítani ennek a baromnak, minthogy veszettül elbizakodva 
járja haditáncát az ellenséges sorok előtt, hogy annak a családjából 
származom, aki a gallus csapatot letaszította a tarpeii szikláról." - 
,!. Manlius - válaszolt a dictator -, üdvözöllek bátorságodért. 
Teljesítsd, amire atyád és a haza iránt érzett kegyelet kötelez; 
indulj, s bizonyítsd be az istenek segítségével, hogy a római név 
legyőzhetetlen!" 

Ezután társai gyalogos pajzzsal és közelharcra alkalmas hispán 
karddal fegyverzik fel, s így ellátva és felkészítve küldik a gallus 
ellen, aki ostoba hencegésében - mert a régiek ezt is érdemesnek 
tartották feljegyezni - gúnyolódva a nyelvét is öltögette. Majd 
visszaállnak a helyükre, s középen hagyják a kettőt, mintha 
látványosságról, nem pedig a háború törvényei szerint vívott 
viadalról volna szó. A két küzdő korántsem látszott egyformának. 
Az egyik hatalmas termetű, tarka színekben játszó ruhát viselt, 
fegyverein csak úgy vakít a sok cifrázat és arany berakás; a másik 
középtermetű, de katona a javából, fegyverei nem olyan csillogóak, 
de annál alkalmasabbak a harcra, nem kurjongat, nem tombol, nem 
rázza kérkedve fegyvereit, de elszántságtól és néma haragtól 
duzzadó lelke minden indulatát a harc döntő pillanatára tartogatja. 
Ahogy ott álltak a két sereg között, körülöttük minden halandó 
szíve a félelem és a remény között ingadozott. Az ellenfele fölé 
fenyegetően tornyosuló gallus óriás, pajzsát baljával maga elé 
tartva, kardjával messze zengő csapást mért ellenfele fegyvereire, de 
eredménytelenül. A római a magasba emelte rövid kardját, 
félrenyomta a másik pajzsát, és egész testével amannak teste és 
fegyvere közé furakodott - oly közel, hogy már nem kaphatott sebet 
-, s többször egymás után hasába és lágyékába szúrt, mire a gallus 
teljes hosszúságában elterült a földön. Ezután a római, anélkül, 
hogy a földön heverő testet ujjal is bántotta volna, csupán 
nyakláncát zsákmányolta el, amelyet még úgy véresen a maga 
nyakába akasztott. A gallusokat földhöz szegezte a rémület és az 


elképedés; a rómaiak szinte repülve rohantak a csatasorból 
bajtársukhoz, majd szerencsekívánatokkal és magasztaló szavakkal 
elhalmozva, a dictatorhoz kísérték. A katonák között szokásos 
rögtönzött tréfás dalokban ekkor hangzott el a , Torguatus" 
melléknév, amely, minthogy a nemzetség dicsőségét hirdette, az 
utódokra is átszállt. A dictator aranykoszorúval ajándékozta meg, s 
a párviadalról a sereg előtt is elragadtatott szavakkal emlékezett 
meg. 


11. Valóban ez a párviadal olyan hatással volt az egész háború 
kimenetelére, hogy a gallusok serege rémületében a rákövetkező 
éjjel sietve elhagyta táborát, s a tiburi területre menekült, majd, 
miután a tiburiakkal háborús szövetséget kötött, s bőségesen 
megrakodott élelemmel, Campaniába vonult át. 


Ezért a rákövetkező évben C. Poetelius Balbus consul - míg 
tiszttársára, M. Fabius Ambustusra a hernicusok elleni háborút 
bízták - a nép akaratából sereget vezetett a tiburiak ellen. Mikor a 
gallusok, ez utóbbiak segítségére sietve, Campaniából visszatértek - 
kétségtelenül a  tiburiak  kalauzolásával — -, — kegyetlenül 
végigpusztították a labicusok, tusculumiak és albaiak területét; 
eleinte az állam elegendőnek tartotta, ha consult bíz meg a tiburiak 
elleni háború vezetésével, a gallusok betörésére támadt riadalom 
azonban arra késztette, hogy dictatort válasszon. 0. Servilius Ahalát 
választották meg, aki T. Ouinctiust tette meg a lovasság 
főparancsnokává, s az atyák beleegyezésével megfogadta: nagy 
ünnepi játékokat rendez, ha a háború jól végződik. 


Ezután úgy rendelkezett, hogy a consul serege ne vonuljon tovább, 
és külön háborúval kösse le a tiburiakat, majd teljes számban 
feleskette a katonaköteleseket, akik közül egy sem akarta kivonni 
magát a szolgálat alól. A csatára, melyben Róma teljes hadereje 
részt vett, nem messze, a Porta Collinánál került sor, a szülők, 
gyermekek, hitvesek szeme láttára, akik az elszántságnak távolból is 
hatalmas ösztönzői szoktak lenni, most pedig a jelenlétükben 
harcolókat egyszerre lelkesítették hősiességre és töltötték el 
szánalommal. Mindkét részről sok volt a halálos áldozat, végül a 
gallusok csatasora hátrálni kényszerült, s Tiburba, a gallus háború 
támaszpontjára menekült. Szétvert seregüket nem messze Tiburtól 


Poetelius consul fogadta, és a segítségükre kitört tiburiakkal együtt 
visszaűzte őket a kapuk mögé. 

A dictator és a consul egyaránt becsülettel teljesítette feladatát. A 
másik consul, Fabius is először kisebb csatározásokban, majd egy 
döntő ütközetben, amelyben az ellenség felvonultatta teljes 
haderejét - legyőzte a hernicusokat. A dictator, miután a két consult 
- saját dicsőségét is rájuk ruházván - ékes szavakkal dicsérte meg a 
senatus majd a nép előtt, lemondott tisztségéről. Poetelius kettős 
diadalmenetet tartott a gallusokon és a tiburiakon aratott 
győzelemért; Fabiusnak, vélte a senatus, elég jutalom, ha 
ünnepélyesen vonul be a Városba. 

A tiburiak gúnyolódtak Poetelius diadalmenetén, mondván, mikor is 
volt az a csata, amelyet ellenük vívott? Néhányan ugyanis kimentek 
a kapuk elé, hogy tanúi legyenek a gallusok rémült menekülésének, 
majd, látva, hogy a rómaiak őket is megtámadják, s válogatás 
nélkül mindenkit lekaszabolnak, aki útjukba kerül, visszahúzódtak a 
városba: hát ezt látták a rómaiak méltónak arra, hogy 
diadalmenettel jutalmazzák! Nos, hogy ne tartsák oly túlságosan 
bámulatos hőstettnek, ha egy kis csetepatét rendeznek az ellenség 
kapuiban, sokkal nagyobb ijedelmet élhetnek majd át saját kapuik 
előtt! 


12. S valóban, a következő évben, M. Popilius Laenas és Cn. 
Manlius consulsága idején, seregük Tiburból az éjszaka csendjében 
támadásra készen Róma alá vonult. A váratlan esemény, az éjszakai 
riadalom nagy rémületet keltett az álmukból felvert polgárok 
között, ráadásul legtöbben azt se tudták, kik és honnan támadnak 
rájuk. Mégis gyorsan mindenkit fegyverbe kiáltottak, a kapukba 
felvonult az őrség, a falakra a védősereg. S mikor hajnalban 
kiderült, milyen csekély sereg áll a kapuk előtt, s hogy csak a 
tiburiak támadnak, a consulok, a két kapun kitörve, közrefogták a 
már-már a falak megmászására készülő támadókat, akikről mindjárt 
kitűnt, hogy inkább a váratlan meglepetésben, mint vitézségükben 
bizakodva merészkedtek előre, annyira nem tudtak a rómaiak első 
rohamának sem ellenállni. Egyébként Rómában úgy vélekedtek, 
hogy a támadás még szerencsét is hozott, hiszen a közvetlen 
közelben fenyegető háborútól való rémület elnyomta az atyák és a 
nép már-már kitörőben levő viszálykodását. 


A következő évben egy másik ellenséges támadás sokkal nagyobb 
rémületet keltett a földeken, mint a Városban: a targuiniibeliek 
pusztítva vonultak át Róma területén - főként az Etruriával határos 
részeken -, s miután eredménytelenül követeltünk kártérítést, az új 
consulok, C. Fabius és C. Plautius a nép határozatára háborút 
üzentek nekik; ezt Fabius vezette, a hernicusok ellen vívott harcban 
Plautius volt a parancsnok. 


Közben egyre több hír érkezett a gallusok hadi készülődéséről is. De 
ennyi fenyegetésnek közepette vigaszul szolgált, hogy a latinokkal - 
kérésükre - békét kötöttünk, s hogy az éveken át be nem tartott 
szerződés alapján most megint sok katonát küldtek. S minthogy 
Róma védelme erre az erősítésre támaszkodott, kevésbé ijesztően 
hatott a hír, hogy a Praeneste felől érkező gallusok Pedum 
környékén ütöttek tábort. Rómában úgy döntöttek, hogy C. 
Sulpiciust kell dictatornak megtenni, s C. Plautius consul, miután 
felszólították, ki is nevezte. A dictator mellé a lovasság 
főparancsnokául M. Valeriust rendelték. Vezetésükkel a két consul 
seregéből kiválogatott csapatok indultak meg a gallusok ellen. 

A háború jobban elhúzódott, mint bármelyik fél is szerette volna; 
kezdetben csak a gallusok óhajtottak mindenáron megütközni, 
később már a fegyverre és harcra áhítozó rómaiak szilajságban felül 
is múlták ellenfelüket. De a dictatornak semmi kedve nem volt 
ahhoz, hogy - ha csak a körülmények nem kényszerítik - a 
szerencsére bízza magát olyan ellenféllel szemben, amelynek 
helyzete az idegen vidéken az idő múltával napról napra gyengül; 
amely nem rendelkezik szervezett utánpótlással és megbízható 
védőművekkel, s ráadásul - testi-lelki adottságai miatt - minden 
ereje a gyors támadásban van, de a legkisebb várakozás is 
elernyeszti. 

Ilyen elgondolással húzta-halasztotta a háborút, és súlyos 
büntetéssel fenyegetett mindenkit, aki parancs nélkül harcba 
bocsátkozik az ellenséggel. A helyzettel elégedetlen katonák 
kezdetben csak az őrhelyeken és az éjszakai szolgálatban 
beszélgetve bírálták a dictatort, egyben szidták az atyákat is 
valamennyit, hogy nem a consulokra bízták a háborút: , Nagyszerű 
fővezért, páratlan parancsnokot választottak, aki azt hiszi, hogy 
tétlenkedhet, úgyis az égből fog az ölébe hullani a győzelem!" Ám 
később már nyilvánosan, napközben is elhangzottak ilyen, vagy 
még sokkal vakmerőbb kijelentések: vagy induljanak harcba a 


dictator parancsa ellenére is, vagy az egész sereg visszatér Rómába. 
A katonákhoz csatlakoztak a centuriók is; már nemcsak kisebb 
csoportok lázadoztak, a tiltakozás zaja a tábor főutcáján és a vezéri 
sátor előtt egyetlen zúgássá folyt össze; a szinte népgyűléssé nőtt 
tömegből mindenfelől kiáltások röppentek fel: induljanak azonnal a 
dictatorhoz, és a sereg nevében Sex. Tullius emeljen szót, ahogy 
vitézsége alapján el is várható tőle. 


13. Tullius már hetedszer volt az első centuria parancsnoka, s a 
gyalogosok közül egy sem akadt, aki hőstetteivel több dicsőséget 
szerzett volna. Most a katonák sokasága élén odasietett a fővezér 
emelvényéhez, s így beszélt Sulpiciushoz, akit nem is annyira a 
tömeg hökkentett meg, inkább az, hogy a mindig oly engedelmes 
Tullius állt az élére: , Dictator, tudomásodra kell hoznom: az egész 
sereg úgy véli, hogy gyávának tartva lenézed s minden bizonnyal 
megszégyenítő szándékkal kárhoztatod fegyvertelen vesztegelésre, 
ezért engem kért meg, hogy érdekében előtted szót emeljek. Ha 
valaha is szemünkre lehetne hányni, hogy meghátráltunk a csatában 
kijelölt helyünkről, hogy hátat fordítottunk az ellenségnek, hogy 
hadijelvényeinket becstelenül cserbenhagytuk, azt hiszem, még 
akkor is méltányosnak tartanók elnyerni engedélyedet, hogy 
mulasztásunkat bátorságunkkal tegyük jóvá, s az új hadi dicsőséggel 
borítsuk homályba az előző gyalázat emlékét. Hiszen az Alia mellett 
szétvert . legiók — Veiiből visszatérve  hősiességükkel újra 
visszaszerezték a gyávaságukkal elvesztett hazát. Nékünk azonban - 
hála az istenek kegyének, a magad és a római nép szerencséjének - 
erőnk és dicsőségünk még csorbítatlan; igaz, aligha beszélhetünk 
dicsőségről, mikor nemcsak ellenségeink áraszthatnak el bennünket, 
mint a sáncok mögé megbúvó asszonyokat, minden lehetséges 
gúnyolódással, de te, fővezérünk is - és ez az, ami még sokkal 
jobban bánt -, úgy vélekedsz saját seregedről, hogy nem él benne a 
harci kedv, nincs fegyvere, küzdő karja, és noha nem próbáltál ki 
bennünket, olyan bizalmatlan vagy irántunk, mintha csonkák és 
nyomorékok vezére volnál. Mert mi mással magyarázhatnók, hogy 
te, az oly tapasztalt hadvezér, az oly vakmerő harcos, most, mint 
mondani szokás, ölbe tett kezekkel üldögélsz? Bárhogy áll a helyzet, 
az a látszat, hogy te kételkedsz a mi bátorságunkban, s nem mi a 
tiédben. De ha nem te döntöttél így, hanem az állam, s minket az 


atyák határozata, nem pedig a gallusok háborúja tart távol a 
Várostól és házi isteneinktől, kérlek, vedd úgy, hogy amit 
elmondtam, nem a katonák szava a fővezérhez, hanem a népé az 
atyákhoz. S ki vehetné rossz néven, hogy ha nekik megvan a maguk 
véleménye, akkor mi is elmondjuk a mienket? Katonák vagyunk, 
nem szolgáitok, minket háborúba és nem számkivetésbe küldtek! Ha 
valaki jelt ad, és csatába vezet, úgy harcolunk, mint férfiakhoz és 
rómaiakhoz illik, de ha nincs szükség fegyvereinkre, inkább 
Rómában s nem a táborban élvezzük a nyugalmat. Mindez az 
atyáknak szól. Téged, fővezérünket, mint katonáid, arra kérünk: adj 
lehetőséget a harcra. Azon vagyunk, hogy ha győzünk, a te 
vezetéseddel győzzünk, neked nyerjünk babérkoszorút, veled 
vonuljunk diadalmenetben a Városba, és szerencsekívánatoknak, 
ujjongásnak közepette a te kocsidat követve járuljunk a Legjobb és 
Leghatalmasabb Iuppiter templomához." Tullius szavai után 
felhangzott a tömeg kérése; mindenünnen azt kiáltozták, adjon jelt, 
szólítsa őket fegyverbe. 


14. A dictatornak az volt ugyan a véleménye, hogy az alapjában jó 
szándékú vállalkozás nem dicséretre méltó példa, mégis megígérte, 
hogy teljesíti a katonák kérését. Majd Tulliust félrevonva 
megkérdezte, miféle eljárás ez, miképpen fér össze a katonai 
fegyelemmel? Tullius nyomatékosan kérte a dictatort: ne gondolja 
róla, hogy megfeledkezett a katonai fegyelemről s arról, hogy mivel 
tartozik önmaga vagy a főparancsnok tekintélyének. De a felizgatott 
tömeget rendszerint vezetőik befolyásolják, így nem tagadhatta 
meg, hogy élére álljon, nehogy olyan személyek kerüljenek az élre, 
amilyeneket a forrongó sokaság szokott választani. Mert ő 
semmiben sem cselekszik a fővezér szándéka ellen, de annak is 
minden erővel arra kell törekednie, hogy ura maradjon seregének. 
Az olyannyira fellángolt szenvedélyeket már nem lehet megfékezni; 
ha a dictator nem teszi meg, ők maguk választják meg a csata 
helyét és idejét. 

Miközben beszélgettek, két római visszaszerzett néhány lovat, 
amelyeket - éppen a sáncok előtt legelésztek - egy gallus el akart 
hajtani. A gallusok kőzáporral árasztották el őket, mire a római 
őrállomásokról  csatakiáltás hangzott fel, mindkét oldalról 
előrohantak, s már-már szabályos ütközet alakul ki, ha a centuriók 


gyorsan szét nem választják a küzdőket. Mindenesetre ez az eset is 
Tulliust igazolta a dictator előtt, aki - minthogy lehetetlen volt a 
halogatás közhírré tette, hogy másnap csatába vonulnak. A dictator, 
inkább a sereg nagy lelkesedésében, mint erejében bízva, szánta rá 
magát az ütközetre, közben minden lehetőséget számba véve azon 
töprengett, milyen ravasz fogással rémíthetné meg az ellenségét. 
Végül nagy találékonysággal olyan újszerű cselt eszelt ki, amelyet 
őutána, egész napjainkig, sok hazai és külföldi vezér is alkalmazott. 
A mintegy ezer teherhordó öszvérről leszedette a teherhordó 
nyergeket, s csak két-két takarót hagyott rajtuk, aztán az öszvérekre 
ültette a foglyok és a betegek fegyvereivel felszerelt hajcsárokat, 
száz lovast adott melléjük, és megparancsolta, az éj leple alatt 
vonuljanak a hegyekbe, a tábor fölé, s az erdőben elrejtőzve addig 
ne mozduljanak, míg jelt nem ad. Ő maga, mihelyt felvirradt, a 
hegy lábánál vonultatta fel csatasorát, hogy az ellenség a hegyekkel 
szemben legyen kénytelen csatára felsorakozni. S minthogy a 
rómaiak az igazi harci erőknél majdnem nagyobb zavart keltő 
színlelt támadás előkészítésére használták a felszerelést, a gallus 
vezérek először azt hitték, hogy a sereg nem is ereszkedik le a 
síkságra, s mikor egyszerre meglátták, hogy már le is jött, maguk is 
égő harcvággyal rohantak a küzdelembe; a vezérek még jelt sem 
adtak, máris állt az ütközet. 


15. A gallusok leghevesebben a jobbszárnyon támadtak, s fel se 
tudták volna őket tartani, ha nem éppen ott tartózkodik a dictator, 
aki, név szerint korholva Sex. Tulliust, megkérdezte tőle, vajon azt 
ígérte-e a katonák nevében, hogy így fognak harcolni? Hová lett a 
fegyvert 

követelők zajongása, mi lett a fenyegetésekből, hogy a dictator 
parancsa nélkül is megkezdik a csatát? Lám, most maga a fővezér 
küldi őket harsány vezényszóval harcba, ott menetel fegyveresen a 
hadijelvények előtt! Vajon ki követi azok közül, akik nemrég még 
vezetni akarták, akik a táborban hősök, ám a csatasorban gyávák? 
Igaza volt: a megszégyenítés annyira feltüzelte a katonákat, hogy 
lelkesedésükben, a veszélyt feledve, a fegyverek sűrűjébe rohantak. 
Ez a szinte tébolyult roham először megzavarta az ellenséget, 
szétzilált csapatait hátrálásra kényszerítette a rázúduló lovasság. A 
dictator, látva, hogy az egyik oldalon a gallusok csatasora meginog, 
csapatait a balszárny ellen vezényelte, mert észrevette, hogy az 


ellenség zöme ide csoportosult, s a hegyen várakozóknak is megadta 
a megbeszélt jelet. A gallusok, mikor innen is váratlan csatakiáltás 
harsant fel, és úgy látszott, hogy a hegyoldal teljes szélességében 
táboruk ellen támadnak, megrettenve, hogy elvágják a 
visszavonulás útját, feladták a harcot, s rendetlen futással táboruk 
felé igyekeztek. Minthogy itt M. Valerius, a lovasság főparancsnoka 
vágott eléjük, aki a jobbszárny tönkreverése után a sáncokat 
rohamozta meg lovasaival, a hegyek és erdők felé menekültek. 
Legtöbbjüket elfogták a harcosoknak álcázott hajcsárok; s azok 
között is, akik rémülten menekülve el tudták érni az erdőt, a csata 
befejezése után iszonyú öldöklést rendeztek. M. Furiuson kívül senki 
nem tarthatott több joggal igényt diadalmenetre a gallusok 
leveréséért, mint C. Sulpicius, aki jelentős mennyiségű aranyat is 
zsákmányolt a gallusoktól, és felajánlásként a Capitolium szögletes 
kövei alatt helyezte el. 

Ebben az évben a consulok is kivették részüket a hadakozásból, de 
különböző sikerrel: C. Plautius legyőzte és igába hajtotta a 
hernicusokat, ám  tiszttársa, Fabius, meggondolatlanul és 
vigyázatlanul bocsátkozott csatába a targuiniibeliekkel, s az 
ütközetben elszenvedett vereséget még súlyosbította, hogy a 
targuiniibeliek feláldoztak háromszáz elfogott római katonát; a 
kivégzésnek ez az iszonyatos módja még kiáltóbbá tette a római nép 
gyalázatát. A vereséget tetézte, hogy a privernumiak, majd a 
veliternaebeliek váratlanul pusztítani kezdték a római földeket. 
Ebben az évben a tribusok száma kettővel, a Pomptinával és a 
Publiliával gyarapodott. Megrendezték azokat a játékokat is, 
amelyek megtartására M. Furius tett fogadalmat dictatorsága idején. 
Ekkor került először a nép elé a hivatalok megpályázását szabályozó 
törvényjavaslat, amelyet az atyák kezdeményezésére C. Poetilius 
néptribunus terjesztett elő; úgy gondolták, ezzel elsősorban azokat a 
hivatalra pályázó új embereket korlátozzák, akik a hetivásárokon és 
a nép tanácskozásain szoktak szavazókra vadászni. 


16. Az atyák a következő évben - mikor C. Marcius és Cn. Manlius 
lett consul - sokkal kisebb lelkesedéssel fogadták a M. Duilius és L. 
Menennius néptribunusok által elfogadtatott javaslatot, hogy a 
kamat a tőke egytizenketted része legyen. A nép annál nagyobb 
tetszéssel hagyta jóvá. Az előző évben elhatározott háborúk mellett 
újabb is indult a faliscusok ellen, mert két gazságot is elkövettek: 


egyfelől fiatalságuk a targuiniibeliek seregében harcolt, másfelől 
azokat, akik ama bizonyos csatavesztés után Faleriibe menekültek, a 
római fetialis papok felszólítására sem adták ki. Ezt a feladatot Cn. 
Manlius consulra bízták. Marcius a hosszú békében sértetlenül 
maradt privernumi területre vezette a seregét; katonái jól 
megrakodtak zsákmánnyal. S ezt a rengeteg jót még bőkezűen meg 
is tetézte azzal, hogy semmit nem különített el az államnak, és 
minden lehetőséget megadott vitézeinek vagyonuk gyarapítására. 
Mikor a privernumiak a város falai előtt megerősített táborban 
foglaltak állást, gyűlésbe hívta katonáit, és így beszélt hozzájuk: 
, Már most zsákmányul adom nektek az ellenség táborát és városát, 
ha a színem előtt megígéritek, hogy a harcban hősiesen megteszitek 
a magatokét, s nem is a zsákmányra, mint inkább a csatára 
figyeltek." A katonák nagy zajongással köve telték, adjon jelt a 
csatára, majd a biztos reménytől fűtve, elszántan vetették magukat 
a küzdelembe. Ekkor Sex. Tullius (akiről nemrég volt szó) így 
kiáltott fel a hadijelvények előtt: , Figyeld csak, imperator, hogyan 
tartja meg a sereg neked adott szavát!" - majd, letéve hajítódárdáját, 
kivont karddal az ellenségre rohant. Utánazúdult az egész első 
csatasor, s az első támadásra meghátráló, megvert ellenséget a 
városig üldözte, amely, mikor már létrákat támasztottak a falakhoz, 
megadta magát. A privernumiak felett aratott győzelmet 
diadalmenettel ünnepelték meg. 

A másik consul nem cselekedett semmi említésre méltót, mindössze 
ennyit: Sutrium alatt tartózkodó seregével példátlan módon 
megszavaztatta azt a törvényjavaslatot, hogy a felszabadított 
rabszolga értékének egyhuszad részét be kell fizetni az államnak. Az 
atyák jóváhagyták a törvényt, amely a kiürült államkincstárnak nem 
csekély bevételt biztosított, ellenben a néptribunusokat nem is a 
törvény, de maga a példa arra késztette, hogy halálbüntetést 
indítványozzanak arra, aki a jövőben a Városon kívül tart 
népgyűlést; hiszen ha ezt megengednék, a consul hűségére 
felesküdött . katonák — még a nép számára végzetes 
törvényjavaslatokat is megszavaznák. 

Ebben az évben C. Licinius Stolót M. Popilius Laenas - Stolo 
törvénye alapján - tízezer érc as büntetéssel sújtotta, mert fiával 
közösen ezer iugerum földet birtokolt, s fia látszólagos 
nagykorúsításával igyekezett kijátszani a törvényt. 


17. Az új consulok, M. Fabius Ambustus és M. Popilius Laenas 
(mindketten másodízben), két háborút örököltek: az, amely Laenas 
vezetésével folyt a tiburiak ellen, nem okozott nehézséget, az 
ellenséget beszorította városába, és végigdúlta földjeit. A másik 
consult azonban a faliscusok és a targuiniibeliek az első csatában 
megfutamították. Példátlan rémületet keltettek azzal, hogy papjaik 
őrjöngő csapatban égő fáklyákat és kígyókat lobogtatva rohantak 
elő: e merőben szokatlan jelenség annyira megzavarta a római 
sereget, hogy, mintha eszét vesztette vagy villámcsapás érte volna, 
rendetlen tömegben visszavonult sáncai mögé. De mikor a consul, a 
legatusok és a tribunusok kinevették őket, hogy az üres 
szemfényvesztéstől . megrémültek, mint a gyerekek, a 
megszégyenítés egyszeriben felébresztette bátorságukat, szinte 
vakon rohantak rá azokra, akiktől előbb úgy megrémültek. 
Szétszórva a megtévesztésükre előszedett holmikat, a fegyveresekre 
támadtak, az egész csatasort megfutamították, még aznap 
elfoglalták a tábort is. Gazdag zsákmánnyal megrakodva, győztesen 
tértek vissza, és a katonák megszokott tréfáival gúnyolták ki az 
ellenség szemfényvesztő mesterkedéseit és saját rémületüket. 

A fölkelés hamarosan Etruria minden népére kiterjedt: a 
targuiniibeliek és a faliscusok vezetésével a  sóbányáknál 
gyülekeztek. A veszély leküzdésére a rómaiak dictatort választottak 
- első ízben a népből -, C. Marcius Rutilust, aki az ugyancsak 
plebeius C. Plautiust nevezte ki a lovasság főparancsnokává. Ám az 
atyák méltatlannak vélték, hogy most már dictator is akárki lehet, s 
minden erejükkel igyekeztek megakadályozni, hogy a dictator a 
háborúval kapcsolatban bármit is döntsön vagy előkészítsen. A nép 
annál készségesebben teljesítette a dictator minden javaslatát. És 
elindult a Városból, seregét tutajokon mindig a Tiberisnek arra a 
partjára szállította, ahonnan az ellenségről híradás érkezett, és a 
földeken szanaszét kószáló  fosztogatók közül igen sokat 
megsemmisített, váratlan rajtaütéssel táborukat is elfoglalta, 
nyolcezer ellenséges katonát foglyul ejtett, a többit vagy levágta, 
vagy kiűzte a római területről, s a nép parancsára, a senatus 
jóváhagyása nélkül, diadalmenetet tartott. 


Ezután, minthogy nem óhajtották, hogy a plebeius dictator vagy 
consul vezetésével tartsák meg a consulválasztó gyűlést, a másik 
consult, Fabiust pedig lekötötte a háború, visszatértek az 
interregnumhoz. Interrexek voltak egymás után: O. Servilius Ahala, 


M. Fabius, Cn. Manlius, C. Fabius, C. Sulpicius, L. Aemilius, O. 
Servilius, M. Fabius Ambustus. A második interrex idejében 
viszálykodás támadt, mert két patrícius consult választottak, s a 
tribunusok tiltakozására Fabius interrex kijelentette, hogy a 
tizenkéttáblás törvény szerint az a határozat törvényerejű, amelyet 
a nép legutóbb hozott, s ez a szavazás is a nép határozata. S 
minthogy a tribunusok tiltakozásukkal csak a választógyűlés 
elnapolását tudták elérni, két patríciust választottak meg consulnak: 
C. Sulpicius Peticust (harmadízben) és M. Valerius Publicolát, akik 
még aznap hivatalba is léptek. 


18. Négyszáz évvel Róma alapítása, harmincöt évvel a gallusoktól 
való visszafoglalása s tizenegy évvel azután, hogy a nép a consuli 
tisztséget kiharcolta, az interregnum befejeztével két patrícius 
foglalta el a consuli tisztet: C. Sulpicius Peticus (harmadszor) és M. 
Valerius Publicola. Ebben az évben említést is alig érdemlő harcban 
a tiburiaktól visszafoglalták Empulumot. Lehet, hogy a háború - 
mint némely szerző írja - mindkét consul vezetésével folyt, lehet, 
hogy miközben Valerius Tibur ellen vezette a legiókat, Sulpicius a 
targuiniibeliek földjeit pusztította végig. 

Sokkal nagyobb harcot vívtak otthon a consulok a néppel és a 
tribunusokkal. Nemcsak becsületbeli kérdésnek, de kötelességüknek 
is tartották, hogy amint személyükben két patrícius nyerte el a 
consuli tisztet, éppen úgy két patríciusnak adják is tovább. Mert ha 
a consulság egyszer plebeius tisztség lesz, vagy végérvényesen le 
kell mondaniuk minden igényről, vagy teljes jogot támasztani rá 
úgy, ahogy az elődök csonkítatlanul hagyták rájuk e jogot. A nép 
viszont hangosan tiltakozott: miért élnek, miért számítják őket a 
polgárok közé, ha azt, amit két férfiú, L. Sextius és C. Licinius 
elszántsága szerzett meg, együttesen sem képesek megtartani? 
Szívesebben elviselnek királyokat, decemvireket vagy - nevezzék 
akárminek bármilyen hatalmat, csak a két patrícius consult ne 
kelljen látniok, s azt sem, hogy nem felváltva uralkodnak és 
engedelmeskednek, hanem az egyik fél örök időkre megkaparintja 
az uralmat, és úgy tekint a népre, mint amely egyes-egyedül 
szolgaságra született. Megjelentek a tribunusok is, szították a 
nyugtalanságot, de a hangadók alig tudták túlkiabálni az amúgy is 
forrongó tömeget. 


Miután több ízben gyűltek össze a Campus Martiuson, és sok 
választási nap telt el viszálykodással, végül győzött a consulok 
konoksága, s az elkeseredett tömeg leverten követte a tribunusokat, 
akik azt kiáltozták, hogy oda a szabadság; most már nemcsak a 
Campust kell itthagyniuk, de a patrícius zsarnokság áldozatává és 
rabszolgájává lett Várost is. A consulok, bár a nép nagy része 
elpártolt tőlük, nem törődtek azzal, hogy ily kicsire olvadt össze a 
népgyűlés, befejezték a választást. Két patrícius lett consul: M. 
Fabius Ambustus (harmadízben) és T. Ouinctius. (Némelyik 
évkönyvben T. Ouinctius helyett M. Popilius nevét találom.) 


19. Ebben az évben két szerencsés háború folyt. A tiburiakkal addig 
harcoltunk, míg megadták magukat. Városukat, Sassulát elfoglaltuk, 
s a többire is ez a sors várt volna, ha az egész nép nem teszi le a 
fegyvert, s nem adja meg magát a consuloknak. A tiburiak felett 
aratott győzelmet diadalmenettel ünnepelték; a győztes egyébként 
nagylelkűen viselkedett. A targuiniibeliekkel sokkal 
könyörtelenebbül bántak el; nagy részük elhullt a csatában, s a nagy 
fogolyseregből kiválasztott háromszázötvennyolcat, a 
legelőkelőbbeket Rómába küldték, a többi közembert felkoncolták. 
A nép a Rómába küldöttekkel sem bánt irgalmasabban; a Forum 
közepén mindet megkorbácsolták, majd bárddal lefejezték. Ezzel 
fizettek meg az ellenségnek a Targuinii forumán feláldozott 
rómaiakért. A szerencsésen végződött háborúk hatására a samnisok 
is barátságunkat keresték. Követeik a senatusban kedvező választ 
kaptak, s szövetségi szerződést kötöttünk velük. 

De a római nép ügyei otthon nem alakultak olyan szerencsésen, 
mint a háborúban. Mert a kamatlábnak a tőke egytizenketted 
részére való leszállítása könnyített is az adósok helyzetén, a 
szegényebbeket a kölcsönösszeg is agyonnyomta, s hitelezőik 
rabszolgáivá lettek. Így a népet annyira lekötötte önnön gondja- 
baja, hogy nem törődött sem a két patrícius consullal, sem a 
választásokkal, sem a közügyekkel. Mindkét consuli tisztség a 
patríciusoké maradt; consullá választották C. Sulpicius Peticust 
(negyedízben) és M. Valerius Publicolát (másodszor). 

Míg a polgárságot az etruszk háború tartotta izgalomban - mert hír 
szerint, a caerebeliek, megsajnálva a velük rokon targuiniibelieket, 
csatlakoztak hozzájuk -, a latinoktól érkezett követek a volscusokra 
irányították a figyelmet; hírül hozták ugyanis, hogy a volscusok 


hadsereget soroztak és fegyvereztek fel, amely már az ő határaikat 
fenyegeti, majd pusztítva be fog törni római területre is. A senatus, 
abban a meggyőződésben, hogy egyik háborút sem szabad 
lekicsinyelni, úgy döntött, hogy mindkettőre sorozzanak legiókat, és 
sorshúzás útján bízzák meg a consulokat a vezérséggel. Később 
mégis az etruszk háború okozta a nagyobb gondot, mikor Sulpicius 
consul, a targuiniibeliek ellen indított háború sorshúzás útján 
kijelölt vezére, levélben bejelentette, hogy az ellenség feldúlta a 
római sóraktárak környékét, a zsákmány egy részét Caere területére 
hurcolta, és a nép fiatalsága kétségtelenül részt vett a 
zsákmányolásban. Ezért a senatus úgy döntött, hogy Valerius 
consult, aki a volscusok ellen indulva, Tusculum határában ütött 
tábort, visszarendeli, és dictatort nevez ki. A dictator T. Manlius, 
Lucius fia lett, aki A. Cornelius Cossust tette meg a lovasság 
főparancsnokának, s megelégedve a consuli sereggel, az atyák 
határozata és a nép döntése alapján hadat üzent a caerebelieknek. 


20. A caerebeliek - mintha bizony az ellenséges hadüzenet szavai 
sokkal inkább rájuk zúdítanák a háborút, mint a rómaiakat 
felingerlő, saját zsákmányszerző vállalkozásuk - most kezdtek csak 
igazán félni a háborútól. S belátva, mennyire felülmúlja erőiket e 
harc, már bánni kezdték, hogy rabolni indultak, s átkozták a 
targuiniibelieket, akik rábeszélték őket az elpártolásra. Semmi 
előkészületet nem tettek a háborúra, nem fegyverkeztek fel, mind 
azt kívánta, követek útján kérjenek bocsánatot botlásukért. A 
követek, miután megjelentek a senatus előtt, amely a néphez 
utasította őket, könyörögtek az istenekhez: keltsenek a rómaiakban, 
akiknek szentségeit ők a gallus háború idején befogadták s illő 
szertartásokkal tisztelték, most, a római nép szerencsés helyzetében, 
ugyanolyan szánalmat a caerebeliek iránt, mint amilyet ezek 
tanúsítottak, sorsa nehéz napjaiban, a római néppel szemben. S 
Vesta szentélye felé fordulva hivatkoztak rá, mily kegyesen és 
lelkiismeretesen gondoskodtak a flamenekről és Vesta papjairól; el 
tudná-e hinni bárki is, hogy emberek, ilyen szolgálattétel után, 
váratlanul és minden ok nélkül ellenségekké válnak? S még ha 
voltak is ellenséges cselekedeteik, erre a tévútra nem a hideg 
számítás, sokkal inkább az elvakultság ragadta őket; ki hinné el, 
hogy korábbi jó cselekedeteiket, amelyeket méghozzá oly hálás 

néppel szemben műveltek, későbbi  gonosztettekkel akarják 
megsemmisíteni, s hogy virágzása teljében, háborús diadalai 
tetőpontján óhajtanák ellenségükké tenni azt a római népet, 
amelynek, balsorsa idején, barátságát keresték? Ne nevezzék 
szándékosságnak azt, ami a kényszer és szükségszerűség nevet 
érdemli. Amikor a targuiniibeliek ellenséges serege átkelt a határon 
- az átvonuláson kívül semmi mást nem óhajtva -, néhány 
földművest hurcoltak magukkal a pusztító hadjáratra, amelyért 
most a caerebelieket teszik felelőssé. Ezeket, ha a rómaiak 
kiszolgáltatásukat kívánják, készek kiadni, ha elítélésüket akarják, 
megbüntetik őket. De Caere, a római nép szentségeinek megőrzője, 
amely menedéket adott Róma papjainak, és befogadta szent 
tárgyait, a Vesta-szüzek vendégül látásáért s az istenek tiszteletéért 
maradjon tiszta és érintetlen a háború vádjától. 


A nép - nem annyira mostani helyzetük, mint régi érdemeik miatt - 
hajlott rá, hogy inkább bűneiket s ne jótetteiket felejtse el. Így 
Caere népe megkapta a békét, s úgy döntöttek, hogy kössenek száz 
évre fegyvernyugvást, s ezt érctáblán örökítsék meg. Most a háború 
minden ereje az ugyanilyen váddal illetett faliscusok ellen fordult; 
csak épp az ellenséget nem találták sehol.  Területüket 
végigpusztították, de városaikat nem kezdték ostromolni. Miután a 
legiókat visszavitték Rómába, az év hátralevő része a városfal és a 
tornyok kijavításával telt el; s egy templomot építettek Apollónak. 


21. Az év végén a consulválasztó gyűlés megtartását 
megakadályozta az atyák és a nép viszálykodása; a tribunusok 
ugyanis kijelentették: nem egyeznek bele a gyűlés megtartásába, ha 
ott nem érvényesítik a Lex Liciniát; a dictator viszont szilárdan 
kitartott amellett, hogy inkább véglegesen eltörli az államban a 
consuli tisztséget, de nem osztja meg az atyák és a nép között. 
Ezért, mikor a gyűlések állandó elhalasztása miatt a dictator 
lemondott tisztségéről, ismét interregnumra került sor. S minthogy 
az interrexek uralma alatt a nép továbbra is el volt keseredve az 
atyák ellen, állandó viszálykodás közben a tizenegyedik interrexig 
tartott a küzdelem. A tribunusok folyton azt hozták fel, hogy a Lex 
Liciniát oltalmazzák; a népnek azonban sokkal jobban fájt az 
adósságok egyre nyomasztóbbá váló terhe, s a közéleti harcok is 
arra szolgáltak alkalmul, hogy kitörjenek belőle magánjellegű 


panaszai. Az atyák, beleunva a dologba, megparancsolták L. 
Cornelius Scipio interrexnek, hogy a consulválasztó gyűlésen, a 
békesség kedvéért, vegye figyelembe a Lex Liciniát. P. Valerius 
Publicola mellé plebeius tiszttársat választottak: C. Marcius Rutilust. 
S ha már egyszer a lelkek a megegyezésre hajlottak, az új consulok 
szerették volna megkönnyíteni az adósok helyzetét is, hiszen 
nyilvánvaló volt, hogy ez az egyetértés egyetlen akadálya. Az 
adósságok megfizetését állami üggyé tették, s ötös bizottságot 
választottak, amelyet - minthogy a pénzügyek rendezésével 
foglalkozott - pénzváltóknak neveztek el. Ezek igazságos és 
lelkiismeretes működésükkel kiérdemelték a megtiszteltetést, hogy 
nevüket minden évkönyv megemlíti. Név szerint C. Duillius, P. 
Decius Mus, M. Papirius, 0. Publilius és T. Aemilius voltak, akik 
úgy rendezték ezt a rendkívül nehéz ügyet, amelyben rendszerint 
mindkét fél - vagy legalábbis az egyik - rosszul szokott járni, hogy 
egyrészt mindenkit megnyugtattak, másrészt a pénzt előlegező 
államot sem érte veszteség. A kincstár ugyanis azoknak az 
adósságát, akik inkább hanyagságból, mint rossz anyagi helyzetük 
miatt késedelmeskedtek a törlesztéssel - ha előzetesen biztosítékot 
kapott tőlük -, a Forumon felállított asztaloknál kifizette, vagy pedig 
úgy egyenlítette ki, hogy vagyonukat előbb csekély díjért 
felbecsülték. Így azután nemhogy jogtalanság, de bármelyik 
érdekelt fél legkisebb panasza nélkül rendeződött rendkívül sok 
tartozás. 

Ezután, az etruszk háborútól való alaptalan riadalom hatására - az a 
hír terjedt el ugyanis, hogy Etruria tizenkét népe összeesküvést szőtt 
- dictatort választottak. A táborban választották meg - mert ide 
továbbították a consuloknak a senatus határozatát - C. Iuliust, aki 
mellé L. Aemiliust rendelték a lovasság főparancsnokául. Egyébként 
a határokon kívül teljes volt a nyugalom. 


22. Otthon a dictatornak az a kísérlete, hogy két patríciust 
választasson consullá, interregnumhoz vezetett. A közbeeső időre 
megválasztott két interrex, C. Sulpicius és M. Fabius elérte, amire a 
dictator hiába törekedett - hiszen a nép engedékenyebbé vált az új 
jótétemény: adósságainak csökkentése miatt -, azaz, hogy két 
patrícius consult válasszanak. Megválasztották magát a tisztét 
letevő interrexet, C. Sulpicius Peticust s vele T. Ouinctius Poenust. 


(Egyesek szerint Ouinctius előneve Caeso, mások szerint Gaius volt.) 
Mindketten hadba vonultak, Ouinctius a faliscusok, Sulpicius a 
targuiniibeliek ellen. S minthogy sehol se került sor az ellenséggel 
ütközetre, mindent felégetve és elpusztítva inkább a földek, mint az 
emberek ellen viselték a háborút. A két nép makacsságát annyira 
megtörte ez a, mondhatni, lassú sorvadás okozta gyengeség, hogy 
először a consulokhoz, majd az ő engedélyükkel a senatushoz 
folyamodtak fegyverszünetért, amelyet negyven évre meg is 
kötöttek. Most, hogy a két háború fenyegetése már nem okozott 
gondot, elhatározták, hogy amíg a fegyvernyugvás némi nyugalmat 
biztosít,  vagyonbecslést tartanak, minthogy az adósságok 
kiegyenlítése után igen sok vagyontárgy cserélt gazdát. Mikor 
azonban kitűzték a censorválasztó gyűlés napját, C. Marcius Rutilus 
- aki az első plebeius dictator volt - megzavarta a rendek 
egyetértését, bejelentve, hogy pályázik a censori tisztségre. 
Nyilvánvalóan nagyon rosszkor tette ezt, éppen, mikor két patrícius 
volt a consul, akik kinyilatkoztatták, hogy pályázatát nem veszik 
figyelembe. De nemcsak ő maga tartott ki makacsul feltett szándéka 
mellett; minden erejükkel támogatták a tribunusok is, akik vissza 
akarták szerezni a consulválasztó gyűlésen elvesztett befolyásukat; 
és benne magában is megvolt az a méltóság, amelynek a 
legmagasabb tisztség sem elérhetetlen, másfelől a népnek is hő 
vágya volt, hogy ugyanaz a férfiú, aki megnyitotta előtte a dictatori 
méltósághoz vezető utat, tegye elérhetővé számára a censori 
tisztséget is. A szavazatok nem oszlottak meg, s így Manlius Gnaeus 
mellett Marcius lett a másik censor. 


Dictator is volt ebben az évben, M. Fabius; nem mintha háborútól 
kellett volna tartani, inkább azért, hogy ne érvényesülhessen a 
consulválasztáson a lex Licinia. A dictator mellé a lovasság 
főparancsnokául O. Serviliust rendelték. De a dictator - akár a 
censorválasztáson - a consulválasztó gyűlésen sem tudott érvényt 
szerezni az atyák egyhangú akaratának. 


23. A népből M. Popilius Laenas, az atyák közül L. Cornelius Scipio 
lett consul. S a véletlen is elősegítette, hogy a plebeius consul 
szerezzen nagyobb hírnevet. Mert amikor híre jött, hogy nagy gallus 
sereg ütött tábort latin területen, minthogy Scipiót éppen súlyos 
betegsége akadályozta, a gallusok elleni háború vezetését - soron 


kívül - Popiliusra bízták. Ő haladéktalanul sorozást rendelt el, és 
megparancsolta, hogy a fegyveres ifjúság a Porta Capenán kívül, 
Mars szentélyénél gyülekezzék, s oda vitette a guaestorokkal a 
kincstárból a hadijelvényeket is. Négy teljes legiót állított fel, a 
többi katonát P. Valerius Publicola praetor alá rendelte, és 
meghagyta az atyáknak, szervezzenek még egy sereget, hogy ha a 
háború esetleg nem kívánatos fordulatot vesz, ezzel 
megvédelmezzék az államot. 


Ő maga szintén mindent megfelelően előkészített és elrendezett, az 
ellenség ellen indult, s minthogy ennek erejét jó előre s nem 
mindent kockára tevő csatában óhajtotta kipuhatolni, sáncot ásatott 
a gallusok táborához legközelebb eső egyik elfoglalt dombon. Alig 
látta meg a szilaj és harcra sóvárgó nép a távolban a római 
hadijelvényeket, hadirendbe állt, hogy tüstént csatát kezdjen; s 
látva, hogy a római sereg nem vonul ki a síkságra, hanem részben a 
magaslaton, részben a sáncok védelmében húzódik meg - abban a 
hitben, hogy a rémület bénítja meg őket, s hogy legjobb most rajtuk 
ütni, mikor leköti őket az erődítési munka -, félelmetes üvöltéssel 
rájuk rohant. A rómaiak nem hagyták abba az ásást, amelyet a 
triariusok végeztek, s a mögöttük harcra készen, fegyveresen 
várakozó "második és harmadik csatasor vetette magát a 
küzdelembe. Bátorságuk mellett a magaslat is segítette őket; 
dárdáik és hajítófegyvereik, nem úgy, mint a sík földön, ahol 
kirepülés után erejüket vesztve lehullanak, saját súlyuktól, még 
sebesebben szállva mind célba találtak, s a gallusok, akiket 
elárasztottak a lövedékek - vagy testüket fúrták át, vagy 
nehezékként csüngtek le pajzsukról, mikor már-már rohanva 
felértek a szemben lévő magaslatra, először megzavarodva 
megálltak, majd mikor a megtorpanással harci kedvük lelohadt, az 
ellenfélé pedig fellángolt, visszaverve egymás hegyén hátán 
menekülni kezdtek, és sokkal csúfosabb vereséget mértek 
önmagukra, mint az öldöklő ellenség, mert sokkal többet taposott 
agyon a menekülő tömeg, mint amennyit megölt a fegyver. 


24. A rómaiak győzelme mégsem volt végleges; a síkra leérve új 
sokasággal találták magukat szemben: mert a gallusok rengetegen 
voltak, alig éreztek meg ekkora veszteséget, s mintha új csata 


kezdődnék, íriss csapatokat vonultattak fel a győztes ellenség ellen. 
A rómaiak, lelassítva lendületüket, megálltak, egyrészt, mert 
fáradtan kellett új küzdelembe bocsátkozniuk, másrészt, mert az 
elővigyázatlan consul - akinek, miközben az első sorokat buzdította, 
egy hajítódárda majdnem átfúrta a bal vállát - kis időre eltávozott a 
harcból. Habozásukkal mármár elszalasztották a győzelmet, mikor a 
consul bekötött sebbel visszatért az első sorba, és rájuk kiáltott: 
, Mit állsz itt, vitézem? Most nem a latin vagy a sabin az ellenséged, 
akit legyőzve  szövetségessé változtathatsz; vadállatok ellen 
rántottunk kardot, itt vérnek kell folynia, vagy az övéknek, vagy a 
miénknek! Táborukból elűztétek, a lejtőn lekergettétek őket a 
völgybe, itt álltok a leterített ellenséges holttestek felett; ahogy a 
hegyoldalt megtöltöttétek velük, hasonló vérfürdőt rendezve 
töltsétek meg a völgyet is! Ne várjátok, hogy ha álltok, 
megfutamodnak előletek; elő a hadijelvényekkel, induljunk rohamra 
ellenük!" 

E buzdító szavakra új támadásra indultak, kivetették helyükből az 
előttük álló gallus csapatokat, majd éket formálva betörtek az 
ellenséges sereg közepébe; a szétvert barbárok határozott parancsok 
és vezérek híján - saját csapataikra zúdultak, a mezőkön 
szétszóródva táboruk mellett is elrohantak, s az egyforma dombok 
közül a legmagasabbnak látszó, az albai felé menekültek. A consul a 
táboron túl nem üldözte őket, mert sebe is akadályozta, de seregét 
sem óhajtotta az ellenség megszállta dombon veszélynek kitenni. A 
táborban lelhető összes zsákmányt átengedte a katonáknak, a 
gallusoktól szerzett prédával gazdagon megrakodott, győztes sereget 
visszavezette Rómába. Mivel sebesülése késleltette a diadalmenetet, 
éppen emiatt fejezte ki a senatus azt az óhaját, hogy válasszanak 
dictatort, aki a beteg consulok helyett a választógyűlést megtartja. 
L. Furius Camillus a megválasztott dictator - aki mellett P. Cornelius 
Scipio lett a lovasság főparancsnoka - elérte, hogy a consuli tisztség, 
mint régen, újra az atyák birtokába jutott. Ezért, az atyák lelkes 
buzdítására, őt magát választották meg consulnak; tiszttársa Ap. 
Claudius Crassus lett. 


25. Még az új consulok hivatalba lépése előtt tartotta meg 
diadalmenetét Popilius a gallusokon aratott győzelemért; a nép 
nagy lelkesedéssel fogadta, mindenki halkan kérdezgette: vajon 
kinek lehet oka rá, hogy elégedetlen legyen a plebeius consullal, 


egyszersmind  megszólták a dictatort, hogy a Lex Licinia 
semmibevételéért kapta jutalmul a consuli tisztséget, s ő, akit 
egyéni törtetése a nyilvános jogsértésnél még nagyobb gyalázatba 
kevert, dictatorként saját magát választatta meg consulnak. 


Az évet gyakori és sokféle nyugtalanság tette nevezetessé. A 
gallusok, nem bírván elviselni a tél hidegét, az albai hegyen 
előreindulva, szertekószálva végigdúlták a földeket és a tengerparti 
helységeket. A tengert, az antiumi partot, Laurentum vidékét s a 
Tiberis torkolatát görög hajók tették bizonytalanná, úgyhogy a 
tengeri és szárazföldi rablók egyszer összetalálkozva bizonytalan 
kimenetelű csatát is vívtak, s úgy vonultak vissza - a gallusok 
táborukba, a görögök pedig hajóikra -, hogy egyik fél se tudta, 
győztesnek vagy legyőzöttnek tekintse-e magát. Ennyi nyugtalanság 
közben a legnagyobb ijedelmet az keltette, hogy a latin népek, 
Ferentina ligetében tartott tanácskozásukon, félreérthetetlenül 
kijelentették a csapatokat követelő rómaiaknak, hogy ne 
parancsoljanak azoknak, akiknek a segítségére szorulnak, s a latinok 
szívesebben fognak fegyvert saját szabadságukért, mint idegenek 
hatalmáért. 


A senatus, amelyet az egyidőben folyó két külső háború mellett még 
a szövetségesek elpártolása is aggasztott, felismerte, hogy azokat, 
akiket nem tart mellettünk a hűség, félelemmel kell kényszeríteni, 
ezért elrendelte, hogy a consulok tartsanak sorozást, és mozgósítsák 
az állam minden erejét, minthogy a szövetséges erők elpártolása 
miatt a polgárságból kell a hadsereget megszervezni. Az általános, 
nemcsak a városi, hanem a vidéki ifjúságra is kiterjedő sorozáson 
tíz, egyenként négyezer-kétszáz gyalogosból és háromszáz lovasból 
álló legiót állítottak fel. Akkora volt ez az újonnan szervezett sereg, 
amekkorát, ha most fenyegetne hasonló veszély, a ma a 
földkerekséget betöltő római nép minden erejét mozgósítva sem 
egykönnyen tudna kiállítani; nagyon is igaz, hogy csak abban 
lettünk nagyobbak, amibe belerokkantunk: a gazdagságban és a 
fényűzésben. 

Az év egyéb szomorú eseményei közé tartozik, hogy az egyik 
consul, Ap. Claudius, a háborús készülődések közben váratlanul 
meghalt; minden hatalom ismét Camillusra szállt. Az atyák nem 
tartották illőnek, hogy az egyetlen consult dictatornak rendeljék alá, 
részben, hogy tekintélye csorbát ne szenvedjen, másrészt azért is, 


mert családi neve a gallusok elleni háborúban kedvező előjelnek 
számított. A consul két legiót hátrahagyott a Város védelmére, a 
többi nyolcat megosztotta L. Pinarius praetorral, s apja vitézségére 
emlékezve a gallus háború irányítását - a sorshúzás mellőzésével - ő 
maga vette át. A praetornak megparancsolta, védelmezze a 
tengerpartot, s akadályozza meg, hogy a görögök kiköthessenek. 
Levonulva a pomptinusi vidékre, állandó táborhelynek megfelelő 
terepet választott, s mivel semmi nem kényszerítette, nem 
szándékozott a síkságon támadni; úgy gondolta, hogy az ellenséget, 
amelyet az ínség arra kényszerített, hogy rablásból éljen, eléggé 
meg tudja fékezni azzal, ha a zsákmányszerzésben megakadályozza. 

26. Míg a római sereg békés őrállással töltötte az időt, előlépett egy 
hatalmas termetű, állig felfegyverzett gallus harcos, gerelyével 
megdöngette pajzsát, mire mindenki elhallgatott, ő pedig tolmács 
útján párviadalra hívta ki valamelyik rómait. Ekkor M. Valerius, az 
egyik fiatal katonai tribunus, remélve, hogy a T. Manliuséhoz 
hasonló dicsőséget szerezhet, a consul beleegyezésével, fegyveresen 
kilépett középre. A harcban a halandók küzdelmét elhomályosította 
az isteni beavatkozás. Mert a támadásra lendülő római sisakjára, az 
ellenség felé fordulva, hirtelen, egy holló telepedett. A tribunus 
megörült a madárnak, mint égből küldött csodajelnek, majd 
felfohászkodott a küldőjéhez: akár isten, akár istennő, álljon kegyes 
védelmezőként mellette. S íme - bámulatos hallani is - a madár 
nemcsak hogy ott maradt elfoglalt helyén, de minden újabb 
összecsapásnál, szárnyra kapva, karmaival az ellenfél arcának és 
szemének esik, s a gallus a csodálatos jelenség láttán végül annyira 
elveszti bátorságát, hogy utoljára már se lát, se hall, nem tud 
gondolkodni, s Valerius végez vele. A holló pedig felrebbenve 
napkelet irányában, eltűnik szemük elől. 


Eddig mindkét sereg mozdulatlanul állt a helyén, de hogy a 
tribunus kezdte leszedni a fegyvereket megölt ellenfele holttestéről, 
a gallusok se maradtak helyükön, a rómaiak pedig még náluk is 
gyorsabban rohantak a győzteshez: a gallus harcos ott heverő 
teteme körül kitört csatározás véres ütközetté fajult. S most már a 
közeli őrhelyeken állomásozó manipulusokon kívül a mindkét 
oldalról előrohanó legiók is harcba avatkoztak. Camillus csatába 
küldte a tribunus győzelmének örvendező, az istenek oly 


nyilvánvaló  segítségén fellelkesült katonáit, s rámutatva a 
zsákmányolt fegyverzettel ékes tribunusra, így biztatta őket: ,Ő 
legyen a példaképetek, katonák, terítsétek le a gallus sereget földön 
fekvő vezére köré!" A csatában isten és ember megtette a magáét; 
nem volt kétes, milyen eredménnyel végződik a harc, annyira érezte 
előre mindkét sereg, hogy a két vitéz párviadala eleve eldöntötte az 
ő küzdelmük sorsát is. Az első csapatok között, amelyeknek 
összecsapása a többieket is harcra tüzelte, öldöklő viadal kezdődött; 
a gallusok seregének többi része, a nagy tömeg, mielőtt dárda 
vetésnyire is megközelítette volna az ellenséget, hátat fordítva 
megfutamodott. Előbb volscus, majd faliscus területen szóródtak 
szét, innen Apulia és a felső tenger felé igyekeztek. 


A consul gyűlést hívott egybe, a tribunust tíz ökörrel és egy arany 
koszorúval ajándékozta meg. Majd, a senatus parancsára, hogy 
kezdje meg a tengeri háborút, egyesítette seregét a praetoréval. 
Minthogy azonban ez a vállalkozás, a nyílt harcba nem bocsátkozó 
görögök halogató taktikája miatt, hosszúnak ígérkezett, és hogy a 
választógyűléseket meg tudják tartani, a senatus jóváhagyásával T. 
Manlius Torguatust dictatorrá nevezte ki. A dictator, aki A. 
Cornelius  Cossust tette meg a lovasság főparancsnokának, 
megtartotta a gyűlést, s itt a nép nagy ujjongása közben 
dicsőségében vetélytársát, a távol lévő huszonhárom éves M. 
Valerius Corvust - mert ez lett a mellékneve - nyilvánította consullá. 
Corvus tiszttársa a plebeius M. Popilius Laenas lett (negyedszer). 

A görögök ellen Camillus nem tett semmi említésre méltót. Őnekik 
éppen úgy nem ízlett a szárazföldi, mint a rómaiaknak a tengeri 
háború. Végül, minthogy sehol nem tudtak kikötni, s nemhogy 
semmi szükséges dologhoz, de még vízhez sem jutottak, eltávoztak 
Italiából. Arról, hogy a hajóhad melyik népé vagy törzsé volt, 
semmi biztosat nem tudunk. Én legvalószínűbbnek azt tartom, hogy 
szicíliai türannoszok küldték, mert a távolabbi Görögország 
akkortájt, kimerülve a belső viszályokban, már a makedón 
hatalomtól rettegett. 


27. Miután a seregeket elbocsátották, odakünn béke, itthon a 
rendek között egyetértés és nyugalom uralkodott; de hogy e 
helyzetnek ne örülhessenek túlságosan, a polgárok között járvány 
tört ki, s a senatus kénytelen volt felszólítani a decemvireket a 


Sibylla-könyvekbe való betekintésre;  javaslatukra — ünnepi 
vendégséget rendeztek az istenek tiszteletére. Ugyanebben az évben 
a latinok által lerombolt Satricumot az antiumiak újjáépítették és 
coloniát alapítottak benne, Róma pedig szerződést kötött a 
karthágóiak barátságot és szövetséget kérő követeivel. 

Ugyanez a külső és belső nyugalom uralkodott T. Manlius Torguatus 
és C. Plautius consulsága idején is. Csak annyi történt, hogy a 
kamatot egytizenketted részről a kölcsönösszeg huszonnegyedére 
mérsékelték, s elrendelték, hogy az adósságot, ha negyedrészét 
azonnal kiegyenlítik, három év alatt egyforma részletekben kell 
letörleszteni. S még így is sok polgár ment tönkre, mert a senatus 
inkább törődött azzal, hogy fenntartsa a hitel iránt az általános 
bizalmat, mint a magánosok gondjaival. A legfőbb könnyebbség az 
volt, hogy nem nehezedett az emberekre az adó vagy a sorozás 
terhe. 

Három évvel azután, hogy a volscusok újjáépítették Satricumot, 
másodízben választották consullá M. Valerius Corvust, tiszttársa 
pedig C. Poetilius lett. Minthogy Latiumból az a hír érkezett, hogy 
antiumi követek járják be a tartományt, és háborúra szólítják fel a 
latin népeket, Corvus, aki azt a megbízatást kapta, hogy - mielőtt 
még számban gyarapodna az ellenség támadjon a volscusokra, 
harcra kész seregével Satricum alá vonult. S mert itt az antiumiak és 
a volscusok már összevonták a római támadás lehetőségére előzőleg 
készen tartott csapataikat, a két felet eltöltő régi gyűlölet nem 
engedte meg, hogy a csatával késlekedjenek. A volscusok, akik 
nagyobb harci kedvvel tudták felújítani, mint végigküzdeni a 
háborút, vereséget szenvedtek, és rendezetlen sorokban Satricum 
falai felé menekültek. De még a falak védelmében sem bíztak 
eléggé; mikor az ellenség körülzárta a várost, és már létrákkal 
rohamra készült, négyezer katona adta meg magát, nem is számítva 
a nem harcolók nagy tömegét. A rómaiak lerombolták és 
felgyújtották a várost, a zsákmány teljes egészében a katonáknak 
jutott, kivéve a négyezer harcost, aki megadta magát; ezeket a 
consul a diadalmenetben kocsija előtt megbéklyózva vonultatta fel, 
majd eladta őket, és az összegyűlt tekintélyes összeget a kincstárnak 
juttatta. Egyesek azt írják, hogy ez a fogolysereg rabszolgákból állt, 
ami sokkal valószínűbb is, mint az, hogy azokat adták el, akik 
megadták magukat. 28. E consulok után M. Fabius Dorsuo és Ser. 
Sulpicius Camerinus lépett hivatalba. Most az auruncusok indítottak 


váratlanul háborút, betörtek és fosztogatni kezdtek. A rómaiak attól 
féltek, hogy nem egyetlen nép vállalkozásáról van szó, hanem a 
latin törzsek közös tervéről, ezért mintha máris folyna a háború a 
latinok ellen, dictatort választottak, L. Furiust, aki Cn. Manlius 
Capitolinust nevezte ki a lovasság főparancsnokává. Mint komoly 
veszedelemben mindig, most is bejelentették a törvénykezési 
szünetet, sorozást tartottak, senkit nem mentve fel, a legiókat pedig 
a lehető leggyorsabban az auruncusok ellen vezették. De a katonák 
inkább zsákmányolni akartak, mint küzdeni, így a háború az első 
összecsapással be is fejeződött. Mindamellett a dictator, minthogy a 
latinok támadtak, és habozás nélkül vállalták a harcot, jónak látta 
biztosítani az istenek segítségét is: még harc közben templomot 
ajánlott fel Iuno Moneta istennőnek. Miután e fogadalommal 
elkötelezve magát, győztesen tért vissza Rómába, s lemondott 
dictatori tisztéről. A senatus, hogy a templom méltó legyen a római 
nép tekintélyéhez, duumvireket választott az építkezés irányítására. 
A helyet a fellegvárban jelölték ki, ott, ahol hajdan M. Manlius 
Capitolinus hajléka állt. A consulok, felhasználva a dictatornak a 
volscusok ellen toborzott seregét, váratlanul rajtaütve az óvatlan 
ellenségen, elfoglalták Sorát. 


A templomot egy évvel azután, hogy a felajánlás elhangzott, 
felavatták; akkor C. Marcius Rutilus (harmadszor) és T. Manlius 
Torguatus (másodszor) volt consul. A felszentelés után azonnal 
csodajel tűnt fel, hasonló az annak idején Alba hegyén látott 
csodához: kőeső hullt, és a nappal éjszakára változott. Minthogy a 
polgárságot babonás félelem töltötte el, a senatus, betekintve a 
szent könyvekbe, elhatározta, hogy dictatort választ ünnepnapok 
kijelölésére. P. Valerius Publicolát választották meg, mellette O. 
Fabius Ambustus lett a lovasság főparancsnoka. Nemcsak a 
tribusoknak kellett engesztelő szertartásokat rendezniök, de a 
szomszéd népeknek is; sorban megszabták, melyikük mikor tartsa a 
könyörgést. 

Hagyomány szerint ebben az évben a nép szigorú büntetéssel 
sújtotta az uzsorásokat, akiket az aedilisek a törvény elé idéztek. 
Ezután, noha semmi komoly ok nem volt rá, visszatértek az 
interregnumhoz. Az interregnum után - és szinte azt lehetne hinni, 
ezért volt rá szükség - két patríciust választottak consulnak: M. 
Valerius Corvust (harmadszor) és A. Cornelius Cossust. 


29. Mostantól oly háborúk elbeszélésére kerül sor, amelyeket 
egyformán nevezetessé tesz az ellenség ereje, a távoli színtér és a 
hosszú időtartam. Mert ebben az évben kezdődött a háború a 
samnisok, e gazdag és jól felfegyverzett nép ellen. A bizonytalan 
hadiszerencsével vívott samnis háború után új ellenség jelentkezett: 
Pyrrhus, őt pedig követték a punok. Mennyi roppant jelentőségű 
esemény! Hányszor volt már Róma a pusztulás szélén, míg 
birodalmát akkorára tudta növelni, hogy szinte saját nagysága alatt 
roskadozik. A samnis háborúra a velük addig baráti szövetségben 
álló rómaiakat nem a két nép viszonya, hanem külső ok késztette. A 
samnisok, bízva seregük fölényében, jogtalanul rátámadtak a 
sidicinusokra, s ezek, mint gyengébbek, kénytelenek voltak 
erősebbhez fordulni segítségért, így a campaniabeliekkel léptek 
szövetségre. Ezek inkább nevükkel, mint seregükkel támogatták 
szövetségesüket, s mivel fényűzésben elpuhult polgáraik a 
fegyverforgatásban keménnyé edződött ellenféltől sidicinus földön 
vereséget szenvedtek, magukra zúdították a háború viharát. Mert a 
samnisok, nem törődve már a sidicinusokkal, szomszédaik 
támogatóira, magukra a  campaniabeliekre törtek, harcban 
ugyancsak könnyű győzelemre, de sokkal több zsákmányra és 
dicsőségre számíthattak. Erős őrséggel megszállták Tifatát, a Capua 
felett emelkedő dombvonulatot, s csapataik négyszöget alkotva 
vonultak le a Capua és Tifata között elterülő síkságra. Itt újabb 
ütközetre került sor, s minthogy a campaniabeliek a balszerencsés 
csatában elvesztették ifjúságuk színe-javát, s a közelben semmi 
támogatást nem  remélhettek, arra kényszerültek, hogy a 
rómaiakhoz forduljanak segítségért. 


30. Követeik, miután bebocsátást nyertek a senatus elé, nagyjából 
ilyen értelemben beszéltek: 


, A campaniai nép küldött hozzátok, összeírt atyák, hogy tőletek 
mindenkorra szóló barátságot és azonnali segítséget kérjünk. Ha 
szerencsénk tetőpontján kérnénk, könnyebben megkapnánk, de 
ugyanannyival kevésbé is volnánk érte lekötelezve. Mert annak 
tudatában, hogy egyenrangú félként nyertük el barátságotokat, 
talán éppoly hűséggel ragaszkodnánk hozzátok, mint most, de 
kevésbé éreznők magunkat hálás alattvalóitoknak. De ha most 
köteleztek le bennünket együttérzésetekkel, és siettek oltalmunkra 
nehéz helyzetünkben, még az elnyert jótéteményt is méltányolnunk 


kell, ha nem akarunk hálátlannak és minden isteni és emberi 
segítségre méltatlannak bizonyulni. Istenemre, úgy vélem, abból, 
hogy a samnisok nálunk előbb voltak szövetségeseitek és barátaitok, 
nem következik, hogy minket ne fogadjatok barátságotokba, 
legfeljebb az, hogy az idő és a megbecsülés miatt megelőzhetnek 
bennünket, hisz velük kötött szerződésetek nem tiltja, hogy újabb 
szövetséget köthessetek. Mert mindig elegendő oknak tartottátok a 
barátságkötésre, hogy az, aki a kötést kéri, barátotok óhajt lenni, s 
mi campaniabeliek, ha jelenlegi helyzetünkben nem is mondhatunk 
nagy szavakat, városunk nagyságát, földünk termékenységét 
tekintve - benneteket kivéve - mégsem maradunk el egyetlen más 
néptől sem, és azt hiszem, ha barátaitok leszünk, nem csekély 
mértékben segíthetjük elő virágzásotokat. Ha az aeguusok és 
volscusok, e Város örök ellenségei, bármikor megmozdulnak, mi ott 
leszünk a hátukban, s amit előbb cselekedtek a mi megmentésünkre, 
azt mi a ti uralmatokért és dicsőségetekért mindig hajlandók 
leszünk megtenni. S ha meghódítjátok az országaink között lakó 
népeket - s hogy ez hamarosan megtörténik, arra hősiességetek és 
szerencsétek a biztosíték -, összefüggő birodalmatok egész a mi 
határunkig terjed. Balsorsunk keserves és fájdalmas beismerésre 
kényszerít: oda jutottunk, összeírt atyák, hogy mi, campaniabeliek, 
kénytelenek vagyunk vagy barátaitokhoz vagy ellenségeitekhez 
csatlakozni. Ha megvédtek bennünket, hozzátok, ha sorsunkra 
hagytok, a samnisokhoz állunk. Fontoljátok hát meg, melyiket 
akarjátok: ti legyetek-e Capua és egész Campania urai, vagy a 
samnisok? Feltétlenül méltányos dolog, rómaiak, hogy mindenki 
számíthat megértésetekre és támogatásotokra, főképp azonban azok, 
akik, míg erejükön felül igyekeztek a segítségükért folyamodókat 
támogatni, mindenekelőtt maguk jutottak ilyen nehéz helyzetbe. 
Mi, noha látszólag a sidicinusokat védtük, valójában saját 
magunkért harcoltunk, mikor láttuk a  samnisoknak egyik 
szomszédunk ellen intézett szégyenteljes rablóhadjáratát, s tudtuk, 
hogy ez a tűzvész, miután a sidicinusokat elhamvasztotta, mireánk 
fog átcsapni. S a samnisok most sem azért készülnek minket 
megtámadni, mert fájlalják a rajtuk esett jogtalanságot, hanem mert 
örömmel kapnak a jó alkalmon, hogy e betörésre jogcímet találtak. 
Hiszen ha mindezt haragvó megbosszulásnak tekintenék, nem pedig 
alkalomnak vérszomjuk kielégítésére, vajon nem kellett volna 
megelégedniük azzal, hogy két ízben is - egyszer sidicinus földön, 
egyszer pedig magában Campaniában - megverték legióinkat? 


Miféle engesztelhetetlen gyűlölet ez, amelyet két csatában kivívott 
vér sem tudott lecsillapítani? S vegyük még hozzá, hogy végigdúlták 
földjeinket, zsákmányként elhajtottak embert és állatot, felégették 
és lerombolták a tanyákat; vajon mindez nem volt elég 
bosszúvágyuk jóllakatására? Nem, mert mohóságukat akarják 
kielégíteni; ez tüzeli őket Capua megostromlására, hogy vagy 
lerombolják, vagy maguk vegyék birtokba ezt a gyönyörű várost. De 
inkább ti foglaljátok el, rómaiak - amivel jótéteményt gyakoroltok -, 
mintsem eltűrjétek azt a szörnyűséget, hogy az ő tulajdonukban 
maradjon. Nem oly néphez szólok, amely vonakodik az igazságos 
háborútól, de azt hiszem, elég, ha csak megmutatjátok, hogy 
segíteni akartok, s már nem lesz szükségetek háborúra. Csak miránk 
vonatkozik a samnisok lekicsinylő véleménye, nem a fölöttünk 
állókra: így e segítségnek az árnyéka is elég, hogy védelemért alája 
húzódhassunk. S mindazt, ami ezután a miénk lesz, amivé mi 
magunk válunk, előre a tiéteknek tekintjük. Tinektek hasítja az eke 
Campania földjét, nektek népesül be Capua városa, s a város 
alapítóival, őseinkkel és a halhatatlan istenekkel helyezünk 
benneteket egy sorba, s nem lesz egyetlen coloniátok, amely minket 
engedelmességben és hűségben felülmúlna. Ígérvén ígérjétek meg 
Capuának, összeírt atyák, legyőzhetetlen hatalmatok oltalmát, s 
keltsetek bennünk reményt, hogy a város elkerüli a pusztulást. El 
tudjátok-e képzelni, valamennyi rendből összegyűlt mekkora tömeg 
búcsúztatott bennünket, mikor ide indultunk? S amikor otthagytuk 
őket, mennyire elmerültek mindnyájan a fogadalmakban és 
könnyekben? S hogy mily várakozásban élnek most Campania népe 
és senatusa, a feleségek és gyermekek? Bizonyos vagyok benne, 
hogy az egész sokaság a kapuknál áll, és feszülten figyeli az ide 
vezető utat. S most, atyák, döntsétek el, milyen választ vigyünk 
nekik szorongásukban és bizonytalanságukban? Mert az egyik 
üzenet menekülést, győzelmet, életet és szabadságot visz nekik, s 
hogy a másik mit, azt borzadok kimondani. Tehát úgy döntsenek 
rólunk, hogy vagy szövetségeseitek és barátaitok leszünk, vagy soha 
az életben nem leszünk azok." 


31. A követek visszavonulása után a senatus határozatot hozott. S 
bár a többség úgy vélte, hogy Italiának ez a legszebb és 
leggazdagabb városa és a rendkívül termékeny tengerparti föld a 


gabonaárak emelkedése esetén a római nép éléskamrájává válhat, 
még e rendkívül előnyös lehetőségnél is többre becsülték a 
szövetségi hűséget, s a consul, a senatus döntését tolmácsolva, ezt a 
választ adta: , Campaniabeliek, a Senatus támogatásra méltónak ítél 
benneteket, de csak azzal a feltétellel köthetünk baráti szövetséget, 
ha ezzel nem sértjük régebbi barátságunkat és szerződésünket. A 
samnisokat szerződés fűzi hozzánk, így nem nyújtunk ellenük 
fegyveres segítséget, mert ezzel előbb sértenénk meg az isteneket, 
mint az embereket, hanem - ahogy az isteni és emberi jog előírja - 
követeket küldünk szövetségesünkhöz és barátunkhoz azzal a 
kéréssel, hogy kíméljenek meg benneteket az erőszaktól." 

Erre a küldöttség vezetője, otthon kapott megbízatása értelmében, 
így válaszolt: ,Ha a mi tulajdonunkat nem is akarjátok jogos 
beavatkozással megvédeni a jogtalanság és hatalmaskodás ellen, a 
magatokét bizonnyal megvéditek. Mi tehát, összeírt atyák, 
Campania népét, fővárosát, Capua földjét, az istenek szentélyeit, 
minden isteni és emberi tulajdonát a magatok és a római nép 
hatalmába adjuk, s ami ezután ér minket, azt már mint a ti 
alattvalóitok szenvedjük el." E szavak után a Curia előcsarnokában, 
kezüket a consul felé tárva s könnyeket ontva, mindnyájan földre 
borultak. Az atyákat megindította az emberi sors forgandósága. 
Lám, ezen az oly gazdag, fényűzéséről és büszkeségéről híres népen, 
amelyhez nemrég még szomszédai járultak segítségért, annyira erőt 
vett a kétségbeesés, hogy magát és mindenét idegenek hatalmába 
adja. Ezek után nyilvánvalóan a szövetségi hűség követelte meg, 
hogy a rómaiak ne szolgáltassák ki új alattvalóikat, s úgy vélték, a 
samnis nép nem igaz úton jár, ha olyan földet és várost akar 
elfoglalni, anely megadta magát, és úgy vált a római nép birtokává. 
Úgy döntöttek, azonnal követeket küldenek a samnisokhoz, azzal a 
megbízatással, vigyék hírül a campaniabeliek kérését, a senatusnak 
a samnis szövetséget is figyelembe vevő, erre adott válaszát, végül 
Campania  meghódolását, s  szövetségükre és barátságukra 
hivatkozva kérjék: kíméljék alattvalóikat, ne törjenek fegyveres 
ellenségként a földre, amely immár a római népé lett. Ha pedig a 
követek mérsékelt fellépéssel nem érnek el eredményt, szólítsák fel 
őket a római nép és senatusa nevében: tartsák magukat távol 
Capuától és Campania földjétől. A samnisok a gyűlésükön felszólaló 
követeknek oly dölyfös választ adtak, hogy nem csupán a háború 
folytatását jelentették be, de főembereik, a tanácsházból kilépve, 
követeink jelenlétében hívatták a csapatok vezetőit, és adták ki 


nekik fennhangon a parancsot, hogy azonnal induljanak feldúlni 
Campania földjét. 


32. Miután a követség e válasszal visszatért Rómába, az atyák, 
minden egyéb ügyet félretéve, úgy határoztak, hogy a fetialis papok 
útján kérnek elégtételt; mikor ezek tagadó választ kaptak, a 
következő döntést hozták: a szokásos formaságok szerint meg kell 
üzenni a háborút, hogy az ügyet minél hamarabb a nép elé 
terjeszthessék. A nép határozata értelmében a két 

consul egy-egy sereggel elindult a Városból: Valerius Campaniába, 
Cornelius a samnis földre, s az előbbi a Gaurus hegy lábánál, az 
utóbbi Saticula mellett ütött tábort. 

A samnis legiók először Valerius ellen vonultak, mert az ő részéről 
várták az igazi nagy támadást, másrészt a bosszúvágy is fűtötte őket 
a campaniabeliek ellen, akik oly gyorsan tudtak előbb segítséget 
nyújtani, majd segélycsapatokat toborozni ellenük. Így, amikor 
megpillantották a római tábort, szilaj harcvágyukban egy 
emberként követelték a vezérektől, adjanak jelt a harcra, s 
fogadkoztak, hogy a rómaiakhoz hasonló szerencsével segítik majd 
a campaniabelieket, mint ezek segítették a sidicinusokat. 

Valerius csupán néhány napig várt, hogy kisebb összecsapásokban 
kipuhatolja az ellenség erejét, majd kitűzte a hadijelet, néhány 
buzdító szót intézett övéihez, hogy ne rettentse meg őket az új 
ellenség és az új háború. Minél távolabb viszik fegyvereiket a 
Várostól, annál elpuhultabb népekre bukkannak. A samnisok 
vitézségét ne a sidicinusok és a campaniabeliek felett aratott 
győzelmükön mérjék le. Bármily gyávák küzdenek egymással, az 
egyiknek  — szükségképpen vereséget kell — szenvednie. A 
campaniabeliek veresége is kétségtelenül a túlzott fényűzés miatt 
elpuhult életmódnak, s nem az ellenség erejének tulajdonítható. És 
mit számít a samnisok két győztes háborúja annyi évszázaddal, a 
római nép annyi ragyogó haditettével szemben? Hiszen a Város 
alapítása óta szinte több diadalt vehet számba, mint esztendőt; a 
körülötte lakó népeket, a sabinokat, az etruszkokat, a latinokat, a 
hernicusokat, az aeguusokat, a volscusokat, az auruncusokat 
fegyveres erejével egytől egyig leigázta, a gallusokat pedig annyi 
csatában megverte és végül arra kényszerítette, hogy a tengeren, 
hajókon keressenek menekülést. S noha mindenkinek saját 
hadiszerencséjében és vitézségében bízva kell csatasorba állnia, 


arról se feledkezzenek el, kinek az irányításával és jósjeleivel 
kezdődik a csata; olyan vezérük van-e, aki csak hangzatos 
buzdítással tud szolgálni, aki csak szavakban elszánt, de a 
haditudományban járatlan, vagy olyan, aki maga is tud bánni a 
fegyverekkel, kiáll a hadijelvények elé, s értőn forgolódik a csata 
viharában. 

- Katonák - folytatta -, az az óhajom, hogy tetteim s ne szavaim 
lelkesítsenek, s ne csak parancsaimat, de példámat is kövessétek. 
Nem pártharcokban, nem a nemesekkel folytatott szokásos 
alkudozásokkal, hanem ezzel a jobbommal szereztem magamnak 
három consulságot és soha el nem múló dicsőséget. Elmúltak az 
idők, amikor így lehetett beszélni: , Persze, hiszen patrícius voltál, a 
haza megszabadítóinak leszármazottja, s családod abban az évben 
kapta meg a consulságot, amelyben a Város az első consult!" Most 
már egyformán elnyerhetjük a consulságot mi, atyák, s ti, 
plebeiusok, s ez már nem a származás jutalma, mint régen volt, 
hanem a kiválóságé. Ezért, katonák, legfőbb célként e tisztség 
lebegjen szemetek előtt! Ti, emberek, engem, az istenek 
kívánságára, ezzel az új Corvinus melléknévvel ruháztatok fel, de 
azért családunk ősi neve, a Publicola sem merült feledésbe. Én a 
római népet, háborúban és békében, akár magánember voltam, akár 
kisebb vagy nagyobb tisztséget viseltem mint tribunus, mint consul 
- s egymást követő consulságaim során is -, változatlan érzéssel 
tisztelem és tiszteltem. S most itt a feladat: az istenek segítségével 
vívjátok ki velem együtt a samnisok felett ezt az új és első diadalt. 


33. Soha nem volt még vezér meghittebb viszonyban katonáival: 
vonakodás nélkül vállalt a legegyszerűbb katonákkal együtt minden 
szolgálatot, még a harcosok szórakozása közben is, ha gyorsaságban 
vagy testi erőben vetekedtek, nyájas és előzékeny volt, sem 
győzelem, sem vereség nem változtatta meg arca derűjét, nem 
nézett le senkit, aki versenyre hívta; tetteiben a körülményekhez 
képest - jóságos volt, beszéd közben éppen úgy ügyelt mások 
szabadságára, mint önnön méltóságára. S amivel legjobban 
megnyerte a nép szívét: magas tisztségében is megőrizte azokat a 
jellemvonásokat, amelyekkel tisztségét elnyerte. Nem csoda, hogy 
vezére buzdítására az egész sereg hihetetlen lelkesedéssel vonult ki 


a táborból. 


Ha valaha, most igazán egyenlő reményekkel, egyenlő erőkkel 
kezdődött a csata: mindkét sereg bízott magában, de nem becsülte 
le ellenfelét. A samnisok elszántságát fokozták legújabb sikereik s 
néhány nappal azelőtt kivívott kettős győzelmük, a rómaiakét 
négyszáz év dicsősége s győzelmeiknek a Város alapítása óta tartó 
sorozata; s mégis kölcsönösen aggodalommal nézegették új 
ellenfelüket. A küzdelem igazolta a két sereg hangulatát: úgy 
harcoltak, hogy jó ideig egyik csatasor se mozdult. Ekkor a consul, 
úgy vélve, hogy mivel nem lehet őket visszaszorítani, zavart kell 
keltenie közöttük, rohamra küldve a lovasságot, megpróbálta 
szétzilálni első soraikat. De látva, hogy a lovasság nagy lármával, 
eredménytelenül száguldozik körös-körül a szűk területen, s nem 
tud utat vágni az ellenség soraiban, visszatért a legio első 
csapatához, s lováról leugorva így szólt: , Gyalogosok, ez a feladat 
mireánk vár! Rajta hát, s ahogy tőlem látjátok, hogy az ellenségre 
rohanva karddal nyitok magamnak utat, úgy vágja le mindenki azt, 
aki útjába kerül, mígcsak azt nem látjátok, hogy a most felmeredő 
lándzsáktól csillogó egész teret az elesettek magas halma borítja!" 

Alig hangzottak el szavai, a lovasság a consul parancsára kettéválva, 
a két szárny felé kanyarodott, és szabadon hagyta az utat az 
ellenséges derékhadra törő legiók előtt. A consul, mindenkit 
megelőzve, az ellenségre támadt, s akit a véletlen elébe vitt, 
levágta. E látványtól felhevülve a jobb- és balszárny katonái 
emlékezetes harcot vívtak. A samnisok nekifeszülve ellenálltak, 
néha több sebet kaptak, mint adtak. Már jó ideje folyt a harc, a 
szörnyű vérontás a samnis hadijelvények körül, de hátrálásnak 
sehol semmi jele: annyira szilárd volt az elhatározásuk, hogy csak a 
halál győzheti le őket. A rómaiak azonban, lankadni érezvén 
erőiket, s minthogy a nap is vége felé járt, izzó dühvel vetették 
magukat az ellenségre. Most lehetett csak látni, hogy a samnisok 
hátrálni, majd menekülni kezdenek. Akkor aztán elfogdosták, 
lekaszabolták őket, s ha az éj nem vet véget a harcnak, vagy sokkal 
inkább a győzelemnek, nem sokan maradnak életben. A rómaiak 
elismerték, hogy még sose csatáztak makacsabb ellenféllel, s a 
samnisok is, arra a kérdésre, mi törte meg leginkább szívós 
ellenállásukat és kényszerítette őket menekülésre, azt felelték, hogy 
úgy tűnt nekik, mintha a rómaiak szeme lángolna, vonásaikban 
megszállottság, tekintetükben őrület tükröződnék, s ez a látvány 
nagyobb rémületet keltett bennük, mint akármi más. A rémületet 
nemcsak a csata elvesztése igazolta, de éjszakai elvonulásuk is. 


Másnap a rómaiak birtokukba vették az elhagyott tábort, s 
Campania egész lakossága hozzájuk özönlött szerencsét kívánni. 


34. Egyébként ezt az örömet majdnem egy nagy samniumi vereség 
keserítette meg. Cornelius consul ugyanis Saticulából elindulva 
olyan vigyázatlan volt, hogy seregével a rengetegbe, a rengetegen 
átvezető szűk völgyszorosba nyomult, és csak akkor vette észre, 
hogy az ellenség körös-körül mindent megszállt, és a feje felett 
leselkedik, amikor már nem tudott biztonságban visszavonulni. Míg 
a samnisok arra várakoztak, hogy az egész sereg leereszkedik a 
völgy mélyébe, P. Decius katonai tribunus észrevette a poggyásszal 
terhelt seregnek túl meredek, de a könnyű csapatok által sem 
minden nehézség nélkül megközelíthető dombot, amely a szorosból 
felmagasodva az ellenséges tábor fölé emelkedett. Ekkor így szólt a 
megrettent consulhoz: , Látod-e, A. Cornelius, azt a csúcsot az 
ellenség felett? Ez a mi reménységünk és megmaradásunk 
kősziklája, ha gyorsan elfoglaljuk, minthogy a  samnisok 
vakságukban nem használták ki. Ne többet adj nekem, mint 
egyetlen legió dárdásait és  nehézfegyverzetűit, s ha velük 
megszállottam a csúcsot, aggodalom nélkül vonulj tovább, mentsd 
magadat és seregedet, mert az ellenség, amelyet felülről minden 
hajítófegyverünk elér, nem mer utánatok menni, hacsak nem akar 
vesztébe rohanni. Minket meg kiszabadít innen vagy a római nép 
szerencséje, vagy saját bátorságunk." 


A consul megdicsérte, ő pedig maga mellé véve a csapatokat, 
átvágott velük az erdőn, s az ellenség csak akkor vette észre őket, 
amikor majdnem elérték céljukat. S míg a samnisokat földhöz 
szögezte a csodálkozás, és minden szem őt bámulta, Decius a 
consulnak is időt nyert, hogy seregét kedvezőbb terepre vezesse, s ő 
maga is birtokba tudta venni a csúcsot. A samnisok, míg 
hadijelvényeikkel hol erre, hol arra indultak, mindkét alkalmat 
elszalasztották: a consult se tudták követni, csak a völgyben, ahol az 
imént még dárdáikkal fenyegetve fentről lestek, s a Deciustól 
elfoglalt magaslat ellen sem indíthattak felfelé támadást. Ám dühük 
főként emezek ellen bőszítette őket, annál is inkább, mert oly közel 
s hozzá még oly kevesen voltak, s mégis meghiúsították 
vállalkozásuk sikerét. Előbb arra gondoltak, hogy a dombot 
fegyveresekkel körülzárva vágják el Deciust a consultól, majd arra, 


hogy utat nyitnak előttük, s csak akkor támadnak rájuk, ha már 
leértek a völgybe. Míg e lehetőségek között ingadoztak, meglepte 
őket az éj. 


Decius eddig abban reménykedett, hogy a domb ellen alulról 
támadó ellenséggel kedvezőbb helyzetből tudja felvenni a harcot. 
Azután csodálkozni kezdett, hogy sem harcot nem kezdenek, de ha 
már elijesztette őket a kedvezőtlen terep, még sánccal és árkokkal 
sem veszik körül magukat. Ekkor így szólt az összehívott 
centuriókhoz. 

- Hogy lehet ennyi hozzá nem értéssel, ily hanyagul háborúskodni? 
Hogyan tudták ezek legyőzni a sidicinusokat és a campaniabelieket? 
Hisz látjátok, hadijelvényeiket hol ide, hol oda hurcolják, hol egy 
helyre vonják össze, hol elindítják a táborból. De ostromművek 
építéséhez sem fognak, különben már rég körül volnánk sáncolva. 
Ám mi is hasonlóvá válnánk hozzájuk, ha tovább időznénk itt, mint 
érdekünk megkívánja. Gyertek velem, s míg van egy kis világosság, 
puhatoljuk ki, hol helyezkednek el őrszemeik, s hol találhatunk utat 
a menekülésre. 

Egyszerű katonai köpenybe öltözve tartott szemlét, és társai is, 
nehogy, míg körbenjár, az ellenség felismerje benne a vezért, a 
közkatonák öltözetében követték. 


35. Őrséget állított, és mindenkihez eljuttatta az eligazítást, hogy a 
második őrségváltást jelző kürtjelre fegyveresen, teljes csendben 
gyülekezzenek körülötte. Mikor a parancs szerint teljes csendben 
összejöttek, így szólt hozzájuk: 


- Maradjatok ilyen csendben, míg engem hallgattok, s őrizkedjetek 
minden katonás  véleménynyilvánítástól. — Miután tervemet 
kifejtettem, azok, akik helyeslik, hang nélkül menjenek át a jobb 
oldalra. S azt a tervet fogjuk megvalósítani, amelyet a többség 
óhajt. Most pedig hallgassátok meg, mire gondolok. Nem menekülés 
közben szorultunk ide, s nem tunyaságból időzünk az ellenség 
gyűrűjében. Bátorságotok foglalta el ezt a helyet, innen is csak 
bátorságotokkal juthattok ki. Azzal, hogy idejöttetek, a római nép 
egyik nagyszerű seregét mentettétek meg, azzal, hogy innen 
kitörtök, saját magatokat kell megmentenetek. Tiétek a dicsőség, 
hogy míg néhányan oly sokaknak voltatok segítségére, ti magatok 


senki támogatására nem szorultok. Olyan hadsereggel álltok 
szemben, amely tegnap ostobaságában elszalasztotta a szerencséje 
által felkínált alkalmat, hogy egy egész hadsereget megsemmisíthet, 
s csak akkor fedezte fel a feje fölött emelkedő, oly előnyös fekvésű 
magaslatot, miután mi már elfoglaltuk; bekeríteni se merte kis 
csapatunkat fölhatolva sokezer emberből álló seregével, s minket, 
kik e hegyet megszállva tartjuk, bár a napból bőven tellett volna, 
még csak védművekkel sem vett körül. Ha így ki tudtátok játszani, 
amíg látott és éber volt, álmában meg éppen be fogjátok csapni, s 
erre van szükségünk. Mert mostani helyzetünkben nem is annyira 
tanácsot adok, inkább rámutatok, milyen megoldásra kényszerültök. 
Nem lehet vita tárgya, hogy itt maradjatok vagy elvonuljatok-e, hisz 
a sors semmit nem hagyott meg fegyvereiteken s a fegyverekbe 
vetett reményen kívül; az éhség és a szomjúság végez velünk, ha 
jobban félünk a fegyverektől, mint férfiakhoz és rómaiakhoz illenék. 
Tehát egyetlen menekvés van: kitörni innen és elvonulni. Ezt vagy 
nappal vagy éjszaka kell végrehajtanunk. Íme, mindjárt egy újabb, 
de már kevésbé vitatható kérdés: ha megvárjuk a reggelt, csak azt 
remélhetjük, hogy az ellenség összefüggő sánccal és árokkal vesz 
körül bennünket, ahogy most is, mint látjátok, földön fekve, 
testükkel kerítették be dombot az álomra dőlt katonák. Ha pedig, 
mint igaz is, az éjszaka alkalmas a kitörésre, akkor erre valóban ez 
az éjszakai óra a legmegfelelőbb. A második őrségváltás jelére 
gyűljetek össze: a halandókat ekkor nyűgözi a legmélyebb álom. 
Átlopakodunk hát az alvók között, s vagy csendben ki tudjátok őket 
játszani, hogy semmit se gyanítsanak, vagy ha észrevennének, 
váratlan csatakiáltással keltetek bennük rémületet. Csak gyertek 
utánam, ahogy eddig is követtetek, s védeni fog az eddig is minket 
segítő szerencse. Azok, akik tervemet célravezetőnek tartják, nosza, 
menjenek át a jobb oldalra. 


36. Mindnyájan erre az oldalra álltak, s elindultak Decius után, aki 
az ellenséges őrök között, a nem ellenőrzött területen át vezette 
őket. Már a tábor közepén jártak, mikor az alvó őrök felett 
átlépbkedő egyik katona pajzsa nekiütközött valaminek, és 
megzördült. Az őr erre felébred, felkelti szomszédját, s talpra 
ugorva fellármázzák a többieket is; sejtelmük sincs, ki jár ott, barát 
vagy ellenség, a dombot megszállók próbálnak-e kitörni, vagy a 
consul foglalta el a tábort. A csatakiáltás, amelyben a rómaiak, 


miután észrevették őket, Decius parancsára kitörtek, annyira 
megrémítette az álomtól kábult katonákat, hogy összezavarodva 
sem voltak arra képesek, hogy haladéktalanul fegyvert ragadjanak 
és védekezzenek, sem arra, hogy feltartóztassák vagy üldözőbe 
vegyék őket. S a római csapat, lekaszabolva az útjában álló őröket, 
a megzavarodott és ide-oda futkosó samnisok között átvágta magát 
a consul táboráig. 

Az éj nagy része elmúlt, s már biztonságban tudhatták magukat, 
mikor Decius így szólt hozzájuk: 

- Dicsőség nektek, hős római katonák! Minden évszázad magasztalni 
fogja nagyszerű visszavonulásotokat. De ahhoz, hogy ilyen 
hősiesség szembetűnő legyen, nappal és napfény kell, s ti nem azt 
érdemlitek, hogy mikor ilyen dicsőséggel tértek vissza, az éjszaka 
csendje boruljon rátok. Pihenjünk le itt, s várjuk meg a napfelkeltét. 
Úgy is tettek, ahogy mondta. Mikor pirkadni kezdett, követeket 
küldött előre a táborba a consulhoz, s a hír hallatlan örömet keltett. 
És amikor köztudomású lett, hogy épségben visszatértek azok, akik, 
mindnyájuk megmenekülése érdekében, életüket oly nyilvánvaló 
veszélynek tették ki, mindenki eléjük tódult, magasztalással, 
szerencsekívánatokkal halmozta el, s külön és együttesen 
megmentőinek nevezte őket. Hálálkodva magasztalták az isteneket, 
Deciust az égig dicsőítették. Decius tábori bevonulása diadalmenet 
volt; fegyveresei kíséretében a tábor közepére vonult, minden szem 
őrá szegeződött, s a tribunusoknak és consuloknak kijáró 
legteljesebb tiszteletadás övezte. 


Mikor a fővezér sátra elé érkezett, a consul kürtszóval gyűlést 
hívatott össze, s már belekezdett Decius megérdemelt dicséretébe. 
Mégis feloszlatta a gyűlést, mert Decius közbeszólt, azt tanácsolva, 
hogy minden egyebet tegyenek félre, míg kezükben a jó alkalom, s 
rávette a consult, támadja meg az éjszakai rémülettől 
megzavarodott s a domb körül külön álló őrállásokba szétoszlott 
ellenséget, mert véleménye szerint sokan, akiket az ő üldözésére 
küldtek, szanaszét bolyonganak az erdőkben. A legiókat fegyverbe 
szólítva elindultak a két táborból, s minthogy a felderítők 
jelentéseiből már jobban ismerték a rengeteget, kényelmesebb úton 
közelítették meg és rohanták le a mit sem sejtő ellenséget. Minthogy 
a mindenfelé szétszóródott s nagyrészt fegyvertelen samnisok nem 
tudtak sem egy ponton tömörülni, sem fegyvert fogni, vagy a sánc 


mögé visszajutni, a rómaiak a megrettent ellenséget először 


bekergették a táborba, majd, fejetlenséget keltve az őrségben, a 
tábort is elfoglalták. A dombok körül harsogó csatazaj minden 
őrszemet megfutamított őrhelyéről; nagy részük még az ellenség 
megérkezése előtt elmenekült. Azt a mintegy harmincezret, akit a 
táborba kergetett a rémület, mind egy szálig levágták, a tábort 
kirabolták. 


37. Miután mindez lezajlott, a consul összehívta a sereget, s 
nemcsak befejezte, hanem meg is toldta dicsérő szavait Decius 
imént tanúsított hősiességének a magasztalásával, s a szokásos 
katonai jutalmakon kívül arany koszorút, s egy rendkívül szép, 
aranyozott szarvú, kövér, fehér ökörrel még száz másikat adott 
ajándékba neki, s minden, a vállalkozásában részt vett katonája 
egyszer s mindenkorra kétszeres gabonaadagot, akkor pedig egy-egy 
ökröt s két tunicát kapott. A consul után nagy tetszésnyilvánítások 
közepette a legiók nyújtották át ajándékukat, egy lombkoszorút, 
hálából, hogy kiszabadította őket a gyűrűből, majd egy másik 
koszorút kapott, hasonló megbecsülés jeleképpen, saját katonáitól. 
A kitüntetéseket magára öltve, a gyönyörű ökröt Marsnak áldozta 
fel, a többi százat pedig a vállalkozásban részt vett katonáknak 
ajándékozta, akiknek a legiók is egy-egy font lisztet s egy mérő bort 
adtak össze. Mindez rendkívüli vidámságnak közepette zajlott le, 
közben a katonák lelkes kiáltozással fejezték ki a mindnyájukat 
egyformán eltöltő örömet. 

A harmadik csatára Suessulánál került sor, ahová a M. Valerius elől 
megszaladt samnis hadsereg felvonultatta hazája valamennyi 
fegyverbe szólított ifját, hogy egy utolsó ütközetben megpróbálja a 
maga javára fordítani a hadiszerencsét. Suessulából rémült hírnökök 
érkeztek Capuába, innen pedig lovasok száguldottak segítséget 
kérni Valerius consulhoz. Serege erős őrizet alatt a táborban hagyta 
a felszerelést, és tüstént gyors menetben meg is indult a hadijelek 
után, és minthogy az igavonó állatokat és hajcsárokat otthagyva 
csak lovait vitte magával, táborát az ellenséghez közel egy szűk 
völgyben ütötte fel. 

A samnis sereg, mintha a csatát haladéktalanul meg kellene 
kezdenie, csatasorba állt, majd, mivel senki nem vonult fel vele 
szemben, az ellenséges tábor ellen indult támadásra. Mikor 
meglátták a katonákat a völgyben, s a mindenfelé kiküldött kémek 
jelentették, hogy a rendkívül kis helyet elfoglaló táborról ítélve 
feltehetően csekély az ellenség létszáma, az egész sereg zúgva 


követelte, hogy temessék be az árkokat, rombolják le a sáncot, és 
törjenek be a táborba. Ha a vezérek nem tartják vissza a katonákat, 
e vakmerő vállalkozással véget is ér a háború. Egyébként, minthogy 
a nagy tömeget nehéz volt élelmezni, mert előbb, amíg Suessula 
alatt időztek, s a csatát várták, majdnem teljesen kifogytak minden 
élelemből, úgy döntöttek, hogy - amíg az ellenség reszketve 
táborába zárkózik - a katonákat szétküldik a földekre élelmet 
szerezni. Közben, mondták, a tétlenkedő római katonának, aki 
poggyász nélkül csak annyi gabonát hord magával, amennyit a 
fegyverekkel együtt a vállán megbír, elfogy az utolsó falatja is. 

A consul, látva, hogy az ellenség szerte a földeken kóborol, s csak 
imitt-amott hagyott hátra néhány őrszemet, katonáihoz néhány 
buzdító szót intézett, majd a tábor megostromlására indult. Az első 
csatakiáltással és rohammal el is foglalta, és több ellenséget ölt le a 
sátrakban, mint a kapukban vagy a sáncon. A consul a zsákmányolt 
hadijelvényeket egy helyre hordatta össze, majd két legiót 
hátrahagyott őrségül, keményen megparancsolva, hogy visszatérése 
előtt ne kezdjék meg a zsákmányolást, ezután seregét rendbe szedve 
nekiindult, s a szétszéledt samnisok között - akiket lovassága úgy 
kergetett eléje, mint hajtóvadászaton a vadakat - rettenetes 
öldöklést rendezett. Mert a samnisok rémületükben azt se tudták, 
melyik hadijelvény köré seregeljenek, s azt sem, vajon a táborba 
siessenek-e, vagy inkább messzire futva keressenek menedéket. 
Annyira általános volt a rettegés és a futás, hogy mintegy 
negyvenezer pajzsot - jóllehet nem öltek meg ennyi katonát - s a 
táborban zsákmányoltakkal együtt mintegy százhatvan hadijelvényt 
vittek a consul elé. Mikor az ellenséges táborba visszaérkeztek, az 
egész zsákmányt a katonák kapták meg. 


38. E csata eredményeképpen a faliscusok, akikkel fegyverszüneti 
megállapodásunk volt, békéért fordultak a senatushoz, a latinok 
pedig már készen álló seregeikkel Róma helyett a paelignusok ellen 
kezdtek háborút. Sőt a diadal híre Italia határain túl is elterjedt: s 
még a 

karthágóiak is elküldték Rómába szerencsét kívánó követeiket, s 
velük egy huszonöt font súlyú aranykoszorút, hogy a capitoliumi 
Iuppiter szentélyében helyezzék el. Mindkét consul diadalmenetet 
tartott a samnisokon aratott győzelemért; mögöttük vonult Decius a 
kitüntetésekkel és az ajándékokkal. S a katonák rögtönzött, tréfás 


verseiben a tribunus neve nem kevesebbszer hangzott el, mint a 
consuloké. 

Ezután meghallgatták a Campaniából és Suessulából érkezett 
követeket, s kérésükre úgy döntöttek, hogy téli táborozásra sereget 
rendelnek hozzájuk a samnis betörések elhárítására. Capua már 
akkor sem volt jó hatással a katonai fegyelemre; a katonák a 
minden lehetséges gyönyör élvezete közben  elpuhultak, 
megfeledkeztek hazájukról, s a téli táborban terveket szövögettek, 
hogy Capuát hasonló merénylettel épp úgy el kellene ragadni a 
campaniabeliektől, ahogy ők elvették a föld régi lakóitól. Nem 
lenne jogtalanság, ha az általuk mutatott példát fordítanák ellenük. 
Miért legyen Italia legtermékenyebb földje s a földhöz méltó város 
inkább a campaniabelieké, akik se magukat, se birtokukat nem 
képesek megvédelmezni, s miért nem a győztes hadseregé, amely 
vérrel, verítékkel űzte el innen a samnisokat? Hát igazság az, hogy 
azok, akik alattvalóink lettek, élvezik a termékeny és gyönyörű 
vidéket, míg ők, a katonáskodástól elgyötörve, Róma környékének 
egészségtelen és aszályos földjeiért viaskodnak, s hozzá még el kell 
tűrniök a Városra rátelepült ragályt s a naponta súlyosabbá váló 
uzsorát is? 

Miközben titkos összejöveteleiken ezekről a még nem köztudott 
tervekről tárgyaltak, megérkezett az új consul, C. Marcius Rutilus, 
akinek sorshúzással Campania kormányzása jutott, míg tiszttársa, O. 
Servilius a Városban maradt. C. Marcius Rutilus megtudta a 
tribunusoktól mindazt, ami történt, és mivel életkora és tapasztalata 
bölccsé tette - hiszen negyedszer volt consul, s viselte már a 
dictatori és censori méltóságot is -, azt vélte legjobbnak a katonai 
lázadás megelőzésére, ha sikerül elérnie, hogy az összeesküvők 
abban a hitben, hogy tetszésük szerint bármikor megvalósíthatják 
tervüket, lemondanak az azonnali végrehajtásról. Ezért elterjesztette 
a hírt, hogy a városok őrsége még egy évig fog a téli táborban 
állomásozni. Mert szét voltak osztva Campania városaiban, s az 
összeesküvés Capuából kiinduló szálai az egész hadseregre 
kiterjedtek. Így időt nyert tervei végrehajtására, a lázadás 
pillanatnyilag nem fenyegetett kitöréssel. 


39. A consul, miután nyári táborba vezette katonáit, elhatározta, 
hogy amíg a samnisok nem  háborgatják, a  zavarkeltők 
eltávolításával megtisztogatja seregét; egyeseknek azt hozta fel, 


hogy kitelt a katonaidejük, másoknak, hogy a kortól elnehezülve 
nem bírják már erővel a szolgálatot. Sok katonát küldött 
szabadságra - előbb egyenként, majd egész cohorsokat - azon a 
címen, hogy a telet hazájuktól és otthonuktól távol töltötték. S 
minthogy katonai érdekekre hivatkozva is sokat áthelyezett, a sereg 
nagy részét eltávolította. A hazatérteket a másik consul és a praetor, 
különböző ürügyekkel halogatva  visszaküldésüket, Rómában 
tartotta. Kezdetben, nem sejtve, hogy rászedték őket, nem volt 
ellenükre viszontlátni otthonukat. De később rájöttek, hogy a 
legelőször szabadságoltak sem térnek vissza a hadijelvényekhez, 
hogy szinte nem is küldtek el mást a seregtől, csak azokat, akik 
Campaniában töltötték a telet, s közülük is elsősorban a lázadás 
szervezőit, ezért előbb meghökkenés, majd jogos félelem fogta el 
őket, hogy terveik kitudódtak, s most el kell szenvedniök a 
nyomozást, a feljelentéseket, egyesek titkos kivégzését s a consulok 
és atyák rájuk nehezedő erőszakoskodását. 


Ezekről tárgyaltak a titkos gyűléseken a táborban maradtak, mikor 
feltűnt nekik, hogy a consul ügyesen eltávolította az összeesküvés 
mozgatóit. Ekkor az Anxurtól nem messze állomásozó egyik cohors 
Lautulae mellett, a tenger és a hegy között fekvő szűk szakadékban 
ütött tábort, hogy összegyűjtse azokat, akiket a consul, mint előbb 
említettem, a legkülönbözőbb ürügyekkel elküldött. 


Számuk már egész tekintélyesre nőtt, s csak a vezér hiányzott, hogy 
igazi . sereggé  szerveződjenek. Ezután zsákmányt keresve, 
rendezetlen sorokban Alba környékére vonultak, s táborukat Alba 
Longa hegye alatt sánccal vették körül. A védőművek felépítése 
után a nap hátralévő részében azon vitáztak, kit válasszanak 
vezérnek, mert a jelenlevők közül egyik sem bírta az egész csapat 
bizalmát. De kit bírhatnának rá, hogy hozzájuk menjen Rómából? 
Akadhat-e bárki az atyák közül vagy a népből, aki tudatosan 
vállalna ekkora veszélyt, vagy akire nyugodtan rá lehetne bízni a 
jogtalanságok miatt felbőszült sereget? Másnap, miközben még 
mindig erről folyt a vita, az egyik portyázó csapat hírül hozta, hogy 
T. Ouinctius, mit sem törődve a Várossal és a tisztségekkel, 
tusculanumi birtokán gazdálkodik. Ez a patrícius származású férfiú, 
mikor lába egy seb miatt megbénult, s ezért félbeszakadt fényes 
katonai pályafutása, úgy döntött, hogy hátat fordítva a dicsőségnek 
és a közéletnek, visszavonul a falura. A katonák, meghallva nevét, 


azonnal visszaemlékeztek rá, s elhatározták, hogy saját érdekükben 
kényszerítik, menjen közéjük. De mivel nem remélhették, hogy 
bármiben is önként enged óhajuknak, úgy döntöttek, hogy 
erőszakhoz és megfélemlítéshez folyamodnak. Így a küldöttek, 
házába behatolva, mély álmában lepték meg Ouinctiust, s nem 
engedve neki más választást, minthogy vagy elvállalja a fővezéri 
tisztséget, vagy ha nem megy velük, meghal, erőszakkal a táborba 
vitték. Itt, alighogy megérkezett, mint fővezért üdvözölték, s míg e 
szokatlan élmény rémülettel és csodálkozással töltötte el, eléje 
vitték tisztsége jelvényeit, s ráparancsoltak, hogy vezesse őket a 
Város ellen. Ezután inkább felbuzdulásukból, mint az ő parancsától 
késztetve, megragadták hadijelvényeiket, s támadásra készen 
elérkeztek a most Appiának nevezett út nyolcadik mérföldkövéig. S 
azonnal meg is támadják a Várost, ha nem jut a fülükbe a hír, hogy 
hadsereg vonul ellenük, s az ellenük vívandó harcra M. Valerius 
Corvus lett a dictator s L. Aemilius Mamercus a lovasság 
főparancsnoka. 


40. Mikor látótávolságra értek, s felismerték a fegyvereket és a 
hadijelvényeket, a támadók dühét mérsékelte a hazájukra való 
emlékezés. Még nem voltak annyira nekibőszülve, hogy 
polgártársaik vérére szomjaztak volna, még csak idegenek ellen 
háborúskodtak, s végső elkeseredésükben is csak odáig mentek, 
hogy elszakadtak honfitársaiktól. Így a vezérek és a katonák 
mindkét részről egyaránt alkalmat kerestek a tárgyalásra. Ouinctius 
- akinek már a hazájáért sem volt kedve harcolni, még kevésbé 
ellene -, s Corvinus - akire oly szeretettel tekintettek a polgárok, 
még inkább a katonák, legfőképpen pedig saját hadserege - 
megbeszélésre jött össze. A lázadók, mikor felismerték Corvinust, 
ugyanolyan tisztelettel csendesedtek el, mint saját katonái. 


- Katonák - szólt hozzájuk -, mikor elindultunk, csak arra kértem a 
halhatatlan isteneket, akik a ti és a mi állami isteneink, csak azért a 
kegyért esdettem hozzájuk, hogy ne a felettetek való győzelmet 
adják meg nekem, hanem - az egyetértés helyreállításával - a 
veletek való kiegyezés dicsőségét. Volt és lesz elég alkalmunk, hogy 
hadi dicsőséget szerezzünk, most a békére kell törekednünk. Mert 
kívánságomat, amellyel a halhatatlan isteneket ostromoltam, ti 
tudjátok teljesíteni; csak jusson eszetekbe, hogy nem samnis, nem 


volscus, hanem római földön van a táborotok; hogy a dombok, 
melyeket láttok, hazátok dombjai, hogy ezek a katonák a ti 
polgártársaitok, én pedig a ti consulotok vagyok, akinek 
vezetésével, áldozatának előjeleivel a múlt évben két ízben vertétek 
szét a samnisok legióit, s kétszer vettétek be táborukat. Katonák! Én 
vagyok az az M. Valerius Corvus, aki jótéteményekkel és nem 
önkényeskedésekkel bizonyítottam előttetek nemességemet, aki 
sosem kezdeményeztem ellenetek egyetlen zsarnoki törvényt, 
egyetlen kegyetlen senatusi határozatot sem, s mindegyik 
tisztségemben szigorúbb voltam magamhoz, mint hozzátok. S ha 
valakinek joga van, hogy büszke legyen nemzetségére, bátorságára, 
továbbá méltóságára és tisztségeire, nos, én olyan ősöktől 
származom, olyan bizonyságát adtam bátorságomnak, s oly fiatalon 
nyertem el a consulságot, hogy, mint huszonhárom éves consulnak, 
jogom volna dölyfösen viselkedni nemcsak a néppel, de az atyákkal 
szemben is. S tudtok-e egyetlen consuli tettemről vagy szavamról, 
amely sértőbb lett volna, mint tribunus koromban? Ilyen szellemben 
viseltem kétszer egymás után a consuli tisztet, s a dictatori 
teljhatalmat is így fogom gyakorolni, hogy ne legyek elnézőbb 
seregem és hazám katonáival, mint veletek - borzadok kimondani 
is! ellenségeivel szemben. Hamarabb vontok ti kardot ellenem, mint 
én ellenetek. S ha csatára kerül a sor, nálatok zördülnek meg 
először a hadijelvények, ti kezditek a csatakiáltást és a támadást. 
Jusson eszetekbe, amire nem gondoltak atyáitok és nagyatyáitok, 
nem gondoltak azok, akik kivonultak a Szent Hegyre, s azok sem, 
akik később megszállották az Aventinust. Számítsatok rá, külön- 
külön mindnyájan, hogy, mint egykor Coriolanushoz, anyátok és 
hitvesetek zilált hajjal elétek vonul a Városból. Akkor a volscus 
seregek megszelídültek, mert egy római volt a vezérük, de ti - hisz 
római sereg vagytok! - nehogy abbahagyjátok ezt a vétkes háborút! 
Te, T. Ouinctius - bármily szerepet töltesz be náluk önként vagy 
kényszerből -, ha csatára kerül a dolog, állj be a leghátsó sorokba, 
mert még mindig becsületesebb dolog megszaladni polgártársaid 
elől, mint harcolni hazád ellen. Most helyesen és becsületesen 
teszed, hogy a békére törekedve, az elsők között állsz, s tolmácsa 
leszel üdvös beszélgetésünknek. Szabjatok méltányos feltételeket: 
teljesítjük! Sőt, elfogadjuk a kevésbé méltányosakat is, inkább, 
semhogy ilyen bűnös viadalba bocsátkozzunk! 


T. Ouinctius könnyeket ontva e szavakkal fordult seregéhez: 


- Katonák, ha egyáltalán hasznotokra tudok lenni magam is, sokkal 
készségesebben vezetlek benneteket a béke, mint a háború felé. 
Nem volscus vagy samnis szólott most hozzátok, hanem egy római: 
consulotok és fővezéretek! Katonák, tudjátok, mily szerencsés 
hadvezér volt, amikor értetek harcolt, ne óhajtsátok, hogy ellenetek 
is annak bizonyuljon. A senatus talált volna más hadvezéreket is, 
akik sokkal elkeseredettebben támadnának rátok; lám, mégis őt 
küldte, akinek leghőbb vágya, hogy benneteket megkíméljen, s 
akiben, mint fővezéretekben, leginkább megbízhattok. Ha ők is, 
akik minden bizonnyal győznének, a békét óhajtják, mit kívánjunk 
akkor mi? Ne számoljunk le inkább  neheztelésünkkel és 
reménykedésünkkel, e rosszra késztető tanácsadókkal, s ne bízzuk 
magunkat és mindenünket oly jól ismert nagylelkűségére? 


41. . Mikor mindnyájan hangos kiáltozással fejezték ki 
egyetértésüket, T. Ouinctius, a hadijelvények elé lépve, kijelentette, 
hogy a katonák a dictator hatalmába adják magukat. Kérte, hogy 
fogja pártját szerencsétlen polgártársainak, s támogassa őket azzal a 
hűséggel, amellyel az állam ügyeit is intézi. A maga számára nem 
kér külön kíméletet, az ő egyetlen reménye bűntelenségének tudata. 
De katonáival legyenek elnézők, mint őseik voltak egykor a néppel, 
majd később a legiókkal szemben, s ne büntessék meg őket a 
lázadásért. 


A dictator elismerését fejezte ki Ouinctiusnak, s a többieket is 
megnyugtatva a Városba vágtatott. Az atyák felhatalmazásával a 
petelinumi ligetben azt javasolta a népnek, egyetlen katonát se 
vonjanak felelősségre a lázadásért. Kérte a polgárokat, se tréfás, se 
komoly formában senkit ne kárhoztassanak a történtekért. Ezután 
törvényt hoztak, amely halálbüntetés terhe mellett elrendeli, hogy 
egyetlen katona nevét se lehet beleegyezése nélkül a jegyzékből 
törölni, s a törvényt kiegészítették azzal, hogy aki az első csapat 
vezetője volt, az nem lehet katonai tribunus. Ezt az intézkedést az 
összeesküvők P. Salonius miatt követelték, aki majdnem minden 
második évben hol tribunus, hol az első csapat centuriója - mint 
most mondják: parancsnoka - volt. A katonák nehezteltek rá, mert 
mindig ellenezte lázadó terveiket, s hogy az összeesküvésben ne 
kelljen részt vennie, Lautulaeban megszökött tőlük. S mikor a 
senatus, Saloniusra való tekintettel, ezt az egyetlen pontot nem 


akarta elfogadni, akkor Salonius kérte az összeírt atyákat, ne 
viseljék inkább a szívükön az ő rangját, mint a nép megbékélését, és 
rávette őket, hogy ezt is hagyják jóvá. Ugyanilyen túlzó követelés 
volt, hogy a lovasok zsoldját, amely akkor háromszoros volt, 
szállítsák le, mert szemben álltak az összeesküvéssel. 


42. A fenti eseményeken kívül néhány szerző még azt is megemlíti, 
hogy L. Genucius néptribunus javaslatot terjesztett a nép elé, hogy 
tiltsanak meg minden uzsorát. S más népgyűlési határozatok 
állítólag úgy rendelkeztek, hogy senki tíz éven belül kétszer nem 
viselheti ugyanazt a hivatalt, s nem tölthet be egyazon évben két 
tisztséget, s hogy meg kell engedni két plebeius consul 
megválasztását is. Az, hogy a népnek ezeket az engedményeket 
sikerült kivívnia, bizonyítja: nem csekély erők vehettek részt a 
lázadásban. 

Más évkönyvek nem tudnak Valerius dictatorrá választásáról. Azt 
állítják, hogy az egész ügyet a consulok intézték el. Szerintük a 
lázadó tömeg nem Rómába érkezése előtt, hanem Rómában 
ragadott fegyvert, s a lázadók éjjel nem Ouinctius vidéki házába, 
hanem C. Manlius hajlékába hatoltak be, s őt kényszerítették, hogy 
vezérük legyen, azután meneteltek a negyedik mérföldkőhöz, s 
vonultak megerősített állásba. S nem a vezérek szólottak először a 
megbékélésről, hanem amikor a két sereg felsorakozott az 
ütközetre, a katonák, váratlanul összekeveredve, egymás kezét 
szorongatták, könnyek között üdvözölték egymást, s a consulok, 
látva, hogy harcosaik gondolni sem akarnak a harcra, kényszerültek 
rá, hogy az atyáknak az egyetértés helyreállítását javasolják. Vagyis 
a régi források csak abban egyeznek meg, hogy volt lázadás, aztán 
lecsendesítették. 


E zendülés hírére s a samnisok ellen kezdett súlyos háború miatt 
néhány nép hűtlen lett a római szövetséghez, ráadásul a latinokkal 
kötött szerződés is régen bizonytalanná vált, s a privernumiak is 
váratlanul betörtek két velük szomszédos római colonia, Norba és 
Setia területére, és végigpusztították. 


NYOLCADIK KÖNYV 


1. Már megválasztották az új consulokat, C. Plautiust (másodízben) 
és L. Aemilius Mamercinust, amikor Setiából és Norbából követek 
érkeztek Rómába, hogy jelentsék a privernumiak elpártolását, s 
felpanaszolják, hogy vereséget szenvedtek tőlük. Olyan hír is 
érkezett, hogy a volscus hadsereg az antiumiak vezetésével 
Satricum előtt ütött tábort. Sorshúzás útján mindkét háború 
vezetése Plautius consulnak jutott, aki először Privernum alá vonult, 
s azonnal csatát kezdett. Az ellenséget nem túl heves küzdelemben 
legyőzte, a várost elfoglalta, s erős megszálló sereget hagyva benne, 
visszaadta a privernumiaknak, elvéve tőlük területük kétharmad 
részét. A győztes sereg innen Satricumhoz vonult az antiumiak 
ellen. Véres csatát vívtak, amelyben mindkét sereg nagy 
veszteségeket szenvedett. Mielőtt még bármelyik félnek reménye 
nyílt volna a győzelemre, vihar választotta szét a viaskodókat. A 
függőben maradt küzdelemben kevésbé elcsigázott rómaiak másnap 
újra felkészültek a csatára. A volscusok, számba véve harc közben 
elszenvedett veszteségeiket, korántsem lelkesedtek ennyire egy 
újabb erőpróbáért; az éjszaka folyamán, mintha vereséget 
szenvedtek volna, oly sietve vonultak el Antium alól, hogy 
sebesültjeiket és poggyászuk egy részét is hátrahagyták. A rómaiak 
az ellenséges holttestek mellett, de a táborban is, igen sok fegyvert 
találtak. A consul kijelentette, hogy ezeket Lua istenanyának ajánlja 
fel, majd a tengerpartig előrenyomulva végigdúlta az ellenséges 
területeket. 

A másik consullal, Aemiliussal, a samnisok nem szálltak szembe; 
mikor a sabin földre betört, sehol nem talált táborra vagy 
csapatokra. Miközben a földeket tűzzel-vassal végigpusztította, 
felkeresték a samnisok békét kérő követei. A senatushoz utasította 
őket, ahol - engedélyt kapva a szólásra - most már korántsem 
ellenséges lelkülettel azt kérték, hogy a rómaiak kössenek velük 
békét, s engedjék meg, hogy háborút indíthassanak a sidicinusok 
ellen. Óhajukat már csak azért is jogosnak tartják, mert ők a római 
nép barátságát számukra kedvező s nem olyan szorongatott 
helyzetben kérik, mint kérték a campaniabeliek, s mert ősi 
ellenségeik, a sidicinusok ellen fognak fegyvert, akik a rómaiakkal 


se voltak soha barátságban, s akik békében nem kérték Róma 
barátságát, mint a samnisok, sem háborúban a segítségét, mint a 
campaniabeliek, s nem állnak Rómának se védelme, se 
fennhatósága alatt. 


2. T. Aemilius praetor - miután megkérdezte a senatust, miképpen 
vélekedik a samnisok kéréséről, s az atyák úgy nyilatkoztak, hogy 
újra szövetséget kell kötni velük - a samnisoknak ezt a választ adta: 
, Nem a római népen múlott, hogy megkötött szövetségük nem 
bizonyult maradandónak, s minthogy a samnisok belecsömörlöttek 
az önnön hibájukból kitört háborúba, ők sincsenek ellene 
barátságuk helyreállításának. Ami a sidicinusok ügyét illeti, semmi 
ellenvetést nem tesznek, hogy a samnis nép annál szabadabban 
dönthessen akár a béke, akár a háború mellett." A békét 
megkötötték, s a római sereg, mihelyt a samnis követek 
hazaérkeztek, elvonult: ellátták egy évi zsolddal és három hónapra 
elegendő élelemmel, ugyanis a consul ezzel a feltétellel biztosította 
a követek visszaérkezéséig a fegyvernyugvást. 


A samnisok a sidicinusok ellen vonultak addig Róma ellen harcoló 
csapataikkal, mert szilárdan remélték, hogy hamarosan elfoglalják 
az ellenség fővárosát. Erre a sidicinusok először a rómaiaknak 
ajánlották fel a meghódolást - de arra hivatkozva, hogy túl későn, a 
végső veszedelemtől szorongatva akarják megadni magukat, a 
senatus visszautasította javaslatukat -, majd a már saját 
elhatározásukból fegyverben álló latinokhoz fordultak. A háborúból 
a campaniabeliek sem maradtak ki; sokkal elevenebben élt bennük 
a samnisoktól elszenvedett jogtalanság, mint a rómaiaktól kapott 
jótétemény emléke. E sok népből egyetlen nagy hadsereg alakult, 
amely, a latinok vezetésével a samnisok területére betörve, több 
kárt okozott a pusztítással, mint a fegyveres harccal. S bár az 
összecsapásokban a latinok maradtak felül, mégis, hogy ne 
kényszerüljenek állandó csatározásra, önként visszavonultak az 
ellenség területéről. 


Ezzel a samnisok időt nyertek, hogy követeket küldhessenek 
Rómába. A senatus elé járulva a legatusok elpanaszolták, hogy 
most, amikor Róma szövetségesei, éppen annyi jogtalanságot kell 
eltűrniök, mint amikor ellenségei voltak. S esdekelve kérték, 


elégedjenek meg a rómaiak azzal, hogy kiragadták a samnisok 
kezéből ellenségeik, a campaniabeliek és a sidicinusok ellen 
biztosnak ígérkező győzelmet, s ne engedjék, hogy a leggyávább 
népek arassanak diadalt felettük. Ha a latinok és a campaniabeliek 
római alattvalók, hatalmi szóval tartsák őket távol a samnis földtől, 
ha pedig parancsuknak ellenszegülnének, fegyverrel kényszerítsék 
őket. Panaszukra, minthogy a rómaiak nem szívesen vallották volna 
be, hogy a latinok már nem engedelmeskednek nekik, s mivel nem 
akarták felelősségre vonással nyílt ellenséggé tenni őket, homályos 
választ kaptak: ,A latinokkal kötött szerződésben nincs kikötve, 
hogy nem viselhetnek háborút azzal, akivel akarnak; a 
campaniabeliekkel más a helyzet: nem szerződés révén kerültek 
Róma fennhatósága alá, hanem megadták magukat, ezért - akár 
tetszik nekik, akár nem - távol kell maradniok a háborútól." 


3. Ez a válasz a samnisokat kétségben hagyta a rómaiak szándékai 
felől, ugyanakkor fenyegető hangjával ellenséges érzületre hangolta 
a campaniabelieket, a latinok elbizakodottságát pedig, mintha 
Róma már mindent megengedne nekik, még csak fokozta. Így 
vezetőik, azzal az ürüggyel, hogy a samnisok ellen készülődnek 
harcra, sűrűn hívtak össze gyűléseket, s minden összejövetelen 
titokban a Róma ellen indítandó háború tervét forralták. S a 
megmentői ellen indítandó háborúhoz Campania népe is 
csatlakozott. De bármennyire igyekeztek is mindezt titokban tartani 
- mert az volt a tervük, hogy mielőtt Róma bármit kezdene, 
elintézik a hátukban fenyegető samnisokat -, az összeesküvés híre 
néhány magánember vendégbarátai vagy rokonai révén eljutott 
Rómába. A consulok a senatus felszólítására hivatali idejük letelte 
előtt letették tisztüket, hogy - tekintettel a fenyegető komoly 
háborúra az új consulokat minél előbb megválaszthassák; ekkor a 
Városban vallásos aggodalomból, nehogy olyanok vezessék a 
választási gyűlést, akiknek hivatali idejét megrövidítették, áttértek 
az interregnumra. Két interrex volt: M. Valerius és M. Fabius; ez 
utóbbi vezetésével választották meg consulnak T. Manlius 
Torguatust (harmadszor) és P. Decius Must. 

Ismeretes, hogy ebben az évben érkezett Italiába hajóhadával 
Alexander, Epirus királya: ha vállalkozását siker koronázza, a 
háború kétségtelenül Rómára is kiterjed. Ebben a korban élt 
nővérének fia, a háborúban legyőzhetetlen Nagy Sándor, akit 


fiatalon, betegséget küldve rá, a földkerekség másik részén ragadott 
el a végzet. 

Egyébként a rómaiak, noha már nem volt kétséges szövetségeseik és 
a latinok elpártolása, mégis a latinok tíz vezető emberét, mintha a 
samnisok miatt és nem magukért aggódnának, a szükséges 
utasítások meghallgatására Rómába rendelték. Latiumban akkor két 
praetor volt, az egyik L. Annius, a Setia elnevezésű, a másik a Circei 
nevű római coloniából való L. Numisius. Felszólításukra nemcsak a 
szintén római coloniának számító Signia és Velitrae, de a volscusok 
is fegyvert ragadtak. A praetorokat név szerint rendelték Rómába, s 
mindenki sejthette megidézésük okát. Ezért elindulásuk előtt 
gyűlést tartottak, és bejelentvén, hogy a senatus megidézte őket, 
előterjesztették, hogy, véleményük szerint, mit fognak velük 
közölni, s elmondták, hogy erre mit óhajtanak válaszolni. 


4. Az egyik ezt javasolta, a másik azt, mire Annius így beszélt: 
, Noha magam is javaslatot tettem az adandó válaszra, véleményem 
szerint országunk sorsát nem az dönti el, hogy mit 

mondunk, hanem, hogy mit teszünk. Ha a szükséges 
intézkedésekben megegyezünk, könnyű lesz a tényekhez megtalálni 
a szavakat. Mert ha most, hogy szövetségünk árnyékká foszlott, 
nyugodtan bele tudunk törődni a szolgaságba, mi egyéb lehet még 
hátra, mint hogy elárulva a sidicinusokat, most már nemcsak a 
rómaiak, de a samnisok parancsait is lessük, s azt válaszoljuk a 
rómaiaknak, hogy csak siessenek, mert egyetlen intésükre letesszük 
a fegyvert. De ha, éppen ellenkezőleg, végre egyszer a szabadság 
vágya mardossa a szívünket; ha bennünket igazi szerződés, igazi 
szövetség, igazi jogegyenlőség köt össze velük, ha végre 
dicsekedhetünk azzal, amit egykor szégyelltünk, hogy a rómaiak 
vérrokonaink; ha a mi szövetséges seregünk oly jelentős számukra, 
hogy az övékéhez csatlakozva haderejüket megkétszerezi, és 
consulaik sem háborúik kezdetekor, sem befejezésekor nem 
óhajtanak lemondani róla haditerveikben, akkor miért nem 
valósítjuk meg a teljes egyenlőséget? Miért nem adják az egyik 
consult a latinok? Azok, akik a hadsereg egy részét adják, kapjanak 
részt a hatalomból is! Számunkra ez nem jelent különleges 
megtiszteltetést, hisz viszonzásul elismerjük, hogy Latium felett 
Róma uralkodik, de hogy ez a helyzet megtisztelőnek látszhat, 
abban a mi hosszú ideig tanúsított közönyünk is hibás! De ha 


valaha is vártátok az időt, amelyben a két uralom egyesül, és 
szabadságotok megvalósul, íme, ez az idő megjött, meghozta 
bátorságotok és az istenek jóindulata. Türelmük határait 
kipróbáltátok azzal, hogy nem adtatok csapatot. Kinek lehet kétsége 
afelől, hogy haragra lobbantak, amikor megtagadtunk egy több, 
mint kétévszázados hagyományt? S lám, mégis elviselték ezt a kínos 
sérelmet! Önálló háborút viseltünk a paelignusok ellen, ők pedig, 
akik azelőtt még arra sem jogosítottak fel bennünket, hogy mi 
magunk védjük meg határainkat, egyetlen szóval sem tiltakoztak. 
Eljutott hozzájuk a hír, hogy a sidicinusokat védelmünkbe vettük, 
hogy Campania az ő oldalukról hozzánk állt, hogy sereggel 
készülődünk szövetségeseik, a samnisok ellen, s még csak ki se 
mozdultak a Városból. Mi egyéb késztethetné őket ekkora 
önuralomra, mint annak a belátása, mekkora a mi erőnk s mekkora 
az övék? Biztos tudomásom szerint az ellenünk panaszt emelő 
samnisoknak is olyan választ adtak, amelyből világosan kitűnik, 
hogy már ők maguk sem ragaszkodnak Rómának Latium felett 
gyakorolt uralmához. Érvényesítsük hát, nyíltan követelve, azt a 
jogot, amelyet hallgatólagosan már ők maguk is elismertek. S ha 
valaki félne ennek a követelésnek hangot adni, íme, én kezeskedem, 
hogy nemcsak a római nép, nemcsak a senatus, de a Capitoliumon 
trónoló luppiter füle hallatára fogom kijelenteni: ha velünk 
szerződést és szövetséget akarnak, közülünk kell választaniuk az 
egyik consult és a senatus tagjainak a felét." 

Miután ily merész hangon nemcsak tanácsot adott, de a cselekvésre 
is felajánlkozott, nagy tetszésnyilvánítás közben egyhangúlag 
felhatalmazták, beszéljen és cselekedjen úgy, ahogy egész Latium 
érdekében, saját lelkiismerete szerint a legjobbnak látja. 


5. A követség Rómába érkezett, s a Capitoliumon a senatus elé 
járulhatott. Az atyák nevében T. Manlius consul felszólította őket, 
ne indítsanak háborút Róma szövetségesei, a samnisok ellen, mire 
Annius olyan hangnemben, mintha a Capitoliumot megszálló 
hódító, nem pedig a népek jogának védelmét élvező követ volna, a 
következő beszédet mondotta: , Elérkezett az ideje, T. Manlius és ti, 
összeírt atyák, hogy végre ne úgy szóljatok hozzánk, mintha uraink 
volnátok, hisz látjátok, az istenek segítségével milyen viruló 
állammá tették Latiumot fegyverei és katonái; legyőztük a 


samnisokat, szövetséget kötöttünk a  sidicinusokkal és a 
campaniabeliekkel, akikhez most a volscusok is csatlakoztak, s a 
római coloniák is inkább választották a római helyett a latin 
uralmat. De minthogy eszetekben sincs határt szabni féktelen 
hatalomvágyatoknak, ezért, noha módunkban volna fegyverrel is 
kivívni Latium szabadságát, mégis, a minket összekötő rokonság 
kedvéért, annyit engedünk, hogy mindkét fél számára egyenlő 
jogokat biztosító békejavaslatot teszünk. Ha már a halhatatlan 
istenek úgy látták jónak, hogy erőinket is egyenlővé tegyék, 
válasszuk az egyik consult Rómából, a másikat Latiumból, s a 
senatus tagjai is egyenlő arányban kerüljenek ki a két népből; 
váljunk egy néppé, egy állammá, s hogy birodalmunknak egy 
fővárosa s mindnyájunknak egy neve legyen, s ha már egyik félnek 
engednie kell, legjobb lesz, ha Rómát tesszük meg fővárosunknak, s 
mindnyájan felvesszük a római nevet." 


Véletlenül a római consul is éppen ilyen indulatos ember volt, és 
annyira nem mérsékelte felháborodását, hogy egyenesen kimondta: 
ha a római atyák esztelenül beleegyeznek abba, hogy egy setiabeli 
ember diktálja nekik a törvényeket, ő kardot övezve jön a 
senatusba, s minden latinnal, aki a szeme elé kerül, saját kezűleg 
végez. Majd Iuppiter szobra felé fordulva így kiáltott: , Halld meg, 
Iuppiter, halljátok meg, Jog és Igazság, ezt az iszonyatot! Azt kell 
majd látnod, hogy idegen consulok, idegen senatus telepednek saját 
felszentelt templomodba, ahol te magad leigázott fogoly leszel! Hát 
ilyen szerződést kötött, latinok, Tullus, Róma királya atyáitokkal, az 
albaiakkal? Ilyet kötött később is L. Targuinus veletek magatokkal? 
Nem emlékeztek már a Regillus tó mellett vívott csatára? Annyira 
elfeledkeztetek régebbi  vereségeitekről s a tőlünk kapott 


jótéteményekről?" 


6. A consul szavaira felzúgott az atyák hangos méltatlankodása. A 
hagyomány szerint Annius, miközben a consulok az istenek felé 
fordulva segítségért fohászkodtak, jól hallható gúnyos megjegyzést 
tett a római Iuppiter isteni hatalmára. Annyi tény, hogy amikor, 
magánkívül a haragtól, a templom előcsarnokából gyors léptekkel 
elsietett, a lépcsőn lezuhanva súlyosan megsérült: feje úgy 
odaütődött a legalsó lépcsőfokhoz, hogy elvesztette eszméletét. 
Mivel a szerzők ebben nem egyeznek meg, én sem állítom 


határozottan, hogy meghalt, valamint azt sem, hogy mikor az 
isteneket . tanúnak hívták a  szerződésszegéshez, hatalmas 
mennydörgéssel megindult a felhőszakadás. Mindez éppen úgy lehet 
igaz, mint az istenek haragjának az éreztetésére szolgáló kitalálás. 
Mikor Torguatus, aki a senatus megbízásából kikísérte a követeket, 
megpillantotta a földön fekvő Anniust, hangosan felkiáltott, hogy az 
atyák és a nép egyaránt jól meghallhatták: ,Így van ez jól! Az 
istenek maguk kezdték meg igazságos háborúnkat! Van még égi 
gondviselés! Élsz még, hatalmas Iuppiter! Nemhiába ajánlottuk fel 
neked, az istenek és emberek Atyjának, Városunkat szent 
lakóhelyül. Miért késtek fegyvert ragadni, polgárok, s ti, összeírt 
atyák, hisz az istenek a vezetőink. Úgy fogom földre teríteni a latin 
legiókat, ahogy követüket látjátok itt heverni a földön." A consul 
nagy tetszéssel fogadott szavai annyira felkorbácsolták a nép 
indulatait, hogy a távozó követeket a tömeg haragjától és 
erőszakosságától nem a népek joga, sokkal inkább a consul 
rendeletére melléjük szegődött tisztviselők közbelépése védte meg. 
A senatus is egyhangúan a háborúra szavazott. A két consul két 
újonnan toborzott hadsereggel átvonult a marsus és a paelignus 
területen, egyesültek a samnis sereggel, majd tábort ütöttek Capua 
mellett, ahova már egybegyűltek a latinok és szövetségeseik. Itt a 
hagyomány szerint a két consulnak álmában ugyanaz a kép jelent 
meg: az emberinél jóval nagyobb és méltóságteljesebb férfialak, aki 
kijelentette, hogy az alvilági istenek és a Földanya egyik féltől a 
sereget, a másiktól a vezért kívánják engesztelő áldozatul. S amelyik 
sereg vezére az ellenség legióit s ezenfelül önmagát is felajánlja 
áldozatul, annak a népe, annak a serege fog győzni. 


A consulok közölték egymással éjszakai látomásukat, majd 
elhatározták, hogy az istenek kiengesztelésére állatáldozatot 
mutatnak be, s ha a belsőrészek vizsgálatából ugyanaz derül ki, 
mint az álomból, az egyik consul teljesíti a végzet parancsát. 
Minthogy a jóspapok válasza megegyezett a szívükben élő titkos 
sejtelemmel, az összehívott legatusoknak és tribunusoknak nyíltan 
elmondták az istenek rendelését, s nehogy csata közben rémületet 
keltsen az egyik consul önkéntes halála, megegyeztek, hogy amelyik 
oldalon a sereg hátrálni kezd, az ott tartózkodó consul ajánlja fel 
magát áldozatul a polgárokért, a római népért. 


A tanácskozáson azt is megtárgyalták, hogy ha a háborúk 


irányításában valaha is szükséges volt a könyörtelen szigorúság, 
most valóban vissza kell térni az ősök hagyományos katonai 
fegyelméhez. Gondjukat még csak növelte, hogy a latinok ellen 
kellett harcolniuk, akiknek nyelve, szokásai, fegyverei, s ami a 
legfontosabb, hadviselési módszerei teljesen megegyeztek a 
rómaiakéval. Katonáik, centurióik, tribunusaik gyakran voltak 
együtt egy helyőrségben mint bajtársak a mi katonáinkkal, 
centurióinkkal, tribunusainkkal, s szolgáltak együtt egy csapatban. 
Ezért a consulok, nehogy katonáink valamiképpen meginogjanak, 
megtiltották, hogy bárki is a csatasoron kívül az ellenséggel viadalt 
kezdjen. 


7. A felderítésre mindenfelé kiküldött lovassági parancsnokok 
között ott volt T. Manlius, a consul fia is, aki lovasaival véletlenül 
az ellenséges tábor fölé jutott, alig egy dárdavetésnyire a 
legközelebbi őrállástól. Itt tusculumi lovasok álltak a nemes 
származású és hőstettei miatt nagy hírnek örvendő Geminus 
Maecius vezetésével. Felismerve a római lovasokat s élükön a 
consul kiváló fiát (mert akkor minden előkelőbb ember jól ismerte 
egymást), Geminus Maecius rájuk szólt: 

- Rómaiak, egyetlen lovascsapattal akarjátok megvívni a háborút a 
latinok és szövetségeseik ellen? S mivel töltik majd közben az időt a 
consulok meg a két consuli hadsereg? 

- Időben megjelennek - válaszolta Manlius -, s megjelenik velük a 
náluk is erősebb és hatalmasabb Iuppiter is, szerződésszegésetek 
tanúja. Ha a Regillus tónál úgy harcoltunk, hogy elegetek volt 
belőle, remélhetőleg elérjük, hogy csatasorunk és az ütközet itt sem 
szerez nektek túl sok örömet! 

Erre Geminus, társai közül kissé előrerúgtatva, így szólt: 

- Nem volna-e kedved addig is, míg seregetek teljes erővel 
megindul, megmérkőzni velem, hadd derüljön ki kettőnk viadalából 
már most, mennyire felülmúlja a latin lovas a rómait? 

A büszke ifjút talán a harag, talán az ajánlat visszautasításával járó 
szégyen vagy talán a végzet kikerülhetetlen ereje rávette, hogy 
elfogadja a kihívást. S megfeledkezve apja parancsáról, a consulok 
rendeletéről, meggondolatlanul vállalta a küzdelmet, amelyben 
számára szinte mindegy volt, hogy győztes vagy vesztes lesz-e. A 
többi lovas, mintha látványosság készülne, visszahúzódott, s ők 
ketten a szabadon maradt téren előreszegezett lándzsával 


egymásnak vágtattak. Manlius döfése ellenfelének sisakja fölött, 
Maeciusé az ő lova nyaka alatt siklott el.  Lovaikkal 
visszakanyarodtak, majd újra nekirugaszkodva Manlius szúrt 
először, s ellenfele lovát találta a két füle között. A fájdalmas sebtől 
megvadult állat mellső lábával fölszökött, teljes erejéből felvágva 
fejét levetette lovasát, s míg ez lándzsája és pajzsa segítségével fel 
akart tápászkodni nehéz helyzetéből, Manlius a torkába szúrt, s a 
bordák között átszaladó vasával földhöz szegezte. Fegyvereit 
elzsákmányolva  visszalovagolt övéihez, s boldogan ujjongó 
csapatával a táborba, majd egyenesen apja fővezéri sátra elé 
vágtatott, nem tudván, mit tett, s hogy mire szolgált rá, dicséretre 
vagy büntetésre. 

- Atyám - kezdte -, hogy mindenki meggyőződhessen, mennyire 
igazán a te véredből származom, itt hozom neked ezt a lovagi 
zsákmányt, amelyet az engem párviadalra kihívó, majd általam 
megölt ellenségtől szereztem. 

E szavak hallatára a consul azonnal elfordult fiától, elrendelte, hogy 
a seregnek fújjanak gyülekezőt, s mikor mindenki összegyűlt, így 
szólt: 


- Minthogy te, T. Manlius, nem tisztelve sem a consul parancsát, 
sem az apai tekintélyt, rendelkezéseink ellenére a csatasoron kívül 
harcba szálltál az ellenséggel, s a magad részéről megszegted a 
katonai fegyelmet, amely mindmáig Róma hatalmának az alapja 
volt, engem abba a kényszerű helyzetbe hoztál, hogy vagy az 
államról kell megfeledkeznem, vagy ma gamról és családomról. De 
inkább mi lakoljunk önnön vétkünkért, semhogy az állam 
szenvedjen ily nagy kárt a mi bűnünk miatt. Kegyetlen lesz a példa, 
amit szolgáltatunk, de a jövőre nézve üdvös az ifjúságnak. 
Kétségtelenül  részrehajlóvá tesz irántad természetes atyai 
szeretetem s hősiességednek ez a bizonyítéka, amelyet megtévesztő 
fénnyel övez a dicsőség csalfa látszata. De haláloddal kell érvényt 
szereznünk a consul parancsának, mert ha kegyelmet kapsz, mi 
leszünk az okai, hogy e parancs egyszer s mindenkorra üres szóvá 
válik. Ezért nem hiszem, hogy te magad is, ha egyetlen csepp is 
folyik benned véremből, vonakodsz haláloddal helyreállítani a 
vétkeddel meglazított fegyelmet. Indulj, lictor, kösd oda őt az 
oszlophoz! 


Mindenkiben megdermedt a vér e rettenetes parancs hallatára, s 


míg ki-ki úgy érezte, mintha felette cikáznék a bárd, inkább a 
félelem, mint a tekintélytisztelet nyűgözte őket mozdulatlanná. De 
mikor az elszelt nyakból kiszökkent a vér, a körülállókból, mintha 
lelkük most bukkant volna fel a megrendülés mélységéből, 
ellenállhatatlan erővel törtek elő a gyász felszakadó szavai. Nem 
takarékoskodtak sem a panasszal, sem az átokkal, s az ifjú testét a 
bajtársak befedték a zsákmányolt fegyverekkel, és a tőlük telhető 
legnagyobb fénnyel rendezett temetési szertartással égették el a 
táboron kívül összehordott máglyán. S a ,manliusi parancs" 
nemcsak a kortársakat töltötte el borzalommal, de az utókor 
számára is iszonyú példa lett. 


8. Mindamellett e kegyetlen büntetés hatására a sereg jobban 
engedelmeskedett vezérének, s nemcsak az éjszakai és nappali 
őrszolgálatra fordítottak sokkal nagyobb gondot, hanem, mikor 
csatára került a sor, ez a szigorúság a döntő ütközetben is 
hasznosnak bizonyult. Az összecsapásnak teljesen polgárháború 
jellege lévén, az elszántságot kivéve semmi különbség nem volt a 
latinok és rómaiak között. 

Hajdan a rómaiak kerek pajzsot használtak, majd - mikor 
bevezették a zsoldfizetést - a kerek pajzsot hosszúkásra cserélték, s a 
macedón mintájú régebbi phalanx külön csapatokból álló 
csatarenddé alakult át, amelyet utoljára több csatasorra tagoltak. 
Minden csatasorban hatvan harcos, két centurio s egy hadijelvény- 
hordozó volt. 

Az első csatasorban álltak a lándzsások tizenöt, egyenként húsz 
könnyű fegyverzetű katonából álló, egymástól csekély távolságra 
elhelyezkedő manipulusban. A többiek pajzzsal voltak ellátva, s 
ezeket, minthogy csak lándzsájuk és  hajítódárdájuk volt, 
könnyűfegyverzetűeknek nevezték. Ez a sor állt elöl a csatában, ide 
osztották be a katonaköteles fiatalok színe-javát. Mögöttük álltak, 
ugyanennyi manipulusban, az érettebb korúak, mindnyájan pajzzsal 
és kitűnő fegyverekkel ellátva, ezeket nehézfegyverzetűeknek 
nevezték. Ezt a harminc manipulusból álló sereget nevezték együtt 
előharcosoknak, mert mögöttük már másik tizenöt sor helyezkedett 
el a hadijelvények alatt; minden sor három részre oszlott, s közöttük 
az elsőt nevezték első  dárdásoknak. Három, egyenként 
száznyolcvanhat emberből álló zászlóaljra voltak osztva. A harcban 
az első zászlóalj a kipróbált, idősebb katonákból álló triariusok, a 


második a kortól és tapasztalatoktól kevésbé megedzett rorariusok, 
a harmadik a tartalékcsapatok előtt járt, akiktől a küzdelemben a 
legkevesebbet lehetett várni, azért is volt itt a helyük, az utolsó 
sorban. 


Miután az ilyen részekre tagolt sereg felállott, mindenekelőtt a 
dárdások kezdték meg az ütközetet. Ha nem tudtak végezni az 
ellenséggel, lassan, lépésben hátrálva, beálltak a 
nehézfegyverzetűek sorai közé. Akkor ezek vették fel a harcot, s a 
dárdások mögött zárkóztak fel. A triariusok bal lábbal kilépve bal 
vállukra vetett pajzzsal a hadijelvények alatt várakoztak. Csatasoruk 
a heggyel felfelé tartott, ferdén a földbe szúrt lándzsákkal olyan 
volt, mintha égnek meredő sánckarók öveznék. S ha a 
nehézfegyverzetűek csatája sem alakult elég kedvezően, az 
összecsapás helyéről ezek is lassan a triariusokhoz hátráltak. Innen 
van az, a szorongatott helyzetek jellemzésére gyakran alkalmazott 
mondás: ,A triariusokra került a sor." Ilyenkor a triariusok 
felemelkedtek, beengedték oszlopaik közé a dárdásokat és a 
nehézfegyverzetűeket, s tüstént összezárva soraikat, mintegy 
elzárták az átjárást, s egyetlen összefüggő menetben, mint akik 
mögött már nincs semmi, amiben reménykedhetnének, törtek az 
ellenségre. S éppen ez volt az ellenség számára a legfélelmetesebb: 
mikor már úgy gondolta, hogy megvert sereget üldöz, váratlanul új, 
számban megnövekedett csatasort látott felbukkanni maga előtt. 


Mintegy négy, egyenként ötezer gyalogosból és háromszáz lovasból 
álló legiót szerveztek. Ugyanennyi katonát soroztak be akkori 
ellenségeink, a latinok, s teljességgel hasonló módon állították fel 
seregüket is. Nemcsak azt tudták, hogy - ha nem zavarodnak össze a 
sorok zászlóalj a zászlóaljjal, valamennyi dárdás  dárdással, 
nehézfegyverzetű nehézfegyverzetűvel kerül szembe, de azt is, hogy 
melyik centurio melyik centurióval fog harcolni. Mindkét seregben 
volt a triariusok között egy-egy hadijelvény-hordozó, akik jól 
ismerték egymást, hisz mindig egyforma rangot viseltek. A latin 
harcos duzzadt az erőtől, kiváló vitéz volt, a római pedig gyenge 
testalkatú, bár megbecsült, megbízható férfiú. Ez, minthogy nem 
bízott eléggé testi erejében, már Rómában engedélyt kapott, hogy 
tetszése szerint válasszon valakit helyettesnek maga mellé, aki 
megvédi az éppen rá jutó ellenségtől, s helyettese, egy fiatalember, 
harcban le is győzte a latin centuriót. 


A csata nem messze zajlott le a Vesuvius lábától, a Veserisbe vezető 
út mellett. 


9. A római consulok, harcba vonulás előtt, áldozatot mutattak be. 
Úgy mondják, Deciusnak megmutatta a jóspap, hogy a májnak a 
rómaiakra vonatkozó felén a ,fej"-nek nevezett egyik lebeny 
hiányzik, mintha levágták volna. Egyébként az istenek kegyesen 
fogadták áldozatát. Manlius áldozata kiválóan sikerült. 

- Minden rendben van - mondta Decius -, ha tiszttársam kedvező 
jósjeleket kapott! 

Ezután, a hadsorokat a fentebb ismertetett rendben felállítva, 
megkezdték az ütközetet. Manlius vezényelte a jobb-, Decius a 
balszárnyat. Kezdetben mindkét fél egyforma lelkesedéssel küzdött, 
majd a jobbszárnyon a dárdások, nem tudván feltartóztatni a 
latinok előrenyomulását, a második vonalig hátráltak. A 
kavargásban Decius harsány hangon odakiáltotta M. Valeriusnak: 

- Valerius, most van szükség az istenek segítségére! Felkérlek, mint 
a római nép főpapját, mondd el az imát, amellyel legióinkért 
áldozatul felajánlhatom magamat. 

A főpap ráparancsolt, vegye fel szegélyes togáját, burkolja be fejét, s 
kezét a toga alatt állához emelve, s a lába alá fektetett gerelyre 
rálépve, mondja el a következőket: 

- Ianus, Iuppiter, Mars atyánk, Ouirinus, Bellona, Larok, jövevény és 
hazai istenek, akiknek hatalmatok van rajtunk és ellenségeinken, s 
ti, halottak istenei! Azért esdek, azért könyörgök hozzátok, 
fogadjátok kegyesen felajánlásomat, adjatok erőt és győzelmet a 
guirisek római népének, sújtsátok félelemmel, rémülettel, halállal a 
guirisek római népének ellenségeit. E szavakkal kifejezett ígéretem 
szerint a guirisek római népéért, államáért, seregéért, legióiért, 
segédcsapataiért, magammal együtt felajánlom az alvilág isteneinek 
és a Földnek az ellenség legióit, segédcsapatait. 


Könyörgését befejezve lictorokat küldött T. Manliushoz: jelentsék 
idejében tiszttársának, hogy felajánlotta magát a seregért. Ő maga, 
gabii köntöst öltve, fegyveresen lovára szökkent, s az ellenség 
sűrűjébe vágtatott. Emberfeletti lénynek látszott mindkét sereg 
előtt, mintha az ég küldte volna, hogy áldozatként lecsillapítson 
minden isteni haragot, s hogy a pusztulást övéitől elhárítva, az 


ellenségre fordítsa. Nyomában járt a teljes rémület és rettegés, zavar 


fogta el először a latinok  hadijelvény-hordozóit, majd 
továbbterjedve, az egész sereget. Jól lehetett látni, hogy amerre 
csak elvágtat, az emberek, mint akiket valami gonosz csillag lángja 
per zselt meg, reszketni kezdenek, s mikor a rázuhogó dárdák alatt 
végre összerogyott, a latin csapatok már teljesen fejüket vesztve 
menekültek, üresen hagyva a csatateret. A rómaiak pedig, a 
babonás félelem alól felszabadulva, mintha csak most hangzott 
volna el a csatára hívó jel, újra kezdték a harcot. Mert a rorariusok 
előretörtek az előcsapat sorai közé, új erővel töltve el a dárdásokat 
és nehézfegyverzetűeket, az első és második vonalbeliek pedig fél 
térdre ereszkedve csak a consul parancsát várták, hogy támadásra 
induljanak. 


10. Csata közben egyes pontokon, számbeli fölényükkel, a latinok 
kerekedtek felül. Manlius consul - aki, hírt kapva tiszttársa elestéről, 
Deciusnak, hősi haláláért, mint ahogy isteni és emberi jog szerint 
egyaránt meg is érdemelte, nemcsak könnyekkel, de magasztaló 
szavakkal is adózott - kis ideig töprengett, harcba indítsa-e már a 
triariusokat. Azután, okosabbnak vélve, ha erejüket érintetlenül a 
döntő pillanatra tartogatja, inkább a tartalékcsapatokat vezényelte a 
hátsó sorból a hadijelvények elé. Mikor előrenyomultak, a latinok, 
mintha az ellenfél is ugyanezt tette volna, saját harmadik 
csatasorukat küldték előre. Ezek, noha a jó ideje tartó elkeseredett 
harcban maguk is kimerültek, s dárdáik is eltörtek vagy 
eltompultak, túlsúlyban lévén, visszanyomták az ellenséget, mert 
azt hitték, hogy vége a csatának, s már elérkeztek a leghátsó római 
csatasorhoz. Ekkor a consul rászólt a triariusokra: 

- Most pihenten induljatok rohamra a kifáradt ellenség ellen, 
gondoljatok a hazára, a feleségre és a gyermekekre, gondoljatok 
arra, hogy consulotok a ti győzelmetekért halt meg! 

A triariusok friss erőben, ragyogó fegyverekkel indultak előre; új, 
váratlanul megjelenő csatasort alkotva befogadták maguk közé az 
előttük harcolókat; csatakiáltást hallatva megzavarták a latinok első 
sorait, gerelyükkel az arcukba célozva elsöpörték a derékhadat, s a 
többi csapaton, mintha nem is volna fegyverük, szinte veszteség 
nélkül vágták át magukat, és olyan öldöklést rendezve törték át az 
ellenséges éket, hogy a latin harcosoknak alig negyedrésze maradt 
életben. A hegy lábánál távolabb harcra készen sorakozó samnisok 
csak növelték a latinok rémületét. Egyébként a csatáért valamennyi 


polgár és szövetséges közül elsősorban a consulokat illeti dicsőség: 
az egyik az égi és alvilági istenek részéről fenyegető minden 
veszélyt és bajt magára vállalt, a másik pedig harc közben olyan 
vitézségről, megfontoltságról tett bizonyságot, hogy a csatát az 
utókor számára megörökítő római és latin történetírók vita nélkül 
megegyeznek abban, hogy törvényszerűen annak a félnek kellett 
győznie, amelynek T. Manlius volt a vezére. 

A menekülő latinok Minturnae felé igyekeztek. Táborukat az 
ütközet után a rómaiak elfoglalták, sokan élve estek itt fogságba, 
főképpen campaniabeliek. Decius holttestét aznap nem találták 
meg, a kutatást félbeszakította a leszálló éjszaka. Másnap bukkantak 
rá az ellenséges holttestek nagy halma alatt, dárdák borították. 
Decius számára tiszttársa hősi halálához méltó ünnepélyes temetést 
rendezett. 


Azt hiszem, helyénvaló itt megjegyeznem, hogy a consulnak, 
dictatornak, praetornak jogában áll - ha az ellenséges legiókat 
áldozatul fel akarja ajánlani -, hogy maga helyett - tetszése szerint - 
valamelyik besorozott legióban szolgáló polgárt ajánlja fel. Ha a 
felajánlott személy meghal, akkor rendben van a dolog, ha nem hal 
meg, akkor hét láb magas vagy ennél is nagyobb képmását el kell 
ásni, s engesztelésül állatot kell vágni fölötte. A helyhez, ahol a 
képmást elásták, nem közelíthet római tisztségviselő. Ám ha 
valamelyikük - mint Decius is tette - saját magát akarja feláldozni, 
de nem hal meg, az ilyen önmagát felajánló személy sem magáért, 
sem az államért nem mutathat be - szentségtörés nélkül - áldozatot. 
Ha Vulcanusnak vagy valamely más istennek akarja felajánlani 
fegyvereit, állatáldozat vagy más szertartás kíséretében megteheti. 
A dárda, amelyen a consul könyörgés közben állott, nem kerülhet az 
ellenség kezébe. Ha mégis odajut, Marsot disznó-bika-juh-áldozattal 
kell kiengesztelni. 


11. Bár a hajdani szertartások és emberi szokások mind feledésbe 
mentek, minthogy a régi és itthoni szokásoknál mindent többre 
tartunk, ami új és külföldi, mégsem tartottam feleslegesnek, hogy 
ránk hagyományozott, annak idején használt nevükön említsem 
őket. 

Némely szerzőnél azt olvasom, hogy a samnisok megvárták a csata 
kimenetelét, és csak akkor indultak támogatásunkra, amikor a 
rómaiak már befejezték a küzdelmet; s hogy a lanuviumiak is 


tanácskozással húzták az időt, és csak akkor küldtek végre 
segítséget a latinoknak, mikor ezek már vereséget szenvedtek, s 
hogy hadijelvényeik és csapataik már kivonultak a kapun, mikor 
megérkezett a latinok vereségének híre. Erre, visszafordulva, megint 
bevonultak a városba, s praetoruk, egy bizonyos Milionius, állítólag 
megjegyezte, hogy a rómaiak drágán fogják megfizettetni velük ezt 
a rövid kis utat. 

A harc után életben maradt, mindenfelé szétszóródott latinok 
összegyülekezve Vesciában találtak menedékhelyet. Itt a 
tanácskozásokon fővezérük, Numisius azt erősítgette, hogy a háború 
végzete mindkét fél soraiban egyformán szedett áldozatokat, 
valójában tehát mindkettőt földre terítette, a rómaiak csak névleg 
győztek, egyébként a legyőzöttekkel azonos helyzetben vannak; 
mindkét consul fővezéri sátrát betölti a gyász: az egyiket az apja 
által iszonyú módon megölt fiú, a másikat a magát föláldozó consul 
halála miatt. Egész seregük megsemmisült, első és második 
csatasorukat levágták, vereséget szenvedtek hadijelvényeik előtt és 
mögött, végül is csak a triariusok mentették meg a helyzetet. S ha a 
latin haderő hasonló vereséget szenvedett is, a veszteségek 
pótlására mégis közelebb van hozzá Latium vagy a volscus föld, 
mint a rómaiakhoz Róma. Ezért, ha jóváhagyják, ő azonnal sereget 
toboroz a latin és volscus fiatalságból, csatára felkészülve 
visszamegy Capua alá, és váratlanul megjelenve rajtaüt az ütközetet 
nem váró rómaiakon. 

A Latiumba és a volscusokhoz küldött csalárd levelekre - minthogy 
az ott lakók nem vettek részt a csatában, s így könnyű volt őket 
elámítani - mindenfelől gyors ütemben alkalmi erők gyűltek össze. 
Torguatus consul a Sinuessa és Minturnae között elterülő trifanumi 
vidéken találkozott ezzel a hadoszloppal. Még táborhelyet se 
választottak, mindkét fél összehordta a málhát, és sietett a csatába, 
s a döntésig folytatták a harcot. Mert a latinok akkora veszteséget 
szenvedtek, hogy mindnyájan megadták magukat a győztes sereggel 
a földek feldúlására induló consulnak, s példájukat követték a 
campaniabeliek is. 

Latium és Capua területe egy részének elvesztésével bűnhődött. A 
latin s vele együtt a privernumi földet és az eddig a Capuához 
tartozó Falernust, egész a Vulturnus folyóig, szétosztották a római 
nép között. Fejenként két iugerumot kaptak a latin s hozzá még 
háromnegyed iugerumot a privernumi földből; a falernusi területből 
mindenkinek három-három iugerumot osztottak, s ezenfelül még 


felet a nagy távolság miatt. Nem büntették meg a latinok közül a 
laurentumi és a campaniai lovagokat, mert nem volt részük az 
elpártolásban. Úgy döntöttek, hogy a laurentumiakkal fel kell 
újítani a szövetséget, s ez időtől kezdve minden esztendőben 
megújítják a Latin Ünnepeket követő tizedik napon. A campaniai 
lovagok megkapták a polgárjogot, s ennek emlékére érctáblát 
szögeztek fel Castor római templomában. Campania népét 
kötelezték, hogy a lovagok közül, akiknek száma ezerhatszáz volt, 
mindegyiknek biztosítson évi négyszázötven denár járandóságot. 


12. T. Manlius, miután a háborút ily módon befejezte, és kit-kit 
érdeme szerint megbüntetett vagy jutalmazott, visszatért Rómába. 
Ismeretes, hogy bevonulásánál csak az öregebbek vonultak ki eléje: 
az ifjúság - mint egész élete folyamán - akkor is utálta és átkozta. 


Mikor az antiumiak be-betörtek Ostia, Ardea és Solonium területére, 
Manlius consul, minthogy betegsége miatt nem vállalhatta a háború 
vezetését, az akkoriban éppen praetori tisztet viselő L. Papirius 
Crassust nevezte ki dictatornak, aki L. Papirius Cursort tette meg a 
lovasság főparancsnokának. A dictator semmi említésre méltót nem 
művelt, noha jó néhány hónapig állandó táborban Antium területén 
tartózkodott. 


Letelvén az esztendő, amelyet annyi és oly hatalmas népen aratott 
győzelem, ezenfelül az egyik consul dicsőséges halála s a másiknak, 
bár kegyetlen, de örök időkre emlékezetes parancsa tett 
nevezetessé, új consulok léptek hivatalba: Ti. Aemilius Mamercinus 
és O. Publilius Philo. De számukra nem adódott lehetőség nagy 
tettekre, meg jobban is törődtek saját maguk meg pártjuk dolgaival, 
mint a hazával. A földjeik elvesztése miatt elkeseredetten fellázadt 
latinokat a fenectani mezőn szétverték, táborukat elfoglalták. Míg 
Publilius, akinek vezetésével és jósjelei alapján lefolyt a csata, 
fogadta a latin népek meghódolását, amelyek ifjúságát itt 
lemészárolták, addig Aemilius Pedumhoz vezette seregét. A 
pedumiakat Tibur, Praenestae és Velitrae népe támogatta, s 
Lanuviumból és Antiumból is érkeztek hozzájuk segédcsapatok. 
Miután a római sereg felülkerekedett a csatában, de még hátra volt 
magának Pedumnak s a város mellett levő szövetséges tábornak 
elfoglalása, a consul - hallva, hogy tiszttársának diadalmenetet 


szavaztak meg - otthagyta a befejezetlen háborút, s Rómába sietett, 
hogy még a győzelem előtt magának is diadalmenetet követeljen. A 
felháborodott atyák megtagadták kérése teljesítését, mondván, hogy 
csak Pedum bevétele vagy a megadás után lehet szó diadalmenetről; 
ezért Aemilius elidegenedett a senatustól, s úgy viselte consuli 
tisztségét, mint akármelyik lázongó tribunus. Mert ameddig csak 
consul volt, szüntelenül vádolta az atyákat a nép előtt, s ebben 
tiszttársa sem gátolta, mert maga is plebeius volt. A vádakhoz bő 
anyagot szolgáltatott, hogy a latin és falernusi földeket igen 
szűkmarkúan osztották szét a nép között. S mikor a senatus, véget 
akarván vetni a consulok hatalmának, elrendelte, hogy a háborút 
újra kezdő latinok ellen dictatort kell kinevezni, akkor Aemilius, aki 
éppen hivatalban volt, tiszttársát nevezte ki dictatorrá, az pedig 
Iunius Brutust tette meg a lovasság főparancsnokának. 

A dictator a nép kedvében járt: egyrészt beszédeiben állandóan 
vádolta az atyákat, másrészt három, a népnek kedvező, az atyákat 
sújtó törvényjavaslatot szavaztatott meg. Az első azt rendelte el, 
hogy a népgyűlés határozatai minden polgárt köteleznek; a 
második, hogy a comitia centuriata elé terjesztett törvényjavaslatot 
az atyáknak előzőleg, még a szavazás előtt jóvá kell hagyniuk; a 
harmadik, hogy - ha már elérték azt, hogy mindkét consul plebeius 
lehet - az egyik censort is mindig a népből kell választani. Az atyák 
véleménye szerint a consulok és a dictator sokkal nagyobb vereséget 
mértek a hazára otthon, mint amennyire odakint elért 
győzelmeikkel és katonai sikereikkel gyarapították hatalmát. 


13. A következő évben, amikor L. Furius Camillus és C. Maenius lett 
consul, a senatus, hogy minél jobban kitűnjön, mekkora mulasztást 
követett el Aemilius, az előző évi consul a pedumi ostrom 
félbehagyásával, szenvedélyesen követelte, hogy fegyvert, katonát s 
minden lehetséges erőt mozgósítva foglalják el és semmisítsék meg 
Pedumot. Az új consulok a senatus parancsára, minden egyéb ügyet 
félretéve, oda is vonultak. Latium már abban a helyzetben volt, 
hogy sem a háborút, sem a békét nem tudta elviselni: a háborúhoz 
hiányzott az ereje, a békére pedig nem volt hajlandó földje 
elvesztésén érzett elkeseredése miatt. Ezért úgy döntöttek, legjobb 
lesz, ha a középutat választják: visszavonulnak városaikba, hogy 
Róma, miután nem ingerelték fel, ne találjon ürügyet a háborúra, 


másrészt, ha hír érkezne valamelyik városuk  ostromáról, 
mindenfelől, minden népből odasiethessenek a  körülzártak 
segítségére. Mindamellett a pedumiakat alig néhány nép támogatta: 
a tiburiak és praenestebeliek jelentek meg Pedum alatt, minthogy 
területük szomszédos volt. Az ariciabelieket, lanuviumiakat és 
velitraebelieket, váratlanul rajtuk ütve az Astura folyónál, Maenius 
akkor szórta szét, amikor az antiumi volscusokkal akartak 
egyesülni. Camillus Pedumnál vívott a rendkívül erős tiburi sereggel 
sokkal súlyosabb erőpróbát jelentő, bár ugyancsak szerencsés 
kimenetelű ütközetet. Különösen nagy kavarodást okozott csata 
közben a városiak váratlan kitörése. Camillus, csapatai egy részével 
ellenük fordulva, nemcsak visszaűzte őket falaik mögé, de - 
vereséget mérve rájuk és segédcsapataikra -  ostromlétrák 
segítségével aznap városukat is elfoglalta. 


Ezután elhatározták, hogy győztes seregüket, amelyet a város 
elfoglalása még  elszántabbá és  bizakodóbbá tett,  Latium 
megfékezésére rázúdítják az egész tartományra. S nem is 
nyugodtak, míg valamennyi várost ostrommal bevéve vagy 
megadásra kényszerítve, egész Latiumot le nem igázták. Ezt 
követően az elfoglalt városokban helyőrséget hagytak hátra, majd 
visszatértek Rómába, hogy megtartsák a számukra mindenki 
beleegyezésével megszavazott diadalmenetet. A triumphushoz még 
egy kitüntetés is járult - ritka eset abban a korban -: a Forumon 
felállították lovasszobrukat. 

Mielőtt még a választógyűlés az eljövendő év consulait kijelölte 
volna, Camillus a következő javaslatot terjesztette a senatus elé a 
latin népek ügyében: 

- Összeírt atyák! Amit Latiumban háborúval és fegyverrel kellett 
elérnünk, azt, hála az istenek jóindulatának és katonáink 
vitézségének, immár  véghezvittük. Pedumnál és  Asturánál 
megsemmisítettük az ellenséges sereget. Minden latin város és a 
volscus Antium ostrommal vagy megadásra kényszerülve a 
kezünkre jutott, és hadseregünk hatalmában van. Most már azt kell 
megfontolnunk, hogy miután lázadozásaikkal annyi nyugtalanságot 
okoztak, miképpen tudnánk őket tartós békével nyugalomra bírni. 
Ennek eldöntését a halhatatlan istenek teljesen rátok bízták, 
olyannyira, hogy Latium jövendő sorsát, létét vagy nemlétét, a ti 
kezetekbe helyezték. Így tehát, ami a latinokat illeti, velük akár az 
irgalmatlan leszámolás, akár a megbékélés útját követjük, egyszer s 


mindenkorra biztosíthatjátok magatoknak a békét. Könyörtelen 
határozatot akartok hozni a behódolt és legyőzött népek ellen? 
Módotokban van elpusztítani egész Latiumot, roppant pusztasággá 
változtatni ezt a földet, amelynek kiváló szövetséges hadserege 
annyi nehéz háborúban, oly sokszor volt segítségünkre. Vagy, az 
ősök példáját követve, úgy akarjátok megnövelni Róma hatalmát, 
hogy a legyőzötteket befogadjátok polgárai közé? Itt az alkalom, 
hogy országunkat a legnagyobb dicsőséggel  gyarapíthatjuk! 
Kétségtelen, hogy a mienk az a legszilárdabb hatalom, amelynek 
bárki örömmel lesz alattvalója. De bármi is lesz döntésetek, gyorsan 
kell meghoznotok; annyi nép figyel rátok remény és félelem között 
ingadozó lélekkel. Azért minél hamarabb szabaduljatok meg ettől a 
gondtól, hogy, amíg így megbénítja őket a feszült várakozás, 
elébevágjatok - megtorlással vagy jótéteménnyel - esetleges 
elhatározásuknak. A mi kötelességünk volt biztosítani, hogy ti 
mindenről tetszésetek szerint határozhassatok. A tiétek: olyan 
döntést hozni, amely nektek és az államnak legelőnyösebb. 


14. A senatus vezetői elismeréssel fogadták a consul összefoglaló 
előterjesztését, de megjegyezték, hogy e népek nem egyformán 
vétkesek. Ezért csak úgy hozhatnak megfelelő határozatot, ha az 
érdemeket külön-külön mérlegelve, a consulok minden egyes nép 
ügyét név szerint, egyénileg terjesztik elő. Ezért egyenként tettek 
javaslatot, és hoztak döntést mindegyikről. A lanuviumiak elnyerték 
a polgárjogot, s visszakapták szentségeiket, azzal a feltétellel, hogy 
a Megmentő Iuno szentélye és ligete a lanuviumi szabad polgárok és 
a római nép közös tulajdona legyen. Aricia, Nomentum és Pedum 
lakóit a lanuviumiakkal egyenlő jogokkal felvették a polgárok közé. 
A tusculumiak megtartották polgárjogukat, az elpártolást úgy ítélték 
meg, mint nem az egész közösség, hanem csupán néhány pártütő 
bűnét. A régi római polgárjoggal bíró velitraebelieket, minthogy 
már annyiszor fellázadtak, kemény büntetéssel sújtották: 
városfalaikat lerombolták, senatoraikat elköltöztették, 
megparancsolva nekik, hogy csak a Tiberis túlsó partján lakhatnak, 
s amelyiket az innenső parton találják, az csupán ezer as bírsággal 
válthatja ki magát, s elfogója csak a pénz lefizetése után engedi 
szabadon bilincseiből. A senatorok földjére telepeseket küldtek, s 
beköltözésük után Velitrae ismét bené pesedett. Új telepeseket 


küldtek  Antiumba is, egyszersmind az  antiumiaknak is 
megengedték, hogy ha óhajtják, a colonia tagjai lehetnek. 
Hadihajóikat elvették, az antiumi népet eltiltották a hajózástól, de 
megkapták a polgárjogot. Tibur és Praeneste lakói földjük egy 
részének elvesztésével bűnhődtek, nemcsak azért az újkeletű 
vétkükért, hogy a többi latin néppel együtt elpártoltak, de azért a 
régebbiért is, hogy a római uralom ellen érzett gyűlöletükben a 
gallusokkal, ezzel a félvad néppel léptek fegyveres szövetségre. A 
többi latin néptől elvették azt a jogot, hogy egymás között 
házasodjanak, kereskedjenek, hogy közös gyűléseket tartsanak. A 
campaniaiakat, a lovagok iránt való elismerésül, mert nem voltak 
hajlandók a latinokkal együtt fellázadni, Fundi és Formiae lakóit 
pedig azért, mert területükön seregünknek mindig biztonságos és 
békés átvonulást biztosítottak, felvették - szavazati jog nélkül - a 
polgárok közé. Cumae és Suessula lakosai helyzetüket és jogaikat 
tekintve Capuával egyenlő körülmények közé kerültek. Az antiumi 
hajókat részben a római hajókészítő műhelyekbe vitték, részben 
elégették, s elhatározták, hogy a hajóorrokkal a Forumon emelt 
szónoki emelvényt díszítik; ezért nevezték el ezt a szent helyet 
, rostra"-nak. 


15. GC. Sulpicius Longus és P. Aelius Paetus consulok idejében, 
amikor a zavartalan békét mindenfelé nem annyira Róma hatalma, 
mint inkább a kíméletes bánásmód miatt érzett hála biztosította, 
háború tört ki a sidicinusok és az auruncusok között. Az 
auruncusok, mióta megadták magukat T. Manlius consulnak, nem 
mozgolódtak, ezért több joggal fordulhattak segítségért Rómához. 
De mielőtt még a consulok seregükkel a Városból elindultak volna - 
a senatus ugyanis úgy döntött, hogy az auruncusokat meg kell 
védeni -, megérkezett a hír, hogy az auruncusok félelmükben 
elhagyták városukat, s az asszonyokkal és a gyermekekkel Suessába 
- a mai Auruncába - menekülve elsáncolták magukat, s közben a 
sidicinusok lerombolták ősi falaikat és városukat. A senatus, 
felháborodva azon, hogy a consulok  késedelmeskedésükkel 
kiszolgáltatták szövetségesünket, dictator választását rendelték el. 
C. Claudius Inregillensist választották meg, aki C. Claudius 
Hortatort tette meg a lovasság főparancsnokának. De vallási 
aggályok támadtak a dictator személyével kapcsolatban, s mikor a 


jósok kijelentették, hogy a választási szertartásoknál hiba történt, a 
dictator és a lovasság főparancsnoka lemondott tisztéről. 

Ebben az évben egy Minucia nevű Vesta-szűz gyanúba keveredett, 
először a megengedettnél fényesebb életmódja miatt, azután mert 
egy szolga feljelentette a főpapoknál. Ezért úgy döntöttek, hogy 
nem vehet részt az áldozatokon, s nem bocsáthatja el szolgáit, majd 
- kimondva rá a halálos ítéletet - a Porta Collina mellett, a köves 
úttól jobbra, a Bűnösök mezején elevenen eltemették. Gondolom, a 
mezőt is az ő bűnéről nevezték el így. 

Ebben az évben választottak először plebeius praetort, O. Publilius 
Philót. Hiába tiltakozott Sulpicius consul, mondván, hogy a 
pályázatot nem fogja figyelembe venni, mert a senatus, amely a 
legfőbb tisztségek betöltésénél sem tudta érvényesíteni akaratát, 
nem igyekezett a praetorválasztást megakadályozni. 


16. A következő évet, amelyben L. Papirius Crassus és K. Duillius 
volt consul, az ausonok ellen viselt háború tette - inkább újdonsága, 
mint súlyossága miatt - nevezetessé. Ez a nép Cales városában 
lakott. A szomszédos sidicinusokkal egyesítette fegyveres erőit, s a 
két nép seregét említésre is alig érdemes ütközetben szétvertük, 
mert városuk közelsége idő előtti megfutamodásra csábította őket, s 
menekülésüket is biztonságosabbá tette. De a senatus mégsem 
kicsinyelte le ezt a háborút, mert a sidicinusok annyiszor 
kezdeményeztek már maguk is háborút, s támogatták mások 
lázadását vagy szolgáltattak okot a fegyveres megtorlásra. Ezért 
mindenképpen arra törekedett, hogy a kor legnagyobb hadvezérét, 
M. Valerius Corvust válasszák meg negyedszer is consulnak. Corvus 
tiszttársa M. Atilius Regulus lett. S hogy elkerüljék a sorsolással járó 
kockázatot, a consulokat megkérték, hogy - a sorsolást mellőzve 
Corvus vállalja el ezt a feladatot. Corvus átvette az előző consulok 
győztes hadseregét, a háború tűzfészkéhez, Caleshez vonult, s az 
ellenséget, amelynek elszántságát a korábbi csata emléke is 
gyengítette, az első csatakiáltással és támadással szétszórva, 
megkezdte a városfalak ostromát. Katonái oly harci lázban égtek, 
hogy azonnal fel akartak hatolni ostromlétrákon a várfalakra, 
fogadkozva, hogy nyomban feljutnak. Corvus túl kockázatosnak 
ítélte a vállalkozást, jobbnak látta a cél érdekében, ha katonái az 
életveszély helyett a megerőltetést vállalják. Már elkészült a sánc, a 


sok ostromfedél, már a falakhoz gördítették az ostromtornyokat, de 
egy szerencsés véletlen következtében nem volt rájuk szükség. Mert 
egy elfogott római, M. Fabius, akinek valamelyik ünnepnapon az 
őrök hanyagságából sikerült széttörnie bilincseit, s a faloromra 
erősített kötélen, kezein függeszkedve, a római ostromművek közé 
leereszkedett, rábeszélte a fővezért, üssön rajta a bor és lakoma 
mámorában alvó ellenségen. S nem került nagyobb küzdelmükbe 
hatalmukba keríteni az ausonokat és városukat, mint megverni őket 
a harcmezőn. Hatalmas zsákmányt ejtettek, s Calesben helyőrséget 
hátrahagyva, a legiókat visszavezették Rómába. 


A consul - a senatus határozata értelmében - diadalmenetet tartott, s 
hogy Atilius is kivehesse részét a győzelemből, elrendelték, hogy a 
két consul együtt vezesse a sereget a sidicinusok ellen. Előzőleg, 
hogy consulválasztó gyűlést tarthassanak, senatusi végzéssel L. 
Aemilius Mamercinust dictatorrá nevezték ki, ő pedig O. Publilius 
Philót tette meg a lovasság főparancsnokának. A dictator 
vezetésével megtartott gyűlésen T. Veturiust és Sp. Postumiust 
választották consullá. 

A sidicinusok ellen vívott háború még nem fejeződött be teljesen, de 
a consulok meg akarván előzni jótéteményükkel a nép kívánságát, 
máris azt javasolták, alapítsanak Calesban coloniát. A senatus úgy 
döntött, hogy kétezerötszáz telepest írjanak össze, s a földek 
szétosztására hármas bizottságot választottak, K. Duilliust, T. 
Ouinctiust és M. Fabiust. 


17. Ezután az új consulok, átvéve elődeik seregét, betörtek az 
ellenséges területre, és mindent feldúlva, a várost övező falig 
nyomultak. Úgy látszott, maguk a sidicinusok is hatalmas sereget 
szedtek össze, s nem lévén más reményük, el vannak szánva, hogy a 
végsőkig küzdenek, s hír szerint a samnisokat is felbiztatták, 
vegyenek részt a harcban, ezért a senatus felszólítására a consulok 
P. Cornelius Rufinust dictatorrá, M. Antoniust a lovasság 
főparancsnokává nevezték ki. De vallási aggályból, hogy 
választásuknál — hibát követtek el, mindketten lemondtak 
tisztségükről. Ezután járvány tört ki, ezért - mintha a hiba minden 
jósjelkérésre kiterjedt volna - áttértek az interregnumra. Ennek 
bevezetése után csak az ötödik interrex, M. Valerius Corvus 
választatott consulokat: A. Corneliust (másodszor) és Cn. Domitiust. 


Az általános nyugalomban a gallusok háborús készülődéséről 
érkezett hír akkora riadalmat keltett, hogy dictator választása 
mellett döntöttek. M. Papirius Crassust választották meg, a lovasság 
főparancsnoka pedig P. Valerius Publicola lett. Ezek, mikor a 
kiküldött földerítők jelentették, hogy a gallusoknál teljes a 
nyugalom, már - sokkal szigorúbban, mint a samnisok elleni 
háborúban - megtartották a sorozást. 


Minthogy a samnisokat is gyanúsítani lehetett, hogy már második 
éve elszakadási szándékkal zavarognak, a római sereget nem vonták 
vissza a sidicinus területről. Egyébként a samnisokat az épeiroszi 
Alexander ellen viselt háború a lucaniaiakhoz szólította, és a két 
nép szabályos csatát vívott a Paestum mellett partra szálló királlyal. 
Alexander megnyerte az ütközetet, békét kötött a rómaiakkal; nem 
tudni, mennyire tartja meg a feltételeket, ha továbbra is így szolgált 
volna neki a szerencse. 


Ebben az évben vagyonbecslést is tartottak. Felbecsülték az új 
polgárok vagyonát, a meglevő tribusokhoz újakat csatoltak, a 
Maecia és a Scaptia tribusokat; ezeket O. Publilius Philo és Sp. 
Postumius censorok szervezték meg. L. Papirius praetor törvénye 
alapján, amely szavazati jog nélkül adja meg a polgárjogot, Acerra 
lakói római polgárokká lettek. Ezek voltak a mondott év otthoni és 
háborús eseményei. 


18. A következő évet, amelyben M. Claudius Marcellus és C. 
Valerius lett consul, rettenetessé tette az egészségtelen időjárás vagy 
az emberi gonoszság. Azt találom, hogy az évkönyvek Valerius 
consul melléknevét hol Flaccusnak, hol Potitusnak mondják: 
egyébként nem is fontos, melyik név volt az igazi. Sokkal jobban 
szeretném, ha az nem bizonyulna igaznak - amiről nem is mind 
emlékeznek meg -, hogy azok, akiknek halála az évet ilyen rossz, 
járványhozó hírbe hozta, voltaképpen mérgezés áldozatai lettek. 
Mégis, nehogy bármelyik szerző szavahihetőségét is kétségbe 
vonjam, erről is a hagyománynak megfelelően akarok beszámolni. 

Mikor a legelőkelőbb polgárok pusztultak el hasonló betegségben, s 
majdnem teljesen egyforma tünetek között, O. Fabius Maximus 
curulus aedilisnél egy szolgáló bejelentette: felfedi a tömeges 

halálesetek titkát, ha biztosítják, hogy feljelentéséért nem éri 


bántódás. Fabius azonnal jelentette a dolgot a consuloknak, ezek a 
senatusnak, s a testület a feljelentőnek egyhangúan büntetlenséget 
ígért. Erre a szolgáló felfedte, hogy asszonyi gonoszság zúdította a 
polgárságra ezt a csapást: előkelő asszonyok készítik a pusztító 
mérgeket, s ha a tisztségviselők mindjárt vele mennek, tetten 
érhetik őket. Követték a feljelentőt, rajta is kaptak néhány asszonyt 
efféle szerek főzése közben, s rábukkantak az elrejtett, kész 
mérgekre is. A nőket a Forumra vitték, s poroszlóval idézték meg 
azt a húsz matrónát, akiknél rajtuk ütöttek. Közülük kettő, Cornelia 
és Sergia - mindkettő patrícius származású -, azt erősítgette, hogy 
ezek a szerek orvosságok, s mikor a feljelentő vitába szállva velük, 
felszólította őket, bizonyítsák rá a hazugságot, igyanak a főztjükből, 
időt kértek, hogy egymás között tanácskozhassanak. A népet 
visszaszorították, majd mindenki szeme láttára a többi asszony elé 
terjesztették a dolgot, s egyikük se vonakodott inni az italból, 
fölhajtották, így saját bűnük végzett mindnyájukkal. Ugyanakkor 
elfogták kísérőiket is, akik egész sor matrónára vallottak rá: közülük 
százhetvenet ítéltek el. Eleddig még sose volt Rómában 
méregkeverési ügyben nyomozás. Az egész ügyet iszonyú 
csodajelnek tartották, s inkább elmezavarral, mint elvetemült 
gonoszsággal magyarázták. S mikor az évkönyvek eszükbe juttatták, 
hogy egykor, a nép kivonulása idején, a dictator egy szöget vert be, 
s ezzel az engesztelő szertartással késztette a viszálykodó lelkeket 
józan belátásra, úgy határoztak, hogy dictatort kell választani a szög 
beverésére. Cn. Ouinctiliust választották meg, aki L. Valeriust 
nevezte ki a lovasság főparancsnokává; a szög beverése után 
mindketten letették tisztségüket. 


19. Consullá választották L. Papirius Crassust (másodszor) és L. 
Plautius Venoxot. Az év elején követek érkeztek volscus földről, 
Fabrateriából és Lucából, kérve, hogy Róma kössön velük 
szövetséget, vegye őket oltalmába, s ha megvédi őket a samnisok 
fegyvereitől, mint hűséges és engedelmes alattvalók fogják Róma 
hatalmát szolgálni. Erre a senatus követeket küldött a samnisokhoz, 
és felszólította őket, ne törjenek be erőszakkal a fenti népek 
területére. A követség el is érte célját, nem mintha a samnisok békét 
óhajtottak volna, de még nem voltak eléggé felkészülve a háborúra. 


Ebben az évben a privernumiakkal is háború kezdődött, amelybe a 


fundibeliek is bekapcsolódtak, sőt a vezér is Fundiba való volt: 
Vitruvius Vaccus, akit nemcsak hazájában, de Rómában is jól 
ismertek. A Palatiumon volt a háza, amelyet leromboltak, és a 
közterületté vált telket Vaccus rétjének nevezték el. 


Minthogy Setia, Norba és Cora területét mindenfelé feldúlta, L. 
Papirius consul vonult ellene, és seregétől nem messze ütötte fel 
táborát. Vitruvius nem volt elég bölcs belátni, hogy az erősebb 
ellenséggel szemben a sáncok mögött kell maradnia, sem elég 
vállalkozó kedvű ahhoz, hogy táborától nagyobb távolságra kezdjen 
ütközetet. Nem is nagyon engedett időt a csatasornak, hogy a 
táborból kivonulva felfejlődjön, s noha katonái nem annyira az 
ellenségre és harcra, hanem sokkal inkább arra ügyeltek, merre 
találhatnak utat visszafelé a menekülésre, mégis meggondolatlanul, 
elszántság nélkül harcba bocsátkozott. S mikor a rómaiak, alig 
erőltetve meg magukat, vereséget mértek rá - éppen mert olyan 
kicsi volt a távolság és könnyű a visszavonulás -, katonáit, a 
nagyobb öldökléstől megmentve, nehézség nélkül visszavezette a 
táborba. A csatában alig estek el néhányan, csak a táborba 
visszazúduló tömeg végén futók közül vágtak le egy-két katonát. 
Alighogy beesteledett, a sereg rendezetlen menetben Privernumba 
vonult, több biztonságot remélve ott a falak, mint itt a sánc mögött. 
Plautius, a másik consul, miután minden földet végigdúlt és 
pusztított seregével, Privernumtól Fundi területére vonult. 

Benyomulása után elébe járult Fundi senatusa, és közölte: nem 
Vitruviusért és bandájáért, hanem Fundi népéért jöttek könyörögni, 
amelynek bűntelenségét maga Vitruvius igazolta azzal, hogy 
menedékhelyének nem szülővárosát Fundit, hanem Privernumot 
választotta. Privernumban kell tehát felkutatni és felelősségre vonni 
a római nép ellenségeit, akik hűtlennek bizonyulva mindkét 
hazájukhoz, egyszerre vétettek Fundi és Róma ellen. A fundibelieket 
békevágy, római lelkület tölti el, s hálásan emlékeznek az elnyert 
polgárjogra. Kérik a consult, kíméljen meg egy ártatlan népet a 
háborútól. Fundi földje, városuk, a maguk, az asszonyok és a 
gyermekeik élete mind a római népé, s mindig azé is marad. A 
consul megdicsérte őket, és megírta Rómába, hogy a fundibeliek 
megtartották hűségüket, majd Privernum alá indult. Először is - 
mint Claudius írja - a pártütés vezetőit vonta felelősségre, s mintegy 
háromezer összeesküvőt küldött megkötözve Rómába, de a senatus 
nem elégedett meg ezzel a meghódolással, mivel meg volt 

győződve, hogy a fundibeliek a szegény és jelentéktelen polgárok 
feláldozásával óhajtották elkerülni a büntetést. 


20. Miközben Privernumot a két consuli sereg körülzárta, az egyik 
consult választógyűlés tartására visszahívták Rómába. Ebben az 
évben állítottak fel először a circusban sorompót. 

Még nem tették le a privernumi háború gondját, mikor rémítő hír 
terjedt el a gallusok fenyegető betöréséről, olyan hír, amilyent a 
senatus sohase szokott figyelmen kívül hagyni. Ezért a két új consul, 
L. Aemilius Mamercinus és C. Plautius még hivatalba lépésük 
napján, Ouinctilis elsején, parancsot kapott, hogy osszák meg 
egymás közt a feladatokat, s Mamercus, akinek a gallus háború 
jutott, senkit sem mentesítve a szolgálat alól, tartson sorozást. 
Mondják, hogy az egyébként katonai szolgálatra alig alkalmas 
mesterembereket és kézműveseket is besorozták, s roppant sereget 
gyűjtöttek össze Veii területén, hogy onnan induljanak a gallusok 
ellen. Nem tartották tanácsosnak, hogy messzebbre távozzanak, 
nehogy az ellenség észrevétlenül, másik úton törjön a Városra. S 
mikor néhány nap múlva az a hír érkezett, hogy a gallusoknál ez 
idő tájt teljes a nyugalom, az egész haderő Privernum ellen fordult. 


Ettől kezdve kétféleképpen tudósít a hagyomány. Egyesek szerint a 
várost rohammal elfoglalták, s Vitruvius élve esett a kezükbe, 
mások szerint, mielőtt még a döntő ütközetre került volna a sor, 
hírnökpálcát körülhordozva a városiak adták magukat a consul 
hatalmába, s ők szolgáltatták ki Vitruviust. A senatus megtárgyalta 
Vitruvius és a privernumiak ügyét; a consulnak meghagyta, 
rombolja le Privernum falait, s erős őrséget hagyva a városban, 
jöjjön haza diadalmenetét megtartani. Elrendelte, hogy Vitruviust a 
consul megérkezéséig őrizzék börtönben, majd vesszőzzék meg, és 
végezzék ki. A Palatiumon álló házát le kell rombolni, javait Semo 
Sangus istennőnek kell felajánlani. Az eladásból befolyt összegen 
készíttessenek ércpajzsot, amelyet Sangusnak Ouirinus templomával 
szemben álló szentélyében kell elhelyezni. Privernumról a senatus 
következőképpen határozott: annak a senatornak, aki Privernumnak 
a rómaiaktól történt elpártolása után a városban maradt, a 
veliternaebeliekhez hasonlatosan a Tiberis túlsó partján kell laknia. 


E határozatok után Plautius diadalmenetéig a senatusban nem esett 


szó a privernumiakról, a consul, megtartván diadalmenetét, úgy 
vélte, hogy miután Vitruviust és társait kivégezték, kockázat nélkül 
szóba hozhatja a privernumiakat olyan hallgatóság előtt, amely a 
bűnösök kivégzésével már kielégítette bosszúvágyát. A következőket 
mondta: 

- Miután az összeesküvés vezetői a halhatatlan istenektől és tőletek 
elnyerték méltó büntetésüket, miképpen döntötök, összeírt atyák, az 
ártatlan tömegről? Noha tisztem szerint inkább a ti véleményeteket 
kell megtudakolnom, s nem az enyémet kinyilvánítanom, én mégis 
a magam részéről jónak tartanám, ha igyekeznénk az ellentéteket a 
lehető legnagyobb mértékben kiküszöbölni, hisz a privernumiak a 
velünk annyira megbízhatatlan békében élő samnisok szomszédai. 


21. Noha a kérdést önmagában is nehezen lehetett eldönteni, 
minthogy ki-ki saját hajlandósága szerint javasolt szigorúbb vagy 
enyhébb megoldást, még bizonytalanabbá tette az egész dolgot az 
egyik privernumi követ nyilatkozata, aki - nem annyira jelenlegi 
szerencsétlenségükre, mint inkább arra a helyzetre gondolva, 
amelyben született - a szigorúbb eljárást javasló valamelyik senator 
ama kérdésére, hogy szerinte milyen büntetést érdemelnek, így 
válaszolt: 

- Olyat, amilyet azok érdemelnek, akik méltónak hiszik magukat a 
szabadságra! 

A consul, látva, hogy a büszke válasz még jobban fölingerli azokat, 
akik a privernumiakkal szemben eddig is ellenszenvvel viseltettek, 
azt remélte, hogy nyájas kérdéssel ő majd szelídebb feleletre bírja, 
ezért megkérdezte: 

- Nos, és ha elengedjük büntetéseteket, milyen békét remélhetünk 
tőletek? 

- Ha elfogadható békét ajánlotok, a mienk is hű és állandó lesz, ha 
keményet, a miénk sem tart sokáig! - hangzott a felelet. Erre sokan 
felháborodtak, hogy egy privernumi, méghozzá ilyen nyíltan, 
fenyegetőzni mer, hisz az efféle kijelentések alkalmasak arra, hogy 
fellázítsák a már megbékélt népeket is. A szelídebb senatorok 
igyekeztek a választ jobbindulatúan értelmezni: igazi férfi, igazi 
szabad ember szavait hallották, s mit gondolnak, elképzelhető-e, 
hogy egyetlen nép, vagy akár egyetlen ember is képes a feltétlenül 
szükségesnél tovább eltűrni a számára kellemetlen helyzetet? Csak 
az a megbízható béke, amelyet az emberek jószántukból tartanak 


meg, s ne reméljünk hűséget attól, akit szolgaságba akarunk 
kényszeríteni. Főként a  consulnak sikerült befolyásolnia a 
hangulatot azzal, hogy a közvéleményt elsősorban irányító, 
consulviselt férfiaknak ismételten odakiáltotta hangosan, hogy 
minél többen hallják: 

- Csak azok érdemlik meg, hogy rómaiak legyenek, akiknek legfőbb 
gondja a szabadság! 

Így nemcsak a senatusban vitték keresztül a javaslatot, de a 
jóváhagyás után a néppel is megszavaztatták, hogy a privernumiak 
elnyerjék a polgárjogot. 

Ugyanebben az évben háromszáz telepest küldtek Anxurba, ahol 
fejenként két iugerum földet kaptak. 


22. Olyan esztendő következett, P. Plautius Proculus és P. Cornelius 
Scapula consulsága alatt, amelyet sem itthoni, sem háborús 
esemény nem tett nevezetessé, legfeljebb az, hogy telepeseket 
küldtek Fregellaebe - ez a föld először a sidicinusok, később a 
volscusok birtokában volt -, valamint, hogy M. Flavius, anyja 
temetésén, húsadományt osztott a nép között. 

Egyesek szerint az anyjáról való kegyes megemlékezés csak 
jogcímül szolgált arra, hogy lerója tartozását a népnek: mikor 
ugyanis egy előkelő asszony megbecstelenítésének vádjával az 
aedilisek törvénybe idézték, a nép felmentette. S az egykori 
felmentő ítélet fejében rendezett húsosztás még hivatalhoz is 
segítette, mert a legközelebbi választógyűlésen, távollétében, a 
többi pályázó előtt néptribunusnak választották meg. 

Nem messze a mai Neapolistól feküdt Palaepolis, mindkét várost 
ugyanaz a cumaei eredetű nép lakta. Cumae lakói az euboiai 
Chalchisból "származtak. — Hajóhaduk segítségével, amellyel 
otthonukból idehajóztak, új lakóhelyükön, az itteni tenger partján 
komoly befolyásra tettek szert. Először a két szigeten, Aenarián és 
Pithecusán kötöttek ki, később, nekibátorodva, a szárazföldön 
telepedtek le. Ez az állam részben saját erejében, részben a samnis- 
római szövetség ingatagságában bízva, vagy számításba véve a 
hírek szerint Rómában pusztító járványt, számos ellenséges 
cselekedetre ragadtatta magát a Campania és Falernus területén 
lakó rómaiakkal szemben. 

Ezért L. Cornelius Lentulus és a másodízben megválasztott O. 
Publilius Philo consulsága alatt elküldték hozzájuk a fetialis 


papokat, hogy kártérítést kérjenek. S mikor a görögök, ez az inkább 
szavakkal, mint tettekkel hősködő nép, gőgös választ adtak, a 
népgyűlés, az atyák jóváhagyásával, úgy döntött, hogy háborút 
indítanak Palaepolis ellen. A consulok megosztották egymás közt a 
feladatokat; Publiliusnak jutott a görögök elleni háború vezetése, 
Corneliusnak pedig egy másik sereggel a samnisok esetleges 
mozgolódására kellett ügyelnie. Ezek ugyanis, hír szerint, csak a 
campaniabeliek elpártolására vártak, hogy támadjanak. Így hát 
legjobbnak látszott, ha Cornelius az ő földjükön állítja fel állandó 
táborát. 

23. A senatus a két consul jelentéséből meggyőződött, hogy kevés a 
remény a samnisokkal való béke megtartására. Publilius azt írta, 
hogy Palaepolisba - inkább a nolaiak kényszerítésére, mint a 
görögök akaratából - kétezer nolai és négyezer samnis harcost 
fogadtak be, Cornelius pedig azt, hogy a samnisok vezetői 
elrendelték a sorozást, egész Samnium forrong, s minden bizonnyal 
megpróbálják fellázítani a velük szomszédos Privernum, Fundi és 
Formiae lakóit is. Ezért a senatus elhatározta, hogy mielőtt háborút 
indítanak, követeket küld hozzájuk, ám ezeknek a samnisok 
fennhéjázó feleletet adtak. Sőt még ők vádolták jogtalansággal a 
rómaiakat, s éppily buzgalommal igyekeztek védekezni az ellenük 
felhozott vádak ellen: Sose hoztak állami határozatot, hogy sereggel 
támogatják a görögöket, Fundi és Formiae lakóit sem ők biztatták 
lázadásra, mert ha a háború mellett döntenének, tökéletesen elég 
lesz nekik saját haderejük. Egyébként nem hallgathatják el, 
mekkora megütközést keltett a samnis államban, hogy a római nép 
újjáépítette a volscusoktól elfoglalt és lerombolt Fregellaet, s ott, 
samnis földön, coloniát alapított, amelyet a telepesek szintén 
Fregellaenek neveznek. Ennek a gyalázatnak és jogtalanságnak, ha 
okozóik nem teszik jóvá, ők maguk fognak minden erővel véget 
vetni. S mikor az egyik római követ felszólította őket, hogy 
vitájukat közös barátaik és szövetségeseik jelenlétében döntsék el, 
ezt a választ kapta: 

- Minek ez a köntörfalazás? A mi vitánkat, rómaiak, nem a követek 
szavai s nem is halandó döntőbírák fogják eldönteni, hanem a 
campaniai síkság, ahol meg kell ütköznünk, meg fegyvereink és a 
mindkét félre érvényes hadiszerencse. Rajta, állítsuk fel a két tábort 
egymással szemben, Capua és Suessula között, s döntsük el, a 


samnis vagy a római nép legyen-e Italia ura. 

A római követek azt válaszolták, hogy nem oda vonulnak, ahová az 
ellenség szólítja, hanem ahová vezéreik vezetik őket, majd 
hazatértek. 


Közben Publilius, Palaepolis és Neapolis között rendkívül kedvező 
helyet foglalva el, már megakadályozta, hogy a két város - mint 
eddig is tették, ha valamelyik szorongatott helyzetbe került - 
egymásnak segítséget nyújtson. Így, mikor a választógyűlés napja 
közeledett, s az állam érdekében nem látszott tanácsosnak, hogy az 
ellenséges falakat ostromzárral szorongató Publiliust hazahívják a 
város alól, amelynek eleste mindennap várható volt, megállapodtak 
a néptribunusokkal, hogy indítványt terjesztenek a nép elé, amely 
szerint O. Publilius Philo, consuli tiszte letétele után, proconsulként 
vezeti tovább a görögök elleni háborút egész a befejezésig. L. 
Corneliust, minthogy már benyomult a samnis területre, 
hasonlóképpen nem akarták a tomboló háborúból hazahívni, ezért 
levélben szólították fel, hogy a gyűlés megtartására nevezzen ki 
dictatort. M. Claudius Marcellust nevezte ki, az pedig Sp. 
Postumiust tette meg a lovasság főparancsnokának. De a dictator 
mégsem tartotta meg a választógyűlést, mert olyan észrevétel 
merült fel, hogy megválasztásánál hibát követtek el. A megkérdezett 
jóspapok kijelentették, hogy valóban hiba történt a választásnál. Ezt 
a kijelentést a tribunusok gyanúsnak és rosszindulatúnak 
bélyegezték, mondván, hogy nem lehetett könnyű dolog ilyen hibát 
felfedezni, hiszen a consul az éjszaka csendjében kelt fel, hogy a 
dictatort kinevezze, másrészt a consul se írt senkinek egy szót se 
erről a dologról, se magánemberként, se hivatalosan, s nincs is 
olyan halandó, aki tanúsíthatná, hogy olyasmit látott vagy hallott, 
ami a jósjelkérést érvénytelenné tette volna. S a Rómában üldögélő 
jóspapok se lehettek képesek kideríteni, hogy a consul milyen hibát 
követett el a táborban. Ki ne látná világosan, hogy a jóspapok csak 
azért találtak hibát, mert egy plebeius a dictator? A tribunusok 
hiába hoztak fel ilyen és ehhez hasonló kifogásokat, végül mégis 
interregnumra került sor. S minthogy a választógyűléseket hol ilyen, 
hol olyan ürüggyel állandóan elhalasztották, végül is csak a 
tizennegyedik interrex, L. Aemilius választott consulokat, C. 
Poeteliust és L. Papirius Mugilanust, akinek a mellékneve más 
évkönyvek szerint Cursor volt. 


24. Úgy mondják, ebben az évben alapították Egyiptomban 
Alexandriát, s ebben az évben halt meg egy lucaniai száműzött 
kezétől az épeiroszi Alexander, valóra váltva halálával a dodonai 
Iuppiter jóslatát. Amikor ugyanis a tarentumiak Italiába hívták, a 
jósda tudtára adta, hogy óvakodjék az Acheron folyótól és Pandosia 
városától, mert ott teljesedik be végzete. Ezért amilyen gyorsan csak 
tehette, Italiába jött, hogy a lehető legtávolabbra kerüljön az epirusi 
Pandosia várostól és az Acheron folyótól, amely a molossusok 
földjén eredt, és az alvilági mocsáron keresztülfolyva, a Theszprótiai 
öbölbe ömlik. De minthogy az ember, sorsa elől menekülve, 
rendszerint végzetébe rohan, Alexander is, miután gyakran szétverte 
a bruttiusok és lucaniabeliek legióit, elfoglalta Heracleát, a 
tarentumiak coloniáját Lucania, Sipontust Apulia s Consentiát és 
Terinát a bruttiusok földjén s ezenkívül még a messapusok és 
lucaniabeliek egyéb városait. Háromszáz előkelő családot túszként 
Épeiroszba küldött, s nem messze a Lucaniával és a bruttius földdel 
közvetlenül szomszédos Pandora városától megszállt három, egymás 
mellett fekvő dombot, ahonnan minden irányból betörhetett az 
ellenséges területre. Megbízható testőrségként mintegy kétszáz 
lucaniai száműzöttet tartott maga mellett, akik, az ilyen emberek 
szokása szerint, hűségüket szerencséjükkel változtatták. 


S mikor a földeket teljesen átáztató, tartós záporok miatt a három 
felé elosztott sereg egyes részei nem tudtak egymásnak segítséget 
nyújtani, az ellenség váratlan rajtaütéssel megsemmisítette azt a két 
seregrészt, amelyet nem a király vezetett, majd minden erejét a 
király körülzárására egyesítette. Ekkor a lucaniai száműzöttek 
követeket küldtek honfitársaikhoz, azzal az ígérettel, hogy ha 
biztosítják hazatérésüket, a királyt élve vagy halva a kezükre adják. 
Egyébként Alexander, néhány kiválasztott emberét maga mellé 
véve, rendkívül hősiesen viselkedett. Áttört az ellenséges 
hadsorokon, párviadalban megölte a lucaniai vezért, majd, 
összeszedve menekülés közben szétszóródott erőit, elért egy 
folyóhoz, melyen csak az áradattól elsodort híd maradványai 
jelezték az utat. Mikor a csapat egy bizonytalan gázlón átjutott, a 
félelemtől és fáradtságtól elgyötört egyik katona a folyó baljós nevét 
átkozva felkiáltott: 


- Joggal kaptad az Acheron nevet! 

A királynak, meghallva a szavakat, tüstént eszébe jutott a végzetes 
jóslat, megtorpant, és azon töprengett, érdemes-e továbbmennie. 
Ekkor egyik ifjú testőre, Sotimus megkérdezte, miért habozik ily 
szorongató veszélyben, s figyelmeztette, hogy a lucaniabeliek csak 
az alkalmat lesik, hogy rajtaüssenek. A király, látva, hogy zárt 
csoportban nyomulnak feléje, kirántotta kardját, lovával a folyóba 
ugratott, s már a gázló túlsó oldalára ért, mikor átfúrta az egyik 
lucaniai száműzött messziről feléje hajított dárdája. Összeesett, s 
élettelen testét a folyó a benneakadt dárdával együtt az ellenséges 
őrállásokhoz sodorta. Itt iszonyatosan megcsonkították, kétfelé 
vágták, s a test egyik felét Consentiába küldték, a másikat ott 
tartották, hogy gúnyt űzzenek vele. Távolról kövekkel és dárdákkal 
árasztották el, de ekkor egy asszony jelent meg a minden 
emberségből kivetkőzött, őrjöngő tömegben, kérte, hogy hagyják 
abba egy pillanatra, majd könnyek között elbeszélte, hogy férje és 
gyermekei az ellenség fogságában vannak, és reméli, hogy a király 
holttestéért, bármennyire is meg van  csonkítva, cserében 
visszakaphatja övéit. Erre felhagytak a test marcangolásával, s ami 
megmaradt belőle, ennek az egyetlen asszonynak a közbelépésére 
Consentiában sírba került. Az ellenséghez,  Metapontumba, 
visszaküldött csontjait Epiruba vitték feleségéhez, Cleopatrához és 
nővéréhez, Olympiashoz, akik közül az egyik a nagy Alexander 
anyja, a másik pedig nővére volt. 

Azt hiszem, nem volt fölösleges néhány szóban beszámolnom 
epirusi Alexander szomorú végéről, mert ha a sors megakadályozta 
is abban, hogy a rómaiak ellen hadakozzon, háborúit mindenesetre 
Italia földjén vívta. 


25. Ebben az évben, a Város alapítása óta ötödízben, szent lakomát 
rendeztek engesztelésül azoknak az isteneknek, akiknek eddig is 
szoktak. Ezután az új consulok, a nép parancsára, követek útján 
megüzenték a háborút a samnisoknak, s nemcsak ők maguk 
készültek sokkal nagyobb erővel erre a háborúra, mint a görögök 
ellen, de olyan segélycsapatok is jelentkeztek, akikre akkor nem is 
gondoltak. Lucania és Apulia népe, akiknek eddig semmi 
kapcsolatuk nem volt a római néppel, elismerve fennhatóságunkat, 
szövetségre léptek velünk, fegyvert és csapatokat ígértek a 
háborúhoz. Barátságunkat szövetséggel pecsételtük meg. Ebben az 


időben Samniumban is szerencsésen folyt a háború; három város 
került a rómaiak hatalmába: Allifae, Callifae, Rufrium, s a consulok, 
miután ide érkeztek, mindenfelé végigdúlták a többi területet is. 


Míg itt a háború ily kedvezően indult, a másik, amelyben a 
görögöket vettük ostromzár alá, már végéhez közeledett. Mert a 
védőművek átvágása miatt az ellenség ketté volt szakítva, másfelől 
a falak mögött az ostromlóktól való félelemnél sokkal nagyobb 
rettegés is gyötörte őket. Mintha saját váruk védőinek a fogságába 
estek volna, az asszonyoknak és a gyermekeknek oly hihetetlen 
bánásmódot kellett elviselniük, ami csak elfoglalt városban szokás. 
Így, amikor híre terjedt, hogy Tarentumból és a samnisoktól újabb 
segélycsapatok érkeznek, a városlakók, úgy vélve, hogy a 
kívánatosnál máris több samnis van falaikon belül, mint görögök, a 
szintén görög tarentumi sereg megérkezését lesték, hogy 
segítségével nemcsak a rómaiakkal, de a samnisokkal és a 
nolabeliekkel is szembeszállhassanak. Ám végül azt vélték a 
legkisebb rossznak, ha átadják városukat a rómaiaknak. Charilaus és 
Nymphius, a polgárság vezetői, megbeszélést tartva, elosztották 
egymás között a szerepeket: egyikük átmegy a római fővezérhez, a 
másik ittmarad, hogy megteremtse a kedvező feltételeket a város 
átadására. Charilaus ment át Publilius Philóhoz, s bejelentette, hogy 
ők a palaepolisiaknak és a római népnek egyaránt üdvös, kedvező 
és szerencsés utat választották, s átadják a várost. És majd a római 
becsülettől függ, vajon őt ezért a cselekedetéért hazája elárulójának 
vagy megmentőjének tartják-e. Magának személy szerint nem köt ki 
semmit, állama érdekében terjeszti elő azt a sokkal inkább kérést, 
mint követelést, hogy a rómaiak, ha vállalkozásuk sikerül, inkább 
arra gondoljanak, hogy ők mily készségesen, a veszélyt is vállalva 
tértek vissza a régi barátsághoz, s ne arra, hogy mily botorul és 
meggondolatlanul feledkeztek meg kötelességükről. A fővezér 
elismerő szavakkal válaszolt, háromezer embert adott melléje a 
samnisoktól megszállott városrész elfoglalására, s a különítmény 
élére L. Ouinctius katonai tribunust állította. 


26. Ezalatt Nymphius, ravaszul bizalmába férkőzve, rávette a 
samnis vezért, hogy mivel az egész római sereg vagy Palaepolis 
körül, vagy Samniumban időzik, engedje meg neki, hogy hajóra 

szállva, kerülő úton, római földre hajózzék, ott ugyanis nemcsak a 
tengerparti vidéket, de a Város környékét is feldúlhatja. De, hogy az 
ellenséget kijátszhassák, a hajókat azonnal fölszerelve még az éjjel 
útnak kell indítani. S a vállalkozás gyors lebonyolítása érdekében a 
samnis seregből mindazokat, akikre nem volt szükség a város 
védelmében, leküldik a partra. 

S miközben itt Nymphius a sötét éjszakában - míg a tömeg önmagát 
akadályozta - szándékosan ellentmondó parancsokkal zavart keltve 
húzta az időt, Charilaust társai - megbeszélés szerint - beengedték a 
várba. A római katonák, miután megszállották a magasabb 
helyeket, parancsára harci kiáltásban törtek ki, amelyet a görögök, 
vezéreik figyelmeztetésére, nem viszonoztak. A nolaiak a város túlsó 
végén, a Nolába vezető úton kimenekültek. A városból kizárt 
samnisok előtt pillanatnyilag ugyan biztosabbnak, de később, 
miután a veszélyt kikerülték, sokkal szégyenteljesebbnek látszó út 
nyílt a menekülésre, hisz fegyvertelenül, minden felszerelésüket az 
ellenség kezében hagyva - kigúnyolva nemcsak a külföldiek, de saját 
polgártársaik által is - mint földönfutó koldusok tértek vissza 
hazájukba. 

Jól ismerem azokat az egyéb véleményeket is, amelyek szerint a 
samnisok kezdeményezték az árulást, de én egyrészt a szavahihető 
történetírókat követtem, másrészt Neapolisszal, a görögök között 
később vezető szerephez jutott várossal kötött szövetségünk is 
valószínűvé teszi, hogy ők óhajtották a rómaiakkal való barátság 
helyreállítását. Publiliusnak diadalmenetet szavaztak meg, mert 
meg voltak győződve, hogy az ellenség a szorongató ostromzártól 
kényszerítve adta meg magát a rómaiaknak. Két kitüntetés is érte 
ezt a férfiút; először - amit addig senki se kapott meg - parancsnoki 
tisztségének meghosszabbítása, majd, szolgálati ideje letelte után, a 
diadalmenet. 


27. Közvetlen ezután újabb háború kezdődött a másik tengerparton 
lakó görögökkel. Mert miután a tarentumiakhoz, akik a 
palaepolisiakat hosszú időn át a segítség üres reményével 
hitegették, eljutott a hír, hogy a rómaiak elfoglalták a várost, 
gyalázni kezdték a palaepolisiakat, mintha ezek hagyták volna őket 
cserben, nem pedig ők azokat; dühödten és irigységgel eltelve 
átkozták a rómaiakat, annál is inkább, mert arról is értesültek, hogy 
a lucaniaés apuliabeliek - mert mindkét néppel ekkor kezdődött 


szövetségünk - a római nép védelme alá helyezték magukat: , Most 
már egykettőre rajtuk a sor, mert odáig jutott a dolog, hogy a 
rómaiakban vagy ellenséget, vagy elnyomót kell látniuk. Sorsuk 
alakulása nyilván a samnis háborútól és kimenetelétől függ; még ez 
az egy nép áll ellen, s ez sem lesz elég erős, ha a lucaniabeliek 
elpártolnak tőle. De ismét meg lehetne nyerni őket és rábírni a 
római szövetség felbontására, ha ügyes módszerekkel viszályt 
tudnának kelteni köztük." 


Ez a javaslat elfogadásra talált azoknál, akik az állam helyzetét meg 
akarták változtatni. Néhány felbérelt lucaniai fiatalember, akiket 
honfitársaik közt inkább rossz hírnév, mint megbecsülés övezett, 
miután kölcsönösen megvesszőzték egymást, csupasz testtel a 
népgyűlésbe rohanva azt kiáltozta, hogy azért, mert 
bemerészkedtek a római táborba, a consulok megvesszőztették, és 
kis híja, hogy bárddal ki nem végeztették őket. Minthogy ez az 
önmagában is visszataszító látvány sokkal inkább a kegyetlenség, 
mint a csalás bélyegét hordta magán, a felizgatott tömeg kiáltozva 
kényszerítette elöljáróit a senatus összehívására, s egy részük, 
körülvéve a gyűlést, háborút követelt a rómaiak ellen, mások 
szétszéledtek, és fegyverbe szólították a földműveseket. S mert a 
forrongó közhangulat még a józan gondolkodást is megzavarja, úgy 
döntöttek, hogy a samnisokkal felújítják a szövetséget, s ez ügyben 
követeket küldenek hozzájuk. Minthogy ez a váratlan fordulat 
teljesen indokolatlannak látszott, s a gyanút sem oszlatta el, a 
samnisok arra kényszerítették őket, hogy adjanak kezeseket, 
fogadjanak be erődítményeibe helyőrséget, ők pedig, a cseltől és 
elkeseredéstől megzavarodva, egyáltalán nem tiltakoztak. Ezután 
csakhamar kiderült, hogy csalás áldozatai lettek, mert a hamis 
vádak kitalálói Tarentumba költöztek át, de a minden önállóságukat 
elvesztett lucaniabelieknek nem maradt más hátra, mint az 
eredménytelen bűnbánat. 


28. Ebben az évben a római plebeiusok életében a szabadságnak 
szinte új korszaka köszöntött be: megszüntették az adósok 
rabszolgává tételét. A jogszokás megváltoztatására egyetlenegy 
hitelező, L. Papirius kéjvágya és példátlan kegyetlensége adott okot. 
Őhozzá került szolgának, kezesül atyjától örökölt adósságáért, C. 


Publilius, akinek fiatalsága, szép külseje a hitelezőt szánalom 
helyett fajtalanságra s gyalázatos bánásmódra késztette. Ez az 
ember, az ifjú hamvas báját mintegy a tőkével szerzett kamat 
ráadásának tekintve, először szemérmetlen szavakkal próbálta őt 
elcsábítani, majd mikor ocsmány ajánlata süket fülekre talált, 
fenyítésekkel kezdte rémítgetni, és ismételten figyelmeztette 
szerencsétlen helyzetére. Végül, látva, hogy a fiúban sokkal 
elevenebben él nemes származásának, — mint jelenlegi 
kiszolgáltatottságának tudata, megparancsolta, hogy  csupaszra 
vetkőztetve vesszőzzék meg. Mikor az ütlegektől marcangolt ifjú az 
utcára rohant, és elpanaszolta hitelezője  kéjvágyát és 
kegyetlenségét, roppant embertömeg özönlött a Forumra - szánva őt 
ifjúsága és a méltatlanul elszenvedett kínzások, s elkeseredve a saját 
magukra és gyermekeikre váró sors miatt -, majd innen egyetlen 
nagy menetben a Curia elé. A consulok, a váratlan megmozdulástól 
kényszerítve, összehívták a senatust, s az embereket, a Curiába 
belépő minden egyes senator lábához borulva, megmutatták nekik 
az ifjú összemarcangolt hátát. S ezen a napon, egyetlenegy hitelező 
telhetetlen kegyetlensége miatt, lerontották a hitel igen erős 
biztosítékát. A consulokat a senatus megbízta: terjesszenek a nép elé 
törvényjavaslatot, hogy senkit sem szabad, hacsak nem szolgált rá 
bűntettel, bilincsben és béklyóban tartani, amíg büntetését várja, s a 
kölcsönvett pénzért az adós csupán vagyonával, nem testével 
kezeskedik. Így szüntették meg az adósok szolgaságát, s 
gondoskodtak arról, hogy ezután se tegyenek senkit adóssága miatt 
szolgává. 


29. Noha ebben az évben éppen elég gondot okozott az atyáknak a 
samnis háború, a lucaniabeliek váratlan elpártolása és az őket 
lázadásra felbujtó Tarentum, ezt még tetézte, hogy a vestinus nép is 
a samnisokhoz csatlakozott. Egyébként erről ebben az évben inkább 
csak a mindenfelé folyó magánbeszélgetéseken s nem hivatalos 
gyűlésen tárgyaltak, de a következő évben, amikor L. Furius 
Camillust (másodszor) és Iunius Brutus Scaevát választották 
consullá, a senatus elé terjesztett kérdések közül ezt tartották a 
legfontosabbnak és a legsürgősebbnek. S bár a bejelentés már nem 
számított újdonságnak, az atyák mégis komoly gondban voltak, 
mert az ügy éppoly veszélyesnek ígérkezett, ha komolyan veszik, 


mint ha nem méltatják figyelemre. Mert félő volt, hogy ha a 
vestinusokat nem büntetik meg, a szomszéd népeken arcátlanság és 
gőg, ha megtorló hadjáratot indítanak ellenük, a közelükben dúló 
háború miatt félelem és felháborodás lesz úrrá, és készteti őket 
támadásra. A marsusokból, paelignusokból és marrucinusokból álló 
egész had a samnisokéval teljesen egyenlő haderőt képviselt, s 
számítani lehetett rá, hogy ha a vestinusokat megtámadjuk, mind 
ellenségeinkké válnak. Mindamellett az a párt győzött, amely 
pillanatnyilag több  merészségről, mint  megfontoltságról tett 
tanúságot, de az eredmény azt igazolta, hogy a szerencse a bátrakat 
segíti. A nép, az atyák jóváhagyásával, a vestinusoknak megüzente a 
háborút, amelynek vezetése, sorshúzással, Brutusnak, míg a 
samnisok elleni Camillusnak jutott. Mindkét nép ellen sereg indult, 
s a határok védelmének gondja megakadályozta az ellenséget erői 
egyesítésében. 


Egyébként az egyik consulra, L. Furiusra, aki a nehezebb feladatot 
kapta, a sors súlyos betegséget küldött, így kénytelen volt 
visszatérni a háborúból. Furius, mikor felszólították, hogy nevezzen 
ki dictatort a háború folytatására, az akkori idők leghíresebb 
hadvezérét, L. Papirius Cursort választotta, aki 0. Fabius Maximus 
Rullianust tette meg a lovasság főparancsnokának. Olyan pár ez, 
amely híressé vált e tisztségében végrehajtott tetteivel, de még 
híresebbé majdnem fegyveres összecsapássá fajuló viszálykodásával. 
A másik consul igen változatos módszerekkel, de korántsem 
váltakozó hadiszerencsével harcolt a samnisok ellen. Mert nemcsak 
a földeket dúlta fel, hanem elpusztítva és felégetve a vetéseket és a 
házakat, akarata ellenére csatára is kényszerítette az ellenséget. S 
noha katonái is sok vért áldoztak, egyetlen ütközetben annyira 
megtörte a vestinusok erejét, hogy az ellenség nemcsak 
visszamenekült táborába, de nem bízva már a sánc és az árkok 
oltalmában sem, városaiba futott szét, remélve, hogy ezeknek biztos 
fekvését és falait felhasználva képes lesz védekezni. A consul végül 
a városok ostromára is rászánta magát, s ostromlétrák segítségével 
először Cutinát, majd Cingiliát vette be; a sebesülésük miatt 
feldühödött katonák határtalan lelkesedéssel harcoltak: alig akadt 
köztük, aki seb nélkül tért volna vissza az ütközetből. A két 
városban szerzett zsákmányt katonáinak engedte át, mert sem 
ellenséges várkapu, sem várfal nem volt képes feltartóztatni őket. 


30. Mikor a sereg Samniumba érkezett, kétségessé vált, vajon 
érvényesek voltak-e a jósjelek. De az elkövetett hiba nem a 
szerencsésen folyó háború kimenetelét befolyásolta, hanem a 
hadvezérek egymással folytatott elkeseredett küzdelmében 
mutatkozott meg. Mert Papirius dictator, a szent csirkék őreinek 
figyelmeztetésére, a jósjelek megújítása végett Rómába utazott, 
meghagyva a lovasság főparancsnokának, hogy maradjon helyben, s 
amíg ő távol van, ne bocsátkozzék ütközetbe az ellenséggel. De 
mikor a dictator távozása után Fabiusnak azt jelentették kémei, 
hogy az ellenségnél teljes gondatlanság uralkodik, akárha egy szál 
római sem tartózkodnék Samniumban, a dacos ifjú, haragra 
lobbanva azon, hogy szemmel láthatóan minden a dictatoron 
nyugszik, másrészt engedve a szerencsés vállalkozást ígérő alkalom 
csábításának, harcra kész seregével az Inbriniumnak nevezett 
vidékre vonult, s megütközött a samnisokkal. A csata teljes sikert 
hozott, amely még akkor sem lehetett volna teljesebb, ha maga a 
dictator is ott van, mert jobban már nem is lehetett volna intézni a 
dolgot: a vezér mindent megtett a seregért, a sereg a vezérért. S a 
lovasság is, amely megismételt rohamokkal sem tudta áttörni az 
ellenséges vonalakat, L. Cominius katonai tribunus biztatására 
leszedte a lovakról a zablát, és oly elsöprő támadásra sarkantyúzta 
őket, amelynek semmi erő nem volt képes ellenállni. Fegyveres 
seregünk áttörése teljessé tette a vereséget, s a lovasság támadását 
követve a gyalogság rohanta meg a szétszórt ellenséget. Mint írják, 
húszezer harcost vágtak le ezen a napon. Egyes történetírók szerint 
a sereg a dictator távollétében kétszer ütközött meg az ellenséggel, s 
kétszer aratott nagyszerű győzelmet. A régebbi íróknál csak 
egyetlen csatáról olvashatunk; némelyik évkönyv meg sem említi az 
egészet. A lovasság főparancsnoka a roppant öldöklésből hatalmas 
mennyiségű fegyvert zsákmányolt, s az ellenséges fegyvereket egy 
halomba hordatva, tüzet gyújtatott alájuk és elégettette: vagy mert 
valamelyik istennek tett fogadalma kívánta így, vagy - ha hinni 
akarunk a történetíró Fabiusnak - azért, nehogy a dictator arassa le 
az ő dicsősége gyümölcseit, s a fegyvereket, reájuk vésve nevét, az ő 
diadalmenetében vitethesse. A győzelemről szóló beszámolót sem a 
dictatornak, hanem a senatusnak küldte el, ezzel is kifejezve, hogy 
dicsőségét egyáltalán nem óhajtja vele megosztani. Legalábbis a 
dictator így magyarázta eljárását, s míg mindenki a kivívott 

győzelmet ünnepelte, ő szabad folyást engedett dühének és 
elkeseredésének. Hirtelen elbocsátva a senatust, kirohant a 
Curiából, és azt hajtogatta, hogy a lovasság főparancsnoka, ha nem 
bűnhődik meg a felsőbb tekintély semmibevevéséért, nem is annyira 
a samnis legiókat, mint inkább a dictatori méltóságot és a katonai 
fegyelmet tiporta el és semmisítette meg. A dühtől és a megtorlás 
vágyától tajtékozva, a táborba indult, és a lehető legnagyobb napi 
útszakaszokat tette meg, mégsem tudta megelőzni jövetelének hírét; 
mert néhányan előtte érkeztek meg Rómából, jelentve, hogy a 
dictator a megtorlás vágyával eltelve közeledik, s majdnem minden 
második szavával T. Manlius eljárását dicséri. 


31. Fabius azonnal gyűlést hívott össze, megeskette katonáit, hogy 
amilyen — hősiesen — megvédték hazájukat  legelkeseredettebb 
ellenségétől, éppen úgy megoltalmazzák majd vezérüket is, akinek 
vezetésével és  jósjeleivel — győztek, a dictator féktelen 
kegyetlenségétől. Íme, máris közeledik, magánkívül van az 
irigységtől, feldühödött másnak a bátorsága és szerencséje miatt, 
tombol, hogy távollétében is ily nagyszerűen harcoltak az államért; 
nagyon szeretné, ha megváltoztathatná a sorsot, s a rómaiak helyett 
a samnisok győztek volna. Azt emlegeti, hogy semmibe vették a 
felsőbbséget, mintha bizony nem attól az érzéstől indíttatva tiltotta 
volna el a harcot, amely érzés most, a csata után, oly fájdalommal 
tölti el. Hisz akkor is irigységből akarta fékezni mások vitézségét, s 
kivenni a fegyvert a legnagyobb harci lázban égő csapatok kezéből, 
hogy távollétében semmihez ne foghassanak. S most is azért emészti 
a düh, az marcangolja szívét, hogy a katonák L. Papirius nélkül sem 
bizonyultak fegyvertelennek vagy tehetetlen bénának, és hogy O. 
Fabius a lovasság főparancsnokának, s nem a dictator küldöncének 
tekintette magát. Hát még akkor mire vetemedett volna, ha a 
háborúval járó kockázat s az ingatag hadiszerencse miatt rosszul 
végződik a csata, ha most, hogy az ellenséget legyőzték, s az állam 
érdekeit megvédték, úgy, hogy még ő, a páratlan fővezér se 
csinálhatta volna jobban, büntetéssel fenyegeti a lovasság 
főparancsnokát. De nem csupán a lovassági főparancsnok, hanem a 
katonai tribunusok, a centuriók, az egész sereg ellen is el van 
keseredve. Ha módjában állna, mindannyiukon kitöltené dühét, de 
minthogy nem teheti, egyetlen ember ellen fenekedik; az irigység, 


akárcsak a villám, a kiemelkedő csúcsokat keresi. Ő is a vállalkozás 
kezdeményezőjét és vezetőjét veszi célba. S ha őt, Fabiust és tette 
dicsőségét meg tudja semmisíteni, úgy fog velük bánni, mint 
győztes a foglyokkal, s amit megengedett magának a lovassági 
főparancsnokkal, azt meg meri tenni a katonákkal szemben is. Tehát 
Fabius — védelmére kelve egyben saját szabadságukat is 
megvédelmezhetik. A dictator, ha majd látja, hogy a sereg éppoly 
egységes győzelme megvédésében, mint volt az ütközetben, s hogy 
egyetlen férfiú megoltalmazása mindnyájuk közös gondja, talán 
enyhít majd valamit szigorú véleményén. S végül: ő maga serege 
hűségére és vitézségére bízza életét és szerencséjét. 


32. Az egész gyűlés kiáltozásban tört ki: ne aggódjék magáért, senki 
se emelhet rá kezet, míg léteznek a római legiók. 

Nem sokkal ezután megérkezett a dictator. Tüstént gyülekezőt 
fúvatott, majd a poroszlók által csendre intve a katonákat, O. 
Fabiust szólította. Mikor a lovasság főparancsnoka lentről az 
emelvényre föllépett, így szólt hozzá: 


- Azt kérdem tőled, O. Fabius, mit gondolsz, ha a dictatoré a legfőbb 
hatalom, s engedelmeskednek neki a királyi tekintéllyel felruházott 
consulok, s engedelmeskedik a consulokéhoz hasonló jósjelekkel 
megválasztott praetor, méltányosnak tartod-e vagy nem, hogy 
szavainak a lovasság főparancsnoka is engedelmeskedjék? Kérdezem 
továbbá: nekem, tudva, hogy bizonytalan eredményű jósjelkérés 
után keltem útra, jogom volt-e a szertartás közben elkövetett hibák 
miatt kockára tenni az állam sorsát, s nem volt-e kötelességem a 
jósjelek megismétlése, nehogy bármibe is belekezdjünk az istenek 
akaratának ismerete nélkül? S azt is megkérde zem, vajon a vallásos 
aggálynak, amely a dictatort megakadályozta a hadvezetésben, nem 
kellett volna lekötnie és visszatartania a lovasság főparancsnokát is? 
De minek is teszek fel ilyen kérdéseket? Hiszen ha egyetlen szó 
utasítás nélkül utazom el, akkor is meg kellett volna értened, mi az 
én akaratom, és elhatározásaidban ehhez kellett volna igazodnod. 
Inkább arra felelj: nem tiltottam-e meg, hogy távollétemben bármit 
is kezdeményezz? Nem tiltottam-e meg, hogy az ellenséggel csatát 
kezdj? Te azonban, semmibe véve parancsomat, noha a jósjelek 
bizonytalanok, szertartásaink hibásak voltak, megszegted a katonai 
hagyományt, az ősök által meghonosított fegyelmet, szembeszálltál 


az istenek akaratával, és ütközetbe merészkedtél bocsátkozni az 
ellenséggel! Felelj ezekre a feltett kérdésekre, de ezenkívül egy szót 
se! Menj oda hozzá, lictor! 


Minthogy a kérdésekre nem egykönnyen lehetett külön-külön 
válaszolni, Fabius először azért emelt panaszt, hogy az vádolja ilyen 
főbenjáró vétekkel, aki egyszersmind bírája is; majd azt kiáltozta, 
hogy hamarabb ragadhatják el tőle életét, mint hőstette dicsőségét, 
s felváltva hol védekezett, hol ő emelt vádat a dictator ellen. Erre 
Papirius dühe még jobban föllángolt, parancsot adott, húzzák le 
ruháit, készítsék elő a vesszőket és a bárdot. Fabius, miközben a 
lictorok letépték ruháit, a katonákhoz kiáltozva segítségért, a már 
nyugtalanul zajongó triariusok közé menekült. 

Utánuk az egész gyűlés háborogni kezdett, itt kérő, ott fenyegető 
hangok hallatszottak. Akik az emelvényhez legközelebb álltak, s így 
a dictator könnyen felismerhette őket, könyörögtek, kímélje meg a 
lovasság főparancsnokát, s ne nyilvánítsa vele együtt vétkesnek az 
egész sereget. A gyűlés távolabb álló részvevői, akik Fabius köré 
tömörültek, szidták a dictatort könyörtelenségéért, s már nem sok 
hiányzott a zendüléshez. Még a bírói emelvényen se volt valami 
nagy nyugalom. A legatusok, a dictator széke köré seregelve, 
kérlelték, halassza az ügyet másnapra, hogy haragja lecsillapodjék, 
és ideje legyen a megfontolásra. Fabius eléggé megbűnhődött ifjúi 
meggondolatlanságáért, győzelmét eléggé meggyalázták. Ne menjen 
el megbüntetésében a végsőkig, ne bélyegezze meg ezt a páratlan 
ifjút, rendkívüli hírnévnek örvendő apját s az egész Fabius- 
nemzetséget. Miután kérésük és érvelésük egyaránt hatástalan 
maradt, felszólították, tekintsen a tomboló tömegre. Nem illene sem 
korához, sem bölcsességéhez, hogy mikor a katonák ilyen 
elkeseredett hangulatban vannak, ő maga tüzelje és gyúanyaggal 
táplálja a lázadást. Senki se a büntetése elengedését kérő Fabiust 
fogja vádolni, hanem őt, a dictatort, aki az elkeseredett tömeget 
maga ellen bőszítette elvakult haragjában és megátalkodott 
makacsságával. Végül, nehogy azt higgye, hogy 0O. Fabius 
érdekében gondolkodnak így, készek esküvel is megerősíteni 
véleményüket, hogy a jelenlegi időpontban az állam érdekében nem 
látják helyesnek Fabius megbüntetését. 


33. Ám a dictator, akit a legatusok javaslataikkal nemhogy 


kiengeszteltek volna a lovassági főparancsnok iránt, hanem még 
jobban magukra haragítottak, leparancsolta őket az emelvényről. S 
miután hiába próbált a poroszló útján csendet teremteni, mert a 
nagy zajban és kavargásban sem a szolga, sem az ő szavát nem 
lehetett hallani, az  egyenetlenkedésnek, akárcsak valami 
ütközetnek, az éjszaka vetett véget. 


A lovassági főparancsnokot arra kötelezték, hogy másnap reggel 
jelenjen meg, de barátai meggyőzték, hogy a dictator, akit a 
tiltakozás még jobban feldühített és elkeserített, még nagyobb 
dühöt fog táplálni ellene, ezért a táborból titokban Rómába szökött. 
Apja, M. Fabius javaslatára - aki már háromszor volt consul, s volt 
dictator is - azonnal összehívták a senatust, s ő éppen panaszt tett az 
atyáknak a dictator erőszakos és jogtalan eljárása miatt, mikor 
hirtelen behallatszott, hogy a lictorok nagy zajjal utat törnek a 
tömegben, s dühtől lángolva megjelenik maga a dictator, aki a 
lovassági — főparancsnok távozásának hírére egy könnyű 
lovascsapattal Fabius után eredt. Újult erővel lángolt fel a 
viszálykodás, Papirius meg parancsolta a szolgáknak, hogy ragadják 
meg Fabiust. Hiába esdekeltek a könyörtelen emberhez a 
legtekintélyesebb atyák, hiába az egész senatus, nem tudták 
elhatározásában megingatni. Ekkor Fabius atyja így szólt: 


- Minthogy neked semmi a senatus tekintélye s az én öregségem, 
amelyben meg akarsz fosztani fiamtól, s nem hat meg sem a 
teáltalad kinevezett lovassági főparancsnok származása, sem a sok 
kérő szó, amely pedig gyakran képes volt az ellenséget is 
meglágyítani s az égiek haragját is kiengesztelni, én a 
néptribunusokhoz fordulok oltalomért, s a néphez fellebbezek. S 
mert te kitérsz saját sereged, kitérsz a senatus ítélete elől, azt hívom 
bírául, aki egymaga is mindenképpen erősebb és hatalmasabb, mint 
a te dictaturád. Majd meglátom, engedsz-e egy olyan felhívásnak, 
amelynek engedett egy római király, Tullus Hostilius is. 

A Curiából a népgyűlés elé vonultak. Ide a dictatort csak néhány 
személy, a lovassági főparancsnokot a legelőkelőbbekből álló nagy 
tömeg kísérte. Itt Papirius megparancsolta, hogy Fabiust vezessék le 
az emelvényről. 

- Nagyon helyes - szólt, fiát követve, az apja - hogy leküldesz 
bennünket. Lent mint egyszerű polgárok hallatjuk szavunkat. 
Kezdetben nem összefüggő beszédek hangzottak el, inkább vita 


folyt. Végül kivált a zsivajból a Papirius gőgjét és kegyetlenségét 
kárhoztató öreg Fabius hangja. Ő is volt dictator Rómában, de nem 
akadt senki, még a plebeiusok között sem volt senki, se centurio, se 
katona, akivel méltatlanul bánt volna. Papirius pedig egy római 
hadvezér felett akar győzni és diadalmenetet tartani, mintha az is 
ellenséges parancsnok volna. Micsoda különbség is van a hajdaniak 
mértéktartása és a mostaniak gőgje és kegyetlensége között! 
Ouinctius Cincinnatus dictator az ostromzárból kiszabadított L. 
Minucius consullal szemben csak annyi megtorlást alkalmazott, 
hogy nem consulnak, hanem legatusnak hagyta meg a seregnél. M. 
Furius Camillus L. Furiusszal, aki lenézve öregkorát és tekintélyét, 
oly szerencsétlen csatát vívott, nemcsak hogy szemtől szembe nem 
éreztette neheztelését, de soha még egy rossz szót sem írt róla sem a 
senatusnak, sem a népnek, sőt mikor hazatérése után a senatus 
rábízta, hogy a consuli jogkörrel felruházott tribunusok közül 
tiszttársat válasszon maga mellé, őt választotta vezértársául. Hisz 
még a minden ügyben végső döntést kimondó nép sem megy tovább 
haragjában azokkal szemben sem, akik tudatlanságból vagy 
meggondolatlanságból — seregeket tettek tönkre, legfeljebb 
pénzbüntetésre ítéli őket. Soha a mai napig egyetlen hadvezért sem 
fenyegetett halálos büntetés azért, mert csatát vesztett. Most pedig 
olyan római hadvezéreket, akik győzelmükkel a legteljesebb jogot 
szerezték a  diadalmenetre -  megvesszőzéssel és  bárddal 
fenyegetnek, amit a legyőzöttel se lehet megtenni. Vajon mit kellett 
volna fiának akkor elszenvednie, ha serege netán megsemmisül, ha 
megverve és megfutamítva, táborából is kikergetik? Mi egyebet 
tehetne még vele a dictator haragjában és kegyetlenségében, 
azonkívül, hogy megvesszőzteti és kivégezteti? Miféle ellentmondás 
ez, hogy a polgárság, hála O. Fabiusnak, győzelmi mámorban 
hálaáldozatokat és örömünnepet rendez, azt pedig, akinek érdeme, 
hogy a templomok kapuja tárva-nyitva áll, hogy a 
hálaadományokkal megrakott oltárról áldozat füstje száll, 
megmeztelenítve, a római nép szeme láttára halálra vesszőzik, 
miközben szemét a Capitoliumra, a fellegvárra s a két csatában nem 
hasztalanul segítségül hívott istenekre emeli? Milyen lélekkel viseli 
el ezt a hadsereg, amelyet az ő vezetése és jósjelei segítettek 
diadalhoz? Mekkora lesz a levertség a római táborban, mekkora az 
ujjongás az ellenségnél! 


Így beszélt, egyszerre vádolva és panaszolva, könyörögve az istenek 


és emberek segítségéért, miközben átölelte a fiát, s bőven omlottak 
könnyei. 


34. Az ő oldalán állt a senatus méltósága, a nép pártfogása, a 
tribunusok segítsége, a távol levő hadsereg emléke. A másik oldalon 
felemlegették a római néptől adott hatalom sérthetetlenségét, a 
katonai fegyelmet, a dictatori parancsot - amelyet minden időben 
úgy tekintettek, mint isteni  kinyilatkoztatást -, Manlius 
szigorúságát, amellyel atyai érzelmeit alárendelte a közérdeknek. 
Ugyanígy járt el annak idején két fiával szemben Brutus, a római 
szabadság megalapítója is. Most azonban a jólelkű atyák, ezek az 
elnéző aggastyánok, hajlandók az ifjúnak, mivel valaki más 
parancsát szegte meg, a hadifegyelem megsértéséért, mint holmi 
jelentéktelen hibáért, megbocsátani. Azonban ő,  Papirius, 
megmarad eredeti elhatározása mellett, és aki parancsa, a vallási 
kételyek és a bizonytalan előjelek ellenére harcot kezdett, annak 
egy jottányit sem hajlandó elengedni jogos büntetéséből. Nincs 
hatalmában, hogy a dictatura felségét örökkévalóvá tegye, de nem 
hagyja, hogy ezt a tekintélyt bármivel is csökkentsék. S hő óhaja, 
hogy ne a maga is sértetlenséget élvező tribunusi hatalom csorbítsa 
tiltakozásával az állam hatalmát, s a római nép ne éppen az ő 
személyében számoljon le a dictatorral és a dictatori jogokkal. Mert 
ha így cselekszenek, az utódok nem L. Papiriust, de a tribunusokat, 
a nép helytelen ítéletét okolják majd - elkésve - azért, hogy a 
katonai fegyelem egyszer megrendült. Akkor nem fog többé 
engedelmeskedni katona a centuriónak, centurio a tribunusnak, 
tribunus a legatusnak, sem a legatus a consulnak s a lovasság 
főparancsnoka sem a dictatornak. Megszűnik minden isteni és 
emberi tekintély, nem veszik figyelembe sem a hadvezérek 
parancsait, sem a jósjeleket; a katonák, anélkül, hogy szabadságot 
kapnának, elkóborolnak a meghódított vagy ellenséges vidékekre, s 
nem gondolva  esküjükre, ahogy eszükbe jut, puszta 
fegyelmetlenségből elhanyagolják a szolgálatot, cserbenhagyják a 
hadijelvényeket, nem gyűlnek össze parancshirdetésre, s kisebb 
gondjuk is nagyobb annál, hogy nappal vagy éjszaka, kedvező vagy 
kedvezőtlen terepen, a fővezér parancsára vagy annak ellenére 
kezdenek-e harcolni. Nem ügyelnek se hadijelvényre, se csatasorra, 
s a katonáskodás a hagyományos és szent esküvel megerősített 
szolgálatból a  vakszerencsének kiszolgáltatott alkalmi rabló 
vállalkozássá fajul. 


- Mindezekért a vétkekért nektek kell felelnetek, néptribunusok, a 


késő századok előtt, vegyétek csak a fejetekre ezt a vádat, csak hogy 
0. Fabius sértetlen maradjon! 


35. A meghökkent tribunusok most már sokkal inkább magukért s 
nem azért aggódtak, aki segítségüket kérte, de kínos helyzetüket 
megoldotta az egyértelműen viselkedő római nép, amely kérésekkel 
és fogadalmakkal ostromolta a dictatort, hogy engedje el a lovassági 
főparancsnok büntetését. A tribunusok, követve a példát, szintén 
kérésre fogták a dolgot, állhatatosan könyörögtek a dictatorhoz, 
bocsássa meg az emberi hibát, bocsásson meg O. Fabius ifjúságának, 
hisz már eléggé megbűnhődött. S már a fiatalember, sőt apja is, 
elfeledve minden szóváltást, a dictator lába elé hullva, próbálták 
kérésükkel haragját enyhíteni. 

Ekkor a dictator csendet parancsolva kijelentette: 


- Rendben van, polgárok. Győzött a katonai fegyelem, győzött a 
dictatori hatalom, amelyet az a veszély fenyegetett, hogy ezután 
egyáltalán megmaradhat-e. 0. Fabius nem kap felmentést vétke 
alól, hogy a dictator parancsa ellenére csatát kezdett, hanem 
vétkesnek nyilvánítva, odaajándékozzuk őt a római népnek, 
odaajándékozzuk a tribunusi hatalomnak, mert kegyelemkéréssel s 
nem a törvényre hivatkozva sietett segítségére. Élj hát, O. Fabius, s 
tegyen boldogabbá polgártársaidnak megmentésed érdekében 
történt összefogása, mint tett nemrég győzelmed öröme. Élj tovább, 
miután elkövetted azt a vétket, amelyért, ha ő van L. Papirius 
helyén, atyád sem adott volna bocsánatot. Velem is kibékülhetsz, ha 
akarsz. S a római népnek, amelynek életedet köszönheted, nem 
tehetsz nagyobb szolgálatot, mint hogy megjegyzed a mai nap 
egyszer s mindenkorra szóló tanulságául: a törvényes hatalomnak 
békében és háborúban engedelmeskedni kell. 


Mikor a dictator, kijelentve, hogy visszavonja a lovassági 
főparancsnoka ellen emelt vádat, leszállt a szent emelvényről, 
boldogan tódult oda a senatus, még boldogabban a nép, 
szerencsekívánataikkal hol a dictator, hol a lovassági főparancsnok 
körül tolongtak; az volt az általános vélemény, hogy a katonai 


felsőbbség tekintélyét nem kevésbé erősítette meg a O. Fabiust 
fenyegető veszély, mint annak idején az ifjú Manlius kivégzése. 


Ebben az évben véletlenül úgy esett, hogy Samniumban az ellenség 
mindig akkor kezdett mozgolódni, valahányszor a dictator távol 
volt a seregtől. De a tábor parancsnokának, M. Valerius legatusnak 
a szeme előtt mindig O. Fabius intő példája lebegett, s minden 
ellenséges támadásnál jobban remegett a dictator félelmetes 
haragjától. S mikor a takarmányszerzésre kiküldött egyik csapatot a 
kedvezőtlen terepen tőrbe csalták, és megsemmisítették, mindenki 
úgy vélte, hogy a legatus megmenthette volna őket, ha nem tiszteli 
oly rettegve a dictator szigorú parancsait. Ez az eset is növelte a 
katonák haragját a dictator ellen, már eddig is nehezteltek rá, hogy 
0. Fabiusszal szemben oly engesztelhetetlennek mutatkozott, s hogy 
az ő kérésüket elutasítva, a római nép kedvéért kegyelmezett meg 
neki. 


36. Mikor a dictator, L. Papirius Crassust, a lovasság új 
főparancsnokát állítva a Város élére s O. Fabiust eltiltva minden 
hivatalos tevékenységtől, visszaérkezett a táborba, polgártársai se 
fogadták túlságosan nagy örömmel, s az ellenség sem érzett semmi 
félelmet. Mert másnap talán, mert nem hallott megérkezéséről, vagy 
nem is tartotta fontosnak, itt van-e vagy sem teljes felkészültséggel 
megtámadta a tábort. Egyébként az eredmény annyira csak egyetlen 
személytől, L. Papiriustól függött, hogy ha katonái lelkesen 
végrehajtották volna vezérük parancsait, ezen a napon a samnisok 
megsemmisítő vereségével kétségtelenül véget ért volna a háború: 
annyira ügyelt a csatarend felállításánál a terepre, a fedezékekre, s 
annyira igyekezett a teljes haditudományt felhasználni a siker 
érdekében. De katonái késedelmeskedtek, s hogy vezérük dicsőségét 
csökkentsék, szántszándékkal megakadályozták a győzelmet. A 
samnisoknál több volt a halott, a rómaiaknál a sebesült. 

A tapasztalt vezér észrevette, miért maradt el a győzelem. Belátta, 
hogy uralkodnia kell magán, s nyájassággal enyhíteni szigorát. Ezért 
legatusai kíséretében körbejárt a sebesült katonák között, s 
betekintve a sátrakba, mindenkit megkérdezett hogyléte felől, 
gondjaikat pedig mindegyikét név szerint - a legatusok, tribunusok 
és lovassági parancsnokok figyelmébe ajánlotta. Egy ilyen 
cselekedet önmagában is népszerű, ráadásul ő oly ügyesen 
viselkedett, hogy előbb szerezte vissza a katonák jóindulatát, mint 
testük meggyógyult, és semmi sem siettette jobban felépülésüket, 
mint hogy szívesen fogadták a gondoskodást. Helyreállítva a 


hadsereg harci kedvét - most már éppen úgy bíztak a sikerben, mint 
ő maga - megütközött az ellenséggel, s úgy szétverte és 
megfutamította a samnisokat, hogy ezen a napon utoljára emelték 
fel hadijelvényeiket a dictator ellen. Ezután a győztes sereg az 
ellenséges területen minden, zsákmánnyal kecsegtető helyet 
felkeresett, és sehol sem támadtak rá se nyíltan, se lesből. 
Lelkesedésüket növelte, hogy a dictator minden zsákmányt a 
katonáknak ígért, s így nemcsak az államot ért sérelem 
megtorlásának a vágya, de az egyéni haszon reménye is ösztönözte 
őket. 

A vereségektől lesújtott samnisok békét kértek a dictatortól. 
Megállapodtak vele, hogy minden katonánknak egy ruhát s egy évi 
zsoldot adnak. Arra a felszólításra, hogy menjenek Rómába a 
senatus elé, azt felelték, hogy csak a dictatorral együtt mennek, 
mert ügyüket egyedül az ő igazságérzetére és hősiességére bízzák. 
Ezután a hadsereg elvonult Samniumból. 


37. A dictator diadalmenetben vonult be a Városba, s mikor le akart 
köszönni tisztéről, az atyák kívánságára lemondása előtt 
megtartotta a consulválasztást, ahol C. Sulpicius Longus 
(másodszor) és 0. Aemilius Cerretanus lett consul. A feltételekben 
még nem állapodtak meg, ezért a samnisok békekötés nélkül egy évi 
fegyverszünetet kötve távoztak el a Városból, de még ennek a 
megtartására se ügyeltek lelkiismeretesen, annyira megjött a harci 
kedvük Papirius lemondásának hírére. 

C. Sulpicius és 0. Aemilius (egyes évkönyvek szerint Aulius) 
consulsága idején azonfelül, hogy a samnisok elpártoltak, új háború 
indult az apuliabeliekkel is. Mindkét nép ellen sereget küldtek; 
sorshúzás útján Sulpiciusnak a  samnisok, Aemiliusnak az 
apuliabeliek elleni háború vezetése jutott. Egyesek azt írják, hogy 
nem is az apuliabeliekkel háborúskodtunk, csupán e nép 
szövetségeseit védtük meg a samnisok erőszakosságával és 
jogtalanságaival szemben. Különben sem valószínű, hogy a 
samnisok, akik akkoriban olyan helyzetben voltak, hogy magukat is 
alig tudták megvédeni fegyvereinktől, maguk támadtak volna az 
apuliabeliekre; sokkal valószínűbb, hogy a rómaiak indítottak 
háborút egyszerre mindkét nép ellen. Egyébként a háborúban 
semmi nevezetes nem történt. A rómaiak végigdúlták Apuliát és 
Samniumot, de sem itt, sem ott nem találkoztak az ellenséggel. 


Közben Rómában egy éjszakai riadalom az álmukból váratlanul 
felriadt polgárok között olyan felfordulást okozott, hogy a 
Capitoliumot, a fellegvárat, a bástyákat, a kapukat azonnal 
fegyveres őrség szállta meg, s fegyverbe szólították a városszerte 
összesereglett népet, de még hajnalra se derült ki, mi volt e rémület 
alapja, és ki az okozója. 

Ugyanebben az évben Flavius előterjesztésére a népgyűlés döntött a 
tusculumiak ügyében. M. Flavius néptribunus azt javasolta a 
népnek, hogy büntesse meg a  tusculumiakat, mert a 
veliternaebeliek és a privernumiak az ő tanácsukra indítottak 
háborút a római nép ellen. Erre a tusculumiak gyermekeikkel, 
asszonyaikkal együtt Rómába jöttek, s az egész tömeg - ahogy a 
vádlottak szokták - gyászruhába öltözve, minden polgárnak a lába 
elé borulva, körbejárta a tribusokat. Vétkükért bocsánatot nyertek, 
de ezt inkább a szánalomnak köszönhették, s nem annak, mintha 
jogszerűen tisztázni tudták volna magukat a vádak alól. A tribusok 
mind elvetették a javaslatot, a Pollia tribus kivételével, amely úgy 
vélekedett, hogy a felnőtt férfiakat meg kell vesszőzni és ki kell 
végezni, az asszonyokat és gyermekeket pedig - mint hadifoglyokat 
szokás - nyilvános árverésen el kell adni rabszolgának. Mint 
mondják, a tusculumiak még a mi atyáink korában sem felejtették 
el ezt a mérhetetlenül kegyetlen javaslatot, s nem volt rá példa, 
hogy a Papiria tribusból bárki is Pollia tribusbelire adta volna 
szavazatát. 


38. A következő évben - amikor O. Fabius és L. Fulvius lett consul - 
A. Cornelius Arvina dictator és M. Fabius Ambustus, a lovasság 
főparancsnoka, attól félve, hogy a samnis háború a vártnál 
súlyosabb lesz, igen nagy gonddal tartott sorozást, s tekintélyes 
sereget vezettek a  samnisok ellen.  Táboruk helyét oly 
elővigyázatlanul választották meg az ellenséges földön, mintha az 
ellenfél nagyon is távol volna. Ekkor váratlanul megjelentek a 
samnis legiók, s oly merészen viselkedtek, hogy sáncaikkal egészen 
megközelítették a római  őrállásokat. A közeledő éjszaka 
megakadályozta őket a római védőművek megrohanásában, de nem 
titkolták, hogy másnap hajnalban támadni készülnek. A dictator, 
látva, hogy az ütközet a vártnál hamarabb bekövetkezik, nehogy 
katonái harci kedvét a kedvezőtlen terep mérsékelje, csapataival 


csendben visszavonult, és az ellenség megtévesztésére számos tüzet 
gyújtatott a táborban. De oly közel voltak egymáshoz, hogy mégsem 
tudták kijátszani az ellenséget, amelynek lovassága a távozók 
nyomába eredt, ám napkelte előtt nem akart ütközetet kezdeni, 
ezért gyalogsága sem indult el hajnal előtt a táborból. Napkeltekor a 
lovasság megkezdte a támadást, s a nehezebb útszakaszokon le- 
lecsapva az utóvédre, akadályozta a menetelést. Közben a lovasság 
nyomában megérkezett a gyalogság is, így a teljes samnis sereg 
támadásba lendült. A dictator, minthogy csak veszteségek árán 
tudott volna tovább haladni, elrendelte, hogy jelöljenek ki 
táborhelyet ott, ahol megálltak. Csakhogy a lovasság szoros 
gyűrűjében, minthogy nem tudtak sánckarókat keríteni s a 
munkának nekifogni, ez teljesen lehetetlenné vált. A dictator 
belátta, hogy sem az ottmaradásra, sem a továbbhaladásra nincs 
lehetőség, ezért a poggyászt lerakatva, seregét csatarendbe állította. 


Ugyanígy sorakozott fel vele szemben a hasonlóképpen erős és 
lelkes ellenség is, amelynek harci kedvét különösen az a 
meggyőződés növelte, hogy a rómaiak - mert tudták, hogy ezek nem 
előlük, hanem a kedvezőtlen terep miatt hátrálnak - rémülten 
menekülnek, annyira félnek félelmetes üldözőiktől. Ezért egy ideig 
egyenlő esélyekkel folyt a csata, noha egyébként a samnisok már 
régen elszoktak attól, hogy a római sereg csatakiáltását elviseljék. S 
valóban, úgy mondják, három órától nyolc óráig eldöntetlenül folyt 
a harc, még az első összecsapásnál elhangzott csatakiáltást sem 
ismételték meg, a hadijelvények sem mozdultak előre vagy hátra, s 
egyik fél sem hátrált meg. Úgy harcoltak, megfeszített erővel, ki-ki a 
maga helyén, pajzsukat előre tartva, anélkül, hogy fellélegeztek 
vagy körülnéztek volna. Egyik oldalon sem csillapodott a harci zaj 
és az elszántság, látszott, hogy a küzdelemnek csak a teljes 
kimerültség vagy az éjszaka vet véget. S már nem volt az 
emberekben erő, a csapatokban lendület, a vezérekben tervszerű 
megfontolás, amikor a  samnis lovasság, megtudva egyik 
előreküldött osztagától, hogy a rómaiak málhája hol van elhelyezve, 
távol a fegyveresektől, őrség és sáncok védelme nélkül, a 
zsákmányolás vágyától eltelve, odavágtatott. Mikor egy reszkető 
hírnök jelentette ezt a dictatornak, az így szólt: 

- Hagyjátok, hadd kösse le őket a zsákmány! 

Közben szájról szájra járt a hír, hogy a katonák holmiját 
megkaparintották és széthurcolták. Ekkor a dictator odahívatta a 


lovasság főparancsnokát, és így szólt hozzá: 

- Látod-e, M. Fabius, hogy az ellenséges lovasság abbahagyta a 
harcot? Figyelmük le van kötve, meg vannak rakodva a mi 
rakományunkkal. Szétszéledtek, mint minden zsákmányoló sereg 
szokott. Üss rajtuk, csak néhányat fogsz találni lován ülve, néhányat 
kezében karddal, vágd le a fegyverteleneket, míg a zsákmányt 
lovukra rakják, és prédájukat saját vérükkel hintsd be. Én a 
legiókra, a gyalogosok harcára ügyelek, neked hagyom a lovasság 
dicsőségét. 


39. A lovasság a lehető legszabályosabb hadirendben rohant a 
szétszóródott és megzavarodott ellenségre, halomra gyilkolta az 
ellenséget, hullottak a samnisok, akik a hamarjában eldobott, a 
menekülő és megvadult lovak lába elé hullott málha miatt 
egyáltalán nem voltak képesek se harcolni se elmenekülni. S mikor 
lovasságuk már majdnem megsemmisült, M. Fabius csapataival 
körbevette, és hátba támadta az ellenséges gyalogságot. A 
felharsanó új csatakiáltás rémületet okozott a samnisok között, s a 
dictator, látva, hogy az első sorokból hátratekingetnek, csapataik 
összevissza vonulnak, és egész hadirendjük meginog, biztatta 
katonáit, név szerint szólítva a centuriókat és tribunusokat, hogy 
újult erővel kövessék a küzdelembe. Új csatakiáltással indultak 
rohamra, s előnyomulásuk közben egyre jobban meggyőződhettek 
az ellenség soraiban eluralkodott zűrzavarról. A legelöl haladók már 
megpillantották a lovasságot, s Cornelius, csapatai felé fordulva, 
ahogy tudta, mutogatással, kiabálással jelezte, hogy már jól látja 
lovasságunk zászlóit és pajzsait. Ez a hír, ez a látvány egyszeriben 
elfeledtette a harcosokkal a majdnem egész napon át tomboló 
küzdelem fáradtságát és sebeiket, és olyan hévvel rohantak az 
ellenségre, mintha friss erővel eltelve csak imént hallották volna 
meg a csatába szólító kürtjelet. A lovasságtól megrémült és a 
gyalogságtól szorongatott samnisok ellenállása teljesen megtört. 
Vagy ott helyben lekaszabolták, vagy, szétszórva, megfutamították 
őket. Az ottmaradókat gyalogságunk fogta körül és vágta le, a 
menekülők között a lovasság rendezett vérfürdőt, itt esett el a 
fővezér is. 


Ez a csata olyannyira megtörte a samnisok hatalmát, hogy minden 


gyűlésükön dühödten kiáltozták: 

- Nem csoda, ha ez a szerződésszegéssel kezdődő, istentelen, inkább 
a haragvó istenek, mint emberek ellen vívott háború teljes 
vereséggel végződött! Fényes áldozattal kell kiengesztelniük a 
vétket, amelyet a háborúval elkövettek. Csak az a kérdés, hogy e 
bűnért a néhány bűnös, vagy az ártatlan többség vérét kínálják-e fel 
áldozatul. 

Néhányukban már ahhoz sem hiányzott a bátorság, hogy a háború 
okozóit is megnevezzék. Elsősorban egy nevet lehetett hallani a 
kiáltozók ajkáról, Brutulus Papiusét. Ez az előkelő és nagyhatalmú 
férfiú kétségtelenül kezdeményező szerepet játszott a legutóbbi 
fegyverszünet . megszegésében. A  praetorok, akiket arra 
kényszerítettek, hogy sorsáról döntsenek, úgy határoztak, hogy 
Brutulus Papiust adják ki a rómaiaknak, s vele együtt a rómaiaktól 
szerzett minden hadizsákmányt és hadifoglyot is küldjenek el 
Rómába, s a jog és törvény értelmében mindent vissza kell nekik 
szolgáltatni, amit a rómaiak, szerződésükre hivatkozva, a fetialis 
papok útján követelnek. A határozat alapján a fetialis papokkal 
elküldték Rómába Brutulus holttestét, mert ő a megszégyenítés és 
felelősségre vonás elől az önkéntes halálba menekült. Úgy 
döntöttek, hogy testével együtt vagyonát is kiszolgáltatják. De 
mindebből Rómában csak a foglyokat fogadták el, s azt, amit a 
zsákmányból felismertek, a többire nem tartottak igényt. A dictator, 
a senatus határozata alapján, diadalmenetet tartott. 

Néhány történetíró azt állítja, hogy a háborút a consulok vezették, 
ők tartották a diadalmenetet is a samnisok felett, s hogy Fabius 
egész Apuliáig nyomult, ahol jelentős zsákmányra tett szert. 


40. Abban egyetértenek, hogy ez évben A. Cornelius dictator volt, 
csupán azt vitatják, vajon a háború vezetésére választották-e meg, 
vagy pedig azért, hogy legyen, aki a Római Játékokon minthogy L. 
Plautius praetor éppen akkor súlyosan megbetegedett - megadja a 
jelet a négyfogatú kocsik indítására, majd elvégezve ezt a nem túl 
jelentős szolgálatot, lemondott dictatori tisztségéről. Nem könnyű 
eldönteni, az ellentétes állítások közül melyiket fogadjuk el 
hitelesnek. Véleményem szerint a hagyományt az elhunytak felett 
tartott magasztaló beszédekben s az ősök szobrainak valótlan 
felirataiban meg szokták változtatni, hisz - a tényeket megmásítva - 


minden család magának akarja kisajátítani a fényes tettekkel és 
tisztségekkel járó dicsőséget. Mindenesetre ezért uralkodik akkora 
zűrzavar egyesek tettei s a nyilvános emlékanyag megítélésében. 
Egyébként sincs egyetlen, ezzel a korral foglalkozó kortárs 
történetíró, akinek a tanúságát elég hitelesnek tudnók elfogadni. 

KILENCEDIK KÖNYV 


1. Erre az évre következett - T. Valerius Calvinus és Sp. Postumius 
consulsága idejében - a rómaiak veresége miatt rossz emlékű 
caudiumi béke. A samnisok fővezére ez évben a bölcsességéről nagy 
hírű Herennius fia, C. Pontius volt, maga is kiváló harcos és 
hadvezér. Mikor a rómaiaknak kártérítést felajánló követek 
békeszerződés nélkül tértek vissza, ilyen beszédet mondott: 

- Nehogy azt véljétek, hogy ez a követség teljesen eredménytelen 
volt, hisz teljesen lecsillapítottuk vele a szerződésszegés miatt 
ellenünk fordult istenek haragját. Mélységes meggyőződésem, hogy 
mindazok az istenek, akik oly örömmel hoztak bennünket abba a 
kényszerű helyzetbe, hogy a szerződés alapján kártérítést kellett 
felajánlanunk, egyáltalán nem nézték örömmel, hogy a rómaiak oly 
gőgösen visszautasították szerződésszegésünk jóvátételére irányuló 
szándékunkat. Mert vajon lehetett volna-e többet tenni az istenek 
megnyerésére és az emberek megbékítésére, mint amit mi tettünk? 
Az ellenségtől szerzett hadizsákmányt, amelyet a hadijog alapján 
magunkénak tekinthettünk, visszaküldtük. Kiszolgáltattuk, 
minthogy élve már nem tudtuk, haláluk után, a háború 
kezdeményezőit, vagyonukat pedig, nehogy bármi is itt maradjon, 
ami szennyes közelségével megfertőzne, Rómába szállítottuk. 
Mondd meg, római, milyen elégtételre lehet még kötelezni 
bennünket, szerződésünk s szerződésünk tanúi, az istenek szerint? 
Melyik döntőbírót kérjem fel, hogy ítélkezzék haragod és a minket 
ért büntetések ügyében? Egy egész népet? Egyetlen embert? 
Egyiktől se félek! Mert ha a védtelent a hatalmasabbal szemben 
nem védi meg az emberi jog, akkor az ily elviselhetetlen gőg 
megbosszulóihoz, az istenekhez fordulok, s őket kérem, zúdítsák 
haragjukat azokra, akiknek nem elég, hogy visszaszolgáltattuk 
tulajdonukat, sőt még a magunkéból is megtetéztük, akiknek 
kegyetlenségét sem a bűnösök halála, sem holttestük kiadása, sem - 
a tulajdonosok után - vagyonuk kiszolgáltatása nem képes 
kielégíteni, s nem is engesztelhetjük ki őket másképp, csak ha 
vérünket kínáljuk fel, hogy megigyák, és belső részeinket, hogy 
szétmarcangolják. Igazságos az a háború, samnisok, amelyet ránk 
kényszerítenek, s istennek tetsző azoknak a fegyvere, akiknek a 


fegyverükön kívül nincs más reményük! S minthogy minden emberi 
vállalkozás azon áll vagy bukik, vajon az istenek támogatják-e, vagy 
ellenzik, legyetek meggyőződve, hogy míg az előző háborút inkább 
az istenek, mint az emberek ellen viseltétek, most az előttetek álló 
háborúban éppen az istenek lesznek vezéreitek. 


2. Eme éppolyan igaz, mint örvendetes jövendölés után seregével 
elvonult, s a legnagyobb titokban Caudium környékén ütött tábort. 
Majd tíz, pásztornak öltözött emberét Calatiába küldte - ahol, hír 
szerint, a római consulok már letáboroztak - azzal a paranccsal, 
hogy nyájukat a római őrállások közelében különböző helyeken 
legeltessék. S ha zsákmányolókkal találkoznak, egybehangzóan 
vallják azt, hogy a samnis legiók Apuliában vannak, teljes számban 
Luceriát ostromolják, s rövidesen rohammal be is fogják venni. Ez a 
szándékosan terjesztett hír már korábban is eljutott a rómaiakhoz, s 
most még valószínűbbé tették az elfogott pásztorok, annál is inkább, 
mert vallomásaik tökéletesen megegyeztek. 


Nem volt kétséges, hogy a rómaiak a luceriabelieknek, derék és 
megbízható szövetségeseiknek, segítségére fognak sietni, már csak 
azért is, nehogy a közvetlen fenyegetés miatt egész Apulia 
elpártoljon. Csak azon tanácskoztak, merre menjenek. Két úton 
lehetett eljutni Luceriához, az egyik széles és nyílt terepen a felső 
tenger mellett vezetett, de amennyivel hosszabb, annyival 
biztonságosabb is volt; a másik, a rövidebb, a caudiumi szoroson át. 
Ezt a helyet a természet úgy alkotta meg, hogy két mély, szűk, erdős 
hegyszakadékot kötöttek össze a mellettük elhúzódó, összefüggő 
hegyvonulatok. A két szoros között elég téres, mindenfelől 
hegyekkel övezett, vízben gazdag rét terült el, ennek a közepén 
vezetett át az út. Annak, aki ide akart jutni, előbb át kellett 
haladnia az első szoroson, s vagy arra tudott kijutni, amerre jött, 
vagy, ha tovább akart haladni, meg kellett küzdenie a másik, még 
szűkebb, még nehezebben járható hegyszakadék akadályaival. 


Erre a rétre ért a sziklás szakadékon át a római hadmenet, de mikor 
mindjárt tovább akart indulni, kiderült, hogy az utat kidöntött 
fákból, nagy kődarabokból összehordott torlasz zárja el. Mire 
felismerték, hogy kelepcébe estek, már fel is tűntek a szakadék 
felett az ellenséges csapatok. Sietve indultak visszafelé, amerre 


jöttek, de mindjárt látták, hogy útjukat itt is torlasz és őrség zárja 
el. Ekkor, bár nem adott rá parancsot senki, megálltak, 
mindannyiuk lelkét megdöbbenés, testét sose érzett tehetetlenség 
bénította meg, s úgy nézve egymásra, mintha mindegyik a másiktól 
remélne több lelkierőt és találékonyságot, jó ideig némán és 
mozdulatlanul álltak. Majd látva, hogy a consulok sátrát felverik, s 
néhányan sáncmunkához készülődnek, noha jól tudták, milyen 
nevetséges dolog erődítést emelni reménytelen helyzetükben, mikor 
minden elveszett, mégis, nehogy mulasztásukkal még súlyosbítsák a 
csapást, ki-ki minden külön parancs vagy buzdítás nélkül 
hozzáfogott az erődítéshez, s a víz mellett körülsáncolták a tábort. 
Az ellenség gőgös csúfolódással kísérte munkájukat, amelynek 
hiábavalóságán keserű beismeréssel önmaguk is gúnyolódtak. A 
teljesen elcsüggedt consulokhoz, akik nem is hívtak össze 
haditanácsot - mert lehetett-e itt szó jótanácsról vagy segítségről? -, 
hívás nélkül is összegyűltek a legatusok és tribunusok, s a katonák, 
a consuli sátorra szegezve pillantásukat, vezéreiktől várták, amire a 
halhatatlan istenek is nehezen lettek volna képesek, hogy 
megmutassák a menekülés útját. 


3. Míg tanácskoztak, vagy sokkal inkább: keseregtek, rájuk szállt az 
éj. Közben ki-ki hangosan nyilvánította egyéniségének megfelelő 
véleményét. 

- Vágjunk neki a torlasznak - mondta az egyik. - Rajta, föl a 
hegyekbe a rengetegen át, amerre fegyvereinkkel utat tudunk törni. 
Csak álljunk végre szemtől szemben az ellenséggel, amelyet közel 
harminc év óta mindig legyőztünk! Teljesen a síkságon fogja magát 
érezni a római katona, ha a hitszegő samnisok ellen kell harcolnia! 

- Hová, melyik úton induljunk? - kérdezte a másik. - Talán arról 
álmodunk, hogy a hegyeket kimozdítjuk a helyükből? Hogyan 
akarunk az ellenségre rohanni, mikor ilyen csúcsok merednek 
előttünk? Mi mindnyájan, akár fegyveresek, akár fegyvertelenek, 
hősök vagy gyávák, egytől egyig egyformán foglyok és legyőzöttek 
vagyunk! Az ellenség még a kardját se fogja kirántani, hogy 
legalább dicsőséggel essünk el; a kisujját se mozdítva fejezi be a 
háborút. 

S nem is gondolva evésre vagy alvásra, így tanácskoztak egész 
éjszakán át. 

Azonban még az oly szerencsés helyzetbe került samnisok sem 


tudtak megegyezésre jutni. Ezért egyhangúan úgy határoztak, hogy 
levélben kérnek tanácsot vezérük apjától, Herennius Pontiustól. Az 
évek súlya alatt megrokkant aggastyán már nemhogy katonai, de 
polgári tisztségeket sem viselt, ám elgyengült testében töretlen 
lelkierő és bölcsesség lakozott. Amikor értesült arról, hogy a római 
sereget a caudiumi szorosban, két hegyszakadék között körülzárták, 
fia követének kérdésére azt felelte, hogy minél hamarabb bocsássák 
mindnyájukat sértetlenül szabadon. 

Mikor ezt a tanácsát elvetették, az ismét jelentkező követ kérdésére 
azt felelte, hogy egy szálig le kell mészárolni őket. 


Noha a teljesen ellentmondó, homályos jóslatokhoz hasonló 
tanácsok hallatára kezdetben még a fia is azt vélte, hogy apjának a 
kor nemcsak testét törte meg, de szellemét is meggyengítette, társai 
egyhangú kívánságára mégis beleegyezett, hogy hívják meg a 
haditanácsba. Mondják, hogy az öreg erre könnyen ráállt, s 
szekéren megérkezve a táborba, a tanács előtt lényegében azt 
fejtette ki, hogy véleménye változatlan, most csupán indokolással is 
szolgál. Ha első tanácsát követik, amelyet ő a legjobbnak tart, akkor 
e jótétemény ellenében örök időkre szóló békét és barátságot 
köthetnek a leghatalmasabb néppel. Ha második tanácsát fogadják 
meg, akkor sok nemzedéken át lehetetlenné teszik a háborút, mert a 
római állam, két hadserege elvesztése után, nem egykönnyen tudja 
helyreállítani erejét. Harmadik megoldás nincs. 


Fia és a többi vezető feltette a kérdést, nem lehetne-e közbülső 
megoldást találni, például ha a rómaiakat bántatlanul szabadon 
engednék, de előbb, mint legyőzötteknek, a hadijog alapján 
feltételeket szabnának nekik. 

- Ez az a megoldás - válaszolta az öreg -, amellyel az ellenséget sem 
baráttá változtatni, sem megsemmisíteni nem tudjuk. Nos, csak 
hagyjátok életben azokat, akiket, megszégyenítve, magatok ellen 
bőszítettetek! A római nép természete nem tűri, hogy veresége után 
tétlen maradjon. Szívében mindig elevenen fog élni mostani 
kiszolgáltatottságának égető szégyene, s nem nyugosznak, amíg ezt 
nektek sokszorosan vissza nem fizetik. 


4. Herennius, miután egyik javaslatát sem fogadták el, hazatért a 
táborból. Közben a rómaiak, minthogy számos eredménytelen 


kitörési kísérlet után készleteik teljesen elfogytak, a szükségtől 
kényszerítve követeket küldtek, azzal a megbízatással, hogy 
eszközöljenek ki méltányos békét, vagy - ha ez nem sikerül - hívják 
ki harcra az ellenséget. Pontius azt válaszolta, hogy a háborúnak 
vége, s a rómaiaknak, minthogy még legyőzve és elfogva sem 
képesek belátni helyzetük reménytelen voltát, fegyvertelenül, egy 
szál ruhában iga alatt kell átvonulniuk; a többi békefeltételnél majd 
egyaránt figyelembe veszik a győzők és a legyőzöttek érdekeit. Ha a 
rómaiak kivonulnak a samnis földről, ha visszatelepítik coloniáikat, 
akkor a római és samnis nép a jövőben saját törvényei szerint, mint 
két egyenrangú szövetségestárs élhet. Ilyen feltételek mellett kész a 
consulokkal megkötni a szerződést. De ha bármelyiket nem fogadják 
el, akkor a követek ne is térjenek vissza hozzá. 

Mikor a követek megvitték a választ, egyszerre mind általános 
jajgatásban törtek ki, és oly kétségbeesés vett rajtuk erőt, hogy 
nyilván az se rendíthette volna meg jobban őket, ha arról 
értesülnek, hogy mindnyájuknak helyben meg kell halniok. Hosszú 
csend támadt, s még a consulok se mertek egy szót se szólni, hogy 
védjék az annyira gyalázatos, vagy támadják az annyira szükséges 
szerződést. Ekkor L. Lentulus szólalt meg, akit vitézsége és eddig 
viselt tisztségei miatt az első hely illetett meg a legatusok között: 


- Gyakran hallottam, consulok, apám visszaemlékezését, hogy annak 
idején a Capitoliumon egymaga szavazott a senatusban az ellen, 
hogy a gallusoktól aranyon váltsák meg a Várost; hisz nem sánc és 
árok, hanem csupán ostromművek építésére képtelen, igen gyáva 
ellenség gyűrűje vette körül őket, s a kitörés, ha nem is lett volna 
minden veszély híján, mégsem fenyegetett biztos pusztulással. S ha 
nekünk - ahogy nekik akkor lehetőségük volt rá, hogy fegyveresen a 
Capitoliumról az ellenségre zúduljanak, hisz annyiszor intéztek már 
kitörést az ostromlottak az ostromlók ellen -, mindegy, vajon 
kedvező vagy kedvezőtlen terepen, de egyáltalán módunkban lenne 
megütközni az ellenséggel, akkor mostani javaslatomban hű 
maradnék apám szelleméhez. Valóban úgy vélem, hogy dicső dolog 
a hazáért feláldozni életünket, s kész vagyok rá, hogy felajánljam 
magamat a római népért és a legiókért, vagy az ellenséges hadsorok 
közé rohanjak. De én úgy látom, hogy itt van a haza, itt van minden 
római legió. S ha ezek nem saját magukért óhajtanak a halálba 
rohanni, mi marad még, amit halálukkal megmenthetnének? Azt 
felelhetné valaki: ,A Város házai, falai s az ott lakó tömeg." De 


mindezt, istenemre, nem megmentjük, hanem feláldozzuk, ha 
seregünk elpusztul. Mert ki fogja mindezt megoltalmazni? Tán a 
harciatlan és védtelen tömeg? Igen, szakasztott úgy, ahogy a 
gallusok támadása ellen megvédelmezte! Vagy talán Veiiből hívnak 
segítségül sereget egy új Camillus vezetésével? E seregben van 
minden remény és oltalom; ha azt megmentettük, megmentettük a 
hazát, ha pedig kiszolgáltatjuk a pusztulásnak, a hazát hagyjuk 
cserben és áruljuk el. Valóban, csúfos és gyalázatos dolog megadni 
magunkat. De épp a haza iránt való szeretet parancsolja, hogy 
megmentéséért ugyanúgy vállaljuk a gyalázatot, mint, ha szükséges, 
a halált. El kell tehát viselnünk, bármilyen rettenetes is, ezt a 
megszégyenítést, engednünk kell a kényszerű helyzet parancsának, 
amelyen már az istenek se tudnak változtatni. Induljatok, consulok, 


s ahogy őseink aranyukat adták oda a haza megmentéséért, ti 
fegyverrel váltsátok meg! 


5. A Pontiusnál tárgyalásra megjelent consulok, mikor a győztes a 
békeszerződésről kezdett beszélni, kijelentették, hogy a nép 
felhatalmazása, a fetialis papok közreműködése és bizonyos vallási 
szertartások nélkül a szerződés megkötése lehetetlen. Ezért a 
caudiumi megállapodás formája nem békeszerződés volt (mint 
általában hiszik, és mint Claudius is írja), hanem kezességvállalás. 
Különben miért lett volna szükség kezesekre és jótállókra, hiszen a 
szerződéskötésnél az egész eljárás nem más, mint a lIuppiterhez 
intézett könyörgés, hogy arra a népre, amely a megállapodás 
feltételeit vétkes módon megsérti, sújtson le úgy, ahogy a papok 
szoktak az áldozati állatra. Itt pedig a consulok, legatusok, 
guaestorok, katonai tribunusok kezességet vállaltak, s ma is 
olvashatjuk minden kezes nevét, holott ha szerződést kötöttek 
volna, csupán a két fetialis pap neve maradt volna ránk. Sőt, 
mivelhogy a békeszerződést szükségszerűen el kellett halasztani, a 
samnisok még hatszáz római lovagot is követeltek túszként, akik 
fejükkel felelnek az egyezség betartásáért. Azután kitűzték a 
fegyverek átadásának idejét, s hogy a fegyvertelen sereget mikor 
küldik át az iga alatt. 

A consulok visszaérkezése után ismét gyász lett úrrá a táboron, a 
katonák alig tudták megállni, hogy ne bántalmazzák azokat, akik 
meggondolatlanságból ilyen helyzetbe jutottak, s akiknek gyávasága 


miatt elvonulásuk még érkezésüknél is szégyenletesebb lesz. 
, Kalauzok és felderítők nélkül, vaktában haladva, úgy hullottak be a 
verembe, mint a vadak." Egymásra néztek;  pillantásukat 
végigjártatták fegyverükön, amelyet át fognak adni, karjukon, 
amely fegyvertelen lesz, és testükön, amelyet ki kell szolgáltatniuk 
az ellenségnek. Elképzelték az ellenség által felállított igát, a 
győztesek gúnyolódását és gőgös tekintetét, a maguk fegyvertelen 
vonulását a fegyveresek sorfala között, majd meggyalázott seregük 
siralmas útját a szövetséges városokon át, s megérkezésüket 
szüleikhez, hazájukba, ahova őseik és maguk is annyiszor vonultak 
be diadalmenetben. Csak ők szenvedtek sebesülés, fegyver és csata 
nélkül vereséget, csak nekik nem volt szabad kardot rántva 
közelharcot kezdeniök az ellenséggel, csak az ő bátorságuk 
bizonyult hiábavalónak. 

Efféle zúgolódások közben érkezett el a végzetes óra, a gyalázat 
órája, s amit ekkor elszenvedtek, szörnyűbbnek bizonyult minden 
előzetes elképzelésnél. Először is elhangzott a parancs, hogy egy 
szál ruhában, fegyvertelenül vonuljanak ki a völgyből, s az ellenség 
az átadott túszokat azonnal fogságba hurcolta. Majd a consulokról 
tépték le a díszruhát, s elparancsolták mellőlük a lictorokat. Ez a 
jelenet még azokat is, akik nemrég átkokat zúdítva rájuk, készek 
lettek volna őket kiszolgáltatni vagy darabokra tépni, oly mélységes 
szánalommal töltötte el, hogy saját  szerencsétlenségükről 
elfeledkezve elfordították szemüket e tűrhetetlen látványról, hogy 
ne lássák e magas méltóság megaláztatását. 


6. Először a consuloknak kellett majdnem félmeztelenül az iga alatt 
átvonulniuk, aztán rangsor szerint a többiek, majd az egyes legiók 
estek át a megszégyenítésen. Gúnyolódva, sértegetve állták őket 
körül az ellenséges fegyveresek, sokan nyújtották feléjük fenyegetve 
kardjukat, sőt néhányat, akinek a gyalázat miatt túl ádázzá vált 
tekintete sértette a győztest, megsebesítettek, vagy meg is öltek. Így 
vonultatták őket át az iga alatt, s ami tán szinte nagyobb 
megaláztatás volt, az ellenséges sereg arcvonala előtt. A 
szakadékból kijutva, bár úgy tűnt nekik, mintha az alvilágból 
visszaérkezve csak most látnák meg a napfényt, de ez a fény is, 
ahogy megvilágította előttük szánalmas menetüket, gyászosabbnak 
látszott bármilyen halálnál. 


Ezért, bár még az éj beállta előtt eljuthattak volna Capuába - de 
mert nem bíztak szövetségesük hűségében, s visszatartotta őket a 
szégyen -, mindenből kifogyva, nem messze Capuától, az út mellett 
a puszta földre dobták le elcsigázott testüket. Mikor ezt Capuában 
megtudták, a campaniabeliek velük született büszkeségét legyőzte a 
szövetséges iránt érzett jogos szánalom. A consulokat azonnal 
ellátták méltóságuk jeleivel, a lictorokat fascesszel, a katonáknak 
pedig bőségesen küldtek fegyvert, lovat, ruhát, élelmet. A Capuába 
érkezők elé teljes számban kivonult a senatus, és a nép is megadta 
nekik mindazt, amire csak a vendégbarátság egy állammal vagy 
egyénekkel szemben kötelezhet. De szövetségeseik minden 
nyájassága, barátságos tekintete, bátorítása sem volt elegendő 
ahhoz, hogy a rómaiakból egy szót is kicsaljon, sőt még ahhoz sem, 
hogy tekintetüket felemelve vigasztaló barátaikra pillantsanak. 
Annyira erőt vett rajtuk az elkeseredés mellett a szégyen is, hogy 
visszatartotta őket minden beszélgetéstől és emberi érintkezéstől. 
Másnap a campaniai határig kíséretül melléjük adott előkelő capuai 
ifjak, akiket visszaérkezésük után a senatus elé hívtak, az öregek 
kérdéseire elmondták, hogy ők még sokkal levertebbnek és 
kétségbeesettebbnek látták a rómaiakat; menetük hallgatagon, 
szinte megbénulva vonult tovább: odalett a híres római erő, 
fegyvereikkel együtt bátorságukat is elvesztették, nem viszonozták 
az őket üdvözlők köszönését, kérdéseikre nem adtak választ; a 
félelemtől egyik se képes még a száját se kinyitni, mintha még 
mindig nyakukon hordanák az igát, amely alatt el kellett vonulniuk; 
a samnisok győzelme nagyszerű, egyben maradandó hatású is volt: 
nemcsak Rómát vették el, mint egykor a gallusok, de - ami sokkal 
nagyobb haditett - a római bátorságot és elszántságot is. 


7. Míg a senatus a beszámolót hallgatta, s a hű szövetségesek szinte 
elsiratták mindazt, ami a római nevet hordta, úgy mondják, Ofillius 
Calavius, Ovius fia, a kiváló származású hírneves és életkora miatt 
is tiszteletet érdemlő férfiú kijelentette, hogy egész másképpen áll a 
dolog. Az a bizonyos makacs hallgatás, a földre szegzett tekintet, a 
minden vigasztaló szóra süket fül, az iszony a napfény látásától 
mind annak a jele, hogy a rómaiak lelke mélyén rettenetes harag 
gerjed. S vagy ő ismeri rosszul a rómaiak jellemét, vagy pedig ez a 
hallgatás a samnisok között hamarosan siralmas jajgatást és nyögést 
fog okozni, s eljön az idő, amikor a caudiumi béke emléke sokkal 


fájdalmasabb lesz a samnisoknak, mint a rómaiaknak. Hiszen 
akárhol csapnak össze, mindkét fél olyan bátran fog harcolni, ahogy 
szokott, de a samnisok nem mindenütt találnak egy caudiumi 
hegyszorost. 

A szégyenletes vereség híre már Rómában is elterjedt. Először csak 
a sereg körülzárásáról hallottak, de a veszélyről szóló tudósításnál 
sokkal nagyobb levertséget okozott a gyalázatos békekötés híre. 
Meghallva, hogy a sereget körülzárták, megkezdték a sorozást, de 
értesülve a gyáva megadásról, feloszlatták a segélycsapatokat, és 
minden hivatalos felszólítás nélkül is teljesen úgy viselkedtek, mint 
nyilvános gyász idején szokás. A Forum körül bezárták a boltokat, 
és még el sem rendelték, a Forumon már megkezdődött a 
törvénykezési szünet, letettek minden bíborszegélyt és aranygyűrűt. 
A polgárság majdnem nyomottabb hangulatban volt, mint maga a 
hadsereg; nemcsak a békét létrehozó és szavatoló vezérekre 
haragudtak, éppolyan gyűlölet töltötte el őket az ártatlan 
harcosokkal szemben is, és kijelentették, hogy be se engedik őket a 
Városba és hajlékaikba. 


A viharos hangulatot megenyhítette a sereg megérkezése, amely 
még a haragvókat is szánalomra késztette. Mert nem úgy vonultak 
be, mint akik hazájukba érkeznek vissza, és várakozásuk ellenére 
maradtak életben, hanem este, olyan magatartással és 
arckifejezéssel, mintha foglyok volnának, lopakodtak be otthonukba 
és rejtőztek el, s másnap és a következő napokon se merészkedett 
egyik sem a Forumra, a nyilvánosság elé. A consulok, házukba 
zárkózva, nem végeztek semmi hivatalos tevékenységet, csupán azt, 
amire a senatus határozattal kötelezte őket, hogy nevezzenek ki 
dictatort a választógyűlés megtartására. O. Fabius Ambustust 
nevezték ki, s melléje P. Aelius Paetust a lovasság 
főparancsnokának. Minthogy azonban a választási szertartásokban 
hiba történt, helyettük M. Aemilius Papus lett a dictator, és L. 
Valerius Flaccus a lovasság főparancsnoka, de ők sem tartották meg 
a választási gyűlést. S minthogy a nép elégedetlen volt az erre az 
évre — választott mindegyik tisztviselővel, visszatértek az 
interregnumhoz. Interrex lett 0. Fabius Maximus és M. Valerius 
Corvus. Ez utóbbi választatott consulokat: O. Publius Philót 
(harmadszor) és L. Papirius Cursort (másodszor), akiket a nép 
egyhangú helyesléssel fogadott, mert ebben a korban nem akadt e 

kettőnél híresebb hadvezér. 


8. A consulok - így döntöttek az atyák - még megválasztásuk napján 
hivatalba léptek, s miután a senatus határozatot hozott az ünnepek 
időpontjáról, előterjesztették a caudiumi béke ügyét. S Publilius, 
akin az ügyintézés sora volt, felszólította Sp. Postumiust, hogy 
nyilatkozzék. Ez éppen olyan tekintettel, mint amilyennel az iga 
alatt elvonult, felállt, s ezeket mondta: 

- Nagyon jól tudom, consulok, hogy megszégyenítésül, nem pedig 
kitüntetésképp szólítottak először engem, utasítva, hogy beszéljek, s 
nem is úgy, mint senatort, hanem mint akit egyrészt a szerencsétlen 
háború, másrészt a szégyenletes békekötés bűne terhel. Minthogy 
azonban az előterjesztésben velünk kapcsolatban sem vétekről, sem 
megtorlásról nem esett szó, egyáltalán nem óhajtok én se védekezni, 
pedig nem is volna nehéz olyanok előtt, akik nagyon is tisztában 
vannak az emberi sorssal és annak forgandó voltával, csupán 
véleményemet mondom el röviden arról, amiről a beszámoló szólt. 
S szavaimból majd kiderül, vajon magamat féltettem-e vagy a ti 
legióitokat, amikor vállaltam a felelősséget ilyen, - akár 
szégyenteljesnek, akár —— elkerülhetetlennek nevezhető — - 
megállapodásért. Csakhogy nem a nép meghatalmazásából kötötték, 
ezért egyáltalán nem kötelezi a római népet, így a samnisoknak, a 
mi személyünkön kívül, semmi elégtétel nem jár. Szolgáltassatok ki 
minket a fetialis papok útján, csupaszon és megkötözve. Ezzel mi 
feloldjuk a népet - ha ugyan valaha is leköteleztük esküvel tett 
ígérete alól, és így sem isten, sem ember nem fogja megakadályozni, 
hogy égi és földi törvény szerint egyaránt igazságos, új háborút 
indítsatok. Közben a consuloknak módjukban lesz sereget sorozni és 
felfegyverezni, de csak akkor léphetnek ellenséges területre, ha a mi 
kiadatásunk a szükséges formaságok között megtörtént. Hozzátok 
könyörgök, hozzátok esdek, halhatatlan istenek, ha már nem volt 
nektek tetsző, hogy Sp. Postumius és T. Veturius consulok sikeresen 
harcoljanak a samnisok ellen, elégedjetek meg azzal, hogy láttátok, 
miképpen hajtanak át az iga alatt, láttátok, hogyan kényszerítenek 
gyalázatos kezesség vállalására, s most látni fogjátok, hogyan 
szolgáltatnak ki csupaszon és megkötözve az ellenségnek, s mi 
vállaljuk, hogy minden dühe a mi fejünkre zúduljon. Bárcsak azt 
óhajtanátok, hogy az új consulok és az új római legiók hadjárata 
olyan sikeres legyen a samnisok ellen, mint a mi consulságunk előtt 
folytatott valamennyi háború. 


Ahogy szavait befejezte, oly bámulat s egyszersmind szánalom 
töltött el mindenkit e férfi iránt, hogy alig tudták elhinni: ez az a 
Sp. Postumius, akinek nevéhez az olyannyira szégyenletes békekötés 
fűződik, s elfogta őket a részvét, hogy ilyen embernek, 
megtorlásként a megszegett szerződésért, az ellenség válogatott 
kínzásait kell elszenvednie. Csak dicsérettel illették a szónokot, 
aztán az egyik oldalra vonulva mindnyájan megszavazták javaslatát. 
L. Livius és O. Maelius néptribunusok rövid ideig tiltakozni 
próbáltak, mondván, hogy Postumius kiszolgáltatása sem menti fel 
a népet esküvel megerősített kötelezettsége alól, hacsak nem állítják 
vissza teljesen azt az állapotot, amelyben Caudiumnál a 
samnisokkal szemben voltunk. Azért, hogy a békekötésért 
kezességet vállalva megmentették a római nép haderejét, nem lehet 
semmiféle büntetéssel sújtani a consulokat. Végül pedig: őket 
magukat, minthogy személyük szent és sérthetetlen, sem az 
ellenségnek kiadni, sem bármiféle sérelemmel illetni nem lehet. 


9. , Mindenesetre - válaszolta Postumius - szolgáltassatok ki minket, 
akik nem vagyunk sérthetetlenek, ezt a vallási előírások megsértése 
nélkül megtehetitek, őket pedig, akiket állásuk szentsége véd, majd 
tisztségük letelte után adjátok át. De ha énrám hallgattok, 
kiadatásuk előtt itt, a gyűlés előtt kell őket megvesszőzni, hadd 
kapják meg az elhalasztott büntetés kamatait. Mert ki ne látná át, 
aki a fetialis papi jogban jártas, hogy amikor ők azt hangoztatják: a 
mi kiadatásunk nem oldja fel a népet esküvel vállalt kötelezettsége 
alól, ezt korántsem azért hánytorgatják fel, mintha valóban így 
állna a helyzet, hanem sokkal inkább azért, hogy ne kerüljön sor az 
ő kiadatásukra? Én nem akarom vitatni, összeírt atyák, hogy a 
kezességvállalás és a szerződés egyformán szent azok előtt, akiknél 
éppolyan tiszteletben áll az istenek iránti kötelesség, mint az 
emberek adott szava, de azt kétségbe vonom, hogy a nép 
jóváhagyása nélkül akármit is szentesíteni lehetne úgy, hogy az a 
népet is kötelezze. És ha a samnisok ugyanattól a gőgtől indíttatva, 
amellyel tőlünk azt a bizonyos kezességvállalást kicsikarták, arra is 
kényszerítettek volna bennünket, hogy a városok átadásánál 
szokásos kifejezéseket is elmondjuk, mernétek-e azt állítani, 
tribunusok, hogy hatalmukba adtuk a római népet, s hogy ez a 


Város templomaival, szentélyeivel, határaival, vizeivel most már a 
samnisok birtoka? Nem a megadásról beszélek most, itt a 
kezességről van szó! S mi történne, ha arra vállaltunk volna 
kezességet, hogy Róma népe el fogja hagyni a Várost? Hogy fel 
fogja gyújtani? Hogy főtisztviselők, senatus és törvények nélkül fog 
élni? Hogy megint királyok fogják kormányozni? vŐrizzenek meg 
ettől az istenekkx - mondjátok. Csakhogy e felháborító követelésektől 
a kezesség még nem válik érvénytelenné. S ha a népet egyvalamire 
lehetett kötelezni, akkor már mindenre kötelezhető. S most az se 
számít, amit egyesek esetleg tekintetbe vennének, hogy aki 
kezességet vállalt, consul, dictator vagy praetor volt-e. Így ítélik 
meg a dolgot még a samnisok is; nem elégedtek meg a consullal, de 
a legatusokat, guaestorokat, katonai tribunusokat is kényszerítették 
a kezesség vállalására. S nehogy most valaki azt kérdezze tőlem, 
miért vállaltam olyan kezességet, amelyre a consulnak nincs joga, s 
hogyan köthettem olyan békét, amelyre nem volt felhatalmazásom, 
a ti nevetekben, akiktől nem kaptam rá megbízatást. Nos hát, 
összeírt atyák, Caudiumnál semmi sem az emberi értelem parancsa 
szerint történt. A halhatatlan istenek a vezéreket - a tieiteket 
éppúgy, mint az övéiket - megfosztották józan eszüktől. Mi is 
elmulasztottuk a háborúban a kellő elővigyázatot, ők pedig, 
amilyen rossz eszközökkel szerezték, éppolyan rosszul is használták 
ki győzelmüket; hisz még a terepben is alig bíztak, amelynek 
győzelmüket köszönhették, s csak az volt a céljuk, hogy 
fegyverfogásra született seregünk kezéből minden lehetséges 
eszközzel kicsavarják a fegyvert. Talán olyan lehetetlen lett volna, 
ha józanul gondolkodnak, hogy miközben a hazulról odahívott 
öregekkel tanácskoznak  - követeket küldjenek Rómába, 
megtárgyalandó a senatusszal és a néppel a béke és a megegyezés 
feltételeit? Hisz málha nélkül három nap az egész út! Közben 
fegyverszünet léphetett volna érvénybe, míg követeik Rómából 
meghozzák számukra a győzelmet vagy a biztonságos békét. Ez 
valóban igazi kezesség lett volna, amelyet a nép parancsára 
vállalunk. De ezt ti sem lettetek volna képesek elviselni, s mi se 
kezességet vállalni érte. Így az események törvényszerűen nem is 
végződhettek másképp: a  samnisokat számukra is szinte 
felfoghatatlan boldog ábránd csalta meg, s űzött velük hiú játékot; a 
mi seregünket pedig ugyanaz a végzet, amely bajba sodorta, ki is 
szabadította; bizonytalan győzelmüket semmivé tette a még 
bizonytalanabb béke, s olyan megállapodást kötöttünk, amely a 


kezességvállalókon kívül senkit sem kötelez. De mit tárgyaltak meg, 
összeírt atyák, veletek vagy a néppel? Ki hivatkozhat rátok, ki 
állíthatja, hogy ti becsaptátok? Van-e ilyen ellenség vagy római 
alattvaló? Az ellenséggel szemben semmire sem köteleztétek 
magatokat, s egyetlen polgárnak sem adtatok parancsot, hogy 
nevetekben kötelezettséget vállaljon. Tehát sem velünk nincs semmi 
elintéznivalótok, akiknek semmi megbízást nem adtatok, sem a 
samnisokkal, akikkel egyáltalán nem is tárgyaltatok. A samnisokkal 
szemben csak mi vagyunk kezességre kötelezve, s adósságunkért 
teljes mértékben jót is állunk azzal, amit felajánlhatunk: testünkkel 
és életünkkel. Ezzel kegyetlenkedjenek, ez ellen élesítsék dühüket és 
fegyvereiket. Ami a néptribunusokat illeti, döntsétek el, kiadásuk 
megtörténhet-e mindjárt, vagy el kell halasztani. Közben pedig mi, 
T. Veturius, és ti, többiek, adjuk át mit sem érő fejünket a 
samnisoknak, ha így, bűnhődésünk árán, visszaszerezhetjük a római 
fegyverek cselekvési szabadságát." 


10. Az atyákra a szónok személye és beszéde egyaránt nagy hatást 
tett, s nemcsak rájuk, de a néptribunusokra is, akik kijelentették, 
hogy alávetik magukat a senatus döntésének. Azonnal letették 
tisztségüket is, és átadták őket a fetialis papoknak, hogy a 
többiekkel együtt vigyék el őket is Caudiumba. E senatusi határozat 
után mintha valami reménysugár tűnt volna fel a polgárság előtt. 
Mindenki Postumiusról beszélt, dicsérő szavakkal az égig emelték, s 
tettét P. Decius önfeláldozása s más dicső cselekedetek mellé 
állították. ,Az ő tanácsa teszi majd lehetővé, hogy az állam a 
szerencsétlen béke után ismét felemelkedhet. Önként vállalta az 
ellenség dühét, a megkínzatást, és áldozatul ajánlotta fel magát a 
római népért." Mindenkit csak a fegyverek, a háború vágya töltött 
el. Hát igazán eljön a nap, amikor fegyveresen is megmérkőzhetnek 
a samnisokkal? 

A polgárságban akkora düh és bosszúvágy lobogott, hogy majdnem 
mindenki önként jelentkezett a sorozáson. Új legiókat szerveztek 
ugyanazokból a harcosokból, és a sereg Caudium elé vonult. Az elöl 
haladó fetialis papok, a város kapujához érkezve, megparancsolták, 
hogy húzzák le a kezesek ruháját, s kössék hátra kezüket. Mikor az 
egyik poroszló, tisztelve Postumius méltóságát, nem húzta feszesre a 
köteléket, Postumius rárivallt: 


- Nem húzod meg mindjárt azt a szíjat, hogy kiadatásunk szabályos 
legyen! 

Ezután bevonultak a samnisok gyűlésére, Pontius emelvénye elé, s a 
fetialis pap, A. Cornelius Arvina így beszélt: 

- Minthogy ezek a férfiak a római nép és a polgárok parancsa nélkül 
önmaguk vállaltak kezességet a békeszerződésért, s ezzel bűnt 
követtek el, annak érdekében, hogy a római népet istentelen vétek 
ne terhelje, kezetekbe adom őket. - Postumius, e szavak hallatára a 
fetialis papot térdével combon lökve, a tőle telhető legnagyobb 
erővel megtaszította, s haragosan kijelentette, hogy ő samnis 
alattvaló, a másik pedig követségbe jött fetialis pap, akit ő a népek 
joga ellenére megsértett, hogy így még jogosabban indítsanak 
háborút. 


11. - Én sem fogadom el kiszolgáltatásukat - válaszolta erre Pontius 
-, és a samnis nép sem egyezik bele. Spurius Postumius, ha hiszel 
még az istenekben, miért nem jársz el inkább úgy, hogy vagy 
egészen semmisnek nyilvánítod, vagy megtartod a megállapodást? 
A samnisoknak meg kell kapniuk mindazokat, akik akkor 
hatalmukba kerültek, vagy cserébe értük a békét. De miért éppen 
hozzád fordulok, aki a legnagyobb becsületességet tanúsítva, amire 
képes vagy, fogolyként a győztes kezébe adod magadat. Jobb, ha a 
római népet szólítom fel: ha nincs megelégedve a caudiumi 
szorosban kötött megállapodással, rendelje vissza legióit a 
hegyszorosba, ahol körülfogtuk őket. Egyikünk se csapja be a 
másikat, tekintsünk mindent meg nem történtnek: kapják meg a 
megállapodás értelmében átadott fegyvereiket, térjenek vissza 
akkori táborukba, kapjanak meg mindent, amivel a tárgyalások 
megkezdése előtti napon rendelkeztek, és akkor válasszák majd a 
háborút, a hőstetteket kínáló megoldást, akkor utasítsák vissza a 
megegyezést, a békét! Ugyanabban a helyzetben, ugyanazon a 
helyen óhajtunk megküzdeni, ahol a béke felajánlása előtt voltunk, 
s akkor a rómaiak éppoly kevéssé vádolhatják a consulokat a 
kezesség vállalásáért, mint mi a rómaiakat szószegésért. Vajon ti 
mindig tudtok kifogást találni, hogy, ha vereség ér benneteket, 
kibújjatok a szerződés érvénye alól? Túszokat adtatok Porsennának, 
majd titokban megszöktettétek őket. Aranyon váltottátok meg 
államotokat a gallusoktól, s az arany átadása közben végeztetek 


velük. Velünk békét kötöttetek, amely arra kötelezett bennünket, 
hogy adjuk vissza elfogott legióitokat, most pedig semmisnek 
nyilvánítjátok ezt a békét! S álnokságotokat mindig a jogszerűség 
valamilyen látszatába burkoljátok. A római nép nem képes elviselni, 
hogy legiói csak szégyenletes béke árán maradtak életben? Helyes, 
tartsa meg magának ezt a békét, de adja vissza az elfogott legiókat a 
győzteseknek. Mert ez az eljárás volna méltó a becsülethez, a 
szerződéshez, a fetialis papok szertartásaihoz! Te, persze, meg 
akarod tartani annyi polgárod életét, ahogy a megegyezésben 
kérted, én azonban ne kapjam meg a békét, amit az ő szabadon 
bocsátásuk árán eszközöltem ki. S még ezt nevezed te, A. Cornelius, 
és nevezitek, ti, fetialis papok, a népek jogának? Ezért ezeket a 
férfiakat, akiknek átadását hazug módon megjátsszátok, nem 
fogadom el, s nem is tekintem az egészet kiadatásnak, nem tartom 
őket itt, térjenek haza polgártársaikhoz, akiket kötelez a vállalt 
kezesség, s akikre minden isten haragszik, mert csúfot űztek szent 
hatalmukból. Indítsátok meg a háborút, mert Sp. Postumius az 
imént térdével megtaszította követeteket, a fetialis papot, s ezért 
higgyék el az istenek, hogy Postumius nem római, hanem samnis 
polgár, s minthogy egy samnis megsértette a római követet, jogos az 
ellenünk indítandó háborútok. Hogy nem szégyelltetek nyilvánosan 
ilyen gúnyt űzni a szent dolgokból, s aggastyánok és volt consul 
létetekre ilyen, gyermekekhez is alig illő cselfogásokat kiagyalni, 
csak azért, hogy az adott szót megszeghessétek! Menj oda, lictor, 
oldd le a rómaiak kötelékeit, nem tartóztatjuk egyiküket sem, ki-ki 
menjen, amerre lát. 


Azok pedig, miután kötelezettségüknek - talán az államénak is, de a 
magukénak minden bizonnyal - eleget tettek, Caudiumból 
sértetlenül visszatértek a római táborba. 


12. A samnisok megértették, hogy a gőgösen kikényszerített békét 
elkeseredett erővel feltámadó háború váltja fel, s nemcsak 
lelkükben képzelték el, hanem szinte előre látták mindazt, ami 
ezután bekövetkezik. Túl későn, mert most már hiába emlegették, 
milyen nagyszerű volt az öreg Pontius mindkét tanácsa. Ők, a kettő 
közül a középutat választva, lemondtak kivívott győzelmükről egy 
bizonytalan béke kedvéért, s így egyaránt elszalasztották a 


jótéteményre vagy a könyörtelen leszámolásra kínálkozó alkalmat, 


és most azokkal kell harcolniuk, akiket alkalmuk lett volna örök 
időkre vagy barátokká tenni, vagy mint ellenséget, megsemmisíteni. 
S így, mielőtt még a csata bármelyik fél hatalmát túlsúlyra juttatta 
volna, a caudiumi szerződés óta annyira megváltozott a hangulat, 
hogy Postumiust a rómaiak körében híresebbé tette kiadatása, mint 
Pontiust a samnisok között vér nélkül aratott győzelme; s a rómaiak 
azt a lehetőséget, hogy megindíthatják a háborút, egyenlőnek vették 
a biztos győzelemmel, és a samnisok is úgy vélték, hogy ha a 
rómaiak felújítják a háborút, ez egyszersmind győzelmüket is 
jelenti. 


Időközben a satricumiak elpártoltak, és a samnisokhoz álltak át, 
akik - biztos hírek szerint a satricumiakkal együtt - váratlanul 
megjelentek, és éjszakai támadással elfoglalták Fregellae coloniát. 
Kölcsönös félelemből hajnalig egyik fél sem kezdeményezett 
támadást, a napkelte jelentette a harc kezdetét, amely egy ideig 
egyenlő esélyekkel folyt; a fregellaebeliek helytálltak, hisz 
oltáraikért, tűzhelyeikért küzdöttek, s a tetőkről a fegyvertelen 
lakosság is támogatta harcukat. A samnisok cselfogással döntötték 
el a küzdelmet: kikiáltók útján közhírré tették, hogy aki leteszi a 
fegyvert, sértetlenül elvonulhat. Ez a remény lelohasztotta a harci 
kedvet, s mindenütt kezdték eldobálni a fegyvereket. De az 
állhatatosabbak fegyveresen kitörtek a hátsó kapun, és ez a 
merészség jobban megvédte őket, mint a gyávaság a vigyázatlan és 
hiszékeny többséget. Mert a samnisok tüzet raktak köréjük, s hiába 
fohászkodtak ezek az istenekhez, és emlegették az ígéretet, 
elégették őket. 


A consulok felosztották egymás közt a tennivalókat: Papirius 
Apuliába vonult Luceria ellen, ahol a Caudiumnál túszként átadott 
római lovagokat őrizték, Publius Samniumban maradt, és 
farkasszemet nézett a caudiumi legiókkal. Ezzel nehéz választás elé 
állították a samnisokat, akik nem mertek határozottan dönteni, mert 
ha Luceria alá vonulnak, hátukba kerül az ellenség, ha itt 
maradnak, közben elveszthetik Luceriát. Legjobbnak látták, ha a 
sorsra bízzák magukat, s Publiliusszal vívnak döntő csatát. Ezért 
csatasorba állították a sereget. 


13. Publilius consul, csatára készülve ellenük, gyűlést hívott össze, 


mert jónak látta, ha előbb beszédet intéz katonáihoz. Ezek 
egyébként oly nagy lelkesedéssel siettek a fővezéri sátor elé, oly 
hangosan követelték az ütközetet, hogy vezérük buzdító szavai 
belefulladtak a hangzavarba. Mindenkinek elég buzdításul szolgált 
önnön lelkesedése és a gyalázat eleven emléke. Csatába indultak 
tehát, siettették a hadijelhordozókat, s nehogy ütközet közben időt 
veszítsenek azzal, hogy kihajítják dárdáikat, majd azután kirántják 
kardjukat -, dárdáikat, mintegy adott jelre, félrehajították, és kivont 
karddal rohantak az ellenségre. Itt szó sem lehetett arról, hogy a 
hadvezetés szabályai szerint helyezkedjenek el a hadsorok és a 
tartalék. Egyetlen, szinte őrjöngő rohammal mindent elintézett a 
katonák dühe. Így az ellenség nemcsak szétszóródott, de arra sem 
volt mersze, hogy táborába visszavonulva megpróbálja megállítani 
a futást; kisebb csoportokban Apulia felé igyekezett, Luceria alá 
azonban már sereggé egyesülve érkezett. A rómaiakat haragjuk 
lendülete, amellyel áttörték a szemben álló hadsorokat, egész az 
ellenség táboráig vitte. Itt még nagyobb vérontást és öldöklést 
rendeztek, mint a csatában, s a zsákmány nagyobb részét dühükben 
elpusztították. 

A másik római sereg Papirius consul vezetésével a tengerpart 
mentén elérkezett Arpihoz, csupa olyan nép területén vonulva át, 
amelyek barátságosan viselkedtek, nem mintha valaha is élvezték 
volna a római nép jóindulatát, de mert gyűlölték a samnisokat a 
tőlük elszenvedett jogtalanságok miatt. A samnisok ugyanis, akik ez 
időkben a hegyekben és falvakban laktak, betörtek a síkságra és a 
tengerparton fekvő vidékekre, és végigpusztították, mert mint 
zordon hegyi lakók, megvetették az itteni népeknek az övéknél 
szelídebb, s mint ez lenni szokott, a vidéknek megfelelő természetét. 
Ha ez a vidék a samnisok pártján lett volna, a római sereg vagy nem 
tud eljutni Arpihoz, vagy ott teszi tönkre, elzárva minden 
utánpótlástól, a Róma és Arpi között elterülő vidéken uralkodó 
teljes ínség. Már akkor is, amikor Arpiból Luceria alá vonult, 
egyformán ínség szorongatta az ostromlottakat és az ostromlókat. A 
rómaiak minden utánpótlást Arpiból kaptak, méghozzá oly 
szűkösen, hogy miközben a gyalogságot az őrjáratok, az őrállás és a 
sáncmunkák foglalták le, a lovasság hozta a táborba Arpiból 
tömlőkben a gabonát, s nem ritkán, ha ellenséggel találkozott, 
kénytelen volt a lovakról ledobni a gabonaterhet, hogy harcolni 
tudjon. Az ostromlottaknak, míg a másik consul oda nem érkezett 
győztes seregével, a samnis hegyekből szállítottak élelmiszert, és 


küldtek segélycsapatokat. Helyzetük minden szempontból nehezebb 
lett Publilius megérkezése után, aki az ostrom gondját consultársára 
hagyva, a vidéket minden irányban végigportyázta, s az ellenséges 
utánpótlást teljesen megakadályozta. S minthogy nem volt semmi 
remény, hogy a városbeliek tovább bírják a nélkülözést, a Luceria 
mellett . táborozó " samnisok kénytelenek voltak, erőiket 
mindenhonnan összevonva, Papiriusszal megütközni. 


14. Miközben mindkét oldalon csatára készülődtek, követek 
érkeztek Tarentumból, és felszólították a samnisokat és a rómaiakat, 
hagyják abba a hadakozást, s kijelentették, hogy 

amelyik nép hibájából nem szűnik meg a háború, a másik mellé 
állva az ellen fognak ők is harcolni. Papirius végighallgatta a 
követeket, úgy tett, mintha megszívlelné szavaikat, s azt felelte, 
hogy megbeszéli a dolgot tiszttársával. Hívatta is, de egész idő alatt 
a csata előkészületeiről tárgyalt vele, s a megbeszélés után, 
amelynek tárgya nem volt kétséges, kitűzette a csatát jelző zászlót. 
Majd elvégezve az ütközet előtt szokásos isteni és ember 
szertartásokat, így szólt a feleletért elébe járuló tarentumiakhoz: 

- A szent csirkék gondozója, tarentumiak, kedvező előjelekről 
tudósít, ezenkívül áldozatunk is nagyszerűen sikerült. Láthatjátok, 
hogy az istenek vezetésével indulunk csatába! 

Ezután előhozatta a hadijelvényeket, s elindította a csapatokat, 
közben fennhangon ócsárolta az olyan haszontalan népet, amely a 
saját belső viszálykodásaiban és széthúzásaiban sem tud rendet 
teremteni, mégis hivatva érzi magát, hogy másoknak előírja, mit 
tegyenek a háború és béke ügyében. 

A másik oldalon a samnisok egyáltalán nem készültek ütközetre, 
mert vagy valóban élt bennük a béke vágya, vagy legalábbis 
hasznosnak látták a színlelést, hogy a tarentumiakat megnyerjék. S 
mikor hirtelen feltűnt a csatára kész római sereg, azt kiáltozták, 
hogy ők pedig tartják magukat a tarentumiak kívánságához, nem 
bocsátkoznak harcba, s nem hatolnak fegyveresen sáncaikon kívül, 
inkább elviselik a csalódást s mindazt, amit a sors rájuk mér, 
mintsem úgy tűnjék, hogy  visszautasították a  tarentumiak 
békeajánlatát. 

A consulok erre azt válaszolták, hogy mindezt kedvező jósjelnek 
tekintik, s az ellenségnek azt ajánlják, még sáncait se védje. Azután, 
szétosztva egymás közt a csapatokat, az ellenség sáncai ellen 


indultak. Minden oldalról egyszerre támadtak; egyesek betemették 
az árkot, mások a sánckarókat húzogatták ki és dobták az árokba, s 
nemcsak a velük született hősiesség tüzelte a megalázottság sebeit 
őrző lelküket, de az elkeseredett düh is. Elözönlötték a tábort, 
miközben ki-ki a maga módján kiáltozta, hogy itt most nincs szoros, 
nincs Caudium, nincs járhatatlan hegyszakadék, ahol a ravaszság 
gőgös diadalt ülhetett az óvatlanok felett! Itt most a római vitézség 
számít, amelyet nem tart fel sánc vagy árok. S együtt mészároltak 
szembeszállót és menekülőt, fegyverest és fegyvertelent, szolgát és 
szabadot, felnőttet és kiskorút, embert és jószágot. Egyetlen élőlény 
sem marad életben, ha a consulok nem fúvatnak visszavonulást, s a 
vértől megrészegült katonákat parancsszóval és fenyegetéssel ki 
nem űzik az ellenség táborából. 

Ezért mindjárt beszédet is intéztek az édes bosszú kitöltésében 
megzavart s emiatt elégedetlenkedő katonákhoz, hadd tudja meg a 
sereg, hogy a consulok semmivel sem maradnak el, s nem is fognak 
elmaradni katonáiktól az ellenség gyűlöletében, s ahogy a 
háborúban vezérkedtek, éppúgy gyötörné őket is a kielégítetlen 
bosszúvágy, ha nem volnának tekintettel a Luceriában túszként 
őrzött hatszáz lovagra, s nem mérsékelné vérszomjukat az 
aggodalom, hogy az ellenség - vak kétségbeesésében, mert nem 
remél irgalmat - megölésükre vetemedik, hogy legalább ezeket 
pusztítsa el, mielőtt maga is elpusztul. A katonák helyesléssel 
fogadták e szavakat; örültek, hogy a consulok gátat vetettek 
dühüknek, s kijelentették: inkább eltűrnek mindent, semhogy 
kockára tegyék ennyi előkelő római ifjú életét. 


15. A gyűlés szétoszlása után haditanácson vitatták meg, vajon 
egész erejükkel Luceriát szorongassák-e, vagy az egyik vezér és 
sereg tegyen-e kísérletet Apulia eddig bizonytalanul állást foglaló 
népeinek megnyerésére. Publilius consul indult el, hogy átvonuljon 
Apulián, s ez az egy felvonulás elég volt ahhoz, hogy számos népet 
leigázzanak, — másokat pedig, — szerződést — kötve velük, 
szövetségesünkké tegyenek. 


A Luceria ostromára visszamaradt Papirius reményei is rövid időn 
belül beteljesedtek. Elzárva minden utat, amelyen utánpótlás 
érkezhetett, kiéheztetéssel törte meg a város samnis helyőrségét, 
akik követek útján felajánlották a consulnak: kiadják a lovagokat, 


akikért a harc folyik, ő pedig hagyjon fel az ostrommal. Papirius azt 
válaszolta, kérdezték volna meg Herennius fiát, Pontiust, akinek 
javaslatára a rómaiakat iga alatt küldték át, hogy véleménye szerint 
milyen bánásmódot érdemel a legyőzött. Egyébként, ha inkább azt 
választják, hogy méltányos büntetésüket az ellenség szabja meg, s 
ne ők maguk, jelentsék ezt Luceriában: a fegyvert, málhát, igavonó 
jószágot, mindenkit, aki nem harcos, hagyjanak hátra a falak között; 
a katonák egyenként, egy szál ruhában, iga alatt fognak átvonulni, 
nem azért, hogy valami újfajta megalázásban legyen részük, csupán 
megtorlásként azért, amit ők tettek a rómaiakkal. Minden feltételét 
elfogadták. Hétezer harcos vonult át az iga alatt. Luceriában 
roppant hadizsákmány került a rómaiak kezére, visszaszerezték a 
Caudiumnál elvesztett valamennyi fegyvert és hadijelvényt, és - ami 
mindennél nagyobb örömet okozott - kiszabadultak a békekötéskor 
túszként átadott lovagok, akiket a samnisok Luceriában őriztettek. 


Talán soha nem is aratott még a római nép - a hadihelyzetet egy 
csapásra megváltoztatva ennél dicsőségesebb győzelmet, különösen 
ha igaz, amit egyes évkönyvekben olvasok, hogy, viszonzásul a 
római consulokon esett gyalázatért, a samnis hadvezérnek, 
Pontiusnak a többiekkel együtt szintén át kellett vonulnia az iga 
alatt. Egyébként azon nem is csodálkozom annyira, hogy nem 
tudjuk biztosan, az ellenség vezére megadta-e magát, és átküldték-e 
az iga alatt; számomra sokkal meglepőbb a vélemények a 
tekintetben való megoszlása, hogy Lucius Cornelius mint dictator L. 
Papirius Cursorral, mint a lovasság főparancsnokával együtt vezette- 
e a sereget Caudiumnál, majd Luceriánál, s bizonyult a rómaiakat 
ért megszégyenítés oly páratlan megtorlójának, hogy - véleményem 
szerint - az egyetlen Furius Camillust kivéve, mindmáig őt illette 
meg legjogosabban a diadalmenet, vagy pedig consulként szerezték 
meg s elsősorban Papirius - ezt a dicsőséget. Ehhez a 
bizonytalansághoz még egy másik is járul: nem tudjuk, vajon a 
legközelebbi választógyűlésen O. Aulius Cerretanus mellé, tisztségét 
meghosszabbítva, Papirius GCursort választottákc-e meg Luceriánál 
tanúsított érdemeiért immár harmadízben consulnak, vagy pedig L. 
Papirius Mugilanust, és csak a melléknévben tévedtek. 


16. Abban viszont minden forrás megegyezik, hogy a háború 
hátralevő részét a consulok fejezték be. Aulius egyetlen sikeres 


ütközettel lezárta a frentanusok ellen vívott háborút, s városukat, 
ahová a vert sereg menekült, túszokat követelve tőlük, megadásra 
kényszerítette. 


Hasonló szerencsével hadakozott a másik consul a satricumiak 
ellen, akik, mint római polgárok, a caudiumi vereség után a 
samnisokhoz pártolva helyőrségüket befogadták a városba. A 
Satricum falaihoz közeledő római sereghez küldött, békét kérő 
követeknek a consul azt a kegyetlen választ adta, hogy akkor 
járuljanak majd újból eléje, ha a samnisokat leöldösték vagy 
kiszolgáltatták, s e szavaival sokkal nagyobb rémületet keltett a 
colonia lakóiban, mint maga a háború. Majd a követek megismételt 
kérésére - hogy ők, akik kisebbségben vannak és gyengébbek, 
hogyan is szállhatnának szembe ily erős, jól felfegyverzett 
helyőrséggel - azt felelte: kérjenek tanácsot azoktól, akiknek 
javaslatára a helyőrséget városukba befogadták. A követek azzal a 
nehezen kieszközölt engedéllyel tértek vissza övéikhez, hogy 
megkérdezik a senatust, és a consulnak hírül vihetik a választ. A 
senatus két pártra oszlott; az egyiknek az élén a rómaiaktól való 
elszakadás kezdeményezői álltak, a másikén a rómaiakhoz hű 
polgárok. De mindkét fél versengve arra törekedett, hogy, 
helyreállítva a békét, megnyerje a consul jóindulatát. Az egyik párt, 
amikor az ostrom elviselésére fel nem készült samnis helyőrség éjjel 
el akart vonulni, elegendőnek tartotta, ha közlik a consullal: az 
ellenség az éjszaka melyik órájában, melyik kapun és úton készül 
távozni. A másik párt, amely ellenezte a samnisok befogadását, a 
consul előtt éjjel még a kaput is kinyittatta, és fegyveres seregét 
titokban bebocsátotta a városba. Így a két oldalról elárult samnis 
megszállókat az út mellett húzódó erdőkből is váratlan támadás 
érte, s az ellenséggel telt városban is felharsant a csatakiáltás. Nem 
telt bele egy óra, seregüket levágták, Satricum elesett, és minden a 
consul hatalmába került. Vizsgálatot rendelt el: aki a város 
elpártolásában bűnösnek bizonyult, azt  megvesszőztette és 
lefejeztette; a satricumiakat lefegyverezte, s a városban jelentős 
őrséget hagyott hátra. 


Ezután Papirius Cursor Rómába ment diadalmenetet tartani, írják 
azok a történészek, akik szerint ő foglalta vissza Luceriát, és 
vonultatta át iga alatt a samnisokat. Kétségtelen, hogy nem volt 
olyan hadi dicsőség, amelyre ez a férfi rá ne szolgált volna, annyira 


kitűnt nemcsak szellemi képességeivel, de testi erejével is. 
Különösen lábai voltak rendkívül gyorsak, ennek köszönhette 
melléknevét is. Úgy mondják - erős lábai vagy a sok gyakorlás 
következtében valamennyi kortársát legyőzte futásban, s borból és 
ételből mindenkinél többet tudott elfogyasztani. S éppen, mert a 
végtelenségig bírta a testi megerőltetést, nem volt, akinek a 
parancsnoksága alatt nehezebb lett volna gyalogos- vagy lovasként 
szolgálni. Egyszer, mikor a lovasok felbátorodva megkérték, hogy 
derekas viselkedésükért könnyítsen valamit a szolgálaton, azt 
válaszolta: 

- Nehogy azt mondjátok, nem engedek el nektek semmit, nos, nem 
kell megveregetni lovatok hátát, ha leszálltatok róla! - Egyforma 
eréllyel tudott parancsolni szövetségesnek és rómainak. Egyszer a 
praenestei praetor gyávaságból nem elég gyorsan vezette csapatát a 
tartalékból az első vonalba. Erre a sátra előtt fel s alá sétáló Papirius 
odahívatta, a lictorral előhozatta a bárdot, s míg az ott álló praetor 
nem volt már se holt, se eleven, ráparancsolt: , Indulj, lictor, vágd ki 
azt a gyökeret, amely a járás-kelésben akadályozza őket." Ezután 
elengedte a praetort, aki közben a halálbüntetés minden rettenetes 
félelmét kiállta, de pénzbírságot szabott ki rá. Vitathatatlan, hogy 
ebben a korban, amely bármely más korszaknál termékenyebb volt 
nagy emberekben, nem akadt senki, aki a római hatalomnak nála 
biztosabb támasza lett volna. Sőt, azt mondják, lelki nagyságban 
csak Nagy Sándor lett volna méltó ellenfele, ha Ázsia meghódítása 
után Európa ellen fordul fegyveres erejével. 


17. Munkám írása közben, kezdettől fogva, látható módon nagyon 
ügyeltem arra, hogy a megengedettnél jobban ne térjek el az 
események menetétől, s ne igyekezzem, művemet különféle 
történetekkel tarkítva, az olvasóknak szórakoztató kitérőket, 
magamnak pedig némi pihenést biztosítani. De most, ha már 
megemlítettem ezt a nagy királyt és e nagy hadvezért, akik a 
csendes elmélyedés óráiban annyit foglalkoztatták gondolataimat, 
kénytelen vagyok nyilvánosan is feltenni a kérdést: hogyan alakult 
volna a római állam sorsa, ha háborúba keveredik Nagy Sándorral? 
Úgy tűnik, a háborúkat elsősorban a katonák száma és 
harckészsége, a hadvezérek képességei s a minden emberi dologban, 
de főként háborúban legfőbb tényező, a szerencse szokta eldönteni. 
Ha most ezeket külön-külön vagy együtt mérlegeljük, arra a 

meggyőződésre jutunk, hogy a római birodalom, ahogy más 
királyokkal és vezérekkel, úgy Sándorral szemben is könnyen 
megőrizhette volna veretlenségét. 


Először is - hogy a vezérek összehasonlításával kezdjem - egyáltalán 
nem tagadom, hogy Sándor kiváló hadvezér volt, de hírnevét 
mindenekelőtt annak köszönhette, hogy egyeduralkodó volt, s hogy 
fiatalon, hatalma teljében vitte el a halál, és nem tapasztalta a sors 
forgandóságát. Hogy az emberi sors esendőségére ne is említsem 
más híres királyok vagy hadvezérek példáját: mi más dobta oda a 
görögöktől annyi magasztalással emlegetett Küroszt, vagy csak 
nemrég is a nagy Pompeiust a balsors prédájául, ha nem hosszúra 
nyúlt életük? Vagy felsoroljam-e a római hadvezéreket - s nem is 
mindet mindegyik korszakból, hanem csupán azokat a consulokat 
vagy dictatorokat, akik ellen Nagy Sándor hadakozott volna: M. 
Valerius Corvust, C. Marcius Rutilust, C. Sulpiciust, T. Manlius 
Torguatust, 0. Publilius Philót, L. Papirius Cursort, O. Fabius 
Maximust, a két Deciust, L. Volumniust és M. Curiust? S azután is 
csupa nagy emberrel állt volna szemben, ha a punokat megelőzve 
háborút indít Róma ellen, s hajlott korában hajózik át Italiába. S 
ezek közül bármelyik nemcsak olyan adottságokban vehette volna 
fel a versenyt Sándorral, mint a bátorság, tehetség, de megvolt 
bennük az a katonai fegyelem is, amely a Város alapításától 
nemzedékről nemzedékre öröklődve, maradandó alapelveken 
nyugvó, rendszeres tudománnyá fejlődött. Ennek birtokában 
hadakoztak a királyok, ennek birtokában azok, akik később elűzték 
a királyokat, a lIuniusok, Valeriusok, majd sorban a Fabiusok, 
Ouinctiusok, Corneliusok, s eszerint Furius Camillus, akit azok, akik 
Nagy Sándorral harcolhattak volna, ifjú éveikben mint aggastyánt 
láthattak. És igaz ugyan, hogy Nagy Sándor maga is derekasan 
helytállt a harcban, hisz nem kis mértékben ennek az erényének 
köszönhette hírnevét, mégis, ha a csatasorban találkoznak, vajon 
meghátrál-e előtte Manlius Torguatus vagy Valerius Corvus, akik 
előbb híres harcosok voltak, s csak azután lettek híres hadvezérek? 
Vagy meghátrálnak előtte a Deciusok, akik életüket engesztelésül 
felajánlva rohantak az ellenségre? Vagy Papirius Cursor, akiben oly 
bámulatos testi erő, oly bámulatos vitézség lakozott? S vajon 
egyetlen ifjú is felülmúlta volna bölcsességben - hogy ne csupán 
egyes embereket említsünk - azt a római senatust, amelynek 
jellemzésére csak az találta meg a méltó kifejezést, aki , királyok 


gyülekezeté"-nek nevezte? De még félni lehetett volna, hogy Nagy 
Sándor a fent említettek bármelyikénél jobban értett ahhoz, miként 
kell a táborhelyet kiválasztani, az utánpótlást megszervezni, a 
kelepcéket kikerülni, a csatára kedvező időpontot megválasztani, a 
csatasort elrendezni és tartalékokkal biztosítani. De be kellett volna 
vallania, hogy nem Dariusszal hadakozik, aki nők és heréltek 
seregétől kísérve, bíborban és aranyban, királyi gazdagsága minden 
kincsével terhelten inkább mint préda és nem mint ellenfél jött 
eléje, s akin azzal aratott vér nélkül győzelmet, hogy meg tudta 
vetni a hiú pompa fényűzését. És egészen más benyomást tett volna 
rá Italia, mint India, amelyen részegen dáridózó sereggel vonult 
végig, ha szemébe tűnnek Apulia rengetegei és Lucania hegyei, s 
meglátja rokona még Íriss vereségének nyomait ott, ahol nemrég 
halálát lelte nagybátyja, Alexander, Épeirosz királya. 


18. És mi most arról a Nagy Sándorról beszélünk, akit még nem 
halmozott el túlzó adományaival a szerencse, amelytől senki nem 
mámorosodott meg annyira, mint ő. S ha olyannak képzeljük el, 
amilyenné a szerencse új fordulata után rajta eluralkodó, hogy így 
mondjuk: új lelkület alakította, akkor az, aki Italiába érkezik, sokkal 
inkább hasonlít Dariushoz, mint Nagy Sándorhoz, s olyan sereg élén 
áll, amely Macedóniáról megfeledkezve teljesen elkorcsosult, s 
átadta magát a perzsa erkölcsöknek. Szinte visszásan hangzik, ha 
ilyen nagy uralkodóról elmondjuk, gőgjében hogyan változtatta meg 
viseletét, kívánta meg a földre boruló hódolást (mindezt a 
macedónok leigázva is elbírhatatlannak tartották volna, hát még 
győztesen), nem is szólva az iszonyú kivégzésekről, barátainak 
borozás és lakmározás közben történt meggyilkolásáról, s arról a 
nevetséges törekvéséről, hogy isteni családfát hazudjon magának. És 
mi történik, ha napról napra jobban kívánja az italt, ha egyre 
gyakrabban ragadtatja magát félelmetes dühkitörésekre - hogy csak 
azt említsem, amiben a történetírók mind megegyeznek -: vajon az 
ilyen hibák nem csökkentették volna hadvezéri erényeit? Persze, 
attól félnünk kellett volna, amit néhány görög történetíró annyit 
emleget, méghozzá a legkomolytalanabbak (azok, akik még a 
parthusok dicsőségéért is jobban lelkesednek, mint Róma nevéért), 
hogy tudniillik a római népre oly ellenállhatatlan hatást tesz Nagy 
Sándor dicső neve - amelynek, szerintem, még a híre sem jutott el 


Rómába -, hogy akit a macedón fegyverektől levert Athénban az 
emberek, bár szemük előtt a közelben füstölögtek Thebae romjai, a 
népgyűlésen nyíltan támadni mertek, mint ezt a leírt beszédek is 
bizonyítják, azzal szemben annyi nagy római consul közül egy sem 
mert volna egyetlen szó szabad ellenvéleményt nyilvánítani. 


Bármilyen rendkívülinek képzeljük el e férfiú nagyságát, mégis 
egyetlen ember nagysága marad; amelyet valamivel több, mint tíz 
év szerencsés tettei alapoztak meg. S akik azért tartják nagyra, mert 
a római népet, ha háborúban nem is, de sok csatában érte már 
vereség, Nagy Sándort pedig egyetlen ütközetben sem hagyta 
cserben szerencséje, nem gondolnak arra, hogy egyetlen ember, 
méghozzá fiatal ember tetteit vetik össze olyan nép történelmével, 
amely már nyolcszáz éve visel háborúkat. S van-e csodálnivaló azon 
- amikor egyik oldalon több évszázadot vehetünk számba, mint a 
másikon évet -, hogy a hadi szerencse sokkal forgandóbbnak 
bizonyult ily hosszú idő, mint tizenhárom év alatt? Miért nem egyik 
ember szerencséjét mérjük a másikéhoz s az egyik vezérét a másik 
vezéréhez? Hány római vezért említhetnénk, aki sose vívott 
balszerencsés — csatát?  Átlapozhatjuk az  évkönyveket, a 
főtisztviselőkről készült feljegyzéseket: hány olyan consult és 
dictatort találunk, akiknek hősiessége és szerencséje ellen a római 
népnek sose lehetett kifogása! S még valami, amiért ezek több 
csodálatot érdemelnek, mint Nagy Sándor vagy bármelyik király: 
némelyikük tíz vagy harminc napig volt dictator, és egyetlen consul 
szolgálati ideje sem tartott egy évnél tovább. S közben előfordult, 
hogy a néptribunusok akadályozták a sorozást; késve kezdhettek 
háborút; a választógyűlés miatt korábban szólították őket haza; még 
az előkészületeknél tartottak, s már lejárt az esztendő; gyakran 
tiszttársuk elhamarkodottsága vagy hozzá nem értése veszélyeztette, 
vagy legalábbis akadályozta tevékenységüket; azt kellett 
folytatniuk, amit más elrontott; újonc vagy szétzilált fegyelmű 
hadsereget kellett átvenniük. Ezzel szemben a királyokat, istenemre, 
ilyesmi nem akadályozza, ők uralkodnak az időn és a 
körülményeken; az ő elhatározásukat követi minden, soha ők a 
másét. Vagyis a még le nem győzött Nagy Sándor ugyancsak 
veretlen vezérekkel csapott volna össze, s a szerencse mindkét 
félnek egyenlő esélyt nyújtott volna a sikerre. Sőt az ő helyzete még 
veszélyesebb lett volna. Hisz a macedónoknak csak egy Sándoruk 
volt, aki gyakran maga hívta ki a rá amúgy is sokfelől leselkedő 


veszedelmet. A rómaiak közül azonban sokan értek fel vele 
dicsőségben és tettekben, akiknek élete vagy halála - bárhogy is 
dönt róluk a sors - nem veszélyeztette az állam sorsát. 


19. Hátra van még, hogy a seregeket hasonlítsuk össze, figyelembe 
véve a katonák számát és harci értékét, valamint a segédcsapatok 
tömegét. E korban az ötévenként összeállított névjegyzékben nálunk 
kétszázötvenezer fő szerepel. Ezért tudtunk, valahányszor a latin 
szövetségesek elpártoltak, csupán a Városból tíz legiót besorozni. 
Ezekben az években gyakran négyöt sereget küldtünk hadakozni 
Etruriába, az ellenséges gallusokkal szövetkezett Umbriába és 
Samnium vagy Lucania ellen. S így Nagy Sándor láthatta volna, 
hogy egész Latium, a sabinok, volscusok, aeguusok, az egész 
Campania, Umbria és Etruria egy része, a picenumiak, marsusok, 
paelignusok, apuliaiak, s az alsó tenger mellett a görögök lakta 
egész partvidék, a bruttiusoktól Neapolisig és Cumaeig, majd innen 
tovább Antiumig és Ostiáig - mind vagy a rómaiak erős 
szövetségesei, vagy háborúban tehetetlenné vert ellenfelei. Ő maga 
a macedón veteránokkal kelt volna át a tengeren, legfeljebb 
harmincezer emberrel s négyezer, főként thessaliai lovassal, mert 
ennyi volt tulajdonképpeni ereje. S ha perzsákkal, indusokkal, más 
nemzetbeliekkel egészíti ki seregét, inkább terhére hurcolja őket 
magával, nem segítik. S vegyük még hozzá, hogy a rómaiaknak 
otthoni földön kéznél lett volna az utánpótlás, az ő serege viszont, 
idegen földön harcolva, éppen úgy felmorzsolódik, mint később 
Hannibálé. Az ő fegyverzetük kerek pajzsból és hosszú lándzsából 
állt, míg a rómaiak a testet jobban fedő hosszúkás pajzsot, s 
hajítófegyverként a  gerelynél szúrásra és  dobásra sokkal 
alkalmasabb  hajítódárdát viseltek. Mindkét sereg katonái 
hadirendben, sorokba osztva álltak fel, de az ő mozdulatlan 
phalanxuk teljesen azonos fegyverzetűekből állt, a különféle 
harcosokból álló, több részre osztott római hadsorokat pedig 
könnyen lehetett szükség szerint széttagolni vagy összevonni. S 
ugyan melyik katona versenyezhet a rómaival munkabírásban, a 
viszontagságok elviselésében? Sándor egyetlen csatát elvesztve 
elvesztette volna az egész háborút, de milyen csata lett volna képes 
megtörni a római hadsorok erejét, amely Caudium és Cannae után 


is töretlen maradt? 


Azonban Sándor, még ha első vállalkozása sikerrel jár is, bizonyára 
visszavágyódik Perzsiába, Indiába, az elpuhult Ázsiába, s kijelenti, 
hogy eddig csak asszonyok ellen vívott háborút, amit állítólag 
Alexander, Épeirosz királya is elmondott, mikor, halálosan 
megsebesülve, végzetét éppen ezzel az ifjúéval hasonlította össze, 
akit sorsa Ázsiába küldött hadakozni. Ha csak arra gondolok, hogy 
az első pun háborúban huszonnégy évig folyt a küzdelem a 
tengeren, azt kell hinnem, hogy Sándor életéből egyetlen háborúra 
sem futotta volna, sőt mivel a punokat régi szerződés fűzte a 
rómaiakhoz, az is lehetséges, hogy a lélekszáma s hadserege 
tekintetében kimagasló két hatalom fegyveresen száll szembe a 
közös veszedelemmel, s őt az egyesült pun-római seregek zúzzák 
össze. A rómaiaknak, ha nem is Nagy Sándor hadvezérkedése s a 
macedón hatalom virágzása idején, de Antiochus, Philippus, Perses 
ellen küzdve, módjuk volt tapasztalni, milyen ellenfelek a 
macedónok: nemhogy megverni, de még veszélyeztetni sem tudtak 
minket. Dicsekvés nélkül kijelenthetjük - csak ne legyen 
polgárháború! -, hogy az ellenséggel szemben sem lovas, sem 
gyalogos harcban, nyílt terepen, egyenlő vagy számunkra kedvező 
körülmények között még soha nem maradtunk alul. Kétségtelen, 
hogy a lovasság, a lövedékek, a járatlan utak, hegyszakadékok, az 
utánpótlást lehetetlenné tevő terep mind állandó veszély a nehéz 
fegyver súlya alatt görnyedő katonának, de legyőzünk és le fogunk 
győzni akár ezer, a Sándor macedón hadánál még félelmesebb 
sereget is, csak sose szűnjünk meg szeretni a békét, amelyben élünk, 
s szívünkön viselni a polgárok egyetértésének gondját. 


20. Ezután M. Folius Flaccina és L. Plautius Venox lett consul. 
Ebben az évben számos samnis néptől érkeztek követek, akik földre 
borulva könyörögtek a békeszerződés megújításáért; a senatus már- 
már hajlott kérésük teljesítésére, és a népgyűléshez utasította őket, 
ám itt korántsem találtak hasonló megértésre. Nem is kapták meg a 
békeszerződést, de miután néhány napig egyenként ostromolták a 
polgárokat, két évre fegyverszünetet kötöttünk velük. Az apuliai 
Teanum és Canusium lakosai is meghódoltak, és túszokat adtak L. 
Plautius consulnak, mert nem tudták tovább nézni területük 
pusztítását. 


Ebben az évben választottak Capuában először praefectust, s kapták 
meg a város lakói a L. Furius praetor által kidolgozott törvényeket. 
Mindkettőt maguk kérték, így akarván orvosolni belső 
egyenetlenségektől gyötört államuk bajait. Rómában két új tribust - 
az Ufentina és a Falerna tribusokat - szerveztek az eddigiekhez. 
Minthogy Apulia a teljes meghódolás felé haladt, az itteni Teate 
lakói is az új consulokhoz, C. Iunius Bubulcushoz és O. Aemilius 
Barbulához fordultak, azzal a kéréssel, hogy kössenek szövetséget, s 
kötelezték magukat, hogy egész Apuliát rábeszélik a római néppel 
való békekötésre. E merész kötelezettségvállalás ellenében elnyerték 
a békét, bár nem lettek egyenrangú polgárok, hanem a római néptől 
függő alattvalók. 


Apulia meghódítása után - mert Iunius elfoglalta a rendkívül 
megerősített Forentumot is seregünk Lucaniába vonult át. Itt a 
váratlanul érkező Aemilius consul rohammal bevette Nerulumot. 
Miután a szövetségesek között híre terjedt, — mennyire 
megszilárdította Capua helyzetét a római jogszolgáltatás bevezetése, 
a római senatus az antiumiak panaszára - hogy nincsenek biztos 
törvényeik, sem tisztviselőik - azokat küldte ki, hogy segítsenek a 
törvényeket megalkotni, akik már eddig is a colonia pártfogói 
voltak. Így terjedt mindenfelé nemcsak a római fegyverek, de a 
törvények tekintélye is. 


21. C. Iunius Bubulcus és O. Aemilius Barbula consulok szolgálati 
évük lejárta után a legiókat nem az új consuloknak, Sp. Nautiusnak 
és M. Popiliusnak adták át, hanem egy dictatornak, L. Aemiliusnak. 
Ez - L. Fulvius lovassági főparancsnokkal együtt - ostrom alá fogta 
Saticulát, és így jogcímet szolgáltatott a samnisoknak a háború 
megújítására. Ezért a rómaiak között kétszeres riadalom támadt: 
egyrészt a  samnisok a szorongatott szövetséges város 
felszabadítására összeszedett tekintélyes sereggel nem messze a 
rómaiaktól ütöttek tábort, másrészt a saticulaiak a váratlanul feltárt 
kapukon át, nagy zűrzavart okozva, kitörtek az ellenséges őrállások 
ellen. Majd mindkét támadó - inkább a másik segítségében, mint 
saját erejében bízva - szabályos ütközetben kezdte szorongatni a 
rómaiakat. A dictator, noha két arcvonalon kényszerült harcolni, 
mindkét irányban biztosította magát: olyan helyet választott, 
amelyet nem lehetett egykönnyen bekeríteni, s a hadsorokat is 
kétfelé állította fel. Mégis nagyobb lendülettel támadt a városból 


kitörőkre, s minden nagyobb megerőltetés nélkül vissza is űzte őket 
falaik mögé, majd egész erejével a samnisok ellen fordult. Itt már 
sokkal hevesebb volt a küzdelem, de győzelme éppen a késedelem 
következtében vált kétségtelenné és általánossá. A táborukba 
visszaszorított samnisok, kioltva a tábortüzeket, éjjel titokban 
elvonultak. S minthogy fel kellett adniuk a reményt, hogy Saticulát 
felmenthetik, és az ellenségnek visszaadják a kölcsönt, a Rómával 
szövetséges Plisticát kezdték ostromolni. 


22. Az év lejártával a háborút az új dictator, 0. Fabius folytatta. Az 
új consulok, akár elődeik, Rómában maradtak. Fabius, hogy a sereg 
vezetését Aemiliustól átvegye, kiegészítő csapatokkal Saticula elé 
vonult. A samnisok sem maradtak Plistica alatt, hanem otthonról új 
harcosokkal kiegészített seregük túlerejében bízva, ismét az előző 
helyen ütöttek tábort, s igyekeztek állandó támadásaikkal a 
rómaiakat a város ostromától elvonni. A dictator annál 
határozottabban csak az ellenséges falakra fordította minden 
figyelmét, mert csupán az ostromot vélte fontosnak az egész 
háborúban. A samnisokra sokkal kevesebb gondja volt, velük 
szemben mindössze néhány őrszemet állított, nehogy erőszakkal 
betörjenek a táborba. Annál merészebben vágtattak a samnisok 
egész a sáncig, és szüntelenül nyugtalanították a rómaiakat. Mikor 
az ellenség már szinte a tábor kapujáig hatolt, 0. Aulius Cerretanus 
lovassági — főparancsnok, meg sem kérdezve a  dictatort, 
lovascsapatait összeszedte, nagy lendülettel rájuk támadt, és 
visszaszorította őket. 


Ebben az elkeseredettnek alig nevezhető küzdelemben a végzet is 
megmutatta hatalmát, s a két vezér dicső halálával mindkét félnek 
emlékezetes veszteséget okozott. Először a samnis vezér esett el. 
Nem tudta ugyanis elviselni, hogy ott verik szét és futamítják meg 
őket, ahol eddig oly hetykén nyargalásztak, ezért kérve és lelkesítve 
új támadásra indította lovasait. S míg, kimagasodva közülük, 
csatára buzdítja övéit, a római vezér előreszegzett lándzsával 
nekivágtat, akkora lendülettel, hogy egyetlen szúrással megölve 
letaszítja lováról. A vezér eleste, a szokástól eltérően, nem zavarta 
meg, inkább felbőszítette a sereget. A körülállók mind a soraik közé 
vigyázatlanul betört Auliusra vetik dárdájukat, de az istenek az 
elesett samnis vezér fivérének juttatták a különleges dicsőséget, 


hogy a vezér halálát megbosszulja. Keserűséggel és haraggal eltelve 
lerántotta lováról a győztes lovassági főparancsnokot, majd végzett 
vele. Sőt Aulius holtteste is kis híján a samnisok birtokába került, 
hisz ott vágták le az ellenséges csapatok között. Ám a rómaiak azon 
nyomban leugrottak lovukról, erre kényszerítették a samnisokat is, 
és a hirtelen kialakult csatasoroknak a vezérek teteme körül vívott 
szabályos gyalogos ütközetében vitathatatlanul ők kerekedtek felül, 
győztek, és örömmel vegyes szomorúsággal vitték a táborba Aulius 
visszaszerzett holttestét. 


A samnisok, miután elvesztették vezérüket, s kipróbálták lovasságuk 
harci erejét, nem látva értelmét, hogy tovább védjék Saticulát, 
feladták a várost, majd visszamentek folytatni Plistica ostromát. 
Néhány nap múlva Saticula megadta magát, a samnisok pedig 
rohammal bevették Plisticát. 


fd 


23. Ezzel megváltozott a hadszíntér; a legiókat Samniumból és 
Apuliából Sora alá vezényelték át, amelynek lakói legyilkolták a 
római telepeseket, és a samnisokhoz pártoltak át. A római sereg, 
amelyet fűtött a vágy, hogy megbosszulja polgártársai 
meggyilkolását, és visszafoglalja a coloniát, erőltetett menetben 
elsőnek érkezett a városhoz. S mikor az utakon szerte küldött 
felderítők sorra jelentették, hogy a nyomukban haladó samnisok 
már nincsenek messze, szembefordulva az ellenséggel, bizonytalan 
kimenetelű csatát vívott vele. A küzdőket nem a vérveszteség vagy 
az egyik fél megfutamodása, hanem az éjszaka választotta szét, és 
nem is tudták, melyikük a győztes és a legyőzött. Egyes 
történetíróknál azt olvasom, hogy a csata a rómaiak vereségével 
végződött, s itt esett el O. Aulius, a lovasság főparancsnoka. 

Rómából friss sereggel megérkezett C. Fabius, az Aulius helyett 
megválasztott új lovassági főparancsnok, s miután előreküldött 
futárok útján megtudakolta a dictatortól, hol álljon meg, mikor és 
melyik irányból támadjon az ellenségre, utasítás szerint, rejtett 
helyen várakozott. A dictator a csata után még néhány napig a 
táborban tartotta seregét, mintha nem ostromlók, hanem 
ostromlottak volnának, majd váratlanul kitűzette a csatára szólító 
jelet. S abban a meggyőződésben, hogy a bátor harcosok 
elszántságát az a tudat fokozza legjobban, hogy végső reményüket 
csak önmagukba vethetik, elhallgatta a lovassági főparancsnok és az 


új hadsereg megérkezését. S mintha egyetlen végső reményük volna 
a kitörés, a következő szavakat intézte seregéhez: 

- Katonák! E szűk helyre beszorítva nincs más lehetőségünk a 
kijutásra, mint az, hogy győztes harcban nyissunk magunknak utat. 
Táborunk sáncai eléggé biztonságosak, de itt ínség fenyeget 
bennünket, hisz a környező területek, ahonnan utánpótlást 
kaphatnánk, mind elpártoltak; de ha az emberek akarnának is 
segíteni, a terep nem ad rá lehetőséget. Ezért nem óhajtalak 
benneteket áltatni; nem úgy hagyjuk itt a tábort, hogy ha nem 
vívtátok ki a győzelmet, ide visszatérhettek, ahogy tegnap 
visszatértetek. A fegyverekkel kell a sáncokat s nem a sáncokkal a 
fegyvereket megvédenünk! Annak van szüksége táborra, ahová 
ismételten visszatérhet, akinek érdeke a háború halogatása. De a mi 
tekintetünk előtt nem lebeghet semmi más segítség, csak a 
győzelem. Induljatok hadijelvényetekkel az ellenség ellen; s mihelyt 
seregünk kiért a sáncok mögül, azok, akiknek erre parancsot adtam, 
felgyújtják a tábort. Károtokért, katonák, majd a környék elpártolt 
népeitől szerzett zsákmányból kaptok kárpótlást. 


A fellelkesült katonák a dictatornak a végső veszélyt ecsetelő szavai 
után harcvágytól égve az ellenségre rohantak; elszántságukat nem 
kevésbé növelte a mögöttük égő tábor látványa is (jóllehet a 
dictator parancsa értelmében csak a szélső sátrakat gyújtották fel). 
Ezért szinte őrjöngve indulnak rohamra, és az ellenséget már első 
támadásukkal megzavarják. Ugyanakkor a lovassági főparancsnok, 
távolból meglátva, hogy a tábor ég - ez volt ugyanis a megbeszélt jel 
-, hátulról támad az ellenségre. A közrefogott samnisok, ki merre 
tudott, minden irányban menekülni próbáltak. Seregük nagy részét, 
amely félelmében egy ponton tömörült össze, s így tolongva 
önmagát akadályozta,  levágtuk, táborukat elfoglaltuk és 
kifosztottuk. Majd a dictator visszavezette saját táborukba a 
zsákmánnyal megrakodott katonákat, akik még a győzelemnek se 
örültek annyira, mint annak, hogy a tábort, várakozásuk ellenére, a 
tűznek áldozatul esett csekély terület kivételével épségben találták. 


24. Innen visszatértek Sora alá. Az új consulok, M. Poetelius és C. 
Sulpicius, átvették Fabius dictatortól a hadsereget, s a kiszolgált 
katonák nagy részét elbocsátva, helyettük új csapatokat osztottak 
be. Egyébként a város megközelíthetetlen fekvése miatt nem 
lehetett határozott terv alapján folytatni az ostromot, úgy látszott, 


hogy a győzelem sok időbe, vagy, ha siettetni akarják, sok áldozatba 
kerül. De ekkor egy sorai lakos titkon kiszökött a városból, s a 
római őrlánchoz érve követelte, tüstént vezessék a consulok elé, s 
amikor odavezették, megígérte, hogy a várost kezükbe adja. Arra a 
kérdésre, miképpen fogja ezt végrehajtani, nagyon megalapozottnak 
látszó választ adott. Ezért elfogadták javaslatát, s a szorosan a város 
védőművei előtt elhelyezett római tábort hatezer lépéssel hátrább 
vitték, hogy nappal az őrök s éjjel az őrjáratok kevésbé éberen 
ügyeljenek a város biztonságára. Kérésére következő éjjel több 
cohors rejtőzött el a város melletti erdőben, ő maga pedig tíz 
kiválasztott harcost egy meredek, majdnem járhatatlan ösvényen 
felvezetett a fellegvárba, ahová korábban már náluk sokkal több 
katonának is elegendő hajítófegyvert hordott össze. Sőt sok kődarab 
is hevert itt; egy részük a sziklás talajból került ide, a többit a 
lakosok hordták össze védelmi eszközül. A sorai ide állította a 
rómaiakat, s megmutatva nekik a városból a fellegvárba felvezető 
szűk és meredek ösvényt, így szólt hozzájuk: 

- Ezen a helyen három fegyveres is képes bármekkora tömeget 
feltartóztatni, ti pedig tízen vagytok, sőt ami még nagyobb szó, 
rómaiak, s közülük is a legvitézebbek. Segít benneteket a hely és az 
éjszaka, amely a megrémült emberek előtt a bizonytalanság miatt 
mindent még félelmesebbnek mutat. Én majd rémületet keltek 
mindenfelé, ti pedig, éberen figyelve, tartsátok a várat. 

Ezután lerohant a városba, s a lehető legnagyobb riadalmat keltve 
ezt kiáltozta: 

- Fegyverbe, polgárok, az ég szerelmére! Az ellenség elfoglalta a 
fellegvárat, védjétek meg, rohanjatok! 

Ezt kiáltozta a főemberek házába berohanva, ezt a szembejövők 
fülébe, s azoknak is, akik megrettenve az utcára csődültek. S az 
egyetlen személy keltette rettegést a többiek tovább terjesztik a 
városban. A megrémült főtisztviselők felderítőket küldenek a 
várhoz, s mikor a hírhordók a számokat eltúlozva jelentik, hogy 
fegyveres erők szállták meg, letesznek a reményről, hogy 
visszafoglalják. Minden hely menekülőkkel telik meg, s az álomtól 
még félig kábult, nagyrészt fegyvertelen tömeg feltöri a kapukat, az 
egyiken benyomul a nagy zűrzavarra felriadt római őrség, és 
öldösni kezdi az utcán rémülten futkosó polgárokat. 

Sorát már elfoglalták, mikor a kora hajnalban bevonuló 
consuloknak megadták magukat mindazok, akik még nem 
menekültek el, s akiket szerencséjük megkímélt az éjszakai 


öldöklésben. Közülük  kétszázhuszonötöt, akiket egyhangúlag 
vétkesnek találtak a telepesek gyalázatos lemészárlásában és a város 
elpártolásában, megbilincselve Rómába szállítottak. A többi 
lakosnak nem esett bántódása, ott maradhattak a városban, amelyet 
helyőrség szállt meg. Azokat, akiket megbilincselve Rómába vittek, 
a Forumon megvesszőzték, majd lefejezték. Büntetésüket a nép, 
amely rendkívül szívén viselte a sokfelé kiküldött, nagyszámú római 
telepes biztonságát, a legnagyobb megelégedéssel fogadta. 


25. A consulok, távozva Sorából, az ausonok földje és városai ellen 
fordították a háborút. Ezt az egész vidéket ugyanis fellázították a 
Lautulaenál vívott csata idején ide érkezett samnisok. Campaniában 
mindenfelé összeesküvéseket szőttek, s még Capua sem maradt 
érintetlen ettől a bűntől. Sőt a megindított nyomozás szálai egész 
Rómáig, néhány itteni előkelő férfiúig is elvezettek. Egyébként az 
auson nép azért hódolt meg, mert városait, akárcsak Sorát, 
kiszolgáltatta az árulás. 


Ausonában, Minturnaeban és Vesciában tizenkét előkelő ifjú 
összeesküdött, hogy elárulják városukat. A consulok elé járulva 
elmondták, hogy honfitársaik, akik már régen óhajtották a samnisok 
bevonulását, a Lautulaenál vívott csata hírére, abban a hitben, hogy 
a rómaiak vereséget szenvedtek, csapatokkal és fegyverrel 
támogatták a samnis sereget. Majd a samnisok megfutamodása után 
bizonytalan békében éltek, nem merték a rómaiak előtt becsukni 
kapuikat, nehogy magukra zúdítsák a háborút, de szilárdan 
elhatározták, ha a rómaiak hadsereggel közelednek, zárt kapukkal 
fogadják őket. Minthogy magatartásuk ennyire ingadozó, könnyen 
föléjük lehetne kerekedni, mielőtt gyanút fognának. 

Az ifjak tanácsára a rómaiak a városokhoz közelebb ütöttek tábort, s 
egyazon időpontban mind a három város köré katonákat küldtek, 
részben fegyvereseket, hogy az éj homályában álljanak lesben a 
várfalak alatt, részben polgári ruhásokat, köntösük alá rejtett 
fegyverrel, hogy napkelte után, ha megnyílnak a kapuk, menjenek 
be a városba. Ez utóbbiak csakhamar öldökölni kezdték az őröket, 
jelt adva a fegyvereseknek, hogy törjenek elő rejtekhelyükről. A 
kapukat elfoglalták, s így mind a három várost egyazon órában 
ugyanaz a haditerv adta kezükbe. Minthogy azonban a támadásnál 


nem voltak jelen a vezérek, vég nélkül folyt a mészárlás. S az auson 
népet, melyre nem is bizonyult rá az elpártolás bűne, úgy 
megtizedelték, mintha élethalálharcot indított volna ellenünk. 


26. Ugyanebben az évben Luceria a római helyőrséget az 
ellenségnek kiszolgáltató árulás következtében a samnisok kezére 
került. De az árulás nem sokáig maradt büntetlenül. A nem messze 
táborozó római sereg egyetlen rohammal elfoglalta a fennsíkon 
épült várost. A luceriabelieket és a samnisokat mind egy szálig 
levágták, s oly nagy volt ellenük az elkeseredés, hogy amikor a 
senatus arról tanácskozott, hogy telepeseket küld Luceriába, még 
Rómában is sokan úgy vélekedtek, hogy a várost el kell pusztítani. 
Engesztelhetetlen gyűlölet töltötte el őket a várossal szemben, 
amelyet kétszer is el kellett foglalniok, ráadásul a nagy távolság 
miatt is aggályosnak tartották, hogy ennyire messze, ennyire 
ellenséges népek közé küldjék el polgáraikat. De mégis az a 
vélemény győzött, hogy küldjenek colonusokat, s küldtek is 
kétezerötszázat. 

Ebben az évben, mikor általánossá vált a Rómától való elpártolás, 
Capuában is titkos összeesküvést szőttek az előkelő polgárok. A 
senatus, értesülvén a dologról, nem tért az ügy fölött napirendre, 
elrendelte a vizsgálatot, s úgy döntött, hogy ennek végrehajtására 
dictatort választ. C. Maeniust választották meg, aki M. Foliust 
jelölte ki a lovasság főparancsnokává. A dictatori tisztséget mindig 
félelmetes hír övezte, ezért - nem tudni, vajon a rettegés vagy a 
rossz lelkiismeret volt-e az oka - az összeesküvés vezetői, a két 
Calavius és Ovius Novius, mielőtt még nevük a dictator tudomására 
jutott volna, a büntetés elől a kétségtelenül önként választott 
halálba menekült. 


Ezután a nyomozás, minthogy Campaniában már nem volt mit 
kideríteni, Rómában folytatódott, azzal a megokolással, hogy a 
senatus a vizsgálatot nemcsak kifejezetten Capua ellen rendelte el, 
hanem általában mindazok ellen, akik bárhol is gyűléseket tartottak 
és összeesküvést szőttek az állam ellen; hisz azok az 
érdekszövetségek is, amelyeket a tisztségek elnyerésére kötnek, 
veszélyt jelentenek az államra. Egyre nagyobb körre, egyre több 
személyre terjedt ki a nyomozás, hisz még a dictator sem volt 
ellene, hogy ebben az ügyben korlátlan hatalmat kapjon. Tehát 


előkelő személyeket idéztek a törvény elé, s hiába fordultak ezek 
segítségért a tribunusokhoz, egyikük sem akadályozta meg, hogy 
nevüket a vádlottak jegyzékébe felvegyék. Ezért nemcsak a 
bevádlottak, de az egész nemesség kijelentette: a vádak nem érintik 
a nemességet, amely előtt, ha nem akadályozzák meg tisztességtelen 
eszközökkel, nyitva áll a tisztségekhez vezető út; sokkal inkább 
vonatkoznak a nem nemes származásúakra, ezért ha ilyen vádakról 
van szó, éppen a dictator és a lovassági főparancsnok játszhatja 
sokkal jogosabban a vádlott, mint a bíró szerepét, s ennek az 
állításnak az igazságát azonnal tapasztalni is fogják, mihelyt 
lemondtak tisztükről. 


Ekkor azonban Maenius, aki most már jobban féltette jó hírét, mint 
hatalmát, a népgyűlés elé lépve a következőket mondotta: 

- Ti is tanúsíthatjátok, polgárok, milyen volt eddigi életutam, s 
feddhetetlenségemet a rám ruházott tisztség is bizonyítja. Most 
ugyanis az állam helyzete nem engedte meg, hogy mint már 
annyiszor, a leghíresebb hadvezért válasszák meg dictatornak, hisz 
a vizsgálat lefolytatásához éppolyan személyre volt szükség, aki 
egész — életében a lehető legtávolabb állt — az efféle 
érdekszövetségektől. Ám néhány nemes (hogy miért, ítéljétek meg ti 
magatok, semmint hogy én, aki hivatalos hatalommal rendelkezem, 
bármit is állítsak, ami nincs bizonyítva) először mindent elkövetett 
a vizsgálat megakadályozására, majd mikor erre képtelennek 
bizonyult, patrícius létére a felelősségrevonás elől az ellenfelei által 
létrehozott néptribunusi hatalom segítségéhez és védőszárnyai alá 
menekült. S mikor végül itt is visszautasításra leltek, ártatlanságuk 
igazolására (annyira biztosabbnak láttak minden eszközt annál az 
egynél) nekünk támadtak, s nem átallották, mint magánemberek, 
egy dictator vád alá helyezését kérni. Ezért én, minden istent és 
embert tanúnak híva, hogy ezek a lehetetlent is képesek 
megkísérteni, csak ne kelljen számadást adniok viselt dolgaikról, 
annak érdekében, hogy szembeszállhassak vádjaikkal és alkalmat 
adjak ellenségeimnek a vádemelésre, lemondok dictatori tisztemről. 
Arra kérlek, consul, ha a senatus rátok ruházza e megbízatást, 
először ellenem és M. Folius ellen kezdjetek vizsgálatot, hadd 
legyen nyilvánvaló, hogy minket ártatlanságunk, nem pedig 
tisztségünk tekintélye védelmez meg efféle vádaskodásoktól. 
Tüstént lemondott dictatori, majd közvetlen utána Folius is 

lovassági főparancsnoki tisztéről. Először ők jelentek meg 


vádlottként a consulok előtt, akiket a senatus a vizsgálat 
folytatásával megbízott, s itt - a nemesség minden bizonyítéka 
ellenére - ragyogó elégtételül felmentették őket. Felmentették 
Publilius Philót is, akit, noha annyiszor viselt fényes tisztségeket, s 
annyiszor tüntette ki magát háborúban és békében, a nemesség 
gyűlölt, s a törvényszék elé állított. A vizsgálat, szokás szerint, csak 
a kezdet kezdetén folyt teljes erővel, akkor vette célba vádjaival a 
nagy neveket, azután erejét veszítve, jelentéktelenebb személyekkel 
foglalkozott, végül pedig éppen azok az érdekszövetségek és 
csoportosulások fojtották el, amelyek ellen megindították. 


27. Ezeknek az eseményeknek a hírére, s még inkább azzal a 
reménnyel eltelve, hogy Campania fellázad - ami az 
összeesküvésnek is fő célja volt -, az Apulia ellen fordult samnisok 
ismét visszatértek Caudium vidékére, hogy elég közel legyenek, és 
így, ha egy felkelés alkalmat adna rá, Capuát visszafoglalhassák a 
rómaiaktól. A consulok erős sereggel vonultak ellenük. Minthogy az 
ellenfelek csak nagy kockázattal közelíthették meg egymást, az 
erdős vidéken a hadműveletek kezdetben vontatottan folytak. 
Ezután a samnis sereg nyílt terepen a campaniai sík mezőségre 
vonult le, s itt ütött tábort, először közelítve látótávolságra a 
rómaiakhoz. Kezdetben mindkét fél könnyű, inkább lovas, mint 
gyalogos csatározásokkal próbálkozott, s a rómaiak éppúgy 
elégedettek lehettek itt aratott sikereikkel, mint halogató 
taktikájukkal. A samnis vezérek viszont, éppen ellenkezőleg, úgy 
vélték, hogy seregük a napról napra folyó kis összecsapásokban 
felőrlődik, s harci ereje, minél inkább elhúzódik a háború, annál 
jobban gyengül. 


Ezért csatára sorakoztak fel, a lovasságot a két szárnyon helyezték 
el azzal a paranccsal, hogy ne annyira a csatára, mint inkább a 
táborra figyeljenek, nehogy megrohanja az ellenség: a gyalogság 
helytállása majd biztosítja a csatarendet. A consulok közül Sulpicius 
a jobb-, Poetelius a balszárnyon állt. A jobbszárny, amellyel 
szemben a samnisok is ritka sorokban helyezkedtek el, hogy 
bekeríthessék a rómaiakat, s őket ne lehessen bekeríteni, hosszan 
elhúzódott. A már egyébként is sokkal jobban összetömörült 
balszárny erejét Poetelius consul még növelte azzal, hogy a csata 
elhúzódása esetére érintetlenül tartogatott tartalékcsapatokat hirte 
len elhatározással az első sorba vezényelte, s a teljes haderő már az 


első támadással visszaszorította az ellenséget. Minthogy a samnis 
csatasor meghátrált, lovasságuk is beavatkozott a csatába, s rézsútos 
irányban a két fél katonái közé vágtatott. Erre a római lovasság is 
rohamra indult, s összezavarva a hadijelvényeket, a gyalogosok és a 
lovasok sorait, végül az egész felvonult csatarendet meghátrálásra 
kényszerítette. 


E szárnyon nemcsak Poetelius biztatta a katonákat, de Sulpicius is, 
aki meghallván, hogy balról már felharsan a csatazaj, ide lovagolt 
övéitől, akik még nem csaptak össze az ellenséggel. Látva, hogy itt 
már biztos a győzelem, ezerkétszáz emberrel visszatért saját 
szárnyához, de itt teljesen más helyzet fogadta. A helyükről 
kiszorított, megvert római csapatokat kergette a győztes ellenség. 
Persze, a consul megérkezése egy csapásra megváltoztatta a 
helyzetet. A katonák, vezérük láttán, visszanyerték bátorságukat, a 
hozzájuk csatlakozott bátor segélycsapat is sokkal több segítséget 
nyújtott, mint létszámától várni lehetett, s a másik szárny 
győzelmének híre, majd látványa is a küzdelem megújítására 
ösztönözte őket. Nemsokára az egész arcvonalon teljes lett a római 
győzelem. A samnisokat, akik feladták a harcot, lekaszabolták vagy 
elfogták, kivéve azokat, akik Maleventum, a mai Beneventum 
városába menekültek. A ránk maradt adatok szerint mintegy 
harmincezer samnis esett el vagy került fogságba. 


28. A consulok e nagyszerű győzelem után legióikat azonnal 
Bovianumhoz vezetik, hogy körülzárják a várost. Itt téli táborba 
vonulnak addig, míg C. Poetelius dictator, akit L. Papirius Cursor 
ötödízben és C. Iunius Bubulcus másodízben megválasztott új 
consulok neveztek ki, és M. Folius, a lovasság parancsnoka átveszi 
tőlük a sereget. Arra a hírre, hogy Fregellaet hatalmukba kerítették 
a samnisok, a dictator otthagyta Bovianumot, ide sietett, és a várost, 
minthogy a samnisok éjjel elmenekültek, küzdelem nélkül 
visszavette, majd erős őrséget hátrahagyva, ismét Campaniába 
ment, elsősorban azért, hogy Sorát visszafoglalja. Közeledésének 
hírére az egész samnis sereg a környék földművelő népével együtt a 
város falai mögé menekült. A dictator megvizsgálta Nola fekvését, 
és hogy a védőműveket minél simábban lehessen megközelíteni, a 
bástyák elég sűrűn lakott belső övezetében minden házat 
felgyújtatott. Nem sokkal azután Poetelius dictator - vagy C. Iunius 
consul, mert a hagyomány mind a kettőt megemlíti - elfoglalta 


Nolát. Azok, akik a város elfoglalásának dicsőségét a consulnak 
tulajdonítják, hozzáteszik, hogy Atina és Calatia bevétele is az ő 
érdeme, és Poeteliust azért nevezték ki dictatorrá, hogy egy járvány 
kitörése után a szeget beverje. 

Ebben az évben coloniát alapítottak Suessában és Pontiában. 
Suessát az auruncusok tartották megszállva, Pontia pedig, minthogy 
ez a sziget a volscusok parti vidékével szemben feküdt, az ő 
birtokuk volt. A senatus úgy döntött, hogy Interamnában és 
Sucasinában is coloniát kell szervezni, de csak a következő év 
consulai, M. Valerius és P. Decius neveztek ki hármasbizottságot a 


feladat végrehajtására, és küldtek oda négyezer telepest. 


29. A samnis háború már majdnem véget ért, de mielőtt a római 
atyák e gondot teljesen elvethették volna, elterjedt a hír, hogy 
etruszk háború fenyeget. Mert nem volt ebben a korban nép, 
amelynek fegyvereitől a gallusok támadása óta jobban rettegtek 
volna, hisz oly közel lakott, s oly mérhetetlen nagy volt a 
lélekszáma. Ezért, míg az egyik consul Samniumban maradt, hogy 
felszámolja a háború maradványait, a másik, P. Decius, akit súlyos 
betegsége visszatartott Rómában, a senatus megbízásából C. Iunius 
Bubulcust dictatorrá nevezte ki, ő pedig C. Sulpicius Longust tette 
meg a lovasság főparancsnokának. A dictator, minthogy a súlyos 
helyzet megkövetelte, az egész ifjúságot feleskette hadiszolgálatra, s 
a legnagyobb eréllyel gondoskodott fegyverről és minden más 
szükséges felszerelésről. De még ekkora előkészületek után sem 
bízta el magát annyira, hogy támadó háborút tervezzen, s 
elhatározta, hogy nem mozdul, amíg az etruszkok nem támadnak. 
Az etruszkok is, hasonló elgondolással, éppen így készültek fel, és 
éppen így vártak a hadműveletekkel, így tehát egyik fél sem lépte át 
a másik határát. Erre az évre esett Ap. Claudius és C. Plautius oly 
nagy elismeréssel fogadott vagyonbecslése is. Appius iránt hálásabb, 
s nevét többet emlegeti az utókor, mert egy út alapjait vetette meg, 
s Rómának vízvezetéket építtetett. Méghozzá egymaga, mert 
censortársa szégyellte magát a gyalázatos és gyűlöletes módon 
összeállított senatori névjegyzék miatt, ezért lemondott tisztségéről, 
és Appius a családjára ősi idők óta jellemző makacssággal egyedül 
gyakorolta a censori hatalmat. 


Ugyancsak Appius kezdeményezésére történt, hogy a Potitius 


nemzetség, amely a család ősi hagyományai szerint Hercules nagy 
oltáránál a papi teendőket teljesítette, állami rabszolgákat oktatott 
ki e feladat ellátására, hogy nekik adja át ezt a szent szolgálatot. A 
hagyomány arról is tudósít (ami elég csodálatosan hangzik, s 
elgondolkoztat, vajon megengedhető-e a vallási szertartásokon 
változtatni), hogy az akkor élő, összesen húsz felnőttet számláló, 
tizenkét Potitius család egy éven belül gyermekestül elpusztult, s 
hogy az istenek Appius censornak sem felejtették el ezt a 
cselekedetét, mert néhány év múlva megfosztották szeme világától. 


30. Ezért a következő év consulai, C. Iunius Bubulcus, akit 
harmadízben és O. Aemilius Barbula, akit másodízben választottak 
meg, mindjárt az év elején panaszt tettek a népnél, hogy a 
helytelenül — végrehajtott felülvizsgálat a  senatori rendet 
megfosztotta tekintélyétől, hisz olyan személyeket hagytak ki, akik 
sokkal méltóbbak a tagságra, mint akiket beválasztottak. S 
kijelentették, hogy nem veszik tudomásul ezt az önkényes és 
pártérdekeken alapuló válogatást, amely nem tesz semmi 
különbséget derék és silány között. A senatust azonnal összehívták, 
mégpedig az Ap. Claudius és C. Plautius névjegyzéke előtt érvényes 
volt összetételében. Ez évtől kezdve tölti be a nép a hadügyekkel 
kapcsolatos két területen a tisztségeket; ugyanis egyrészt a nép 
választja meg a négy legio számára a tizenhat katonai tribunust; 
ezeket a tisztségeket eddig - a nép szavazatával betöltött néhány 
hely kivételével - rendszerint a dictatorok és consulok jóindulata 
osztotta szét. (A javaslatot L. Atilius és C. Marcius néptribunusok 
terjesztették elő.) Másrészt, a népgyűlésnek M. Decius néptribunus 
javaslatára hozott határozata alapján, ugyancsak a nép nevezi ki a 

hajóhad felszerelését és javítását intéző kéttagú bizottságot is. 


Nem is emlékeznék meg egy másik, szintén ebben az évben történt, 
kisebb jelentőségű eseményről, ha, minden látszat szerint, nem 
volna kapcsolatban az istentiszteleti szertartásokkal. A fuvolások, 
miután a legutóbbi censorok nem engedték meg, hogy régi 
hagyományuk szerint Iuppiter szentélyében lakomát rendezzenek, 
ezt oly rossz néven vették, hogy elvonultak Tiburba, s így senki sem 
akadt a Városban, aki az áldozatoknál fuvolázna. A senatust ezért 
vallásos aggodalom fogta el, s követeket küldött a tiburiakhoz: 
tegyenek meg mindent, hogy a fuvolások visszatérjenek Rómába. A 
tiburiak meg is ígérték jóindulatú segítségüket. Először a 


tanácsházba behívták és noszogatták őket a hazatérésre, majd hogy 
kérésük süket fülekre talált, az ilyen emberek természetéhez nagyon 
illő cselfogást eszeltek ki. Valamely ünnepnapon - ki ezt, ki azt - 
meghívták őket magukhoz, azzal az ürüggyel, hogy játékukkal 
tegyék még ünnepélyesebbé a lakomát. S mikor jól lerészegedtek - 
mert ritka az ilyenek közt, aki nem szereti a bort -, és elnyomta őket 
a mámor, az álomtól lenyűgözött embereket szekéren Rómába 
szállították. Teljes bódultságban hevertek a Forumon otthagyott 
kocsikon, és csak akkor ébredtek fel, mikor már a szemükbe sütött a 
nap. Erre azután összeszaladt a nép, s maradásra bírta őket. 
Engedélyt kaptak, hogy minden évben három napon át, a ma már az 
ünnephez tartozó szabadossággal, énekszóval végigvonulhatnak a 
Városon, s azok, akik az áldozatoknál fuvolázni szoktak, 
visszakapták jogukat, hogy a szentélyben lakomázhatnak. Mindez 
akkor játszódott le, amikor két igen fontos háború előkészületei 
folytak. 


31. A consulok megosztoztak a feladatokon; sorshúzás útján 
Iuniusnak jutott a samnisok, Aemiliusnak az etruszkok elleni új 
háború. Samniumban az ellenség Cluvia római helyőrségét, 
minthogy ostrommal nem ért célt, kiéheztetéssel kényszerítette 
megadásra, majd a város feladása után gyalázatos módon halálra 
vesszőztette. Iunius, e kegyetlenségen felháborodva, legsürgősebb 
tennivalójának tekintette Cluvia megostromlását; a várost a támadás 
első napján el is foglalta, s bent minden felnőttet lemészároltatott. 
Győztes seregével ezután Bovianum, a pentri samnisok rendkívül 
gazdag, fegyverrel és sereggel felszerelt fővárosa alá vonult. 
Minthogy itt nem volt annyi ok a bosszúra, katonáit inkább a 
zsákmány reménye tüzelte, s el is foglalták a várost. Az ellenséggel 
sem bántak annyira kegyetlenül. A zsákmányt, amely több volt, 
mint amennyi egész Samniumban valaha is kezükre jutott, a 
vezérek jóindulatúan teljes egészében a katonáknak engedték át. A 
samnis vezérek, minthogy nem volt olyan csatasor, haditábor vagy 
város, mely a túlerőben lévő rómaiakat képes lett volna 
feltartóztatni, mindnyájan azon törték a fejüket, hol találhatnának 
olyan, cselvetésre alkalmas helyet, ahol megfutamíthatnák és 
bekeríthetnék a zsákmányolás hevében szétszóródott római sereget. 
Szökevény földművesek és a részben véletlenül, részben önként a 
rómaiak kezébe került foglyok a consul előtt egyértelműen azt 
vallották, ami egyébként igaz is volt, hogy a samnisok nagy 


baromcsordákat tereltek össze az úttalan rengetegben. S ezzel arra 
késztették Iuniust, hogy a zsákmány reményében könnyű 
felszereléssel vezesse oda legióit. Az odavezető utakon elrejtőzve 
hatalmas ellenséges sereg állt lesben, s nagy zajjal és kiáltozással 
hirtelen előtörve, a szakadék bejáratánál feltűnő, mit sem sejtő 
rómaiakra vetette magát. A váratlan fordulat először megzavarta 
őket, de aztán fegyvert ragadtak, holmijukat középen egy helyre 
lerakták, majd ki-ki terhétől megszabadulva, kezében fegyverrel 
mindenhonnan a hadijelvények köré sereglett, s anélkül, hogy bárki 
is megparancsolta volna, a sorakozásban oly gyakorlott sereg a régi 
katonák fegyelmével máris csatarendben állt. A consul a legnagyobb 
mértékben kétesnek ígérkező csata előtt leszökött lováról, tanúnak 
hívta Iuppitert, Marsot és a többi istent: ő nem a maga dicsőségét, 
hanem a katonáknak zsákmányt keresve vonult ide, s legfeljebb azt 
lehet szemére vetni, hogy túlságosan igyekezett katonáit az 
ellenséges földön meggazdagítani; semmi sem mentheti meg a 
gyalázattól, csak katonái hősiessége. Egyet tehetnek: minden 
erejüket összeszedve törjenek az ellenségre, amelyet már legyőztek 
a csatatéren, kikergettek a táborból, megfosztottak városaitól, s 
amely utolsó reményét egy álnokul felállított csapdába vetve, 
helyzetében és nem fegyverei erejében bízik. De van-e hely, amelyet 
ne tudna elfoglalni a római hősiesség? S emlékezetükbe idézte 
Fregellae fellegvárát, Sorát és a többi helyet, ahol kedvezőtlen 
helyzetben is meg tudták szerezni a győzelmet. 

A szavaitól fellelkesedett katonák, nem törődve semmi nehézséggel, 
rátámadtak a felülről fenyegető ellenséges csatasorra. Eléggé meg 
kellett erőltetniük magukat, míg feljutottak a szemben lévő 
meredeken, de amint a hadijelvények felértek a fennsíkra, és a sereg 
sima talajt érzett a lába alatt, megfordult a helyzet, s a rémület a 
lesben állókra csapott át, akik rendetlenül, fegyvertelenül, futva 
menekültek a nemrég leshelyül szolgáló rejtekekbe. De a nagyon 
nehezen járható vidéken, amelyet az ellenség miatt választottak ki, 
a saját maguk által felállított csapdába estek. Ezért csak kevésnek 
sikerült elmenekülnie; mintegy húszezret vágtak le közülük, majd a 
győztes rómaiak szétszéledtek, hogy összegyűjtsék a zsákmányt, a 
jószágot, amelyet az ellenség maga hajtott eléjük. 


32. Miközben Samniumban így alakultak az események, Etruria 


népei, az arretiumiak kivételével, mind fegyvert fogtak, és ostrom 
alá véve a rómaiakkal szövetséges Sutriumot, amely mintegy Etruria 
kulcsa volt, hatalmas háború elindítóivá váltak. Ezért Aemilius, az 
egyik — consul, — hadseregével — az — ostromlott szövetséges 
felszabadítására sietett. Az odaérkező rómaiak a város előtt ütöttek 
tábort, ahol a sutriumiak bőségesen ellátták őket élelemmel. Az 
etruszkok az első napot azon tanakodva töltötték el, mit tegyenek: 
siettessék-e vagy késleltessék a háborút? S minthogy vezéreik 
inkább a gyors, mint a biztos megoldást javasolókra hallgattak, 
másnap napkelte után kitűzték a jelet a csatára, s felfegyverkezve 
hadirendbe álltak. A consul, mikor ezt jelentették neki, azonnal 
kiadta a parancsot, hogy a katonák étkezzenek, s így megerősödve 
fogjanak fegyvert. Úgy is történt, ahogy parancsolta. Látva, hogy a 
sereg csatára készen fegyverben áll, előhozatta a hadijelvényeket a 
sánc mögül, csatasorát pedig az ellenségtől nem messze állította fel. 
Ott állt mindkét fél, feszülten várva, hogy a másik, csatakiáltást 
hallatva, majd megkezdi a harcot; a nap már delelőre emelkedett, 
de még egyetlen dárdát se röppentettek egymásra. Végre az 
etruszkok, hogy ne távozzanak dolgukvégezetlen, csatakiáltásban 
törtek ki, fölharsantak kürtjeik, s megkezdték a támadást. Hasonló 
lelkesedéssel indultak harcba a rómaiak is, és elkeseredett dühvel 
csaptak össze. Számban az etruszkok, vitézségben a rómaiak múlták 
felül ellenfelüket. A csata ingadozott; mindkét részen sokan 
hullottak el, éppen a legbátrabbak, és csak akkor dőlt el a harc, 
mikor a második római csatasor, friss erejével, az első csatasorbeli 
fáradt bajtársak segítségére érkezett. Az etruszkok, akiknek első 
csatasorát nem segítették pihent tartalékok, mind ott estek el 
hadijelvényeik előtt vagy mellett. Soha még csatában nem lett volna 
kevesebb a megfutamodók és nagyobb a megöltek száma, ha a 
halálra szánt etruszkokat nem védi meg a rájuk boruló éjszaka, s így 
a győztesek előbb hagyták abba a viadalt, mint a legyőzöttek. 
Naplemente után visszavonulót fújtak, és éjszakára mindkét nép 
visszatért táborába. 


Nem is történt ezután ebben az évben Sutriumnál semmi említésre 
méltó esemény, hisz az ellenség első csatasora egyetlen csatában 
megsemmisült, megmaradt tartalékai pedig alig voltak elegendők a 
tábor megvédelmezésére. A rómaiaknál is annyian kaptak sebet, 
hogy az ütközet után több sebesült halt meg, mint ahányan elestek 
a csatában. 


33. A Sutriumnál folyó háború vezetését a következő évre 
megválasztott consul, 0. Fabius vette át, akinek tiszttársa C. 
Marcius Rutilus lett. Egyébként Fabius is új erősítéseket hozott 
Rómából, s az etruszkok is hazájukban toborzott új sereggel jelentek 
meg. 

Már jó egynéhány éve megszűnt minden viszálykodás a patrícius 
főtisztviselők és a néptribunusok között, mikor annak a családnak 
egyik tagja, amelyet szinte arra rendelt végzete, hogy szemben 
álljon a néppel és a tribunusokkal, megújította ezt a küzdelmet. Ap. 
Claudius censort, noha eltelt a tizennyolc hónap, amelyben az 
Aemilius-féle törvény a censor szolgálati idejét megszabja, és 
hivatali társa, C. Plautius is lemondott tisztségéről, semmiképpen 
nem lehetett rákényszeríteni, hogy hivatalát letegye. P. Sempronius 
néptribunus vállalkozott arra a népszerű, egyben igazságos, és nem 
csupán a nagy tömeg, de minden derék polgár érdekét szolgáló 
feladatra, hogy követelje a censori tisztség törvényszabta idejének 
betartását. Ismételten hivatkozott az  Aemilius-féle törvényre; 
dicsérő szavakkal magasztalta szerzőjét, Mamercus Aemilius 
dictatort, aki a régebben öt évig tartó, s e hosszú időtartam miatt 
túl nagy hatalommá növekedett censori méltóság idejét egy évre és 
hat hónapra korlátozta, majd így folytatta: 

- Felelj hát arra, Appius Claudius, mit tettél volna, ha akkor viseled 
tisztségedet, amikor C. Furius és M. Geganius volt censor? 


Appius erre azt válaszolta, hogy a tribunus kérdésének lényegében 
semmi köze ehhez az ügyhöz. Mert ha az Aemilius-féle törvény 
kötelezte is azokat a censorokat, akik éppen akkor viselték a 
tisztséget - hisz a népgyűlés az ő megválasztásuk után fogadta el a 
törvényt, s mindig a nép legutolsó döntése érvényes -, de nem 
korlátozhatja sem őt, sem bárki mást, akit a törvény meghozatala 
után választottak meg censornak. 


34. Appiusnak a legkisebb tetszésnyilvánítás nélkül előadott fonák 
érvelése után Sempronius így folytatta: 


- Íme, polgárok, méltó leszármazottja ez annak az Appiusnak, aki, 
mint egy évre megválasztott decemvir, maga választotta meg magát 
a második évre, s a harmadikban, anélkül, hogy akár maga, akár 


bárki más megválasztotta volna, mint egyszerű polgár birtokolta a 
vesszőnyalábot és a hatalmat, s tisztségét megszakítás nélkül addig 
viselte, míg csak össze nem csaptak felette jogtalanul 
megkaparintott, jogtalanul gyakorolt és jogtalanul meghosszabbított 
uralmának hullámai. Ez volt az a család, polgárok, amely 
erőszakosságával . és — hatalmaskodásával arra kényszerített 
benneteket, hogy  hazátoktól számkivetve a Szent  Hegyre 
vonuljatok; eme család ellen hoztátok létre magatok megsegítésére 
a tribunusi hatalmat, ez az a család, amellyel szembeszállva két 
sereggel megszállottátok az Aventinust, ez az, amely állandóan 
megakadályozta az uzsora- és földosztási törvényeket, ez tiltotta 
meg a patrícius és plebeius ivadékok házasodását, ez torlaszolta el a 
nép előtt a curulisi tisztségekhez vezető utat. Ez a név sokkal 
nagyobb veszélyt jelent szabadságotokra, mint a Targuiniusoké! 
Nos, valóban, mit gondolsz, Appius Claudius? Immár száz év telt el 
Mam. Aemilius dictatorsága óta, s hányan voltak azóta censorok, 
megannyi előkelő és rettenthetetlen férfi, s úgy véled, egy sem 
olvasta közülük a tizenkéttáblás törvényt? S egyikük sem tudta, 
hogy az a határozat törvényerejű, amelyet a nép legutoljára 
szavazott meg? Ellenkezőleg! Mindnyájan tudták, s éppen ezért 
tartották magukat az Aemilius-féle törvényhez s nem ama régihez, 
amely szerint még annak idején választották a censorokat. Hisz a 
nép utoljára Aemilius törvényét szavazta meg, s ha két törvény 
között ellentmondás van, mindig az új hatálytalanítja a régit. Vagy 
azt akarod állítani, Appius, hogy Aemilius törvénye nem kötelezi a 
népet is? Vagy hogy kötelezi ugyan, de rád, terád egyedül nem 
érvényes? Ez a törvény kötelezett még olyan hatalmaskodó 
censorokat is, mint C. Furius és M. Geganius, akik példát mutattak 
arra, mennyit lehet egy ilyen tisztségben az államnak ártani, 
amikor, bosszúból hatáskörük korlátozása miatt, M. Aemiliust, e 
korszak háborúban és békében legkiválóbb emberét, a polgárok 
legalsó osztályába sorolták be. S kötelezett ez a törvény száz éven át 
azóta is minden censort. S kötelezte C. Plautiust, veled együtt 
hasonló jósjelekkel, hasonló jogkörrel megválasztott tiszttársadat is. 
Vagy talán őt nem a nép választotta meg és hatalmazta föl a 
censornak járó minden joggal? S te vagy az egyetlen kivétel, akinek 
ez a felhatalmazás különleges előjogokat biztosít? Hogyan 
választanál áldozókirályt? Hisz a király névbe kapaszkodva azt fogja 
állítani, hogy őt, felhatalmazva minden ezzel járó joggal, Róma 
királyává választották! S azt hiszed, meg fog elégedni akárki is 


azután féléves dictaturával vagy ötnapos  interregnummal? 
Megkockáztathatod-e, hogy valakit a szög beverésére vagy játékok 
megnyitására dictatorrá válassz? Milyen együgyű és bárgyú 
embereknek tarthatjátok ti azokat, akik a legdicsőbb tettek 
véghezvitele után, húsz napon belül letették dictatori hatalmukat, s 
azokat, akik a választásuknál elkövetett hiba miatt mondtak le 
tisztségükről! De miért menjünk vissza a múltba példákért? Nemrég, 
még nincs tíz éve, C. Manlius dictator, mikor ellenségei, mert túl 
szigorú vizsgálatával veszélyeztette egynémely hatalmas ember 
érdekeit, bevádolták, hogy maga is részes azokban a vétkekben, 
amelyeknek felderítésével — megbízták, — lemondott  dictatori 
tisztségéről, hogy magánemberként szállhasson szembe a vádakkal. 
Én nem is kívánnék tőled ekkora szerénységet, nehogy méltatlannak 
bizonyulj — végtelenül — hatalmaskodó és gőgös családod 
hagyományaihoz. Ne tedd le tisztséged egyetlen nappal, egyetlen 
órával se hamarabb, mint szükséges, csak éppen túl se lépd a 
kiszabott időt. De talán megelégszik azzal, hogy egy nappal, egy 
hónappal hosszabbítja meg censorságát? , Dehogyis, mondja ő, 
három és fél évvel akarom a censori tisztet tovább viselni, mint azt 
Aemilius törvénye megszabja, méghozzá egyedül!" Ez aztán már 
egészen olyan, mint valami királyság! Vagy talán azt óhajtod, hogy 
új tiszttársat válasszanak melléd, holott még az elhunyt censor 
helyébe sem lehet újat választani? Hát nem elég, hogy te, az oly 
vallásos censor legősibb áldozati szertartásunkat, az egyetlent, 
amelyet a vele megtisztelt istenség maga alapított, a szent szertartás 
legnemesebb származású  papjaitól elvetted, és rabszolgák 
feladatává aljasítottad? Nem elég, hogy annak, a Városunknál is 
ősibb nemzetségnek, amely szentté vált a halhatatlan istenek 
megvendégelése révén, temiattad, a te censori működésed miatt egy 
éven belül az írmagja is kipusztult? S hogy az egész államot bajba 
sodortad oly istentelen bűnnel, amelynek még a megnevezésétől is 
borzadok? A Várost éppen abban az ötéves időszakban foglalták el, 
amelyben L. Papirius Cursor, hogy ne kelljen letennie tisztét, az 
elhunyt másik censor, C. Iulius helyére tiszttársat választatott, M. 
Cornelius . Maluginensist. S mégis, mennyivel mérsékeltebb 
hatalomvágy fűtötte őt, mint téged, Appius! L. Papirius nem viselte 
a censori tisztséget egymaga, sem a törvényes időn túl, mégsem 
akadt senki, aki az ő példáját követte volna. Minden utána 
következő censor letette tisztét, ha tiszttársa meghalt. Ám téged 
nem korlátoz sem hivatali időd lejárta, sem tiszttársad lemondása, 


sem a törvény, sem a szemérem, mert szerinted az erény egy a 
gőggel, az orcátlansággal, az istenek és emberek megvetésével. 
Tisztséged tekintélyére és magasztos voltára tekintettel szeretném, 
Appius Claudius, ha nemhogy kézzel, de egyetlen sértő szóval sem 
kellene illetnem téged, s arra is nyakasságod és gőgöd kényszerített, 
hogy iménti panaszomat elmondjam; ha most nem engedelmeskedsz 
az Aemilius-féle törvénynek, megbilincselve vitetlek el. Minthogy 
őseink rendelkezése szerint, ha a censorválasztáson nem kapják meg 
ketten az előírt számú szavazatot, egyet nem lehet megválasztani, 
hanem el kell napolni a gyűlést; ezért én a magam részéről nem 
fogom tűrni, hogy te, akit egyedül nem is lehetett volna censornak 
megválasztani, egymagad viseld ezt a tisztséget. 


Ezekkel s ehhez hasonlókkal érvelve parancsot adott, hogy a censort 
ragadják meg és verjék bilincsbe. Minthogy azonban tiszttársai 
közül hatan helyeselték a tribunus eljárását, hárman azonban a 
segítségükért folyamodó Appius védelmére keltek, a rendek 
egyértelmű s egészen heves felháborodása ellenére továbbra is ő 
egyedül töltötte be a censori tisztet. 


35. Míg Rómában ezek történtek, az etruszkok már megkezdték 
Sutrium ostromát, s Fabius consul, aki a hegyek lábánál felvonult, 
hogy segítséget vigyen  szövetségesünknek, s ha lehet, 
megpróbálkozzék az etruszk erődítmények megtámadásával, az 
ellenség harcra kész csatasorával találta magát szemben. Minthogy 
az alattuk elterülő széles síkságon jól lehetett látni, mily rengetegen 
vannak, a consul, hogy kisebb létszámú serege helyzetét kedvező 
elhelyezkedéssel javítsa, kissé oldalt, a szikladarabokkal teleszórt 
lejtőn foglalt állást, s innen fordult szembe az ellenséggel. Az 
etruszkok, akik csupán túlerejükre gondoltak, s csakis ebben bíztak, 
mindenről elfeledkezve türelmetlenül rohantak a csatába, csak hogy 
minél  — hamarabb  közelharcra kerülhessen a sor, ezért 
hajítófegyvereiket is félredobták, s kardot rántva törtek az 
ellenségre. A rómaiak azonban részben dárdákkal, részben kövekkel 
- a terepen oly bőven található hajítóeszközökkel - árasztották el 
őket. S az etruszkok, minthogy a pajzsokra és a sisakokra zúduló 
kőzápor még azokat is megzavarta, akik nem kaptak sebet, nem 
egykönnyen tudtak közelebb férkőzni, hogy kézitusát kezdjenek, és 


hajítófegyverek híján a távolból sem tudták folytatni a küzdelmet. 
Ott álltak szinte minden védőeszköz nélkül, kitéve az ütéseknek, s 
néhányan már visszavonulásra gondoltak, mikor az első és második 
római csatasor kardot rántva megújult csatakiáltással rátört a 
megingott, bizonytalan hadrendre. Rohamuknak az ellenség nem 
tudott ellenállni, s megfordulva, fejvesztett futással menekült tábora 
felé. Csakhogy a római lovasság a mezőn át keresztben eléjük 
vágva, útját állta a menekülőknek, akik erre a tábor helyett az 
erdők felé futottak tovább, s a majdnem fegyvertelen, sebekkel 
borított sereg ezután a Ciminus rengetegébe vette be magát. A 
római sereg, miután sok ezer etruszkot levágott, harmincnyolc 
hadijelvényt szerzett, hatalmas zsákmánnyal együtt az ellenséges 
tábort is hatalmába kerítette, s csak ezután gondolt az ellenség 
üldözésére. 36. Ciminus rengetege akkor még járhatatlanabb és 
félelmetesebb volt, mint nemrég a germán erdők, s addig még 
egyetlen kereskedő sem mert rajta áthatolni. Szinte senkinek nem 
volt kedve hozzá, hogy ide merészkedjék - kivéve magát a vezért; a 
többiek közül még senki nem felejtette el a caudiumi vereséget. 
Ekkor a jelenlévők egyike, a consul M. Fabius nevű fivére van, aki 
szerint Caesonak hívták, mások szerint C. Claudiusnak, s a consullal 
közös anyától származott - kijelentette, hogy felderítő útra indul, s 
hamarosan biztos értesülésekkel tér vissza. Fabius Caerében 
nevelkedett, vendégbarát családnál, kitanulta az etruszk nép 
tudományát, s alaposan elsajátította a nyelvet is. Több szerzőnél 
olvasom, hogy akkoriban éppolyan általános szokás volt a fiúkat 
etruszk, mint ma görög tudományra nevelni, de valószínű, hogy ez 
a férfi, aki ily merészen, álruhában vegyült el az ellenség között, e 
téren egészen különleges ismeretekkel rendelkezett. Mondják, 
egyetlen szolga kísérte, aki vele együtt nevelkedett, és jól ismerte a 
nyelvet is. Elindulásuk előtt csak annyit tudakoltak meg, nagyjából 
milyen a vidék, amelynek nekivágnak, mi a neve az ottani népek 
vezetőinek, nehogy, ha beszélgetés közben nem tudnak valamilyen 
közismert dolgot, leleplezzék őket. Pásztornak öltözve indultak el, 
paraszti eszközökkel, sarlóval s két-két gallus hajítódárdával 
felszerelve. De minden nyelvtudásnál, minden efféle ruhánál és 
fegyvernél több védelmet biztosított nekik az a tény, hogy idegenről 
teljes képtelenség volt elhinni, hogy nekivág a  Ciminus 
rengetegének. Mondják, hogy a camerinumi umberekig jutottak el, 
ahol már be merték vallani, hogy rómaiak, s a tanács elé vezetve a 
consul nevében szövetségi és barátsági szerződésről tárgyaltak. 


Nyájasan, mint vendégbarátokkal bántak velük, s megbízták őket, 
jelentsék a rómaiaknak: ha seregük erre vonul, harminc nap élelem 
áll rendelkezésre, s a Camerinumban lakó umberek ifjúsága fegyvert 
öltve várja a parancsot. 


A consul, megkapva az üzenetet, az éjszakai első őrségváltáskor 
előreküldte a málhát, majd útnak indította a legiókat, maga pedig a 
lovassággal helyben maradt. S másnap kora hajnalban az erdő 
peremén felállított ellenséges őrláncig nyargalva jó ideig lekötötte 
az ellenség figyelmét, azután visszatért táborába, s a túlsó kapun 
eltávozva még az éj beállta előtt utolérte seregét, és másnap 
hajnalban már megszállta a Ciminus hegy gerincét. Innen küldte le 
katonáit Etruria fentről áttekinthető termékeny síkságaira. Már 
mérhetetlen sok prédát hajtottak el, amikor útjukat állták az etruszk 
földművesekből az ottani fejedelmek parancsára sebtében 
összetoborzott , csapatok, de olyan szervezetlenül, hogy a 
zsákmányolás megtorlása helyett maguk is majdnem zsákmánnyá 
váltak. A rómaiak levágták és megfutamították őket, széltében 
végigpusztították a vidéket, majd hatalmas és változatos 
zsákmánnyal győztesen tértek vissza táborukba. 

Véletlenül úgy esett, hogy ekkor hozta meg ide öt követ és két 
néptribunus Fabiusnak a senatus üzenetét, hogy ne nyomuljon be a 
Ciminus rengetegébe. Mikor megtudták, hogy a késedelem miatt 
nem tudták megakadályozni a háborút, a győzelem hírével 
boldogan tértek vissza Rómába. 


37. A consul e hadjárattal nem fejezte be, inkább még jobban 
kiterjesztette a háborút. A pusztítás ugyanis érzékenyen sújtotta a 
Ciminus hegy lábánál elterülő partvidékeket, s a felháborodás 
nemcsak Etruria népeit tüzelte támadásra, hanem a szomszédos 
Umbria lakosait is. Ezért Sutriumnál oly hatalmas hadsereg gyűlt 
össze, mint eddig még soha. S nemcsak hogy az erdőn kívül ütötték 
fel táborukat, de csatasoruk is, harcvágytól égve, a lehető 
leggyorsabban igyekezett lejutni a síkságra. Itt először hadrendbe 
állva felsorakoztak, teret hagyva a felvonulásra az ellenségnek is, 
majd amikor nyilvánvaló lett, hogy a másik fél kitér a harc elől, 
sáncai ellen indultak. Látva, hogy még az őrök is a sáncok mögé 
húzódtak, kiáltozva követelték  vezéreiktől, ide hozassák ki 


számukra a táborból élelmüket, mert ők itt töltik az éjszakát teljes 
fegyverzetben, s még az éjjel vagy hajnalban biztosan megrohanják 
az ellenséges tábort. 


A római sereg éppen ilyen izgatott hangulatban volt, de féken 
tartotta a consul tekintélye. A nap mintegy tizedik órájában 
elrendelte, hogy  étkezzenek, meghagyva, hogy maradjanak 
fegyverben, készen a nap vagy az éjszaka bármely órájában várható 
jeladásra. Csupán néhány szót intézett hozzájuk, súlyosnak ítélte a 
samnisok, jelentéktelenebbnek az etruszkok elleni háborút, és 
kijelentette, hogy ezt az ellenséget nem is lehet összehasonlítani 
azzal a másikkal, sem ennek a tömegét amazéval, s hogy ezenkívül 
majd idejében megtudják, milyen rejtett fegyver segíti még őket, 
amiről most tanácsosabb hallgatnia. Ezzel a homályos utalással, 
helyre akarván állítani az ellenséges túlerő miatt szorongó katonái 
bátorságát, arra célzott, hogy az ellenséget elárulták. S állítása 
annál valószínűbbnek látszott, mert az ellenség itt nem vont sáncot 
táborhelye köré. A katonák, az étkezéstől új erőre kapva, 
nyugalomra dőltek, s a negyedik őrváltás ideje körül zajtalanul 
felkeltek, és fegyvert ragadtak. A lovászok között a cölöpök 
kidöntésére s az árkok betemetésére alkalmas csákányokat osztottak 
szét. A sereg a sáncokon belül csatarendbe állt, egyes kiválasztott 
csapatok a kapuk torkában helyezkedtek el. 

Ezután adott jelre napkelte - nyár idején a különösen mély álom 
időpontja - előtt, a ledöntött palánkon át kirohanó sereg rátámad a 
szanaszét heverő ellenségre; néhányukat teljes mozdulatlanságban, 
másokat félálomban, a legtöbbet fegyveréért rohantában érte el a 
halál, csak kevésnek volt ideje a fegyverfogásra, de minthogy se 
hadijelvény, se vezér nem nyújtott nekik biztos irányítást, a 
rómaiak őket is szétszórták, és üldözőbe vették. Különböző 
irányokban, táboruk és az erdő felé menekültek; biztosabb 
menedéket nyújtott az erdő, mert a mezőn fekvő tábor még aznap 
elesett. A zsákmányból az aranyat és az ezüstöt be kellett 
szolgáltatni a consuloknak, minden egyéb a katonáknak jutott. Ezen 
a napon mintegy hatvanezer ellenséges katona esett el, vagy került 
fogságba. Egyes történetírók szerint ez az oly híressé vált csata a 
ciminusi erdőn túl, Perusiánál zajlott le, s polgárságunkat nagy 
félelem töltötte el, hogy seregünket, amelyet oly félelmetes erdőség 
választ el Rómától, a körös-körül fellázadt etruszkok és umbriaiak 
megsemmisítik. De akárhol zajlik csata, a rómaiak győznek. Ezért 


Perusiából,  Cortonából és  Arretiumból, Etruria akkoriban 
kétségtelenül vezető szerepet betöltő városaiból békéért és 
szövetségért folyamodó követek érkeztek Rómába, de csak harminc 
évre szóló fegyvernyugvást tudtak kieszközölni. 


38. Miközben Etruriában így zajlottak az események, a másik 
consul, C. Marcius Rutilus, rohammal elfoglalta a samnisoktól 
Allifaet. S részben könyörtelenül lerombolt, részben sértetlenül 
kerített hatalmába sok más erődítést és települést is. 

Ebben az időben egyik hajóhadunk P. Cornelius vezetésével, akire a 
senatus a tengerparti vidék védelmét bízta, úton Campania felé 
kikötött . Pompeiben. A legénység — Nuceria területén 
zsákmányszerzésre indult, gyorsan végigpusztította a környéket, 
ahonnan biztos út vezetett vissza a hajókhoz, de mint lenni szokott, 
a zsákmányszerzés vágya őket is tovább csalogatta, és így 
felriasztották az ellenséget. A földeken kóborolva senkire nem 
akadtak, akit amúgy alaposan elintézhettek volna, de amikor mit 
sem gyanító csapatuk visszafelé igyekezett, a nyomukba eredt 
földművesek visszavették tőlük a zsákmányt, többet meg is öltek 
közülük, s a mészárlást túlélők reszkető csoportját visszakergették a 
hajókra. 


Amilyen nagy rémülettel vették tudomásul Rómában, hogy OO. 
Fabius átvonul a ciminusi erdőn, éppen olyan örömet keltett a hír 
ellenségeink között, Samniumban. Már arról beszéltek, hogy a 
római sereget bekerítették és szorongatják, s hogy megismétlődhet a 
caudiumi eset. , Éppen olyan meggondolatlanul vezették be ezt a 
mindig messzebbre törekvő népet az úttalan erdőségbe, mint akkor, 
s itt nemcsak az ellenséges fegyverek veszélyeztetik őket, hanem a 
nehéz terep is." Sőt örömükbe már bizonyos irigység is vegyült 
amiatt, hogy a szerencse elvette a samnisoktól a rómaiak 
legyőzésének dicsőségét, és az etruszkoknak juttatta. Ezért 
felvonultak fegyveres csapataik, hogy a consult megsemmisítsék, 
vagy - ha Marcius kitérne az ütközet elől - innen a marsusok és 
sabinok területén át azonnal Etruriába vonuljanak. A consul 
szembeszállt velük. A csata, amelyben mindkét fél elkeseredetten 
küzdött, nem hozott döntést. S noha a vérfürdőben egyforma 
veszteségeket szenvedtek, mégis a fáma a rómaiak vereségéről 
beszélt, minthogy néhány lovag és katonai tribunus s egy legatus is 


elesett, s ami a legnagyobb feltűnést keltette, a consul is 
megsebesült. 


Az atyákat a szokás szerint még fel is nagyított hír olyan határtalan 
rémületbe ejtette, hogy dictator választása mellett döntöttek. Senki 
előtt nem lehetett kétséges, hogy a választás Papirius Cursorra esik, 
akinek hadvezéri képességeitől ekkor a legtöbbet lehetett remélni. 
De nem tudták, miképpen küldjenek értesítést a minden pontján 
forrongó Samniumba, s abban sem voltak biztosak, vajon Marcius 
consul él-e még, csakhogy Fabius, a másik consul, Papirius 
személyes ellensége volt. Hogy haragja ne veszélyeztesse az állam 
érdekeit, a senatus úgy döntött, néhány consulságot viselt férfit küld 
hozzá követségbe, és nemcsak az állam, de a maguk tekintélyét is 
latba vetve beszéljék rá: gondoljon hazájára, és feledkezzék el 
viszálykodásukról. A követek elutaztak, s közölték Fabiusszal a 
senatus üzenetét, amelyhez megfelelő indoklást is fűztek. A consul, 
földre szögezve szemét, egy szót sem válaszolt, s teljes 
bizonytalanságban hagyva őket szándékai felől, eltávozott. Azután - 
szokás szerint az éjszaka csendjében - L. Papiriust dictatorrá nevezte 
ki. S mikor a követek üdvözölték az önmagán aratott fényes 
győzelemért, ő továbbra is makacs hallgatásba burkolózott anélkül, 
hogy egy szóval választ adott, vagy cselekedetére utalt volna, ezzel 
is bizonyítva, mily szenvedélyes indulatot fékezett meg magában 
roppant lelkierejével. 

Papirius C. Iunius Bubulcust nevezte ki a lovasság főparancsnokává. 
S mikor a curiáknak meg kellett volna szavazniuk fővezéri 
teljhatalmát, a tanácskozást egy baljós előjel miatt másnapra 
halasztotta. A Faucia curiának kellett volna ugyanis először 
szavaznia, amely rossz hírűvé vált azáltal, hogy két vereség 
alkalmával, a Város megszállása és a caudiumi béke évében, 
mindkét ízben ő kezdte meg a szavazást. Macer Licinius még egy 
harmadik csapást is említ, a cremerai vereséget, amely szintén a 
curia baljós hírét növeli. 


39. A dictator, újabb jósjelkérés után, másnap szavaztatta meg a 
törvényt, s a ciminusi erdőn tervezett átvonulás ijesztő hírére 
újonnan szervezett legióival Longulához vonult, s Marcius consul 
régi seregével egyesülve harcba indította csapatait. Szemmel 


láthatóan az ellenség sem óhajtott kitérni az ütközet elől. Minthogy 
azonban egyik fél sem kezdett harcot, a felsorakozott, harcra kész 
seregeket meglepte az éjszaka. Ezután jó ideig nyugodtan 
várakoztak szomszédos táboraikban, nem becsülvén túl a maguk, s 
nem nézve le az ellenség erejét. Közben Etruriában is zajlottak az 
események; megütköztek az umbriai sereggel, az ellenség nem 
tudott helytállni a rendkívül hevesen induló küzdelemben, ezért 
szétszaladt, az etruszkok pedig - átokkal kényszerítve az embereket 
katonáskodásra, úgy, hogy mindenki maga választott fegyvertársául 
egy másikat - a Vadimonis tónál minden eddigit felülmúló 
létszámban és lelkesedéssel harcoltak. Mindkét részről olyan 
elkeseredéssel vetették magukat a küzdelembe, hogy még dárdát se 
dobtak egymásra. Mindjárt karddal kezdték meg a harcot, s a 
legnagyobb elszántsággal megindult viadal hevességét még csak 
fokozta, hogy jó ideig egyenlőek voltak az esélyek; úgy tűnt, mintha 
nem is az annyiszor legyőzött etruszkokkal, hanem valami új néppel 
viaskodnának. Egyik fél se gondolt meghátrálásra. Elöl, a 
hadijelvények körül, mindenki elesett, és hogy ne maradjanak 
védtelenül, a második csatasor vállalta az első szerepét. Végül a 
leghátul álló tartalékot is előrevezényelték, és mindenki annyira 
kimerült, s oly nagy volt a veszély, hogy a római lovasság, lóról 
szállva, a fegyvereken és holttesteken átgázolva, a gyalogosok első 
csatasorához csatlakozott, s az elfáradt katonák közt új seregként 
megjelenve megzavarta az etruszk hadirendet. Támadásukhoz, 
bármily kimerültek voltak is, csatlakoztak a többiek, s így végül 
áttörték az ellenséges sorokat. Erre megtört a makacs ellenállás, 
néhány csapat meghátrált, s amint hátat fordítottak, valamennyien 
futásba kezdtek. E napon rendült meg végre az oly hosszú időn át 
virágzó etruszk hatalom. Seregük java ereje a csatában elhullt; s a 
rómaiak ugyanezzel a rohammal a tábort is elfoglalták, majd 
kirabolták. 


40. Nemsokára hasonlóan kockázatos háború zajlott le s éppen ilyen 
dicső eredménnyel a samnisok ellen, akiknek más hadi 
előkészületek mellett arra is gondjuk volt, hogy csatasorukban új 
díszes fegyverek ragyogjanak. Két seregük volt, az egyikben 
ezüsttel, a másikban arannyal borították be a pajzsokat. A pajzs 
felül egyenes peremmel ellátott, a mellet és vállat fedező része 


kiszélesedett, alul, hogy könnyebb legyen, ék alakban futott össze. 
A katonák mellét páncél, bal lábszárát lábvért védte, sisakjuk 
forgója még jobban kiemelte testük nagyságát. Az aranydíszt viselő 
katonák tarka, az ezüst díszesek fehér lentunicát hordtak. Ez 
utóbbiak a bal-, az előbbiek a jobbszárnyon helyezkedtek el. 

A rómaiak már előre megismerkedtek a tündöklő fegyverzettel, 
vezéreik felvilágosították őket, hogy a katonának rémületet kell 
keltenie, de ezt nem ezüst és arany díszítéssel érheti el, hanem úgy, 
hogy kardjára és bátorságára bízza magát. Az ilyesmit inkább 
tekintsék zsákmánynak, mint fegyvernek és harcieszköznek: csak 
addig fénylenek, míg nem kerül sor csatára, a vérontás és a sebek 
majd ezeket is bemocskolják. A harcos dísze a vitézség, minden 
mást megszerez neki a győzelem, s a mindenben bővelkedő ellenség 
felett aratott diadal gazdaggá teszi a még oly szegény győztest is. 
Cursor e lelkesítő szavakkal indította csatába katonáit; ő maga a 
jobbszárnyon állt, a balszárnyat a lovasság főparancsnokára bízta. 
Összecsapás után azonnal teljes erővel kezdett tombolni a harc, és 
éppily heves vetélkedés folyt a dictator és a lovassági főparancsnok 
között is, hogy melyik szárny csikarja ki a győzelmet. Úgy esett, 
hogy először Iunius kényszerítette bal felől hátrálásra az ellenség 
jobbszárnyán samnis szokás szerint átok terhe mellett besorozott és 
éppen ezért feltűnő fehér ruhát és hasonlóan ragyogó fegyverzetet 
viselő katonákat. Iunius, ismételten kijelentve, hogy az Orcusnak 
ajánlja fel őket, megrohamozta, megzavarta s kétségtelen 
menekülésre kényszerítette csatasorukat. Ezt látva a dictator 
felkiáltott: 

- Hát vajon a balszárnyon kezdődjék-e a győzelem? S a jobbszárny, 
ahol a dictator tartózkodik, csak a másik után kullogjon a harcban, 
s ne övé legyen a győzelem oroszlánrésze? 

E szavakkal feltüzelte katonáit, és a lovasok se maradtak el 
hősiességben a gyalogosok, és a legatusok se lelkesedésben a 
vezérek mögött. A jobbszárnyon M. Valerius, a balszárnyon P. 
Decius - mindketten volt consulok - odanyargaltak beosztott 
lovasaikhoz, s buzdítva őket, hogy osztozzanak velük a győzelem 
dicsőségében, oldalba támadták velük az ellenséget. A kétfelől 
átkarolt ellenségen újabb rémület vett erőt, és a római legiók is, 
hogy fokozzák ijedelmüket, újra felharsanó csatakiáltással törtek 
rájuk, mire a samnisok menekülni kezdtek. A csatateret csakhamar 
holttestek és gyönyörű fegyverek borították. A megrettent samnisok 
először táborukba menekültek, de azután ezt sem tudták tartani: a 


rómaiak a tábort elfoglalták, kirabolták, s még az éj beállta előtt 
felgyújtották. 


A dictator a senatus határozata alapján diadalmenetet tartott, a 
menet fényét különösen emelték a zsákmányolt fegyverek. Az 
aranyozott pajzsokat oly pompásnak találták, hogy szétosztották a 
pénzváltó bódék tulajdonosai között, hadd tegyék velük díszesebbé 
a Forumot. Mint mondják, ekkor tették a praetorok kötelességévé a 
Forum feldíszítését, valahányszor az istenszobrokat vivő kocsik 
felvonulnak. A rómaiak az ellenségtől zsákmányolt fegyvereket arra 
is felhasználták, hogy az isteni szertartások fényét emeljék velük. A 
campaniabeliek viszont - a samnisok iránt táplált gőgjük és 
gyűlöletük miatt - e díszes fegyverekkel a látványosságokon és 
lakomákon fellépő gladiátorokat látták el, akiknek a samnis nevet 
adták. 


Ugyanebben az évben Fabius consul a fegyverszünetet éppen ekkor 
megszegő Perusia vidékén vitathatatlan és könnyű győzelmet 
aratott a maradék etruszk seregen. Győzelme után, a falak alá 
vonulva, még a várost is elfoglalja, ha nem járulnak elébe a város 
feladását bejelentő követek. A consul helyőrséget ültetett Perusiába, 
a barátságunkért hozzá folyamodó etruszk követséget pedig 
Rómába, a senatushoz utasította, majd a dictatorét is jóval 
felülmúló győzelem elismeréseképpen diadalmenetben vonult be a 
Városba. Sőt a  samnisokon aratott győzelem dicsőségét 
nagyobbrészt a két legatusnak, P. Deciusnak és M. Valeriusnak 
tulajdonították, s a nép a legközelebbi választáson nagy 
szavazattöbbséggel az egyiket consulnak, a másikat praetornak 
választotta meg. 


2. 


41. Fabius consuli tisztségét - Etruria dicsőséges meghódoltatásáért 
- egy évre meghosszabbították, s Deciust adták melléje tiszttársul. 
Valeriust - immár negyedízben - praetorrá választották. A consulok 
felosztották a feladatokat: Deciusnak Etruria, Fabiusnak Samnium 
jutott. 

Ez utóbbi is Alfaternához vonult, s visszautasítva a lakosok 
békekérelmét - mert annak idején, amikor ő kínálta fel, nem 
fogadták el -, a várost ostromzárral megadásra kényszerítette. A 
samnisokkal csatára került sor; itt az ellenséget nem túl heves 


küzdelemben legyőzték, s az ütközetnek talán még az emléke is 
feledésbe megy, ha nem itt csatáztak volna először a marsusok a 
rómaiak ellen. A marsusokéhoz hasonló sors jutott osztályrészül a 
lázadásukhoz csatlakozó paelignusoknak is. 

Szerencsésen hadakozott a másik consul, Decius is. Ráijesztett a 
targuiniibeliekre, és kényszerítette őket, hogy seregét lássák el 
élelemmel, s kérjenek negyven évre fegyverszünetet. A 
volsiniibeliektől több erődítményt rohammal elfoglalt, néhányat le 
is rombolt, hogy ne szolgálhasson az ellenségnek menedékhelyül, s 
azzal, hogy hadakozva hol ide, hol oda vonult, olyan rémületet 
keltett, hogy az etruszk népek mind békekötési javaslattal fordultak 
hozzá. Ezt azonban nem érték el; csupán egy évi fegyverszünetet 
tudtak kieszközölni. Ebben az évben a római sereg zsoldját az 
ellenség fizette, s minden katonánknak két tunicát is kellett adnia; 
ez volt a fegyverszünet ára. 

Az Etruriában már helyreállított nyugalmat megzavarta az 
umbriaiak váratlan támadása; ez a nép semmit nem szenvedett a 
háború csapásaitól, legfeljebb seregek vonultak át területén. Most 
egész ifjúságát hadba szólította, s az etruszkok nagy részét is 
lázadásra bírva, olyan tekintélyes sereget szervezett, hogy - 
dicsőítve saját magát, és ócsárolva a rómaiakat - már azzal 
dicsekedett, hogy Deciust itthagyja maga mögött, és Etruriából 
egyenesen Róma megostromlására indul. Decius consul, értesülve 
tervükről, gyorsított menetben Róma alá vonult, s Pupinia mellett 
tábort ütve, feszült figyelemmel várta az ellenségről érkező híreket. 


Rómában sem vették félvállról az umbriai háborút, a fenyegetés is 
félelmet keltett bennük; a gallusoktól elszenvedett vereség már 
egyszer megmutatta, mily nehezen védhető városban laknak. Ezért 
követeket küldtek Fabius consulhoz, hogy - ha a samnis háborútól 
teheti seregével sietve vonuljon  Umbriába. A consul, 
engedelmeskedve a parancsnak, erőltetett menetben Mevaniához, az 
umbriai csapatok akkori tartózkodási helyére vonult. Az umbereket 
annyira megrémítette a consul váratlan megérkezése - hisz azt 
hitték, hogy Umbriától távol, Samniumban egész más háború köti le 
-, hogy egyesek úgy vélték, vissza kell vonulniuk megerősített 
városaikba, mások pedig, hogy fel kell adniuk a háborút. Mégis az 
általuk Materinának nevezett egyik kerület lakóinak biztatására 
nemcsak fegyverben maradtak, de tüstént harcba is bocsátkoztak. 
Fabiust éppen tábora erődítési munkálatai közben érte a támadás. A 


sáncok felé özönlő csapatok láttán, amennyire a hely s az idő 
megengedte, felsorakoztatta sáncmunkáktól visszahívott katonáit, s 
megérdemelt dicsérő szavakkal felidézve előttük az etruszk és 
samnis földön szerzett dicsőséget, felszólította őket, végezzenek az 
etruszk háború e csekély részecskéjével, és álljanak bosszút az 
ellenségen azért a pimaszságért, hogy Róma megostromlásával 
fenyegetőzött. Szavait a harcosok oly lelkesedéssel hallgatták, hogy 
önkéntelenül kitörő  kiáltozásukkal félbeszakították vezérük 
szónoklatát. Még el se hangzott a parancs, még fel se harsantak a 
kürtök s a trombiták, máris mindent elsöprő rohammal vetik 
magukat az ellenségre. Nem úgy rohannak rájuk, mint férfiakra és 
fegyveresekre szokás, hanem - szinte hihetetlen! - először a 
hadijelvényeket ragadják el a hordozóktól, majd a hordozókat 
vonszolják oda a  consulhoz; a felfegyverzett katonákat 
csatasorukból saját vonalukba hurcolják át, s ahol harcra kerül a 
sor, ott is inkább pajzzsal s nem karddal küzdenek: pajzsuk 
gombjával vállon ütve terítik le ellenfelüket. Nagyobb volt a 
foglyok, mint az elesettek száma, s a csatasorban végig egységesen 
felhangzott az ellenségnek szóló parancs, hogy tegyék le a fegyvert. 
Így a csata kezdeményezői még harc közben megadták magukat. 
Másnap és a következő napokban meghódolt Umbria többi népe is. 
Csak Ocriculum lakói kaptak ünnepélyes ígéretet, hogy szövetséget 
kötnek velük. 


42. Fabius, miután győzött a nem neki kisorsolt háborúban, 
seregével visszatért a rábízott területre. Ezért a szerencsés 
szolgálatért - ahogy előző évben a nép is meghosszabbította consuli 
hatalmát - a senatus a következő évben, amelyben Ap. Claudius és 
L. Velumnius lett consul, Appius szenvedélyes tiltakozása ellenére, 
újra rábízta a fővezérséget. 

Egyes évkönyvekben azt olvasom, hogy L. Furius néptribunus addig 
nem engedte megtartani a választást, míg Appius, aki censorként 
pályázott a consulságra, censori tisztéről le nem mondott. Mikor 
megválasztották  consulnak, Rómában maradt, hogy itthoni 
tevékenységével növelje befolyását, s a hadi dicsőség másoknak 
jutott, tiszttársára bízták a sallentinusok elleni új háború vezetését. 
Volumnius sem lehetett elégedetlen feladatával. Sok szerencsés 
ütközetet vívott, az ellenség több városát rohammal elfoglalta. A 


zsákmányt teljes egészében katonáinak engedte át, s nemcsak e 
magában is vonzó bőkezűséggel kötelezte le őket, hanem szívélyes 
bánásmódjával is. Ily módon elérte, hogy szinte keresték a veszélyt 
és a fáradtságot. 

0. Fabius proconsul Allifae városánál csapott össze a samnisokkal, 
és vereséget mért rájuk. Győzelme egy percig sem volt kétséges; az 
ellenséget szétverte, visszaszorította táborába, s a tábor is elesik, ha 
nem jár annyira végére a nap. De a tábort így is még az éj beállta 
előtt körülzárta, s éjszakára őrséget rendelt, hogy senki ne 
szökhessék meg. Az ellenség másnap még hajnalban felajánlotta 
megadását. Megállapodtak, hogy a samnisokat egy szál ruhában 
szabadon engedik, s hogy mindegyiknek iga alatt kell átvonulnia. A 
samnisok szövetségesei felől nem tettek semmi kikötést; mintegy 
hétezret nyilvános árverésen rabszolgának adtak el. Aki hernicusnak 
vallotta magát, azt a többiektől elkülönítve, fogságba vetették. 
Fabius mind Rómába küldte őket a senatus elé, s miután 
kivizsgálták, hogy mint hivatalosan besorozott katonák, vagy mint 
önkéntesek harcoltak-c-e a samnisok oldalán a rómaiak ellen, 
különböző latin népek őrizetére bízták őket. S az új consulokat, P. 
Cornelius Arvinát és 0. Marcius Tremulust - mert közben őket 
választották meg - megbízták, hogy az ügyet ismét terjesszék a 
senatus elé. A hernicusok ezt igen sérelmesnek találták, s az 
anagniabeliek minden törzset gyűlésre hívtak össze az úgynevezett 
tengerparti circusba, ahol a hernicusokhoz tartozó valamennyi nép - 
Aletrium, Ferentinum és Verulae lakói kivételével - hadat üzent a 
római népnek. 


43. Minthogy Fabius kivonult Samniumból, itt is újra feltámadt a 
nyugtalanság. Calatia és Sora, a római helyőrségekkel együtt, az 
ellenség kezére jutott, amely iszonyúan megkínozta a fogságba 
ejtett katonákat. Ezért egy hadsereg élén ideküldték P. Corneliust, 
míg új ellensé 

geinket, az anagniabelieket és a többi hernicust, akiknek már hadat 
üzentünk, Marciusra bízták. 

Az ellenség kezdetben, valamennyi alkalmas helyet megszállva, 
minden kapcsolatot elvágott a két consul tábora között, így még a 
könnyű fegyverzetű futárok sem tudtak átjutni, s minden értesülés 
híján - néhány napig mindkét consult feszült aggodalom töltötte el a 
másik helyzete miatt. Ez a félelem Rómát is hatalmába kerítette, 


olyannyira, hogy valamennyi katonaköteles férfit feleskettek, s 
számítva minden eshetőségre, két szabályos hadsereget szerveztek. 
Azonban a hernicusok elleni háború nem úgy folytatódott, ahogy a 
pillanatnyi rémület vagy e nép ősi dicsősége alapján várni lehetett 
volna. Anélkül, hogy valami említésre méltó cselekedetre mertek 
volna vállalkozni, néhány nap alatt három táborukból is kiverték 
őket, és seregünknek két hónapi zsoldot és gabonát, minden 
katonánknak egy-egy tunicát adva eszközöltek ki harminc napi 
fegyverszünetet, hogy Rómába tudják küldeni követeiket a 
senatushoz. A senatus ismét Marciushoz utasította őket, akinek a 
hernicusokkal szemben szabad kezet adott, s ő fogadta el az egész 
nép meghódolását. Samniumban a másik consul is számbeli 
fölényben volt, de jobban akadályozta a terep. Az ellenség minden 
utat eltorlaszolt, minden járható szakadékot megszállt, teljesen 
elvágta az utánpótlást, s a consul, bár nap mint nap felállította 
hadrendjét, nem tudta őket csatára kicsalogatni. Egész nyilvánvaló 
volt, hogy a samnisoknak éppolyan veszélyt jelent az azonnali 
összecsapás, mint a rómaiaknak a háború elhúzódása. 

A hernicusok legyőzése után a tiszttársa segítségére siető Marcius 
megérkezése megfosztotta az ellenséget a lehetőségtől, hogy tovább 
halogassa az ütközetet. S miután jól tudták, hogy még az egyik 
római sereggel szemben sem volnának képesek ütközetben 
helytállani, s hogy ha a két consuli sereg egyesülését megengedik, 
nincs többé semmi reményük, a közeledő Marcius szétszórtan 
menetelő csapataira támadtak. Erre a rómaiak gyorsan egy helyre 
hordták össze a málhát, s amennyire volt rá idejük, hadirendbe 
álltak. Az állomáshelyükig elhangzó csatakiáltás, majd a távolban 
látható porfelhő nagy riadalmat okozott a másik consul táborában. 
Fabius azonnal harcba szólította katonáit, s rohamléptekben csatára 
induló seregével oldalba támadta a másik seregünkkel már harcban 
álló ellenfelet. 

- A legnagyobb szégyen lesz - kiáltozta -, ha eltűritek, hogy a másik 
sereg két csatában is diadalmaskodik, mi pedig még a saját 
háborúnkban sem tudjuk megszerezni a győzelem dicsőségét! 

Ott, ahol támadt, át is tört a hadsorokon keresztül az ellenséges 
táborig, s a védők nélkül hagyott tábort elfoglalta és felgyújtatta. 
Mikor Marcius katonái meglátták, hogy ég a tábor, s az ellenség is 
arrafelé tekingetett, a samnisok minden ponton menekülni kezdtek. 
De mindenfelé folyt az öldöklés, egyetlen irányban se nyílt 
számukra biztos menekülés. 


Már mintegy harmincezer katonát vágtak le, s a consulok, 
visszavonulót  fúvatva, kölcsönös  szerencsekívánatok közben, 
egyesítették — seregeiket, — mikor — a távolban ellenséges 
tartalékcsapatok jelentek meg, s újra kezdődött a küzdelem. A 
győztesek, mielőtt még a consul parancsot adott, vagy jelet kaptak 
volna, rájuk rohantak, és azt kiáltozták, hogy a samnis újoncokkal 
drágán kell megfizettetni első szereplésüket. A consulok engedtek a 
legiók harcvágyának, jól tudva, hogy a meneküléstől megzavarodott 
veteránokhoz csatlakozott új ellenséges katonák nem lesznek 
képesek arra, hogy valamennyire is komoly csatát vívjanak. E 
véleményükben nem is csalódtak. Az egész samnis sereg - fiatalok és 
öregek egyaránt - futva menekült a közeli hegyek felé. A római 
csatasor ide is követte őket; a legyőzöttek sehol se leltek biztos 
menedékre, az elfoglalt magaslatokról is leűzték őket, s már mind 
egyhangúan békéért esdekeltek. Három hónapra elegendő gabonát, 
egy évi zsoldot s minden katonánknak egy tunicát követeltek tőlük, 
csak ekkor küldhették el békét kérő követeiket a senatushoz. 
Cornelius Samniumban maradt, Marcius, visszatérve a Városba, 
diadalmenetet tartott a hernicusokon aratott győzelemért; úgy 
döntöttek, hogy a Forumon lovasszobrot is kap, amelyet Castor 
temploma előtt állítottak fel. Három hernicus város, Aletrinum, 
Verulae és Ferentinum lakóinak, minthogy a polgárjog helyett ezt 
kérték, meghagyták saját törvényeiket, s megkapták a jogot - jó 
ideig egyedül ők a hernicusok közül -, hogy egymás között 
házasodhatnak. Az anagniabeliek s mind, akik a rómaiak ellen 
fegyvert fogtak, római polgárok lettek szavazati jog nélkül, s 
megtiltották nekik, hogy gyűlést tartsanak vagy egymás közt 
házasodjanak, s nem választhattak főtisztviselőket sem, kivéve 
azokat, akik az istenek szolgálatát ellátták. 


Ugyanebben az évben kezdte építtetni C. Iunius Bubulcus censor 
Salus templomát, amit még a samnis háborúban ajánlott fel, mint 
consul. Ő és tiszttársa, M. Valerius Maximus, államköltségen 
vidékre vezető utakat is építettek. Ebben az évben újították meg a 
szövetséget harmadízben a karthágóiakkal, s e célból hozzánk 
küldött követeiket szívélyesen megajándékozták. 


44. Volt ebben az évben dictator is: P. Cornelius Scipio, s mellette a 
lovasság főparancsnoka P. Decius Mus. Ök tartották meg a 


consulválasztó gyűlést - ezért nevezték ki őket -, mert egyik consul 
sem hagyhatta ott a háborút. L. Postumius és Ti. Minucius lett 
consul. 

Piso kettőjüket közvetlenül O. Fabius és P. Decius után említi, s 
kihagy két évet, amelyben mint említettem - Claudius és Volumnius, 
illetve Cornelius és Marcius volt consul. Nem tudjuk, hogy az 
évkönyveket forgatva véletlenül feledkezett-e meg róluk, vagy 
szándékosan hagyta ki a két consul-párt, mert nem tartotta 
megbízhatónak az adatokat. 

Ugyanebben az évben a samnisok betörtek a Campaniához tartozó 
Stellas területére. Ezért a senatus a két consult Samniumba küldte. 
Különböző irányokban vonultak: Postumius Tifernum, Minucius 
pedig Bovianum alá, s először Postumius kezdett csatát 
Tifernumnál. Egyesek úgy tudósítanak, hogy a  samnisok 
kétségtelenül vereséget szenvedtek, s húszezren estek közülük 
fogságba; mások szerint viszont a csata nem hozott döntést, és 
Postumius, mintha félelemből tenné, seregét éjszaka titokban a 
hegyek közé vezette; a nyomába szegődött ellenség tőle mintegy 
kétezer lépésre szintén tábort ütött egy megerősített helyen. A 
consul azt a látszatot akarván kelteni, ami egyébként igaz is volt, 
hogy biztonságos, jól ellátott táborhelyet keres -, miután táborát jól 
megerősítve minden szükséges készlettel ellátta, a harmadik őrállás 
idején tekintélyes őrséget hagyva hátra, legióit málha nélkül a 
lehető legrövidebb úton tiszttársához vezette, aki éppen az ellenség 
másik seregével nézett farkasszemet. Ekkor Postumius tanácsára 
Minucius megkezdte az ütközetet, s miután szinte egész napon át 
egyenlően állt a csata, Postumius friss seregével, váratlanul 
megtámadta a fáradt ellenséget, amely a kimerültség és sebek miatt 
menekülni is alig tudván, halomra hullott. A rómaiak huszonegy 
hadijelvényt zsákmányoltak, majd Postumius tábora felé indultak. 
Itt a két győztes sereg a csata hírére már megrettent ellenséget 
szétveri és megfutamítja. Huszonhat hadijelvényt zsákmányolnak, a 
samnisok vezérét, Statius Gelliust sok  harcostársával együtt 
elfogják, s mindkét tábort elfoglalják. Másnap ostrom alá veszik 
Bovianumot, majd hamarosan be is veszik. A consulok e fényes 
sikerért, nagy dicsőséggel övezve, diadalmenetet tartottak. 

Néhány történetíró szerint Minucius, akit súlyos sebbel vittek vissza 
a táborba, meghalt, s Bovianumot a helyére megválasztott és 
seregéhez kiküldött Postumius foglalta el. 

Ugyanebben az évben a samnisoktól visszafoglaltuk  Sorát, 


Arpinumot, Cesenniát. Herculesnek nagy szobrot állítottak és 
szenteltek fel a Capitoliumon. 


45. P. Sulpicius Saverrio és P. Sempronius Sophus consulsága alatt a 
samnisok, mert vagy be akarták fejezni, vagy el óhajtották húzni a 
háborút, békejavaslattal követeket küldtek Rómába. 

Alázatos hangon előadott kérésükre azt a választ kapták, hogy ha a 
samnisok nem készültek volna már annyiszor, éppen békekérés 
közben, a háborúra, akkor kölcsönös megegyezéssel megköthetnék a 
békét. De most, minthogy szavaiknak a mai napig nincs semmi 
hitele, nem hihetnek másnak, csak a tényeknek. P. Sempronius 
consul hamarosan megjelenik seregével Samniumban; őt nem 
vezethetik félre afelől, mire készülnek, békére vagy háborúra, s ő 
majd tájékoztatni fogja a senatust mindarról, amit tapasztalt. S ha a 
consul Samniumból visszaérkezett, akkor küldhetik ők is követeiket. 
S minthogy a Samniumban megjelent római hadsereg mindenütt 
teljes nyugalmat talált, és szívélyes fogadtatásban részesült, a 
samnisokkal ebben az évben megújították a korábbi szerződést. 
Ezután a római fegyverek régi ellenségeink, az aeguusok ellen 
fordultak, akik egyébként, ha nem is őszinte szívvel, de éveken át 
megtartották a békét, és nyugodtan viselkedtek. A hernicusokkal 
együtt ugyanis - míg ezek függetlenek voltak - több ízben küldtek 
segélycsapatokat a samnisoknak, majd a hernicusok leverése után 
egész népük - nem is titkolva, hogy az állam határozott így - 
ellenségeink mellé állt. És mikor a samnisokkal Rómában megkötött 
békeszerződés után fetialis papok jelentek meg náluk elégtételt 
kérni, azt hangoztatták, mindez kísérlet arra, hogy a háború 
lehetőségével rémítgetve őket is, római alattvalókká tegyék, s hogy 
ez mennyire kívánatos dolog, a hernicusok példája mutatja: azok 
közülük, akiknek választást engedtek, többre becsülték saját 
törvényeiket a római polgárjognál, azok pedig, akik nem kapták 
meg a döntés jogát, büntetésnek tekintették a rájuk kényszerített 
polgárjogot. Minthogy népgyűléseik nyilvánossága előtt egymást 
követték az ilyen kijelentések, a római nép úgy határozott, hogy 
háborút kell üzenni az aeguusoknak; az új hadjáratban mindkét 
consul részt vett, s az ellenség táborától négyezer lépésnyire 
helyezkedtek el. Az eléggé szedett-vedettnek látszó aeguus sereget, 
amely már jó néhány éve nem vívott önálló háborút, kijelölt 
vezérek és fegyelem híján zavart félelem fogta el. Egyesek amellett 


kardoskodtak, hogy kezdjenek csatát, mások, hogy csupán a tábort 
védjék. Legtöbbjüket az aggasztotta, hogy végig fogják pusztítani 
földjeiket, lerontják csekély számú őrség védelme alatt hátrahagyott 
városaikat. S mikor a sokféle vélemény között olyan is elhangzott, 
hogy a közös ügyet figyelmen kívül hagyva, ki-ki törődjék saját 
érdekével, azaz: az első őrségváltáskor távozzanak el különböző 
irányban a táborból; s minden tulajdonukat a városokba szállítva, 
ott védekezzenek, nagy tetszésnyilvánításnak közepette egyhangúan 
ezt a javaslatot fogadták el. Az ellenség már szétszéledt a földeken, 
mikor a rómaiak kora hajnalban, hadijelvényeiket előhozva, 
csatarendbe álltak, s minthogy senki se vonult ellenük, 
rohamlépésben közeledtek az ellenséges táborhoz. A kapukban vagy 
a sáncnál egyetlen őr sem állt, és a tábor szokott moraját sem 
lehetett észlelni, ezért a szokatlan csend miatt meghökkenve, cseltől 
tartottak, és meg sem mozdultak. Majd áttörtek a sáncon, és látva, 
hogy minden üres, gyorsan követni kezdték az ellenség nyomait. De 
a szanaszét eltávozott ellenség minden irányban elágazó nyomai 
kezdetben megzavarták őket, később azonban, kémek útján 
értesülve az aeguusok terveiről, várostól városig vitték a háborút. 
Ötven nap alatt harmincegy várost vettek ostrom alá és foglaltak el. 
A legtöbbet lerombolták és felgyújtották, s így majdnem teljesen 
kiirtották az aeguusok népét. A rajtuk aratott győzelem után a 
rómaiak diadalmenetet tartottak. E vereség intő példája arra 
késztette a  marrucinusokat,  marsusokat,  paelignusokat és 
frentanusokat, hogy békét és barátságot kérő követeket küldjenek 
Rómába. E népek kérése teljesedett, szövetséget kötöttek velük. 


46. Ebben az évben volt aedilis curulis a libertinus Cnaeus fia, az 
alacsony származású, de egyébként talpraesett és ékesen szóló Cn. 
Flavius írnok. Némelyik évkönyvben azt olvasom, hogy midőn a 
tribunusok szolgálatában állva látta, hogy tribusa aedilisnek jelöli, 
de írnok volta miatt nem fogadják el jelölését, írótábláját letéve 
megesküdött, hogy soha többé nem végez írnoki munkát. Ezzel 
szemben Macer Licinius azt állítja, hogy írnoki tisztségét már rég 
letette, mikor tribunus, majd a Város éjszakai biztonságáról, később 
pedig egy colonia alapításáról gondoskodó hármasbizottság tagja 
lett. Egyébként abban minden forrás megegyezik, hogy állandó 
harcban állt az őt alacsony származása miatt lenéző nemesekkel. 


Például nyilvánosságra hozta az eddig a főpap titkos helyiségében 
őrzött törvénykezési szabályokat, s a Forumon körös-körül felállított 
fehér színű táblákon közzétette a törvénykezési napok jegyzékét, 
hogy mindenki tudja, mely napokon lehet bírói eljárást folytatni. A 
nemesek nagy felháborodására ő szentelte fel a  Vulcanusról 
elnevezett téren az Egyetértés templomát, s a nép egyhangú 
határozattal kényszerítette Cornelius Barbatus főpapot, hogy a 
felszentelési imát elmondja, noha a főpap tiltakozott, mondván, 
hogy ősi hagyomány szerint csak consul vagy imperator szentelhet 
fel templomot. Ezért is terjesztették a senatus jóváhagyásával a nép 
elé azt a javaslatot, hogy a senatusnak vagy a néptribunusok 
többségének jóváhagyása nélkül senki sem szentelhet fel templomot 
vagy oltárt. Szeretnék még egy dolgot megemlíteni; önmagában 
nem is volna jelentős, de azt bizonyítja, mily büszke lélekkel 
viselték el a plebeiusok a nemesek gőgjét. Egyszer Flavius 
meglátogatta beteg tiszttársát, s az ott üldögélő nemes ifjak 
összebeszéltek, hogy nem állnak fel előtte. Flavius erre odahozatta 
curulisi székét, s e méltóságának kijáró díszhelyről szemlélte, 
hogyan emészti a méreg ellenfeleit. Egyébként Flaviust az Ap. 
Claudius censorsága idején befolyásossá vált forumi párt választotta 
meg aedilisnek. Ez az Appius alázta meg először a senatust azzal, 
hogy tagjai közé felszabadított rabszolgák gyermekeit is bevette. E 
választást azonban senki sem fogadta el, s így miután a senatus 
révén nem tudta megszerezni a Város ügyeinek intézésében a kívánt 
befolyást, a Forumon és a Mars mezőn történő választásokat tette 
tönkre azzal, hogy valamennyi tribust alacsony származásúakkal 
töltötte fel. Ezért Flavius megválasztása olyan visszatetszést szült, 
hogy a legtöbb nemes letette a senatori gyűrűt és lovagi díszeit. 
Ettől kezdve a polgárság két részre szakadt; más célt követett a 
népnek a derekabbakat támogató és tisztelő romlatlanabb része, s 
mást a forumi párt, míg végül O. Fabius és P. Decius lett censor, és 
Fabius, egyrészt hogy helyreállítsa az egyetértést, másrészt hogy a 
népgyűléseken ne a legalacsonyabb rendhez tartozóké legyen a 
szótöbbség, az egész piaci söpredéket négy , városi"-nak elnevezett 
tribusba osztotta. Ezért az intézkedéséért állítólag olyan hála 
övezte, hogy - amit annyi győzelmével sem tudott elérni - a rendek 
közti egyensúly megteremtéséért a Maximus melléknévvel tisztelték 
meg. Azt mondják, ő intézményesítette a lovagok guinctilis idusán 
szokásos felvonulását is. 

RÓMA ÉS KÖRNYÉKE 


TIZEDIK KÖNYV 


1. L. Genucius és Ser. Cornelius consulsága idejében - nem lévén 
külső háború - majdnem teljes nyugalom uralkodott. Sorába és 
Albába telepeseket küldtek. Hatezer embert írtak össze, akik az 
aeguusok közt, Albában szándékoztak letelepedni. A volscus 
területen fekvő, de samnis uralom alatt álló Sorába négyezer embert 
küldtek. Ebben az évben kapták meg Arpinum és Trebula lakói a 
polgárjogot. A frusinobeliek területük egyharmadának elvesztésével 
bűnhődtek, mert kiderült, hogy a hernicusokat ők biztatták 
lázadásra; a consulok a senatus megbízásából kivizsgálták az ügyet, 
s az összeesküvés vezetőit megvesszőztették, majd lefejeztették. De 
hogy az esztendő mégse teljék el teljesen háború nélkül, kisebb 
sereget küldtek Umbriába, mert az a hír érkezett, hogy itt egy 
barlangból fegyveresek járnak ki rabolni a földekre. A barlangba 
benyomult katonák közül a homályban - főként a rájuk dobált 
kövektől - sokan megsebesültek, míg végül, felfedezve a kettős 
bejáratú barlang másik nyílását, mindkét bejárathoz fát hordtak 
össze és meggyújtották. Így bent a füstben, gőzben mintegy kétezer 
fegyveres fulladt meg: megkísérelték a kitörést, majd végül a lángok 
közé rohantak. 

M. Livius Denter és M. Aemilius consulsága alatt újra kezdődött a 
háború az aeguusok ellen. Feldühödtek a colonia alapítása miatt, 
amelyet saját területükön ellenük emelt erődnek tekintettek, 
megpróbálták - minden erejüket összeszedve - elfoglalni, de maguk 
a telepesek verték vissza őket. Ez a hír egyébként Rómában akkora 
rémületet keltett - hisz szinte hihetetlen volt, hogy az annyira 
legyengült aeguusok saját erejükből háborút kezdjenek -, hogy a 
háborús fenyegetés miatt C. Iunius  Bubulcust  dictatorrá 
választották, aki M. Titinius lovassági főparancsnokkal kivonulva az 
aeguusokat az első összecsapásban leverte, s mikor a nyolcadik 
napon diadalmenetben visszatért a Városba, mint dictator szentelte 
fel a templomot, amelyet mint consul ajánlott fel, s mint censor 
kezdett építeni Salusnak. 


2. Ugyanebben az évben a lakedaimóni Kleonümosz vezetésével 
görög hajóhad kötött ki Italia partjain, s a sallentinusok földjén 
elfoglalta Thuriae városát. Aemilius consult küldték ellene, aki az 
ellenséget ütközetben megfutamítva visszaűzte hajóira. Thuriaet 
visszakapták régi lakói, s a sallentinusok földjén helyreállt a béke. 


Egyes évkönyvekben azt találom, hogy Iunius Bubulcus dictatort 
küldték a sallentinusok megsegítésére, s hogy Kleonümosz nem is 
csapott össze a rómaiakkal, hanem elhagyta Italiát. Körülhajózta a 
brundisiumi hegyfokot, innen az Adriai tengeröböl közepére 
sodorták a szelek, s minthogy balról Italia kikötésre alkalmatlan 
partjai ijesztették el, jobbról pedig olyan vad s tengeri kalózkodásuk 
miatt nagyrészt hírhedt népek, mint az illyrek, liburnusok és az 
istriabeliek, egyenesen az öböl mélyébe, a venetusok partjaiig 
hatolt. Néhány embert partra tett, hogy a vidéket kikémleljék; így 
megtudta, hogy itt, a tenger mellett csak egy keskeny partsáv 
húzódik, és ha ezen áthatolnak, a tenger hullámaitól táplált 
lagunákra bukkannak; a közelben sík szántóföldekre, távolabb 
dombokra nyílik kilátás, s innen nem messze egy igen mély folyó, a 
Meduacus torkolatát lehet látni, ahol hajóik felevezve biztos 
horgonyzóhelyet találhatnak. Erre Kleonümosz megparancsolta, 
hogy a hajóhadat ide irányítva induljanak el az ár ellen. De a 
nehezebb hajóknak nem volt elég mély a folyó, ezért a fegyveres 
legénység a könnyebb bárkákra átszállva jutott el egy sűrűn lakott 
területre, a pataviumiaknak három, ezen a parton fekvő falujához. 
Itt, a hajókon csekély őrséget hagyva hátra, a helységeket 
megtámadják, a házakat felgyújtják, zsákmányul sok embert és 
jószágot hajtanak el, s a csábító préda reményében mind messzebb 
kalandoznak hajóikból. 


A pataviumiak, akik amúgy is állandó fegyveres készültségben 
voltak a szomszédos gallusok miatt, erre a hírre két hadsereget 
állítanak fel a fiatalságból. Az egyiket arra a vidékre küldik, 
ahonnan hírt kaptak a nagy területre kiterjedő pusztításról, a 
másikat pedig, hogy össze ne találkozzék a tengeri rablókkal, kerülő 
úton a várostól tizennégyezer lépésre kikötött hajóikhoz irányítják. 
Itt, levágva a kisszámú őrséget, megtámadják a hajókat, és arra 
kényszerítik a megrémült legénységet, hogy hajóit a folyó túlsó 
partjára vigye át. Hasonló sikerrel harcoltak a szárazföldön 
szétszóródott zsákmányolók ellen is, és amikor a hajókhoz 
menekülve visszafelé igyekvő görögöknek a venetusok is útjukat 
állták, a két oldalról közrefogott ellenséget lekaszabolják; egy 
részüket elfogják, ezektől megtudják, hogy Kleonümosz tőlük 
háromezer lépésnyire tartózkodik hajóhadával. Ezután, a foglyokat 
egy közeli faluban őrizet alatt hátrahagyva, a fegyveres katonák 
egyik része sekélyvízi hajózásra alkalmas, lapos fenekű folyami 


dereglyékre, másik része pedig a zsákmányolt bárkákra száll. 
Elindulva körülfogják a király egy helyben veszteglő hajóhadát, 
amelyet nagyobb rettegéssel töltött el az ismeretlen vidék, mint az 
ellenség, s mikor nagyobb hévvel igyekszik a nyílt vízre 
kimenekülni, mint védekezni, a folyó torkolatáig üldözik, s a rémült 
menekülés közben sekély vízre sodródott néhány ellenséges hajót 
elfogva és felgyújtva győztesen térnek vissza. Kleonümosz, aki 
hajóhadának alig ötödét tudta megmenteni, miután partra szállását 
az Adriai-tenger mellékén sehol nem kísérte szerencse, elvitorlázott. 
Sokan élnek Pataviumban ma is, akik még látták a Iuno egykori 
templomában függő hajóorrokat s a lakedaimóniaktól elvett többi 
zsákmányt. Itt az ütközet napján, a hajóscsata emlékére a város 
közepét átszelő folyón minden évben hajósviadalt szoktak rendezni. 


3. Ugyanebben az évben Rómában a vestinusokkal - kérésükre - 
barátsági szerződést kötöttünk. Ezután több esemény keltett 
rémületet. Az a hír érkezett, hogy Etruria fellázadt, s hogy e 
nyugtalanságot az Arretiumban kitört belső villongások váltották ki; 
a városban ugyanis megpróbálták fegyveres felkeléssel elűzni a 
gazdagsága miatt gyűlölt és igen befolyásos Cilnius-nemzetséget. 
Ugyanekkor a marsusok is fegyvert fogtak, hogy megvédjék azt a 
területet, amelyen a rómaiak Carseoli coloniát alapították, négyezer 
telepest véve névjegyzékbe. A háborús veszély miatt M. Valerius 
Maximust dictatorrá nevezték ki, ő pedig M. Aemilius Paulust 
választotta maga mellé lovassági főparancsnoknak. Én inkább ezt 
hiszem el, s nem azt, hogy O. Fabiust - az ő életkorában, s annyi 
kitüntető tisztség viselése után - rendelték Valerius mellé. Azt 
viszont nem vitatom, hogy a tévedést a Maximus melléknév 
okozhatta. A dictator elindult seregével, s egyetlen ütközetben 
szétverte a marsusokat. Megerősített városaikat, ahová menekültek, 
Milioniát, Plestinát, Fresiliát néhány nap alatt elfoglalta, a 
marsusoktól megtorlásul elvette területük egy részét, majd 
megújította velük a szövetséget. Ezután az etruszkok ellen fordult a 
háború. S mikor a dictator a jósjelek megújítása végett Rómába 
utazott, a takarmányszerzésre kivonult lovassági főparancsnokra az 
ellenség lesből rátört, körülvette, több hadijelvényt elzsákmányolt, s 
a csapatot szégyenszemre  megtizedelve és  megfutamítva 
visszakergette a táborba. Ez a megfutamodás nemcsak azért nem fér 


össze a Fabius névvel, mert ha valamilyen kiváló tulajdonságáért, 
hát legfőképpen harcban tanúsított bátorságáért kapta jutalmul 
kitüntető melléknevét, hanem azért sem, mert őt, aki emlékezett 
Papirius kegyetlen szigorúságára, sose lehetett volna rábírni, hogy a 
dictator parancsa ellenére ütközetbe bocsátkozzék. 


4. A vereség híre Rómában a történtek jelentőségét jóval meghaladó 
rémületet keltett. Törvénykezési szünetet hirdettek ugyanis, mintha 
az egész hadsereg megsemmisült volna, a kapukba őrséget, az 
utcákra  őrjáratokat rendeltek, fegyvereket és lövedékeket 
halmoztak fel a falakon, s a dictatort, valamennyi hadköteles 
felesketése után, visszaküldték a sereghez. Itt, a lovassági 
főparancsnok  — gondoskodásának  — eredményeképpen, — mindent 
nagyobb nyugalomban és rendben talált, mint várta; a tábort 
hátrább, biztonságosabb helyre telepítették, a hadijel vényektől 
megfosztott cohorsok sátrak nélkül helyezkedtek el a tábor körül, a 
sereget fűtötte a harcvágy, hogy minél hamarabb lemossa a 
gyalázatot. — Ezért táborával innét haladéktalanul  Rusellae 
környékére vonult. Követte az ellenség, amely az elért siker után 
rendkívül bízott ugyan erejében még nyílt ütközet esetére is, mégis 
a rómaiakkal szemben megpróbálkozott az egyszer már oly 
sikeresnek bizonyult cselvetéssel is. Nem messze a római tábortól 
állt a portyázás közben felégetett egyik falu, félig romba dőlt 
házaival. Az ellenség ide bújtatta fegyvereseit, s baromcsordákat 
terelt a Cn. Fulvius legatus parancsnoksága alatt álló különítmény 
közelébe. De minthogy erre a csalogatásra a római őrségből senki se 
mozdult, az egyik pásztor, egész a római sáncok közelében, 
odakiáltott a többieknek, akik a romba dőlt falu felől lassan 
hajtották erre a jószágot, hogy mire várnak, hisz nyugodtan 
keresztülhajthatják a csordát a római táboron. A legatus, mikor e 
szavakat néhány caerebeli tolmácsolta neki és valamennyi római 
csapat hevesen zúgolódni kezdett, de parancs nélkül mégsem 
merték elhagyni helyüket -, felszólította az ellenség nyelvén értőket: 
figyeljék meg, a pásztorok a földművesek vagy inkább a városi 
emberek módján beszélnek-e. S mikor azt a választ kapta, hogy 
beszédmódjuk, viselkedésük és megjelenésük sokkal finomabb, mint 
az egyszerű pásztoroké, így szólt: 


- Menjetek hát, és mondjátok meg nekik: fedjék fel hasztalanul 
leplezett cselfogásukat, a rómaiak mindent tudnak, s őket már 
éppoly kevéssé lehet ravaszsággal legyőzni, mint fegyverrel. 

Mikor e kijelentés a lesben várakozók tudomására jutott, hirtelen 
előrontottak rejtekhelyükről, s hadijelvényeikkel egy mindenhonnan 
jól látható nyílt térségre vonultak. A legatus látva, hogy csatasoraik 
erősebbek annál, semhogy embereivel képes volna feltartóztatni 
őket, sürgős üzenetben segélycsapatokat kért a dictatortól, s közben 
igyekezett felfogni az ellenséges támadást. 


5. A dictator az üzenet hírére parancsot ad, induljanak el a 
hadijelvények s nyomukban a fegyveresek. De szinte még el sem 
hangzott a parancs, máris mindez megtörtént. A sereg szempillantás 
alatt felragadta hadijelvényeit és fegyvereit, s alig lehetett 
visszatartani, hogy ne induljon rohamra. Lelkesedésüket épp úgy 
növelte a nemrég elszenvedett vereségért szívüket  eltöltő 
bosszúvágy, mint az egyre elkeseredettebbé váló küzdelem mind 
jobban kivehető zaja. Sürgetik egymást, gyorsabb haladásra 
buzdítják a hadijelvények hordozóit is. A dictator, minél inkább 
sietni látja, annál inkább tartóztatja és lassúbb menetelésre 
kényszeríti őket. Az összecsapás megindulásakor előrohanó 
etruszkok azonban teljes számban vettek részt az ütközetben. A 
dictatorhoz egyre-másra érkeztek a jelentések, hogy az etruszkok 
valamennyi legiójukat harcba vezényelték, s a mieink már nem 
tudnak sokáig ellenállni. Egy magaslatról lenézve maga is 
meggyőződhetett embereinek szorongatott helyzetéről. Egyébként 
szilárdan bízott abban, hogy a legatus még egy ideig kitart, ő pedig 
elég közel van ahhoz, hogy megmenthesse a veszélyből; meg akarta 
várni, míg az ellenség teljesen kimerül, hogy pihent erejével azután 
csapjon rá a fáradt csapatokra. S bármilyen lassan nyomult is előre, 
az egyre csökkenő távolság különösen a lovasságnak alkalmat kínált 
a rohamra. Elöl a legiók hadijelvényei haladtak, hogy az ellenség ne 
gyanítson semmi titkos vagy váratlan meglepetést. De a gyalogos 
oszlopok között térközöket hagytak, ahol a lovasságnak elég széles 
útja nyílt a támadásra. S abban a pillanatban, amikor a sereg 
csatakiáltása felharsant, a sorok között akadálytalanul előviharzó 
lovasság is rátört az ellenségre, amelyet egyszeriben rémület fogott 
el, mert teljesen előkészületlenül érte a fergeteges lovasroham. 


Amennyire majdnem elkésve érkezett a segítség a szinte már 
teljesen körülzárt rómaiaknak, most épp annyira felmentette őket a 
további küzdelemtől. A friss csapatok vették át a már nem sokáig és 
nem kétes eredménnyel folyó harcot. A szétvert ellenség a táborába 
menekült, s a már benyomuló rómaiak elől hátrálva a túlsó szélen 
zsúfolódott össze. A szűk kapukban összetorlódtak a menekülők, 
sokan felkapaszkodtak a sáncra és a palánkra, remélve, hogy így 
fentről védekezhetnek vagy, átjutva, elmenekülhetnek. Véletlenül 
egyik helyen nem túl erősre építették a kerítést, így a 
felkapaszkodók terhe alatt az árokba zuhant, mire azt kiabálva, 
hogy maguk az istenek nyitják meg előttük a menekülés útját, 
kirohantak, sokkal többen fegyver nélkül, mint fegyverrel. 


E csatában újra megtörtük az etruszkok erejét. A dictator, azzal a 
feltétellel, hogy seregét ellátják egy évi zsolddal s két hónapra 
elegendő gabonával, megengedte, hogy Rómába küldjék békét kérő 
követeiket. A békét nem kapták meg: két évre szóló fegyverszünetet 
kötöttek velük. A dictator diadalmenetben tért vissza a Városba. 
Más történetírók szerint a dictator minden emlékezetes ütközet 
nélkül teremtett nyugalmat Etruriában, csupán azáltal, hogy 
Arretiumban véget vetett a belső villongásoknak, s a Cilnius- 
nemzetséget összebékítette a néppel. 

A dictatori tisztet letevő M. Valeriust consullá választották. Egyes 
tudósítások szerint megválasztása úgy történt, hogy nem is 
pályázott, sőt jelen sem volt, s a választógyűlést egy interrex 
vezette. Abban azonban minden forrás egyetért, hogy a consuli 
tisztet Apuleius viselte Pansával együtt. 


6. M. Valerius és 0. Apuleius consulok idejében elég békés volt a 
külső helyzet. Az etruszkokat nyugalomra kényszerítette a 
szerencsétlenül végződött háború és a fegyverszünet, s az oly sok 
éven át tartó vereségekkel megfékezett samnisoknak sem volt okuk, 
hogy megbánják a nemrég kötött szerződést. Rómában is 
nyugodtabbá és könnyebbé tette a nép helyzetét, hogy annyi embert 
küldtek a coloniákba. De hogy mégse legyen minden téren teljes a 
nyugalom, O. és Cn. Ogulnius néptribunusok viszályt szítottak a 
polgárság patrícius és plebeius vezetői között, s minden lehető 
alkalmat megragadtak, hogy a nép előtt vádaskodjanak az atyák 
ellen. Miután egyéb kísérleteiket nem koronázta siker, olyan 


vállalkozásba kezdtek, amely nemcsak az egyszerű népet tüzelte fel, 
hanem még vezetőit is, azokat a plebeiusokat, akik már consulságot 
viseltek és diadalmenetet tartottak, s akik számára az alsó rend előtt 
egyedül elzárt papi méltóságok kivételével, amelyek még nem 
voltak közösek, egyetlen tisztség sem volt elérhetetlen. Tehát azt a 
törvényjavaslatot terjesztették elő, hogy az eddigi négy jóspap és 
négy főpap mellé - akiknek számát növelni kell - válasszanak még 
négy jóspapot és öt főpapot s valamennyit a népből. Nem találom a 
módját, hogyan lehetett a jóspapi testület létszámát hacsak nem 
haltak meg közülük ketten - négyre csökkenteni, hisz közismert, 
hogy a jóspapok számának páratlannak kell lennie, hogy a három 
ősi tribusnak a Ramnes-, Tities- és Luceresnek meglegyen a maga 
jóspapja, vagy ha több papra van szükség, egyenlő arányban kell 
megkettőzni számukat, amint tették is, amikor a négyhez még ötöt 
választva - hogy mindegyik tribusnak három papja legyen - 
számukat kilencre egészítették ki. Egyébként, minthogy a testületet 
a népből kellett volna kiegészíteni, az atyák ezt éppúgy 
nehezményezték, mint annak idején, amikor látniuk kellett, hogy a 
consuli méltóság mindenki számára elérhetővé lesz. Úgy tüntették 
fel a dolgot, mintha ez inkább az isteneket s nem őket magukat 
érintené: 

, Az istenek majd gondoskodnak róla, hogy ne szennyezzék be szent 
szertartásaikat; ők maguk csak azt óhajtják, hogy emiatt ne érje 
szerencsétlenség az államot." 


De nem tanúsítottak komoly ellenállást, megszokták már, hogy 
alulmaradnak az efféle küzdelmekben. S itt nem olyan ellenfelekkel 
álltak szemben, akik az egykor remélni is alig mert magas 
tisztségekért küzdenek, hanem olyanokkal, akik mindazt, amiért a 
sokszor bizonytalan siker reményével küzdöttek, a többszörös 
consulatust, censori tisztséget és a diadalmeneteket, már meg is 
szerezték. 


7. Mégis, mint mondják, elsősorban Ap. Claudius és P. Decius Mus 
között élénk vita alakult ki afelől, elfogadják-e vagy elvessék a 
törvényjavaslatot. Miután majdnem ugyanazokkal az érvekkel 
védték az atyák, illetve a nép jogát, mint amelyek annak idején a 
Licinius-féle törvény mellett és ellen elhangzottak, mikor a nép 
igényt támasztott a consuli tisztségre, a hagyomány szerint Decius 
felidézte hallgatói előtt atyja alakját, úgy, ahogy a jelenvoltak közül 


annak idején még sokan látták: gabii köntösben, a dárda felett állva, 
ahogy magát a római népért és legiókért felajánlotta. A halhatatlan 
istenek, mondotta, éppoly tisztának, éppoly feddhetetlennek találták 
akkor P. Decius consult, mintha tiszttársa, T. Manlius ajánlotta 
volna fel magát nekik áldozatul. Hát ezt a P. Deciust sem lehetne 
szentségtörés nélkül megválasztani, hogy Rómában az istenek 
nyilvános tiszteletéről gondoskodjék? Vagy netán attól kellene félni, 
kérdezte, hogy az istenek az ő kérését kevésbé hallgatják meg, mint 
Appius Claudiusét? Appius talán tisztább szívvel mutatja be otthon 
egyéni áldozatát, s áhítatosabban tiszteli az isteneket, mint ő? S 
kinek lehet kifogása ama fogadalomtételek ellen, amelyek annyi 
plebeius consul és dictator ajkáról, táborba menet vagy éppen harc 
közben, az állam érdekében elhangzottak? Vegyék csak számba, kik 
voltak hadvezérek az azóta eltelt években, amióta plebeius férfiak 
vezetésével és jósjeleivel folynak a háborúk, vegyék számba a 
diadalmeneteket; most már a plebeiusok is büszkék lehetnek a 
közülük kikerült új nemességre! Ő meg van győződve arról, hogy 
váratlan, új háború esetén a senatus és a római nép egyáltalán nem 
bízna jobban a patrícius, mint a plebeius vezérekben. 

- Ha pedig így áll a helyzet - folytatta -, melyik isten vagy ember 
háborodhatnék fel azon, hogy azok a férfiak, akiknek kitüntetésül 
curulisi széket, bíborszegélyes togát, pálmaággal díszített tunicát, 
hímzett köntöst, győzelmi és babérkoszorút adtatok, s akiknek 
hajlékát egyebek közt az ellenségtől zsákmányolt fegyverekkel 
ékesítettétek fel, most ezek mellé még a fő- és jóspapi tisztség 
jelvényeit is megkapják? S hogy azt, aki a Legjobb és 
Leghatalmasabb Iuppiter öltözetével ékesen, aranyozott kocsin 
vonult a Városon át föl a Capitoliumra, most úgy lássátok, kezében 
áldozati csészével és jóspálcával, amint befedett fejjel leöli az 
áldozati állatot, s figyeli a várból a jósjeleket? S szobrukon egykor 
majd megütközés nélkül fogják olvasni a felvésett consuli, censori 
tisztséget és diadalmeneteket, de ha ezekhez a fő- és jóspapi 
tisztséget is hozzáteszitek, az olvasó felháborodva elfordítja 
tekintetét? Remélem - s ne nehezteljenek meg ezért rám az istenek 
-, hogy a főpapi méltóságnak, ha a római nép jóindulata már 
nekünk adta, nem szerzünk kevesebb megbecsülést tekintélyünkkel, 
mint amennyit elnyerése nekünk juttatott, s inkább az istenek, mint 
a magunk nevében óhajtjuk e tisztet, hogy azoknak, akiket eddig 
magánemberként  tiszteltünk, most az állam nevében is 
szolgálhassunk. 


8. - De miért is beszéltem eddig úgy, mintha a papi tisztségek 
ügyében a patríciusok még egyáltalán nem döntöttek volna, s 
mintha nem volna máris birtokunkban az egyik legjelentősebb papi 
méltóság? Hisz plebeiusokat látunk az istentiszteleti ügyeket intéző 
tízes bizottságban, ők értelmezik a Sibylla-jóslatokat és a római 
népnek szóló jövendöléseket, ugyancsak ők vezetik az Apollo 
tiszteletére rendezett áldozatokat s egyéb szertartásokat. S mint 
ahogy akkor is a patríciusok legkisebb sérelme nélkül egészítették ki 
az áldozatokat intéző tízes bizottságot, éppen úgy óhajtja most a 
tribunus, e derék és vállalkozó kedvű férfi, hogy a jóspapok 
testületében szervezzenek még öt, a főpapokéban négy, a 
plebeiusoknak biztosítandó helyet. Nem azért, Appius, hogy innen 
kiszorítsanak benneteket, hanem azért, hogy mint más ügyekben, az 
isteni szolgálatban is, erejükhöz képest, segítségetekre legyenek. 
Nem kell amiatt pirulnod, Appius, hogy az lesz társad a 
főpapságban, aki már eddig is tiszttársad lehetett a censori vagy 
consuli tisztségben, s aki mellett, ha ő volt a dictator, éppúgy 
lehettél te lovassági főparancsnok, mint ahogy lovassági 
főparancsnok lehetett melletted ő, ha te vagy a dictator. Ha a híres 
patrícius elődök befogadtak maguk közé egy sabin jövevényt, a ti 
főrangú nemzetségetek ősét, akit tetszésetek szerint nevezhetünk 
Attius Claususnak vagy Appius Claudiusnak, akkor te se viszolyogj 
minket a főpapok közé befogadni. Sok fényes címet hozunk 
magunkkal, sőt valamennyit, amelyekre ti oly büszkék vagytok: L. 
Sextius volt az első plebeius consul, C. Licinius Stolo az első 
lovassági főparancsnok, C. Marcius Rutilus az első dictator és 
censor, 0. Publilius Philo az első praetor. Unos-untalan halljuk 
emlegetni, hogy csak ti kérhettek madárjóslatot, csak nektek van 
igazi családfátok, s jogszerűen csak benneteket illethet meg 
háborúban és békében a főhatalom és a jósjelkérés joga. A 
plebeiusok eddig mindkét jogot éppen olyan szerencsével 
gyakorolták, mint a patríciusok, s ez a jövőben is így lesz, polgárok. 
Netán hallottátok a mondákból, hogy kezdetben nem holmi égből 
leszállt embereket tettek meg patríciusnak, hanem azokat, akik meg 
tudták nevezni apjukat, ami annyit jelent és nem többet, hogy 
szabad szülőktől származtak. Nos, én igazolni tudom, hogy apám 
consul volt, s így fiam már egy consul-nagyapával dicsekedhet. A 


dolog lényege az, polgárok, hogy mi csak egyszerűen 
visszaköveteljük mindazt, amiből kizártak bennünket. De a 
patríciusok csak viszálykodni akarnak, s nem gondolnak arra, mi 
lesz a küzdelem eredménye. Én úgy vélem, meg kell szavaznotok 
ezt a magatoknak és az államnak egyaránt javára, békéjére, 
boldogulására szolgáló törvényjavaslatot. 


9. A nép követelte, hogy azonnal hívják össze a tribusokat, s nem 
volt kétséges, hogy a javaslatot megszavazzák, de a tribunusi 
tiltakozás miatt ez a nap veszendőbe ment. Másnap a megfélemlített 
tribunusok elálltak a tiltakozástól, s a nép nagy szótöbbséggel 
elfogadta a törvényt. Főpapokká választották a javaslatot támogató 
P. Decius Musszal együtt P. Sempronius Sophust, C. Marcius 
Rutilust, M. Livius Dentert, s öt jóspapot választottak, ugyancsak a 
népből: C. Genuciust, P. Aelius Paetust, M. Minucius Faesust, C. 
Marciust, T. Publiliust. Így a főpapok száma nyolc, a jóspapoké 
kilenc lett. 

Ugyanebben az évben terjesztette elő M. Valerius consul a néphez 
való fellebbezésről szóló, az eddigieknél több biztosítékot 
tartalmazó törvényjavaslatot. A királyok elűzése óta harmadszor 
került napirendre ez a javaslat, s mindig ugyanaz a család 
terjesztette elő. Gondolom, azért kellett annyiszor megújítani, mert 
néhány ember befolyása erősebbnek bizonyult, mint a nép 
szabadságjoga. Mégis úgy tűnik, csak a Porcius-féle törvény védte 
meg a polgárokat a testi fenyítéstől azáltal, hogy súlyos büntetést 
szabott ki arra, aki római polgárt megvesszőz vagy megöl. Mert a 
Valerius-féle törvény, mikor megtiltja, hogy bárkit, aki a néphez 
fellebbez, megvesszőzzenek vagy lefejezzenek, ehhez csak annyit 
fűz hozzá, hogy gyalázatosan cselekszik, aki e tilalmat megszegi. 
Úgy hiszem, az emberek akkor oly becsületesek voltak, hogy ennyi 
is kötelezte őket a törvény megtartására, ma viszont még egy 
rabszolga is erősebb fenyegetést használ urával szemben. 

A fent említett consul nem nagyon emlékezetes háborút indított az 
aegusok ellen, akik egykori szerencsés helyzetükből már csak 
lázongó lelkületüket őrizték meg. A másik consul, Apuleius 
Umbriában Neguinumot zárta körül. De a várost, amely egy magas, 
egyik oldalon szakadékkal határolt helyen, a mai Narnia területén 
feküdt, sem rohammal, sem ostromművekkel nem tudta bevenni. 


Ezért a félbemaradt ostromot az új consulok, M. Fulvius Paetus és T. 
Manlius Torguatus folytatták. Ebben az évben - Macer Licinius és 
Tubero tudósítása szerint - a centuriák O. Fabiust jelölték 
egyhangúan consulnak, noha nem is pályázott, de ő maga azt 
javasolta, jelölését halasszák háborúsabb időkre, ebben az évben 
nagyobb hasznára lehet az államnak, ha a Városban visel tisztséget. 
Így, noha erre a tisztségre sem pályázott - bár nem is titkolta, hogy 
óhajtja -, L. Papirius Cursorral együtt aedilis curulisszé választották. 
Igaz, hogy ezt nem merem határozottan állítani, mert Piso, egy 
régebbi könyv szerzője szerint ebben az évben Cn. Domitius 
Calvinus (Cnaeus fia) és Sp. Carvilius Maximus (Ouintus fia) volt 
curulis aedilis. Azt hiszem, a Maximus melléknév okozta az 
aedilisekkel kapcsolatos félreértést, s így terjedt el ez a nézet, amely 
- összekeverve az aedilis- és a consulválasztást - összhangban áll 
ezzel a tévedéssel. Ebben az évben P. Sempronius Sophus és P. 
Sulpicius Saverrio censorok megtisztulási szertartást rendeztek, s a 
tribusok számát kettővel, az Aniensis és a Teretina tribusokkal 
gyarapították. Ennyit a Rómában történtekről. 


10. Miközben Neguinumnál erélytelen ostromzárral telt az idő, a 
városfal mellett lakó két polgár, föld alatti folyosót ásva, titokban 
kijutott a római őrállásokhoz. A consulok színe előtt megígérték, 
hogy fegyveres csapatokat juttatnak be a város sáncai és falai mögé. 
Ez nem látszott olyan ajánlatnak, amelyet vissza kell utasítani, de 
olyannak sem, amelynek vakon kell hinni. Az egyik polgárt túszként 
visszatartották, s a másikkal két felderítőt küldtek az alagúton át. 
Miután ezek kielégítő választ hoztak, a szökevény vezetésével 
háromszáz fegyveres hatolt be a városba, éjszaka elfoglalta a 
legközelebbi kaput, s a consul a feltört kapun át seregével harc 
nélkül bevonult a városba. Így került Neguinum a római nép 
hatalmába. Itt az umbriaiak féken tartására coloniát alapítottak, 
amelyet a folyó nevéről Narniának neveztek el. A sereg gazdag 
zsákmánnyal tért vissza Rómába. 

Ebben az évben az etruszkok, semmibe véve a fegyverszünetet, 
háborúra készülődtek. De ettől a szándékuktól egy időre eltérítették 
őket a határaikon nagy sereggel benyomuló gallusok. Ezután, bízva 
pénzükben, aminek bővében voltak, igyekeztek a gallusokat 
ellenségből szövetségessé tenni, hogy a két sereg egyesülve 


harcolhasson a rómaiak ellen. A barbárok nem idegenkedtek a 
szövetségtől, csak a fizetségben kellett megállapodni. De mikor 
megkapták a kialkudott összeget, s az etruszkok, miután mindent 
előkészítettek a háborúra, felszólították őket a részvételre, 
kijelentették: nem azért kapták a pénzt, hogy hadba vonuljanak a 
rómaiak ellen. Amit kaptak, azért kapták, hogy ne pusztítsák az 
etruszk földet, s hadjáratokkal ne zaklassák a földműveseket. 
Hajlandók hadjáratokra is, ha az etruszkok óhajtják, de csak azon az 
áron, ha megkapják az etruszk föld egy részét, ahol végre állandó 
lakóhelyhez juthatnának. Az etruszk törzsek ez ügyben sok gyűlést 
tartottak, de eredménytelenül; nem mintha féltek volna lemondani 
területük egy részéről, hanem mert mindegyik borzadt attól, hogy 
ilyen vad néppel éljen együtt. Így a gallusok, magukkal víve a 
fáradság és kockázat nélkül szerzett rengeteg pénzt, hazavonultak. 
Rómában nagy rémületet keltett az etruszk háború s ezenfelül a 
gallusok hadikészülődésének híre, s így annál kevésbé haboztak, 
hogy a picenumi néppel békét kössenek. 


11. Az etruszkok elleni háború vezetése sorshúzással T. Manliusnak 
jutott, de alighogy megérkezett az ellenség földjére, a lovasság harci 
gyakorlata közben egy gyors fordulatnál lezuhant lováról, kis híján 
ott lehelte ki lelkét, s a szerencsétlenség után harmadnapra meg is 
halt. Az etruszkok a háborúra vonatkozó kedvező előjelnek 
tekintették halálát, s megnövekedett önbizalommal mondogatták, 
hogy az istenek kezdték meg helyettük a hadviselést. Rómában a 
közkedvelt férfi oly rosszkor érkezett halálhíre akkora levertséget 
okozott, hogy az atyák csak azért mondtak le dictator kinevezéséről, 
mert az új consul megválasztására összehívott gyűlés véleménye 
megegyezett a vezetők óhajával. A centuriák egyhangúan azt a M. 
Valeriust választották meg consulnak, akit a senatus dictatorrá akart 
kineveztetni. Tüstént elküldték a sereghez Etruriába. Megérkezése 
annyira  elcsüggesztette az  etruszkokat, hogy egyikük se 
merészkedett kívül a sáncokon, s mintegy önnön félelmük vont 
köréjük ostromzárat. És az új consul még azzal se tudta őket 
ütközetre kicsalogatni, hogy végigpusztította földjeiket, felégette 
házaikat, lángba borítva nemcsak az egyes tanyákat, hanem a sűrűn 
lakott falvakat is. 


Míg ez a háború a vártnál vontatottabban folyt, új szövetségeseink, 
a picenumiak a sok kölcsönös vereség miatt joggal félelmesnek 
ígérkező újabb háborúról adtak hírt, jelentve, hogy a samnisok 
fegyveres lázadásra készülnek, s őket is csatlakozásra szólították fel. 
A senatus köszönetet mondott a picenumiaknak, s az atyákat most 
már nem a samniumi, hanem sokkal inkább az etruriai helyzet miatt 
gyötörte a gond. 

A polgárokat a gabonaárak emelkedése is nyugtalanította. S mint 
azok a történetírók tudósítanak, akik szerint ebben az évben Fabius 
Maximus volt az aedilis, komoly ínség köszönt be, ha ő nem rendel 
gabonát, s nem gondoskodik a szállításról és a szétosztásról, ezáltal 
az itthoni ügyek intézésében is bizonyságot téve a háborús 
nehézségekben már annyiszor tapasztalt rátermettségről. 

Ebben az évben - nem tudni, miért - rátértek az interregnumra. 
Interrex volt Ap. Claudius, majd P. Sulpicius. Ez utóbbi tartotta meg 
a consulválasztó gyűlést, amelyen L. Cornelius Scipio és Cn. Fulvius 
lett consul. 

Az év elején lucaniai követek járultak az új consulok elé, és 
elpanaszolták, hogy a samnisok, miután semmiképpen sem tudták 
őket hadiszövetségesükké tenni, ellenséges seregükkel benyomulva, 
területüket pusztítják, háborúval akarván őket az ő háborújukban 
való részvételre kényszeríteni. A lucaniai nép - mondták a követek - 
egykor súlyos, sőt több mint súlyos vétket követett el, de most el 
van szánva, hogy inkább mindent eltűr és elvisel, de soha nem fogja 
a római államot megsérteni. Kérik az atyákat, egyrészt vegyék 
oltalmukba a lucaniabelieket, másrészt védjék meg őket a samnisok 
erőszakosságától és önkényeskedésétől. S noha a samnisok ellen 
már megkezdett háború amúgy is a rómaiak iránti hűségre 
kényszeríti őket, készek kezeseket is adni. 


12. A senatus tanácskozása hamar véget ért; az volt az általános 
vélemény, hogy a lucaniabeliekkel szövetséget kell kötni, a 
samnisoktól pedig követeljenek elégtételt. A lucaniabelieket a 
válaszban jóindulatukról biztosították, és szerződést kötöttek velük. 
A samnisokat a fetialis papok útján felszólították, távozzanak el 
Róma szövetségeseinek földjéről, vonják vissza seregüket a lucaniai 
területről. De a samnisok követeket küldtek a papok elé, azzal az 
üzenettel, hogy ha Samniumban bármely népgyűlésen megjelennek, 
nem távoznak sértetlenül. Erre a hírre Rómában az atyák határozata 


nyomán a nép elrendelte a háborút a samnisok ellen. A consulok 
megosztoztak a feladatokon: Scipiónak jutott Etruria, Fulviusnak 
Samnium, s külön-külön úton elindultak a rájuk bízott háborúba. 

Scipio, aki azt várta, hogy a háború éppen úgy el fog húzódni, mint 
előző évben  Volaterraenál, szembetalálta magát a csatára 
felsorakozott ellenséggel. Szinte egész napon át tartott a mindkét 
félnek súlyos veszteségeket okozó küzdelem, s úgy szállt le az 
éjszaka, hogy nem tudták, kié a diadal. Csak másnapra derült ki, 
hogy melyikük a győztes és a legyőzött: az etruszkok az éjszaka 
csendjében elhagyták táborukat. Mikor a csatára kivonuló rómaiak 
látták, hogy az ellenség, távozásával, nekik juttatta a győzelmet, 
benyomulva az üres táborba, hatalmas zsákmányt szedtek össze, 
mert az ellenség rémült sietséggel hagyta el állandó táborát. Azután 
visszatértek faliscus területre, s a zsákmányt Faleriiben kisszámú 
őrség védelme alatt hátrahagyva, könnyen mozgó csapatokkal 
tovább dúlták az ellenséges területet. Mindenhol tűzzel-vassal 
pusztítottak, mindenfelé folyt a zsákmányolás. Nem elégedtek meg 
azzal, hogy pusztán hagyták ott a földet az ellenségnek, 
felgyújtották az erődítményeket és a falvakat, csak a városokat nem 
vették ostrom alá, ahová az etruszkok rémületükben behúzódtak. 


Cn. Fulvius consul Samniumban, Bovianum mellett ragyogó 
küzdelemben. vitathatatlan győzelmet aratott. Ezután elfoglalta 
Bovianumot, s csakhamar rohammal bevette Aufidenát is. 13. 
Ugyanebben az évben coloniát alapítottunk az aeguiculusok 
területén fekvő Carseoliban. Fulvius consul diadalmenetet tartott a 
samnisokon aratott győzelemért. A consulválasztó gyűlés előtt az a 
hír terjedt el, hogy az etruszkok és samnisok roppant seregeket 
szerveznek, s hogy Etruriában minden gyűlésen nyíltan felelősségre 
vonják a vezetőket: miért nem vonták be bármi áron is a gallusokat 
a háborúba, s hasonló módon a samnis vezetőket is ócsárolják, hogy 
a lucaniabeliek ellen szervezett sereggel a rómaiakra támadtak. 
Egyszóval: ellenségeink a maguk és szövetségeseik haderejét 
mozgósítva készülnek a háborúra, ezért Rómára nagyon egyenlőtlen 
küzdelem vár. 


E rémült hangulatban, noha kiváló férfiak pályáztak a consuli 
tisztségre, minden tekintet 0. Fabius Maximusra irányult, bár ő nem 
is pályázott, sőt amikor észrevette, hogy feléje hajlik a közhangulat, 
tiltakozott megválasztása ellen, mondván, miért zaklatnak egy öreg 


embert, aki már eleget fáradozott, s elnyerte fáradozásai jutalmát. 
Hol van már teste és lelke egykori ereje? Sőt aggodalommal tölti el 
saját sorsa, nehogy valamelyik isten túl nagynak és tartósnak találja 
szerencséjét, amely túllépi a halandók számára megszabott 
korlátokat. Ő utolérte dicsőségben a nála öregebbeket, s most 
örömmel látja, ha mások érnek fel az ő dicsőségéhez. Rómában a 
legkiválóbb férfiak sosem voltak magas méltóságoknak, s a magas 
méltóságok sem kiváló férfiaknak híján. Mértéktartásával csak 
fokozta a nép annyira megalapozott rokonszenvét. Úgy vélve, hogy 
törvénytiszteletükre — hivatkozva mérsékelheti  lelkesedésüket, 
felolvastatta a törvényt, amely szerint ugyanazt a személyt tíz éven 
belül nem lehet másodízben is consulnak megválasztani. A nagy 
zajban alig lehetett hallani a szöveget, a tribunusok pedig 
kijelentették, hogy ez nem lehet akadály: ők majd javasolják a 
népnek, hogy Fabiusra ne alkalmazzák a törvényt. De ő továbbra is 
makacsul tiltakozott, s megkérdezte, minek törvényt alkotni, ha a 
törvényt azok szegik meg, akik hozták? Manapság a törvény 
engedelmeskedik, ahelyett, hogy neki engedelmeskednének. A nép 
mind ennek ellenére megkezdte a szavazást, s valamennyi 
felszólított centuria habozás nélkül Fabiusra szavazott. Ő végül, 
engedve a nép egyhangú akaratának, így nyilatkozott: 

- Az istenek adják áldásukat arra, amit cselekedtek és cselekedni 
akartok, polgárok! Minthogy velem ezután tetszésetek szerint 
rendelkeztek, kérlek,  tiszttássam megválasztásánál vegyétek 
figyelembe óhajomat, s válasszátok meg P. Deciust, azt a férfit, 
akivel oly egyetértésben viseltük hivatalunkat, s aki méltó hozzátok 
és atyáihoz. 

Javaslatát jogosnak találták, s a hátralévő centuriák mind O. Fabiust 
és P. Deciust ajánlották consulnak. 

Ebben az évben az aedilisek sok polgárt idéztek törvénybe, mert 
nagyobb volt a birtokuk a törvény szabta határnál. Alig néhányan 
tudták a vád alól tisztázni magukat, s így komoly gátat lehetett 
vetni a mértéktelen kapzsiságnak. 


14. Az új consulok, 0. Fabius Maximus, aki negyedszer és P. Decius 
Mus, aki harmadszor töltötte be ezt a tisztséget, megbeszélték, hogy 
egyikük a  samnisokat, másikuk az  etruszkokat választja 
ellenfelének, továbbá, hogy mennyi csapat kell az egyik és a másik 
háborúba, s melyik háborúra melyikük lesz az alkalmasabb vezér. A 


Sutriumból, Nepetéből és Faleriiből érkezett követek jelentésére - 
hogy tudniillik Etruria népei gyűléseiken egyhangúlag elhatározták: 
békéért folyamodnak - teljes haderejükkel Samnium ellen fordultak. 
A consulok elindultak, s hogy az utánpótlást megkönnyítsék, és az 
ellenség minél kevésbé sejtse, honnan tör rá a háború, Fabius Sora, 
Decius pedig a sidicinusok területén át vezette legióit Samniumba. 


Ellenséges földre érve a csapatok szétszéledtek és pusztítva 
nyomultak előre, de felderítésük még messzebb terjedt, mint 
pusztításuk, ezért nem kerülte el figyelmüket, hogy az ellenség 
Tifernum mellett egy rejtett völgyben arra vár, hogy az oda 
bevonuló rómaiakat a magasból megrohanja. Fabius a málhát egy 
biztos helyen, csekély őrizet mellett, lerakatta, s előre 
figyelmeztetve katonáit a rájuk váró ütközetre, zárt négyszögben az 
ellenség már említett rejtekhelye felé nyomult. A samnisok, 
minthogy előbb-utóbb úgyis nyílt csatában kellett dönteniök, 
letettek a váratlan rajtaütés reményéről, és maguk is inkább 
szabályos ütközetet óhajtottak vívni. Leereszkednek hát a síkságra, 
és sokkal inkább elszántan, mint reménykedve várják, mit hoz a 
szerencse. Egyébként, minthogy egész Samniumból a csapatok 
színe-javát szedték össze, vagy mert a sorsdöntő csata kockázata 
megsokszorozta bátorságukat, s nyílt terepen is félelmetes 
ellenfélnek bizonyultak. 


Fabius, látva, hogy az ellenfél egyetlen ponton sem hátrál, elrendeli, 
hogy fia, Maximus és M. Valerius, e két katonai tribunus, akik vele 
siettek az első sorba, térjenek vissza lovascsapatukhoz, s buzdítsák 
embereiket, hogy emlékezve minden olyan alkalomra, amikor az 
állam sorsa a lovasságtól függött, most szedjék össze erejüket, és így 
bizonyítsák rendjük felülmúlhatatlan dicsőségét: a gyalogosok 
harcában az ellenség mozdulatlanul helytáll, a rómaiak már csak a 
lovasság támadásában bizakodnak. S név szerint egyformán 
nyájasan szólva a két fiatalemberhez, elhalmozza őket dicsérettel és 
ígérettel. Egyébként úgy vélvén, hogy - ha a roham nem sikerül - 
ésszel kell boldogulni ott, ahol az erő csődöt mondott, 
megparancsolja legatusának, Scipiónak, hogy vonja vissza a 
csatasorból az első legio dárdásait, a lehető legnagyobb titokban 
kerüljön velük a szomszédos hegy mögé, majd, a lejtőn 
észrevétlenül felhatolva, foglalja el a hegycsúcsot, s hirtelen jelenjék 
meg a neki háttal álló ellenség mögött. A tribunusok vezetésével 


váratlanul a hadijelvények elé száguldó lovasok szinte akkora 
felfordulást okoztak saját soraikban, mint az ellenség között. A 
samnis csatasor rendíthetetlenül állta a lovasság rohamát, lehetetlen 
volt bárhol is visszanyomni vagy áttörni. A lovasok a sikertelen 
vállalkozás után visszavonultak a harcból a hadijelvények mögé. 
Erre az ellenség harci kedve annyira megnőtt, hogy az oly hosszúra 
nyúlt csatában első csatasorunk nem is tudott volna ellenállni 
önbizalmukban  megsokszorozódott erejüknek, ha a consul 
parancsára a második csatasor nem zárkózik fel az elsőhöz. A pihent 
erők megállították a már-már előretörő samnisokat, akiket a 
hegyeken a legjobbkor feltűnő hadijelvények és a csatakiáltás a 
kelleténél is jobban megrémítettek. Fabius ugyanis azt kiabálta, 
hogy megérkezett tiszttársa, Decius, mire a katonák is, az örömtől 
szárnyakat kapva, ujjongtak: itt van a másik consul, itt vannak a 
legiók. S ez a rómaiak számára üdvös tévedés futásvággyal és 
félelemmel töltötte el a samnisokat, akik főként attól rettegtek, 
hogy az újonnan érkezett, pihent sereg diadalmaskodni fog kimerült 
hadsoraik felett. S minthogy csapataik szétszóródva menekültek, 
kevesebbet vágtak le közülük, mint ilyen nagy győzelemnél várni 
lehetett. . Háromezer-négyszáz volt az elesettek, — mintegy 
nyolcszázharminc a foglyok száma, a rómaiak százhuszonhárom 
hadijelvényt zsákmányoltak. 


15. Az apuliabeliek még a csata előtt egyesültek volna a 
samnisokkal, ha P. Decius consul Maleventumnál nem üt velük 
szemben tábort, s ütközetre kényszerítve szét nem veri őket. Itt is 
nagyobb volt a megfutamodók, mint az elesettek száma. Kétezret 
öltek meg közülük, s Decius, miután nem kellett már ettől az 
ellenségtől tartania, Samniumba vezette legióit. Itt a két consuli 
sereg, más-más irányban vonulva, öt hónap alatt mindent 
végigpusztított. Decius negyvenhárom, a másik consul nyolcvanhat 
helyen ütött tábort. Nemcsak a sáncok és árkok nyomai maradtak 
utánuk, hanem a mindenfelé feldúlt vidék pusztításának sokkal 
szembetűnőbb emlékei is. Fabius Cimetra városát is elfoglalta. Itt 
kétezernégyszáz foglyot ejtettek, s a harcban mintegy 
kilencszázhúsz katonát öltek meg. 


Ezután elutazott Rómába a választógyűlésre, amelyet igyekezett 
minél hamarabb lebonyolítani. S minthogy az először szólított 


centuriák egybehangzóan O. Fabiust javasolták consulnak, a másik 
pályázó, Ap. Claudius, mint vállalkozó kedvű és becsvágyó férfiú, 
nem is annyira a tisztség kedvéért, hanem inkább azért, hogy a 
patríciusok nyerjék el mindkét helyet, a maga és az egész nemesség 
minden befolyását latba vetve elérte, hogy Fabius mellé őt 
javasolják consulnak. Fabius, nagyjából a múlt évben már felhozott 
érveket hangoztatva, először vissza akart lépni. De az egész 
nemesség széke köré sereglett, kérve kérték, emelje fel a consuli 
méltóságot a plebeius posványból, és szerezze vissza e tisztség és a 
patrícius rend régi tekintélyét. Fabius, csendre intvén őket, 
mérsékelt szavakkal lecsillapította indulataikat, és kijelentette: ha 
úgy látta volna, hogy nem ő, hanem más lesz a consul, kieszközölte 
volna két patrícius jelölését, így azonban nem lehet tekintettel 
önmagára, mert a lehető legrosszabb példát mutatná, ha 
szembeszállna a törvényekkel. Így a plebeius L. Volumnius és Ap. 
Claudius lett a consul, akik már korábban is viselték együtt ezt a 
tisztséget. Fabiusnak szemére hányta a nemesség, hogy nem 
óhajtotta tiszttársául Ap. Claudiust, aki nála kétségtelenül sokkal 
jobban értett az ékesszóláshoz és az államügyek intézéséhez. 


16. A választás után hat hónapra meghosszabbították a régi 
consulok parancsnoki tisztségét, és megbízták őket, hogy 
Samniumban folytassák a háborút. Így P. Decius, akit tiszttársa 
consuli hatáskörrel hagyott Samniumban, a következő évben, L. 
Volumnius és Ap. Claudius consulsága alatt, mint proconsul is 
tovább pusztította a földeket, míg csak ki nem űzte területükről a 
samnisokat, akiket sehol nem tudott csatára kényszeríteni. A 
samnisok Etruriába menekültek, s abban a hitben, hogy amit oly 
sűrű követségjárással hasztalanul próbáltak elérni, most - ekkora 
fegyveres sereggel és a kérést fenyegetéssel vegyítve - 
kikényszeríthetik, azt követelték, hogy az etruszk vezetők üljenek 
össze tanácskozásra. Mikor a tanács összeült, a samnisok előadták, 
hány éve harcolnak a rómaiakkal szabadságukért; mindent 
elkövettek, hogy saját erejükből folytathassák ezt az oly terhes 
háborút, csak szomszédaiktól próbáltak  — jelentéktelen 
segédcsapatokat kérni. Békéért folyamodtak a rómaiakhoz, mert 
nem bírták tovább erővel a háborút, majd ismét megkezdték a 
harcot, mert nyomasztóbb volt szolgaságban a béke, mint 


szabadságban a háború. Egyetlen és utolsó reményük az 
etruszkokban van. Tudják, hogy az etruszkok Italia fegyverben, 
férfiakban, kincsekben leghatalmasabb népe; szomszédaik a 
fegyverre és kardra született, s a természettől már amúgy is, a 
rómaiak ellen pedig különösen harcias gallusok, akik joggal 
dicsekednek azzal, hogy leigázták a rómaiakat, akik aranyért 
váltották meg magukat. Csak volna az etruszkokban annyi bátorság, 
mint egykor Porsennában és őseikben volt, semmi se hiányoznék 
ahhoz, hogy a rómaiakat a Tiberisen inneni területről teljesen 
elűzzék, és arra kényszerítsék, hogy ne oly elviselhetetlen 
egyeduralmukért, hanem saját megmaradásukért küzdjenek. Íme, 
most megjelent náluk egy harcra kész, felszerelt, zsolddal ellátott 
samnis sereg, s kész azonnal követni őket, még ha Rómának a 
megostromlására indulnának is. 


17. Míg ezek Etruriában ily fennhéjázva beszéltek és lázítottak, 
országukat a római fegyverek pusztították. P. Decius ugyanis, 
amikor felderítői jelentették a samnis sereg elvonulását, összehívta 
a haditanácsot, s így beszélt: 

- Miért csak a földeken vonulgatunk és falutól faluig visszük a 
háborút? Miért nem támadunk megerősített városaikra? Samniumot 
már nem védelmezi hadsereg. Csapataik elvonultak a határokról, és 


ezzel önként számkivetésre ítélték magukat. 


Miután mindnyájan egyetértettek szavaival, a jól megerősített 
Murgantia ostromára indult. A katonákat vezérük iránt érzett 
rajongásuk és az a remény, hogy így nagyobb zsákmányra tehetnek 
szert, mint a földeken portyázva, akkora lelkesedéssel töltötte el, 
hogy a várost fegyveres rohammal egy nap alatt bevették. A 
harcban kétezerszáz samnist kerítettek be és ejtettek foglyul, és igen 
tekintélyes zsákmányhoz jutottak. Decius, hogy a nehéz málha ne 
akadályozza a menetelést, összehívta katonáit, és így beszélt 
hozzájuk: 


- Egyszer s mindenkorra megelégedtek ezzel az egyetlen 
győzelemmel s ennyi zsákmánnyal? Nem kellene inkább 
bátorságotokhoz szabni reményeiteket? A tiétek minden samnis 
város, a városokban hátrahagyott minden érték, hisz végül még 
hazájukból is kiűztétek annyi csatában szétvert legióikat. Adjátok el 


ezt a holmit, a nyereség reményével kecsegtetve késztessétek a 
kereskedőket, hogy seregünk nyomába szegődjenek. Én azután majd 
bőségesen gondoskodom eladnivalóról! Induljunk innen Romulea 
városához, ahol ennél nem nehezebb küzdelem, de sokkal 
tekintélyesebb zsákmány vár rátok. 

A katonák kiárusították a zsákmányt, és maguk sürgették vezérüket, 
hogy vonuljanak Romulea ellen. Itt sem volt szükség sáncokra vagy 
ostromgépekre: amint hadijelvényeik elindultak, semmi erő nem 
űzhette el őket a falak alól, s a gyorsan odatámasztott létrákon ki-ki 
a számára legrövidebb úton kúszott fel a bástyákra. A várost 
bevették és kirabolták. Mintegy kétezer-háromszáz katonát öltek 
meg, s hatezret ejtettek foglyul. A katonák töméntelen zsákmányhoz 
jutottak, amit, akárcsak korábban, el kellett adniuk. Ezután, noha 
nem kaptak semmi pihenőt, a legnagyobb lelkesedéssel Ferentium 
alá vonultak. Itt azonban több megpróbáltatás és veszély várt rájuk, 
mert a falakat rendkívül szívósan védelmezték, és a helyet is sokkal 
védettebbé tette fekvése és a sok védőmű. De a zsákmányoláshoz 
hozzászokott katonák mindenen győzedelmeskedtek. Mintegy 
háromezer ellenséget öltek meg a falaknál; a zsákmány a csapatoké 
lett. 

Egyes évkönyvek szerint a város ostrománál a legtöbb érdemet 
Maximus szerezte, s úgy tudósítanak, hogy Murgantiát Decius, 
Ferentinumot és Romuleát Fabius foglalta el. Egyesek az új 
consuloknak tulajdonítják a dicsőséget, mások nem mindkettőnek, 
hanem csak az egyiknek, L. Volumniusnak, mert az ő feladata volt a 
samnis háború. 


18. Míg Samniumban - akárkinek a vezetésével és jósjeleivel folyt is 
a háború - így alakultak az események, aközben Etruriában a samnis 
Gellius Egnatius vezetésével sok nép fogott össze, hogy ismét 
félelmetes háborút kezdjen a rómaiak ellen. Az etruszkok majdnem 
mindannyian a háború mellett szavaztak; példájuk magával ragadta 
Umbria szomszédos népeit is. Segítségként gallus zsoldoscsapatokat 
is fogadtak: ez az egész hatalmas tömeg a samnisok táborában 
gyülekezett. Mikor e váratlan hadikészülődés híre Rómába érkezett, 
L. Volumnius consul a második és harmadik legióval s tizenötezer 
főnyi szövetséges csapattal már Samniumba vonult. Ezért úgy 
döntöttek, hogy Ap. Claudiust a lehető leggyorsabban Etruriába 
küldik. Két római legio ment vele, az első és a negyedik, s 


tizenkétezer főnyi szövetséges sereg. Táborát az ellenség közelében 
állította fel. 

A consul gyors megérkezésének fő eredménye az volt, hogy Etruria 
már-már fegyverfogásra gondoló néhány népét a római név 
tekintélyével visszariasztotta a háborútól, egyébként azonban 
semmi tervszerűbb vagy sikeresebb vállalkozást nem hajtott végre. 
Sokszor bocsátkozott ütközetbe kedvezőtlen helyeken vagy 
időpontban, napról napra több tápot adva az ellenség reményeinek, 
s már nem sok hiányzott ahhoz, hogy a katonák bizalma 
megrendüljön vezérükben, a vezéré őbennük. Három évkönyvben 
azt találom, hogy tiszttársát levélben magához hívta Samniumba. 
Mégsem merném ezt határozottan állítani, hisz a római nép két 
consula, akik már másodízben viselték együtt ezt a tisztséget, éppen 
e tekintetben meghazudtolta egymást. Appius tagadta, hogy írt 
volna, Volumnius pedig állította, hogy levelet kapott Appiustól. 


Volumnius már három erődöt elfoglalt Samniumban, mintegy 
háromezer embert ölt meg, mintegy feleennyit ejtett foglyul, és a 
régi sereg élén odaküldött 0. Fabius proconsul segítségével és a 
nemesek lelkes közreműködésével leverte  Lucaniában a 
nincstelenek és a plebeiusok vezetésével kitört lázadást. Innen 
aztán, Deciust az ellenséges területek pusztí tására hátrahagyva, 
csapataival tiszttársához sietett Etruriába, ahol megérkezésekor 
mindenki örömmel fogadta. 


Appius magatartását, úgy gondolom, aszerint kell megítélnünk, 
mennyire volt tiszta a lelkiismerete. Felháborodása jogos volt, ha 
valóban nem írt levelet, de ha csakugyan segítséget kért, alantas és 
hálátlan dolog volt ezt letagadnia. Mert mikor tiszttársa elé ment, 
alig viszonozva annak üdvözletét, így szólt hozzá: 

- Csak nincs valami baj, L. Volumnius? Hogy állnak a dolgok 
Samniumban? Mi késztetett arra, hogy otthagyd a rád bízott 
feladatot? 

Volumnius azt felelte, hogy Samniumban kedvező a helyzet, s azért 
jött, mert tiszttársa írta, hogy jöjjön. De ha a levél hamisítvány, s 
őrá nincs szükség Etruriában, máris visszafordul és távozik. 

- Menj isten hírével - felelte Appius -, senki se fog tartóztatni. Hisz 
nagyon is visszás dolog, hogy mikor a te háborúddal talán alig 
jutottál valamire, itt óhajtasz, másoknak segítve, dicsőséget aratni. 

- Hercules óvjon ettől - válaszolta Volumnius. De inkább vesszen 


kárba a fáradtsága, semhogy olyan eset adódjék, hogy Etruriában 
kevésnek bizonyul egy consuli hadsereg. 


19. A vitatkozó consulokat körbeveszik Appius seregének legatusai 
és tribunusai, és sokan kérlelik vezérüket, ne utasítsa vissza 
tiszttársa önként felajánlott segítségét, amelyet neki magának kellett 
volna sürgetnie. Még többen állják el a távozó Volumnius útját, és 
esdekelve kérik: a másik consullal támadt káros vetélkedése miatt 
ne hagyja sorsára az államot. Ha esetleg vereséget szenvednének, 
övé lesz a felelősség, mert cserbenhagyta a másikat, s nem azé, akit 
cserbenhagyott. A helyzet most már úgy alakult, hogy bármi 
történjék Etruriában, akár győznek, akár vereséget szenvednek, az 
L. Volumnius dicsősége vagy szégyene lesz. Senki sem azt fogja 
kérdezni, hogy mit mondott Appius, hanem hogy milyen helyzetben 
volt a hadsereg. S ha Appius el is küldte őt, visszatartja az állam és 
a sereg. Tudakolja csak meg, mit akarnak a katonák. 

Ilyen figyelmeztetések és bizonykodások közben a szinte erővel 
tiltakozó consulokat a katonák gyűlésére kényszerítették. Itt 
hosszabb beszédek hangzottak el, majdnem ugyanazt hangoztatva, 
mint az imént a szűkebb körű vitában. S mikor Volumnius, igaza 
tudatában, kiválóan szónokló tiszttársával szemben bebizonyította, 
hogy ő is jól ért az ékesszóláshoz, Appius gúnyolódva megjegyezte: 
őt illeti a hála azért, hogy a néma, beszélni sem tudó consul ily 
kiváló szónok lett, hisz első consulságuk idején - különösen az első 
hónapokban - még a száját se tudta kinyitni, most pedig 
szónoklatokkal igyekezik a nép kegyét megnyerni. 

- Sokkal jobban szeretném - felelt meg Volumnius -, ha te tanultál 
volna meg tőlem talpraesetten cselekedni, nem pedig én tőled 
helyesen szónokolni. 

Végül javaslatot tett, amelynek alapján majd eldől, nem az, hogy 
melyikük a jobb szónok mert az államnak most nem szónokra van 
szüksége -, hanem az, hogy melyikük a jobb hadvezér. Itt van a két 
harci feladat, Etruria és Samnium, válasszon közülük Appius 
tetszése szerint; ő maga, seregével együtt, akár Etruriában, akár 
Samniumban teljesíteni fogja kötelességét. 


Ekkor a katonák kiáltozni kezdtek, követelve, hogy ketten együtt 
vezessék a háborút Etruriában. Volumnius, látva, milyen egységes a 
közhangulat, így nyilatkozott: 


- Minthogy egyszer már tévedtem tiszttársam szándékának 
értelmezésében, nem szeretnék abba a hibába esni, hogy a ti 
szándékotok felől  bizonytalanságban maradjak.  Kiáltással 
jelezzétek, mit óhajtotok: azt, hogy elvonuljak, vagy azt, hogy 
maradjak. 

Ekkor válaszul oly hatalmas erejű kiáltás harsant fel, hogy az 
ellenséget is kicsalta táborából. Fegyvert ragadtak, kivonultak az 
ütközetre. Volumnius is riadót fúvatott, s elindította táborából a 
hadijelvényeket. Mint mondják, Appius habozott, mert belátta, hogy 
akár részt vesz a harcban, akár nem, a győzelem dicsősége 
tiszttársának jut. Végül, félve, hogy az ő legiói is Volumniushoz 
csatlakoznak, serege követelésére maga is jelt adott az indulásra. 
Egyik fél sem volt kellőképpen felkészülve a harcra. Gellius 
Egnatius, samnis vezér néhány cohorsszal éppen takarmányszerző 
úton volt, és katonái inkább saját felbuzdulásukból, semmint 
bárkinek a vezetésével vagy parancsára indultak harcba. Másrészt a 
két római sereg vezetésében sem uralkodott összhang, s nem is volt 
elég idejük a felsorakozásra. Volumnius már közelharcban állt, 
mikor Appius az ellenséghez ért. Így nem egyenes vonalban 
támadtak, s mintha a végzet fel akarta volna cserélni az egymáshoz 
szokott ellenfeleket, az etruszkok Volumnius, a vezérük távolléte 
miatt egy ideig habozó samnisok pedig Appius ellen támadtak. A 
hagyomány szerint Appiust, mikor a csata legjobban tombolt, ott 
lehetett látni az első sorban, amint égnek tárt kézzel így 
fohászkodott: 

- Bellona, szentélyt ajánlok fel neked, ha ma hozzásegítesz a 
győzelemhez! 

E könyörgés után, mintha az istennő ereje szállt volna beléje, 
hősiességben elérte  tiszttársát, serege pedig vezérét. A 
parancsnokok híven teljesítették vezéri kötelességüket, s a katonák 
is lelkesen küzdöttek, nehogy a másik sereg előbb szerezze meg a 
győzelmet. Szétverik és megfutamítják az ellenséget, amely nemigen 
tudott ellenállni megszokott ellenfeleinél sokkal tekintélyesebb 
tömegüknek. A rómaiak a hátráló, szétvert ellenséget visszanyomva 
beszorították táborába. Itt Gellius és samnis cohorsok beavatkozása 
miatt kis időre ismét fellángolt a harc, de csakhamar ezeket is 
szétverték, s a győzelem után elfoglalták a tábort. Volumnius maga 
vezette a kapu ellen az ostromot, Appius, újra meg újra a 
győzedelmes  Bellona nevét hangoztatva, szította katonái 
lelkesedését, így hatolt át a sáncon és az árkon. A tábort elfoglalták 


és kirabolták, a hatalmas zsákmányt a katonák kapták meg. 
Hétezer-háromszáz ellenséges katona esett el, kétezer-százhúsz 
került fogságba. 


20. Mialatt mindkét consult és a teljes római haderőt lekötötte az 
etruszk háború, Samniumban új seregek indultak meg a római 
vidékek feldúlására, és a vescinusok földjén át Campaniába és a 
falernusi területre behatolva, igen tekintélyes zsákmányra tettek 
szert. Volumnius erőltetett menetben sietett vissza Samniumba - 
ugyanis Fabius és Decius meghosszabbított fővezéri megbízása is 
lejárt -, de a samnis sereg Campania területén művelt pusztításainak 
hírére nagy kerülőutat tett, hogy szövetségesünket megoltalmazza. 
Cales környékére érkezve maga is láthatta a pusztítás még friss 
nyomait, s a calesiek is elmondták, hogy az ellenség mérhetetlenül 
sok zsákmányt cipelt magával, ezért alig tudta hadmenete rendjét 
megtartani, a vezérek pedig fennhangon arról tárgyaltak, hogy 
azonnal vissza kell térniük Samniumba, hogy ott lerakják a 
zsákmányt, s azután folytatják a hadjáratot, mert ilyen megterhelt 
sereggel nem lehet csatába bocsátkozni. Noha mindez igen 
valószerűen hangzott, biztosabb értesüléseket óhajtva kiküldte 
lovasait, fogjanak el a földeken szanaszét kószáló néhány 
fosztogatót. A foglyok vallomásából megtudta, hogy az ellenség a 
Vulturnus folyónál táborozik, s a harmadik őrségváltás idején 
szándékozik felkerekedni, hogy Samniumba induljon. 


Miután kellő értesüléseket szerzett, útnak indult, és az ellenségtől 
olyan távolságra ütött tábort, hogy ne vegyék észre, de ha közel 
hatol, lecsaphat a táborából kivonuló hadra. Valamivel hajnal előtt 
megközelítette a tábort, s kiküldött néhány oscus nyelven értő 
katonát, hogy tájékozódjanak a fejleményekről. A katonák az 
éjszakai kavarodásban könnyen elvegyültek az ellenség között, s 
megfigyelték, hogy a csekély fegyveres kísérettel övezett 
hadijelvények már kivonultak, a zsákmányt pedig most indítják el 
őrizet alatt, nehézkesen mozgó menetben, amelyben egyetértés és 
határozott vezetés híján mindenki csak saját érdekével törődik. 


Az időpont kiválóan alkalmasnak látszott a támadásra, s a nap is 
már felkelőben volt. Ezért megfúvatta a kürtöket, s rátámadt az 
ellenséges menetre. A csak részben felfegyverzett és a zsákmánytól 


is akadályozott samnisok közül néhányan gyorsabban kezdtek 
haladni, maguk előtt hajtva a zsákmányt, mások megzavarodva 
megálltak, mert nem tudták, mi biztosabb, ha továbbvonulnak, vagy 
ha visszatérnek a táborba, s amíg tétováznak, lerohanják őket. A 
rómaiak már átjutottak a sáncon, a táborban is általánossá vált az 
öldöklés és zűrzavar. A samnisok menetelését nemcsak a római 
támadás zavarta meg, hanem foglyaik váratlan lázadása is; 
néhányan lerázva bilincseiket, kiszabadították a többieket is, majd 
elragadva a málhából a fegyvereket, a menetoszlopba vegyülve 
olyan kavarodást okoztak, amely jobban megrémítette a katonákat, 
mint maga az ütközet. Emlékezetes hőstettet hajtottak végre: 
megtámadták Statius Minaciust, az ellenség odalovagló és a 
csatasort buzdító fővezérét, majd szétverve a kíséretében lévő 
lovasokat, rárohanva elfogták, s lovastul a consul elé hurcolták. A 
csatazajra visszatért samnis előcsapat megújította a már-már 
elveszett harcot, de nem tudtak sokáig ellenállni. Mintegy hatezer 
volt az elesettek, kétezer-ötszáz az elfogottak száma, közöttük négy 
katonai tribunus. Harminc hadijelvényt zsákmányoltak, és - ami a 
győzteseket a legnagyobb örömmel töltötte el - kiszabadítottak 
hétezer-négyszáz foglyot, s visszaszerezték a szövetségesek rengeteg 
hadizsákmányát. A tulajdonosokat rendeletben szólították fel, hogy 
menjenek oda, keressék ki és vigyék el holmijukat. Mindazt, ami a 
megadott határidőig nem talált gazdára, a katonák kapták meg, 
akiknek megparancsolták, hogy adják el zsákmányrészüket, nehogy 
mással is törődjenek, mint fegyvereikkel. 


21. A Campania területét végigdúló pusztítás Rómában nagy 
nyugtalanságot keltett, s éppen azokban a napokban érkezett 
Etruriából is a hír, hogy Volumnius seregének elvonulása után 
Etruria fegyvert fogott, a samnis vezér, Gellius Egnatius pedig 
nemcsak az umbereket szította lázadásra, de nagy pénzösszeggel a 
gallusokat is zendülésre csábította. E hírektől megrémülve a senatus 
elrendelte, hogy hirdessenek törvénykezési szünetet, s mindegyik 
rendből sorozzák be a férfiakat. Nemcsak a szabad polgárokat és a 
fiatalabbakat eskették fel, de az öregebbekből is csapatokat 
szerveztek, s a libertinusokat is beosztották a centuriákba. Tanácsot 
tartottak a Város védelméről, amelyet teljes hatáskörrel P. 
Sempronius praetorra bíztak. Különben a senatus aggodalmát 


részben enyhítette L. Volumnius consul levele, amelyben hírül adta, 
hogy megverték és megfutamították a Campaniában pusztító 
sereget. Ezért elrendelték, hogy a consul nevében, győzelmét 
megünnepelendő, tartsanak hálaadó szertartásokat, feloldották a 
tizennyolc napja tartó törvénykezési szünetet, s elégedett 
hangulatban ülték meg a hálaünnepet. Majd arról kezdtek 
tanácskozni, miképpen gondoskodjanak a samnisok által elpusztított 
vidék védelméről. Úgy határoztak, hogy két coloniát alapítanak a 
vesciai és falernusi vidéken: az egyiket - Minturnae néven - a Liris 
folyó torkolatánál, a másikat a falernusi mezőséggel szomszédos 
vesciai erdőségben, ott, ahol a hagyomány szerint a görög Sinope 
város állott, amelyet később a rómaiak Sinuessának neveztek el. A 
néptribunusokat megbízták, hatalmazzák fel népgyűlési határozattal 
P. Sempronius praetort, alakítson hármas bizottságot az oda 
telepítendő coloniák megszervezésére. Nem egykönnyen tudtak 
olyan férfiúkat találni, akik feliratkoztak a telepesek jegyzékébe, 
mert az emberek úgy vélték, nem a föld birtokba vételére küldik ki 

őket, hanem állandó őrségnek egy veszélyeztetett területre. 


E gondoktól elterelték a senatus figyelmét az egyre súlyosbodó 
etruszk háború és Appius consul sűrűn érkező levelei, amelyekben 
arra intett, ne hagyják figyelmen kívül az e vidéken tapasztalható 
nyugtalanságot. Négy nép, az etruszkok, a samnisok, az umberek és 
a gallusok fegyveres ereje egyesült, s már két helyen kellett tábort 
felállítaniuk, mert a hatalmas tömeg egyben el se fért. Ezért - s 
minthogy ennek az ideje is elérkezett - a választógyűlés 
megtartására L. Volumnius consult visszahívták Rómába, aki, 
mielőtt a centuriákat szavazásra szólította volna, népgyűlést hívott 
össze. Itt hosszan beszélt arról, milyen nagyarányú az etruszk 
háború, amely már akkor, mikor tiszttársa mellett maga is ott 
vezérkedett, akkora területen dúlt, hogy folytatásához egy vezér és 
egy sereg kevésnek bizonyult. Azután - mondta - még beavatkoztak 
az umberek és hatalmas sereggel a gallusok is. Ne feledkezzenek 
meg arról, hogy e napon a consulok személyében négy nép ellen 
választanak hadvezéreket. Ő, ha nem volna meggyőződve arról, 
hogy a római nép a mai idők vitathatatlanul legnagyobb hadvezérét 
fogja egyhangúlag consulnak megválasztani, habozás nélkül 
dictatort nevezne ki. 


22. Nem volt kétséges, hogy teljes egyetértésben 0. Fabiust fogják 
jelölni, s valóban, az először felszólított, majd az utána következő 
centuriák mind az ő és L. Volumnius consulságára szavaztak. Fabius 
éppen úgy beszélt, mint két évvel ezelőtt. Miután az egyhangú 
állásfoglalás legyőzte ellenállását, végül kijelentette, hogy P. 
Deciust óhajtja tiszttársául, ő legyen öregkorának támasza. Kétszer 
közösen viselték a consuli méltóságot, ez idő alatt meggyőződött 
arról, hogy az államnak nincs nagyobb támasza a tiszttársak jó 
egyetértésénél. Öregember természete a hatalomban alig tud már új 
tiszttárssal összeszokni, de azzal, akinek jellemét már ismeri, sokkal 
könnyebben egyezteti elgondolásait. 

A consul egyetértett vele; egyrészt megérdemelt dicséretekkel 
halmozta el P. Deciust, másrészt figyelmeztetett arra, hogy a 
hadviselésben a consulok  egyetértéséből mennyi előny, 
egyenetlenkedéséből mennyi hátrány származik, és arra is 
emlékeztetett, hogy legutóbb is majdnem végveszélybe sodorta 
mindannyiukat a közte és tiszttársa között kitört viszálykodás. 
Fabius és Decius egy szív egy lélek, ráadásul született hadvezérek, 
tetteikkel magaslanak ki, nem a szóharcokban és a nyelv csatáiban 
jártasak, az ilyen férfiak valók consulnak. Az Ap. Claudius-féle 
ügyes, jól forgolódó, a jogban és ékesszólásban jártas férfiakat pedig 
a Város és a Forum elöljáróivá kell megtenni, az ilyenek legyenek a 
praetorok, és szolgáltassanak jogot. Ilyen beszédekkel telt el a nap. 
Másnap a consul javaslatai alapján tartották meg a consul- és 
praetorválasztó gyűlést. Consulnak 0. Fabiust és P. Deciust, 
praetornak Ap. Claudiust választották meg, mindegyiküket 
távollétében. L. Volumnius hadvezéri hatalmát a senatus akaratából 
és a —— nép tudtával-beleegyezésével — még egy évre 
meghosszabbították. 


23. Ez évben sok csodajel mutatkozott; következményeik 
elhárítására a senatus két napig tartó könyörgést rendelt el, 
amelyhez a bort és a tömjént az állam adta. A felvonuláson nők és 
férfiak egyaránt nagy számban vettek részt. A könyörgést, amelyet a 
patrícius Pudicitiának a Forum Boariumon, Hercules kerek szentélye 
mellett álló templomában tartottak, emlékezetessé tette az 
asszonyok összetűzése. A matrónák ugyanis Verginiát, Aulus lányát, 
aki patrícius ivadék létére egy plebeiushoz, L. Volumnius consulhoz 


ment férjhez, nem engedték részt venni a szertartáson, mondván, 
hogy házasságával kivált a patríciusok rendjéből. A rövid szóváltás 
a lobbanékony asszonyi természet miatt elkeseredett viszálykodássá 
fajult. Verginia jogos büszkeséggel jelentette ki, hogy ő a patrícius 
Pudicitia szentélyébe mint patrícius származású, feddhetetlen 
erkölcsű nő lépett be, aki csak egy házasságot kötött, azzal, akihez 
szüzen hozzáadták, és semmi oka arra, hogy férje személye, 
tisztsége és viselt dolgai miatt szégyenkezzék. Nagyszerű szavait 
ezután kiváló cselekedettel koronázta meg: a Vicus Longuson álló 
házában egy kisebb szentélynek elegendő, elkülönített helyen oltárt 
állított fel, s az összehívott plebeius asszonyok előtt felpanaszolva a 
patrícius nők sértő viselkedését, kijelentette: 


- Ezt az oltárt a plebeius Pudicitiának ajánlom fel, s felszólítalak 
benneteket: ha ebben az államban a férfiakat az lelkesíti, hogy 
vitézségben  vetekednek, mi, asszonyok,  vetekedjünk tiszta 
erkölcsben. Mindent kövessetek el, hogy oltárunk, ha lehetséges, 
olyan hírre emelkedjék, hogy sokkal szentebb szertartással és sokkal 
tisztább asszonyok imádják, mint a másikat. 

Az oltárt majdnem olyan áldozatokkal tisztelték, mint a régebbi 
másikat, és e szertartásokon csak példás erkölcsű asszonyok 
vehettek részt, és olyanok, akik csak egy férfiúval kötöttek 
házasságot. Később ez a szertartás a méltatlan asszonyok - nemcsak 
a matrónák, de az alacsonyabb rendhez tartozók miatt is - 
közönségessé vált, végül feledésbe merült. 

Ugyanebben az évben Cn. és 0. Ogulnius curulis aedilisek törvény 
elé állítottak néhány uzsorást. A legtöbbet elítélték, s a vagyonukra 
kivetett bírságnak az államra eső részéből a Capitoliumon 
ércküszöböt, Iuppiter szentélyében három asztalra ezüstedényt, az 
épület ormára pedig egy négyfogatú kocsin álló Iuppiter képmást 
készíttettek, s Rumina forrásánál felállították a farkas emlőjén 
csüngő két csecsemőnek, a Város alapítóinak szobrát, és 
négyszögletes kövekkel fedették be a Porta Capenától a Mars 
templomáig vezető utat. L. Aelius Paetus és C. Fulvius Curvus 
plebeius aedilisek az állami legelők elítélt bérlőitől behajtott 
büntetéspénzből ugyancsak rendeztek játékokat, s Ceres 
templomában egy arany kelyhet helyeztek el. 


24. Ezután O. Fabius és P. Decius lett consul, az előbbi ötöd-, az 


utóbbi negyedízben; háromszor viselték már együtt a consuli és a 
censori tisztet, s éppen olyan híressé tette őket egyetértésük, mint 
tetteik egyébként is ragyogó dicsősége. Hogy ez az egyetértés nem 
maradt tartós, annak oka, véleményem szerint, inkább a rendek, 
mint a kettőjük között támadt viszály. A patríciusok el akarták 
ugyanis érni, hogy a sorshúzás mellőzésével bízzák Fabiusra az 
etruriai háborút, Decius azonban, a plebeiusok rábeszélésére, 
ragaszkodott a sorsoláshoz. A senatusban mindenesetre vita támadt, 
s minthogy itt Fabius pártján volt a többség, az ügyet a nép elé 
terjesztették. A népgyűlésen, mint katonás természetű férfiak, akik 
megszokták, hogy inkább a tettekben, mint a szavakban bízzanak, 
röviden fejtették ki véleményüket. 


Fabius kijelentette: igazságtalan dolog, hogy más szedje le annak a 
fának a gyümölcsét, amelyet ő ültetett, ő hatolt be a ciminusi 
erdőbe, s nyitott utat a járatlan rengetegben a római sereg számára. 
Miért zaklatták ki ilyen élemedett korában nyugalmából, ha másra 
óhajtották — bízni a háborút? Majd lassanként azzal a 
szemrehányással is előhozakodott, hogy olyasvalakit választottak 
melléje, aki ellenfele, nem pedig segítőtársa a hatalomban, s hogy 
Decius megunta a három ízben közösen viselt tisztségekben 
kialakult egyetértésüket. Végül kijelentette: csak annyit kér, hogy 
ha méltónak találták erre a feladatra, akkor küldjék is harcba. Ő 
akkor elfogadta a senatus határozatát, s alá fogja magát vetni a nép 
döntésének is. P. Decius viszont azt vetette szemére a senatusnak, 
hogy igazságtalanul járt el. Az atyák, amíg csak módjuk volt rá, 
minden követ megmozgattak, hogy a plebeiusok elől elzárják a 
magasabb tisztségekhez vezető utat. Mikor azonban az érdem saját 
erejével kiküzdötte, hogy senki arra érdemes elől, bármely rendbe 
tartozik is, nem lehet elzárni a tisztségeket, most azon 
mesterkednek, miképpen hiúsíthatnák meg nemcsak a népgyűlés 
határozatát, de a sors döntését is, és miképpen tehetnék függővé 
néhány ember hatalmától. Eddig a consulok mindig sorshúzással 
osztották meg a feladatokat. Most a senatus sorshúzás nélkül ad 
Fabiusnak megbízatást. Ha ezt azért teszi, hogy Fabiust megtisztelje, 
nos, Fabius annyi szolgálatot tett neki személy szerint és az 
államnak, hogy ő maga is hozzájárulna dicsősége növeléséhez, de 
csak úgy, hogy Fabius ne az ő megszégyenítése árán tündököljön. 
De ki nem látná világosan, hogy azzal, hogy az egyetlen veszélyes 
és sürgős háborút a sorshúzás mellőzésével az egyik consulra 


bízzák, a másik consult feleslegesnek és hasznavehetetlennek 
nyilvánítják. Fabius itt etruriai haditetteivel dicsekedett. P. Decius 
is szeretné, ha volna mivel büszkélkednie, s talán el is oltaná azt a 
lángot, amelyet a másik a hamu alatt meggondolatlanul otthagyott, 
s amely annyiszor okozott már új tűzvészt váratlan fellángolásával. 
Végül is - tisztelve tiszttársa korát és méltóságát szívesen átengedné 
neki a tisztségeket és jutalmakat. De minthogy itt veszedelemre és 
harcra van kilátás, nem hátrál meg jószántából, nem is fog 
meghátrálni, s még ha nem is nyer semmit a viszálykodásban, 
legalábbis annyit elér, hogy azt, ami a népre tartozik, a nép akarata 
döntse el, s ne a senatus kénye-kedve ajándékozza oda. Arra kéri a 
Legjóságosabb és Leghatalmasabb Iuppitert s a halhatatlan 
isteneket: akkor szánjanak kettőjüknek egyforma sorsot, ha a 
háború vezetésében is egyenlő bátorságot és szerencsét 
szándékoznak nekik adni. Mert ezt kívánja az igazi méltányosság és 
példaadás, s az illik a római nép dicsőségéhez is, hogy olyanok 
legyenek a consulok, akik közül bármelyikre kockázat nálkül rá 
lehet bízni az etruszk háború vezetését. 


Fabius nem kért többet a római néptől, csak annyit, hogy mielőtt 
szavazásra szólítanák a tribusokat, olvassák fel Ap. Claudius praetor 
Etruriából érkezett leveleit, és ezzel eltávozott a népgyűlésről. A 
nép a senatusnál nem kevésbé egyhangúan úgy szavazott, hogy az 
etruriai háború vezetését a sorsolás mellőzésével Fabiusra kell bízni. 


25. Erre az ifjúság majdnem teljes számban a consulhoz sereglett; 
mindnyájan jelentkeztek katonának, mert fűtötte őket a vágy, hogy 
az ő vezetése alatt szolgáljanak. Fabius ezt mondta az őt 
körülsereglő tömegnek: 

- Csak négyezer gyalogost és hatszáz lovast óhajtok besorozni. A ma 
és holnap jelentkezőket viszem magammal. Sokkal fontosabbnak 
tartom, hogy mindegyiket meggazdagodva hozzam haza, mint hogy 
sok katonával viseljek háborút. 

Elindulva csekély számú seregével - amelyet éppen azért töltött el 
bizalom és remény, mert vezére lemondott a nagy tömegről -, s az 
ellenséges csapatoktól nem messze lévő Aharna irányában, Appius 
praetor tábora felé vonult. A tábortól néhány ezer lépésre 
emberekkel találkozott, akiket őrség védelme alatt tűzifáért küldtek 
ki. Mikor meglátták az elöl haladó lictorokat, s megtudták, hogy 


Fabius consul közeledik, boldogan és ujjongva mondtak hálát az 
isteneknek és a római népnek, hogy őt küldték hozzájuk fővezérnek. 
Köréje tódultak, hogy üdvözöljék. 

- Hova indultatok? - kérdezte Fabius. S mikor azt felelték, hogy 
fáért, megtudakolta: 

- Mit beszéltek? hát nincs palánk a táborotok körül? 

S mikor válaszul azt kiáltották, hogy táborukat kettős palánk és egy 
árok övezi, mégis nagy félelemben vannak, így szólt: 

- Hiszen akkor van tűzifátok bőségesen; menjetek vissza, s húzzátok 
ki a cölöpöket! 

Visszatérve a táborba, szétszedték a palánkot, amivel rémületbe 
ejtették az ott tartózkodókat és magát Appiust is. Ezután sorra 
jelentették, hogy 0. Fabius consul parancsát hajtják végre. Másnap 
a tábor felkerekedett, Appius praetort pedig visszaküldték Rómába. 


Ettől kezdve a rómaiak sehol sem építettek állandó tábort. Fabius 
úgy vélte, semmi értelme, hogy a sereg egy helyen időzzék: sokkal 
mozgékonyabbá és egészségesebbé válik, ha menetel és helyét 
változtatja. S valóban, annyit menetelt, amennyit a még véget nem 
ért télben lehetett. Majd kora tavasszal hátrahagyta a második 
legiót a hajdan Camarsnak nevezett Clusiumnál, s L. Scipio 
propraetorra bízva a parancsnokságot visszatért Rómába, hogy a 
háborúról tanácskozzék. Lehet, hogy erre saját elhatározása 
késztette, mert a háború nagyobbnak ígérkezett, mint a híre után 
gondolta, lehet, hogy senatusi határozat hívta vissza: a történetírók 
mindkét lehetőséget megemlítik. 


Néhányan azt állítják, hogy Ap. Claudius praetor befolyására 
rendelték haza, aki - mint ahogy leveleiben is állandóan tette - a 
senatus és a nép előtt felnagyította az etruszk háború veszélyét, 
mondván, hogy egyetlen sereg és egyetlen hadvezér nem lesz képes 
helytállni négy néppel szemben. Akár egyesült erővel támadnak egy 
ellen, akár külön-külön folytatják a háborút, mindenképpen az a 
veszély fenyeget, hogy egyetlen vezér nem tud mindannyiukkal 
szemben helytállni. Ő maga két római legiót hagyott ott, Fabiusszal 
nem egészen ötezer lovas és gyalogos érkezett. Véleménye szerint P. 
Decius consulnak a lehető leggyorsabban tiszttársához kell vonulnia 
Etruriába, Samniumot pedig L. Volumniusra kell bízni. Ha a consul 
inkább a gondjaira bízott területre akar menni, akkor Volumnius 
vonuljon teljes consuli hadsereggel Etruriába. 


Minthogy a praetor beszéde nagy hatást tett a többségre, P. Decius - 
mint mondják - azt tanácsolta, hogy ne hozzanak határozatot, 
hanem bízzák O. Fabius döntésére, amikor vagy maga jön Rómába - 
ha a közérdek ezt lehetővé teszi -, vagy elküldi egyik alvezérét, 
akitől a senatus megtudhatja, milyen súlyos az etruszk háború, és 
hány seregre és vezérre van szükség folytatásához. 


26. Fabius, visszaérkezve Rómába, a senatus és a nép előtt 
egyformán mérsékelt hangon beszélt, nem túlozta el, de nem is 
kisebbítette a háborúról elterjedt híreket, s inkább az általános 
rettegés miatt mutatkozott hajlandónak arra, hogy még egy vezért 
vegyen maga mellé, nem pedig azért, mintha őt magát és az államot 
veszély fenyegetné. Egyébként - mondta -, ha segítőtársat akarnak 
melléje adni a háborúban, akivel hatalmát megosztja, hogyan 
feledkezhetnének meg P. Decius consulról, akinek kiválóságát már 
annyi, közösen viselt tisztségben volt alkalma tapasztalni. Senki 
mással nem működne együtt szívesebben. Ha Decius áll mellette, 
elég lesz a serege, és sose lesz túl sok az ellenség. De ha 
tiszttársának más az óhaja, akkor adják melléje segítőtársnak L. 
Volumniust. A nép, a senatus, de még tiszttársa is teljesen Fabiusra 
bízta a döntést, és mikor P. Decius úgy nyilatkozott, hogy egyaránt 
kész elmenni akár Samniumba, akár Etruriába, szavait akkora 
lelkesedéssel és szerencsekívánatokkal fogadták, mintha már előre a 
győzelmet ünnepelnék, és szinte már úgy látszott, hogy nem is a 
consulok vezéri megbízatásáról, hanem diadalmenetükről döntenek. 
Néhány történetírónál azt találom, hogy Fabius és Decius, hivatalba 
lépésük után, tüstént elutaztak Etruriába, és nem beszélnek a 
tiszttársak között még a feladatok kisorsolása körül támadt, az 
előbb általam előadott nézeteltérésről. Másoknak viszont nem elég a 
viszálykodás részletezése, hanem még ki is színezik azzal, hogy 
Appius milyen vádakat emelt a távol lévő Fabius ellen a nép előtt, s 
hogy praetori tisztségében milyen makacs ellenzéke volt a távollévő 
consulnak. Sőt a tiszttársak még egy összecsapásáról is beszélnek, 
amelyben Decius azt akarta elérni, hogy mindegyikük csak a neki 
kisorsolt feladattal törődjék. Az elbeszélések attól az időponttól 
kezdve egyeznek, amikor mindkét consul elvonult a háborúba. 


Egyébként a gallus erők, mielőtt még a consulok Etruriába érkeztek, 
Clusium alá vonultak, hogy ostrom alá vegyék a római legiót és 


táborát. Scipio, a tábor parancsnoka, a sereg csekély számát jó 
elhelyezéssel ellensúlyozandó, csatasorát a város és tábor között 
emelkedő dombon állította fel. De elhamarkodta a dolgot, seregét 
kellő felderítés nélkül vezette a magaslatra, amelyet a másik 
oldalról felnyomuló ellenség már elfoglalt. Így legióit az ellenség 
hátba támadta, s minden oldalról rájuk rontva körülzárta. Egyes 
tudósítások szerint a csapatokat lekaszabolták, hogy hírmondó se 
maradt belőlük, s a Clusiumtól már nem messze járó consulok is 
csak akkor értesültek a vereségről, amikor gallus lovasok kerültek 
eléjük, akik a megölt rómaiak fejét lovuk szügyére erősítve vagy 
lándzsájukra tűzve, győzelmi mámorukban szo kásuk szerint harci 
dalokat kurjongattak. Mások szerint ezek nem gallusok, hanem 
umberek voltak, s a vereség nem volt ilyen súlyos: csupán a L. 
Manlius Torguatusszal takarmányszerzésre kivonult embereket 
kerítették be, ezeknek Scipio propraetor a táborból a segítségükre 
sietett, a csatát megújítva a győztes umbereket legyőzte, s 
visszaszerezte tőlük a foglyokat és a zsákmányt. Mégis valószínűbb, 
hogy ezt a vereséget nem az umberektől, hanem a gallusoktól 
szenvedtük el, mert a gallusok támadásától való s már eddig is oly 
sokszor jelentkező rémület ebben az évben különösen hatalmába 
kerítette a polgárságot. Így aztán a két consul négy legióval, 
nagyszámú római lovassággal indult háborúba, s odaküldtek még 
ezer válogatott campaniai lovast, s a latin szövetségeseknek a 
rómainál is tekintélyesebb seregét, ráadásul még két másik sereg is 
felvonult a Város közelében, Etruriával szemben; az egyik faliscus, a 
másik vaticani területen. Cn. Fulvius és L. Postumius Megellus 
propraetorok pedig parancsot kaptak, hogy ezen a vidéken 
létesítsenek állandó tábort. 


27. A consulok, átkelve az Appenineken, Sentinum területére érve 
megközelítették az ellenséget, s tőle mintegy négyezer lépésre 
ütöttek tábort. Az ellenség ezután úgy döntött a tanácskozásokon, 
hogy nem egyesülnek mindnyájan egy táborban, s nem egyszerre 
vonulnak csatába; a gallusok a samnisokhoz, az umberek az 
etruszkokhoz csatlakoztak. Kitűzték az ütközet napját, a samnisokra 
és a gallusokra bízták a harcot, az etruszkok és az umberek azt a 
feladatot kapták, hogy csata közben ostromolják meg a római 
tábort. E terveket meghiúsította három clusiumi szökevény, akik 


egyik éjjel titokban átmentek Fabiushoz, s miután beszámoltak az 
ellenség terveiről, ő megajándékozta és visszaküldte őket, hogy ha 
valami újat megtudnak, azonnal jelentsék. A consulok írtak 
Fulviusnak és Postumiusnak, hogy seregükkel a faliscus és a 
vaticani földről vonuljanak Clusium alá, s teljes erővel kezdjék 
pusztítani az ellenséges területeket. E dúlás híre arra késztette az 
etruszkokat, hogy a sentinumi földről határaik védelmére siessenek. 
S a consulok ezután azon voltak, hogy a sentinumiak távollétében 
kerüljön sor az ütközetre. Két napon át igyekeztek az ellenséget 
csatára ingerelni, de e két nap alatt nem történt semmi említésre 
méltó. Néhány főnyi veszteség volt mindkét oldalon, s a nagy harci 
lázban sokkal előbb óhajtottak szabályos ütközetet vívni, mintsem a 
döntő csatára sor került volna. A harmadik napon minden csapat 
levonult a síkságra. 

A seregek már felsorakoztak, amikor a hegyekből egy farkastól 
űzött szarvas a földeken át menekülve a két csatasor közé, majd a 
két vad különböző irányban, a szarvas a gallusok, a farkas a 
rómaiak közé futott. A farkast a rómaiak átengedték a sorok között, 
a szarvast a gallusok leterítették. Ekkor felkiáltott a római előcsapat 
egyik katonája: 

- Oda csatlakozik a menekülés és a pusztulás, ahol Diana szent 
állatát leterítve látjátok! Nálunk azonban a győztes farkas, Mars 
kedvence, ép és sértetlen maradt, emlékezetünkbe idézve Mars 
nemzetségét és Városunk alapítóját! 

A jobbszárnyon álltak a gallusok, a balon a samnisok. A 
samnisokkal szemben O. Fabius a mi jobbszárnyunkon az első és a 
harmadik, Decius a balszárnyon a gallusok ellen az ötödik és 
hatodik legiót sorakoztatta fel. (A második és a negyedik legio L. 
Volumnius  proconsullal Samniumban hadakozott.) Az első 
összecsapásban annyira egyenlő erők küzdelme folyt, hogy ha akár 
a táborban, akár a csatasorban jelen lettek volna az etruszkok és az 
umberek, az a seregrész, amelyet megtámadnak, feltétlenül 
vereséget szenved. 


28. Egyébként jó ideig egyenlő esélyekkel folyt ugyan a harc, és 
még nem lehetett tudni, melyik félhez pártol a hadiszerencse, de 
azért korántsem alakult mindkét szárnyon egyformán a küzdelem. A 
Fabius vezette rómaiak inkább védekező, mint támadó harcot 


Fld 


folytattak; minden erővel igyekeztek késő délutánig elhúzni a 


viadalt, mert vezérük azon a véleményen 

volt, hogy a samnisoknak és a gallusoknak csak az első rohama 
igazán elsöprő erejű, elég, ha ezt megállítják; az ütközet 
elhúzódásával lassanként a samnisok harci kedve is alábbhagy, s 
már a gallusok teste sem képes elviselni a fáradtságot és a hőséget; 
így a csata kezdetén több, mint férfierővel küzdenek, végül pedig 
gyengébbek az asszonyoknál. Így hát katonai erejét lehetőleg 
érintetlenül arra az időre tartogatta, amikor alkalom kínálkozik a 
két ellenfél legyőzésére. Az életkoránál és vérmérsékleténél fogva 
sokkal hevesebb Decius már az első összecsapásban harcba vetette 
minden erejét, s úgy vélve, hogy a gyalogosok küzdelme lassan 
halad, lovasságát is harcba szólította, s a legbátrabb ifjak 
lovascsapatába vegyülve kérte őket, az ifjúság színe-virágát, vele 
együtt támadjanak az ellenségre: kétszeres lesz a dicsőségük, ha a 
győzelmet a balszárny s itt is a lovasság vívja ki. Kétszer vetették 
vissza a gallusok lovasrohamát, s mikor újra nekirugaszkodva, már 
az ellenséges sorok közé behatolva folytatták a heves küzdelmet, 
újfajta harcmód keltett közöttük rémületet. A fegyveres ellenség 
ugyanis harci kocsikra és szekerekre szállva, a kerekek és lovak 
keltette roppant zajnak közepette közeledett, amitől az ilyen 
lármához nem szokott római lovak megbokrosodtak. Így a győztes 
római lovasságot szinte megszállott erővel szórta szét a félelem, s a 
rendetlen menekülés közben földre zuhantak a száguldó lovak és 
lovasaik. Ezzel összezavarodott a legiók hadirendje is. Az 
élcsapatból sokakat eltiport a lovak és a soraikon átgázoló szekerek 
rohama. S a köröttük támadt zűrzavar láttán azonnal rájuk támadó 
gallus gyalogság percnyi időt sem hagyott, hogy lélegzethez jutva 
rendezhessék soraikat. Decius rájuk rivallt, hogy hova rohannak, és 
mit remélnek a futástól? A hadsorok útjába állva visszahívta a 
futókat, majd mivel a rendetlenül menekülőket semmiképpen sem 
tudta megállítani, név szerint idézve apját, P. Deciust, ezt mondta: 

- Miért is késlekedem vállalni családunk végzetét? Hisz a mi 
nemzetségünk hivatása, hogy áldozatként elfordítsa az államot 
fenyegető veszedelmet. Íme, felajánlom magammal együtt az 
ellenséges legiókat a Földnek és az alvilág istenségeinek! 

E szavak után felszólította M. Livius főpapot, akinek csatába 
indulva megtiltotta, hogy eltávozzék mellőle: mondja el előtte 
annak az imának szavait, amellyel magát és az ellenség legióit a 
Ouirisek római népének hadseregéért felajánlhatja. S ugyanolyan 
szavakkal, ugyanolyan öltözetben mondta el fogadalmát, mint apja, 


P. Decius, mikor Veserisnél, a latin háborúban felajánlotta magát. 
Az ünnepélyes fogadalomhoz még hozzáfűzte, hogy maga előtt fogja 
hajtani a rémületet, menekülést, gyilkolást, vérontást, s hogy az égi 
és alvilági istenek haragját, a megsemmisülés átkát viszi az ellenség 
hadijelvényeire, hajítódárdáira és fegyvereire, és együtt pusztul 
majd a gallusokkal és a samnisokkal. Ezzel az ünnepélyes esküvel 
felajánlva magát és az ellenséget, odavágtatott, ahol legsűrűbbnek 
látta a gallus hadsorokat, s ott is esett el, belerohanva a reá 
szegezett dárdákba. 


29. Az ütközet sorsa ezután már szemmel láthatóan nem emberi 
erőtől függött. A rómaiak, vezérük elvesztése után - ami egyébként 
rémületet szokott kelteni -, nem menekültek tovább, s újra meg 
akarták kezdeni a harcot. A gallusok, különösen a consul testét 
körülálló tömeg, mintha megzavarodtak volna, célzás nélkül, hiába 
hajigálták  dárdáikat; mások kábultan álltak, se harcra, se 
menekülésre nem gondoltak. A másik oldalon Livius főpap, akit 
Decius - átadva neki a lictorokat - praetori hatáskörrel ruházott fel, 
azt kiáltozta, hogy győztek a rómaiak, megmentette őket a consul 
halála, a gallusok és a samnisok a Földanya és az alvilági istenek 
martalékai, Decius viszi és hívja magával az általa felajánlott 
sereget, s az ellenséget teljesen megszállta a rettegés és rémület. Az 
újra kezdődő csatában megjelent a tartalékcsapatokkal L. Cornelius 
Scipio és C. Marcius, akiket O. Fabius consul küldött a hátsó 
sorokból tiszttársa támogatására. P. Decius halálhíre hatalmas 
erővel ösztönözte őket, hogy mindent megtegyenek az államért. Így, 
amikor a gallusok, pajzsukból maguk előtt falat alkotva, szorosan 
összetömörültek, s nem látszott könnyűnek közelharcba bocsátkozni 
velük, a rómaiak a legatusok parancsára összeszedték a két arcvonal 
között a földön heverő hajítódárdákat, és elárasztották a pajzsfalat. 
Soknak átfúrták a pajzsát, sőt nem ritkán a testét is, megingatták a 
tömör alakzatokat, így a gallusok nagy része, mintha villám érte 
volna őket, sebesülés nélkül földre rogyott. Imigyen fordult meg a 
rómaiak balszárnyán a hadiszerencse. 


Fabius, mint már említettem, a jobbszárnyon halogatással töltötte a 
napot, s mikor aztán az ellenség kiáltozása, lendülete, lövedékeinek 
ereje érezhetően meggyengült, megparancsolta a lovasság 


vezéreinek, karolják át a samnisokat, hogy adott jelre teljes erővel 
oldalba  támadhassák őket, a gyalogosok pedig, lassan 
előrenyomulva, szorítsák vissza az ellenséget. Látva, hogy a 
kétségtelenül kimerült ellenség nem tanúsít ellenállást, összeszedte 
eddig fel nem használt minden tartalékát, a legiókat futólépésre 
ösztönözte, s a lovasságnak is jelt adott a rohamra. A samnisok nem 
voltak képesek feltartani a támadást, s a gallusok csatasora mellől, 
cserbenhagyva harcoló  szövetségesüket, rendetlen futással 
igyekeztek táboruk felé. A gallusok összetömörülve és pajzsukból 
falat alkotva egy helyben maradtak. Ekkor Fabius, értesülve 
tiszttársa haláláról, megparancsolta, hogy a mintegy ötszáz lovasból 
álló campaniai lovasság váljon ki a hadirendből, kerülje meg és 
támadja hátba a gallusok csatasorát, a harmadik legió pedig 
zárkózzék fel az első vonalbeliekhez; ha látják, hogy az ellenséget a 
lovastámadás megzavarta, rohanják meg, és kezdjék kaszabolni a 
megrémült sorokat. Egy szentélyt és az ellenségtől nyert 
hadizsákmányt felajánlotta a Győzelmes Iuppiternek, majd ő is a 
samnis tábor ellen indult, ahová az egész űzött sereg betódult. 
Közvetlenül a sánc előtt, minthogy a roppant tömeg a sereg 
tolongása miatt nem fért be a kapukon, a kívül rekedt katonák 
megkísérelték felvenni a harcot; itt esett el Gellius Egnatius, a 
samnis fővezér. Ezután a rómaiak beszorították őket a sánc mögé, 
rövid küzdelemben elfoglalták táborukat, s a gallusok háta mögé 
kerültek. 

E napon huszonötezer ellenséges katonát vágtak le, s nyolcezret 
ejtettek foglyul. De a győzelem nem volt véráldozat nélkül: P. 
Decius seregéből hétezren, Fabiuséból ezerhétszázan estek el. Fabius 
embereket küldött ki tiszttársa holttestének megkeresésére, s az 
ellenség összegyűjtött fegyvereit, egy halomba rakatva, a Győzelmes 
Iuppiter tiszteletére felgyújtatta. A consul testét aznap nem tudták 
megtalálni, mert elfedte az elesett gallusok testhalma. A katonák 
másnap bukkantak rá, s vitték nagy könnyhullatás közben a 
táborba. Fabius minden egyéb ügyet félretett, és illő tiszteletadással 
s megfelelő magasztaló szavak kíséretében rendezte meg tiszttársa 
temetését. 


30. Ugyanezekben a napokban Cn. Fulvius propraetor is a kívánt 
sikerrel hadakozott Etruriában, végigpusztítva az ellenség földjeit, 
nemcsak roppant károkat okozott neki, de győztes csatát is vívott 


vele. Perusia és Clusium lakói közül több mint háromezret öltek 
meg, és húsz hadijelvényt zsákmányoltak. A  paelignusok, 
körülfogva a területükön át menekülő samnis sereget, az ötezerből 
mintegy ezret levágtak. 

Dicső emlékű nap ez, a sentinumi földön vívott csata napja, még 
akkor is, ha ragaszkodunk a való tényekhez. Néhányan azonban, 
túllépve minden szavahihetőség határát, azt írják, hogy az 
ellenséges seregben százezer gyalogos, negyvenhatezer lovas és ezer 
harci szekér volt, mert beleszámítják a szerintük szintén jelen volt 
umbereket és etruszkokat is. S hogy a római sereg létszámát is 
megnövelhessék, a consulok mellett vezérként szerepeltetik L. 
Volumnius proconsult, a consulokéhoz számítva az ő legióit is. A 
legtöbb évkönyv szerint ez a győzelem egyedül a két consul érdeme, 
hisz Volumnius közben Samniumban hadakozott, s nem rettenve 
vissza a tereptől, megverte és megfutamította a Tifernum hegyre 
szorult samnis sereget. 


0. Fabius helyőrségül hagyta hátra Etruriában Decius seregét, majd 
legióival a Városba vonult, s diadalmenetet tartott a gallusokon, 
etruszkokon és samnisokon aratott győzelemért. Diadalmenetében 
harcosai követték, akik a katonák között szokásos rögtönzött 
énekekben egyként magasztalták O. Fabius győzelmét és P. Decius 
nagyszerű halálát, felidézték az apa emlékét, akihez fia méltónak 
bizonyult, s akárcsak ő, feláldozva magát, megmentette az államot. 
A zsákmányból minden katona nyolcvankét ast, egy köpenyt, egy 
tunicát, egy akkori katona számára egyáltalán nem megvetendő 
ajándékot kapott. 


31. E sikerek ellenére mindeddig sem Samniumban, sem Etruriában 
nem állt helyre a béke. Mert alighogy elvonult a consuli sereg, a 
perusiabeliek kezdeményezésére újra kezdődött a háború, a 
samnisok pedig pusztítva betörtek Vescia és Formiae földjére, a 
másik oldalon pedig Aeserniába s a Volturnus folyó mellékére. Ap. 
Claudius praetort küldték ellenük Decius hadseregével. Fabius 
serege az ismét lázongó Etruriában négyezer-kétszáz perusiait 
megölt, s ezerhétszáznegyvenet fogságba ejtett, ezeket fejenkint 
háromszáztíz as váltságdíjért engedték el; a többi zsákmány teljes 
egészében a katonáknak jutott. A samnis legiók, amelyeket részben 


Ap. Claudius praetor, részben C. Volumnius proconsul követett 
nyomon, Stella területén egyesültek. Ahol együtt táborozott a teljes 
samnis sereg, ott ütötte fel közös táborát Appius és Volumnius is. 
Rendkívül elkeseredett csatára került sor; az egyik felet ösztönözte a 
düh az állandó lázongások szítói ellen, a másik meg úgy küzdött, 
mint akinek ez a harc az utolsó reménye. Ezért a samnisok között 
tízezer-háromszáz volt az elesettek, kétezer-hétszáz a foglyul 
ejtettek száma; a római seregből kétezer-hétszázan estek el. 

E hadisikerekben oly gazdag évet járvány tette pusztítóvá s 
csodajelek nyugtalanná. Híre érkezett, hogy több helyen föld-eső 
esett, s hogy Appius Claudius praetor seregében több embert ért 
villámcsapás. Ezért áttanulmányozták a szent könyveket. Ez évben 
0. Fabius Gurges, a consul fia, pénzbüntetéssel sújtott néhány 
előkelő asszonyt, akiket a nép paráznaság bűnében marasztalt el, s 
az összegből a circus mellett szentélyt emeltetett Venusnak. 

Még mindig a samnis háborúkról kell írnom, noha már a negyedik 
könyvben számolok be róluk, felölelve azt a negyvenhat évet, amely 
M. Valerius és A. Cornelius consulsága óta telt el, akik először 
viseltek háborút Samnium ellen. S hogy most ne bocsátkozzam a két 
nép ennyi év alatt elszenvedett vereségeinek és elszenvedett 
viszontagságainak ismertetésébe, amelyek mégsem tudták megtörni 
szívós kitartásukat, csak ennyit mondok: a samnisokat sentinumi 
területen, paelignus földön Tifernumnál s a stellatisi mezőn csak a 
legutóbbi évben verte meg négy hadsereggel négy vezér, részben 
saját, részben  segédcsapatokkal megerősített legióik ellen 
hadakozva. Elvesztették népük leghíresebb hadvezérét, látták, hogy 
szövetségeseik, az etruszkok, az umberek és a gallusok éppolyan 
szerencsétlen helyzetbe kerültek, mint ők, és a helytálláshoz már 
nem volt elég sem a maguk, sem a mások ereje, de mégsem hagyták 
abba a háborút. Oly nehezen mondtak le vajmi kevés szerencsével 
oltalmazott szabadságukról, s inkább vállalták a vereséget, csak 
hogy kísérletet tehessenek a győzelem megszerzésére. De vajon 
kimeríthetik-e a történetírót vagy az olvasót a hosszú háborúk, 
amelyekbe a hadviselők sem fáradtak bele? 


32. O. Fabiust és P. Deciust L. Postumius Megellus és M. Atilius 
Regulus követte a consuli székben. Mindketten Samniumot kapták 
működési területül. Mert hír szerint az ellenség három sereget 


szervezett, azzal a céllal, hogy az egyik törjön ismét Etruriára, a 
másik kezdje el újra a pusztítást Campaniában, a harmadik pedig 
védje határaikat. Postumiust Rómában tartotta betegsége; Atilius 
nyomban útra kelt, hogy az atyák határozata értelmében, mielőtt az 
ellenség elindulna, még Samniumban lecsapjon rá. Az ellenséggel, 
mintha előre megbeszélték volna, olyan helyen találkoztak, hogy a 
rómaiak se tudtak pusztítva betörni samnis területre, s ők is 
megakadályozták a samnisokat abban, hogy a békés vidékekre s a 
római szövetségesek földjére benyomuljanak. Minthogy egymás 
mellett álltak táboraik, a samnisok olyasmit merészeltek, amire még 
az annyiszor győztes rómaiak se nagyon vállalkoztak volna - ilyen 
vakmerővé teszi az embert a végső kétségbeesés -: megtámadták a 
római tábort. Ez az oly merész próbálkozás, ha nem is ért célt, 
mégsem bizonyult teljesen hiábavalónak. A nap nagy részében oly 
sűrű volt a köd, hogy elfogta a napvilágot, s nemcsak a völgyet nem 
lehetett végigtekinteni, de a szembetalálkozók sem látták egymást 
közvetlen közelről. A samnisok abban bíztak, hogy a köd elrejti 
cselüket, ezért alighogy földerengett a ködtől egyébként is alig 
érzékelhető hajnal, megtámadták a táborukban a szolgálatát 
felületesen ellátó római őrséget. A váratlanul  megrohant 
rómaiakban nem volt az ellenálláshoz elég lélekjelenlét, sem erő. A 
támadás a tábor túlsó felén a hátsó kapu ellen irányult; itt 
elfoglalták a guaestor sátrát, s megölték a guaestort, L. Opimius 
Pansát. Ezután harsant fel a , fegyverbe" kiáltás. 

33. A csatazajra felriadt consul az éppen a közelben lévő lucaniai és 
suessabeli szövetségesek egy-egy cohorsára bízta a fővezéri sátor 
védelmét, majd legióit csapatonkint felvonultatta a tábor főútján. 
Ezek csak a legszükségesebb fegyvereket ragadták fel, csatasorba 
álltak, s inkább a hang után, mint szemükkel fedezték fel az 
ellenséget, amelynek számát lehetetlen volt megítélni. Kezdetben, 
nem lévén tisztában a helyzettel, meghátráltak, s beengedték a 
támadókat a tábor közepéig. Itt a consul megismételt kérdésére, 
vajon ha kikergetik őket a sánc mögül, saját táborukat óhajtják-e 
megostromolni, harci kiáltást hallatva derekasan ellenálltak, majd 
előrenyomulva támadásba mentek át, visszanyomták az ellenséget, 
a hátrálók üldözését az első, félelmes lendületet megtartva 
folytatták, és kiszorították őket a kapu és a sánc mögül. De további 


előnyomulásra és üldözésre nem vállalkoztak, mert a homályban 
minden oldalról cseltől tarthattak, ezért megelégedtek táboruk 
felszabadításával, s mintegy hétszáz ellenséges katonát megölve, 
visszavonultak a sánc mögé. A római előőrsökből, őrségből, s azok 
közül, akiket a  praetori sátor körül lerohantak mintegy 
hatszázharmincan estek el. 

Ez a nem egészen sikertelen, merész vállalkozás megnövelte a 
samnisok önbizalmát; nemcsak abban akadályozták meg a 
rómaiakat, hogy táborukkal beljebb vonuljanak, hanem abban is, 
hogy földjükön szerezzenek takarmányt, ezért a 
takarmányszerzőknek vissza-vissza kellett térniök a baráti Sora 
területére. 

Ezeknek az eseményeknek a valóságos helyzetnél sokkal riasztóbb 
híre Rómában arra késztette a betegségéből alighogy felépült L. 
Postumius consult, hogy a Városból útra keljen. De még elindulása 
előtt arra utasította katonáit, hogy Sorában gyülekezzenek, ő maga 
közben felszentelte Victoria templomát, amelyet, mint aedilis, a 
büntetéspénzekből építtetett. Ezután megérkezett seregéhez, majd 
Sorából Samniumba vonult tiszttársa táborához. A samnisok, 
feladva a reményt, hogy két sereggel  szembeszállhatnak, 
visszavonultak, s a két consul másmás irányban elindult, hogy 
végigpusztítsa földjeiket, és megostromolja városaikat. 


34. Postumius el akarta foglalni Milioniát; először rohammal és 
közelharccal próbálkozott, majd mivel ez nem hozott sikert, 
ostromművek s a falig előretolt ostromfedelek segítségével vette be 
a várost. A falak elfoglalása után szerte a városban négy órától 
nyolc óráig még sokáig tombolt a harc, bizonytalan volt a 
kimenetele, végül a római sereg a város birtokába jutott. A 
samnisok közül háromezer-hétszázat öltek meg, s négyezer- 
kétszázat ejtettek foglyul, ezenkívül még egyéb zsákmányt is 
szereztek. 


Ezután a legiókat Feretrum alá vezették, ahonnan a lakosok minden 
mozdítható és elhajtható értékükkel éjszaka a hátsó kapun át 
csendben elvonultak. Az odaérkező consul úgy rendezte el és 
állította fel a falakhoz közeledő seregét, mintha itt is olyan 
küzdelem várna rá, mint Milioniánál. Majd észrevevén, hogy a 
városon halálos csend ül, s a tornyokon és bástyákon egyetlen 


fegyvert, egyetlen védőt sem látni, visszatartotta az elhagyott falak 
megostromlására vágyó katonáit, nehogy valami rejtett csapdába 
rohanjanak, parancsot ad, hogy a latin szövetségesek két 
lovascsapata lovagoljon közelebb a falakhoz, s kémleljen ki 
mindent. A lovasok látják, hogy az egy irányban nyíló, szomszédos 
két városkapu nyitva áll, s felfedezik az úton az éjszaka elmenekült 
ellenség nyomait. Óvatosan odalovagolnak a kapuhoz, biztos 
helyről benéznek a várost átszelő egyenes utcákba, s jelentik a 
consulnak, hogy Feretrumot kiürítették. Ezt tanúsítja a város 
kétségtelen elhagyatottsága, a menekülők friss nyoma, s az éjszakai 
fejetlenségben elhagyott, szanaszét heverő sok holmi. Erre a consul 
seregét körbevezetve oda vonul, ahol a lovasok a várost 
megközelítették. A kapuktól kis távolságra megállapodva beküld öt 
lovast, hogy hatoljanak be bizonyos távolságra, és, ha mindent 
rendben találnak, hárman maradjanak ott, ketten pedig térjenek 
vissza, s jelentsék neki, mit tapasztaltak. Mikor a felderítők 
visszatértek, és közölték, hogy oly mélyen behatoltak, ahonnan 
minden irányban  szétnézhettek, s mindenütt csendet és 
elhagyatottságot észleltek, a consul lerakatja néhány csapattal a 
málhát, és nyomban behatol a városba, meghagyva, hogy a többiek 
közben építsenek megerősített tábort. A bevonuló katonák feltörték 
az ajtókat, de csak néhány aggastyánt és beteget, valamint kevés 
nehezen elszállítható, hátrahagyott holmit találtak. Ezeket 
elzsákmányolták. A foglyoktól megtudták, hogy közös megbeszélés 
alapján néhány szomszédos város lakói is a menekülést választották; 
az ő városukból az első őrségváltáskor menekültek el, s úgy vélik, 
hogy a rómaiak a többi várost is ugyanúgy üresen fogják találni. A 
foglyok vallomása igaznak bizonyult; a consul birtokába vette az 
elhagyott városokat. 


35. A másik consulnak, M. Atiliusnak korántsem jelentett ilyen 
könnyű feladatot a háború. Arra a hírre, hogy a samnisok Luceriát 
ostromolják, odavezette legióit, s a város határában találkozott az 
ellenséggel. Az elkeseredés kiegyenlítette a küzdők erejét. A változó 
szerencsével vívott csata nem hozott döntést. De ez az eredmény 
mégis a rómaiakra nézve volt hátrányosabb, mert nem voltak 
hozzászokva a vereséghez, másrészt mert nem csata közben, inkább 
a  visszavonulásnál derült ki, mennyivel többet vesztettek 


halottakban és sebesültekben. Ezért akkora rémület vett erőt 
táborukon, hogy ha ez harc közben fogja el őket, kétségtelenül 
súlyos vereséget szenvednek. Az éjszakát így is rettegésben 
töltötték, minden percben attól tartottak, hogy a samnisok 
megrohanják táborukat, vagy kora hajnalban kell közelharcra 
kelniük a győztesekkel. 

A csekélyebb veszteséget elszenvedő ellenfélben sem buzgott jobban 
a harci kedv; amint megvirradt, szerettek volna harc nélkül 
elvonulni. De csak egyetlen út kínálkozott, és ez is a római tábor 
mellett vezetett el. Mikor nekivágtak, úgy tűnt, mintha egyenesen a 
tábor ostromára indulnának. A consul megparancsolta katonáinak, 
hogy fegyvert ragadva vonuljanak vele a sáncok elé, és a 
legatusokkal, a tribunusokkal, a szövetséges csapatok vezetőivel 
különkülön közölte feladatukat. Mind hangoztatták, hogy ők 
hajlandók mindent elkövetni, de katonáikon, akik egész éjjel a 
haldoklók és a sebesültek hörgését hallgatva virrasztottak, 
csüggedés vett erőt. Ha az ellenség hajnal előtt támad a táborra, 
akkora lett volna a rémület, hogy cserbenhagyják a hadijelvényeket 
is, s most is csak a szégyen tartja őket vissza a megfutamodástól; 
egyébként úgy viselkednek, mint akiket legyőztek. 


Ezt hallva a consul jónak látta, hogy körbejárja a tábort, és maga 
buzdítsa a katonákat; ha olyanokra talált, akik vonakodtak fegyvert 
fogni, rájuk ripakodott: mire jó ez a késlekedés és 
körülményeskedés? Az ellenség mindjárt itt lesz a táborban, és ha 
nem mennek ki fogadni a tábor elé, ha nem óhajtják megoltalmazni 
sáncaikat, majd sátraikért kell harcolniuk! Aki fegyvert fog és küzd, 
az még remélhet a győzelemben. De aki ölbe tett kézzel és 
fegyvertelenül várja az ellenséget, annak vagy a halált, vagy a 
szolgaságot kell elszenvednie. Pirongatására és szemrehányásaira 
azt válaszolták, hogy kimerültek a tegnapi csatában, nincs már se 
vérük, se erejük, s az ellenség serege még nagyobbnak látszik a 
tegnapinál. 


Közben közeledett az ellenséges hadmenet, s katonáink, akik 
közelebbről megfigyelhették őket, határozottan állították, hogy a 
samnisok sánckarókat hoznak magukkal, kétségtelenül azért, hogy 
sánccal zárják körül a tábort. Erre a consul felkiáltott: valóban 
hallatlan szégyen, ha leggyávább ellenségüktől ilyen gyalázatot és 
megaláztatást kell eltűrniük. 


- Hát engedjük - kérdezte -, hogy bezárjanak bennünket táborunkba, 
hogy azután itt haljunk meg szégyenszemre éhhalállal, nem pedig, 
ha már így kell történnie, hősök módjára, fegyverrel a kezünkben? 
Az istenek fordítsák jóra a dolgot, s ki-ki tegye azt, amit méltónak 
tart önmagához. M. Atilius consul, ha senki sem követi, inkább 
egymaga támad az ellenségre, s inkább hajlandó elesni a samnis 
hadijelvények között, semhogy a római tábort körülzárva lássa. 
Szavait a legatusok, tribunusok, a lovassági elöljárók s az első 
csatasor parancsnokai mind egytől egyig helyeselték. Ekkor a 
katonákon is erőt vesz a szégyen, nagy nehezen fegyvereik után 
nyúlnak, s lassan elindulnak a táborból. Elhúzódó, össze nem függő 
menetben, leverten, szinte legyőzöttként vonulnak a náluk 
egyáltalán nem reménykedőbb és lelkesebb ellenség felé. Mert a 
samnisok sorain, mihelyt megpillantották a római hadijelvényeket, 
az első csapattól az utolsóig végigfutott a hír, hogy megtörtént, 
amitől féltek: a rómaiak kivonultak, hogy megakadályozzák az 
elvonulást. Most a menekülésre se nyílik út; vagy meg kell halniuk 
itt helyben, vagy a leterített ellenség holttestén át kísérelni meg a 
kijutást. 


36. Egy halomba rakják a málhát, ki-ki fegyvert fogva elfoglalja 
helyét a csatarendben. S már ott állt szemtől szembe a két csatasor, 
mindegyik azt várva, hogy a másik kezdi meg a támadást, a 
csatakiáltást. De egyiknek sem volt kedve a harchoz, s teljes 
épségben vonulnak el a maguk útján, ha nem félnek attól, hogy 
távozás közben a másik rájuk támad. Szinte magától kezdődött 
köztük - lanyha és bizonytalan csatakiáltások kíséretében - a 
kelletlenül és habozva vívott csata, s egyikük sem akart támadásra 
indulni. 

Ekkor, a római consul, hogy felélénkítse a küzdelmet, a lovasságból 
néhány szakaszt külön küldött támadásra. Minthogy sok lovas 
leesett lováról, a többiek pedig összezavarodtak, sokan rohantak 
feléjük, részben samnisok, hogy a lezuhantakat lekaszabolják, 
részben rómaiak, hogy megvédjék övéiket. Így kissé megélénkült a 
csata, de lendületesebben és nagyobb tömegben rontottak előre a 
samnisok, s a szétzilált római lovasság megbokrosodott lovaival a 
segítségére siető saját csapatainkat gázolta le; megkezdődött a 
menekülés, és hátrálásra késztették az egész római csatasort. A 
samnisok már hátulról szorongatták a menekülőket, amikor az 


odavágtató consul lovasokat rendelt a tábor kapujához, és 
megparancsolta, bárki is közeledik a védősánchoz, akár római, akár 
samnis, tekintsék ellenségnek. E fenyegető szavak után útját állta a 
tábor felé rendetlen csoportban rohanó katonáinak, mondván: 

- Hova rohantok, katonák? Itt is fegyverekbe és férfiakba ütköztök, s 
amíg consulotok él, csak győztesen léphettek be a táborba! Így hát 
válasszatok: polgártársaitok vagy az ellenség ellen akartok-e inkább 
harcolni? 


Szavai közben a lovasság rájuk szegezett lándzsákkal körülveszi a 
gyalogosokat, és arra kényszeríti őket, hogy térjenek vissza a 
csatába. A consult nemcsak bátorsága, de a véletlen is segítette: a 
samnisok nem nyomultak utánuk, így helyet hagytak a rómaiaknak, 
hogy hadijelvényeikkel visszaforduljanak, és a csatasort a tábortól 
ismét az ellenség ellen irányítsák. A rómaiak egymást buzdítják, 
hogy vegyék fel újra harcot; a centuriók vonulnak elöl, elragadják a 
jelvényhordozóktól a hadijelvényeket, figyelmeztetik katonáikat, 
hogy milyen kevés az ellenség, és milyen szétszórtan, rendezetlen 
csatarendben közeledik. Közben a consul, kezeit az ég felé tárva, 
harsány, jól hallható hangon templomot ígér Iuppiter Statornak, ha 
a római csatasor abbahagyja a futást, és újra csatába indulva, 
levágja és legyőzi a samnis legiókat. Mindenki összeszedte minden 
erejét, vezérek, katonák, a gyalogos és lovascsapatok, hogy 
megfordítsák a hadihelyzetet. Sőt, még az istenek is szemmel 
láthatóan a rómaiak ügyét pártolták. Nagyon könnyen sikerült 
megfordítani a helyzetet, az ellenséget elkergették a tábortól, majd 
visszaszorították addig a pontig, ahol a csata elkezdődött. Itt a 
samnisokat saját, felhalmozott málhájuk akadályozta, emiatt nem 
tudtak szabadon mozogni, és hogy holmijukat ne lehessen 
elzsákmányolni, fegyveresen körülállták. Annál jobban szorongatta 
a samnisokat elölről a gyalogság, hátulról a mögéjük került 
lovasság, s így közrefogva elhullottak vagy fogságba estek. Hétezer- 
nyolcszáz volt a foglyok száma, ezeket mind csupaszon iga alatt 
hajtották át. Az elesettek számát a tudósítások négyezer-nyolcszázra 
teszik. De a rómaiaknak sem jelentett örömet a győzelem. Mikor a 
consul számba vétette a két nap alatt elszenvedett veszteséget, 
kiderült, hogy hétezer-nyolcszáz ember esett el. 


Mialatt ez történt Apuliában, a samnisok egy másik sereggel 
megpróbáltak rajtaütni a Latin út mellett fekvő Interamna római 


colonián, de hiába kísérelték meg a város elfoglalását. Végigdúlták 
a földeket, s maguk előtt hajtva zsákmányukat, embereket, jószágot 
s az elfogott telepeseket, a consul Luceria alól visszatérő győztes 
seregébe ütköztek, amely nemcsak a zsákmányt vette vissza tőlük, 
hanem üggyel-bajjal, rendetlen, elhúzódó menetben haladó 
seregüket is megtizedelte. A consul felhívta a kárvallottakat, 
jelenjenek meg Interamnában holmijukat megkeresni és átvenni, 
majd, seregét hátrahagyva, Rómába utazott a választógyűlés 
megtartására. Kérte, hogy diadalmenetet tarthasson, de nem kapta 
meg ezt a kitüntetést, mert annyi ezer embert vesztett, másrészt 
mert úgy küldte át a foglyokat az iga alatt, hogy szerződésben 
semmire nem kötelezte őket. 


37. A másik consul, Postumius, minthogy Samniumban nem 
kínálkozott alkalom háborúra, seregével Etruriába vonulva, először 
Volsinii határát dúlta fel, majd a terület védelmére kivonult 
lakosokkal ütközött meg, nem messze városuk falaitól; itt kétezer- 
nyolcszáz etruszk esett el, a többit megmentette a város közelsége. 
A sereg Russella területére vonult át, ahol nemcsak a határt 
pusztította végig, de a várost is bevette, több mint kétezer foglyot 
ejtett, és nem egészen kétezer embert pusztított el a falak előtt. 
Mindenesetre az ebben az évben folyó etruriai háború nem volt oly 
dicsőséges és jelentős, mint az utána megkötött béke. Etruria három 
legjelentősebb, vezetőszerepet betöltő városa, Volsinii, Perusia, 
Arretium békéért folyamodott, s a seregnek ruhát és gabonát 
juttatva eszközölték ki a consulnál, hogy szószólókat küldhessenek 
Rómába, ahol negyven évre szóló fegyvernyugvásban állapodtak 
meg, s büntetésül mindegyik várost ötszázezer as azonnali 
megfizetésére kötelezték. 

A consul, mikor tetteire hivatkozva, inkább hagyományból, mint a 
teljesítés reményében, a senatustól diadalmenet engedélyezését 
kérte, és látnia kellett, hogy egyesek - részben személyes ellenségei, 
részben tiszttársának barátai, akik ennek akartak elégtételt 
szolgáltatni az ő diadalmenete megtagadásával -, arra hivatkozva, 
hogy túl későn indult el Rómából, s hogy a senatus utasítása nélkül 
vonult át Samniumból Etruriába, kérését visszautasítják, a 
következőket mondta: 

- Annyira azért nem tisztelem tekintélyeteket, összeírt atyák, hogy 
megfeledkezzem consuli méltóságomról! Ugyanazon főparancsnoki 


jog alapján, amellyel a háborút vezettem, most, miután a háborút 
szerencsésen befejeztem, Samniumot és Etruriát leigáztam, a 
győzelmet és békét kieszközöltem, meg fogom tartani a 
diadalmenetet! 

S ezzel eltávozott a senatusból. 


Emiatt vita támadt a néptribunusok között. Néhányan kijelentették: 
tiltakozással fogják megakadályozni, hogy a consul ily példátlan 
módon tarthasson diadalmenetet; mások védelmet ígértek neki 
tiszttársaikkal szemben a diadalmenet ügyében. A dolgot a 
népgyűlés elé terjesz tették, és megidézték a consult is, aki úgy 
nyilatkozott, hogy már M. Horatius és L. Valerius consulok s 
legutóbb C. Marcius Rutilus is, a jelenlegi censor apja, senatusi 
határozat nélkül, csupán a nép rendeletére tartottak diadalmenetet, 
s ő is a nép döntését kérné, ha nem tudná, hogy a néptribunusok, a 
nemesek szolgái, megakadályoznák a határozatot. Ezért ő minden 
egyéb parancs helyett most és a jövőben is a nép egyhangúan 
megnyilvánuló akaratához és jóindulatához tartja magát. Másnap 
aztán három néptribunus támogatásával, hét néptribunus 
tiltakozása és a senatus egyhangú határozata ellenére, megtartotta 
diadalmenetét, s a napot a nép lelkesen megünnepelte. 


Erről az évről sem számolnak be egybehangzóan a történetírók. 
Claudius tudósítása szerint Postumiust, miután Samniumban néhány 
várost elfoglalt, Apuliában megverték és megfutamították, s ő maga, 
megsebesülve, néhány emberével Luceriába szorult; Etruriában 
Atilius folytatott háborút, s ő tartott diadalmenetet. Fabius azt írja, 
hogy a két consul együtt hadakozott Samniumban és Luceriánál, s 
azután vonult át a sereg Etruriába, de nem teszi hozzá, melyik 
consul vezetésével, s hogy a Luceriánál vívott csatában, ahol 
mindkét részről sokan estek el, ajánlottak-e fel templomot Iuppiter 
Statornak, akárcsak annak idején Romulus (bár ez a szó akkor csak 
,szent hely"-et, a templom részére kijelölt területet jelentett). 
Egyébként az állam csak ebben az évben, miután ugyanaz a 
fogadalom két ízben is megmentette, érezte az istenek iránt való 
kötelességének, hogy a senatus valóban elrendelje a templom 
felépítését. 


38. Erre az évre következett az atyja és a maga dicsősége révén 
egyaránt kimagasló L. Papirius Cursor consulsága, valamint egy 
nagyarányú háború s rá oly ragyogó győzelem, amilyet eddig a 
napig, L. Papiriust, a consul atyját kivéve, még senki sem aratott a 
samnisok felett. A samnisok véletlenül most is, éppen úgy, mint 
akkor, igyekeztek seregüket mindenfajta vakító pompájú fegyverrel 
felszerelni, s meg akarták nyerni az istenek támogatását is azzal, 
hogy katonáikat, akárcsak őseik, egyfajta beavatási szertartás 
keretében eskették fel. Egész Samniumban sorozást tartottak egy új 
törvény alapján, amely szerint annak a katonakötelesnek a fejét, aki 
a vezérek parancsára nem jelenik meg, vagy engedély nélkül 
eltávozik, Iuppiternek ajánlják fel áldozatul, s elrendelték, hogy az 
egész sereg Aguiloniában gyülekezzék. Mintegy negyvenezer harcos 
jött össze, Samnium teljes hadiereje. Itt a tábor közepe táján egy 
kétszázszor kétszáz lábnyi területet vászonnal fedtek be, és 
sövénnyel, palánkkal kerítettek el. Vászonra írt ősi könyv előírásai 
alapján áldozatot mutattak be; egy élemedett korú férfiú, bizonyos 
Ovius Paccius volt a főpap. Ő azt erősítgette, hogy az áldozattal ősi 
vallásos szertartást újítanak fel, amelyet elődeik akkor mutattak be, 
amikor titokban elhatározták, hogy az etruszkoktól elragadják 
Capuát. Az áldozat bemutatása után a fővezér poroszlóval 
odahívatta s egyenként bevezettette azokat, akik tetteik vagy 
származásuk révén leginkább kiemelkedtek. Itt nemcsak az áldozati 
eszközök keltettek szent borzalmat a lelkekben, hanem a befedett 
tér közepén elhelyezett oltárok, körös-körül a levágott áldozati 
állatok s az egész térséget kivont karddal körülálló főemberek is. 
Mindegyiküknek oda kellett lépnie az oltárhoz - inkább áldozati 
állat-, nem pedig a szertartás résztvevőjeként -, s esküvel 
megfogadnia, hogy nem híreszteli el, amit itt lát és hall. Majd 
szörnyű esküformát kellett elmondaniuk, átkot kérve önmagukra, 
családjukra, utódaikra, ha vonakodnának csatába menni, ahová 
vezéreik parancsolják, vagy ha megszöknének a csatából, vagy ha 
mást látnak szökni, s nem végeznek vele tüstént. Azt a néhányat, 
aki kezdetben megtagadta az esküt, az oltár előtt megölték, 
holttestük ott hevert a megfojtott áldozati állatok között, elrettentő 
például a többieknek, hogy ne vonakodjanak tovább. Miután az 
átok erejével a legelőkelőbb samnisokat így elkötelezték, a fővezér 
tízet kiszemelt, és rájuk parancsolt, hogy minden férfi sorozzon be 
egy másikat, egészen addig, míg számuk tizenhatezerre nő. Ezt a 
sereget, arról a takaróról, amellyel a nemesség felesketésére 


szolgáló bekerített helyet beborították, vászonruhásoknak nevezték. 
Nagyszerű fegyvereket és forgós sisakot kaptak, hogy a többiek 
közül kitűnjenek. A sereg többi része valamivel több, mint húszezer 
főt számlált, és se testi erő, se hadi dicsőség vagy felszerelés 
tekintetében nem maradt el a vászonruhás legiók mögött. Ez a 
hatalmas tömeg - a samnisok java ereje - Aguilonia mellett 
táborozott. 


39. A consulok elindultak a Városból; elsőnek Sp. Carvilius, akire 
rábízták az előző évi consulnak, M. Atiliusnak Interamna területén 
hátrahagyott régi legióit. Ezekkel Samniumba vonult, s miközben a 
babonás szertartásokkal foglalkozó ellenség titkos gyűléseket 
tartott, a samnisoktól elfoglalta Amiternum városát. Itt körülbelül 
kétezer-nyolcszáz embert öltek meg, s négyezer-kétszázhetvenet 
ejtettek foglyul. Papirius a senatusi határozat értelmében sorozott új 
seregével Duronia városát vette be. Kevesebb foglyot ejtett, mint 
tiszttársa, de katonái annál több ellenséget öltek meg. Mindkét 
helyen bőséges zsákmányt szereztek. Ezután a consulok 
végigportyázták . Samniumot, — különösen  Atinum területén 
pusztítottak, s Carvilius elérkezett Cominium, Papirius pedig 
Aguilonia alá, ahol a samnisok főereje táborozott. 

Nem tartózkodtak ugyan az összecsapástól, de egy ideig mégsem 
került sor hevesebb küzdelemre. Nyugtalanították az ellenfelet, ha 
nem mozdult, meghátráltak előle, ha ellenállt; inkább csak 
fenyegették, de nem vívtak csatát - így teltek a napok. S miközben 
hol kezdeményeztek, hol meghátráltak, minden ügyről, még a 
legcsekélyebbről is jelentést tettek a húsz mérföldnyire levő másik 
római táborba, és a consul tanácsai a távolból is befolyásolták 
minden vállalkozásukat. Carvilius is, minél inkább közeledett 
Aguiloniánál a döntő összecsapás, az ostromlott Cominium helyett 
egyre inkább Aguiloniára fordította figyelmét. L. Papirius, miután 
minden szükséges előkészületet megtett az ütközetre, megüzente 
tiszttársának azt a szándékát, hogy - ha a jósjelek is kedveznek - 
másnap megütközik az ellenséggel. Ezért Carvilius minden erővel 
folytassa Cominium ostromát, nehogy a samnisok, lélegzethez jutva, 
segítséget küldhessenek Aguiloniához. A futárnak egy napja volt az 
útra, de még az éjjel visszaérkezett, és jelentette, hogy a másik 
consul egyetért tiszttársa döntésével. 


Papirius, alighogy elküldte a futárt, gyűlést tartott. Itt hosszan 
beszélt általában a háborúról, majd az ellenség mostani 
fegyverzetéről, amely hiába  csillog-villog — annyira, nem 
befolyásolhatja a csata kimenetelét. Mert a sisakforgóval nem lehet 
sebet ütni; a római dárda éppen olyan jól áthatol a kifestett és 
aranyozott pajzsokon is, a csatasorban vakító fehér ruhákat is vér 
áztatja, ha a kardoknak kell dönteniük. Annak idején apja is 
aranytól, ezüsttől ragyogó samnis sereget kaszabolt halomra, s a 
zsákmányolt fegyverek több dicsőséget hoztak a győztes seregnek, 
mint gazdáiknak. S talán éppen a Papirius családnak adta meg a 
sors, hogy mint hadvezérek, ők szálljanak szembe a samnisok 
legveszélyesebb próbálkozásaival, — és olyan fegyvereket 
zsákmányoljanak tőlük, amelyek kiválóan alkalmasak közterek 
feldíszítésére is. A halhatatlan istenek is a rómaiak mellé álltak, hisz 
látták, hányszor kötöttek békét a samnisok, és hányszor szegték 
meg. S ha szabad az égiek érzelmeire következtetni: soha nem 
gyűlöltek még hadsereget úgy, mint ezt, amelyet a szörnyű 
áldozatok közben lemészárolt emberek és jószágok összegyűlt vére 
szennyezett be. S az istenek kétszeres bosszúja fenyegeti: egyrészt 
remegnie kell az istenektől, mint Rómával kötött szerződése 
tanúitól, másrészt az átkoktól, amelyeket a szerződés ellenére tett 
katonai esküvel magára vont. Ez a kényszerből fölesketett sereg 
gyűlöli saját esküjét, s egyszerre kell félnie az istenek, polgártársai 
és az ellenség haragjától. 


40. Miután a consul mindazt, amit a szökevények vallomásából 
megtudott, előadta egyébként is felbőszült katonái előtt, a harcosok 
egyaránt bízva az isteni és az emberi segítségben, egyetlen, 
összehangzó kiáltással követelték a harcot; méltatlankodtak, hogy 
az ütközetet másnapra halasztották, gyűlöletesnek érezték az 
egyetlen napi és éjszakai késedelmet is. Papirius a harmadik 
őrségváltáskor, midőn megérkezett tiszttársától a válaszlevél, 
csendben felkelt, és megbízta a szent csirkék őrét, hogy figyelje a 
jósjeleket. Nem volt a táborban egyetlen férfi, akit ne ragadott 
volna magával a harcvágy, a főbb és alacsonyabb rangúakat 
egyaránt lázas türelmetlenség töltötte el, s a vezér láthatta katonái, 
a katonák vezérük lelkesedését. Az általános felbuzdulás hatalmába 
kerítette a szent csirkék megfigyelésével megbízott katonákat is. És 


minthogy a csirkék nem óhajtottak enni, az egyik őr merészen 
hamis jelentést adott, közölve a consullal, hogy a jósjelek a lehető 
legkedvezőbbek. A consul örvendezve közhírré tette, hogy a jósjelek 
nagyszerűek, a küzdelemben biztosítva van az istenek pártfogása, s 
jelt adott a csatára. Már éppen indulni akart az arcvonalba, mikor 
egy szökevény jelentette, hogy a samnisok húsz, egyenként mintegy 
négyszáz embert számláló cohorsa elindult Cominium felé. A consul 
tüstént futárt küldött tiszttársához, hogy figyelmeztesse, ő maga 
pedig parancsot adott a hadijelvények gyors előnyomulására, s 
helyükre rendelte - mindegyiknek kijelölve parancsnokát - a 
tartalékcsapatokat. A jobbszárnyat L. Volumniusra, a balt L. 
Scipióra s a lovasságot a két másik legatusra, C. Caediciusra és T. 
Treboniusra bízta. Sp. Nautiusnak megparancsolta, hogy az 
öszvéreket, leszedve róluk a málhanyerget, a szárnyakra rendelt 
három cohorsszal együtt körben és gyorsan vezesse fel egy jól 
látható magaslatra, majd, ha már áll a harc, a lehető legnagyobb 
porfelhőt kavarva törjön elő. 


Míg a hadvezér e csellel volt elfoglalva, a római lovagok 
meghallották, hogy a szent csirkék őrei közt civódás támadt a mai 
napra vonatkozó jósjelek ügyében, s úgy vélvén, hogy az ügy nem 
jelentéktelen, közölték Sp. Papiriusszal, a consul fivérének fiával, 
hogy kétségek támadtak a jósjelek körül. Az ifjú - minthogy oly 
korban élt, amely még nem tanított az istenek lenézésére - 
ellenőrizte a tényeket, nehogy valótlant állítson, majd szólt a 
consulnak. 

- Köszönet neked bátorságodért és buzgalmadért - válaszolt ez. - De 
ha az, akit a jósjelek megfigyelésével bíztak meg, hamis jelentést 
ad, mindenképpen őt terheli a felelősség. Nekem azt jelentették, 
hogy a csirkék rendkívül mohón táplálkoznak, tehát a jósjelek a 
római nép hadserege számára nagyon kedvezőek! 

Ezután megparancsolja a centurióknak, hogy a csirkék őrét 
rendeljék az első hadijelvények mellé. A samnis hadijelvények is 
megindultak, nyomukban a tündöklő fegyverekkel felszerelt 
csatasor, így az ellenség egyszersmind pompás látványosságul is 
szolgált. S mielőtt még csatakiáltásra és összecsapásra került volna a 
sor, a csirkék őrét a hadijelvények előtt egy vaktában elhajított 
dárda halálra sebezte. A consul, mikor ezt közölték vele, 
kijelentette: 

- Az istenek itt vannak a csatában, íme, a bűnös főre lesújtott a 


büntetés! 

Szavai közben hangos károgással egy holló repült el előtte. A consul 
a jó előjelnek örvendve, kijelentette, hogy soha még emberi ügyben 
nem vettek részt tevékenyebben az istenek, s csatakiáltásra buzdítva 
seregét megfúvatta a trombitákat. 


41. Öldöklő harc kezdődött, noha egyébként teljesen különböző volt 
a két sereg hangulata. A rómaiakat a düh, a remény, a harcvágy 
hajtotta, hogy az ellenség vérére szomjazva az ütközetbe 
rohanjanak, a samnisok nagy részét viszont csak az erőszak s az 
eskü kényszerítette, nem is annyira a támadásra, mint inkább 
kelletlen ellenállásra. Éveken át nagyon is hozzászoktak a 
vereséghez, így már a rómaiak első csatakiáltását és rohamát sem 
viselik el, ha a testüket lenyűgöző másik, még nyomasztóbb félelem 
nem tartja őket vissza a futástól. Mert szemük előtt lebegett ama 
titkos szertartás minden részlete: a fegyveres papok, a válogatás 
nélkül lemészárolt emberek és állatok, az áldozati állatok és a 
kivégzett emberek vérétől ázó oltárok, a rettenetes átok és az 
iszonyatos esküszöveg, amely átokkal fenyegeti családjukat és 
utódaikat. A  megfutamodásért járó eme megtorlástól tartva 
maradtak egy helyben, és jobban rettegtek polgártársaiktól, mint az 
ellenségtől. A két szárnyon és a középen előretörő rómaiak nagy 
vérfürdőt rendeztek a samnisok között, akiket megbénított az 
istenektől és az emberektől való félelem. A támadók csak lanyha 
ellenállásba ütköztek, minthogy ellenfelüket csupán a rettegés 
tartotta vissza a futástól. Már majdnem a hadijelvényekig jutottak 
öldöklés közben, amikor oldalról, mintha valami hatalmas sereg 
közelednék, nagy porfelhő tűnt fel. Sp. Nautius - mások szerint 
Octavius Maecius - vonult ott a segédcsapatokkal, jóval nagyobb 
port verve, mint a sereg számától várni lehetett, az öszvéreken ülő 
hajcsárok ugyanis lombos ágakat húztak maguk után a földön. Elöl 
fegyverek és hadijelvények fénye csillogott át a ködös levegőn. Majd 
a még magasabbra csapó, sűrűsödő porfelhőben úgy látszott, 
mintha lovasság zárná be a menetet. Ez a látvány nemcsak a 
samnisokat, de a rómaiakat is megtévesztette, s a tévedést a consul 
még csak megerősítette, azt kiáltozva elöl, a hadijelvények között, 
hogy az ellenség is jól hallhatta: Cominium elesett, itt közeledik 
győztes tiszttársa; igyekezzenek kicsikarni a győzelmet, mielőtt a 


dicsőség a másik hadseregé lesz. Ezt kiáltozta lován ülve, majd 
parancsot adott a tribunusoknak, hogy nyissanak utat a 
lovasságnak. Már sokkal előbb megállapodott Treboniusszal és 
Caediciusszal, hogy ha majd lándzsáját a magasba emeli és 
megcsóválja, lovasságukkal a lehető leggyorsabban törjenek az 
ellenségre. . Jeladására minden úgy történt, ahogy előre 
megbeszélték. A csatasorokban rések nyíltak, a száguldó lovasság 
előreszegzett lándzsával az ellenséges sereg sűrűjébe rontott, és 
mindenütt áttörte sorait. Volumnius és Scipio a nyomukban járt, s 
földre terítette az összezavarodott katonákat. Futnak a vászonruhás 
cohorsok, már nem tartja vissza őket a rájuk nehezedő isteni és 
emberi kényszer; menekül mindenki, akár elkötelezte magát 
esküvel, akár nem, s nem rettegnek mástól, csak az ellenségtől. Az 
ütközetet túlélő gyalogság a táborba és Aguiloniába szorult be, a 
nemesek és lovasok Bovianumba menekültek. Lovasságunk a 
lovasokat, gyalogságunk a gyalogosokat vette üldözőbe, s két 
szárnyunk két irányban tört előre, a jobbszárny a samnis tábor, a 
balszárny a város felé. Volumniusnak jóval hamarabb sikerült 
elfoglalnia a tábort; a várost ostromló Scipio nagyobb ellenállásba 
ütközött; nem mintha ezekben a legyőzöttekben jobban buzgott 
volna a harci kedv, de a sáncoknál hatásosabban tartják távol a 
támadókat a falak, amelyektől kődobásokkal űzték el az ellenséget. 
Scipio, jól látva, hogy ha első rémületüket kihasználva nem viszi 
dűlőre a dolgot, mielőtt magukhoz térnének, a megerősített város 
ostroma jócskán elhúzódhat, megkérdezte katonáit, nyugodt 
lélekkel képesek-e elviselni, hogy míg a másik sereg elfoglalta a 
tábort, őket, a győzteseket, elűzik a város kapui elől? Mikor 
egyhangú, harsány nemmel válaszoltak, pajzsát feje fölé tartva, 
maga támadt elsőnek a kapura, s nyomában, pajzsaikból 
ostromfedelet alkotva, a többiek is betörtek a városba, s szétszórva 
a kaput védő samnisokat, hatalmukba kerítették a falakat, de túl 
kevesen lévén, nem merészkedtek a város belsejébe. 


42. A consul mit sem tudva az itt történtekről, először vissza akart 
vonulni seregével, mert már erősen alkonyodott, s a közeledő 
éjszaka még a győztesek számára is mindent veszélyessé és 
gyanússá tett. Tovább nyomulva, jobbról látja, hogy a tábort 
elfoglalták, balról pedig hallja a városból a támadók és 


szorongatottak összevegyülő kiáltozását, mert éppen ekkor folyt a 
küzdelem a kapunál. Mikor közelebb lovagolva saját katonáit 
pillantotta meg a falakon, belátta, hogy már nincs meg a teljes 
döntési szabadsága, mert néhány emberének vakmerősége 
nagyszerű lehetőséget teremtett. Parancsot ad már visszavonulóban 
levő csapatainak: forduljanak meg, törjenek be a városba. Ezek a 
városnak feléjük eső részén behatolva megpihentek, mert leszállt az 
éj. Az ellenség éjszaka elhagyta a várost. 


Aguiloniánál azon a napon húszezer-háromszáznegyven samnist 
öltek meg, háromezernyolcszázhetvenet ejtettek fogságba, s 
kilencvenhét hadijelvényt zsákmányoltak. Különben a hagyomány 
arról is beszámol, hogy nemigen láttak még hadvezért csata közben 
ily vidám hangulatban, mint Papiriust; talán ilyen volt a természete, 
vagy annyira biztos volt a sikerben. Lelkierejének köszönhető, hogy 
a vitássá vált jósjelek sem tudták a csatától visszariasztani, s hogy 
oly veszélyes helyzetben, amikor más templomot szokott felajánlani 
a halhatatlan isteneknek, ő azt ígérte a Győzelmes Iuppiternek: ha 
szétveri az ellenség legióit, mielőtt meginná a maga színborát, neki 
is egy pohár édes bort áldoz. Az istenek szívesen vették fogadalmát, 
s a jósjeleket kedvezőre változtatták. 


43. Hasonló szerencse kísérte Cominiumnál a másik consul 
vállalkozását is. Kora hajnalban teljes haderejét megindította a falak 
ellen, gyűrűbe fogta a várost, s erős csapatokat állított a kapuk elé, 
hogy minden kitörési kísérletnek elejét vegye. Már éppen jelt akart 
adni, mikor megkapta tiszttársa aggódó üzenetét, hogy húsz 
ellenséges cohors közeledik. Erre kénytelen volt abbahagyni a 
támadást, s visszahívni az ostromra készen álló, felsorakozott 
csapatai egy részét. Megparancsolta D. Brutus Scaeva legatusnak, 
hogy az első legióval, a segédcsapatok tíz cohorsával és a 
lovassággal vonuljon az ellenséges tartaléksereg ellen; bárhol 
találkoznának is, szálljon vele szembe, és tartsa föl, s ha a helyzet 
úgy követeli, bocsátkozzék közelharcba. Csak az a fontos, hogy ezek 
a csapatok ne juthassanak el Cominiumig. Ő maga köröskörül 
létrákat vitetett a falakhoz, s egy ostromfedél védelme alatt a 
kapukra támadt; egyidőben törtek be a kapukon, s kezdődött meg 
minden oldalról a falak ostroma. A samnisokban, míg nem látták a 


fegyvereseket a falakon, még volt elég bátorság ahhoz, hogy 
megakadályozzák az ellenséget a város elözönlésében, de most - 
miután nem távolról hajigált dárdákkal, hanem szemtől szemben 
harcoltak, s a rómaiak, nagy nehezen felküzdve magukat a síkságról 
a falra, s legyőzve a terepnek számukra az ellenségnél is 
fenyegetőbb nehézségeit, nagy fölénybe kerültek, mert vízszintes 
talajon csatázhattak a sokkal gyengébb ellenséggel - otthagyták a 
tornyokat és a falakat, s mindnyájan a város közepén szorongva, 
összeszedték minden erejüket, hogy a csatának még az utolsó 
percben szerencsés fordulatot adjanak, majd  eldobálták 
fegyvereiket. Tizenegyezer-négyszáz ember adta meg magát a 
consulnak, s mintegy négyezer-nyolcszáznyolcvanat vágtak le. 

Ez történt Cominiumnál és ez Aguiloniánál. A két várost elválasztó 
területen, ahol harmadik csatára számítottak, nem találták az 
ellenséget. Mikor ugyanis hét mérföldnyire volt Cominiumtól, övéi 
visszahívták, s így egyik csatában sem vehetett részt. Kora 
alkonyatkor, mikor már feltűnt előttük itt a tábor, amott Aguilonia, 
s megborzadtak a mindkét irányból hallható csatazajtól, majd látták 
a rómaiak által felgyújtott táboruk messze terjedő lángját - 
vereségük még biztosabb jelét - nem vonultak tovább, ott helyben 
letáboroztak, s teljes fegyverzetben leheveredve egész éjszaka 
nyugtalan rettegéssel várták a reggelt. Kora hajnalban, fogalmuk 
sem lévén, merre induljanak, hirtelen megzavarodva futásnak 
eredtek, mert felfedezte őket a lovasság, amely a városból éjszaka 
eltávozott samnisok üldözése közben bukkant rá a sánc és őrség 
védelmétől megfosztott seregükre. Csapatukra Aguilonia falairól is 
figyelmesek lettek, s már nyomukban volt a legiók néhány cohorsa 
is. Mindamellett gyalogosaink nem tudták utolérni a menekülőket, s 
csak utóvédjükből vágott le a lovasság mintegy kétszáznyolcvan 
embert. Félelmükben sok fegyvert és tizennyolc hadijelvényt 
hagytak el. A sereg többi része már amennyire ilyen zűrzavarban 
lehetett - épségben ért el Bovianumba. 


44. Mindkét római sereget öröm töltötte el, s ezt az örömet 
kölcsönösen növelte a másik sikere. A két consul - mindegyik a 
másik tanácsára - a várost a katonáknak szabad zsákmányolásra 
engedte át, majd a kirabolt házakat felgyújtatták; Aguilonia és 
Cominium ugyanazon a napon lett a lángok martaléka, s a consulok 


- . kölcsönösen szerencsét kívánva egymásnak legióikat saját 
táborukba vezették. Carvilius a két sereg színe előtt dicsérte és 
jutalmazta meg erre érdemes katonáit, Papirius pedig, akinek serege 
a tábor és a város körül többszörösen kivette részét a küzdelemből, 
Sp. Nautiusnak, Sp. Papiriusnak - fivére fiának -, négy centuriónak s 
az első hadsorbeliek egyik különítményének karpereceket és arany 
koszorúkat ajándékozott. Nautiusnak azért, mert különítményével, 
hatalmas sereg látszatát keltve, meg rémítette az ellenséget, az ifjú 
Papiriusnak lovasaival a csatában azon éjjel tett szolgálatért, 
amelyen az Aguiloniából kivonuló samnisok menekülését annyira 
megszorongatta, s a centurióknak és egyes katonáknak azért, mert 
elsőnek rohamozták meg Aguilonia várfalát és kapuját. A lovasok 
annyiszor tanúsított szolgálatukért mind sisakdíszt és ezüst 
karpántot kaptak. 


Ezután haditanácsot tartottak, mert már időszerűnek látszott, hogy 
Samniumból vagy mindkét, vagy legalább az egyik sereget 
visszavonják. A leghelyesebbnek látszott, hogy ha már ennyire 
meggyengítették a  samnisok erejét, még makacsabbul és 
könyörtelenebbül igyekezzenek őket megtörni, s elérni, hogy a 
következő consuloknak Samniumot teljesen meghódítva adhassák 
át. Minthogy az ellenségnek nem volt már hadserege, amelyről 
feltehető, hogy nyílt csatát merne vállalni, a hadviselésnek egyetlen 
módja maradt: megostromolni városaikat, mert a városokat lerontva 
lehet a katonákat gazdag zsákmányhoz juttatni, és megsemmisíteni 
az oltáraiért és tűzhelyeiért küzdő ellenséget. Levélben értesítették a 
senatust és a római népet az elért eredményekről, majd elváltak; 
Papirius Saepinum, Carvilius pedig Velia megostromlására indult. 


45. A Curiában és a népgyűlésen egyaránt kitörő örömmel vették 
tudomásul a két consul levelét. S a négynapos hálaadó ünnepségen 
az egyes polgárok lelkes buzgólkodása is kifejezte a mindenkit 
egyaránt eltöltő általános lelkesedést. A győzelem nemcsak igen 
jelentős volt a római nép számára, de a legjobbkor is következett 
be, mert éppen ekkoriban érkezett a hír, hogy az etruszkok 
felújították a háborút. S a lelkekben felmerült a gondolat: ha 
Samniumban vereséget szenvedtünk volna, miképpen tudnánk most 
helytállni — Etruriában, ahol - a  samnisok  összesküvésétől 
felbátorítva, és minthogy a két consul s az egész római haderő 


Samniumban volt elfoglalva - a római nép lekötöttségét jó 
alkalomnak látták a lázadásra. A szövetségesek követei, akiket M. 
Atilius praetor vezetett be a senatusba, panaszt tettek, hogy a 
szomszéd etruszkok tűzzel-vassal pusztítják határaikat, mert nem 
akarnak elpártolni a római néptől, és mindenre, ami szent, kérik az 
összeírt atyákat, védjék meg őket a közös ellenség jogtalanságaitól 
és erőszakosságától. Azt a választ kapták: a senatusnak gondja lesz 
rá, hogy szövetségeseinknek ne legyen okuk megbánni hűségüket, s 
az etruszkok hamarosan a samnisok sorsára fognak jutni. 
Mindamellett nem siettek volna az intézkedéseikkel Etruria ellen, ha 
nem érkezik híre, hogy a velünk annyi éven át barátságban élő 
faliscusok is az etruszkokhoz csatlakoztak seregükkel. E nép 
közelsége erősen nyugtalanította az atyákat, ezért elhatározták, 
hogy a fetialis papok útján elégtételt kérnek tőlük. Mikor ezt 
megtagadták, az atyák jóváhagyásával, a népgyűlés parancsára 
hadat üzentek a faliscusoknak, s a consulokat utasították, 
sorshúzással döntsék el, melyikük vonuljon át seregével 
Samniumból  Etruriába. Közben  Carvilius már elfoglalta a 
samnisoktól Veliát, Palumbinumot és Herculaneumot; Veliát néhány 
nap alatt, Palumbinumot pedig aznap, hogy a város falai alá 
érkezett. Herculaneumnál viszont kétes eredménnyel szabályos 
csatát vívott, és több embert veszített, mint az ellenség. Ezután 
tábort ütött, körülzárta a falak között meghúzódó ellenséget, majd 
megostromolta és bevette a várost. E három városban mintegy 
tízezer embert fogtak el vagy öltek meg, s a foglyok száma alig volt 
valamivel nagyobb az elesettekénél. Miután a consulok kisorsolták 
feladataikat, — Etruria  — Carviliusnak jutott, katonái nagy 
megelégedésére, akik már nem tudták elviselni Samniumban a 
kemény telet. 


Papiriusnak Saepinumnál ennél sokkal nagyobb sereg állta útját. 
Gyakran csaptak össze a csatasorban, gyakran menetelés közben, 
vagy egy-egy ellenséges kitörés alkalmával - a város körül. Nem is 
ostrom folyt itt, hanem egyenlő erejű felek küzdelme, mert a 
samnisok nemcsak falaik védelmében bíztak, hanem maguk is 
igyekeztek e falakat fegyverrel és csapatokkal megvédelmezni. A 
consul az ellenséget hadakozás közben végül szabályos 
ostromgyűrűbe szorította, s rohammal és sáncművekkel folytatva az 
ostromot, bevette a várost. A rómaiak ezért a város elfoglalása után 
dühükben hatalmas vérfürdőt rendeztek, hétezernégyszáz embert 


felkoncoltak, s nem egészen háromezret fogságba ejtettek. A 
zsákmányt, amely minthogy a samnisok néhány városban 
halmozták fel vagyonukat, rendkívül jelentős volt, a katonák kapták 
meg. 


46. Már mindent belepett a hó, s lehetetlen volt állandó szállás 
nélkül kitartani, ezért hát a consul seregestül elvonult Samniumból. 
Hazaérkezése után egyhangú határozattal engedélyezték, hogy 
diadalmenetet tartson. Diadalmenete, amelyet még hivatali ideje 
alatt tartott meg, az akkori időkhöz képest egészen ragyogó volt. 
Gyalogos és lovascsapatai kitüntetéseikkel ékesítve vonultak el, sok 
polgári, sánc- és  ostromkoszorút lehetett látni. A polgárok 
megszemlélhették a  samnisoktól zsákmányolt fegyvereket, 
összevethették csillogásukat és szépségüket a consul apja által 
zsákmányolt, már jól ismert fegyverekével, amelyek nagy számban 
díszítették a nyilvános helyeket. Elvezettek a saját vagy elődei nagy 
tettei révén nevezetessé vált néhány előkelő foglyot is, s ott vittek a 
menetben kétmillió-ötszázharmincötezer réz ast (mint mondják, 
ennyi folyt be a foglyok eladásából), s az elfoglalt városokban 
zsákmányolt ezernyolcszázharminc font súlyú ezüstöt. Minden rezet 
és ezüstöt az államkincstárba szállítottak, s a katonák a 
zsákmányból semmit sem kaptak. Ezért csak növekedett a polgárok 
elégedetlensége, hisz a katonák zsoldjára is adót kellett fizetniük, 
holott, ha a vezérek lemondtak volna arról a dicsőségről, hogy a 
zsákmányolt pénzzel a kincstárt gyarapítsák, a katonák is kaphattak 
volna ajándékba a zsákmányból, s még a hadsereg zsoldjára is 
futotta volna. A consul szentélyt avatott fel Ouirinusnak. Egyik régi 
történetírónál sem olvasom, hogy erre Papirius tett volna csata 
közben fogadalmat, s valóban ily rövid idő alatt fel sem építhette 
volna. Ennek a szentélynek az építésére még az apa tett dictator 
korában fogadalmat, s ezt avatta fel most a fiú mint consul, 
feldíszítve az ellenségtől zsákmányolt fegyverekkel. Annyi 
zsákmányolt fegyver volt, hogy nemcsak a szomszédos templomok s 
a Forum felékesítésére jutott bőségesen, hanem sokat küldtünk a 
szövetségeseknek és a szomszéd coloniáknak is szentélyeik és 
nyilvános helyeik díszítésére. A diadalmenet után a consul téli 
szállásra Vescia vidékére vonult seregével, mert ezt a területet 
veszélyeztették a samnisok. 


Közben Carvilius Etruriában először Troilust vette ostrom alá; a 
város négyszázhetven leggazdagabb polgárának hatalmas váltságdíj 
ellenében megengedte, hogy eltávozzanak, a többi lakost és a várost 
rohammal hatalmába kerítette, majd elfoglalt öt, megerősített 
helyen fekvő erődöt is. Itt kétezerötszáz embert öltek meg, s nem 
egészen kétezret ejtettek fogságba. A békét kérő faliscusoknak egy 
évre szóló fegyverszünetet engedélyezett, és kötelezte őket százezer 
asnak s katonái egy évi zsoldjának megfizetésére. Sikeres működése 
után diadalmenetet tartott, amely persze nem volt olyan fényes, 
mint tiszttársáé a samnisok felett, csupán az etruszk háborúban 
szerzett hadizsákmány tekintetében ért fel vele. 
Háromszáznyolcvanezer ast juttatott a kincstárnak, a többi pénzt és 
saját zsákmányrészét egy Fors Fortunának szentelt templom 
építésére szánta, ama szentély mellett, amelyet Servius Tullius 
király emelt ugyanennek az istennőnek. A zsákmányból a 
katonáknak fejenként százkét ast, a centurióknak és lovagoknak 
pedig kétszer ennyit osztott ki; ezt az adományt a 
megajándékozottak - minthogy tiszttársa olyan  szűkkeblűen 
viselkedett - különös hálával fogadták. A consul pártfogása 
megvédte a népgyűlés előtt legatusát, L. Postumiust, aki, amikor M. 
Scantius néptribunus törvénybe idéztette - mint mondják - a 
népgyűlés ítéletétől a legatusi tisztséget vállalva menekült meg; így 
az ellene felhozott panaszt inkább csak emlegetni lehetett, de nem 
nyílt lehetőség a megtárgyalására. 


47. Minthogy az év már végére ért, új néptribunusok léptek 
hivatalba, de helyükre, mivel a választásnál hiba történt, öt nap 
múlva újakat választottak. Ebben az évben a censorok, P. Cornelius 
Arvina és C. Marcius Rutilus megtisztulási szertartást tartottak, és 
befejezték a  vagyonbecslést, amelyen  kétszázhatvankétezer- 
háromszázhuszonegy főt vettek számba. Ők voltak a huszonhatodik 
censor-pár az első censorok óta, s ez a megtisztulási szertartás a 
tizenkilencedik. Ebben az évben nézték először azok, akiket háborús 
hőstetteikért koszorúval tüntettek ki, koszorújukat viselve a Római 
Játékokat, s ebben az évben adtak - Görögországból átvett 
szokásként - pálmaágat a győzteseknek. A játékokat rendező aedilis 
curulisek ebben az évben köveztették ki az állami legelők bérlőire 
kirótt büntetéspénzből a Mars templomától Bovillaeig vezető utat. 

L. Papirius tartotta meg a consulválasztó gyűlést, ahol 0. Fabius 
Gurgest - Maximus fiát - és D. Iunius Brutus Scaevát választották 


meg consulnak, maga Papirius pedig praetor lett. 


Ebben az annyi örvendetes eseménnyel szolgáló évben csupán 
egyetlen csapás volt, amelyre alig tudtak orvoslást találni: a Várost 
és a vidéket egyaránt végigdúló járvány, amelynek pusztítása már 
szinte csodajelnek látszott. Utánanéztek a szent könyvekben, mikor 
távoztatják el vagy enyhítik az istenek a szerencsétlenséget. A 
könyvekben azt találták, hogy Aesculapiust kell Epidaurusból 
Rómába hozni. De ebben az évben, minthogy a consulokat lekötötte 
a háború, nem tettek semmit az ügyben, csupán négynapos 
nyilvános könyörgést tartottak Aesculapius tiszteletére. 

NÉVMUTATÓ 


Acerra - város a mai Nápoly közelében. 


aedilis - főtisztviselő, felügyelt a közbiztonságra, a gabonaellátásra, 
később a középületekre, templomokra, a város nyilvános helyeire. 
Eredetileg plebeius tisztség volt (aedilis plebis), később választottak 
két aedilist a patríciusok közül is (aedilis curulis). 


Aemilius-féle törvény - (Lex Aemilia), Mamercus Aemilius dictator 
javaslatára i. e. 434-ben hozott törvény, amely a censorok hivatali 
idejét másfél évben állapította meg (IV. 24.). 


Alba - város és hegy, mintegy 20 km-re Rómától délkeletre, a hegy 
lábánál terült el az Albaitó. 


áldozókirály - (rex sacrificulus), a királyok elűzése után alapított 
papi tisztség, azoknak a szertartásoknak az elvégzésére, amelyeket 
eddig a király végzett (IV. 2.). 


Allifae - város Samniumban a Volturnus folyó partján. 


ambarrusok - Gallia déli részén - a mai Loire és Rhőne között - lakó 
kisebb nép. 


Anagnia - a Rómától délkeletre lakó sabinok fővárosa. 


ancile pajzsok - 12 pajzs; a monda szerint az első az égből hullott le, 
s ennek mintájára készítették a többit. 


Antiochus - III. Antiochus szíriai király (ur. i. e. 223-187); i. e. 190- 
ben döntő vereséget szenvedett a rómaiaktól. 


Anxur - (Terracinae), tengerparti város Rómától kb. 90 km-re 
délkeletre. A rómaiak i. e. 406ban foglalták el (IV. 59.). 


arvernusok - nép Gallia déli részén. 


as - régi római súlymérték (272 g) s az érc értékének megfelelő 
értékű rézpénz, a legkisebb római pénzegység. 


Astura - latiumi folyó, amely Circeii és Antium között ömlik a 
tengerbe. 

Atellana - a campaniai Atella városról elnevezett - később irodalmi 
műfajjá vált - népi bohózat, amelyben a színészek rögtönözve 
lépnek fel, egy-egy hagyományos népi figurát jelenítve meg. 


aulercusok - Gallia északnyugati részén - a mai Szajna és Loire 
között - lakó nép. 


auruncusok - Latium déli részében lakó nép. 


ausonok - őslakos törzs Közép- és Dél-Itáliában. 


Bellona - harci istennő, Mars felesége vagy nővére. 


biturixok - jelentékeny nép, amely Gallia déli részén a Liger - a mai 
Loire - folyó mellékén élt. 


boiusok - az egyik legnagyobb kelta törzs; a Po mellett telepedtek le 
(fővárosuk a mai Bologna), majd egy részük keletre vándorolt a 
Duna mellé. 


Bolae - az aeguusok ősi városa Latiumban, Rómától mintegy 27 km- 
re keletre. 


Bovianum - város Samniumban, az ún. pentri samnisok fővárosa. 


bruttiusok - Itália legdélibb részének lakói. 


Brutus - Lucius Iunius Brutus - a zsarnok Targuinius Superbus király 
elűzője, i. e. 509-ben az első római consul. Halálra ítélte és 
kivégeztette két fiát, mert részt vettek a  Targuiniusok 
visszahozására irányuló összeesküvésben (II. 5.). 


Capitoliumi Játékok - évenként okt. 13-án Iuppiter tiszteletére tartott 
hálaadó ünnepség a gallusok megszállásától való felszabadulás 
emlékére. 


Carmenta (v. Carmentis) - a monda szerint a Pelloponnészoszból 
Itáliába menekült Euander anyja (I. 7.), akit mint jós- és gyógyító 
istennőt tiszteltek. Szentélye a Capitolium délnyugati lejtőjén áll. 


carnusok - az Alpok déli lejtőin lakó, kelta eredetű nép. 
Cassius - Spurius Cassius, az i. e. 486. év egyik consula, aki, mint 
Livius elbeszéli (II. 41.), a hernicusoktól elvett terület felét a népnek 


akarta adni, ezért hivatali ideje lejárta után elítélték és kivégezték. 


censor - rangban közvetlenül a consul után következő tisztviselő; két 


censor volt, akik ötévenként megállapították a polgárok vagyoni 
helyzetét (vagyonbecslés: census), s ennek alapján vagyoni 
osztályokba sorolták őket. Felügyeltek a közerkölcsökre, s joguk 
volt a méltatlannak ítélt senatorokat a senatusból kizárni. Ha az 
egyik censor meghalt, nem lehetett helyette másikat választani, sőt 
később ilyenkor társának is le kellett mondania, s új választást 
tartottak. 


centuria - a) mintegy 100 főből álló katonai egység; b) vagyoni 
osztály, I. népgyűlés. 


centurio - egy katonai centuria parancsnoka. (Kb. a századosnak 
megfelelő katonai rang.) 


Ceres - a gabonatermés istennője. Szentélye az Aventinus-domb 
északi oldalán állott. 


Claudiusok - makacsságáról és erőszakosságáról híres római 
nemzetség. 1. Appius Claudius Sabinus mint consul szembeszállt a 
néppel a Szent Hegyre történt kivonulás idején (Liv. II. 16. skk.). 2. 
Unokája, Appius Claudius törvénytelen eszközökkel i. e. 449-ben 
újraválasztatta magát mint decemvir, s végül börtönben halt meg 
(Liv. III. 32. skk.). 3. Appius Claudius, a néppel általában 
szembenálló consul, a ,százkezű" censor; a Via Appia és az első 
római vízvezeték építője. Többször legyőzte a samnisokat és 
etruszkokat. 


cliens - olyan jogilag szabadnak számító, szegényebb polgár, aki egy 
tekintélyesebb, gazdag patrícius (patronus) védelme alá helyezte 
magát, s ez őt szolgálataiért anyagilag támogatta és érdekeit 
képviselte. 


cohors - a legio tizedrésze, kb. 500 főből álló katonai egység. 


Collina kapu - (porta Collina) Rómának a Ouirinalis dombnál levő 
kapuja. 


colonia - a meghódított területeken - elsősorban katonai célból - 
szervezett polgári település. 


Comitium - kis tér a Forumtól északra, a népgyűlések és 
törvénykezési eljárások színhelye. 


consul - a királyok elűzése után, kb. i. e. 450-től, évente választott 
két római főtisztviselő, a legfőbb végrehajtó hatalom képviselői. Az 
éveket a consulok nevével jelölték. 


Coriolanus - Cnaeus Marcius Coriolanus, plebeius-ellenes viselkedése 
miatt Rómából száműzték, i. e. 490 körül volscus sereg élén Róma 
ellen indult, de anyja és felesége könyörgésére visszavezette seregét 
(II. 40.). 


Corneliusok - híres, plebeius és patrícius családokból álló, sok kiváló 
államférfit és hadvezért adó nemzetség. Híresebb tagjai, többek 
között, a Tolumnius veii királyt párviadalban megölő Aulus 
Cornelius Cossus (IV. 19.) és a Hannibalt Zamánál i. e. 202-ben 

legyőző Cornelius Scipio. 


corvus - holló. 


Cremera - a Tiberis kis mellékfolyója. Itt csalták tőrbe és 
semmisítették meg a Róma védelmére kivonult Fabius-nemzetséget 
az etruszkok i. e. 479-ben (II. 49.). 


Cumae - ősi görög gyarmatváros Nápolytól kb. 15 km-re nyugatra a 
campaniai tengerparton. 


Curia - tanácsház, Rómában a Forumon álló Curia Hostilia, a 
senatusi gyűlések helye. 


Curius - Manlius Curius Dentatus mint consul i. e. 290-ben megverte 
a samnisokat, s 275-ben legyőzte Beneventumnál Pürrhoszt. 


Curtius Mettius - a sabin nők elrablásának megbosszulására induló 
sabin sereg vezére, aki csata közben a későbbi Forum helyén levő 
mocsárba esett, de megmenekült. A helyet a hagyomány egyik 
változata szerint róla nevezték el (I. 12. 13.), a másik változat 


szerint a római Marcus Curtius-ról (VII. 6.). 


curulisi hivatal - olyan magasabb állami tisztség, amelynek viselőjét 
megillette a sella curulis, az elefántcsonttal kirakott, díszes szék. 


decemvirek - tíz patríciusból álló bizottság, amelyet Rómában i. e. 
451-ben alakítottak consuli hatáskörrel - a törvények 
megszerkesztésére. 


Deciusok - plebeius eredetű család. A két Publius Decius Mus - az 
apa i. e. 340-ben (VIII. 9.), a fiú 295-ben (X. 28.) - feláldozta magát 
a csatában a római sereg győzelméért. 


denar (denarius) - római ezüstpénz, amely tíz ast vagy négy 


sestertiust ért. 


dodonai Iuppiter - Dodona épeiroszi város, itt volt Iuppiter (Zeus) ősi 
jóshelye. 


dologház - (ergastulum) olyan börtönszerű épület, ahová a mezei 
munkákat végző rabszolgákat éjszakára - vagy, ha vétkeztek, 
napközben is - megbilincselve bezárták. 


duumvirek - kéttagú bizottság. 


elősorok - (antesignani), a harcban a csatasorok előtt vitt 
hadijelvények őrizetére rendelt csapatok. 


Epidaurus - a görögországi Peloponnészoszban levő város, ahol 
Aesculapius istennek híres szentélye és ligete volt. 


Esguilinusi kapu - Róma keleti irányban nyíló egyik kapuja. 


Etruria - tartomány Itália északnyugati részén (a mai Toscana), 
lakosai az etruszkok. Tizenkét város szövetségéből állt: Pisae, 
Fiesulae, Arretium, Cortona, Volaterrae, Vetulonia,  Rusellae, 
Clusium, Volsinii, Targuinii, Caere, Palerii. 


etruszkok - Etruria fejlett kultúrával, kereskedelemmel, iparral 
rendelkező lakói, akik az i. e. VII. és VI. században egész Észak- 
Itáliát uralmuk alatt tartották. Az i. e. II. században hosszú 
küzdelmek után Róma leigázta őket; kultúrájuk - művészetük, 
politikai intézményeik s elsősorban vallásuk - erős hatása a római 
élet minden területén felfedezhető. 

Fabiusok - sok kiváló államférfit adó ősi patrícius nemzetség, amely 
Herculestól származtatta magát. Tagjai közül Ouintus Fabius 
Vubulanus két ízben volt consul (i. e. 485, 482), s jelentős 
győzelmeket aratott az aeguusok és volscusok ellen (II. 41, 46.). 
Ouintus Fabius Maximus több ízben volt consul és dictator; i. e. 310 
körül több ízben legyőzte a samnisokat, meghódította Etruriát és 
Umbriát (IX. 33. skk.). Ouintus Fabius Cunctator (megh. i. e. 230) a 
második pun háborúban halogató taktikájával megmentette Rómát. 
- Ouintus Fabius Pictor (szül. i. e. 254 körül) történetíró, görög 
nyelven megírta Róma történetét a Város alapításától saját koráig, a 
második pun háború végéig. 


Falernus - tengerparti vidék Nápolytól kb. 40 km-re északnyugatra. 


faliscusok - etruriai nép, székhelyük a Rómától kb. 50 km-re fekvő 
Falerii. 


Fenectani mező - vidék Latiumban. 


Ferentina ligete - Ferentina ősi itáliai istennő, az Albai hegy lábánál 
levő ligetében volt a latin törzsek hagyományos tanácskozóhelye. 


fescenniumi játék - az Itáliában aratáskor, menyegzők alkalmával 
szokásos pajkos, szabadszájú énekek, amelyeket az etruriai 
Fescennium városról neveztek el. 


fetialis papok - 20 főből álló papi testület, amelynek feladata volt a 
más népekkel kapcsolatos ügyek  (elégtételkérés, hadüzenet, 
fegyverszünet, békekötés, szövetség) vallási szertartások kíséretében 
történő lebonyolítása. 


flamen - áldozópap. Testületük (flamines) 15 tagból állt, feladatuk 
volt az egyes istenek szolgálatát - naponkénti áldozat keretében - 
ellátni. 


font - eredetiben: libra (325 g). 


Fors Fortuna - a szerencsés véletlen istennője. Szentélye a Tiberis 
túlsó - jobb - partján állt. 


Forum Boarium - Róma egyik kisebb foruma a Circus Maximus és a 
Tiberis között. 


forumi párt - az alacsony származású nincstelenek tömege, akiket 
eddig kizártak a polgárok első öt osztályából, nem volt helyük a 
tribusokban, s akik Ap. Claudius segítségével i. e. 304ben 
bekerültek a tribusokba s a szavazásnál - nagy számuk miatt - 
érvényesíthették akaratukat. 


főpap - (pontifex) a pontifex maximus vezetése alatt álló, először öt, 
majd később tizenöt tagú főpapi testület tagja, ők intézték a 
vallásügyet, állították össze a naptárt, s ők írták az évkönyveket 
(annales) is. A pontifex maximus nevezte ki a flameneket és Vesta 
papnőit. 


frentanusok - samnis néptörzs Apuliától északra. Városuk, amelyet 
Livius itt (IX. 16.) nem nevez meg, valószínűleg Frentrum. 


gabii köntös - a toga egy sajátos, Gabii város lakóitól átvett, 
áldozatoknál szokásos viselési módja: az áldozó a toga egyébként 
lecsüngő végeit övszerűen a dereka köré tekerte. 


hadijelvény - a legio mai zászlónak megfelelő jelvénye, rúdra 
erősített aranyozott vagy ezüstözött sas. 


Hercynai erdő - a Dunától északra fekvő erdő, hegyes vidék a mai 
Németország déli és keleti részén. 


Herculaneum - feltételezhetően ősi samnis város (s nem azonos a 
Vezúv által i. e. 79-ben elpusztított campaniai várossal). 


hetivásár - a római ,vásárnap", a nyolcnapos hét pihenőnapja 
(nundinae), amikor a környékbeli földművesek bejöttek vásárolni a 
városba. 


hispán kard - gyalogos harc közben használt rövid, hegyes kard. 
Említése itt (VII. 9.) - i. e. 352 táján - anakronizmus, mert a rómaiak 

sokkal később ismerkedtek meg a hispán fegyverekkel. 


Ianiculum - Róma hét dombjának egyike, szemben a Capitoliummal, 
a Tiberis túlsó (jobb) partján. 

iga - (iugum), két földbe szúrt lándzsára egy harmadikat erősítettek 
keresztben, hogy csak meghajolva lehetett alatta átmenni, s a 
legyőzött sereg katonáinak megszégyenítésként az alatt kellett 
elvonulniuk. 


Inbrinium - csak itt, Liviusnál (VIII. 30.) előforduló földrajzi név, 
talán azonos a Tacitus által említett, aeguus földön fekvő 
Imbriviummal. 


interregnum - olyan időszak, amikor a főhatalom - haláleset vagy 
lemondás miatt - nem volt betöltve, s a patrícius senatorok közül 
választott férfi vette át a hatalmat interrex (időközi király) néven. 


iugerum - területmérték, 2523 m2, kb. 0,25 hektár. 


Iuniusok - híres patrícius nemzetség. Tagja volt a királyokat elűző 
Iunius Brutus, vagy az i. e. 317- és 313-ban consuli, később dictatori 
tisztet viselő Iunius Bubulcus (IX. 30, 38.). 


Iuppiter fülkéje - az a helyiség Iuppiter capitoliumi templomában, 
ahol az isten szobra állt. 


Iuppiter Stator - (a sereg futását) Megállító Iuppiter. 


jóspap - (haruspex) a csodajeleket, áldozatokat értelmező pap. A 
tisztség etruszk eredetű volt, viselői is az etruszkok közül kerültek 
ki. 


Kalendae - a hónap első napja. 


kegyeletsértés - (religio), a latin szó első jelentése: az istenek 
akaratának figyelembevétele, de jelenti a szertartások közben 
elkövetett hibát is. Ha bizonyos jelek azt mutatták, hogy az istenek 
akaratát megsértették, mindent elkövettek kiengesztelésükre, pl. 
megismételték egy főtisztviselő választását. 


királyok - az ősi Róma hét királya, akik a hagyomány szerint a Város 
alapításától 243 éven át i. e. 753-tól i. e. 510-ig uralkodtak. 


Kürosz - (ur. i. e. 559-529) a perzsa birodalom megalapítója. 
Hatalma tetőpontján egy csatában esett el. 


labicusok - a Rómától mintegy 25 km-re délkeletre fekvő Labici, ősi 
latin város lakói. 


Lakedaimón - Spárta városállam egyik elnevezése. 
Larok - a ház és család védőistenei. 


Latin út - (Via Latina) Rómából délkeleti irányban haladó, Latiumot 
átszelő nagy országút. 


Latin Ünnepek - ősi latin eredetű, eredetileg Alba Longában, majd 
Rómában évenként megtartott ünnep. A consulok hivatalba lépésük 
napján tűzték ki az az évi ünnep időpontját, s megtartása előtt nem 
távozhattak Rómából. 


Latium - ősi tartomány Közép-Itáliában, Etruria és Campania között. 
Lakói a latinok, akiknek városai - köztük Róma is - szövetséget 
alkottak, amelyen belül az i. e. IV. században Róma ragadta 
magához a vezető szerepet. 


Latona - görög istennő, Apollo és Artemis anyja. 


Laurentum - tengerparti város Latiumban. A monda szerint itt kötött 
ki az Itáliába érkező Aeneas. 


Lautulae - volscus város Latium déli részén. 


Lavinium - latiumi város, amelyet a hagyomány szerint Aeneas 
alapított, és feleségéről, Laviniáról nevezett el. 


legatus - a hadvezér helyettese. 


legio - 4-6000 főből álló katonai egység, amely 10 cohorsból, 30 
manipulusból, 60 centuriából állt. 


Lex Licinia - az i. e. 3567-ben elfogadott Licinius-féle törvény, amely 
kimondja, hogy az egyik consult a plebeiusok közül kell 
megválasztani (VI. 42.) 


Lex Trebonia - az i. e. 408-ban Trebonius néptribunus javaslatára 
hozott törvény, amely elrendeli, hogy a néptribunusok választását 
addig kell folytatni, míg a testület mind a tíz tagját meg nem 
választják. Tehát a testületnek nincs joga saját magát önhatalmúlag 
kiegészíteni (cooptatio). 


libertinus (libertus) - felszabadított rabszolga, vagy annak már 
szabad állapotban született gyermeke. 


liburnusok - a mai Horvátországban és Dalmáciában lakó nép. 


libuusok - Észak-Itáliában élő törzs, nem biztos, hogy - mint Livius 
állítja - gallus eredetűek. 


Licinius Macer - (i. e. I. sz.) történetíró: 27 könyvben írta meg Róma 
történetét. 


lictor - a magasabb rangú állami tisztviselőt kísérő törvényszolga. 


ligurok - számos törzsből álló nagy nép Észak-Itáliában. 


lingonok - Észak-Galliában, a mai francia-belga határ vidékén lakó 
nép. 


Livius Andronicus - (i. e. III. sz.), a római költészet első jelentős 
alakja; írt tragédiákat, vígjátékokat, s lefordította latinra ütemes 
versekben Homérosz Odüsszeiá-ját. 


lovagok - (eguites) régebben olyan gazdag polgárok, akik saját 
lovukkal teljesítettek hadiszolgálatot: később azokat sorolták a 
lovagrendbe, akiknek a vagyona egy bizonyos határt elért. Ezek az 
államtól kaptak pénzt lóvásárlásra és -tartásra. Minthogy a 
lovagrend tagjainak a száma meg volt szabva, nem minden, a 
vagyoni helyzete alapján idesorolt lovag kapott az államtól lovat is. 


lovassági főparancsnok (magister eguitum) - a dictator helyettese, 
akit megválasztása után ő nevezett ki. 


Lua istenasszony - Saturnus leánya, a bűnhődés istennője, aki a 
csatatéren neki föláldozott fegyverekért bocsánatot adott a kiontott 
vérért. 


macedon hatalom - a Balkán-félszigeten fekvő Macedonia ekkor, i. e. 
IV. században vált nagy, hódító birodalommá; uralkodója, II. 
Philippus i. e. 337-ben terjesztette ki uralmát egész Görögországra. 


Maelius - Spurius Maelius, gazdag lovag, aki i. e. 439-ben saját 
pénzén vett gabonát osztatott ki a nép között. Ouinctius Cincinnatus 
dictator, azzal a váddal, hogy egyeduralomra tör, törvény elé 
idéztette, s a népgyűlés előtt megjelent Ouinctiust Servilius Ahala 
lovassági főparancsnok megölte (IV. 13-14.). 


299 


Maleventum (később Beneventum) - ősi város Samnium déli részén. 


Manlius - 1. Caius Manlius (VII. 42.) ismeretlen, nem valószínű, 
hogy azonos a VI. 30-ban említett consuli jogkörrel felruházott 
katonai tribunusszal. 2. Marcus Manlius Capitolinus, ő akadályozta 
meg i. e. 390-ben, hogy a gallusok elfoglalják a Capitoliumot, 
később népbarát magatartása miatt azzal a váddal, hogy királyságra 
tör, halálra ítélték (VI. 14. skk.). 3. Titus Manlius Torguatus; 
háromszor volt consul és háromszor dictator, nagy győzelmet 


aratott i. e. 340-ben a latinokon (VIII. 9.). 


Marcus Rutilus, Caius - négyszer volt consul, s i. e. 356-ban ő volt az 
első plebeius dictator (VII. 17.). 


marrucinusok - sabin néptörzs Itália keleti részében. 


Mars Gradivus - Gradivus: Mars isten egyik mellékneve: , elöljáró". 


Mars-mező - szabad terület a Tiberis partján, Capitoliumtól északra, 
itt tartották a népgyűléseket. 


marsusok - Rómától keletre lakó itáliai néptörzs. 


Massilia város Galliában, a mai Marseille. 

matrona - feddhetetlen hírű római családanya. 


Matuta anya (Mater Matuta) - egész Itáliában tisztelt ősi istennő, a 
hajnal megszemélyesítője. 


Mediolanum - az insuberek fővárosa a Padus folyó mellett: a mai 
Milánó. 


Meduacus - észak-itáliai folyó - a mai Brenta -, amely Velence alatt 
ömlik az Adriai-tengerbe. 


mérföld - a római mérföld 1,48 km. 

mérő - eredetiben: sextarius (0,54 D. 

messapiusok - a dél-itáliai Calabria - régi nevén Messapia - lakói. 
Molossis - a görögországi Épeirosz északkeleti vidéke. 


Moneta - Iuno egyik mellékneve, aki e néven a pénzverés istennője. 
A pénzverde Iuno Moneta capitoliumi szentélye mellett volt. 


népek joga (ius gentium) - , nemzetközi jog", az idegenekkel való 
üzleti vagy politikai érintkezést szabályozó törvények, jogszokások 
összessége. 


népgyűlés - Servius Tullius reformja előtt három, patríciusokból álló 
ősi tribus volt (Ramnes, Tities, Luceres), s e tribusok tagjai 
nemzetségek szerint curiákban egyesültek, ezeknek a gyűlése volt a 
comitia curiata. Servius Tullius (I. 44.) a polgárokat vagyonuk 
alapján hat osztályba (classis), s az egyes osztályokat - a katonai 
szolgálat szempontjából - századokba (centuria) sorolta, s az egész 
lakosságot lakóhelyük szerint városi és vidéki kerületekre (tribus) 


osztott fel. A centuriák gyűlésén (comitia centuriata) választották 
meg a magasabb rangú, a tribusok gyűlésén (comitia tributa) az 
alacsonyabb rangú állami tisztviselőket. Később a comitia tributa 
szerepe megnőtt. 


néptribunusok - i. e. 494 óta a nép képviselői a senatusban. Számuk 
először kettő, később tíz volt. Személyük sérthetetlen volt, 
tiltakozásukkal bármely törvényt, határozatot, intézkedést 


érvényteleníthettek. 

optimaták - a , legjobbak" (optimates), a későbbi időkben a néppel 
szemben álló konzervatív arisztokraták neve. Itt általában: a 
patríciusok. 


Orcus - az Alvilág. 


oscusok - Campaniában lakó néptörzs. 


Ostia - Róma kikötővárosa a Tiberis torkolatánál kb. 20 km-re a 
Várostól. 


ostromkoszorú (corona muralis) - nemesfémből készült katonai 
kitüntetés, az kapta meg, aki elsőnek ért fel az ellenséges várfalra. 


Padus - a mai Po folyó. 


paelignusok - Közép-Itáliában, Rómától keletre lakó néptörzs. 


Palaepolis - görög alapítású város, neve csak itt, Liviusnál található, 
később összeolvadt a szomszéd Neapolisszal (Nápollyal). 


Palatium - Róma egyik halma. 


Pandosia - a) város a görögországi Épeiroszban, b) város a dél-itáliai 
Bruttiumban. 


Papirius - Lucius Papirius Cursor, consul, majd i. e. 325-ben dictator. 
Több súlyos vereséget mért a samnisokra (IX. 5, 38, 40.). 


parthusok - iráni néptörzs, amely i. e. 250 körül önálló birodalmat 
alapított a volt perzsa birodalom helyén. Az i. e. I. századtól kezdve 
Róma legveszélyesebb ellenfelei közé tartozott. 


Patavium - észak-italiai város (a mai Padova) a Meduacus folyó 
mellett, Livius szülővárosa. 


patrícius - az ókori Róma kiváltságos osztálya, közülük kerültek ki a 
magasabb rangú állami tisztviselők és a senatus tagjai. 


Petelinumi liget - a Tiberis partján volt a porta Flumentanán kívül. 


phalanx - tömör, igen sok sorból álló csatarend. A macedon mintájú 
phalanxot Philippus és Nagy Sándor alkalmazta: mélységben 16 
sorból állt, amelytől az első sorban álló katonák 4-5 méteres 
lándzsái tartották vissza az ellenséget. 


Philippus - több macedon király neve. II. Philippus (ur. i. e. 
359-336), Nagy Sándor apja. - V. Philippus (ur. i. e. 221-179), a 
második pun háború idején lépett fel Róma ellen, de 197-ben súlyos 
vereséget szenvedett. 


Picenum - Közép-Itália tengerparti vidékének neve. 


Piso - Lucius Calpurnius Piso (i. e. 133-ban consul), az Annales című, 


hét könyvből álló történeti mű szerzője. 


plebeiusok - a köznép (plebs) tagjai, szabad polgárok, viselték a 
közterheket, de - ekkor még jogokat nem élveztek. 


polgári koszorú - tölgylombból font katonai kitüntetés; az kapta meg, 
aki a csatában megmentette egy polgártársa életét. 


Pompeius - Gnaeus Pompeius Magnus C(i. e. 106-48), államférfi, 
hadvezér. Fényes pályafutás után szembekerült Iulius Caesarral, s 
Pharsalusnál elvesztett csatája után menekülés közben orvul 
megölték. 


Pomptinusi vidék - Latiumban Circeii és Tarracina között mintegy 50 
km hosszúságban elhúzódó termékeny, mocsaras vidék. 


Porsenna - etruszk király, aki az elűzött Targuiniusok érdekében 
háborút indított Róma ellen (II. 12. skk.). 


porta Flumentana - Rómának a Tiberis, a Mars-mező felé nyíló 
kapuja a Capitolium alatt. 


praeco - hatósági kikiáltó. 
praefectus - , elöljáró", olyan tisztviselő, akit valamilyen közérdekű 
tevékenység (gabonaosztás) intézésével, vagy egy terület, város 
kormányzásával bíztak meg. 

praetor - az igazságszolgáltatást intéző tisztviselő, a távol levő 
consul helyettese. 


proconsul - a consul helyettese vagy olyan consul, akinek 
megbízatását valamilyen okból hivatali éve lejárta után 
meghosszabbították. - Később: a római provinciák helytartóinak a 
címe. 


propraetor - volt praetor, aki hivatali ideje letelte után egy évre 
valamelyik provincia kormányzója lett. 


Publicola - , népbarát". 


Publilius - Ouintus Publilius Philo, consul, dictator, majd i. e. 337- 
ben az első plebeius praetor. Legyőzte a latinokat, ő foglalta el 
Palaepolist (VIII. 12, 15, 22.). 


Pudicitia - a szűzies szemérem istennője. 


punok - a Libanon vidékéről származó sémi nép, fővárosuk Karthágo 
volt. Birodalmuk az i. e. III. századtól kezdve Róma legnagyobb 
ellenfele. 


pun háborúk - Karthágo és Róma háborúi a Földközi-tenger keleti 
részének uralmáért, amelyek Karthágo teljes vereségével végződtek. 
Az első i. e. 264-241, a második 218-201, a harmadik 149-146 
között zajlott. 


Pupinia - vidék Latiumban Róma és Gabii között. 


Pürrhosz - (i. e. 307-272), a görögországi Épeiroszban élő molossus 
nép királya, aki Itáliába áthajózva, több veszélyes hadjáratot viselt 
Róma ellen. 


Püthia - Apollo szentélyének papnője Delphoiban. 


Püthói jósda - Apollo istennek a görög Delphi városban levő 
jóshelye, amelyet a monda szerint azután alapított, hogy itt legyőzte 
a Püthon nevű sárkányt. 


Ouadrigarius - Ouintus, Claudius Ouadrigarius Ci. e. I. sz.) 
történetíró, megírta Róma történetét a gallusok betörésétől saját 
koráig. 


guaestor - eredetileg a bíráskodás, majd az adó- és pénzügyek 
intézésével megbízott tisztviselő. A plebeiusok közül i. e. 410-ben 
választottak először guaestorokat (IV. 53.). 


Ouinctiusok - patrícius nemzetség. Titus Ouinctius Capitolinus i. e. 
471-439 között hatszor volt dictator. - Lucius  Ouinctius 
Cincinnatus, az , eke mellől elhívott dictator", i. e. 458-ban mentette 
meg az Algidus hegyen körülzárt római sereget (Liv. III. 19. skk.). - 
A lázadók kényszerű vezérévé lett. T. Ouinctius (VII. 39.) talán 
azonos T. Ouinctius Poenusszal, aki előbb lovassági főparancsnok, 
majd dictator volt (VI. 42, VII. 9.). 


Ouintilis - július. 

Ouirinus - az istenné nyilvánított Romulus, róla nevezték el 
Rómának a Capitoliumtól északkeletre fekvő egyik dombját, a 
Ouirinalist. 

Ouirisek - a római polgárok. 

raetusok - a Duna és az Alpok között elterülő Raetia tartomány 
lakói. 


Regillus tó - Latiumban, mintegy 20 km-re Rómától, itt verte meg 
Aulus Postumius dictator a latinokat i. e. 496-ban. 


Római Játékok (Ludi Romani) - a legrégibb római ünnep, több napig 
tartó ünnepség és circusi versenysorozat a Capitoliumi luppiter 
tiszteletére. A circusban tartott kocsiversenyeken a praetor vagy a 
consul adta meg a jelet az indulásra. 


rorariusok - könnyűfegyverzetű katonák. 
rostra - a latin rostrum (csőr, hajóorr) szó többes száma. 
Rufulusok - a katonai tribunusok kétharmadát a népgyűlésen 


választották meg (tribuni comitiati), egyharmadát a hadvezér 
nevezte ki. Ez utóbbiakat nevezték Rufulusoknak (Rufuli). 


Rumina - a szoptató anyák istennője. A neki szentelt vadfügefa, 
amely alatt, a monda szerint, Romulust és Remust szoptatta a 
nőstényfarkas, a római Comitiumon állott. 


sabinok - Közép-Itália őslakói, hozzájuk tartoztak a latinok, umberek 
és a samnisok. 


sallentinusok - Dél-Itáliában, Calabriában élő néptörzs. 


salluviusok - Észak-Itáliában az Alpok és a Rhőne között lakó, 
leghatalmasabb ligur törzs. 


Salus - az egészség, az állami közjólét istene, szentélye a Ouirinalis 
dombon állt. 


samnisok - a Közép-Itáliában lakó sabinok egyik legjelentősebb 
törzse. 


Saticula - város Samniumban, Capuától keletre. 


Satricum város Latiumban, Antium mellett. 


satura - itt még: rögtönzött, élcelődő jelenet, tartalmilag a szatíra 


későbbi irodalmi műfajának az őse. 


Semo Saneus (v. Sangus) - eredetileg sabin istenség, később a latin 


Dius Fidiusszal azonosították; a hűség, az adott szó, az eskü istene. 
Szentélye a Ouirinalis domb keleti oldalán állt. 


Servius Tullius - (i. e. VI. sz.), a hagyomány szerint Róma hatodik 
királya. 


sóbányák - sóbányák Cill. sóraktárak) voltak Ostia kikötőváros 
közelében s a Tiberis jobb partján, Veii mellett. 

Solonium - vidék Latiumban Lanuvium és Ostia között. 

Sora város Latiumban. 

Stellatisi mező - vidék Campaniában. 

Sulpicius - Caius Sulpicius Longus, háromszor volt consul, kétszer 


dictator, többször legyőzte a samnisokat (VIII. 37., IX. 24.). 


szegélyes toga - az állami főtisztviselőket bíborszegélyes toga (toga 


praetexta) illette meg. 


szőlőlugas (vinea) - katonai kifejezés: lugashoz hasonló, cölöpökre 
erősített vagy kerekeken gördülő, várostromnál használt védőtető. 


Targuinius - Targuinius Priscus (i. e. VII. sz. vége - VI. sz. eleje), a 
hagyomány szerint Róma ötödik, Targuinius Superbus (ur. i. e. 510- 
ig) pedig hetedik, utolsó királya. 


Tatius - Titus Tatius, a hagyomány szerint a sabinok királya, majd 
Rómában Romulus uralkodótársa. 


taurinusok - Észak-Itáliában a mai Cotti-Alpok nyugati lejtőin lakó 
nép. 


teknősbéka (testudo) - tréfás, szemléletes katonai kifejezés; a) 
nagyméretű, kerekeken gördülő, deszkákból, gerendákból készült 
védőtető, b) harci alakzat: az ostromra induló katonák pajzsaikat 
szorosan összezárták, s így a menet jobb és bal oldalán zárt 
védőfalat, középen pedig a fejük fölött védőtetőt alkottak. 


Théba - görög város Athéntól északnyugatra, mintegy részt vett a 
macedonok elleni háborúban, Nagy Sándor i. e. 335-ben 
leromboltatta. 


Tifernum - város Umbriában a hasonló nevű folyó mellett. 


tiltakozási jog (intercessio) - ez felhatalmazta a tisztségek viselőit, 
hogy hasonló állású vagy alacsonyabb rangú tiszttársuk valamely 
intézkedése ellen óvást emeljenek. 


Tizenkéttáblás törvény - i. e. 450 körül a plebeiusok sürgetésére az 
erre a célra megválasztott decemvirek összegyűjtötték az alapvető 


köz- és magánjogi törvényeket, s ezeket, tizenkét táblára felírva, 
kifüggesztették a Forumon. 


torony (turris) - több emelet magasságú, kerekeken gördülő deszka- 
és gerendaépítmény, amelyet ostromnál a város falához toltak. 


törvénykezési szünet (iustitium) - nyilvános ünnep, gyász vagy az 
államot fenyegető súlyos veszedelem idején rendelték el. 


triariusok - a mélységben három vonalra tagolt (principes, hastati, 
triarii) római csatarend harmadik sorában álló katonák. 


tribunus - a) katonai tiszti rang, b) consuli jogkörrel felruházott 
katonai tribunus, c) néptribunus. 


Tullus - Tullus Hostilius (i. e. VI. sz.) a hagyomány szerint Róma 
harmadik királya. 


tunica - ingszerű, gyapjúból készült, valamivel a térden alul érő 
ruhadarab. 


Tusculum város Latiumban. 


tyrannus - az ókori görög városállamok diktátori hatalmú 
uralkodója. 


umberek - a Közép-Itália keleti részében fekvő Umbria lakói. 


Utens - folyó Umbriában, amely a mai Ancona mellett ömlik az 
Adriai-tengerbe. 

utójáték (exodium) - egy-egy tragédia után - vagy később önállóan is 
- előadott rövidebb, mulattató tartalmú színmű. 


ünnepélyes bevonulás (ovatio) - a győztes vezérnek jutalmul 
engedélyezett kisebb arányú diadalmenet, amelyben a sereg nem 
vett részt, s a vezér nem kocsin, hanem gyalog vagy lóháton vonult 
fel a Capitoliumra. 


Valeriusok - sabin eredetű patrícius család. Marcus Valerius 
Poplicola részt vett a királyok elűzésében, Marcus Valerius Corvus 
hatszor volt consul, kétszer dictator. Párviadalban legyőzte az óriás 
gallust (VII. 25.), és döntő vereséget mért a samnisokra Suessulánál 
(VII. 27. skk.). 


városfal (pomerium) - a Servius Tullius király által i. e. VI. sz.-ban 
épített ősi római városfal. 


vendégjog - aki ezt megkapta, Rómában az állam vendége volt, s 
minden területen az állam jogi védelmét élvezte. 


venetusok - a mai Velence vidékén élő nép. A hagyomány szerint (I. 
1.) Trója eleste után Kisázsiából vándorolt be. 


Vesta-szüzek - a Vesta istennő templomában égő örök tűzre 
felügyelő, szigorú szüzességi fogadalomra kötelezett papi testület 
tagjai. Aki fogadalmát megszegte, büntetésül élve temették el. 


vestinusok - néptörzs Közép-lItália keleti részében. 


Via Salaria - eredetileg a só szállítására szolgáló ősi út, amely 
Rómából keleti irányban Sabinumon át a picenumi Asculumig 
vezetett. 


Vicus Longus - (Hosszú utca), a Ouirinalis és a Viminalis domb 


között vezetett el. 


Voltumna - etruszk istennő, az etruszk államszövetség védőistennője, 
szentélye Volsinii város mellett állt. 


Volumnius - Lucius Volumnius, kétszer volt consul, s több ízben 
legyőzte (i. e. 307, 296.) a salentinusokat és samnisokat. 


Vulturnus (v. Volturnus) - Campania legnagyobb folyója (a mai 
Volturno). 


zsold - a senatus i. e. 406-ban határozta el, hogy az eddig saját 
költségükön szolgáló katonák az államtól zsoldot (stipendium) 
kapjanak. 


